
La miezul nopţii, prinţul Carol, după ce se îmbâăie, îşi 
puse uniforma de general de aviaţie, își înfipse în piept 
toate decoraţiile şi trecu în bibliotecă, unde-l aștepta 
domnul Dacu, preşedintele Consiliului de miniștri. 

— Domnule Dacu, am sosit ! făcu el, vioi, şi scutură 
energic mîna primului ministru. 

Dacu, drept, solemn şi, în glas fără nici un fel de 
accent care i-ar putea trăda vreun sentiment ori vreun 
gînd oarecare, îi răspunse: 

— Bine aţi venit, alteță! Cred că sînteți mul- 
ţumit ! 

— Încîntat, domnule Dacu ! Mai mult decît mă aştep- 
tam. N-am destule cuvinte să-ţi mulțumesc. Te rog să mă 
crezi. 


Carol era, într-adevăr, uimit de ordinea în care 
au decurs lucrurile. Aparatul care-l aducea, fusese 
semnalizat deasupra aerodromului de la Pipera pe. 
la nouă şi jumătate seara, cu o întirziere de trei cea- 
suri peste ora convenită cu cei care făceau parte din 
conjurație. După o așteptare atît de lungă, ofiţerii, 
în frunte cu colonelul Raul Panaitescu, adunaţi pe 
cîmp să-l primească, se înapoiară, amăriţi, în oraș, 
convinşi că lovitura, pregătită cu atîta grijă, ratase. 
Paşcanu, directorul aerodromului, dăduse ordin să fie 
stinse toate luminile şi se pregătea să plece acasă şi 
el, cînd auzi pe sus zumzetul unui motor. Un avion 
vroia să aterizeze şi, din pricina întunericului, nu 
ştia unde. Îndată, luminile fură aprinse din nou și, 
peste cîteva minute, Paşcanu se găsi în faţa a doi 
inşi: unul, cu obrazul ascuns de o eșarfă pînă la 
ochi şi al doilea, probabil pilotul, care i se recomandă: 

— Sînt căpitanul Măcriş !... Trebuia să fim aștep- 
taţi !... N-au fost niște domni ofiţeri pe aici? 

— Ba da! răspunse Paşcanu, care, cuprins de bă- 
nuială, căută să-l recunoască, sub eşarfă, pe celălalt. 
Au fost... dar au plecat mai adineauri. 

Brusc, călătorul își descoperi faţa. Paşcanu, zăpă- 
cit, făcu un pas înapoi: 

— Alteța voastră? 

— Da! Sînt prinţul Carol! 

Şi cu o mînie prin care străbătea îngrijorarea, îi 
spuse pilotului: 

— Măcriş !... Am fost trădaţi!.. . Ce facem? 

Nu aşteptă răspunsul căpitanului Măcriș şi se întoarse 
către Paşcanu: 

— Trebuie să mă predau ! Te rog condu-mă pînă la 
Cotroceni. 

Dar Pașcanu, ceva mai calm, se împotrivi: 

— Ba nu, alteță!... Vă duc la mine! Acolo veţi fi 
în siguranță... Şi între timp îi anunţ pe ofițeri! Nu 
v-a trădat nimeni !... Toţi vă aşteaptă! 

Peste o oră, Carol se convinse că Paşcanu are dreptate: 
toţi îl aşteptau. La cazărmile regimentelor 9 şi 2 Vînători, 
de sub comanda prietenilor săi, colonelul Raul Panaitescu 
şi colonelul Spiru Maramă, trupele îl aşteptau spre a-l 

aclama și a-l duce la Cotroceni în triumf. La palatul 
Cotroceni îl aşteptau, tot ca să-l aclame, regimentul 6 
Mihai Viteazul, demnitarii curţii, garda, valeţii. Iar sus, 
în capul scării, îl aştepta fratele său, prințul Nicolae, care-i 
spuse, strangulat de emoție: 

— În sfârşit ! Bine că s-a isprăvit şi cu porcăria asta | 

În momentul acesta se produse un incident vesel. 
În poarta palatului intră în mare viteză o maşină care 
aducea pe Crai-Voievod, ministrul de interne şi pe Pri- 
coleanu, prefectul Capitalei. Nicolae zări de departe pe 
noii sosiți şi-i spuse lui Carol, rizînd: 

— Te caută poliţia !. .. A venit să te aresteze | 

Nu greşea. Ministrul de interne şi prefectul veniseră 
să-l aresteze pe Carol, convinși că afacerea a eșuat. Dar 
cînd văzură atita armată şi atîta ofițerime, Crai-Voievod 
şi Pricoleanu luară poziţia de drepți şi începură să strige: 

— Trăiască prințul Carol al nostru ! 

Şi mii de glasuri le răspunseră: 

— Uraaaa ! 

Dacu îşi instruise, deci, oamenii bine: să fie gata la 
orice surpriză şi în tot cazul, să nu facă prinţului dificul- 
tăţi decît numai dacă va fi pierdută partida. Dacu merita 
toate felicitările. Şi prințul ar fi vrut să-l asigure că nu-i 
debitează simple formule de politeță, ci-i mulţumeşte 
din inimă. Era vădit, însă, că vorbele lui nu-şi avură 
efectul dorit: primul ministru, cu privirea îngheţată, 
stătea nemișcat, parcă ar mai fi așteptat ceva. Oarecum 
jenat, Carol căută o expresie mai elocventă a recunoştin- 
ței lui. 

— Domnule Dacu, zise el, te-ai purtat ca un adevărat 
patriot! 

Deodată, președintele Dacu se însenină şi, dacă n-ar 
fi avut conştiinţa grelei sale răspunderi în stat, şi-ar 
fi permis, poate, chiar să zîmbească. Grăbit, îşi scoase, 
din cutiuța pe care o ţinea în buzunarul de la jiletcă, 
un pămătuf şi-şi pudră nasul care, de plăcere, începuse 
să-i transpire, apoi se înclină: 

— Alteță, niciodată nu voi fi în stare să iubesc patria 
mai mult decît o puteţi iubi dumneavoastră. Patria... 

Carol îşi făcu aspre mustrări că i-a pomenit lui Dacu 
despre patrie, pentru că ştia că preşedintele se va lansa 


într-o lungă şi foarte duioasă evocare a virtuţilor patriei 
şi mai cu seamă a virtuţilor mamei lui de la Bădăcin. 
Prințului, însă, numai de patrie și de mama lui Dacu nu-i 
ardea acum. N-avea timp de pierdut cu toate prostiile. 
Trebuia lucrat repede. Cea mai mică întîrziere ar putea 
compromite momentul acesta istoric. Carol, deci, se repezi 
să-l reţină pe Dacu să nu cadă în prăpastie: 

— Patria, domnule Dacu, doar pentru asta-i făcută: 
să fie iubită, De aceea şi cred că nu trebuie s-o lăsăm să 
aștepte prea mult. Ce facem? 

Dacu îşi mai dădu o dată cu pămătuful pe nas şi 
răspunee: 

— Alteță, rămîne aşa cum ne-am înţeles la Neuilly: 
Alteța sa prințul Nicolae se retrage din regență. Locul 
e liber. Dacă vreţi, guvernul este gata să vă pro- 
clame imediat regent. 

Cu obrajii acoperiţi de o rogeață vie, Carol îl întrebă 
pe Dacu: 

— Domnule preşedinte, dumneata de ce crezi că 
m-am deranjat pînă aici? 

Prinţul nu mai zîmbea şi nici glasul lui nu mai avea 
rezonanţa clară, tinerească, de mai înainte, ci era aspru, 
îngrogat, aproape răgușit — şi tăios, ca o somaţie. 

Senin, Dacu răspunse: 

— V-aţi deranjat, alteță, ca să fiți aici printre noi... 
şi să se termine o dată cu chestia închisă. Patria... 

— Lasă patria în pace, domnule Dacu ! se răsti Carol la 
primul ministru al ţării. Eu vreau să ştiu: ce caut aici? 

Dacu uită de pămătuf, deși ar fi avut nevoie de el 
mai mult ca orieînd. Prinţul îl strîngea cu uşa, dar demni- 
tatea lui de preşedinte al consiliului şi de şef al partidului 
naţional-țărănist nu-i permitea să cedeze cu una cu două. 

— Alteță !... încercă el să se explice. 

— Nici o alteţă, domnule Dacu! Eu nu vreau să 
ştiu decît atît: ce caut aici? 

— Doar ne-am înţeles o dată, alteță ! 

— Ce ne-am înţeles, domnule Dacu? Ne-am înţeles să 
vin în ţară, ca să ocup locul ce mi se cuvine. Şi eu îmi cer 
locul. Sînt fiul regelui Ferdinand şi moștenitorul de drept 
al tronului. .. Şi dumneata vii să-mi spui că ne-am înțeles. 
Ce ne-am înţeles, domnule Dacu? Ce ne-am înțeles? 

Președintele consiliului de miniștri, cu pleoapele 
pe jumătate închise, îşi scrută sufletul, curios şi el să 
ştie cam ce sentiment îl stăpînește, acum cînd prințul 
răcneşte la el ca la o slugă. Indignare? Amărăciune? 
Dezgust? Regretul că s-a băgat de bunăvoie în această 
aventură? Şi ce aventură ! Şi mai ales cu cine!... Cu cel 
mai prost crescut prinț din cîți a dat cîndva instituția 
monarhică, în tot cursul istoriei. Dacă, acum, cînd nu-i 
decît un Caraiman oarecare, strecurat în ţară clandestin, 
cu pașaport fals, îndrăzneşte nu numai să-l mintă cu 
atîta neruginare, dar să și urle la el, la primul ministru al 
ţării, ce-ar mai fi în stare acest prinţişor să facă atunci cînd 
va fi rege?... Vedea lucrurile clar domnul Dacu, pentru 
că domnul Dacu avea un puternic simţ al realităților. 
Dar tocmai pentru că era un realist, cu capul bine înfipt 
între umeri, domnul Dacu vedea la fel de bine și cealaltă 
faţă a problemei: că acuma toate sînt de prisos. Să per- 
tracteze cu Carol? N-ai cu cine. Cu un Carol nu poţi per- 
tracta. Carol nu te lasă nici să vorbeşti. Prin urmare — 
ce? Să-l alunge? Ar fi prea tîrziu! Toată ofițerimea 
este cu el. De voie, de nevoie, deci, prințul trebuie lăsat 
în pace. Dar dacă este lăsat în pace, să fie cel puţin folosit. 
Pentru că prinţul, în pofida sau tocmai datorită imen- 
selor sale cusururi, poate fi de mare folos partidului 
naţional-țărănist. Dacă partidul naţional-țărănist va 
trebui să țină seama la tot pasul de Carol— va fi şi Carol 
silit să țină seama la tot pasul de naţional-țărănişti. Şi 
Carol și naţional-ţărăniștii au în Franţa şi în Anglia 
aceiași prieteni comuni, care văd în Carol şi în Dacu 
niște reprezentanţi devotați ai intereselor lor în 
Rominia. Şi Carol şi național-țărănișştii au în țară acelaşi 
duşman comun: liberalii. Ura înverşunată a lui Carol 
împotriva liberalilor, care i-au făcut atîta rău în trecut, 
îl vor obliga pe Carol să se sprijine pe Dacu — cel puţin 
tot atît cît adversitatea firească față de liberali îi va 
împinge pe naţional-țărănişti să se sprijine pe Carol. 
Din această interdependenţă dintre Carol și Dacu ce poate 
rezulta? Ce alta ar putea să rezulte decît o guvernare 
permanentă, neîntreruptă şi nelimitată a naţional-țără- 
niștilor, sub oblăduirea regelui lor Carol ! Aşadar, e bine ! 
Atunci, de ce să regrete şeful naţional-țărăniştilor că 


l-a adus pe Carol aici? Ba nu regretă de loc. Că prin- 
ţul e un bădăran? Așa este el! Dar un bădăran care 
prezintă mai multe avantaje decît neajunsuri !... Un 
bădăran necesar. Ceva mai mult: indispensabil. Și 
să te indigneze mojiciile unui bădăran indispensabil? 
Să te amărască? Să te dezguste? De loc! Să fim realiști. 
Noi sîntem oameni politici, nu niște fetițe sentimen- 
tale de pension. Patria nu ne permite să fim sentimen- 
tali. Patria... 

Şi vesel că înaltul său simț politic a ieşit din nou 
învingător şi că nu l-a lăsat să cadă, prostește, pradă 
indignării, amărăciunii, dezgustului, ori mustrărilor 
de cuget, Dacu, la zbieretele lui Carol, răspunse — zîm- 
bind pentru întîia oară de la începutul întrevederii: 

— Alteță, sînt şi eu de acord că, din clipă în clipă, 
condiţiile politice, prin forța împrejurărilor, se schim- 
bă... şi aş putea afirma că ne îndepărtează, tot mai 
mult, precum, desigur, crede și alteța voastră, de con- 
diţiile în care am făcut înţelegerea. Evident că, în îm- 
prejurările de azi, nu mai poate fi vorba de un loc în 
regență. Despre regență am tratat în perioada vorbelor. 
Acuma, însă, nu mai sîntem în perioada vorbelor, ci a 
faptelor. Fiul marelui rege Ferdinand cel loial nu poate 
fi decît rege. . . şi nu simplu regent. Aşa că la întrebarea 
alteței voastre de ce aţi venit în ţară, vă răspund: aţi 
venit spre a fi rege! 

Patetismul candid cu care Dacu vorbise, îl făcu pe 
Carol să izbucnească într-un prelung hohot de ris: 

— Ba bine că nu, domnule Dacu! Sînt aici ca să 
fiu rege ! Şi atunci, ce mă mai întrebi dacă vreau să 
fiu regent? 

— Constituţia, alteță! răspunse Dacu, impertur- 
babil. Numai considerente constituționale. Alteța voa- 
stră este un cetăţean al Romîniei Mari. Și în Romiînia 
Mare oricare cetăţean se bucură, după constituţie, de 
libertate deplină în toate — deci şi de libertatea de a 
alege ce vrea să fie: rege sau numai regent. Aşa că numai 
în numele acestei libertăţi constituţionale mi-am permis 
să întreb pe alteța voastră ce vrea să fie: regent sau rege? 

Carol se uită cu admiraţie la Dacu și, plin de en- 
tuziasm, izbucni: 

— Domnule Dacu, am fost din totdeauna de părere 
că singurul om care merită stimă în ţara romînească, 
eşti dumneata. Constituţia !... Dar evident, domnule 
Dacu !... Constituţia !... Pe baza constituţiei am venit 
eu aici)... Şi tot pe baza constituției vreau să dom- 
nesc ! În această privință, domnule Dacu, voi fi intran- 
sigent. 

Şi cu grija de a fi înţeles, sublinie: 

— In-tran-si-gent ! Ca şi dumneata, domnule Dacu ! 

Dacu primi asigurările prințului cu satisfacţie. 

— În acest caz, alteţă, veţi găsi în mine sluga dum- 
neavoastră cea mai devotată !... Constituţia !... Pre- 
cum zicea mama mea: fără constituţie, patria... 

Pe rege îl cuprinse panica: Dacu începe iar cu mama 
şi cu patria. 

— Da, domnule Dacu! interveni el, precipitat. 
Este şi părerea mea. Așadar, ne-am înţeles. 

— Ne-am înţeles, alteță! Între calitatea de rege 
şi cea de regent, alteța voastră optează, în mod liber 
şi nesilit de nimeni, ci numai în virtutea drepturilor 
pe care i le conferă constituţia, pentru cea de rege. 
Voința alteţei voastre va fi împlinită ! 

— Cînd? 

— Miine după amiază! Consiliul de miniştri mă 
așteaptă acum la prezidenţie, ca să aduc răspunsul 
alteţei voastre, spre a putea lua toate măsurile. . . 

— . . „constituționale ! îl completă Carol. 

— Numai constituţionale, alteţă. Alteța voastră să 
n-aibă nici o grijă. Numai constituţionale. Vor fi, desigur, 
şi divergențe. 

Prinţul se încruntă: 

— Divergenţe ? Pe ce chestie? 

— Pe chestie constituțională. Pur constituţională. 
Guvernul nu va fi unanim de acord să treacă tronul 
în mîinile alteţei voastre... 

Lui Carol i se urcă sîngele în obraz. 

— Nu va fi de acord! ţipă el. De ce? 

— V-am spus: tot din motive constituționale. Fie- 
care dintre miniştri este liber să-şi manifeste părerea, 
după cum i-o dictează conştiinţa. Este, aşadar, de pre- 
văzut, că nu toţi vor adopta una şi aceeaşi soluţie... 

Mai ales că... și asta rog pe alteța voastră să reţină... 
oriunde este libertate constituţională, se presupune 
că sint divergențe... Ba, e şi de dorit să fie asemenea 
divergențe. . . 

Carol nici nu mai auzea ce-i spune Dacu. Ştia nu- 
mai că gulerul ăsta înalt şi tare îi vorbeşte de diver- 
genţe — şi asta îl făcea să vadă numai roşu înaintea 
ochilor. 

— De dorit? Cum asa, domnule Dacu? De dorit 
să nu fie de acord?... Și apoi, domnule Dacu, aş vrea 
să ştiu: cine va fi acela care va îndrăzni să voteze împo- 
trivă ? 

Preşedintele de consiliu, cu ochii drept în ochii prin- 
ţului, răspunse: 

— În primul rînd.. eu! 

Carol simţi că se sufocă. 

— Dumneataaaa? făcu el, stupefiat. 

— Da, alteță!... Eu!... Şi probabil că şi Bagra- 
dian, ... şi Crai-Voievod. 

Acum Carol îşi recăpătă glasul ca să-şi poată striga 
indignarea: 

— Dar atunci, domnule Dacu, pentru ce-mi spu- 
neai că dorința mea va fi satisfăcută? 

— Pentru că avem nevoie de un rege, alteță. Pentru 
că din pricina nestabilităţii monarhice, suferă creditul 
nostru din străinătate. Pentru că... 

Carol se apucă de cap: 

— Dar nu mai pricep nimic, domnule Dacu! Care 
rege, ce rege... cînd ba spui una, ba spui alta. Îna- 
inte mă asigurai că mîine voi fi proclamat rege şi după 
un minut mă previi că vei vota împotrivă. Şi dacă te 
întreb de ce vei vota împotriva proclamării mele ca rege, 
îmi răspunzi că o faci pentru că ţara are nevoie de un 
rege... Ce-i asta, domnule Dacu?... Este un fel al 
dumitale de a glumi... sau ce? 

— Nu-i nici o glumă, alteţă ! răspunse Dacu, nevi- 
novat. Eu trebuie să votez împotrivă, tocmai spre a 
da tărie principiului democratic de libertate constitu- 
țională. Eu şi Bagradian și Crai-Voievod vom fi îm- 
potrivă. Dar ceilalți, toţi, se vor declara pentru. În 
urma acestui vot, eu îmi voi da demisia pe loc, pentru 

că este cinstit, alteţă, este constituţional, ca un guvern 
să demisioneze atunci cînd nu obține un acord pe o 
chestie constituțională. , . 

— Dar de ce să demisionezi, domnule Dacu? 

— Nu v-am spus, alteţă?... Pentru că aşa cere con- 
stituția ! Dar, în afară de considerentul constituțio- 
nal care-mi dictează să demisionez, mai este şi unul 
moral la fel de important. Eu, care sînt primul ministru 
al maiestăţii sale regelui Mihai I, nu pot prezida, tot eu, 
detronarea maiestăţii sale regelui Mihai I, şi înlocuirea 
lui cu maiestatea sa regele Carol al II-lea. Ar fi indecent, 
alteță !... Nu face! Această formalitate trebuie s-o 
împlinească un altul... 

— Cine? făcu prinţul. Vreun liberal? 

— Nu alteţă! Tot noi naţional-țărăniștii. 

— A, bun! zise Carol, care-l privi cu un suriîs tot 
mai larg pe acest neasemuit produs al facultăţii de 
drept din Budapesta şi al societăţii canonice din Blaj. 
Vrasăzică numai dumneata demisionezi, nu şi partidul ! 

— Da, alteță ! 

Primul ministru răspunsese cu atîta convingere, 
încît Carol își spuse că de la omul acesta ar avea de 
învățat multe asupra bogăției de subtilități pe care e 
oferă morala. Conducătorul naţional-țărăniştilor, dornic 
să se prezinte, cînd îi va suna ceasul, în faţa celui-de-sus, 
cu sufletul cît mai curat, se străduia, el, fiinţă fizică 
supusă păcatelor, să se pună cît mai în curent cu morala. 
Cu partidul său, însă, lucrurile se schimbă. Partidul său 
ce este? O abstracţie, imponderabilă şi insezisabilă, care 
se găseşte dincolo de tot ce poate fi moral sau imoral — 
şi care, de aceea, n-are cum să păcătuiască, deci n-arc 
nici cum să se teamă de judecata lui Dumnezeu. 

Totuşi, Carol mai era nedumerit: 

— Şi cum, domnule Dacu?... Dumneata mă pără- 
seşti ? 

— Ba nu! Imediat ce formalitatea de mîine va fi 
săvîrşită, stau la dispoziţia alteței voastre şi a tronu- 
lui... Imediat!... Chiar de a doua zi. 

— Aşa da! răspunse Carol, încîntat de felul cum 
ştie Dacu să împace morala cu politica lui constitu- 
ţională. Este foarte bine !... Trebuie să dăm de la 

început un exemplu: statul este dator să se sprijine pe 
moralitate şi constituţie. .. Şi pe cine propui ca șef al 
guvernului, în locul dumitale? 

— Cred că cel mai potrivit ar fi Marinescu. 

— Marinescu? E bun ! Sînt de acord! Ce face 
nepoată-sa? A mai crescut! 

— A crescut, alteţă, a crescut ! Acuma e domnişoară 
în toată regula! 

— Tot frumoasă? 

— Mai frumoasă ca oricînd, alteță ! | 

— O! exclamă Carol, cu un gest de neliniște. Cum 
o cheamă? 

— Margareta ! 

— Margareta ! Aş dori s-o văd. 

Interesul pe care prinţul i-l arăta, spontan, Margaretei, 
înveselea orizonturile primului ministru. Margareta nu 
este Lupeasca. . . Lupeasca era acum departe şi va trebui 
să rămînă departe. Aga s-a angajat Carol faţă de naţio- 
nal-țărăniști: că se va întoarce în ţară fără « Rogcata». 
Aşa s-a angajat şi însăşi Roşcata faţă de colonelul 
Sîrbescu, omul lui Dacu de la ambasada romînă din 
Paris. 

— Domnule colonel, a spus Lupeasca lui Sirbescu, 
ştiu de ce nu lucrează domnul Dacu pentru întoarcerea 
prințului. Se teme că voi veni şi eu după el. Dar 
te rog să-i spui domnului Dacu din parte-mi, că, atunci 
cînd prinţul se va duce în țară, eu nu-l voi însoţi. 

Prinţul, care era martor la scena aceasta, îşi dădu 
confirmarea: 

— Poţi să-l asiguri pe domnul Dacu că cele spuse de 
doamna sînt perfect adevărate. 

Şi iată că prinţul s-a ținut de cuvînt, reflectă Dacu. 
A înțeles, în sfîrşit, că încăpăţinarea nu poate decît 
să-i strice. Cu Roşcata ar fi continuat să rămînă un 
vagabond, printre străini. Fără ea, poate fi rege. Nu- 
mai fără ea. Femei sînt destule şi aici. Liber să aibă 
oricîte ar vrea. Ba, cu cît vor fi mai multe, cu atît mai 
bine pentru prinţ şi pentru ţară — şi pentru național- 
ţărănişti. Poate fi şi Margareta şi Lili şi Mimi și Fifi... 
Dacă nu va avea destule la îndemînă, își ia răspunderea 
el, Dacu — şi o dată cu el întreg partidul național- 


14 


țărănist — să i le procure. Zece, douăzeci, o mie, zece 
mii. .. Numai să nu fie una. Primejdia mare este să fie 
doar una. .. una singură... şi mai ales cînd una aceasta 
este tocmai Roșcata. Şi Dacu numai de Rogcata să n-audă. 
Roşcata trebuie smulsă definitiv pînă și din amintirea 
prinţului Carol. Nu pentru că ea ar fi stricat casa prinţului 
şi ar fi înveninat viaţa prinţesei Elena. Dacă n-ar fi 
existat Roşcata, s-ar fi ivit o alta — și mama lui Mihai tot 
nefericită ar fi fost. Nu o femeie sau alta e vinovată că 
prinţul s-a despărțit de soția lui — ci pentru că nimic 
nu-l lega de ea. De cînd s-au cunoscut, prinţul n-a avut 
pentru mama fiului său nici cel mai slab sentiment de 
dragoste, de stimă, de milă... nimic!... Şi Carol nu 
făcea nici un secret din antipatia ce i-o inspira prințesa 
Elena. Bineînţeles, prinţul nu arăta oricui şi originea 
acestei antipatii. Îniţiaţii — şi erau destui — susțineau 
că prinţul n-o poate suferi pe prinţesa Elena, pentru că 
ea refuză să se supună capriciilor lui erotice. Deci, nu 
considerente de natură conjugală îi dictau lui Dacu să 
fie împotriva Roşcatei — ci considerente strict morale. 
Revenirea în ţară a acestei femei, îşi spunea Dacu, ar 
fi profund imorală, mai întîi pentru că e jidoafcă — şi 
apoi, pentru că prea are obiceiul să se amestece în toate. 
Dacă ar fi liberă să vină înapoi, s-ar amesteca din prima 
zi și în conducerea ţării. O femeie la conducerea ţării ! 
Dacu — Dacu, fostul jurisconsult al Mitropoliei Unite — 
să guverneze țara cu o femeie ! 

Aşa că, la dorinţa ce şi-o exprima Carol de a o vedea 
pe Margareta, Dacu, transfigurat de speranţa că regele 
e, în sfîrşit, pe drumul cel drept, răspunse cu nemărginită 
solicitudine: 

— Oricînd, alteţă, oricând ! Îi va face multă plăcere ! 

— Sper! făcu, scurt, Carol, ducîndu-şi involuntar 
mîna la mustață. Dar, deocamdată, domnule Dacu, e 
vorba de unchi, nu de nepoată. Cine va alcătui guvernul 
lui Marinescu? 

— Poftim, lista, alteţă ! Mai toţi fac parte din guver- 
nul actual. 

Carol cercetă hiîrtia cu atenţie. 

— Nu, nu! zise el, deodată, nemulțumit. La ar- 
mată să nu mi-l pui pe Pisoski. Îl vreau pe Panaitescu ! 

— Am înţeles, alteță ! 

— Şi la interne... Băleanu? Nu!... Nu merge! 
Trebuie să rămînă Crai-Voievod ! 

Aici deveni mai vesel: 

— Cu toate că a vrut să mă aresteze ! 

— ÎI veţi avea, alteță ! Va reveni în guvern, o dată 
cu mine! Bineînţeles, dacă alteța voastră va avea ne- 
voie de noi! 

— Desigur, desigur !. . . Şi de dumneata. . . şi de par- 
lament !... E un parlament sigur? 

— Garantez pentru el! Nu uitaţi, alteță, că este un 
parlament naţional-țărănist, nu unul liberal. 

— Nu uit... şi tocmai de aceea vreau să rămînă. 
Avem nevoie de un parlament serios, care să poată 
face faţă unor probleme gingaşe, de mare răspundere. . . 
Mai întîi gi-întii, înzestrarea armatei, domnule Dacu. 
Armata e baza !... Cu Skoda cum merge? 

Privirile prinţului şi ale lui Dacu se încrucișară 
— şi amândoi întoarseră în acelaşi timp capul spre o 
direcție opusă. Îşi citiseră reciproc gindurile. Fiecare 
ştia cîte ceva despre celălalt. Carol cunoştea relaţiile 
primului ministru cu firma Skoda din Cehoslovacia şi 
Dacu cunoștea rolul jucat de Skoda în întoarcerea 
prințului. Unul şi acelaşi personaj făcea legătura amîn- 
durora cu Skoda: Fialkowski, reprezentantul uzinelor 
de armament cehoslovace în Romiînia, care a avut o 
parte activă în complot. La întrebarea prinţului, deci, 
preşedintele consiliului de miniștri putu să răspundă cu 
mîna pe conștiință: 

— Bine, alteță! 

— Dificultăţi? 

— Nici una! 

— Te felicit, domnule Dacu !. . . Şi telefoanele? 

— Alteță ! Totu-i în ordine! Încă de ieri, cînd al- 
teța voastră se mai găsea la München, am adus ches- 
tiunea în consiliul de miniștri. Am acceptat oferta gru- 
pului Morgan. Experții mei au declarat-o ca fiind cea 
mai avantajoasă. Expunerea de motive a proiectului de 
lege a şi fost redactată și va fi supusă parlamentului, 
imediat. . , 

— Imediat. . . cînd? 

— Miine dimineaţă | Am revizuit și contractul de 
concesiune care urmează să fie semnat de reprezen- 
tanții americani. 

— Cînd? 

— Tot mîine dimineaţă ! 

— Dificultăţi? 

— Nici una! 

Carol tresări de bucurie. Miine dimineaţă, înainte 
de a fi proclamat rege, va fi semnat contractul cu Mor- 
gan. Vor vedea americanii — care, la început, nu arătau 
prea mare încredere în el — că prinţul Carol este un om 
de cuvînt. Fericit, prinţul strînse cu multă căldură mîna 
lui Dacu: 

— Domnule Dacu, noi doi sîntem destinaţi să facem 
lucrari mari pentru ţara aceasta! 

— Sînt convins, alteţă ! 

Uşa se deschise şi în cameră năvăli prințesa Ileana, 
cea mai mică dintre surorile prinţului: 

— Cînd ai venit, dragă? 

Şi se repezi în braţele lui Carol. Era drăguță Ileana. 
Atât de drăguță, încît în primele clipe Carol uită pe ce 
lume se află şi o sărută mai mult decît s-ar fi cuvenit 
să-şi sărute o soră. Dar gîndul la ziua de miine îl ajută 
să-şi revină repede în fire. Vesel, o îndepărtă niţeluș pe 
prinţesă, ca s-o admire în perspectivă: 

— Fă! îi zise el, cu încîntare. Eşti dată-n paștile 
mă-ti ! 

Ileana roşi de plăcere şi-i făcu lui Carol cu ochiul 
înspre primul ministru, care, ruşinat, îşi întoarse capul 
şi se prefăcu că n-aude. Dar lui Carol puţin îi păsa. 
'Ținind-o de mînă, cu braţul întins, o îmboldi pe Ileana să 
facă o piruetă. Dar, pe neaşteptate, își retrase mîna cu 
atita brutalitate, încât tînăra prințesă mai-mai să cadă. 

— Ai înnebunit? strigă ea, rizind, convinsă că fratele 
ei glumeșşte. 

Totuşi, după căutătura piezişă şi crîncenă pe care 
prinţul i-o aruncă, Ileana îşi dădu seama îndată că 
n-a fost o glumă. 

— Ce-i cu tine? făcu ea, îngrijorată. 

Dar Carol tăcea. Cu pumnii strînşi şi gura încleş- 
tată, continua să arunce priviri duşmănoase Ilenei 

Acum, sub lumina directă a lampadarului cu zeci de 
braţe, îi vedea bine chipul: soră-sa, Ileana, fata asta 
frumoasă, Ileana, semăna leit lui Ciubuc-Bey. Prin 
urmare, tot ce s-a spus era adevărat... Dugmanul lui 
de moarte Ciubuc-Bey... era... 

Carol simţea că dacă Ileana îi mai spune un singur 
cuvînt, se va repezi la ea şi o va lua la bătaie. În acea 
clipă, primul ministru tuşi scurt. Prinţul tresări. Uitase ! 
Dacu e aici... 

Şi încă o dată, gîndul la ziua de miine îl ajută să-şi 
recapete calmul. 

— Eşti frumoasă ! zise el fetei. Păcat numai că te-ai 
îngrăşat. 

Se răzbunase ! 

Pe Ileana o podidiră lacrimile. 

— Tot grăjdar ai rămas ! îi strigă ea — și roşie ca 
focul, fugi din odaie. 

Prinţul își petrecu noaptea bînd cu fratele său Nicolae 
şi primind în audienţă pe cîţiva dintre cei mai importanţi 
factori de răspundere ai ţării. Cel dintii care se prezentă 
fu generalul Prezan. Acest stîlp străvechi al coroanei şi 
al partidului naţional-liberal îl îmbrățişă pe Carol, 
tremurînd de emoție şi bătrîneţe. 

— Acuma pot să mor liniștit, alteţă !Știu că ţara a 
încăput pe miini bune. 

Carol protestă: 

— Domnule general, nu vorbi de moarte. Țara mai 
are nevoie de dumneata ! 

Prezan începu să plingă: 

— De mine? 

— De dumneata! Ne aşteaptă zile mari! Trebuie 
să ne răfuim cu bolşevicii! Și fără generalul Prezan 
îţi dai seama că. 

— ÎI ai pe Neaţă, alteță ! 

Carol rîse: 

— Tot nu vă înțelegeţi? 

— E un mizerabil şi un bandit, alteță! Nu-l cu- 
noşti. Dacă ai ști cît a lucrat împotriva alteţei tale! 

— Ştiu, domnule general! Dar am venit să împace 
şi să liniştesc spiritele. Nu am nici un gînd de ură sau 
răzbunare. Dimpotrivă ! Doresc să înlesnesc unirea și 
împăcarea tuturor, în interesul superior al ţării. Eu 
nu sînt contra nimănui şi vreau să lucrez cu toată 
lumea. 

— Cu toată lumea, alteţă, cu toată lumea. Numai 
cu Neaţă, nu! 

După Prezan, sosi generalul Neaţă. 

— Alteță, m-ai chemat și am venit. La ordinele 
alteţei tale! i 

— Bine te-am găsit, domnule general. Ce părere ai? 

— Nu pot decît să te felicit, alteţă!... Ai venit 
tocmai la momentul oportun. Cu guvernarea acestui 
Dacu prost şi îngîmfat, a dispărut orice urmă de de- 
mocraţie. 

Prinţul era informat asupra noii orientări a erou- 
lui de la Mărăşti. De şase luni, de cînd Safta, mena- 
jera lui, a murit, Neaţă renunţase să mai facă revo- 
luţie în sufragerie pentru un regim de dictatură mus- 
soliniană, deoarece nu avea cine să-i mai schimbe fața 
de masă — şi se aruncase cu totul în braţele democraţiei. 
Ca primă acţiune pozitivă pe tărîmul democraţiei, gene- 
ralul Neaţă a dat de ştire ţării că va înfiinţa în curînd o 
mare instituţie financiară, cu un capital de mai multe 
miliarde și că banii aceştia vor fi împrumutaţi aproape 
fără dobîndă tuturor ţăranilor care vor participa la apro- 
piatul congres al partidului poporului. Ca tînăr democrat, 
generalul Neaţă, plin de elan și de ambiţii, își punea toate 
speranţele în prinţ: prinţul va lua puterea din mîinile 
reacţiunii naţional-țărăniste şi o va preda, necondiţionat, 
partidului poporului, deci democraţiei, de care țara 
a fost pe nedrept şi în chip prematur lipsită acum patru 
ani. Cel puţin așa s-a înţeles cu prinţul în urmă cu șase 
săptămîni, cînd s-a dus să-l vadă la Bellinzona. 

— Țara, i-a spus el prinţului, nu-i mulțumită de felul 
cum o guvernează regența aceasta. Mi-a mărturisit-o 
chiar patriarhul: « Țara nu merge pentru că nu are cap: 
prințul Nicolae îşi fumează țigările, Sărăţeanu cercetează 
cărţile, eu, un preot, nu pot decît să încerc o împăcare !»... 
Cineva trebuie schimbat în regență, alteță, şi să vină 

altul în loc. Toate gîndurile ţării sînt îndreptate spre 
tine, alteță 1... Vino înapoi! Eu îţi pun la dispoziţie 
toate puterile mele și ale partidului, în mod nelimitat și 
necondiţionat. . . Necondiţionat, alteţă |... Cu alteța ta 
în regență și cu mine în fruntea guvernului, ţara îşi va 
regăsi echilibrul | 

Prinţul a ascultat cuminte, apoi i-a răspuns: 

— Iau act cu recunoștință de declaraţiile dumitale, 
care nu pot porni decît dintr-o inimă cu adevărat pa- 
triotică. Din primul ceas în care voi călca pe pămin- 
tul scumpei mele Rominii, te voi chema! 

Şi l-a chemat. Neaţă era neclintit: tronul şi democra- 
ţia. Carol căută un accent cît mai inimos, ca să-l lini- 
ştească pe Neaţă: 

— Doar pentru asta am și venit în țară, domnule 
general: să restabilesc democraţia în drepturile ei. 

— Şi să-i pedepseşti pe liberali, alteţă. . . şi în primul 
rînd pe generalul acela de paie, Prezan !... Dacă ai 
şti, alteţă... 

— Ştiu ! Dar n-am venit să pedepsesc, ci să împac 
şi să liniștesc spiritele. Nu am nici un gînd de răzbu- 
nare ! Dimpotrivă ! Doresc să înlesnesc unirea și împă- 
carea tuturor, în interesul superior al ţării. 

Neaţă părea nemulțumit, dar se înclină: 

— Alteță, am toată încrederea în înţelepciunea ta. 
Prin venirea alteţei tale în țară, am credinţa că jaful 
şi bunul plac vor lua sfîrșit. Așa că voi fi cel dintii 
să aclam alegerea alteţei tale în regență... 

Carol schimbă o privire cu Nicolae, care-şi înfundă 
repede nasul în pahar, și-i răspunse lui Neaţă: 

— Eram sigur, domnule general, şi-ţi mulțumesc. 

Dar Neaţă nu voia să plece. . 

— Încă o chestiune, alteţă ! zise el, fără să se miște 
de pe scaun. La Bellinzona, alteţa ta își amintește că... 

Nu mai era nevoie să continue. Prinţul își aducea 
bine aminte. 

— Fireşte | făcu el. Te asigur, că foarte curînd, 
mai curînd decît te aştepţi, eu și ţara vom apela la 
serviciile dumitale. 

Pe la trei dimineaţa se prezentă şi doctorul Bratu, 
preşedintele partidului țărănesc rupt din marele partid 

național-ţărănist. Bratu, om cu veche experienţă politică, 
venea să depună la picioarele prințului nu numai 
partidul, dar şi ultimul său program democratic: 

— Alteță, cred că trei măsuri capitale ar putea 
reda ţării liniștea și prosperitatea de care are nevoie: 
suprimarea partidului naţional-țărănist, întărirea armatei 
şi răspîndirea Bibliei în milioane de exemplare. 

— Doctore, replică prinţul, în principiu, este un 
program demn de a fi luat în consideraţie şi cred că 
dumneata ai fi cel mai indicat să-l pui în aplicare. Nu 
sînt, însă, în totul de acord cu privire la suprimarea 
naţional-țărăniștilor. . . 

— Să mă iertaţi, alteță! N-am înţeles suprimarea 
fizică a naţional-țărăniștilor, ci numai suprimarea parti- 
dului naţional-țărănist, care ne-a ruinat ara. 

— A! Asta-i altceva! Pentru că eu n-am venit să 
pedepsesc, ci să împac şi să liniștesc spiritele. Nu am 
nici un gînd de răzbunare. Dimpotrivă! Doresc să 
înlesnesc unirea şi împăcarea tuturor, în interesul supe- 
rior al ţării. 

În zori, Carol putu să rămînă, în sfirșit, singur cu 
fratele său Niky. Așezaţi la o măsuţă scundă, garnisită cu 
o serioasă colecție de sticle, cei doi prinți își împărtăşiră 
în liniște părerile, impresiile şi sentimentele stîrnite de 
această noapte istorică. Primul gînd al prințului Carol 
fu pentru mama lui, văduva Maria. 

— Şi mă-ta unde-i acum? îl întrebă el pe Nicolae. 

Nicolae dădu din umeri, plictisit: 

— A plecat! 

— Aha! mormăi Carol. S-a supărat... Nu-i place 
că vin înapoi! I se spulberă ultimele visuri. 

— Probabil ! făcu Nicolae, impasibil. 

— Şi încotro a luat-o dumneaei? Prin străinătăți? 
Să facă film? 

— Ei, şi tu!... Film!... Cînd nu mai are un dinte 
în gură! 5 

— Prin urmare, nu după film a șters-o în străină- 
tate. Atunci, pentru ce? Te pomenești că, de necaz, 

o fi alergat să se refugieze în braţele vreunui prieten... 
Ca în 1926 1... Ce spui? 

Multe ar fi tolerat Carol mamei lui, dar numai asta 
nu i-o ierta: că în 1926, îndată după actul istoric de 
la 4 ianuarie, ea s-a apucat să-l facă de rîs în ochii 
străinătăţii. În faţa oricui avea urechi să audă — om 
politic, diplomat, gazetar străin — ea-şi declama aceleași 
cuvinte dramatice: 

— Carol, copilul meu, pe care-l dăruisem ţării acum 
treizeci şi doi de ani, acela care a fost miîndria și speranţa 
Romîniei, să ajungă un fiu rătăcitor ! Ne-a părăsit pe noi, 
şi-a părăsit casa, copilul, părinţii, datoria, onoarea, 
pentru a trăi după capul lui. În mintea mea, îl văd 
rătăcind în pustiu, un paria, departe de tot ce a fost 
al lui. În inima mea de mamă este o dragoste care nu 
poate, nu trebuie şi nu va muri. Cînd, la un moment 
dat, durerea îmi devine insuportabilă, caut alinarea 
în lacrimi şi în braţele unui prieten, unde poţi să-ţi 
ascunzi capul și să plîngi | 

Lui Carol, cuvintele acestea îi erau adînc săpate 
în minte și oricât ar fi vrut, n-ar fi putut să le uite. 

— În braţele unui prieten ! strigă Carol, care începea 
să se simtă prost în uniforma de general. Neruşinata !... 
Şi tata mai trăia !... În braţele unui prieten... Şi-şi 
mai făcea şi reclamă prin presă, ca să se uite lumea 
la mine ca la un caraghios !... Fiu rătăcitor, hai?... 
Ce spui, Niky?... Fiu rătăcitor!... Ca şi cum nu 
dumneaei a fost aceea care m-a alungat, ca să rămînă 
singură stăpînă pe ţară, după ce-o muri tata... Şi à 
propos ! Toţi ăia care au venit la mine la Paris mi-au 
povestit că, după constituirea regenței, ea zbiera peste 
tot: « Mie mi se cuvenea o regență și ţara ar fi trebuit 
să mi-o dea... Asta e și părerea fiului meu !»... Ia 
spune-mi, Niky !... Adevărat? Asta a fost şi părerea 
ta, că ei i se cuvenea o regență? i 

Niky îşi umplu paharul și răspunse, placid: 

— Minte ! 

— Mi-am închipuit ! Şi acuma, nici nu vrea să mă vadă. 
Cum m-a simțit că vin, a șters-o !... Opt cu-a brînzei. .. 

Totuşi, indiferența lui nu era decît de împrumut. 
Lipsa Mariei îl preocupa. Cine știe ce intrigi pune la 


cale împotriva lui, acolo, pe unde se află! Dar unde 
se află? 

— Vrei să știi cu tot dinadinsul? făcu Nicolae care-i 
citea curiozitatea în ochi. E în drum spre Miinchen... 

— Dar ce caută la München? Pe cine caută la 
München ? 

Nicolae chicoti. 

— Se duce la Oberamergau, în Bavaria, la specta- 
colele teatrale religioase care încep acolo peste douä zile. 

— Alta acu! Au lovit-o spectacolele religioase !... 
Aiurea !... Astea sînt poveşti de-ale ei! S-a dus să 
înşire iar vrute și nevrute pe socoteala mea! 

— Ei şi? Poţi să-i interzici? 

Carol, care băuse peste măsură, sări în sus și începu 
să zbiere la Nicolae: 

— Fireşte că pot! Eu sînt acuma şeful vostru ! Eu 
sînt stăpînul vostru! Eu sînt regele vostru! Un rege 
şi-o lege !... Și aș vrea să vă văd că faceţi cea mai 
mică mișcare fără învoirea mea ! 

Nicolae rămase ca împietrit, cu paharul în mînă. 
Are dreptate, fratele Carol! Aşa trebuie să-i vorbească 
fratele Carol. Nici n-avea voie să se aștepte să-i. vor- 
bească altfel fratele Carol, pentru a cărui înscăunare 
ca rege se zbate de ani! Fratele Carol pentru care a 
luptat cu colegii săi din regență, a complotat cu Dacu, 
s-a deplasat de nenumărate ori în provincie ca să stea 
de vorbă cu ofițerii, sub pretextul stabilirii unor relaţii 
mai strînse între coroană şi armată! Fratele Carol 
de care a avut grijă pînă şi acum cîteva ore, cînd a 
aflat că a sosit, ca să-l pună în siguranță! Dar bine! 
Cum a putut el să uite cine e fratele Carol? Cum a putut 
fi el atît de prost încît să-și închipuie că pe fratele Carol 
anii de pribegie şi vîrsta l-ar putea schimba cu ceva? 

Încetişor, Nicolae se ridică şi cu glas moale, aproape 
blînd, dar plin de dezgust, îi spuse fratelui Carol, peste 
umăr: 

— Hai sictir ! 

Apoi, cu paharul în mînă, se îndreptă încet în- 
spre uşă. 

Incinta era goală. Este adevărat că ședința Came- 
relor reunite fusese convocată pentru orele zece, dar 
ar fi fost de dorit ca domnii deputaţi şi senatori să se 
arate ceva mai grăbiţi — cel puţin astăzi, cînd corpurile 
legislative aveau să ia o hotărîre de care atîrnă destinele 
țării. E nouă şi jumătate — şi încă n-a venit nimeni. 
Argbhir tremura de revoltă. Mintea îi era plină de gînduri, 
inima plină de sentimente, gura plină de vorbe — dar 
gîndurile erau amare, sentimentele amare, vorbele amare, 
cu atît mai amare cu cât vedea că n-are pentru cine gîndi, 
nici pentru cine simţi și nici cu cine vorbi. Era singur și 
mai supărat ca oricînd. Azi dimineaţă la cinci, maiorul Par- 
tenie, aghiotantul lui Nicolae, a venit să-i bată în geam: 

— Domnule profesor, domnule profesor ! 

Arghir care era trezit de mult și lucra, ca de obicei, 
la istoria romînilor, sări îndată la fereastră: 

— Ei, ce s-a întîmplat, dragă? 

— Veste mare, domnule profesor. A sosit prințul 
Carol, cu avionul... 

— Cineeee? 

— Prinţul Carol ! 

— Cînd? 

— Aseară ! 

— Şi a trimis după mine? 

— Nu! 

Arghir îngălbeni. Cu multă demnitate, dar foarte 
înțepat, îl admonestă pe Partenie: 

— Cum vii, domnule, să mă deranjezi cu noaptea-n 
cap, de la treburile mele? 

— Am venit... ca să știți! răspunse ofiţerul, 
care se urcă în maşină și o porni mai departe, în viteză. 

Arghir se așeză iar la birou, dar furia şi dezolarea 
îl împiedicau să lucreze. A venit şi nu l-a chemat!... 
Ce soartă, ce soartă !... Cu două luni înainte, cînd se 
înapoia din călătoria făcută în Statele Unite, Arghir 
avusese, în mijlocul oceanului, un vis ciudat: prinţul, 
în uniformă şi cu toate decoraţiile, venea către el. 
Ca om de ştiinţă, ilustrul profesor dădu visului o inter- 
pretare strict științifică: era un caz uimitor de telepatie 
sau, cum spunea el, de «transmisiune de la distanță 
a unei voinți omenești peste măsură de încordate». 
A cui era voința aceasta peste măsură de încordată? 
A lui? A prinţului? Sau poate a amîndurora? 

n mod practic, Arghir nu avea cum să-și dea un 
răspuns la chestiunea aceasta, cît timp se mai afla pe 
vapor. Dar de îndată ce sosi la Paris, trimise vorbă 
lui Puiu Florescu, secretarul prinţului, că se află acolo. 
N-avea nici o pretenţie, dar se simţea singur-singurel 
în această gălăgioasă capitală a Franţei — și se gîndea 
că e bine să ştie și altul că este singur și trist. Poate... 
poate. . .cine ştie! 

Totuşi, mari speranţe n-avea. Aflase că o seamă de 
ticăloși l-au descris în ochii lui Carol ca pe un .prieten 
făţarnic, în care nu trebuie să aibă încredere. Dar, 
spre marea lui bucurie, Puiu, un tînăr cuviincios şi 

inteligent, i-a adus peste cîteva ore o scrisoare din partea 
prinţului Carol, care-l poftea la el în termeni neaşteptat 
de stăruitori. Ei! Acuma, cînd știe că prințul vrea să-l 
vadă şi să reia legăturile cu el, lucrurile se schimbă ! 
Se schimbă radical. De aceea, îi spuse lui Puiu: 

— Dragul meu, comunică prinţului Carol că nu e 
bine, nici pentru mine, nici pentru el, să ne vedem 
acum. Dar îl sfătuiesc să se întoarcă în țară și să aștepte 
voința legală a poporului de a-i reda tronul. Dacă la 
hotar i se interzice intrarea, atunci se va deschide în 
faţa lumii întregi un mare proces, pe care, poţi să-l 
asiguri pe prinţ, că-l va câștiga el — și nu altul. 

De atunci, n-a mai auzit nimic de intenţiile lui 
Carol, pînă a venit acest ofițer obraznic să tulbure 
viaţa lui tristă. Iar cînd i s-a telefonat că Parlamentul 
trebuie să se adune la zece ca să decidă asupra situaţiei 
prinţului, s-a grăbit, de teamă să nu i-o ia altul înainte. 
Vroia să fie primul. Dar primul nu înseamnă să stai de un 
ceas singur, absolut singur, fără să seivească după tine 
unul, măcar unul din politicienii aceştia nemernici care 
conduc ţara cu toate că pînă la deschiderea şedinţei 
nu mai e decît o jumătate de oră. Cît ţin la dinastie şi 
tron fripturiștii aceştia... Nouă şi jumătate... și... 

— Domnule profesor ! 

Arghir întoarse capul și se lumină la faţă. Era doctorul 
"Bratu ! Un om de inimă acest Bratu !... Un patriot! 

— Bratule, dragă, îmi pare bine că te văd! Uită-te, 
dragă ! Încă n-a venit nimeni. Să-ţi iei lumea-n cap! 
Ăştia-s oameni?,.. Nişte... 

— Nu te necăji, domnule profesor!... Vin ei 
îndată !... Ce spui de prinț?... 

— Ce să-ți spun, doctore? Sint supărat. Sînt 
zdruncinat pînă în adîncul inimii mele. Am un trecut 
de care s-a uitat şi o experiență de care nimeni n-are 
nevoie. Mă uit la greșelile pe care le face țara. 

— Care greșeli, domnule profesor? 

— Cum, care? Parcă n-ai ști care? Mai întîi nimeni 
nu m-a întrebat, nimeni nu mi-a cerut sfatul. Așa că 
eu nu-mi pot da adeziunea la un fapt împlinit. Problema 
trebuie cercetată. Prinţul a uzat de dreptul oricărui 
romîn de a fi acasă la el, lîngă ai lui. Și va găsi, desigur, 

pe lingă aclamaţiile amatorilor de lucruri noi, devota- 
„mentul fals al celor care i-au făcut mai mult rău, dar 
şi sfatul bun, uneori neplăcut al cui l-a apărat cînd 
toţi erau împotriva lui. Se pare, însă, că prințul n-are 
nevoie de sfaturi, pentru că, pînă la ora aceasta, nu 
m-a chemat... Şi nechemat, nu mă duc. Eu aştept 
să fiu chemat... Pînă nu mă cheamă cineva de trei 
ori, nu sînt sigur că m-a chemat într-adevăr. S-au întîm- 
plat şi unele cazuri cînd regele Ferdinand, de pildă, 
m-a chemat de trei ori, sau m-a chemat numai de două 
ori și a regretat că nu m-a chemat a treia oară... Dar 
acu, prințul nu m-a chemat nici o singură dată... 

Bratu își strecură printre gene un zîmbet care-l 
ustură pe Arghir mai tare decît cuvintele care aveau să 
urmeze: 

— Pe dumneata nu te-a chemat, domnule profesor? 
Curios ! Pe mine m-a chemat ! 

— Cînd? strigă Arghir, ca înjunghiat. 

— Ast-noapte la trei ! 

Arghir simţi că se scufundă pămîntul sub el. Pe 
Bratu nu-l mai vedea. Nu mai vedea nici fotoliile, nici 
deputaţii şi senatorii, care începuseră să intre în sală... 
Un singur lucru vedea: trădarea ! Trădare de sus pînă 
jos 1... Răsuflă din greu ca să poată vorbi, şi îi spuse 
lui Bratu, cu violenţă: 

— Nu, doctore! Văd posibilitatea ca prinţul să 
fie regent. Rege, însă, nu ! 

— Păcat ! reflectă Bratu, cu același zîmbet subțire. 

— De ce? 

— Pentru că greșeşti! Prințul are numai cuvinte 
bune despre dumneata... și nu te uită de loc! 

Obrajii lui Arghir se încinseră de o flacără vie. 

— De unde știi? îl întrebă el pe doctorul Bratu, 
cu glasul întretăiat de emoție. 

— Mi-a spus-o chiar el. 

Arghir îl apucă pe doctor de braţ: 

— Ce ţi-a spus? 

— « Hehei ! mi-a spus el. De-am avea cîțiva Arghiri, 
altfel ar merge treburile ţării !» 

— Pe onoarea dumitale? 

— Pe onoarea mea ! 

Lui Arghir i se umeziră ochii de bucurie. A spus-o 
chiar prințul. Prin urmare, prințul îl pune în fruntea 
tuturor. 

— Un adevărat rege! făcu el. Numai cine e născut 
pentru a fi rege, poate fi atît de bun cu nişte bieți 
oameni modeşti ca mine, care sînt mulțumiți să fie 
lăsaţi în pace la treburile lor. Un adevărat rege! Ce 
spui, Bratule dragă? 

Dar Bratu nu-l mai auzea. Toată atenţia lui era 
îndreptată înspre mulțimea de parlamentari care dădea 
năvală în incintă. Cît ai bate din palme Camera, pînă mai 
adineauri goală, se umplu de deputaţi și senatori, care, 
în ținută de zile mari, discutau cu aprindere evenimentele. 
Fără să vrea, Arghir şi Bratu se găsiră în mijlocul unui 
grup, în faţa căruia Crai-Voievod își expunea punctul 
său de vedere: 

— Păi, să vedeţi, dragilor, că eu, ca ministru de 
interne, pus să păzească ordinea constituţională, adică 
să am grijă ca chestia închisă să nu se deschidă, eram 
tare nemulțumit de felul cum se făcea propaganda 
carlistă. Mai ales broşurile alea care proslăveau pe 
Carol, ce să vă spun? Le cunoaşteţi și dumneavoastră !... 
O nenorocire... Parcă ar fi fost scrise cu picioarele, nu 
de niște oameni de meserie... Şi i-am spus-o lui Dacu: 
« Stai să-ți arăt cum se face o broşură care să ne ajute 
să deschidem chestia închisă»... Și chiar în seara 
aceea, am ticluit-o şi am imprimat-o la o tipografie 
de la marginea orașului, să nu afle nimeni, și am pus 
niște băieți de încredere s-o împrăștie prin căzărmi şi 
prin mahalale. A doua zi, șeful siguranţei îmi telefonează 
că oamenii lui au confiscat o brogură. « S-o văd l» i-am 
spus. Mi-a adus-o. Era aia scrisă de mine. « Bine, frate! 
zic. Cum este posibil să circule asemenea lucruri?» 
« Se întîmplă ! îmi zice şeful. Dar cred că ştiu cine sînt 
autorii 1», « Cine?» « Comuniștii! Am şi lista lor!» 
Şi-mi întinde o hîrtie cu vreo patru nume necunoscute. 
Am strîmbat din nas: « Să mă ierți ! Dar nu sînt de loc 
mulțumit de felul cum îți faci dumneata datoria !» 
Şi m-am dus direct la regență. « Ce-i nou, domnule 
ministru?» Arăt regenţilor broșura: « lar propagandă 
carlistă !» — zic. « Păi cum așa?» «lacă așa! N-am 


„un gef de siguranţă ca lumea !» « Ai dumneata pe un 

altul?» «Am!» «Pe cine?»... «Pe Belciug!» Cînd 
a auzit de Belciug, Sărăţeanu a făcut nişte ochi!... 
a Belciug? Dar Belciug e carlist !» Am protestat: « Car- 
list? De ce? Fiindcă l-a văzut pe prinţ la Paris? Era 
o datorie elementară de curtoazie s-o facă. O obligaţie 
morală şi cetățenească. Nu cred înălțimile voastre că un 
asemenea procedeu ar trebui să fie urmat de oricine ?»... 
Patriarhul era de partea mea: « Firește ! Aga e! E de 
datoria oricui !» De prinţul Nicolae ce să mai spun? 
a Aș vrea să văd, zice el, să fiu la Paris şi să mi se facă 
reproşuri că-l vizitez pe fratele meu !» Mie, mai mult 
nu mi-a trebuit: « Aţi văzut? Sînteţi cu toţii de acord! 
Şi dacă sinteţi de acord, sînteţi cu toţii carlişti! Aşa 
că daţi-mi voie şi mie să fiu al patrulea carlist !» Şi 
l-am numit pe Belciug şeful siguranţei, pus să păzească 
chestia închisă... şi să deschidă drumul lui Carol. 

Toţi cei dimprejur, într-o dispoziţie de sărbătoare, 
rîdeau cu poftă de cele ce povestea ministrul de interne. 
Dar veselia lor fu întreruptă de Bratu, care-i spuse lui 
Crai-Voievod: 

— Dar după cîte ştiu, parcă umblai aseară să-l 
arestezi pe prinţ la Cotroceni ! 

Crai- Voievod pufăi din lulea şi, printre norii de fum, 
replică: 

— M-aş fi mirat să nu ai dumneata ceva de spus în 
afacerea asta !... 

— Te-ai fi mirat, nu, domnule Crai-Voievod? Numai 
că te-aş ruga să te miri mai puțin și să-mi spui 
ce-ai vorbit acuma zece zile la prînzul de la legația 
franceză ! 

— Bi, ce-am vorbit? 

— Nu ştii? Las’ că-ţi spun. De faţă cu toată lumea 
ai declarat. .. ţi-o redau cuvînt cu cuvînt: « O restauraţie 
nu este posibilă nu numai pentru că nu o vrem, dar mai 
ales fiindcă nu se poate concepe o monarhie cu un rege 
fără relaţii cu celelalte dinastii din Europa. Or, prinţul 
Carol, din nenorocire pentru el, prin imoralitatea purtării 
sale, este astăzi la index şi repudiat de toate casele 
domnitoare.» 

Crai-Voievod nu părea de loc tulburat. 


— Nu contest ! zise el. Aşa am vorbit. Dar am făcut-o 
cu un scop... Trebuia să abat atenţia lumii... 

— Atenţia? Ca să abaţi atenţia puteai face orice, 
dar n-aveai dreptul să-l insulţi pe prinţ. 

— Asta o va aprecia prinţul, nu dumneata ! 

Scos din fire de calmul lui Crai-Voievod, doctorul 
Bratu ţipă: 

— O va aprecia, n-avea grijă, o va aprecia ! 

Dar nu mai putu continua, din pricina aplauzelor 
zgomotoase la care participa toată adunarea în picioare. 

— Ce s-a întîmplat? întrebă -doctorul Mihăescu, 
independentul, care stătea lîngă Crai-Voievod. 

— A sosit Mihai Teianu ! îl informă Bratu. 

— Aha ! Omul zilei ! făcu profesorul Arghir cu năduf. 

— Un adevărat om al zilei! zise Bagradian, arun- 
cînd fulgere de mînie prin ochelari. Canalia asta şi-a 
găsit timp azi dimineaţă să alerge la prinţ să-i spună 
că am pus la cale asasinarea lui, dacă vine în ţară !... 
Licheaua ! 

— Să mă ierţi, domnule Bagradian ! interveni Neaţă. 
Dar a avut și Teianu rolul lui în reîntoarcerea prințului ! 

— Vrei să spui a regelui ! îl rectifică Bratu. 

— Ce ai spus? își aplecă urechea Neaţă, care crezu 
că n-a auzit bine. A regelui? Care rege? 

— A regelui Carol II! 

Erau atit de categorice cuvintele doctorului Bratu, 
încît Neaţă pricepu. Carol l-a înșelat. De necaz şi ruşine, 
bătrînul abia mai putu să vorbească. 

— Şi mie... prinţul... ast-noapte nu mi-a spus un 
cuvint. Credeam că se va mulțumi cu un loc în regență. 
Aşa ne-am înţeles... Este dreptul lui... 

Aici, generalul începu să se însuflețească. 

— Dreptul lui! repetă el. În 1927, cînd regele Fer- 
dinand se afla între viaţă şi moarte, Ionel Viziru m-a 
întrebat: « Ce ai face dumneata dacă regele ar vrea să 
vadă pe Carol înainte de moarte?» l-am răspuns: 
« Domnule Viziru, mi s-ar părea odios, ... odios, domnule 
Viziru... să opresc pe fiu să vină la patul de moarte 
al tatălui său, mai ales dacă însuşi regele Ferdinand își 
exprimă această dorință!» Dar am mai spus ceva lui 
Viziru: « Aş admite lui Carol să vină, însă i-aş cere ca 

el să nu agite țara, şi să dea voie țării să se pronunţe 
ea singură»... De altfel, cînd eu eram încă la guvern, 
în sufletul lui Ferdinand se produsese o schimbare... 
Mi-a destăinut-o... 'Ținea să se împace cu prinţul şi 
să-i redea titlurile de moştenitor ! 

— Cînd zici că ţi-a destăinuit-o? îl interpelă Bratu 
care era pornit pe ceartă. 

— În 1926. 

— Şi cu Viziru cînd zici c-ai vorbit? 

— Îm 1927! 

— Aşa! Prin urmare în urmă cu trei-patru ani. 
Atunci de ce ai tăcut pînă azi, domnule general? 

Dispreţuitor, Neaţă răspunse: 

— Există, domnule doctor, pînă și-n politică o anu- 
mită decenţă pe care dumneata n-o cunoşti. 

— Decenţă ? strigă Bratu. 

Şi către ceilalți: 

— Domnul general Neaţă vorbeşte de decenţă. Cît 
a trăit Ferdinand, dumnealui n-a spus nimic... Cît a 
trăit Ionel, tot n-a spus nimic... A aşteptat mai întîi 
să moară amîndoi, ca să ne spună că de ani de zile a 
luptat pentru întoarcerea prințului... Şi asta se cheamă 
la domnul Neaţă decenţă. Decenţă se cheamă la dumnea- 
lui ca noi să fim proşti cu toţii şi să credem în toate 
bazaconiile astea... Dacă e vorba de decenţă, domnule 
general, dumneata care zici că ai fost pentru întoarcerea 
prințului încă din 1926, de ce ai tratat acum o lună 
un pact cu liberalii, prin care te angajai să te opui la 
întoarcerea prințului, dacă regența te cheamă pe dum- 
neata la putere? 

— Nu-i adevărat! sări Traian Săpunaru, care se 
apropiase la ultimele cuvinte de grup. Ai luat-o cu 
şpriţul de dimineaţă, domnule Bratu !... Nu te lași 
de nărav nici măcar într-o zi ca asta! 

— Dumneata? răcni Bratu către Traian Săpunaru. 
Dumneata ai neruşinarea să-l aperi pe general? Dar 
cine altul, dacă nu dumneata, a cerut liberalilor să 
prevadă în pactul cu partidul poporului, că dumneata, 
Traian Săpunaru, vei fi numit ministru de interne, 
pentru ca măsurile împotriva prințului Carol să fie 
mai eficace? 

Traian Săpunaru păli, dar nu-şi pierdu cumpătul. 

— Beţivule ! îi strigă el cu scîrbă, lui Bratu. 

— Pungașule ! îi răspunse pe acelaşi ton Bratu. 
Te-ai umplut de parale cît ai fost la putere... şi acum... 

Mihăescu, independentul, interveni. 

— Domnilor, domnilor, mai mare ruşinea !... Nu 
uitaţi că astăzi... 

Cu un gest blind dar hotărît, Neaţă îl dădu la o 
parte pe Mihăescu: 

— Lasă, domnule Mihăescu !... Nu vezi că doctorul 


Bratu este pornit împotriva tuturor?... Dar eu îl 
înțeleg, fiindcă sînt şi eu om politic. Un om politic, 
fără să vrea, este nedrept sau subiectiv... Din cauza 


aceasta, partidul nostru a avut atîtea de răbdat dim 
partea oamenilor politici, care i-au adus tot felul de 
acuzaţii. Dar adevărul e că în timpul celor două guver- 
nări pe care le-am prezidat, partidul meu a rămas sărac 
şi ziarul meu a făcut datorii. 

— Partidul, da! aprobă Arghir. Dar nu şi condu- 
cătorii partidului ! 

— Inexact, domnule profesor ! În afară de excepţii 
posibile, pe care eu nu le cunosc, noi n-am participat 
la acest permanent ospăț de sub regimul plutocratic 
liberal și cel demagogic. național-țărănist. Ceea ce doresc 
din toată inima este să-i pun capăt ! ! 

Cunoscutul critic literar şi fost, pînă la recenta 
remaniere a guvernului național-țărănist, director general 
al teatrelor, Leahu, care asistase de la început la disputa 
dintre aceşti şefi politici, se adresă lui Neaţă: 

— Fii pe pace, domnule general ! Acum are cine să-i 
pună capăt. 

— Cine? întrebă Neaţă cu simplitate de copil. 

— Maiestatea sa regele Carol II! 

Era mereu acelaşi Leahu, tînăr şi entuziast, lacom 
să creadă, numai să aibă în ce și în cine. Sufletul lui, 
simţitor la tot ce este bun și curat, era un nesecat izvor 
de credință care se cerea învestită. În urmă cu ani, 
Leahu crezuse în Neaţă. Sub regimul lui Neaţă — 
spunea el — va fi o adevărată revărsare a Nilului peste 
acest nefericit pămînt romînesc... Sub regimul lui 
Neaţă va fi muncă, cinste, dreptate, belşug. Sub regimul 

lui Neaţă, masele, sătule, îşi vor întoarce ochii cu scîrbă 
de la bolnăvicioasele ispite bolşevice. Sub regimul lui 
Neaţă, se va reface creditul ţării. Sub regimul lui Neaţă, 
în sfîrşit, se va realiza acea solidaritate cinstită şi trai- 
nică între toate clasele sociale — acel vis frumos de 
armonie socială, la care aspiră toți cei cu dragoste 
adevărată de neam şi de ţară. Așa l-a cîntat el pe Neaţă 
pînă a venit Neaţă la putere: ca pe un idol, care întrunea 
în el toate virtuțile unui mîntuitor. Neaţă era înţelept, 
cinstit şi dinamic. Dar după o lună, a venit dezamăgirea: 
Neaţă nu era nici înţelept, nici cinstit, nici dinamic, 
ci o simplă lichea. Şi idolul se prăbuși la pămînt în 
bucăţi. Totuşi postamentul lui de cristal rămăsese 
intact. Leahu, în focul credinţei, ardea de dorinţa să 
aşeze pe el un alt idol. 

Dorinţa-i fu repede împlinită. Noul mîntuitor era 

e aproape. Jugănaru ! Omul nou! Omul ogorului !... 
Îivelepe, cinstit şi dinamic ! Cum de nu l-a recunoscut 
pe Jugănaru pînă acum!... Jugănaru!... Dar ştie 
ţara ce-ar fi un regim Jugănaru? Sub regimul lui Jugă- 
naru va fi o adevărată revărsare a Nilului peste acest 
nefericit pămînt romînesc ! Sub regimul lui Jugănaru 
va fi muncă, cinste, dreptate, belșug. Sub regimul lui 
Jugănaru, masele, sătule, îşi vor întoarce ochii cu scîrbă 
de la bolnăvicioasele ispite bolşevice. Sub regimul lui 
Jugănaru se va reface creditul ţării. Sub regimul lui 
Jugănaru, în sfîrșit, se va realiza acea solidaritate cinstită 
şi trainică între toate clasele sociale — acel vis frumos 
de armonie socială, la care aspiră toţi cei cu dragoste 
adevărată de neam şi de ţară. 

Aşa l-a cîntat Leahu pe Jugănaru pînă acum cîteva 
luni, cînd aceiași național-țărănişti care l-au numit 
director general al teatrelor, l-au înlăturat, ca să 
numească în locul lui pe stîrpitura aceea de Ionescu- 
Ciurcheni. Spre marea lui durere, Leahu trebui să constate 
că Jugănaru nu-i mai bun decit Neaţă: tot o lichea. 
Şi al doilea mîntuitor se prăbuși la pămînt în fărîme. 
Totuşi, acel postament de cristal stătea neclintit în 
picioare şi aştepta un alt idol. De astă dată, Leahu nici 
nu trebui să-l caute. Bătea la poarta inimii lui mai de 
mult: prinţul Carol. De luni şi luni, întreaga ființă a 

lui Leahu se scălda în imaginea prinţului. Dacă ar 
veni prințul înapoi !... Dacă prințul ar fi proclamat 
rege !... Dacă prinţul ar lua frînele ţării în mină!... 
Dacă acest prinţ Carol, înţelept, cinstit și dinamic cum 
este, ar pune mîna în gitul acestor lichele ! 

Cu atit mai mare frenezie, deci, începu să facă elo- 
giul lui Carol, acuma cînd avea în faţa lui pe idolii lui 
dărîmaţi: 

— Da! Maiestatea sa regele Carol II !... Sub regi- 
mul lui Carol II va fi o adevărată revărsare a Nilului 
peste acest nefericit pămînt romiînesc. Sub regimul lui 
Carol II va fi muncă, cinste, dreptate, belșug. Sub regimul 
lui Carol II, masele, sătule, îşi vor întoarce ochii cu 
scîrbă de la bolnăvicioasele ispite bolşevice. Sub regimul 
lui Carol II se va reface creditul ţării. Sub regimul lui 
Carol II, în sfîrşit, se va realiza acea solidaritate cinstită 
şi trainică între toate clasele sociale, acel vis de armonie 
socială, la care aspiră toţi cei cu dragoste adevărată 
de neam şi de ţară! 

Punea atita căldură în tot ce spunea, încît nici 
unul diutre cei de faţă nu îndrăzni să-l întrerupă. Dar, 
din nefericire, tocmai atunci se ivi Gogu Elefterie, 
care se mulţumi să prindă doar ultimele cuvinte ale 
lui Leahu, ca să intervină: 

— Toţi, în afară de liberali! 

— Adevărat ! zise şi Mihăescu. Ia uitaţi-vă în sală | 
Nici un liberal! 

Îl zări pe Serafim Mărunţelu şi-i strigă: 

— Mărunţelule, ce-i cu liberalii dumitale? 

— Ba, or fi ai dumitale! îi răspunse directorul zia- 
rului Drumul nostru, care se apropie rîzînd şi strînse 
mîna tuturor. 

— Dumneata trebuie să ştii ! făcu Arghir. Unde mi 
s-au ascuns liberalii? 

— E lată rău, domnule profesor! răspunse Mărun- 
țelu. Sînt în plină rebeliune ! 

Neaţă se arătă interesat la culme: 

— la spune-ne și nouă ce ştii! 

Serafim Mărunţelu își ajustă cravata care nu vroia 
să stea locului peste plastronul lui alb și povesti cele 
ce s-au întîmplat la liberali. Aseară, comitetul execu- 

tiv al partidului naţional-liberal se întrunise pentru 
a discuta asupra unei decizii a Curţii de conturi cu 
privire la neconstituţionalitatea legii Creditului agri- 
col, cînd Macrodi, directorul oficiosului liberal Viito- 
rul, telefonă că prințul Carol este în capitală. Ştirea 
căzu ca un trăsnet peste șefii liberali. Dacă prinţul e 
în ţară, ei sînt pierduţi. 

— Zvonuri! zise doctorul Gherlescu spre a linişti 
pe ceilalți şi o dată cu ceilalţi, pe sine. 

Se părea că Gherlescu, fără să vrea, are dreptate. 
Erau zvonuri. Zvonuri care curgeau cu duiumul și se 
băteau cap în cap: ba că prinţul a sosit, ba că n-a sosit, 
ba că a sosit și a fugit, ba că a fost arestat. Pînă veni 
Pricoleanu, prefectul capitalei: 

— Prinţul e aici şi armata e cu cl! 

Urmară scene de panică pe care bătriînii nu le-au 
mai trăit decît în toamna anului 1916, cînd armata ger- 
mană a lui Wilhelm II era la porțile Bucureștilor. De 
spaimă şi furie, fiecare arunca asupra celuilalt vina că s-a 
ajuns în situaţia aceasta. Cine a cerut alungarea prin- 
ţului Carol? Eu? Nu! Tu!... Cine a făcut apoi o pro- 
pagandă insultătoare împotriva prințului Carol? Eu? Nu ! 
Tu!... Cine a amenințat că dacă prințul Carol se 
întoarce, va fi revoluție? Eu? Nu! Tu !... Şi acuma ce-i 
de făcut? Să se închine lui Carol? Să se ascundă? Să 
fugă? Era jalnic. În cele din urmă, însă, oamenii, 
obosiţi de atitea încriminări şi insulte, stătură cuminţi 
cînd Vintilă Viziru dădu cuvîntul lui Muică să preci- 
zeze atitudinea partidului liberal faţă de Carol. Muică 
se arătă bătăios şi tranșant. 

— Am fost prea strîns legat de opera regelui Fer- 
dinand și a lui Ion Ion Viziru, ca să nu ţin seama de 
actul de renunțare la tron semnat de prinţ acum 4 
ani și cunoscut sub Actul de la 4 ianuarie. Aș consi- 
dera că mă înjosesc dacă aș proceda altfel. Nu vreau 
să-mi închei cariera cu un act dezonorant. Reîntor- 
cerea prinţului este cea mai primejdioasă aventură din 
cite cunosc şi este tot ce poate aduce mai mult rău 
consolidării naţionale şi situaţiei ţării în toate privin- 
pac, La o asemenea aventură nu pot să iau parte. 

fer să mi se taie mina decit să-l servesc pe prinţul 

Carol. Refuz să mă duc la prinţ chiar dacă viața mea 
politică ar lua astăzi sfîrşit... 

Un glas ascuţit de miînie întrerupse povestirea lui 
Mărunţelu: 

— Sînt nebuni! Nebuni de legat! 

Era Naie Naie, numit Filozofu, pentru că era pro- 
fesor de logică la Facultatea de filozofie și pentru că 
atît în viaţa particulară cît şi în cea publică făcea mare 
risipă de filozofie spre a asigura gazetei Vorba romi- 
nului — şi, pe lîngă gazetă, lui însuși — o existență 
demnă de un om care cugetă. 

Arghir, care de ani de zile nu mai vorbea cu Naie 
Naie, atîta scîrbă îi inspira colegul său universitar, ţinu 
seama de împrejurările excepţionale de astăzi și-l aprobă 
din tot sufletul: 

— Absolut ! Nebuni de legat! , 

— Şi încă nu v-am spus tot ! făcu Mărunţelu. Aseară, 
George Viziru, care se afla la Iași, a fost poftit să se 
prezinte urgent la Palat. George a sosit azi dimineață 
— şi s-a repezit la unchiu-său, Vintilă, să-i spună că se 
duce să-l vadă pe Carol. Vintilă parcă şi-a ieșit din 
minţi. « Să nu te mai văd ! Nici tu nu-mi mai eşti nepot, 
nici eu nu-ţi mai sînt unchi !... Şi o să te mai dau afară 
şi din partid !» 

— Adevărat nebuni ! zise Leahu. 

— Nu-i așa? ţipă Naie. Dar mie nu mi-e atît de 
Vintilă... cît mi-e de Muică!... Un grecotei murdar 
ca Muică, un fanariot aciuiat pe lingă stăpînii lui fana- 
rioți de la Brătieni, să-l terfelească pe Carol!... Pe 
stăpînul nostru Carol II! 

— Este o obrăznicie de: slugă față de un stăpîn 
generos, care totuși nu le vrea răul! comentă Arghir. 

Între timp, grupul crescu cu Grigore Arţag, care-și 
manifestă și el revolta pe același ton ridicat: 

— Dar și răbdarea stăpînului are o margine! 

Doctorul Bratu care-l zări abia acum pe Grigore 
Arţag, îl salută zgomotos: 

— O, Gligore! Ce faci, Gligore? Te vedem sau nu 
ministru în viitorul guvern? 

— Prefer să fiu prefect! 

— De ce? 

_ Sint destui, poate chiar prea mulţi oameni poli- 
tici, buni să fie miniștri, dar foarte puţin buni să fie 
prefecţi. 

— Înţelept cuvint! strigă Curelea de la Democratul 
romîn. Merită să fie notat... 

Şi dispăru tot atit de subit pe cît apăruse. 

” Mha! exclamă Mărunţelu. Uite un liberal... Ce 
faci, domnule colonel?... Poftim mai aproape ! 

Colonelul în rezervă Costache Raiciu, ales al 
Camerei de comerţ, se apropie. 

— Dumneata aici? îl întrebă doctorul Bratu. Parcă 
ai ordin de la Viziru și Muică să stai acasă ! 

Dar colonelul Raiciu era un om mindru: 

— Conştiinţei mele nu i se poate dicta, domnule doctor ! 
Sîntem chemaţi aici nu pentru o chestie de partid, ci 
pentru un mare act naţional. Mai întîi națiunea şi după 
aceea partidul... Şi pentru mine, prințul Carol și naţi- 
unea sînt una. Am iubit totdeauna națiunea, deci l-am 
iubit totdeauna pe Carol. Sînt carlist, ca să zic așa, de 
la naștere. Am supt carlismul odată cu laptele mamei. 
De altfel, nu sînt singurul liberal aici. Uitaţi-vă! A 
venit şi generalul Prezan! 

Strâns în uniforma lui de paradă, pe care străluceau 
zeci de decoraţii, Prezan, radios, dădu mîna cu toţi. 
Întinse mîna şi lui Neaţă, dar Neaţă, printr-o abilă 
mișcare strategică se retrase la timp şi se pierdu în 
mulțime. Prezan nu dădu faptului nici o importanță 
şi zise vesel: i 

— În sfîrşit, ne-a ajutat Dumnezeu şi am apucat 
ceasul cel mare! 

— Se cunoaşte că ești un erou al războiului de între- 
gire ! îl luă Bagradian peste picior. Ai mult curaj! 

— De cc? 

— Doar eşti liberal... şi totuși, ai călcat consemnul 
partidului ! l 

— Domnule ! răspunse el, grav. Eu nu fac politică. 
Pe mine nu mă interesează decît chestiunile naționale. 

Bratu îi șopti lui Arghir: 

— Îşi place? Ca şi Raiciu! Parcă s-ar fi înțeles ! 

„—-0 fi vreun contraconsemn ! răspunse Arghir, 
răutăcios. 


87 


Un nou ropot de aplauze făcu pe toţi să-și întoarcă 
ochii spre intrare. Apăruse Dacu. 

— Uite-l ! zise Arghir către Bratu, în timp ce Crai- 
Voivod şi Bagradian se desprinseră de grup spre a-l 
întîmpina pe şeful partidului național-țărănist. Marele 
om !... Da, da! Aşa se scrie istoria! Acum o să 
mai iasă că el a fost singurul carlist consecvent de la 
început pînă la sfîrșit. 

— Consecvent? protestă Bratu cu aprindere. Dar 
în toamna trecută, cînd și-a ales regentul pe care 
l-a vrut, cine a dat din atîtea sute şi sute de voturi, 
numai optsprezece voturi prinţului Carol? Nu ma- 
jorităţile lui naţional-țărăniste? Şi cine a confiscat 
jurnalele care vorbeau de chestia închisă? Nu domnul 
Dacu? 

Pe doctorul Mihăescu îl supăra vehemenţa cu care 
Bratu vorbea despre Dacu. 

— Păi dacă ar fi să trecem așa prin filtru conști- 
inţa fiecăruia, zise el, unde o să ajungem, domnule 
Bratu? După modesta mea părere, azi e zi de sărbă- 
toare pentru toată ţara, pentru că toţi romînii sînt 
carlişti. Eu, cel puţin, am fost carlist de cînd mă cunosc ! 

— Dumneata carlist? fise Mărunţelu. Eu cred că 
nici nu știi cu ce se mănîncă. 

— Ba tocmai că știe el cu ce se mănîncă! zise 
Arghir. De aia şi este carlist | 


* 


Şedinţa Camerelor reunite, convocată pentru ora 
zece, începu la unsprezece. La acea oră, Dacu mai era 
prim ministru. După tunetele de aplauze care salutară 
apariţia lui la tribună, Dacu luă cuvîntul: 

— Domnilor senatori, domnilor deputaţi! Cer ier- 
tare că am întirziat. Guvernul a avut înaintea lui o 
problemă dificilă: trebuia să stabilească sub ce formă 
să fie repus prinţul Carol în drepturile sale legitime. 
Se puneau în discuție două modalităţi: aceea de a intra 
în regență și aceea de a ocupa imediat tronul care de 
fapt i se cuvine. Prinţul Carol mi-a spus încă de aseară 
care este opinia și dorinţa sa — şi m-a întrebat care 

este dorinţa guvernului. Dar, în acelaşi timp, prinţul 
Carol, minat de sentimentul său adînc constituţional 
şi parlamentar şi de respectul său nemărginit faţă de 
voința naţională, mi-a declarat că oricare ar fi voința 
reprezentanţei naționale și a guvernului parlamentar, 
i se va supune şi va renunţa la părerea și dorinţa sa 
proprie. 

Aclamaţiile entuziaste ale adunării îl siliră pe Dacu ' 
să-şi întrerupă expunerea pentru cîteva minute. Cînd 
reprezentanţii poporului se potoliră, primul ministru 
continuă: 

— Guvernul, în conformitate cu dorinţa alteţei sale, 
hotărăşte ca, observîndu-se formele strict legale de 
drept constituțional pretinse de așezămintele noastre, 
prinţul Carol să fie proclamat rege pe baza drepturilor 
sale constituţionale. Nu trebuie decît să ne înclinăm 
cu recunoștință în fața adîncului simţ constituţional şi 
parlamentar al prințului, care ne dă cele mai frumoase 
speranţe în ce priveşte principiile pe baza cărora este 
hotărît să domnească. 

În tribuna ziariştilor, Mărunţelu se folosi de zarva 
aplauzelor ca să-i spună lui Macrodi: 

— Dacă ai şti cît au lucrat juriştii naţional-țărănişti 
nu ca să adapteze situaţia la constituţie, ci constituţia 
la situaţie! Toată noaptea au stat cu nasul în colec- 
țiile Monitorului oficial, pentru a găsi o formă juri- 
dică potrivită pentru redactarea decretului. Înţelegi că 
nu-i glumă să găseşti o soluție constituțională pentru 
o problemă nouă, necunoscută şi neprevăzută în con- 
stituţie. 

— Este adevărat ! confirmă Aristotel de la Demo- 
cratul romin. Toţi, cu ministrul de justiţie în frunte, 
au studiat pe brînci toate codurile rominești. şi franceze, 
Pînă şi cel de drept civil. 

— Sînt convins, făcu Nectarie, că ar fi găsit formula 
mult mai ușor, dacă ar fi studiat, pur şi simplu, codul 
penal ! 

Jos, în rîndurile din faţă, doctorul Bratu îi șopti lui 
Arghir: 

— Auzi ce-mi spune generalul Malacu ! Cică Teianu 
a depus un proiect din inițiativă parlamentară după 

care regele Mihai ar urma să poarte de aci înainte titlul 
de « Voievod şi principe de Alba Iulia» și să i se spună 
« măria ta !» 

Arghir simți cum insulta i se înfige în inimă ca un 
cuțit. Cum îl rabdă pămîntul pe acest ignorant de 
Teianu să se ocupe de titluri domnești, fără să-l întrebe 

e el, pe profesorul de istorie Arghir! Unde trăim? 

fa ce țară ne aflăm! Ce este această nouă necuvi- 
ință? Pînă cînd o să-și facă fiecare de cap în țara 
aceasta ? 

— Nu, dragă! șuieră el printre dinți către Bratu. 
Ti-am spus-o şi ţi-o repet: văd posibilitatea ca prințul 
să fie regent, dar nu rege! 


* 


Şedinţa fu reluată imediat şi formele preliminare 
expediate rapid. În locul lui Dacu, luă cuvîntul Mari- 
nescu, care citi unul după altul decretul de demisie a 
guvernului Dacu, decretul de numire a guvernului 
Marinescu, decretul pentru abrogarea art. 6 şi 7 prin 
care se anulează renunțarea prințului Carol la tron —. 
şi decretul prin care regele Mihai I nu mai este rege, 
ci Voievod de Alba Iulia. Toată adunarea se pregăti 
să voteze, dar Arghir, în culmea supărării, sări să ceară 
cuvîntul: 

— Cred că guvernul ar fi fost dator, ca, înainte de 
a depune un asemenea proiect, să ne fi consultat şi pe 
noi ! Aţi găsit un titlu nepotrivit și ridicol: Mare Voievod 
de Alba Iulia. Ce legătură are titlul de Mare Voievod 
cu Alba Iulia? Dacă m-aţi fi consultat, v-aş fi oprit 
să comiteți o asemenea eroare, care transformă viața 
noastră de stat într-o operetă vieneză. «Domn» ar 
fi fost un titlu acceptabil cu care m-aș fi mulțumit. 
Nu Mare Voievod! Destul jucăm la Teatrul Naţional 
piese bulgărești, ca să mai acceptăm și procedee bul- 
găreşti. Trebuie să judecăm lucrurile cu seriozitate și 
vă rog să nu nesocotiți umila mea competenţă, rezul- 
tată dintr-un lung contact cu istoria lumii. 

De pe banca ministerială se ridică Jugănaru să-i 
răspundă: 

— Între domnul Arghir şi domnul Teianu, care este 
autorul poiectului de lege, evident că noi nu putem 
trage Învățăminte decît din ceea ce spune marele nostru 
istoric. Rugăm, însă, pe domnul Arghir să țină seama 
că este o chestiune de oportunitate. Hotărîrea este luată 
şi împlinirea ei trebuie realizată urgent. 

— Domnul Jugănaru, replică Arghir, reprezintă în 
istoria politică romînească bunul simț al poporului 
nostru. De aceea soluţiile dumisale sînt totdeauna 
demne de a fi luate în seamă, în special cînd domnia- 
sa guvernează. Eu n-am guvernat. Asta, însă, nu 
înseamnă că nu pot să dau şi eu o soluţie justă. 

— Dacă n-ai guvernat pînă acum, vei guverna! îl 
asigură Stănescu, ministrul justiţiei. De aceea se află 
maiestatea sa regele Carol II printre noi: spre a 
repara nedreptăţile. Vei guverna, domnule Arghir, vei 
guverna. 

— În nici un caz în guvernul domnului Neaţă! 
strigă Arghir, tulburat de cuvintele lui Stănescu, care 
probabil era informat asupra intenţiilor lui Carol. 

— Nici noi! făcu Jugănaru. 

Mişcat pînă la lacrimi, Arghir capitulă: 

— Bine ! Sînt de acord cu proiectul. Dar cer să mi 
se dea o satisfacţie: să se treacă în procesul verbal 
propunerea mea, care să fie tradusă în fapt imediat 
ce lucrurile își vor relua cursul normal. Pînă atunci, 
strig: Trăiască Mihai, Marele Voievod de Alba Iulia. 

Entuziasmul adunării se transformă în delir. Adu- 
narea se repezi la urnă şi votă proiectul în unanimitate, 
cu un singur vot împotrivă. Era votul lui Dacu. 

Apoi se citi proiectul pentru proclamarea lui Carol 
ca rege. Dar și aici, Arghir ţinu să-și spună cuvîntul. 

— Dumneavoastră recunoașteţi că actul de la 4 
ianuarie nu a avut niciodată o putere legală. Mulţi o spun, 
dar nu ştiu de ce. Să le spun eu de ce, pentru că argu- 
mentul .mi l-a dat, chiar a doua zi după 4 ianuarie, 
ministrul nostru în Italia. Renunţarea — spunea el — a 
fost semnată la Veneţia, pe teritoriul italian. Dar sem- 
nătura, spre a fi valabilă, trebuia să fie aplicată în pre- 
zența ministrului Romîniei în Italia — sau cel puţin 
a unui notar italian. Și n-a fost ! Deci, valoarea actului 

de renunțare este nulă... Și încă ceva, domnilor, aș 
vrea să vă spun: În dimineaţa zilei de 4 ianuarie, regele 
Ferdinand mi-a vorbit un ceas, scăldindu-mi mîna cu 
lacrimile lui. Niciodată un suflet de părinte nu s-a frînt* 
aşa cum s-a frînt sufletul regelui Ferdinand. Am uitat 
un moment că eu nu sînt decit un simplu, un modest 
profesor şi că el este suveranul Romîniei și i-am sărutat 
lacrimile. Dar i-aş fi sărutat încă o dată aceste lacrimi, 
dacă ar fi rămas la hotărîrea luată atunci, dimineaţa, de 
a nu accepta renunţarea prințului. Dar sub două influenţe 
mizerabile — regele a venit în consiliu cu hotărîrea de a ` 
accepta. I-am spus: « Sire, nu va ieşi bine!» La asta, 
regele mi-a răspuns: « Mi-a spus și Petre Carp, în 1916, 
cînd am declarat război Germaniei, că nu va ieşi bine — şi 
totuşi, a ieşit bine!» «Da! i-am replicat eu regelui 
Ferdinand. Dar să nu uite maiestatea voastră că Petre 
Carp n-a iubit în viaţa lui pe nimeni, pe cînd eu pe 
fiul maiestăţii voastre îl iubesc !»... Asta am vrut să 
vă spun, domnilor !... Şi ca încheiere vreau să ştiţi că 
ceea ce se hotărăște astăzi nu este decît un act de 
dreptate ce se face unui om care a suferit ani de 
zile, departe de ţară. Prinţul Carol este, din voința 
lui Dumnezeu şi a naţiei, regele nostru. Trăiască 
regele Carol II! 

Zise şi păşi cel dintii, sub ochii adunării dezlănţuite, 
să-şi pună bila în urnă. 


kai 


În după amiaza acelei zile de 8 iunie, preşedintele 
Camerei luă cuvîntul în fața Corpurilor legiuitoare: 

— Domnilor deputaţi, domnilor senatori! Sinteţi 
întruniți în adunare naţională pentru a primi jurămiîn- 
tul maiestăţii sale regelui Carol al II-lea ! 

În acest moment, Carol apăru pe uşa din dreapta 
a estradei prezidenţiale, însoţit de principele Nicolae. 
Sala întreagă începu să-l ovaţioneze prelung: 

— Trăiască regele nostru ! Trăiască regele Carol II! 

Carol se înclină adînc în faţa adunării, apoi, drept, 
bărbăteşte, sclipind în. uniforma strînsă pe trupul lui 
zvelt, începu, cu siguranţa liniştită a omului care nu 

ia în primire decît un drept cîștigat, să-și plimbe pri- 
virea printre băncile de parlamentari, apoi ceva mai 
atent, prin tribunele înţesate de lume. Cite femei tinere, 
frumoase, elegante, se găsesc în țara romînească !... Și 
el, care a fost silit să-și piardă patru din cei mai fru- 
moşi ani ai săi, departe de patria în care s-a născut 
şi a crescut. Ce bine e să te întorci acasă... şi să te 
simţi iar printre ai tăi!... De pildă, cine o fi fetişcana 
aceea... 

Dar glasul preşedintelui Camerei îi aminti că se 
află aici, nu pentru a da curs liber simţămintelor lui 
patriotice — ci pentru a împlini o formalitate, plicticoasă, 
birocratică, absurdă, totuşi obligatorie. 

— Corpurile legiuitoare, spuse preşedintele Camerei, 
întrunite în reprezentanță naţională, au hotărît că 
drepturile la tronul Romîniei vi se cuvin vouă, maies- 
tate! Vă rog să binevoiţi a depune jurămîntul ! 

Şi-i întinse textul jurămiîntului. Carol rosti formula 
sacramentală, sărută crucea pe care i-o întinse patriar- 
hul — şi începu să citească un discurs, ridieîndu-și tot 
mai des ochii spre tribune. 

— Domnilor senatori, domnilor deputaţi, primirea 
atît de emoţionantă ce mi-o faceţi (A!... uite-o pe 
Valentina !. . .Tot nostimă !. . . Trebuie s-o văd neapărat!) 
mă emoţionează cu atît mai adînc... cu cît sînt fericit 
de a putea resimţi prin glasul domniilor voastre... 
(Dar asta cinee?... Ei, fire-ar !... Stai !... E Margot!.. 
Să n-o recunosc!... E grozavă!... Parcă-i mai fru- 
moasă ca înainte !... Trebuie s-o văd neapărat!) sen- 
timentele acelora care v-au trimis aici şi de a constata 
încă o dată legătura sufletească și naţională care m-a 
unit şi mă va uni cu... (Virginica !... Să fiu al dracului 
dacă nu-i Virginica !... Ea e !...Superbă !... Şicebine-i 
şade pălăriuţa asta! O adevărată pariziancă !... Tre- 
buie s-o văd neapărat !)... cu... (Dar, baba aia de 
colo, care se uită aşa fix la mine?... A! E Miţa!... 
Miţa biciclista !... Aoleo! Ce s-a ales de ea!... Mai 
mult oase ! Dar şi prin cîte a trecut!... Şi mai luptă, 
nenorocita, să fie frumoasă !... Numai ochii i-au mai 
rămas !... Dar ce faci cu ochii !... Păcat !... O amintire 
frumoasă, de la tata...) cu... cu... poporul meu!... 

Jurămintul ce l-am depus astăzi în fața reprezentanţilor 
națiunii depăşeşte zidurile acestui lăcaș istoric şi pentru 
sufletul meu devine un legămînt strîns între mine, 
regele vostru. . .şi... 

Aici, Carol îşi plecă ochii asupra hirtiei, hotărît 
să-şi citească în liniște discursul pînă la capăt, dar imbol- 
duri mai tari decît el îl făcură să-şi ridice iar privirea 
înspre tribune şi să rămînă, o clipă, ca fascinat: sus, 
acolo, în primele rînduri, un chip alb, alb, un păr blond, 
blond şi niște ochi... Să juri că-i Priecilla, fata lui 
Hanemecker, reprezentantul grupului Morgan, cu care 
a fixat la Paris punctele principale ale acestui discurs. . . 
Cine o fi? Cum o cheamă?... Şi cum să-i comunice că 
o iubeşte? Simţea regele o nevoie urgentă, indispen- 
sabilă, chinuitoare, s-o vadă pe această necunoscută. 
Trebuie s-o vadă !... Trebuie !... Cuprins de ameţeală, 
regele făcu un efort dureros şi-şi termină fraza: 

— ... şi poporul meu... 

Îngrijorat, Bratu îi şopti lui Arghir: 

— Uită-te ce congestionat e! Ce i s-o fi întîmplat? 

Arghir, însă, nu era îngrijorat, ci indignat: 

— Nu ştiu! mormăi el. Dumneata eşti doctor. Tre- 
buie să ştii mai bine... Pe mine mă supără discursul !... 
Ce stil !... Ce compoziţie !... O ruşine!... Dece nu m-a 
chemat să i-l redactez eu? 

— A vrut să-l scrie el singur ! îi explică Bratu. 

Dar regele, cu glasul deodată îngroșat, nu se uita 
în acest moment la stil, ci tot la tribune. 

— Urmînd, continuă el, pilda din Sfânta Scriptură 
(Extraordinar !... E şi Marcelica aici... Pasiunea mea 
de trei zile şi trei nopţi, oacheşa şi îndrăcita de Mar- 
celica, pe care mi-a suflat-o răposatul meu tată, Fer- 
dinand cel loial !. ... Trebuie s-o văd neapărat !... Neapă- 
rat !) zic: Nu vreau moartea celor ce au greşit, ci 
întoarcerea lor la matca din care nimeni n-ar fi trebuit 
să iasă! Eu nu am venit să mă răzbun pe nimeni, ci, 
cu inima caldă şi iubitoare... , 

Tăcu brusc și uitînd că toți ochii țării sînt acum 
îndreptați spre el, rămase ca vrăjit, cu gura puțin între- 
deschisă şi cu privirea înfiptă într-un punct din stînga 
tribunelor. Un obraz oriental, încadrat cu graţie de un 

păr negru, ondulat, care cădea peste nişte umeri tineri, 
albi, rotunzi... rotunzi... şi rugători!... Rugătoril 
În aceşti umeri Carol vedea însăși chemarea Patriei... 
Erau umeri noi, umeri fragezi, care au înflorit în lipsa 
lui şi care parcă şi-ar cînta bucuria că el s-a întoxs tocmai 
la timp să-i culeagă!... Trebuie s-o vadă îndată! 
Chiar astăzi 1... Neapărat astăzi !... Trebuie !... 

Toată sala aştepta, mută, respectuoasă, dar la 
început stupefiată. Nimeni nu pricepea ce se petrece. 
Încet-încet însă deputaţii şi senatorii, călăuziți de traiec- 
toria privirii regelui, se dumeriră şi începură, cu multă 
delicateţe, să-şi dea coate. Se pare, însă, că tăcerea 
adîncă dimprejur îl trezi pe Carol. Scuturîndu-și capul 
cu energie, noul rege îşi reluă cuvintarea: ' 

— ...cu inima caldă şi iubitoare, să string într-un 
mănunchi pe toţi cei care au voinţa şi puterea de a 
colabora la propăşirea patriei... Fără unirea tuturor nu 
vom putea apare în faţa celor ce ne pizmuiesc, ca o 
forță indisolubilă, care, sprijinită de o armată după 
ultimele cerinţi şi care se va putea bucura totdeauna 
de întreaga mea grijă şi dragoste, spre a păşi definitiv la o 
muncă paşnică şi harnică, cu colaborarea fără preget a 
tuturor forțelor vii ale naţiunii. . . 

— Ai văzut? şopti Bratu cu satisfacţie lui Arghir. 
Acuma citește fără nici o întrerupere ! 

— Da ! mormăi Arghir. Dar tot în stilul ăsta şcolăresc. 
Şi-apoi de ce este aşa de grăbit? 

Regele, într-adevăr, era foarte grăbit. Violentîndu-şi 
ispita chinuitoare de a-şi ridica ochii spre tribune, 
regele citi textul în ritm de marş forţat, înfulecînd vor- 
bele, cu glas alb, scăzut, fără nici o intonaţie, aproape 
imperceptibil: 

— ... Mai am o bucurie pe care ţin să v-o împărtă- 
şesc, bucuria cea mare care în clipele acestea de reîn- 
toarcere îmi umple sufletul. Este terminarea celui mai 
mare chin ce l-am avut de îndurat în anii mei de pribe- 
gie... În sfîrşit, mi-am regăsit fiul, scumpul meu 
fiu pe care voi putea, cu toată iubirea, să-l cresc în 
sentimentele care au ilustrat pe strămoșii săi: dragostea 
nesfîrşită de ţară. 

Bratu se aplecă spre Arghir: 


— De alaltăseară de cînd a venit, nu şi-a făcut încă 
timp să-l vadă pe fiu-său ! 

Arghir se uită la el trist, fără să-i spună un cuvint, 
şi ascultă mai departe pe rege, care ajunsese la încheiere. 

— Sfirşind cuvîntul meu, citi regele, încă o dată fac 
cel mai călduros apel ca toţi să lucrăm împreună pentru 
bunul cel mai scump al nostru: Patria ! Romini din cele 

atru unghiuri, uniți-vă în gînduri, uniţi-vă în simţiri. 
nainte, spre muncă! 

— Trăiască regele Carol II! Ura! Uraaa! Uraaaa! 
îi răspunseră miniștrii, deputaţii, senatorii, femeile, 
care începură să intoneze imnul regal. 

Patriarhul se apropie de rege şi-i spuse: 

— Să trăieşti, maiestate ! 

Apoi, îi luă capul între miini să-l sărute. Dar, cum 
avea ochi buni, se cutremură: pe fruntea tînărului rege 
se desena un pronunţat ruj de buze. Carol văzu că 
patriarhul şovăie şi păli de necaz: asta e Norica. În grabă, 
înainte de a-și pune uniforma, uitase să se mai uite o 
dată în oglindă. Vru să facă un pas înapoi, spre a scuti 
înalta față bisericească de îmbrăţişare. Dar patriarhul, 
mișcat, îl strînse la piept, ridică ochii la cer, apoi îi 
închise şi-i sărută de cîteva ori fruntea exact pe semnul 
infamant, spre a-i şterge păcatul. Carol, supus, se 
întrebă: dar de ce mă sărută atîta? 

După patriarh, se apropie de Carol iubitul său frate, 
prințul Nicolae, care-i spuse vesel: 

— Acuma zic şi eu că am scăpat de Comisia inte- 
rimară. 

Şi-l îmbrăţișă pe Carol. Regele se folosi de prilej, ca 
să-i sufle la ureche: 

— Ia spune-mi, Niky dragă, cine-i turcoaica aia din 
tribună... Acolo în stinga... Aia cu umerii goi!... 

Discret, Niky se uită peste umărul lui Carol şi o găsi 
pe «turcoaica» îndată. 

— A, îi gopti el lui Carol, asta nu-i turcoaică ! Asta-i 
miss Romînia ! 

— O cunoşti? 

— Nu! 

— Pe onoarea ta? 

— Pe onoarea mea! 


Publicul din sală stătea în picioare şi cu lacrimi în 
ochi aplauda această prelungă îmbrăţişare fraternă, 
care demonstra dragostea mare dintre membrii dinastiei 
romîne de Hohenzollern. Cind se smulseră unul din 
braţele celuilalt, Carol declară miniştrilor care-l felicitau: 

— Nicolae este pentru mine mai mult decît un frate ! 

Cum ajunse la palat, regele nici nu avu răbdare 
să-şi schimbe uniforma — şi-l chemă la el pe aghio- 
tantul său, generalul Mateescu: 

— Generale, îi porunci Carol, să mi-o aduci îndată 
pe miss Rominia! 


III 


A doua zi dimineaţa, Crai-Voievod veni la Dacu cu 
ochii atît de înroşiţi, dar cu o faţă atît de radioasă, 
încît fratele Iulian îl mustră prietenește: 

— Ei, bravo ! Iar ţi-ai pierdut noaptea cu revistele 
alea pornografice ! 

Crai- Voievod rise: 

— În principiu, aproape că ai ghicit... Dar numai 
în principiu... Altfel nu m-ai fi văzut la ora asta aici... 

— Tocmai ! Mă mir! Ce s-a întîmplat? 

— Ceva mare, mare de tot... Cred că e cazul să ne 
felicităm ! Miss Romînia a fost primită aseară în audienţă 
de rege... 

— Şi? făcu Dacu, în sufletul căruia începu să mijească 
o bucurie, pe care încă nu îndrăznea să şi-o arate. 

— Și audiența s-a prelungit pînă dimineaţa la 
apte... 
i a Şi?... strigă Dacu, nerăbdător să afle amănunte. 
— Ce « și»? îi răspunse Crai-Voievod, care se îneca 
de rîs. Atita ştiu !... Că doar n-am fost de faţă. Dar 
Belciug a trecut acu o jumătate de oră pe la mine să-mi 
spună că regele Carol, în loc să se odihnească după 
atîtea emoţii, a fost auzit de valeţii care trăgeau cu 
urechea, cum spunea într-una: Scumpa mea Romiînie !... 
Dulcea mea Rominie !... Frumoasa mea Rominie !... 
Nepreţuita mea Romiînie !... O să te iubesc pînă la 
moarte, Romînia mea dragă !... și aşa mai departe... 
Dacu îl ascultă pe Crai-Voievod — ai cărui ochi 
parcă se înroșiseră și mai tare, probabil din pricina 
risului — și faţa lui, de obicei severă și îngheţată, se 
topi sub căldura unui inefabil sentiment de mulțumire. 
— Frate Alexandre, frate Alexandre! se surprinse 
el strigînd la Crai-Voievod cu vibrații euforice pe care 
Crai-Voievod nu i le-a cunoscut nici pe vremea cînd 
erau amîndoi tineri studenţi la Universitatea din Buda- 
pesta. Ai dreptate, frate Alexandre! Trebuie să ne 
felicităm ! Nu mai e o femeie, ci un simbol, miss Romi- 
nia... Regele și miss Romiînia... Regele și Rominia !... 
Numai Dumnezeu, în înalta lui înţelepciune, a putut 
să-i apropie de la început. Să ştii că am călcat cu dreptul, 
frate Alexandre ! Poate aga o da cel de sus s-o uite regele 
cu totul pe Roșcata lui de la Paris. 


* 


La ora în care Dacu începea să spere că regele o va 
uita cu totul pe Roșcata — regele o şi uitase cu totul 
pe miss Rominia. Pe Roșcata, nu numai că n-o uitase 
un singur moment, dar o dorea mai mult ca oricînd, 
Şi, parcă n-ar fi fost destul că sufletul lui o chema oricum, 
din toate puterile, dar a mai intervenit un fapt — un 
fapt oarecare... o nimica... o prostie — care a turnat 
ulei peste foc. După ce s-a despărțit de miss Rominia, 
regele socoti că în prima sa zi de domnie, nu este frumos 
să se ducă la culcare, ci ar fi mult mai bine să stea de 
veghe la interesele neamului. Intră, deci, în camera de 

lucru, dar, înainte de a se atinge de mormanul de dosare 
care-l aştepta pe birou, se adinci în lectura ziarelor de 
dimineaţă, abia ieşite de sub tease. Toate — şi Giobul 
şi Năzuinţa şi Vorba rominului și Drumul nostru şi Demo- 
cratul romin — descriau în pagini lungi şi entuziaste 
condiţiile şi atmosfera in care prințul Carol a fost repus 
în drepturile lui şi toate erau de acord că, prin urcarea 
lui Carol II pe tronul lui Carol I cel înţelept şi al lui 
Ferdinand I cel loial, a fost înscrisă cea mai măreaţă 
pagină din istoria ţării. Deși reportajele se repetau pînă 
la monotonie, regele citi fiecare rînd cu nesaţ — și 
numai după ce epuiză tot ce s-a scris asupra evenimen- 
telor de ieri, începu să se uite și prin celelalte pagini. 
Acuma, răsfoia Democratul romin... Ca şi toate con- 
curentele lui de mare tiraj, Democratul romin era plin 
de asasinate, jafuri, violuri, accidente, sinucideri, incendii, 
bătăi, procese... Pasionat cititor de romane polițiste, 
regele studia cu interes, în gazetă, amânuntele unei 
drame pasionale încheiate cu vitriol, cînd, deodată, 
îngălbeni şi rîndurile începură să-i joace sub ochi. 

De patru zile se afla în țară, de o zi este rege... şi 
ea... ea stă acolo, la Paris, singură şi înlăcrămată și 
așteaptă... Ea... să aștepte! Ea!... Furios, Carol 
zvirli cît colo ziarul, sări în picioare și începu să străbată 
camera în lung și în lat, cu pași iuți, aproape gemînd. 
Ce-i de făcut, ce-i de făcut?... Să-i pună Dacu ase- 
menea condiţii... Cui? Lui, regelui Carol al II-lea al 
Romîniei ! Condiţii !... Unui rege, condiţii... A, nu! 
Asta poate s-o creadă numai un ascet ridicol şi respin- 
gător ca Dacu, care în viaţa lui n-a cunoscut femeie !... 
Condiţii !... 

— Condiţii ! repetă Carol în gura mare. 

Cuvîntul îi sună atit de caraghios la ureche, încît îl 
făcu să ridă. Condiţii ! Îi va arăta el lui Dacu condiţii !... 

Hotărirea îl linişti dintr-o dată. Înviorat, reveni la 
birou şi trase spre el dosarele pe care i le pregătise, cu 
grijă, secretarul său Puiu. Erau diverse referate poliție- 
neşti asupra stării de spirit din ţară în ultimele 48 de ore. 
Fiecare raport arăta că peste tut domnește liniștea cea 
mai perfectă. Dar de fiecare raport cra atașat cîte un 
manifest, care-l făcu pe Carol să-și piardă din nou calmul. 

— Comuniștii ! își zise el, cu fălcile încleştate. Nu 
se putea!... Fără ei nu se poate)... « Aventurierul 
Carol s-a întors în Rominia. Domnia fascistă a lui Maniu 
și a partidului naţional-țărănesc a pregătit, sub condu- 
cerea directă a imperialiștilor asasini, a marilor puteri, 
întoarcerea lui Carol...». Desigur!... Trebuia să-i 
întrebe mai întîi pe comuniști dacă vor!... « Chiar a 
treia zi după sosire el a fost proclamat rege. Ce inseamnă 
aceasta pentru masele largi de trudiţi? În Rominia va începe 
o dictatură fascistă deschisă... ». Ba nu ! Domnia bolşe- 
vică ! Asta va începe !... « Ce va aduce această dictatură? 
O şi mai sîngeroasă exploatare, întărirea și mai grozavă 
a teroarei îndreptate împotriva organizaţiilor revoluţionare 
de sub conducerea Partidului Comunist, înăbușirea în 
singe a luptelor pentru revendicările politice și economice 
ale maselor muncitorești și ţărăneşti»... Prin urmare, ei 
îmi cunosc programul! Cu atît mai bine! « Dar princi- 
palul în proclamarea dictaturii fasciste deschise este ascu- 
firea primejdiei de război. Asasinii poporului muncitor 
sînt din nou setoşi de sînge muncitoresc şi țărănesc, au 
nevoie de noi victime omenești... Dictatura fascistă 
deschisă, în frunte cu Carol, este un inel din lanţul de 
pregătire al războiului antisovietic. . .» 

Carol închise, scurt, dosarul — și rămase pe gînduri. .. 
Război antisovietic !... Războiul este hotărît pentru 
acest an... sau cel mult pentru anul următor! Este 
un război necesar!... Cel puţin pentru el, războiul 
antisovietic este o chestie de viaţă și moarte !... Altfel 
ce și pe cine ar căuta el aici în lumea aceasta străină? 
Poporul? Care popor? Partidul comunist și bolșevicii 
lui care scriu manifeste obraznice? Țăranii aceia în 
izmene și în opinci, la care, numai cît te gîndești — tre- 
buie să-ți duci mîna la nas? Bandele de politicieni care 
ieri l-au birfit și azi îl ridică în slăvi, pentru ca miine, 
dacă nu le va face pe plac, să-l trădeze?... Dar ce are 
el cu toată omenirea aceasta care, în fond, îl urăște, 
fiecare din alte motive — şi pe care el îi ignorează, pe toţi 
laolaltă, dintr-un singur motiv:pentru că-i sînt indiferenți. 
Toţi ! Indiferenţi cum ţi-e indiferent praful din mijlocul 
drumului, sau frunza din copac, sau cotcodăcitul unei 
găini ! In-di-fe-renţi !... Nu-i iubeşte, nu-i urăște, nu-i 

aude, nu-i vede, nu-i simte! Indiferenţi!... Atunci, 
ce l-a împins să-şi părăsească viața lui tihnită, 
liniştea lui, dreptul lui de a trăi cum şi cu cine 
vrea el, fără nici o obligaţie de a da cuiva cont 
şi să vină aici? Ce? Îşi aminti că, o săptămînă după 
moartea tatălui său, a venit la el în vizită, la vila 
lui de lîngă Paris, Mihail Teianu, care, după ce i-a 
povestit ce se petrece în ţară, îi spuse, ă propos de 
moștenire: 

— O întîmplare nostimă, alteță ! Nu de mult a murit 
la noi un funcţionar, un om perfect cumsecade. Nu s-a 
plins nimeni de el. N-a înjurat, n-a amenințat, n-a bătut, 
n-a furat... Un om cinstit — tot ce poate fi mai 
cinstit cu putință. La locul lui, discret, modest, bine- 
voitor. . + 

Carol nu înţelegea unde vrea să ajungă Teianu cu 
istoria asta despre un om nesărat și nepiperat. 

— Foarte frumos ! zise el, cu politeță. 

— Aşa s-a spus şi la noi, alteță! Foarte frumos ! 
A trăit şi a murit cum a trăit: modest și corect... şi 
cînd i s-a deschis testamentul... fiindcă avea şi testa- 
ment... s-a aflat că lasă moştenire o avere de șasezeci 
de milioane. 

Carol deveni, deodată, atent: 

— Șasezeci de milioane? Şi în cîţi ani a adunat 
banii aceștia? 

— În trei ani! 

— În trei ani? se minună Carol. Dar, pentru Dum- 
nezeu, ce slujbă avea? Era ministru de interne ?.,. 
Ministru de fi... 

Îşi mușcă limba. Era să spună: « finanțe» — cînd 
în faţa lui stătea Mihail Teianu. Zimbi, jenat — dar 
Mihail Teianu părea mult mai puțin jenat decit el: 

— Nu era nici ministru de interne, nici ministru de 
finanţe (rosti cuvîntul, parcă mai apăsat ca oricare altul), 
ci un biet comisar de siguranță, atașat la serviciul 
emigrărilor ! 

— Comisar de siguranță?... În trei ani!... Şi mai 
era şi corect! 

— Tot ce poate fi mai corect, alteță!... O lume 


întreagă îl regretă |... 

Teianu relatase acest caz lui Carol cu un scop bine 
definit — și izbuti: îl întristă pe prinţ peste măsură. 
Parabola omului corect punea într-o lumină cum nu 
se poâte mai tragică sacrificiul pe care-l face prinţul 
de a sta departe de ţară, tocmai în anii aceștia cît mai 
este capabil să arate ce poate face în ţara lui un om 
tînăr, cînd este energic şi știe ce vrea. În trei ani... 
şasezeci de milioane... un simplu comisar oarecare... 
şi lumea îl is ip pentru că, pe lingă toate, mai era 
şi corect !... În trei ani... şasezeci de... Era atit de 
chinuit de cifrele astea, încît seara, Elena. îl întrebă 
îngrijorată: 

— Ce-i cu tine, dragul meu?... Anecdota? 

— Da! îi răspunse el, sincer, deoarece cu ea era 
sincer. Anecdota ! Tu-ţi dai seama ce-i asta? Un modest 
comisar... fără bătaie, fără înjurături, și numai în trei 
ani... E fantastic!... 

— Da! zise Lupeasca. E impresionant ! 

— Impresionant? Numai atît? Adică, tu ce spui? 
Nouă, ca să fim pe deplin fericiţi, ce ne trebuie? 

— Bani! făcu ea, simplu. 

— Asta e! răspunse Carol, fericit că ea îl înţelege 
totdeauna. Bani, bani mulţi !... Cu cît vom avea bani 
mai mulți, cu atît vom fi mai fericiţi ! Deci, bani mulţi! 
Trebuie să fim bogaţi, Eleno !... Foarte bogaţi! Dacă 
nu cei mai bogaţi, măcar printre cei mai bogaţi oameni 
din lume... 

Carol nu era străin de problemă. Cunoștea pe de rost 
pe toţi stăpînii financiari ai omenirii: pe nizamul indian 
din Haiderabad, care, în fruntea unui modest şi aproape 
necunoscut principat de numai treisprezece milioane de 
locuitori, era socotit drept cel mai bogat om din lume; 
pe Rockefellerii, Ford-zii și Ellmanii americani; pe 
Citroenii, Renault-zii, Cotty-ii francezi; pe Kreugerii 
suedezi; pe Thyssenii și Huggenbergii germani; pe 
Volpii italieni; pe Pototzkii şi Radziwilii polonezi; 
pe Estherhazyii unguri, pe Lichtenșteinii austrieci 
— şi n-avea decit această ambiţie: să fie primit în 
rîndurile lor. 

— Ar fi bine | zise ea, cu tandreţă. Numai să te văd 
fericit. 

— Şi eu pe tine, draga mea! Dar de unde să luăm 
atîția bani? Din veniturile din ţară? Cu sau fără veni- 
turile astea... 

Nici nu mai continuă. Ştia şi ea, ca şi el, că veni- 
turile din ţară le ajung atita cît să nu moară de foame. 

Era, deci, timpul să se grăbească. Tata a murit şi 
ţara are nevoie de un rege. Carol era cu atît mai convins 
că ţara are nevoie de un rege, cu cît ştia că și bancherii 
francezi, americani și englezi care-i dădeau tîrcoale mai 
de mult, au şi ei nevoie de un rege în Romiînia. Bancherii 
străini nu puteau admite, nici pentru capitalurile lor deja 
învestite în ţară, nici pentru proiectele lor politice şi 
economice de viitor, şubredul provizorat al unei regenţe. 
Lor le trebuie în Romînia un rege matur, lucid și de 
multă, multă încredere. Un rege al Rominiei, care să 
fie al lor... Era ceea ce urmăreau şi naţional-țărăniștii, 
care aveau nevoie și ei de un rege al lor, un rege național- 
țărănist exclusiv. Interesele lor comune, care, pînă în 
1927, cît trăise regele Ferdinand, nu făceau pe viitorii 
parteneri decît să se adulmece, începură, după moartea 
lui, să-i apropie tot mai mult, spre a da o formă concretă 
aşa-zisei lor conspirații. Prinţul Carol conlucră cu febri- 
litate și subscrise la toate condiţiile... În trei ani... 
gasezeci de milioane.... și să fii regretat de toată ome- 
nirea. ... face să accepţi orice, cu ochii închişi, mai cu 
seamă că nu ţi se dă o slujbă de comisar oarecare, ci 
una de rege. Și ce să accepţi? Să-i lași pe bancheri să-și 
aducă banii lor în ţară și să-şi facă în toată libertatea 
afacerile. În schimb, tu, tu să nu le dai nimic, decît 
cel mult soldaţi ! Dar soldaţi sînt destui şi ţara nu are 
ce face cu ei, așa că poţi da oricîţi, că tot nu pierde 
nimeni nimic !... Și între timp tu, ca rege, să te scalzi 
în zahăr, în grîne, în petrol, în textile, în toate!... 
Să nu iasă şi să nu intre nimic în și din buzunarul cuiva, 
fără să-ţi iei partea ta !... Rege!... A fi rege!... Este 
cea mai ispititoare afacere pe care ar putea-o visa cineva. 
A fi rege !... Regele-vameș !... Carol II, regele-vameş !... 
În trei ani... șasezeci de milioane... un biet comisar... 
regretat pentru corectitudinea lui !... Ce țară sublimă ! 

Imaginea acestui biet comisar dădu meditaţiilor 
regelui un curs optimist. Vesel, Carol puse din nou mîna 

pe Democratul romîn spre a se convinge că într-adevăr 
el, el. fostul prinţ în bejenie acum patru zile, este astăzi 
regele unei ţări de optsprezece milioane de suflete — 
şi fu atît de uimit de cele ce văzu, încît rămase cu 
mîna înţepenită în aer: pentru întiîia oară observă, 
că alături de fotografia lui, se mai găseşte o foto- 
grafie. Curios! Cum de nu și-a dat seama pînă 
acum !...  Întrigat, cercetă şi Vorba rominului: 
aceeaşi fotografie stătea lingă a lui... Şi ciudăţenia 
se repetă... şi în Globul... și în Drumul nostru... și 
în Trăiască Rominia Mare... Nemaipomenit ! Și în 
toate, aceeaşi explicație sub poză: Măria Sa Marele 
Voievod Mihai de Alba Iulia! 

Carol dădu ziarele de o parte, se sprijini de spatele 
fotoliului — şi închise ochii. Va să zică, are un fiu: 
Mihai. Aşa spun ziarele: că maiestatea sa regele Carol II 
are un fiu. Deci, fiul acesta, despre care el a vorbit în 
discursul rostit ieri la Cameră, nu este o simplă legendă, 
născocită spre a mișca inima poporului, ci o realitate 
pe care fotografia o atestă: un băiat cu mîini, cu picioare, 
cu ochi, cu nas, cu urechi. Şi băiatul acesta a ocupat tronul 
Romîniei pînă ieri după amiază... Mda!... Chestia 
e neplăcută. . . Trebuie să se ducă să-l] vadă !... E absurd, 
dar aşa-i obiceiul: un tată trebuie să-şi vadă copiii !... 
Va trebui să-şi facă, neapărat, timp să-l vadă. Pînă 
acum, n-a fost cu putință. E drept că azi se împlinesc 
patru zile de cînd se află în țară. dar în astea patru zile 
cîte n-a avut el pe cap !... A trebuit să fie constituţional, 
să schimbe guvernul, să înlăture regența, să-l detroneze 
pe regele minor, să se proclame pe sine însuși rege... 
tot numai treburi care privesc viaţa şi viitorul ţării, și 
care nu i-au dat răgaz un singur moment să-și aducă 
aminte că are un copil !... Acuma, însă, da!... Acuma 
poate şi trebuie să-l vadă !... Regele îşi vede copilul !... 
După cit stăruie presa asupra bucuriei regelui că și-a 
„recăpătat fiul, se pare că şi asta place mult poporului: 
să audă bătăile paterne ale inimii regelui... Va trebui, 
prin urmare, să-i bată inima de tată, în public. Foarte 
bine ! Dacă asta-i place poporului. să-i facem poporului 
pe plac. Dragostea dintre regele-tată şi prințul moşte- 
nitor-fiu nu este de disprețuit. Poate aduce profituri 

imense... Poporul este un copil!... Să-i dăm jucării 
să se joace! 

Cu cît gîndea mai mult la foloasele ce i le-ar putea 
aduce Mihai, cu atît se trezeau în rege sentimentele 
lui de tată. Cum a putut el să-şi uite copilul?... Din 
pricina ţării?... Asta nu este o scuză!... Ţara l-ar 
fi iertat dacă şi-ar fi rupt o jumătate de oră, ca să alerge 
să-l îmbrăţişeze pe scumpul său Mihăiţă. Îi și zicea: 
« Mihăiţă» în gînd !... Mihăiţă al său ! Nu se mai poate! 
Pe Mihăiţă al său trebuie să-l vadă chiar azi... Nu-l mai 
rabdă inima să nu-l vadă pe Mihăiţă. .. Pe Mihăiţă al său ! 

Mihăiţă stătea în faţa lui Carol și nu îndrăznea să 
scoată o vorbă ! I s-a spus că omul acesta i-ar fi tată, 
dar cuvintul tată n-avea nici un răsunet în inima lui. 
La cîţiva pași de el stătea un ofițer blond, cu ochi albaştri, 
în uniformă albă — dar tata? Unde-i tata? Tata nu era 
nicăieri. Pînă la virsta de patru ani îl văzuse pe tata 
foarte rar — iar în ultimii cinci ani nu l-a mai văzut 
de loc. I s-a mai spus lui Mihai că de ieri, nu mai este el 
regele ţării, ci tata. Dar pe Mihai asta nu-l tulbură. 
La virsta de nouă ani, prea mare lucru nu poţi să 
înţelegi ce importanţă are dacă ieri ai fost tu rege 
şi dacă azi este altul rege în locul tău — și nici ce înseamnă 
dacă cel care te-a dat jos de pe scaun este un străin 
oarecare, sau chiar propriul tău tată. De atîția ani n-a 
mai dat ochi cu tata — așa că, oricum, nu-i mai ducea 
dorul. Ba, în acești cinci ani a văzut-o pe maică-ea, 
prinţesa Elena, plîngînd de atitea ori din pricina tatei, 
încît privea pe omul acesta nu numai ca pe un străin, 
ci ca pe un străin rău. 

Carol, plictisit, se uita la băiețașul acesta în uni- 
formă de cercetaș și nu știa ce să-i spună. În drumul 
de la Cotroceni pînă aici, în palatul de la șosea, unde 
locuia Mihăiţă cu mamă-sa Elena, regele își propusese 
ca de îndată ce-l va vedea pe fecioru-său, să-l strîngă 
în braţe. Dar cînd văzu că lucrurile fuseseră aranjate, 
cu delicateţă, de frate-său Nicolae, ca să nu fie nimeni 
de faţă, Carol socoti de prisos să se cheltuiască în ase- 

menea efuziuni sentimentale. Cum intră, închise ușa 
după el, făcu un pas în cameră, rămase pe loc, la doi 
metri de Mihai şi se uită la el cîteva momente lungi, 
fără să deschidă gura. Prin urmare acesta e Mihăiţă al 
meu ! își zise el. Scumpul meu Mihăiţă ! Sînge din sîngele 
meu ! Fiul meu Mihăiţă ! Hm ! Scumpul meu Mihăiţă !.., 
Şi inima, să zici că-mi bate măcar un pic mai iute! 

Se mira însuși Carol cum, după o lipsă de cinci ani, 
îşi revede fiul — și cu toate astea, în loc să se repeadă 
la el şi să-l strîngă în braţe, stă liniştit cu mîinile în 
buzunar și-l examinează cu răceala cu care ar examina 
un căţeluș de porțelan. Revoltat de propria lui indife- 
renţă, Carol vru să zică ceva care l-ar încălzi și pe el 
şi pe Mihai. i 
. — Nu vii să mă îmabrăţișezi? își întrebă el copilul. 

Cu ochii în jos, Mihai răspunse: 

— Nu! 

Regele primi răspunsul cu recunoștință. Ar fi fost 
o scenă la fel de penibilă pentru el, ca şi pentru Mihai. 
Drept răsplată, Carol făcu iar o pauză, pînă găsi o altă 
întrebare, tot atît de tandră ca și cea dintii: 

— Ce mai faci, Mihăiţă? 

După puţină gîndire, copilul regal răspunse, tot cu 
ochii-n jos: 

— Bine! 

Era tot ce-şi puteau spune. Regele se uită la ceasornic: 
își pierduse aici zece minute întregi. Pentru o primă întil- 
nire ajunge. Se apropie grăbit de Mihai și-l luă de mînă: 
* — Hai! 

Fără nici o rezistență, Mihai îl urmă. 

Cînd coborî scările, Carol văzu că jos este aşteptat. 
Se opri pentru cîteva secunde, apoi se îndreptă spre 
mașină, ţinîndu-l de mînă pe Mibăiţă al său şi cu nişte 
ochi înroşiţi, din care curgeau șiroaie de lacrimi. Valeţii 
şi gazetarii se dădură respectuoși la o parte, și, mișcaţi, 
începură să plingă şi ei. 

În timp ce gonea spre Cotroceni, Carol nici nu se 
uită la Mihai care şedea alături de el, Era prea mulţumit 

de succesul cu care a plins. Era primul examen dat în 
țară — și încă primul examen dat ca rege. Plingea mai 
mult decît mulțumitor: plingea excelent. Dar cît de mult 
a trebuit să muncească spre a ajunge la această desă- 
vîrşire. Se pregătea pentru tron încă din primele zile 
ale anului 1926, cînd a semnat actul de renunțare la 
tron. Era convins că, mai curînd sau mai tîrziu, tot va 
fi rege şi ştia că un rege nu poate fi mare, decît numai 
dacă ştie să plingă. Dar să nu plingă oricînd. Se pricepea 
şi tata să plingă... și totuşi, n-a fost mare: plingea în 
mod prea anarhic. Se potrivea, nu se potrivea — el 
plingea. Un adevărat rege, însă, trebuie să plingă numai 
la momentul oportun. Mînat de principiul acesta, Carol 
a studiat la Paris, cu marele artist Pierre Dubois de la 
Comedia Franceză, arta de a se emoţiona, de a-și înroşi 
nasul, de a-şi tremura buzele, de a-şi deschide robinetul 
glandelor lacrimogene și de a-și umple ochii cu lacrimi, 
oricînd credea că ar fi necesar. 

Dar pe lingă arta aceasta de a plinge, pe care și-o 
însușise prin studii, prințul mai era înzestrat şi cu daruri 
fireşti, care, la nevoie, puteau suplini tot ce a învăţat 
de la Pierre Dubois: în afară de tron, prinţul moștenise 
de la tata şi nişte hemoroizi. Erau interni, nu externi, 
așa că nu se vedeau. Dar dacă nu se vedeau, asta nu-i 
împiedica să-l măniînce. Și cum să-l mănince! Avea 
prinţul Carol niște mincărimi, de-i venea să urle ! Numai 
marea lui stăpînire de sine și demnitatea lui de prinţ 
regal îl împiedicau să se scarpine în public și să înjure 
cum înjură omul de rînd la durere. Dar, suferința era 
suferinţă, așa că atunci cînd îl apuca mîncărimea, dacă 
păstra o ţinută discretă, i se umpleau ochii de lacrimi. 

La început, Carol s-a speriat: ştia că tata, care a 
murit de cancer rectal, suferise și el ani de zile, înainte 
de a muri, de acest beteşug. A consultat, deci, Carol 
toate somitățile medicale franceze și a căpătat un singur 

răspuns: 

— Este o rectită ! Dacă vreţi să scăpaţi de ea, supri- 
mați băuturile alcoolice şi suprimaţi condimentele: 
muştarul, piperul, ardeii iuți și așa mai departe! 

Dar cum se întîmplă şi muritorilor de rînd, lui Carol, 
exact ce-i interziceau doctorii, asta-i plăcea lui mai 

mult: ardeii iuți, piperul, muștarul. De renunţat să 
mănînce nici nu putea fi vorba. Dar nici «ăia» nu 
renunţau să-l mănînce. Cu cît bea şi mînca el mai mult, 
eu atit îl mîncau și ei mai mult. 

Carol, care-şi urmărea destinul cu atenţie şi-i dădea 
tot concursul, aprofundă chestiunea şi ajunse la con- 
cluzia că şi această mîncărime — fatală, inevitabilă şi 
inexorabilă — ar putea fi de mare folos coroanei și Tro- 
nului. Trebuia numai condusă și disciplinată. Și prinţul 
izbuti şi de data aceasta. Cu răbdare, Carol ajunse în 
scurtă vreme să aibă mîncărimi nu numai cînd mînca 
şi bea ce nu trebuie, ci şi prin simplă sugestie: ajungea 
să-și concentreze gîndurile înspre locul sensibil çi să-și 
spună că-l mănîncă, pentru ca de îndată să-l mănînce 
așa de rău încît să-l podidească plinsul. 

Așadar, rectita îl servea pe Carol tot atit de bine ca 
și cele învățate de la Pierre Dubois. Din întîmplare, 
însă, lacrimile vărsate acum cinci minute de regele 
Carol IJ, nu se datorau nici cursurilor de artă dramatică, 
nici forţei de sugestie a lui Carol asupra rectitei — ci 
unei fericite coincidenţe: înainte de a fi venit să-și vadă 
fiul băuse atita coniac şi mincase atitea feluri picante, 
încît mîncărimile l-au apucat exact cînd avea mai mare 
nevoie de ele. Și a fost destul să nu se scarpine, ca să 
obţină efectul dorit. Carol, care ţinea mult la Cel-de-sus, 
vedea aici un semn îmbucurător. Dumnezeu îl ajută! 
De aici şi satisfacția neţărmurită care i se citea pe obraz. 
Pină acum, toate au mers bine. Mai rămînea de rezolvat 
o problemă: fosta lui soție, prințesa Elena. Nicolae 
stăruia pentru împăcare: 

— Ascultă-mă pe mine! i-a spus el azi dimineaţă. 
Anulează divorțul. E bine şi pentru tine şi pentru ea 
şi pentru Mihai !... Țara o să se bucure!... Nimeni 
n-o să se mai bage după aceea în treburile tale parti- 
culare ! l 

Ca să evite o discuție, Carol fi replică: 

— Bine ! Să mă mai gîndesc ! 

Dar cum plecă Nicolae, îl chemă pe secretarul său 
Puiu. Carol ținea mult la Puiu. Era deştept, vorbea 
porcării, îi făcea rost de femei — și se bucura de pro- 
tecţia Rogcatei, ceea ce era în ochii lui Carol un titlu. 

— Auzi, Puiule, ce-mi spune Nicolae: să mă împac 
cuuu... 

Era inutil să continuie. Puiu ştia despre ce este vorba: 
despre o împăcare ale cărei urmări ar fi pentru el catas- 
trofale. Dacă regele redevine iar soțul legal al prinţesei 
Elena — nici n-ar mai putea fi vorba vreodată de reîn- 
toarcerea Elenei Lupescu în ţară. Şi dacă Elena Lupescu 
nu mai revine în ţară, autoritatea lui Puiu pe lîngă 
rege ar fi definitiv compromisă. Pentru Puiu, așadar, 
chestiunea împăcării nu era o problemă care privea 
numai pe Carol și pe prințesa Elena, ci pe el cel dintii. 

— Sire, răspunse Puiu, cu zimbetul lui de băiat 
cumsecade, care-i plăcea atîta lui Carol. Ar fi bine dacă 
maiestatea voastră ar putea redeveni iar soțul... (aici 
suspendă fraza pe care o reluă numai după cîteva 
secunde) alteţei sale principesa Elena |... Țara ar fi 
fericită... 

Puiu știa pe ce trebuie să apese, ca să-i fie lui Carol 
pe plac. 

— Soţul ei? făcu regele. Încă n-am ajuns așa de rău... 

Ideea unei împăcări îl scandaliza şi-l îngrozea. Nicolae 
nu știe ce spune. Să se împace cu Elena! Cu o femeie, 
care... Dar nici nu poate fi vorba ! Ar fi cea mai mare 
prostie. Problema împăcării nu este o problemă, pentru 
că nici nu există. Problema e alta: care va fi de aici 
înainte situaţia legală a prinţesei Elena. Pînă în prezent 
ea avea titlul de prinţesă și i se spunea alteţă. Acuma, 
Carol era rege — și ea... ?... Ce era ea? Era mama 
fiului său ! Poate fi mama fiului său prințesă, cînd tatăl 
e rege? Poate, de vreme ce sînt despărțiți. Dar Nicolae 
este de altă părere. Și Dacu. Amîndoi îi scot ochii cu 
același argument: Țara !... Mda, da!... Țara !... Cel 
puţin dacă ar fi numai ţara ! Dar mai e și mama la mij- 
loc !... Scumpa lui mamă! Maria... Şi mama nu-i 
comodă de loc!... Acuma se plimbă prin străinătăţi 
şi se ține de intrigi, ca să vadă prietenii lui că aici, în 
țară, cu toată Restauraţia — nu există nici o stabilitate 
dinastică. Tocmai acum !... Asta-i mama !.. O neno- 
rocire !... Şi nu poţi să scapi de ea, decît dacă-i astupi 
gura 1... Cum? Mai întîi trebuie s-o aduci înapoi. Şi 
după aceea ?... După aceea, cu ce o împaci?... Fiindcă 


nici ea nu va accepta o stare civilă oarecare. Mama ! 
Mama vrea titluri, onoruri... 

— Am ajuns! zise Carol, către Mihai, intrînd cu 
mașina pe poarta palatului de la Cotroceni. Dă-te jos! 

Supus, Mihai cobori din mașină. Carol, cu ochii plini 
de lacrimi, îl luă pe Mihai de mînă şi trecu pe lîngă soldaţii, 
ofiţerii și demnitarii palatului, care-i ieşiseră în întîm- 
pinare. 

Rămas singur cu fiul său, Carol îi spuse: 

— De miine o să stai aici. Vrei? 

— Nu ! răspunse Mihai cu ochii pe fereastră. 

Carol parcă nici nu-l auzi. 

— Bine! făcu el. Aşa dar, de miine, stai aici... Şi 
acuma, haide înapoi ! 

Îl urcă pe Mihai din nou în mașină şi-l conduse pină 
la palatul mamei lui. Despărțirea fu simplă, dar zgu- 
duitoare: 

— Bună seara, Mihăiţă | 

— Bună seara! 

Singur în mașină, Carol răsuflă ușurat. O făcuse 
şi pe asta! Și nu-i părea rău — fiindcă abia acum s-a 
convins că acest Mihăiţă îi va fi de mare folos. Miine, 
gazetele vor povesti ţării cîte lacrimi de fericire a vărsat 
tatăl cînd şi-a revăzut fiul — şi ţara va plinge şi ea. 
Țara e sentimentală și se emoţționează uşor. E bine! 
Sentimentalismul acesta al țării îi va fi de mare folos... 
Va trebui, deci, să aibă grijă să-i servească scene emoţio- 
nante |... Acuma, ce urmează?... Să plece la Curtea 
de Argeş !... Acolo e mormîntul tatii !... Minunat!... 
Îi va fi şi mormîntul tatii de mare folos !... Fiul se duce 
din prima zi de domnie la mormintul tatălui său... 
iubitului său tată Ferdinand, de care a fost despărțit 
în mod atît de crud... Strașnic| Țara va avea iar de 
ce lăcrima... Va pleca chiar astăseară la Curtea de 
Argeş 1... Şi va pleca singur. Să ştie ţara că vrea să fie 
singur !... Singur el şi tata... Fără martori!... E mai 
de efect !... Aşa să scrie presa: că regele nu vrea să facă 
paradă cu pelerinajul lui la Curtea de Argeș, ci, singur, 
departe de ochii lumii, vrea să îngenunche la mor- 
mîntul tatălui său și să-și plîngă durerea, discret... 


Singur ! 

— Puiu ! îi spuse el secretarului său cum ajunse la 
Cotroceni. Să mi se pregătească trenul! Plec peste o 
oră la Curtea de Argeş!... Trimite-mi-l pe Mateescu. 

Generalul Mateescu se prezentă îndată: 

— Generale, plec la Curtea de Argeş, la mormîntul 
tatii... Să nu mă însoţească nimeni... Vreau să fiu 
singur !...  Înțelegi?...Singur?...  Convoacă-mi-o 
urgent pe Valentina !... S-o găsesc în tren !... Neapă- 
rat !... Vreau să fiu singur! 


* 


În tren, după o noapte de pioasă reculegere în staţia 
Curtea de Argeş, alături de pioasa Valentina, a cărei 
inimă era plină de recunoştinţă pentru marele Ferdinand, 
care, cu șapte ani în urmă, i-a fost un ocrotitor şi deschi- 
zător de drumuri spre Ministerul de război, Carol era 
atit de obosit, încît dimineaţa cînd își puse pantofii, 
începu să se întrebe dacă mai e necesar să se 
ducă pînă la mormîntul tatii, sau dacă n-ar fi mai 
bine să se întoarcă îndată la Bucureşti. Dar cînd 
scoase capul pe fereastră şi văzu ofiţerii, soldaţii și 
agenţii pe care Mateescu fi trimisese odată cu trenul 
regal spre a veghea ca regele să fie singur, înţelese că 
nu mai are încotro. 

Singur, deci, așa cum a cerut, o porni încet, cu capul 
în jos înspre lăcașul de veci al marelui său părinte, 
urmat de la distanță de cîteva plutoane de soldaţi și 
agenţi. Ajuns la mormiînt, Carol îngenunchie şi gînduri 
care de care mai triste îl năpădiră: el este aici singur... 
şi ea e singură acolo ! Ea nu știe ce face el aici, el nu știe 
ce face ea acolo !... Apoi, banii!... Perspectivele sînt 
mari, dar pînă una alta, e de cinci zile aici — şi încă 
n-a făcut nici o ispravă... Și mama... Și prinţesa 
Elena .. și Mihai... şi partidele politice! Dar cite 
chestiuni Încurcate nu-i stau pe cap! 

Carol oftă ! Greu să fii rege!... Dacă i-ar fi spus 
cineva acest lucru cu o săptămînă înainte, n-ar fi crezut. 
Acu, însă, crede! E greu! 

Cu fruntea lipită de piatră, Carol simţi în mod vag 
că nenumărați ochi sînt fixaţi asupra lui. Aruncă pe 

furiş o privire razantă împrejur şi zări cizme, pantofi 
şi opinci. Mai rămase nemișcat cîteva clipe, după care 
se ridică și cu obrazul roșu și ud de lacrimi îmbelşugate, 
se îndreptă spre ușă, fără să se uite nici în dreapta, nici 
în stînga. Durerea îi dicta să nu vadă pe cei care, în 
ciuda dispoziţiilor regale, veniseră să plingă alături de el, 
pe mult regretatul său tată. 


Ed 


După vizita la Curtea de Argeș, unde comunicase 
atît de intim cu spiritul părintelui său, regele se înapoie 
la Bucureşti cu nenumărate idei şi cu multă dorință 
de muncă. După o oră, comandantul regimentului 9 
Vînători era la el. 

— Spirule ! îi vorbi regele. Vreau să-ţi comunic mai 
întîi că l-am numit pe Belciug secretar general la interne... 
şi că va avea în subordine Siguranța generală a statului. 
Cum ţi se pare? i 

— E o măsură excelentă! Belciug e un baiat de 
ispravă. Îl cunosc! 

— Bun ! făcu regele, vesel. Și acum, o chestie care 
te priveşte pe tine. Tu aparții de Ministerul de răz- 
boi, nu? 

— Da! 

— De azi treci la jandarmerie !... Eşti inspector al 
jandarmeriei. Aşa că, de azi aparţii de Ministerul de 
interne. 

— Dar parcă Pricoleanu este inspector la jandar- 
merie ! 

— Bine, bine ! N-avea tu grija lui Pricoleanu ! De azi 
el nu va mai fi inspector. Îl trec la Ministerul de război. 

— Atunci n-o să mai poată funcţiona ca prefect de 
poliție al Capitalei. 

— Tocmai de aia! Ca să nu mai funcționeze, l-am 
şi scos de azi de la prefectură. 

— Și în locul lui cine vine? 

— Tu! 

— Eu? 

— Adică, ce? Te temi cumva că n-o să poţi fi un 
prefect cel puțin tot atît de deştept ca Pricoleanu? 

Spiru Maramă își trecu mîna prin mustață, cu aerul 
că s-ar codi să răspundă... Auzi întrebare? Deștept 
ca Pricoleanu !... Parcă cine nu cunoaşte deşteptă- 
ciunea lui Pricoleanu ! Nu era crimă, nu era accident, 
nu era incendiu sau manifestaţie — să nu afli a doua 
zi că peste cinci minute cel dintîi la fața locului a fost 
domnul prefect Pricoleanu. Să se fi petrecut în aceeaşi 
clipă o sută de nenorociri — şi la toate dintr-o dată 
se afla la faţa locului, peste cinci minute, domnul pre- 
fect Pricoleanu ! Se minuna o lume întreagă cum se 
aranja Pricoleanu să fie în acelaşi timp pretutindeni 
peste cinci minute, dar adevărul nu-l cunoşteau decit 
foarte puţini: domnul prefect Pricoleanu putea fi si- 
multan în o mie de locuri, pentru că nu era prezent 
nicăieri. Nici nu se mișca de pe scaun. Avea grijă presa 
de el. În cei zece ani de prefectorat i-a educat în 
așa fel pe gazetari, încît aceştia adăugau, în mod automat, 
la toate reportajele lor, că cel dintii la faţa locului a 
sosit domnul prefect Pricoleanu... Deșteptăciunea lui 
Pricoleanu ! 

— De, ştiu eu? răspunse, în sfirgit, cu un zîmbet 
modest colonelul Maramă. M-oi strădui să fiu şi eu la 
faţa locului peste cinci minute... 

Dar Carol n-avea azi chef de glume. 

— Lasă prostiile, Spirule! Poţi să fii, să nu fi, 
treaba ta !... Eu alta te-ntreb: ştii tu ce făcea Prico- 
leanu pentru bucăţica de piine a tatii? 

Maramă își privi vîrful pantofilor şi nu îndrăzni să 
răspundă. Mai bine l-ar fi întrebat Carol ce nu făcea 
Pricoleanu pentru bucăţica de pîine a tatii... Fiindcă, 
de făcut, făcea multe... 'Tripouri, bordeluri, case de 
rendez-vous, toate fuseseră declarate de el moşie 
regală — şi pe toate le administra el personal, ajutat 
de o seamă de comisari vrednici şi de încredere. Nu 
era client să intre în casele acestea cu ferestrele 
închise, fără a lăsa, indirect, un impozit pentru casa 
regală. Răfuiala dintre Pricoleanu, vechilul coroanei şi 
matroanele ori patronii acestor stabilimente, care nu erau 
considerați decît nişte concesionari ai comerțului regal 
de plăceri interzise, se făcea, de obicei, într-o atmosferă 
cordială, ca între miște oameni onești şi cuminţi care-și 

cunosc interesele. A făcut, deci, tot ce putea Pricoleanu 
pentru bucăţica de piine a regelui Ferdinand. Și colo- 
nelul Maramă știa că, din acest punct de vedere, Carol 
nu-i poate şi nici nu-i reproşează lui Pricoleanu că l-ar 
fi servit prost pe tata. Dimpotrivă! Îi reproşează că 
l-ar fi servit bine! Încă prea bine! Pricoleanu a fost 
sluga iubitului său tată Ferdinand, care l-a alungat 
acum cinci ani din ţară şi, implicit, a fost şi a mai rămas 
sluga familiei Viziru. Şi asta nu i-o poate ierta Carol lui 
Pricoleanu ! 

— Ei, Spirule, ce? strigă regele, pe care discreția 
şi jena lui Maramă îl scoteau din sărite. Ţi-ai înghițit 
limba? Zi-i? Știi sau nu știi?... Hai, lasă mofturile că 
doar sîntem între noi... Vechi prieteni! 

Maramă îşi ridică ochii, întilni privirea supărată a 
regelui — şi începu să rîdă. 

— Păi, ştiu ! Cum să nu ştiu! 

— Aşa te vreau, Spirule! Să ştii !... Să ştii că am 
nevoie de bani. Bani mulţi! Țara are nevoie de bani. 
Am nevoie de bani chiar pentru tine... zece la sută e al 
tău |... Bani mulţi, Spirule, bani... Mă înţelegi? 
Bani !... Bani!... Bani!... 

Şi, ca-n friguri, continuă să bolborosească: Bani... 
bani... bani... bani!... 

Noul prefect de poliţie al capitalei îl lăsă pe rege 
să se mai potolească niţel și, lipindu-şi călcîiele, răspunse 
milităreşte: 

— Sire, ordinul se va executa. Vor fi bani! 

— Mulţi? se agăţă Carol, ca un copil, de mîneca lui 
Spiru Maramă. 


— Mulţi! Mulţi de tot, sire ! 
* 


Misiunea guvernului Marinescu era împlinită. Con- 
sultările pentru noul minister începură imediat la pala- 
tul de pe Calea Victoriei. Cel dintîi fu primit în audiență 
profesorul Arghir, care, cum intră, spuse regelui grav: 

— Sire, de alaltăieri am început să scriu istoria 
domniei tale... Dă-mi voie să te numesc Carol cel 
curajos ! 

Regele se supuse: 

— Domnule profesor, nu uita că eu nu sînt decît 
elevul dumitale, şi că de la dumneata nu pot decit să 
învăţ ! 

— Mulţumesc, sire ! 

— Şi eu, domnule profesor. De altfel, se pare că 
însuşi Cel-de-sus vrea ca dumneata, profesorul meu, 
să fii cel dintii pe care-l primesc în casa mea. 

Arghir oftă. 

— Casă, da, sire!... Nu palat!... O biată casă, 
părăsită, neingrijită, cu covoare rupte! Se cunoaște 
că n-a fost stăpin pe aici! Nu, sire, țara n-ar fi demnă 
de regele ei, dacă regele n-ar avea un palat demn de 
țară... 

Cele ce spunea Arghir îi plăcură mult lui Carol, 
pentru că traduceau propriile lui gînduri. Trebuie un 
alt palat, alte covoare, altă capitală... 

— Domnule profesor, zise el, într-o zi vom examina 
mai pe îndelete această problemă care-mi stă și mie la 
inimă... Azi, te-aş ruga să-mi spui ce părere ai despre 
un nou guvern? 

— Dacă mi-aş permite să dau sfaturi regelui meu, 
i-a spune că trebuie neapărat un nou guvern. S-a 
petrecut o revoluţie pentru care sînt absolut necesare 
forţe noi. Un guvern de oameni cinstiţi. Cu condiţia 
ca regele meu să nu-i roage... Cine e cinstit va veni 
singur... 

— Sînt convins! zise Carol. Ai dreptate. Trebuie 
un guvern de oameni cinstiți. Aş vrea un minister care 
să nu aibă în frunte un șef de partid! 

— Negreşit, sire ! Nu este bine ca ţara să aibă un 
guvern de clasă ori de partid. 

— Tocmai ! Şi de aceea m-am gîndit la Jugănaru. 
Ce zici de un guvern Jugănaru? 

— Sire, omul acesta a fost ridicat peste puterile 
lui. Mai mult nu merge. Și apoi, Jugănaru nu mai 
reprezintă azi un simbol al ţărănimii. Prestigiul lui a fost 
ros de Dacu pe trei sferturi, pe dinăuntru. Un guvern 
Jugănaru ar însemna să avem mai mult țărănism, așa 
cum un guvern Dacu ar însemna să avem mai mult 
naționalism. Acuma, însă, a sosit vremea unor formule 

noi, nu a formulelor vechi pentru care a fost de ajuns 
şi regența. 

— Dar un guvern Titulescu? 

— Nu se poate, sire ! replică Arghir cu o prompti- 
tudine în care se citea enervarea. Aduce multe servicii 
în străinătate. Să rămînă acolo. Aici n-are ce căuta. 

— De ce? 

— Vorbeşte prea mult! 

Regele, amuzat de argumentul lui Arghir, zîmbi: 

— Da, da! Ai dreptate !... Prin urmare ar trebui 
să mă gîndesc la un guvern Neaţă! 

— Imposibil, maiestate ! Uiţi, probabil, care a fost 
atitudinea lui Neaţă la 4 ianuarie. Că acuma încearcă 
să dea explicaţii... Şi în nici un caz un guvern Neaţă 
cu Traian Săpunaru ! 

— Dar ce ai cu Traian Săpunaru? 

— Sire, află că Traian Săpunaru zbiera că te 
împușcă dacă îndrăznești să vii înapoi. 

— Și pe cine recomanzi dumneata? 

— Pe Prezan! Numai pe generalul Prezan. Un 
mare general şi un mare patriot. Lui Prezan sînt gata 
să-i dau sprijinul meu nelimitat şi necondiţionat. Pre- 
zan, da !... Este un om cinstit !... Lui nu-i fac opozi- 
ţie... aşa cum nu fac nimănui... Mie, după recunoa- 
şterea meritelor mele, în străinătate, ţara nu mai are 
ce-mi da. De dat, îi pot da eu. 

Carol, mișcat, luă de pe birou o cutie şi i-o întinse: 

— Domnule profesor ! Pentru meritele dumitale 
culturale, ţi-am acordat cordonul Carol I... Iar pentru 
sfaturile dumitale, îți mulțumesc din toată inima. Te 
asigur că voi ţine seama de ele. 

Arghir se înclină. 

— Mulţumesc pentru cordon, sire !... Dar sînt sigur 
că tot pe Dacu îl vei numi prim ministru. 

Surprins o clipă, regele pufni de rîs: 

— Te ştiam apostol, domnule profesor, dar nici- 
decum profet. Va trebui să-l pun pe Dacu. N-am încotro. 
Sînt obligat. Nu ştii? În politică porneşti de la o ideie 
şi eşti silit să ajungi la alta. Dar să ştii că mă gîndesc 
şi la Prezan... Dacă ar fi să-l numesc pe Prezan, ai 
accepta vice-preşedinţia ? 


Arghir roşi de umilință. Prezan preşedinte, şi el 
numai vicepreşedinte ! Nu ! Decît o asemenea situaţie 
ruşinoasă, mai bine numai ministru. 

— Nu, sire! Nici să nu pomeneşti despre așa ceva. 
S-ar speria ceilalți. Mă mulțumesc cu un simplu ministeriu. 

— Care? 

— Acela pe care nu-l va primi nimeni. Pentru că 
eu, sire, sînt un biet profesor care-şi vede de treaba 
lui. Un biet occidental, rătăcit în această ţară orien- 
tală. Cînd universităţile americane văd în mine pe cel 
mai proeminent reprezentant al culturii contemporane 
— în ţara mea nu mi se dă nici măcar atita atenţie cît 
se acordă cutărei doamne care se agită în saloanele 
pariziene. 

Cel din urmă dintre şefii de partide consultaţi de 
rege fu Dacu. 

— Domnule Dacu, începu regele, mi-ai spus 'că-mi 
stai oricînd la dispoziţie. A sosit momentul. 

— Regret, sire, că nu pot să accept! 

— De ce, domnule Dacu? Parcă ne-am înțeles ! 

— Sint bolnav. De cîteva săptămîni duc pe picioare 
o gripă cu temperatură de 38 de grade. 

Regele ar fi vrut să găsească pe faţa lui Dacu 
urmele gripei, dar se osteni în zadar: Dacu părea per- 
fect sănătos. 

— Sper, domnule Dacu, că acuma nu mai ai tem- 
peratură. 

— Acuma n-am! Dar s-ar putea să am diseară... 
sau mîine... 

Era atît de neaşteptat răspunsul lui Dacu, încît 
regele, instinctiv, făcu un pas înapoi: 

— Doamne fereşte ! 

— Desigur ! zise Dacu, pe care zimbetul ironic al 
regelui nu-l stingherea. Și apoi, temperatura pe care 
am avut-o şi n-am îngrijit-o, m-a slăbit teribil... Simt 
că am urgentă nevoie de odihnă... 

— Te vei odihni, domnule Dacu, te vei odihni! 
insistă regele. De fapt, putem suspenda lucrările 
Parlamentului, ca să-ţi poţi lua un concediu. 

— Va fi greu, sire... Nu se poate!... Ca prim 
ministru, mai ales în primele zile de domnie a maiestăţii 

voastre, nu mi-aş putea permite un concediu... Numiţi 
pe un altul... 

Regele îl asculta și citea în vorbele lui îngimfarea 
omului care, fiindcă se simte tare, este decis să nu cedeze 
decît dacă este implorat. 

— Am înţeles ! zise regele, cu o politeţă rece. Gripa 
te împiedică să iei o hotărire. Dar eu înțeleg să mă 
conduc în domnia mea numai după normele constituţio- 
nale. Și normele acestea constituţionale cer ca dumneata 
să formezi guvernul, pentru că dumneata deții majori- 
tatea în Parlament. De aceea, domnule Dacu, te rog... 
şi insist... să primeşti însărcinarea de a face guvernul. 

Preşedintele naţional-țărăniştilor îşi epuizase toate 
obiecțiile posibile spre a putea să apară în ochii rege- 
lui drept un om care nu se îndeasă la putere — aşa 
că acuma putea să accepte. Frîngîndu-și trupul ţeapăn 
în două, răspunse: 

'— În faţa voinței maiestății voastre, mă închin | 

— Mulţumesc ! zise regele. 

Şi adăugă, pe un ton glumeţ: 

— Ştiam că patriotismul dumitale. va învinge gripa.. . 
Şi acuma, domnule preşedinte, ca să nu ne pierdem 
vremea, ce părere ai despre situaţia juridică a mamei 
mele și a mamei copilului meu?... Este o problemă 
care mă supără. Țara vrea să fie lămurită... 

— Sire, soluţia e pregătită ! Mama maiestăţii voastre 
se va numi regină — regina Maria — fără a i se spune 
maiestatea sa... lar mama marelui voievod Mihai se va 
numi maiestatea sa Elena, fără a i se da titlul de regină | 

Formula i se păru lui Carol atît de ingenioasă, încît 
scutură mîna lui Dacu de cîteva ori: 

— Te felicit ! Sper că pînă şi mama va fi satisfăcută. 


x 


Soarele amiezii de iunie se prelingea ca o pastă de 
plumb topit peste capetele și fețele jandarmilor şi 
agenţilor adunaţi în piaţa Gării de Nord s-o întimpine 
pe regina Maria. Era încă un moment emoționant în 
istoria restauraţiei: regina Maria își întrerupea brusc 
voiajul în străinătate, unde avea treabă şi se întorcea 

grăbită în ţară, spre a-l îmbrățișa pe iubitul ei fiu. De 
aceea, toți aşteptau, asudaţi și nerăbdători, trenul. 

— Mă, cînd vine odată trenul ăla, că ne topim de 
sete l... Uraaaa!... 

Sosise în capul pieţii patriarhul care se dădu jos 
din maşină şi urcă scările dinspre peron. Peste cinci 
minute sosi şi fostul regent Sărăţeanu, salutat de mul- 
ţimea fiartă și dornică de o limonadă, cu un « uraaa !» 
prelung... Peste alte cinci minute apăru și regina Elisa- 
beta a Greciei... Şi, aşa, din cinci în cinci minute, 
apărură, unul după altul şi Dacu și Crai-Voievod şi 
Jugănaru și Spiru Maramă... pînă sosi însuşi regele 
Carol II, împreună cu voievodul Mihai şi prinţul 
Nicolae. De aici înainte, jandarmii lui Maramă și agenţii 
lui Belciug îşi deplasară uralele spre peronul de sosire, 
unde membrii familiei regale, miniştrii, autorităţile, 
stăteau cu gâtul întins şi se uitau cum se apropie trenul 
mult aşteptat... Maiestuos, sclipitor, pufăind cu impor- 
tanţă, trenul regal intră, cu viteză din ce în ce 
mai scăzută în gară, şi lunecă liniștit de-a lungul 
peronului. 

Din uşa vagonului, regina Maria, radioasă în toaleta 
ei gris asortată la pălăriuţa ei de aceeaşi culoare, salută 
de departe mulțimea. Apoi, nerăbdătoare să-l strîngă la 
piept pe Carol al ei, nu aşteptă ca trenul să se oprească, 
ci sări jos din mers, şi, îimbujorată de fericire, alergă spre 
rege, cu braţele deschise: 

— Carol ! Dragul meu! 

Și sărutîndu-l cu patimă pe amindoi obrajii, de 
cîteva ori, îi gopti: 

— Secătură ! 

Carol, cu ochii atît de inundaţi de lacrimi încît nu 
putu distinge exact pe cine are în braţe, strigă sfişietor: 

— Mamă!... 

Și, în plină îmbrăţişare, îi strecură, cu năduf, în 
ureche: 

— lar ai început cu mahalagismele dumitale? 


IV 


Deşi pe birou cu două ventilatoare: unul în dreapta 
şi celălalt în stînga, lui Stănică Popescu tot îi era 
cald. Cald de nu mai putea. Aşteptarea aceasta îl în- 
nebunea. De azi dimineaţă scrisese regelui Carol: « Maies- 
tate, Am Servit pe Gloriosul Marele Vostru Unchi Carol 
J, Învingătorul Oastei Lui Osman Paşa La Plevna, L-am 
Servit Pe Marele Vostru Tată Glorios, Regele Ferdinand I 
Cel Loial, Învingătorul Nemtilor La Mărăşeşti, Vreau 
Din Tot sufletul meu De Romîn Să Servesc Pe Maicstatea 
Voastră Cu Toată dragostea mea. Pentru Aceasta Nu 
Solicit Maiestăţii Voastre Decit O audienţă.» 

Scrisoarea aceasta i-a scos peri albi Ini Stănică 
Popescu. O viață întreagă a ştiut că dacă te adresezi rege- 
lui, scrii cu inițiale mari numai anumite cuvinte. Cum 

ar fi « Maiestate» sau «Tron», sau « Dinastie», sau 
alte substantive sfinte de felul acesta. Dar de trei zile, 
de cînd i-a adresat lui Carol II o cerere de audienţă şi 
n-a primit nici un răspuns, Stănică nu mai știa cesă 
creadă. Și cînd aseară l-a mai informat şi un binevoitor 
de la palat că regele e foc supărat pe el, Stănică Popescu 
şi-a pierdut capul cu totul. Supărat — de ce? De ce? 
De ce să fie supărat regele pe un cetăţean devotat şi 
cinstit ca Stănică Popescu, proprietarul celui mai mare 
ziar romînesc: Globul? 

Şi-a stors creierii Stănică Popescu... poate o fi asta, 
poate o fi ailaltă... degeaba !... Prostii ! Nu asta l-a su- 
părat pe maiestatea sa regele Carol II. O fi altceva. Ce?... 
Şi s-a oprit la scrisoare !... Să știi că regele s-a supărat 
că în scrisoare i-a pus și cuvinte cu inițiale mici !... 
Asta e !... Toate trebuiau să înceapă cu litere mari !... 
Toate! Şi « sufletul meu»... Şi « dragostea mea»... 
şi « audienţă»... toate!... 

Mulţumit că a dat de fir, Stănică Popescu a așternut 
pe hîrtie o nouă cerere de audienţă și l-a trimis cu ea la 
palat, personal, pe consilierul său intim Mihail Ghiora, 
zis Segălică. Şi acuma, nădușea așteptind. Era chestie 
de onoare! El și tronul!... Tronul și dinastia!... 
Tot programul gazetei !... Tronul și dinastia!... 
Fără asta, vorba aia... 

Era să și spună şi vorba aia, dacă în clipa aceea n-ar 
fi intrat Segălică. 

— Ei? sări Stănică din fotoliu. Ce-ai făcut? 

— Nimic ! zise Gbhiora, trist. 

Cu un leșin la inimă, Stănică abia mai putu bilbii: 

— Ce-i aia nimic, Segălică? Spune! 

— Nimic !... A rupt scrisoarea matale în bucăți- 
bucățele... uite-așa | 

— Cine? 

— Regele ! 

— Chiar regele? 

— Chiar el! Cu mîinile lui... 

— De unde ştii? 

— Mi-a spus-o generalul Mateescu. Zicea că era 
așa de furios regele, că s-a făcut galben ca ceara şi că 
i-au ieşit ochii din orbite... uite așa! 

— Păi de ce? întrebă Stănică, mai mult mort decît 
viu. N-a spus nimic? 

— Ba de spus a spus el ceva! 

— Ce ? 

— Ei, ce! 

Aici, Stănică redeveni Stănică. Cu un muget de 
mânie, sări la Ghiora, îi puse mîna în piept şi începu să-l 
scuture: 

— Mă, spune mă, că acuș uit cine eştil... Spune, 
mă, că te ucid! 

Ghiora îndepărtă încetişor mîna lui Stănică și 
răspunse: 

— Păi, să-ţi spun ! Dacă ţii atita... îţi spun ! A zis 
o singură vorbă: peştele! 

Din tot obrazul lui Stănică nu se mai vedea decit 
albul ochilor, căscaţi de groază şi disperare. 

— Peştele ! bolborosi directorul Globului. Maiestatea 
sa regele Carol II să mă facă peşte !... Maiestatea sa 
regele Carol II ! 

— Da, da! îl asigură Ghiora căruia-i sîngera inima 
de mila patronului său. Maiestatea sa regele Carol II... 

Un urlet jalnic ţișni din gura lui Stănică Popescu: 

— De ce, mă? De ce? Zi tu: de ce? Ce i-am făcut? 

După ce-și aprinse o ţigară, Ghiora îi răspunse: 

— Ei, de ce!... Numai de mamă nu l-ai înjurat! 

Lui Stănică îi veniră lacrimi în ochi de nedreptatea 
care i se face. 

— Să-l înjur de mamă?... Eu să înjur de mamă 
pe maiestatea sa regele Carol II!... Adică cum?... 
Asta ar însemna s-o înjur pe maiestatea sa regina 
Maria... Se poate să zici tu una ca asta? Tu, să zici 
una ca asta? 

— Dar cine zice, coane Stănică?... Tocmai că 
Mateescu zicea că pe maiestatea sa regele Carol II numai 
de mamă nu l-ai înjurat. Da-ncolo, cine a susținut, în 
toţi anii din urmă, campania anticarlistă dusă de liberali, 
dacă nu dumneata? 

Spre uimirea lui Ghiora, chipul lui Stănică, în loc 
să se întunece şi mai mulţ, se lumină dintr-o dată. 

— Ce-ai spus, mă Segălică? strigă directorul Glo- 
bului, vesel. De aia e supărat?... Păi du-te-ndată la 

Mateescu și spune-i că aia a fost politică, mă... Politică, 
mă !... Politică !... Mă auzi, mă,saunu?... Politică !... 
Și în politică nu se mai supără nimeni)... Şi să se 
supere tocmai o minte luminată ca maiestatea sa regele 
Carol II?... Politică !... L-am înjurat pentru că așa 
cereau atunci interesele țării... Dar acum, s-a isprăvit... 
Maiestatea sa regele Carol II e regele nostru !... Stă- 
pînul nostru !... Să îndrăznească cineva să se atingă 
de el, că-l tai!... Așa să-i spui lui Mateescu: că aia a 
fost politică, mă, nu ceva serios !... Politică !... Du-te, 
mă, la Mateescu și spune-i că pun gazeta la dispoziţia 
maiestăţii sale regelui Carol II... Ce-o vrea, aia să 
facă din ea... N-o să ies din cuvîntul lui nici măcar 
c-o iotă... Hai, du-te! 

Dar Ghiora nici nu se mișca. 

— Degeaba, coane Stănică! făcu el. I-am spus-o 
şi asta lui Mateescu: « Domnule general, te rog comu- 
nică maiestăţii sale regelui Carol II că domnul Stănică 
Popescu îi stă cu trup și suflet la dispoziţie şi că nu va 
ieşi din cuvîntul lui niciodată ! Niciodată ! Numai să-l 
primească !» Mateescu m-a ascultat, a intrat la rege şi 
cînd a ieşit, ce crezi că mi-a spus? 

— Hai, spune odată! zise Stănică Popescu, care 
mai mult horcăia decît vorbea. 

— « Spune-i peștelui — așa a zis maiestatea sa repele 
Carol II — spune-i peștelui că oricum, fie că-l primesc, 
fie că nu-l primesc în audienţă, tot n-o să-l las să iasă 
din cuvintul meu»... 

De data aceasta, directorul Globului a înțeles. Fără 
putere, se tîrî pînă la birou şi se lăți ca un aluat moale 
în scaunul lui de director. Acuma nu-i mai era cald, 
ci rece. Înghețascră în el şi sîngche și inima şi creierii. 
Gheaţă !... De jur împrejur numai gheaţă !... Maies- 
tatea sa regele nu vrea să-l primească... Și-l mai și 
amenință... Maiestatea sa regele !... Și mintea, min- 
tea refuză să-i vină într-ajutor. Regele Carol II trebuie 
îndulcit... dar cum... cînd miei nu-ţi dă voie să te 
apropii de el? 

— Mă, Segălică ! zise directorul Clobului, cn jumătate 
de gură. Ce-ar fi să-i tragem un articol de omagii la adresa 
maiestăţii sale regelui pe chestia declarațiilor lui Dacu? 

Vorbea, dar fără convingere, cu totul lipsit de spe- 
ranţă: 

Ghiora se strimbă, plictisit: 

— Lasă fleacurile astea, coane Stănică ! 

Pe Stănică îl apucă un nou acces de revoltă. 

— Ei cum, mă? strigă el bătînd cu pumnul în masă. 
Păi așa merge treaba? Eu să zac aici, în timp ce mii 
de lichele să se poată îndesa la pomana regală? Toţi 
derbedeii să poată ajunge la el şi eu, eu, Stănică 
Popescu... eu, care sînt cineva în ţara romînească, să 
fiu aruncat ca o otreapă? 

Dar în sufletul lui simţea că urlă în deşert. Tăcu, 
deci, și rămase iar nemișcat, cu privirea goală şi cu 
obrajii căzuţi, ca un om care nu vede înaintea lui decît 
gtreangul sau falimentul !... Falimentul !... Cuvintul 
fi apăru în minte cu litere de foc și-l galvaniză ! Stănică 
Popescu falit? Nu ! Nu! Nu!... Nu se poate! Stănică 
Popescu e firmă solidă! Stănică Popescu mai ştie să 
lupte ! A trecut el, Stănică Popescu, şi prin altele, mai 
grele !... Nu !... Încă n-a murit Stănică Popescu!... 
Stănică Popescu mai are idei !... Idei !... 

— Segălică ! strigă el voios. Am găsit !... Ceva di- 
granda !... O idee primantii... Să i-o recomanzi lui Mateescu 
pe Nineta pentru maiestatea sa regele Carol II... 

Lui Segălică începură să-i joace ochii în orbite: 

— Pe Nineta?... Fina dumitale? 

— Ea !... Gindeşte-te, Segălică !... Șaptesprezece 
anișori mă !... Trufanda !... Prospătură !... O bom- 
boană !... Să ştie maiestatea sa regele Carol II ce-i 
în stare să facă Stănică Popescu pentru ţară... Şapte- 
sprezece anișori... Să răscolești tot Bucureştiul şi nu 
găseşti două ca Nineta mea !... Hai, du-te fuga !... Nu 
sta, că nu-i timp de pierdut! 

Ghiora, căruia ideea îi dădea şi lui mari speranţe, 
era acum dincolo de ușă, cînd Stănică alergă după el: 

— Mă... și să ştie maiestatea sa că-i de la mîna 
mea... Auzi?... C-alminteri n-am făcut nici o brînză ! 

Supărat, Segălică îi răspunse: 

— la nu mă mai muştrului atîta, coane, că doar 
nu-s copil !... Ştiu eu ce-i aia !... Chestie mare, coane! 
Ce?... E pentru întilia oară? 

Stănică nu mai spuse o vorbă. Avea toată încre- 
derea. 
+ 


Gras și greoi, Aureanu, condus de prințul Nicolae, 
urca scările din dos ale palatului, gifiind şi gemiînd 
de oboseală, cu exageraţie ostentativă, ca să-și arate 
nedumerirea: de ce pe scările din dos? Nu înţelegea 
rostul acestei măsuri conspirative. Pentru întiia oară 
în lunga lui viaţă politică i se întîmpla să fie primit 
în audienţă de rege pe altă ușă decît cea din faţă. Intrigat 
de ciudăţenia faptului, îl întrebase pe prinţul Nicolae: 

— De ce pe aici, alteță? 

Dar Nicolae îi răspunsese evaziv: 

— Este voinţa fratelui meu ! 

Aureanu îşi dădu seama că mai mult nu va putea 
scoate de la prinţ şi, resemnat, începu să urce treaptă 
cu treaptă, tamponindu-și mereu cu batista fruntea 
şi gâtul. 

Regele îi făcu o primire mai mult decît prietenească: 

— Domnule Aureanu... domnule Aureanu... te văd 
în sfirşit 1... Pe unde ai fost?... 

— M-au prins evenimentele, sire, tocmai prin Bos- 
nia şi Herţegovina... Dar cum am aflat, am lăsat 
totul baltă... 

— Bine ai făcut! Avem treabă multă, domnule 
Aureanu !... Trebuie să curățim grajdurile, domnule 
Aureanu... Și în primul rînd, cele liberale! 

Aureanu ascultă și înregistră cuvintele regale cu 
o ureche complezentă. Ştie că regele urăște tot atît 
de mult pe Viziri, cît îl urăsc şi Vizirii pe el, încă din 
1919, de la prima lui renunțare la tron — și că cea mai 
obsedantă preocupare a lui Carol este să le dezmem- 
breze partidul. Deşi de trei ani fruntaş liberal, Aureanu 
nu avea nici el nimic împotriva dislocării partidului 
naţional-liberal, în care imigrase doar provizoriu. Toată 
viaţa lui, Aureanu a aderat sau a întemeiat cîte un 
partid politic, sub rezerva provizoratului. Aureanu își 
făcuse din acest provizorat o virtute, pentru că nu și-a 
pus niciodată experienţa politică la dispoziția unui partid, 
ci numai la dispoziţia regelui. Iar dacă din 1927, Aureanu 

părea că se stabilizează în partidul liberal, în care a mai 
fost membru fruntaș cu mulţi ani în urmă, aceasta s-a 
putut întîmpla numai pentru că, de cînd a murit regele 
Ferdinand, nu se mai găsea la palat un alt suveran pe 
care să-l poată servi și care să-şi dea seama că el îl ser- 
veşte. Acuma, însă, palatul era din nou locuit — şi 
Aureanu avea cu cine vorbi. 

— A propos de liberali, sire ! zise el. Cunoaşte maies- 
tatea voastră declaraţiile făcute aseară de Sorcoveanu? 

De cînd s-a înapoiat în ţară, Carol nu prea auzise 
multe despre Sorcoveanu. Tot ce ştia era că Dacu, 
pentru a se debarasa de bunul său prieten Sorcoveanu, 
care-și permitea oarecare independenţă în partid, i-a 
aranjat o farsă: într-o seară, cînd ştia că Sorcoveanu 
se duce la Operă, Dacu a trimis acolo cîțiva generali 
naţional-țărăniști, care, cum îl vor vedea pe Sorco- 
veanu, să se ridice cu toţii şi să părăsească sala, demon- 
strativ, în văzul lumii întregi. A doua zi, generalii — tot 
după indicaţiile lui Dacu — au explicat prin presă că 
manifestaţia lor ostilă de aseară se datorește indignării 
ce-a stirnit-o în sufletul lor de romiîni, prezenţa într-o 
sală de operă rominească a unui filogerman, care a 
pactizat cu nemţii în timpul războiului de întregire. 
Incidentul a avut consecințele urmărite de şeful național- 
țărăniştilor: Sorcoveanu, dezgustat nu atît de gestul 
generalilor care nu erau decit nişte unelte, cît de fățăr- 
nicia lui Dacu, demisionă în aceeași zi din partid. Asta 
era tot ce ştia regele despre Sorcoveanu. 

— N-am auzit nimic ! zise Carol. 

— E pur şi simplu senzaţional ! rîse Aureanu. Închi- 
puiţi-vă, sire, că Sorcoveanu a devenit scutierul Vizirilor | 

— Sorcoveanu? făcu regele, sincer uimit. Tocmai el? 
Doar Vizirii s-au purtat cu el şi mai rău decit Dacu!... 

— Ce-are aface ! replică Aureanu. Ca să se răzbune 
pe Dacu!... ; 

— Da? Şi ce spune în declaraţiile lui? 

— Justifică atitudinea de rezistență a liberalilor față 
de restauraţie. . . 

— Serios? zise regele pe care buna dispoziţie îl 
părăsi brusc. 

— Da | Şi dă argumente destul de picante | 

Şi Aureanu arătă regelui cum Sorcoveanu este uimit 
că se găsesc unii care dezavuează pe liberali. cînd 
liberalii ar trebui de fapt felicitaţi. Să presupunem 
— zice Sorcoveanu — că reîntoarcerea lui Carol şi lovi- 
tura de stat din 6 iunie n-ar fi întimpinat nici o rezis- 
tenţă. Dar cine garantează că peste o săptămînă nu 
s-ar da o nouă lovitură de stat, pentru răsturnarea lui 
Carol? Și cum ar trebui să fie întimpinată acea contra- 
lovitură? Tot fără rezistență? Din această lipsă de 
rezistenţă, ce s-ar deduce? Că în țara romînească nu 
există o opinie publică și că poporul romîn este lipsit 
de orice simț democratic care să-l. ajute să cîntărească 
o schimbare, înainte de a o accepta sau respinge. Așa 
că, partidul liberal, opunîndu-se în primele momente 
loviturii de stat, nu numai că şi-a salvat onoarea sa de 
partid democratic, dar a salvat însăşi ideea democra- 
ției — și prin aceasta a servit ţara și tronul. Ceea ce dă 
valabilitate restauraţiei, aşadar, este însăși opoziţia par- 
tidului naţional-liberal, care, dacă iese înfrînt de majo- 
ritatea ţării favorabilă revenirii lui Carol în ţară, iese 
mărit prin curajul său de a ţine sus, cu orice preţ, 
drapelul democraţiei ! 

— Dar ştii că e abil Sorcoveanu! rîse regele. Cum 
s-ar zice, Vizirii cad iar pe patru labe... 

— Ca-ntotdeauna, sire ! Din dorința de a da procla- 
mării maiestăţii voastre ca rege un caracter desăvirşit 
de legalitate, v-au făcut această opoziţie. Prin aderarea 
majorităţii celorlalte partide şi prin rezistența național- 
liberalilor, a fost realizată adevărata expresie a voinţii 
poporului ! 

— Bun! Şi acuma? 

— Şi acuma, sire... acuma... 

Regele se aplecă, interesat de cele ce ascunde zim- 
betul şiret al lui Aureanu. 

— Acuma, sire, continuă fruntaşul liberal, partidul 
liberal bate în retragere. 

Dar Carol, în loc să se bucure, cum s-ar fi așteptat 
Aureanu, se arătă foarte îngrijorat: 

— Cum asta... bat în retragere? 

— Da! Ei zic acuma că partidul liberal este prea 
conştient de îndatoririle sale către patrie și este prea 

mult un partid de ordine, ca să împingă ţara la dezor= 
dine şi la război civil. 

— Auzi, auzi! Acuma găsesc că restauraţia este 
o stare de ordine... Şi... 

— De aia, zic ei. partidul naţional-liberal rămîne 
în expectativă binevoitoare şi patriotică. 

Carol se cruci: 

— Fereşte-mă, doamne, de bunăvoința Vizirilor |... 
Asta-i tot? 

— Ba mai este ceva !... Partidul liberal, zic libe- 
ralii, nu este un partid revoluţionar, ci unul monarhic. 
Partidul liberal socotește că ceea ce s-a petrecut este 
o revoluție... Dar recunoaşte situația de fapt. 

— Ce? Cum? Recunosc situaţia de fapt? Dar cîte 
zile sînt de cînd răcneau liberalii că nu recunosc situaţia 
de fapt? 

— Cinci zile ! 

— Şi cîte zile eînt de cînd l-au exclus din partid 
pe George Viziru pentru vina de a fi recunoscut situația 
de fapt? 

— Patru! 

— Şi în patru-cinci zile s-au şi răzgîndit fanarioţii 
ăştia ? 

— Categoric, sire |... Au remuşcări l... Înainte de 
a veni aici am stat de vorbă şi cu Muică şi cu Vintilă. 
Muică e distrus. 

— O! făcu regele, scurt. 

Aureanu, care vedea cum creşte curiozitatea lui 
Carol, îi relată, cu lux de amănunte, tot ce a vorbit 
cu Muică. 

— Dar ce ţi-a venit, l-a întrebat el pe Muică, să 
spui că mai bine-ţi tai mîna decît să i-o întinzi 
regelui? 

— Nu mă mai întreba! Sînt destul de nenorocit 
de ceea ce am făcut. Nu știu nici eu ce m-a apucat. 
M-a luat gura pe dinainte. Și apoi, n-am vrut să se 
creadă că mă desolidarizez de Vintilă şi că vreau să-i 
iau locul. 

— Dar de ce ai votat pentru excluderea lui George? 

— Eu am fost contra. Dar așa au vrut Vintilă şi 
Dinu. Mai ales Dinu ! 

— De ce? Pentru că s-a dus George la rege? Ei, 
bine, dragă Muică, află că eu mă duc chiar azi la rege... 
Să văd ! O să mă daţi şi pe mine afară din partid? 

— Ba nu, ba nu! i-a răspuns Muică. Du-te!... E 
chiar foarte bine că te duci... De aia am şi venit să-ţi 
vorbesc ! Te rog, vezi dacă regele ar fi dispus să mă pri- 
mească. Eu aș vrea să-i cer o audienţă şi să mă explic! 

Aureanu se opri, ca să vadă ce spune regele. Dar 
regele parcă nici n-auzise. 

— Şi Vintilă? îl îndemnă el pe Aureanu. 

— Vintilă a fost şi mai limpede. « Spune regelui 
că-i dau tot concursul dacă este de părere că acest 
concurs ar fi util pentru binele țării! Dacă regele vrea 
să mă vadă, sînt gata să merg la el. Dar nu voi cere 
audienţă, decît dacă regele-și exprimă dorința să mă 
vadă !» 

Spontan, regele, fără să se întrebe dacă Aureanu 
mai are sau nu ceva de adăugat, consimți: 

— Spune-i lui Vintilă că doresc să-l văd. Poate 
să-mi ceară o audienţă. 

— Şi Muică? 

— Muică e o lichea! Să mai aştepte! Am să-l 
primesc mai tîrziu. Vintilă e altceva. Pe Vintilă poţi 
să-l urăşti, poţi să-l iubeşti... dar este un domn! 

Aureanu se întreba ce se petrece în capul regelui, 
care abia cu cîteva minute înainte schimba feţe-feţe 
de furie cînd i se vorbea de bătriînii Viziri — Vintilă 
şi Dinu — şi acuma vrea să se împace cu ei. Şi cu George? 
Cum rămîne cu tînărul George despre care toată lumea 
politică ştie că a fost instigat de rege să provoace spăr- 
tura în partidul bunicului, tatălui şi unchilor săi — spre 
a-și face, din fărimături, un partid propriu ! Ce gînduri 
are Carol faţă de George? 

— A fost şi George Viziru la mine ! insinuă Aureanu. 

— George ! zise Carol, cu un aer decepţionat. După 
cîte îmi spunea, am crezut că dacă el pleacă, sare partidul 
în aer. Și cînd colo ştii cîte din cele șaptezeci şi una de 
organizaţii liberale îl urmează? 

— Ştiu! Una! 

— Poftim !... Una. Şi cu una o să facă un partid? 

Aureanu, milos, interveni pentru George: 


— Sînt numai patru zile, sire !... Mai are timp!... 

— Să fie sănătos ! zise regele. Dacă are el timp, am 
şi eu... Deocamdată, domnule Aureanu, avem treburi 
mult mai urgente. Cum vezi dumneata situaţia? 

— Ce să vă spun, sire? Este situaţia care a făcut 
imperioasă revenirea maiestăţii voastre în țară !... Aţi 
venit, sire, în ceasul al doisprezecelea, sau cum spune 
poporul, tocmai la ţanc... Încă o clipă de întirziere, 
şi țara s-ar fi prăbușit ! Lipseşte, sire, o mînă tare, care 
să facă puțină ordine aici. Ordine înainte de toate! 
Ordine peste partide şi în contra partidelor ! Fără milă 
şi fără cruțare!... Repet: peste partide şi împotriva 
partidelor ! Partidele sînt un balast ! De parlament, să 
nu mai vorbim ! Parlamentul este o instituţie care nici 
nu se poate adapta la spiritul adevărat romînesc. Se 
flecăreşte mult şi nu se face nimic. lar parlamentarii 
sînt nişte pungași.: Toţi!... Maiestatea voastră are 
dreptate cînd spune că trebuie să se înceapă o acţiune 
de curăţenie în ţară. Curăţenie mare, sire !... Fără milă 
şi fără cruţare... Împotriva partidelor și contra parti- 
delor... Pentru o asemenea operă, sire, eu stau cu trup 
şi suflet la dispoziţia voastră ! 

Regelui îi creştea inima de bucurie cînd auzea cum 
îi vorbeşte, în sfîrşit, un om care nici nu-ţi pomenește 
despre democraţie, ci-ţi spune cinstit, fără ocol, tot ce 
gîndeşte. Duşman al partidelor, duşman al parlamentului, 
duşman al parlamentarilor — și pentru curățenie, fără 
milă şi fără cruţare... Este ceea ce şi-a spus și regele 
cu un ceas înainte, cînd Belciug i-a făcut un raport 
asupra situaţiei din ţară. Toată lumea — zicea Belciug — 
e fericită că are un nou rege, în afară de muncitorime. 
Tocmai în zilele acestea de sărbătoare pentru ţară, ei 
şi-au găsit să se ţină de greve. Grevă la Buhuși, grevă 
la Reşiţa, grevă la Cimpina... Agitaţii pentru grevă 
la Oraviţa, la Cluj, la Timişoara, printre muncitorii 
de la căile ferate. Vor ziua de 8 ore, respectarea repau- 
sului duminical, acordarea concediilor în afară de calea 
pensionării — și înlăturarea șomajului. La o întrebare 
a regelui, Belciug i-a precizat: Șomeri sînt ! Cîţi? Nu se 
ştie ! Dar muncitorii zic: De ce să fie, de pildă, la Ploești 
aproape două mii de muncitori șomeri, în timp ce la 

toate rafinăriile, muncitorii folosiţi fac cîte două-trei ore 
pe zi suplimentar? Sau în capitală ! Zece mii de munci- 
tori se plimbă în capitală şi se uită cum fabricile, toate, 
lucrează cîte zece-douăsprezece ore zilnic. De aceea, 
pentru ca să poată fi folosiți și şomerii, muncitorii cer 
interzicerea orelor suplimentare, interzicerea de a se 
comanda în străinătate ceea ce se face în ţară, inter- 
zicerea concedierilor, interzicerea... 

— Ce ne mai interzic dumnealor? se răsti Carol, 
a cărui răbdare ajunsese la limită. Să ne spălăm? Să 
fumăm? Să mîncăm?... Poate că nici să strănutăm 
nu ne dau voie?... Acum îmi dau seama cit de bine au 
mers treburile pe aici, dacă niște nețesălați au ajuns 
să-și permită să ne înveţe pe noi ce este permis și ce este 
interzis ! Şi dumneavoastră. .. dumneavoastră ce faceţi? 
Dormiţi?... 

— Nu dormim, sire! s-a apărat Belciug. Facem 
tot ce putem ! Îi arestăm, îi închidem, îi mai tragem 
nițeluş de urcchi, să se înveţe minte... Dar nu-i vina 
noastră, dacă lor nu le intră în cap şi zbiară că asta-i 
dictatură... Și se mai bagă şi comuniștii la mijloc... 

— Dar cine-ai vrea să se bage, dacă nu comuniștii? 
strigă Carol. Asta-i o scuză? 

— Nu-i nici o scuză, dar... 

— Dar, ce?... Să nu mai aud altă dată prostiile 
astea, Belciug... Te rog!... Ți-o spun pentru întiia şi 
ultima oară ! Să curmi toate porcăriile astea cît mai 
degrabă !... Fără milă şi fără cruțare! 

Erau exact vorbele lui Aureanu: fără milă şi fără 
cruțare ! Pentru acest program de guvernare, Aureanu 
părea ca turnat. N-a reprimat el greva generală din 
1920 — şi n-a arestat el întreg congresul socialist din 
1921? 

— Domnule Aureanu, îi răspunse el, voi ţine seama 
de oferta dumitale, mai curînd decît crezi. 

Şi la uşă, adăugă: 

— Noi doi, domnule Aureanu, sîntem destinaţi să 
faccm lucruri mari pentru ţara aceasta. 

Afară, aștepta Mateescu, să-l conducă pe Aureanu 
tot pe scara din dos. Aureanu nu se mai putu stăpini 
să-i spună: 

— Toate bune, Mateescule dragă! Dar de ce pe 
scara din dos?... 

Generalul Mateescu, prieten intim al lui Aureanu, 
rise blind: 

— Aşa a cerut regele care ţine la tine: ca tu să fii 
primit în secret. În secret... ştii !... e mai senzațional 
şi află lumea mai repede! 


* 


Discuţia de dimineață, mai întîi cu Belciug, apoi 
cu Aureanu, îl conduse pe Carol să dezbată mai pe 
larg, cu Dacu, în după amiaza aceleiași zile, proble- 
mele economice. 

— Domnule Dacu, țara e străbătută de şomaj și 
de criză. Poporul romîn o duce prost. De ce? Știu mai 
de mult de la profesorul Arghir că poporul romîn o 
duce prost, pentru că nu ştie să fie econom. Ceea ce 
este foarte rău, pentru că tot de la profesorul Arghir 
am învățat că economia este baza economiei — sau, 
dacă vrei, viceversa: economia este baza economiei... 
Şi aşa este ! Numai cine ştie să facă economii, își poate 
rezolva problemele economice. Poporul romîn nu ştie 
să-și rezolve problemele economice. Va trebui să-l 
învăţ eu. Cum? Deocamdată, prin exemplul meu per- 
sonal... Aşa că, domnule Dacu, ţin să te informez 
că vreau să încep prin a face economii în bugetul casei 
regale. Și asta... imediat! 

Dacu tăcea şi asculta. 

— După calculele mele sumare, domnule Dacu, pot 
realiza o economie de cel puţin douăzeci şi patru de 
milioane pe an. Este o sumă, nu? 

Dacu deschise gura. 

— Douăzeci şi patru de milioane, desigur, este o 
sumă ! Dar de unde economia aceasta? 

— Din personal, domnule Dacu ! Curtea regală are 
un personal prea numeros. Vreau să-l reduc. Uită-te 
şi dumneata ! Membrii casei mele civile şi militare... 
nu vorbesc de valeți, de cameriste, de şoferi, de pădurari 
şi aşa mai departe... ci numai înalții demnitari ai 
curţii se ridică la şaptesprezece, este enorm! Şapte- 

sprezece ! Ce-mi trebuie mie atiţia?... De pildă, ce-mi 
trebuie mie un ministru, sau un mare şambelan al casei 
regale ! Este absurd. 

Dacu dădu sceptic din cap: 

— Nu-i chiar așa, sire! Un ministru al palatului 
reprezintă... mă rog... 

Carol, care nu vroia să risipească timpul ţării în 
pertractări sterpe cu primul ministru, nici nu-i mai 
îngădui să termine. 

— Bine, am înţeles, zise el. Tl păstrez. Un ministru, 
înțeleg! E necesar! Dar un consilier regal? Ce-mi 
trebuie un consilier regal? 

— Nu uitaţi, sire, obiectă Dacu, că un consilier 
regal nu este simplu consilier regal, ci mai este şi mare 
maestru al curții şi administrator al domeniilor regale. 
Funcție grea, răspundere mare!... Cine să se ocupe 
de toate treburile acestea? 

— Bun! căzu regele de acord. Las'să rămînă. În 
definitiv, îşi scoate leafa ! Dar ce-mi trebuie un mare 
maestru de ceremonii? 

— Maiestatea voastră doar n-o fi vrînd ca funcţiile 
marelui maestru de ceremonii să fie împlinite de minis- 
trul palatului, sau de consilierul regal. Sînt funcţii şi 
funcţii. Una nu poate fi confundată cu cealaltă. 

— Admit ! Dar un mare maestru de vinătoare? 

— Este acelaşi lucru, sire! Un mare maestru de 
vinătoare își are sarcinile lui perfect definite. Vînătoarea 
face bine maiestăţii voastre ! 

— Nici vorbă! Ai dreptate!... Dar spune dum- 
neata ce rost arc să menţin un mareșal al curţii regale?... 

— ...care e şi ministru plenipotenţiar, sire ! îi atrase 
Dacu atenţia. 

— Ei şi? N-am un ministru al palatului? Ce-mi mai 
trebuie un ministru plenipotenţiar ? 

— Sire, mă mir! Este o constituţie a curții! Este 
o tradiție de secole. Nici unul din marii voştri stră- 
moși n-a găsit că dacă există un ministru al casei regale, 
ar trebui suprimat ministrul plenipotenţiar. Sub Ludovic 
al XIV-lea... 

— Bun, bun! Fie!... Dar ai să admiţi că funcţia 
de secretar al palatului e, într-adevăr, de prisos ! 

— N-admit de loc! replică energic primul ministru. 
Secretarul palatului e şi prefectul palatului. A admite 
un palat fără prefect, ar însemna să admit un palat 
fără ordine. Nu se poate! 

— Just! zise regele cu resemnare. Va trebui să-l 
păstrez... Şi acuma, adjutanţii! Am trei. Nu e prea 
mult? 

— Dimpotrivă ! Găsesc că e prea puțin. Trebuie 
patru ! O cere prestigiul coroanci. Țara poate suporta 
un aghiotant în plus pentru regele ei. N-ar fi un sacri- 
ficiu prea mare. 

— Atunci ce fac cu ofiţerii de ordonanţă, domnule 
Dacu? Am patru! 

— Vor fi cinci, sire ! Cinci! Este ridicol ca maies- 
tatea voastră să aibă patru adjutanţi şi tot patru ofi- 
ţeri de ordonanţă. Sînt necesari cinci !... Cel puţin cinci ! 

Regele vedea că Dacu are dreptate. Cinci ofiţeri 
de ordonanţă sînt indispensabili. Prin urmare, eco- 
nomia trebuia făcută aiurea. Carol mai parcurse o dată 
tabloul membrilor casei lui civile și militare — şi con- 
stată că un singur post a mai rămas în discuţie: cel 
de bibliotecar. Extraordinar! Tocmai pe bibliotecar 
îl uitase, cînd trebuia să înceapă cu el. Auzi ! Un biblio- 
tecar ! Cînd ţara moare de foame, el să-și ţină un biblio- 
tecar !... E revoltător ! Nu-i vreme azi de bibliotecari !... 
Afară cu bibliotecarul !... Desigur că Dacu o să aibă 
ceva de zis şi cu bibliotecarul. Dar să și-o scoată Dacu 
din cap. Poate să dea domnul Dacu toate argumentele 
din lume ca să-și păstreze bibliotecarul, va fi în zadar. 
Aici nu cedează! 

— Domnule Dacu! făcu el, hotărît să se certe cu 
primul său ministru. Am găsit!... Bibliotecarul! Îl 
concediez pe bibliotecar. Mă pot lipsi de el. Ce părere ai? 

Şi se pregăti de luptă. Dar, spre marea sa satis- 
facţie, Dacu se supuse imediat. 

— Excelent, sire! Este o măsură care va face o 
foarte bună impresie asupra ţării. O s-o adopt şi eu 
pentru bibliotecile publice. Bibliotecarii sînt un lux 
prea mare pentru criza de azi. 

Dacu vorbea cu atîta entuziasm, încît regele avu 
impresia că-n acea clipă îl iubește. 


— Mă bucur! zise el. Şi acuma, să trecem la lista 
civilă. 

— Da ! zise primul ministru şi desprinse din dosarul 
pe care-l scoase din mapă, o hirtie. Pînă la 8 iunie, 
lista civilă a casei maiestăţii sale regelui Mihai și a 
regenței s-a ridicat la cifra de douăzeci şi două de mili- 
oane lei pe an. De la restauraţie această listă civilă a 
căzut şi a fost înlocuită cu una nouă! 

— Cît? făcu nerăbdător regele care nu putea suporta 
introduceri prea lungi. 

— Ne-am gîndit la treizeci de milioane... 

De indignare, Carol se întoarse scurt în călcîie, cu 
spatele la Dacu. 

— Nu! strigă el către fereastră. Vreau cincizeci de 
milioane. 

Se pare că supărarea lui Carol era pentru Dacu un 
incident prevăzut, deoarece îi răspunse regelui calm, 
dar fără nici un fel de ezitare: 

— Aşa am şi hotărît, sire, în consiliul de miniş- 
tri: patruzeci de milioane ! 

Cifra îl împăcă pe rege cu soarta. De fapt, nici nu 
s-a gîndit că ar putea obţine mai mult de patruzeci 
de milioane. Asta l-a şi făcut să ceară cincizeci. În- 
seninat, se întoarse cu faţa spre Dacu. 

— Să nu ne mai tocmim, domnule Dacu! Dacă 
zici dumneata patruzeci, fie patruzeci. Dar fără nici 
o sarcină! 

— Evident, sire! E lege! Maiestatea sa regele nu 
plătește impozite. 

— Nu asta mă interesează, domnule Dacu! Atîta 
lucru mai ştiu și eu... că regele nu plătește impozite. 
Dar nu vreau să mi se dea pe cap, în lista asta civilă, 
pe nimeni... Pe nimeni... Am destule nevoi şi aşa! 

Dacu desprinse din dosar încă o hîrtie. 

— Nici nu încape discuţie, sire ! Știu că maiestatea 
voastră are greutăți. Așa că va avea ţara grijă de fiul 
maiestăţii voastre ca şi de soţie... 

— ...şi de mama! îl completă, repezit, Carol. 

— Şi de mama, sire! îl linişti primul ministru care 
desprinse din dosar încă o hirtie. Este o datorie a ţării 
de a o onora pe regina Maria, care, prin munca ei fără 

preget la toate operele mari şi generoase, este legată 
pentru totdeauna de suferinţele acestui popor. Guver- 
nul, luînd în consideraţie acest lucru, a hotărît să-i 
acorde o listă civilă de douăzeci de milioane lei anual. 

Numai de rușinea lui Dacu, regele se reţinu să nu 
tragă o înjurătură zdravănă la adresa iubitei lui mame: 
el, regele ţării, numai patruzeci de milioane și mama 
lui, această femeie... în sfîrșit, această femeie impo- 
sibilă... douăzeci de milioane... 

— Douăzeci de milioane? strigă, totuși, Carol, care 
nu-și putea masca indignarea. Ce-i trebuie mamei 
atiția bani? 

— Pentru obligamente de reprezentare! răspunse 
Dacu, solemn. 

Carol rîse de necaz: 

— Asta ce-o mai fi? « Obligamente de reprezen- 
tare !» ; 

— Regina Maria, sire, are de executat dispoziţiuni 
costisitoare din testamentul regelui Ferdinand, 

— Costisitoare, înţeleg, dar atît de costisitoare, asta 
mi-e mai greu să înțeleg!... Dacă ar fi vorba de o 
sumă de douăzeci de milioane, o dată pentru totdeauna, 
da !... Ar mai merge! Dar să i se asigure pe tot restul 
vieţii cîte douăzeci de milioane pe an! Și dacă mama 
mai trăiește douăzeci-treizeci de ani, înseamnă că timp 
de douăzeci-treizeci de ani, adică pînă la adinci bătrîncţe, 
să-i tot dai cîte douăzeci de milioane lci anual, pentru... 
cum îi zice?... da!... pentru obligamente de repre- 
zentare în legătură cu testamentul tatălui meu. E de-a 
dreptul ridicol, domnule Dacu ! Pur și simplu ridicol! 

Opoziția lui Carol îl amări pe Dacu: 

— Sire ! Mai puţin nu-i putem da. Țara ar fi revol- 
tată dacă ar afla că am lăsat-o pe regina Maria pe 
drumuri ! 

Carol, în mintea căruia începu să şi încolțească o 
idee ispititoare, nici nu mai ascultă răspunsul lui Dacu. 

— Şi pentru mama copilului meu ce-aţi hotărît? 
îl întrebă el pe primul ministru. 

Dacu desprinse o nouă hirtie din dosar: 

— Pentru a-i răsplăti marele devotament cu care 
l-a crescut şi îngrijit pe voievodul Mihai şi pentru a-i 

înlesni să-şi continue operele de binefacere, ţara a hotărît 
să acorde maicstăţii sale Elena, şapte milioane pe an. 

— Şi fiului meu...? 

— Tot şapte milioane! zise Dacu. 

Şi adunîndu-şi birtiile în mapă: 

— Nu mă îndoiesc că poporul va primi cu însufleţire 
propunerea noastră, pentru că sînt convins că aceste 
sume corespund cu sentimentul unanim al ţării... 

Între timp, « ideea» se şi copsese în mintea lui Carol, 
care deveni din nou agresiv: 

— Ba eu nu sînt aşa de convins! Decizia guver- 
nului de a fixa el listele civile, mă jigneşte. Rolul acesta 
mi-ar reveni mie de drept. ca şef al casei regale. Guvernul, 
însă, priveşte lucrurile altfel. Nu-mi rămîne, deci, decît 
să trag concluzia că guvernul n-are încredere în simpul 
meu de echitate. Consider aceasta ca o insultă... O 
gravă insultă, domnule Dacu ! 

— Și ce ar dori maiestatea voastră? întrebă primul 
ministru, uluit de interpretarea neașteptată pe care o 
dădea Carol hotăririlor guvernului. 

— Să mi se încredinţeze mie sumele acestea și să 
le împart eu, după cum îmi dictează conștiința mea 
şi interesele ţării. 

În aşteptarea lui Carol, care mai avea în audiență 
pe Dacu, corespondenţii presei străine stăteau de vorbă 
cu prinţul Nicolae. Fostul regent, bine dispus, n-avea 
astimpăr. Mereu se ridica, trecea din fotoliu în fotoliu, 
îşi strivea în scrumieră ţigară după ţigară şi făcea 
confidenţe: 

— Am de gînd să întreprind un voiaj în Anglia. 
N-am mai ieșit din ţară de doi ani și jumătate şi mă 
simt obosit. 

— Aţi muncit mult ca regent? întrebă unul din 
corespondenți. 

— Ei aș! Sînt obosit de plictiseală. Regența a func- 
ționat cît se poate de prost. Cum nu se poate mai prost. 

Şi înveselit de uimirea cu care gazetarii îl ascultau, 
Îşi întări declaraţia: 

— Cred că în viaţa mea n-am fumat atitea ţigări 
ca în timpul regenței. 

— De ce aţi acceptat? 

— Am fost silit! Sînt membru al casei regale şi 
am obligaţii. Trăiam fericit o viață de ofiţer pe bordul 
unui vas de război englez, cînd am fost chemat, pe 
neaşteptate, acasă. M-au despărțit de prietenii mei 
englezi şi m-au silit să ocup o funcţie înaltă aici, în ţara 
aceasta, unde nu am prieteni, nu am pe nimeni. Sînt 
singur. Și mi-a fost greu. M-am simţit izolat. Ce mă 
privesc pe mine toate, astea! 

Și rise discret: 

— Aici sînt un englez în orient. Cînd o să mă văd 
iar în Anglia, o să mă simt ca nou născut. 

Nu mai continuă, pentru că apăru Carol care, vioi 
şi amical, se adresă corespondenților: 

— La dispoziţia. dumneavoastră, domnilor ! 

Jurnaliştii profitară cu lăcomie de invitaţie: 

— Am vrea să ştim, întrebă unul din ei, dacă maie- 
statea voastră va lua parte activă la guvernare, sau 
dacă este pentru o guvernare strict parlamentară. 

Regele medită un moment, apoi răspunse: 

— Personal, sînt convins că un suveran trebuie 
să rămînă în limitele constituţiei. Din parte-mi, voi 
face toate eforturile pentru o colaborare sinceră cu 
guvernul şi cu parlamentul. Datoria unui rege este 
să se înțeleagă cu oamenii politici din ţara lui, pentru 
a face faţă dificultăţilor şi în primul rînd, pentru a 
înlătura birocratismul. Personal sînt împotriva biro- 
cratismului. . . şi pentru muncă. De cînd m-am îna- 
poiat... şi nu-i nici o săptămînă... lucrez regulat 
cîte optsprezece ore pe zi la această masă. 

Regele se opri un moment spre a-și arăta masa 
încărcată cu dosare, apoi reluă: 

— Cite optsprezece ore pe zi!... Sînt un om ener- 
gic şi muncitor !... Nu-mi pierd niciodată răbdarea 
şi curajul !... Caut mijloacele cele mai bune pentru 
întrebuințarea cît mai folositoare a banului public și 
a forțelor noastre de lucru. Este metoda oamenilor de 
afaceri americani şi intenţia mea este să conduc Ro- 
miînia după principiile unui om de afaceri american, 

— Dar presa? întrebă un corespondent. Este ade- 
vărat că libertatea presei va fi redusă? 

— Cum? făcu regele, scandalizat. Eu să reduc 
libertatea presei? Eu care am suferit de pe urma cenzurii 
şi a stării de asediu? Niciodată! Nu voi admite nici 
o cenzură și nici o confiscare. Toată lumea poate să 
scrie ce vrea. Toată lumea e liberă să manifesteze pentru 
sau împotriva cui îi place. Armata nu va fi scoasă în 
stradă. Nici jandarmii. Chiar dacă s-ar manifesta la 
palat. Da ! Să vie și la palat. Să poftească și în curtea 
palatului. Dar cu o condiţie: nimeni să nu provoace 
scandal. Nici măcar un geam să nu spargă... Dacă... 

Trebui să se întrerupă, pentru că secretarul lui parti- 
cular, Puiu, intră fără să bată în uşă și cu un aer foarte 
aferat se apropie din doi paşi de Carol şi-i șopti la ureche: 

— Un moment, sire! 

Carol, care știa că Puiu nu-l deranjează decît nu- 
mai din înalte raţiuni de stat, se ridică, îl luă de braţ 
şi se retrase cu el într-un colț: 

— Ce s-a întîmplat? 

— Ceva colosal, sire !... O fetiţă... un bibelou... 
șaptesprezece ani. .. Îi zicc Nineta !... Liceancă, sire !... 
Divină !... Blondă... cu... 

Lui Carol începură să-i clănțţănească măselele. 

— De unde ai luat-o? 

— Mi-a predat-o Mateescu... 

— Dar el de unde o are? 

— Să nu vă supăraţi, sire! zise Puiu şovăitor. E 
fina lui... Stănică Popescu! 

Dar regele, nici n-avea de gînd să se supere: 

— Fina lui Stănică Popescu? Cu atît mai bine! 
De ce să mă supăr? Una e Stănică, şi alta e fina... 
Să mă aştepte fina... Viu imediat! 

n timp ce Puiu zbura pe uşă, regele se apropie de 
corespondenţi, şi-i ceru scuze: 

— Mă veţi ierta, domnilor! Mai înainte de toate 
sînt rege şi am datorii urgente față de ţară!... În 
altă zi, oricînd, cu plăcere. 

Şi o luă cu paşi iuți, după secretarul său Puiu. 

După ce domnul ministru de interne Crai-Voie- 
vod îi repetă, cu un mic comentariu, cuvintele 
regelui precum că «ceva trebuie făcut», Aureliu 
Cziucziewicz, fără să întrebe, fără să se tocmcască, 
fără să stea pe gînduri un singur moment, răs- 
punse: 

— Bine, domnule ministru! Să facem! 

— Unde? 

— Tot în Ardeal! 

Crai-Voievod urmări cîteva secunde rotocoalele de 
fum care-i ţișneau din lulea, apoi mormăi, cu o ma- 
nifestă lipsă de entuziasm: 

— Ardealul... Ardealul!... Hm!... Ardealul... 

În cele din urmă se hotărî: 

— În ordine!... Fie și Ardealul!... Dar numai 
în județul Arad, nu! Te rog să lași în pace judeţul 
Arad. 

Domnul ministru de interne vroia pace în județul 
Arad. A. avut destule necazuri prin regiunea Ardealului ! 
Şi ce necazuri !... Şi cît au ţinut necazurile astea !.... 
Nu o zi, nici două, ci trei ani la rînd. Tot cu 
chestia aia nenorocită a Olreţului! Olreţul era al 
lui. Moşia Olreţ ! Pentru că orice ai spune, tot moşie 
se cheamă că este. Că moşia este ea plină de ripi 
şi ponoare, că e mai mult nisip și piatră și că nu 
prea ai ce face cu pămîntul de acolo, nu-i vina 
lui Crai-Voievod. Nu cl a făcut pămîntul. L-a făcut 
Dumnezeu. Poţi să te iei de gît cu Dumnezeu? De 
asta şi Crai-Voievod, suflet pios, nici n-a îndrăznit să 
aibă pretenţii la Dumnezeu — şi s-a gîndit, ca omul, 
să-şi aranjeze lucrurile singur, cum s-o putea. Întim- 
plarea făcea ca în judeţul Arad să se afle niște proprie- 
tăţi de-ale arhiducelui Iosef. Nu mare lucru: şase sute 
şaptezeci şi patru de jugăre teren arabil, la Dohingia, 
cincisprezece clădiri în tîrgugorul Chişinău, o moară cu 
turbine şi motor la Nădab, o grădină de pomi fructi- 
feri la Haida... Toate în judeţul Arad. Dacă arhiducele 
Iosef ar fi fost romiîn, n-ar fi avut Crai-Voievod atita 
necaz pe el. Dar arhiducele Iosef era austriac, din apriga 
familie imperială de Habsburg, care timp de sute de 
ani a ţinut pe fraţii romîni din Ardeal sub robie. Şi 
asta n-a mai putut răbda Crai-Voievod, care nu era un 
ardelean oarecare, ci unul din cei care au pus umărul 
la dezrobirea Ardealului. Nu unul din miile de luptători 
ardeleni, ci unul din cei doi-trei care au stat în frunte. 
Era fruntea frunţilor. Și pentru tot ce a făcut, atita 
cerea de la ţară: să i se dea lui averea arhiducelui Iosef, 
care tot de la romîni a fost jefuită. Ba, ceva și mai 
frumos: nu cerea nimic de pomană. În schimbul averii 
habsburgului, el oferea statului moșia Olreţ. Şi au început 
alergăturile, pînă ce, acu trei ani, comitetul agrar s-a 
îndurat și l-a satisfăcut. Dar cînd să treacă la fapte... 
asta s-a întîmplat în 1927... se nimereşte să vină la 
putere liberalii care, ca să nu-i facă lui, adversar politic, 
pe plac, au suspendat executarea. 

— Cu ce drept, domnilor? a răcnit Crai-Voievod. 

— Cu dreptul cinstei, i-au răspuns liberalii. Dacă 
Olreţul dumitale face, să zicem, o sută de lei, averea 
arhiducelui Iosef face, pe puţin, o mic de lei. Aşa că 
mai pune-ţi pofta-n cui, domnule luptător al Ardea- 
lului ! 

Și s-a înfuriat Crai-Voievod! Ce s-a mai înfuriat 
Crai- Voievod ! Numai eeîntei ieşeau din el. Şi pe drept 
cuvînt ! Ce naiba ! Sîntem farmacişti să cîntărim toate 
cu miligramul, sau romîni?... Romini! Că o fi avînd 
averea arhiducelui o valoare mai mare, se poate. 
Doar nu degeaba e arhiduce !... Dar, treabă romînească 
este să prețăluești cu aceeași măsură averea unui aus- 
triac asupritor, şi sărăcia unui biet romîn asuprit ca 
el, care şi-a irosit, sub călciiul habsburgilor, cei mai 
frumoşi ani din tinerețe? Au înnebunit liberalii — sau 
ce? Să nu-i recunoască lui, romîn, în țara romînească, 
dreptul de a trăi ceva mai bine decît sub regimul lui 
Franz Iosef? 

Dar el ţipa şi liberalii mugeau. Și, între timp, şi-au 
găsit şi țăranii să-i pună beţe-n roate. Cică pămîntul, 
moara, grădina, li s-ar cuveni lor. Că ei așteaptă de 
ani de zile să fie împroprietăriți și nu capătă nimic — 
şi cum vine domnu Crai-Voievod, gata! I se dă tot 
ce cere... Și au venit grămadă la primărie, cu furci 
şi ciomege, să amenințe că dacă boierul le suflă proprie- 
tatea arhiducelui Josef, fac moarte de om. Rănit în 
miîndria lui de fruntaș ardelean, Crai-Voievod a lăsat-o 
încurcată pînă acum două săptămîni, cînd a crezut 
că a sosit momentul să i se facă dreptate. În calitatea 
lui de ministru de interne a cerut ministerului agricul- 
turii şi domeniilor să numească un nou expert — şi 
tot el a indicat şi expertul. Un om de încredere. Un 
neam de-al lui, din Cluj. Un inginer Niculescu. Nicu- 
lescu şi-a făcut expertiza și a venit îndată la București. 

— În regulă, nene Alexandre! i-a comunicat el 
voios lui Crai-Voievod. După cîte am văzut, toate alea 
ale arhiducelui nu fac nici două parale față de Olreţ. 
Olreţul e moșie în lege, cu pămînt gras, cu păduri, cu 
pășune, cu iaz plin de peşte... pe cînd nenorocita ceea 
de proprietate a neamţului.. . 

Crai-Voievod asculta şi aproape că uitase despre 
ce este vorba, așa de tare se minuna. Auzi, auzi!... 
Olreţul lui... Şi el nici nu ştie... 

— Le-ai scris tu toate astea pe hîrtie? îl întrebă 
el, timid, pe Niculescu. 

— Am scris! De ce să nu scriu? 

Dar Crai-Voievod încă nu îndrăznea să se bucure. 

— Şi ţăranii? întrebă el cu îngrijorare. 

— Păi, nene Alexandre, mă mir de dumneata că nu 
te-ai gîndit singur. Chestia-i doar simplă ca bunăziua. 
După legea agrară, statul poate declara ori ce pămînt 
fermă de stat. Tot după lege, ţăranii au drept să reclame 
pămînt, dar n-au drept să se atingă de o fermă a statu- 
lui... E clar? Cere la domenii să se dea un decret că 
toată averea arhiducelui este fermă a statului... şi 
cu asta ai astupat gura ţăranilor. 

Decretul a apărut a doua zi și peste alte trei zile, 
Crai-Voievod era moștenitorul arhiducelui Iosef, în 
judeţul Arad. De aceea, ministrul de interne Crai-Voie= 
vod vroia pace în judeţul Arad. Ţăranii arădeni, care 
au cam priceput ce se ascunde îndărătul decretului, 
sînt prea îndîrjiți contra lui, ca să-l mai pună pe Aureliu 
să facă printre ei agitaţie contra jidanilor. Pentru sau 
contra, agitația este agitaţie și ţăranii lui nu-i bine să 
fie, în nici un fel, agitaţi în momentul acesta, fiindcă 
ţăranul rămîne țăran: de început cu el ştii cum începi, 
dar nu știi niciodată cum isprăveşti. Să facă, deci, Aureliu 
Cziucziewicz instigaţie antisemită oriunde o fi, în afară 
de judeţul Arad. Va avea tot sprijinul lui, mai ales că 
este şi voinţa expresă a regelui. Azi dimineaţă, regele, 
foarte nervos, l-a întrebat pe neașteptate: 

— Spune-mi, te rog, domnule Crai-Voievod: ai 
dumneata impresia că aş fi jidovit? 

Ministrul de interne nu vedea rostul întrebării. 
Carol nu-i rege decît de două săptămîni şi Crai-Voie- 
vod, ca şef suprem al ordinei și siguranței statului, n-a 
aflat că s-ar găsi în țară cineva care să-i aducă regelui 
o asemenea acuzaţie. Nici n-a fost cînd — și nici n-a fost 
de ce. Atunci, ce i-a venit regelui să fie așa de supărat? 

— Maiestatea sa regele Carol II jidovit? făcu el 
mirat. Cine îndrăzneşte? 

— Asta nu-i treaba mea, domnule ministru de 
interne ! replică regele, a cărui nervozitate creştea. Eu 
văd că îndrăzneşte ! Cine îndrăznește, este de datoria 
dumitale să afli! 

Pentru Crai-Voievod nu mai încăpea nici o îndoială: 
regele nu ştie nimic, n-a auzit nimic și toată nemulțu- 
mirea lui se întemeiază pe nimic. Dar cu atît mai mare 
era acum confuzia ministrului de interne. 

— Sire ! făcu el, fără convingere. Voi cerceta. 

— Mersi ! replică regele care, în culmea supărării, 
părea că nici nu-și mai dă seama că are în fața sa pe 
însuși ministrul de interne. Cercetări! Ce să cercetezi, 
domnule Crai-Voievod ? Ca să aflu peste o lună sau peste 
un an că l-ai arestat pe Stan Păpușă pentru l&se-majestate ? 
Şi între timp, să se înmulțească șoaptele că sînt jido- 
vit?... Te rog, domnule Crai-Voievod!... Orice, nu- 
mai de cercetări să.n-aud! Vreau fapte, nu cercetări! 
Fapte! Să vadă ţara că eu sînt romîn adevărat, nu 
romin de sîmbătă! 3 

Ministrul de interne, familiarizat cu limbajul cifrat 
al suveranilor, plecă de la rege de-a dreptul la Dacu: 

— Frate luliane, regele îmi cere să organizez un 
pogrom ! 

Şi-i povesti de-a fir-a-păr cum a decurs discuția 
cu Carol. Cînd Crai-Voievod sfirși, Dacu era lămurit: 

— Frate Alexandre, vrei să ştii ceva? Tare mă 
tem că regele și-a pus de gînd să ne tragă pe sfoară 
şi să ne-o aducă pe Roșcata înapoi! 

Izbit de cuvintele fratelui Iulian, fratele Alexan- 
dru, ca să-și ascundă necazul, plecă ochii în jos. Prin 
urmare, Dacu e mai deștept decît el. Dacu a înţeles — 
şi el nu! Un prost să înţeleagă — și el, să se întrebe: 
de ce? Dar mai e loc de întrebare, cînd pînă şi un Dacu 
poate să vadă că regele umblă cu șoalda?... Toată 
furia regelui n-a fost decît teatru. Nu i-a spus nimeni 
că ar fi jidovit. E născocire curată. Carol are nevoie 
de un pogrom împotriva jidovilor ca s-o poată aduce 
înapoi pe jidoavca. El vrea să arate țării că Roşcata e 
Roșcata, dar pe jidani nu-i poate înghiţi. 

— Ai dreptate, frate luliane! recunoscu Crai-Voie- 
vod. Și ce crezi că ar fi de făcut? 

Consecvent cu înclinațiile lui spre pertractare, Dacu 
răspunse: 

— Deocamdată, să nu faci nimic! 

Sentința lui Dacu îl nemulțumi adînc pe Crai- 
Voievod. 

— Asta nu-i o soluţie, să nu fac nimic, zise el plic- 
tisit. Chiar dacă aş vrea, nu s-ar putea, pentru că e 
ordinul regelui. Şi-apoi, gîndeşte-te bine! Revenirea 
Roșcatei nu-i decît o simplă prezumție. Poate vine, 
poate nu vine. Pe cînd pogromul depinde de intere- 
sele noastre, spre a fi o realitate. Și interese avem, slavă 
Domnului, destule !... Grevele... ţăranii... ce să-ţi 
mai spun!... Și tu vii să-mi ceri să calc interesele 
noastre în picioare, numai de teama Roşcatei!... 
Așa vrei tu: să-i pupăm pe toți jidanii din țară, nu- 
mai să nu-l lași pe rege să-şi pupe ovreica. Și stai, că 
nici nu e sigur dacă se gîndeşte măcar la Roşcata. Poate 
i-a ajuns, într-adevăr, la ureche că-l ia lumea drept 
jidovit !... Dar tu, cu încăpăţinarea ta, nu vrei să 
ştii de nimic ! Pe o simplă bănuială, musai să-l indis- 
punem pe rege... Nu ţi se pare că exagerezi? Dacă 
n-ar fi vorba decît numai de tine și de mine, mă rog! 
Dar aici e în joc însuşi partidul, frate luliane! Par- 
tidul !... Înţelegi tu ce-i asta? Partidul !... Să pără- 
sească partidul puterea tocmai acum, cînd sîntem singura 
forță politică pe care se sprijină regele, n-ar fi cam 
paradoxal şi ridicol? 

În sinea lui, Dacu trebui să admită că fratele 
Alexandru are perfectă dreptate: dacă s-ar împo- 
trivi astăzi regelui — şi încă fără nici o motivare 
concretă — riscă să  nenorocească partidul. Totuși, 
ca să nu cedeze dintr-o dată, Dacu mai încercă 
o mică rezistenţă: 

— Și ce ne facem dacă o aduce: înapoi? 

Crai-Voievod satisfăcut că Dacu îi dă, în sfîrșit, 
mînă liberă să demonstreze țării că regele nu-i jido- 
vit, îi răspunse: 

— Om trăi şi-om vedea, frate luliane! Ce să ne 
facem griji de pe acum? 

Blind și resemnat, Dacu se mulțumi doar să dea 
din umeri, cu conştiinţa împăcată că dacă o fi să se 


întimple ceva, nu va fi din vina lui. A oricui, numai 
nu a lui. El n-a vrut! 

Peste două ore, Aureliu, convocat urgent de Mi- 
chiduță la ministerul de interne, se afla în faţa lui Crai- 
Voievod, care-i vorbi categoric. Oriunde, în afară de 
judeţul Arad. 

— Bine, domnule ministru! îi răspunse Aureliu. 
Nu vom face nimic în Arad)... Ce-ar fi să încercăm 
în Maramureş? 

Maramureşul îi plăcea şi ministrului de interne. 

— Perfect ! Să fie într-un ceas bun. Maramureş !... 
Şi manifestul?... Mi-ai adus manifestul? 

— L-am adus! 

Crai-Voievod îşi şterse bine ochelarii, luă un creion 
şi începu să citească: 

— « În cazul cînd venim la putere... în cîteva zile 
încărcăm toate liftele străine în vagoane de vite şi le 
transportăm în țări străine... iar averile lor le îm- 
părțim între voi și stat»... 

Se opri, mai citi o dată fraza şi se declară mul- 
tumit: 

— Bun! Pînă aci merge!... Mai departe!... 
Aşaaa !... « O dată cu plecarea liftelor se vor desființa 
cîrciumile şi fiecare romin va putea să-și fabrice singur 
rachiu»... 

Aici, Crai-Voievod se opri iar, îşi scoase ochelarii 
şi, meditativ, începu să se bată cu ei, încetișor, peste 
bărbie: 

— Să-și fabrice singur rachiu !... Hm!... Adică 
cum vine asta... să-și fabrice singuri rachiu? 

Dar fiindcă nu-i dădea de capăt, îşi puse la loc 
ochelarii și continuă: 

— « Nici un ţăran nu va mai plăti impozite, căci 
statul va avea bani suficienți din averile confiscate 
de la străini... De aceea, e bine ca țăranii să nu mai 
plătească de pe acuma impozite»... Bun!... «Să nu 
mai plătească de pe acuma impozite !... Fiecare țăran 
care se înscrie în ligă va primi îndată ce garda de fier 
va veni la putere, cîte o leafă lunară de trei mii de lei»... 

Nemulțumit, Crai-Voievod se uită la Aureliu şi-i 
spuse tranşant: 

— Puțin !... Trei mii de lei e o bătaie de joc!... 

Cu trei mii de lei pe lună romiînul nu face nimic!... 
n ţara romînească, romînul trebuie să aibe cel puţin 

şapte mii !... Uite așa!... Șapte mii! 

Corijă el însuși cifra cu grijă și citi mai departe: 

— « Pentru aceasta, toți țăranii care se înscriu în 
ligă, pentru a putea fi deosebiți de ceilalți, vor trebui 
să poarte la căciuli pene de curcan !» 

Penele de curcan îl înveseliră pe ministrul de interne. 

— Asta-mi place! Dar de unde luaţi voi atîtea 
pene de curcan? 

Michbiduţă, care stătea lîngă el, îi explică cu gra- 
vitate: 

— Am făcut o combinaţie cu fabrica de puf şi fulgi 
« Leibovici & Bercovici» de pe Văcărești ! 

Ca să poată ride în voie, Crai-Voievod trebui să 
pună creionul pe masă și să-și scoată ochelarii. 

— Mă, Michiduţă, uite mă, să n-am parte de tine 
dacă nu te-a făcut mă-ta cu dracu! 

După ce se potoli, reluă lectura: 

— « Cine face slujba în armata lui Aurică»... 

Ridică ochii la Aureliu: 

— Ăsta ești tu?... Aurică, hai?... Te alintă po- 
porul ! Bravo ! Îmi place ! Care va să zică... « în armata 
lui Aurică nu face decit doi ani serviciu militar»... 
În regulă !... Bun!... Se aprobă!... 

Împături manifestul și i-l restitui lui Aureliu: 

— Dă-i drumul! Urgent)... Şi vezi să iasă ceva 
frumos, că se uită vodă la noi, Aurică ! 

Şi abia se porni pe ris: 

— Aurică |... Bună idee! Aurică ! Auzi, domnule! 
Aurică !... Straşnic... Aurică !... Phiii)... 

Nu mai putea de invidie! 


* 


Trăsnetul căzu din senin asupra caselor cu perdele 
trase. Asemenea glume şi-a mai permis cîteodată și 
fostul prefect Pricoleanu. Dar ştiai că-i glumă, pentru 
că bietul Pricoleanu era om de omenie. fsi răsucea el, 
nervos, mustățile lui lungi de un cot, şi holba el deasu- 

pra mustăţilor, niște ochi fioroși de să te bage în boală, 
dar nu ţinea mult. Peste o clipă îi trecea si tot el 
izbucnea într-un hohot de rîs: 

— Te-ai speriat, nu, madam? Păi, ia vezi !... Rid, 
rîd, dar și cînd n-oi mai ride! 

Și dintr-o vorbă-două, erau ca frate cu soră. Tot- 
deauna ! A stat nea Pricoleanu zece ani la prefectură 
şi nu s-a întîmplat nimic. Legea sanitară? Care lege 
sanitară, dacă era nea Pricoleanu la mijloc? Controlul 
autorizaţiilor ? Care control, dacă era nea Pricolcanu la 
mijloc? Măsuri contra exploatării minorelor ? Care măsuri, 
dacă era Pricoleanu la mijloc? Cît a stat Pricoleanu, toate 
au mers ca pe roate. Serviciul sanitar își avea partea lui 
şi tăcea. Serviciul controalelor își avea partea lui și 
tăcea. Poliția de moravuri uşoare îşi avea partea ei şi 
tăcea. Cît despre nea Pricoleanu.. . să fim noi sănătoşi ! 
Tăcea cel mai mult. Așa că, oricine vroia, putea să facă 
traficul ăsta oricît poftea, cu control sanitar, fără control 
sanitar, cu autorizaţie, fără autorizaţie, cu minore, fără 
minore... că ajunsese orașul să fie plin de asemenea 
case... şi mai ales centrul... Brezoianu, Împrimeriei, 
Belvedere... Cît era nea Pricoleanu, puteai să dormi 
pe o ureche. Și deodată, s-a răsturnat lumea pe dos. A 
venit vodă ăsta nou, Carol! O adevărată nenorocire! 

— Auzi, maică ! Cică o să ne închidă pe toate şi o să 
ne trimită la sare. 

— Am auzit, arză-l-ar focu de nepricopsit! Da’ ce 
are cu noi? 

— Păi are ! intră în vorbă Pirpirica, fată cultă, care 
citea zilnic Globul. 

— De ce? 

— Pentru că-i « dictator». 

— Dictator? Ce-i aia, soro, « dictator»? 

— Ia, unul care se leagă de noi, că altă treabă nu 
are, trăzni-l-ar... decît să facă dictatură ! 

— D-aia a venit de la Paris? 

— Vezi bine că d-aia! Să facă curăţenie mare!... 
Așa zice !... 

— Şi începe cu noi? 

— Cu noi, soro! Cu noi! Zice că de la noi vine 
tot răul! 

— Sta-i-ar răul în gît, de sifilitic, să-i stea, Dumne- 
zeule maică !... Să se lege de niște biete femei care-şi 
văd de treabă, cinstit ! 

În urmă cu citeva zile aflaseră ele că boierii ar fi 
venit cu o nouă lege sanitară care zice că oricine va 
mai îndrăzni de aci înainte să ţină vreo casă de tole- 
ranţă, va înfunda pușcăria — dar ele, nici măcar să rîdă 
nu şi-au dat osteneala. O nouă lege... puşcărie... apă 
de ploaie !... Să se afle ăia în treabă !... Cite legi de 
astea au făcut]... 

Dar spaima a intrat în ele numai acu o jumătate de 
ceas cînd au auzit că o evacuează pe Siţa Virtelniţă. 

— Auzi, Froso dragă! Au scos-o pe Siţa din Bel- 
vedere ! 

Coana Frosa, fără să mai asculte ce i se spune, şi-a 
pus pălăria, și-a luat poșeta de pe masă din zbor și 
a alergat într-un suflet la faţa locului. Aici, prăpăd 
mare ! Poliţia, lume și tot calabalicul coanei Siţa în 
stradă: lucruri, fete, pisici, colivii, claie peste grămadă. 
Siţa zbiera, fetele plingeau, pisicile micunau, curioșii 
adunaţi împrejur glumeau şi rideau... Numai poliția 
se ţinea serioasă: 

— Daţi-vă la o parte ! Daţi-vă la o parte! 

Coana Frosa își croi drum pînă la Siţa: 

— Ce-i, Siţo dragă !... Ce-ai păţit? 

Coana Siţa, cînd o văzu pe buna ei prietenă Frosa, 
izbucni în lacrimi și-i căzu în braţe. 

— Vai, soro, m-au nenorocit ! Mi-au luat contractul 
de închiriere şi m-au scos din casă ! 

La durerea Siţei, coana Frosa răspunse cu şi mai mare 
durere: 

— Da’ ce au cu noi, Dumnezeule sfinte? Ce le-am 
făcut? Să ne scoată din case, aşa ca sub turci?... Da’ 
unde sîntem? 

În mulţime, un oltean își săltă cobilițele goale şi-i 
răspunse: 

— Păi, coană mare... Cred că ţi-a venit vremea să 
te măriţi ! 

Întreruptă în jalea ei nemărginită, coana Frosa își 
puse mîinile în șolduri şi plină de demnitate îi strigă: 

— Ia-n ascultă, mă golane! Nu ţi-e rușine?... 

Era cît p-aci să-i mai zică ceva, dar îl zări de de- 
parte prin mulțime pe subcomisarul Berlescu, şi-l strigă 
disperată: 

— 'Țumburuș !... Allo! Țumbule!... Vino-ncoa 

La apelul Frosei, 'Țumburuș se repezi îndată la ea ş 
o luă de braţ: 

— Ce-i, coană Froso? Ce te-a apucat plînsul? 

Frosa îl trase pe subcomisar ceva mai la o parte: 

— Dumnezeu mi te-a trimis, Țumburuş dragă ! Ce-i 
cu ăștia? Dictatură? Ce-i beleaua asta care a dat peste 
noi: dictatură! ... Şi dacă-i dictatură trebuie să ne 
zvârle pe drumuri ?... 

'Pumburuş rise cu indiferență: 

— Dă-i dracului, coană Froso ! 

— Păi cum să-i dau? Nu vezi? 

— PDacă-ţi spun eu să-i dai, să-i dai ! Nu te lua după ei. 

— Să nu mă iau după ei, cînd ne aruncă în stradă? 

— Pe dracu ! Pe cine ai văzut dumneata că aruncă 
în stradă ? 

Frosa se uită bănuitoare la subcomisar: 

— Îşi baţi joc de mine, Țumburuș dragă?... Da’ Siţa? 

— Siţa? se miră subcomisarul. Spune drept, ai văzut 
dumneata, de cînd ești, vreo cutră mai mare ca Siţa? 

Frosa-şi zise că haimanaua asta de subcomisar a 
nimerit-o: cutră ca Siţa, mai rar! Însufleţită de cu- 
vintele subcomisarului, Frosa vroia să cunoască ade- 
vărul. 

— Atunci ce-i toată panorama asta? 

— Uite ce! îi vorbi subcomisarul. Pe Miţa Găzaru 
o ştii? i 

— Ei, asta-i bună... dacă o știu! 

— Bine! Miţa s-a înţeles cu Sița să-i dea o sumă, 
ştii, colea din gros, ca să renunţe la contractul de închi- 
riere, fiindcă vrea ea să cumpere casa. 

— S-o cumpere? Şi ce să facă cu ea? 

— Ce a făcut şi pînă acum. Numai că o renovează. 
Vrea să facă ceva lux... Nemaivăzut și nemaipomenit !... 
Cu portar la ușă... cu saloane, cu alte fete... 

— Ce vorbeşti? 

— Ce auzi! Azi Miţa a și cumpărat casa. A fost la 
tribunal şi a vărsat proprietarului toţi banii. 


! 

— Şi Siţei? 

— Şi Siţei! 

— Dar atunci de ce plinge Siţa? 

Țumburuş se aplecă să-i vorbească la ureche: 

— Froso, îţi vorbesc matale ca la o soră. Nu scoţi 
o vorbă! 

— Eu? Atunci nu mă cunoşti! 

— Ei bine, Siţa se vaietă, ca să scape de fete, să 
n-aibă pretenţii la ea... şi apoi, pentru că a pus-o pre- 
fectul ăsta nou al nostru să facă scandal ca să se adune 
lumea împrejur și să afle că el, colonelul Spiru Maramă, 
desființează casele de prostituție. 

— De unde știi? 

— Mi-a spus-o chiar ea! 

În inima coanei Frosa nu mai încăpeau atîtea senti- 
mente cîte o năpădeau tumultos: mirare, invidie, năduf, 
curiozitate — toate o presau fără milă și cereau un răs- 
puns. Și ea, săraca, nu ştia ce să facă mai întîi: să se 
bată cu palma peste gură, să îngălbenească de ciudă, 
s-o acopere de sudălmi pe Siţa, ori să-l pună pe 'Țumburuș 
să deşerte tot sacul. Dar cum era de așteptat, din lupta 
sîngeroasă ce se dădea în sufletul acestei biete femei, 
ieşi învingătoare curiozitatea: 

— Și cum, nene? îl întrebă ea pe subcomisar. Siţa 
se lasă de afacere? 

— Aş! căută s-o liniştească subcomisarul. Cu banii 
pe care-i ia, își face una nouă... Nou-nouţă !... În alt 
cartier... cu alte fete... A gi intrat în vorbă pentru o 
casă prin Batiştei ! 

Curiozitatea, satisfăcută, se dădu la o parte ca să 
facă loc larg nădufului. Cu o mînă în șolduri și cu alta 
repezită cam înspre direcția prefecturii, coana Frosa 
guieră printre dinţi: 

— Zi-i aşa: curăţenie mare... hai? Curăţi-l-ar maica 
domnului... « Dictatură»... hai... Curg miile, hai? 

Desperarea Frosci înduioșă pe subcomisar: 

— Cît îmi dai, tanti dragă, îi șopti el la ureche, 
să-ţi grăbesc și ţie o « curăţenie» ca asta? 

Numai sentimentul de pudoare o împiedică pe coana 
Frosa să-i sară de gît subcomisarului și să-l îmbrăţișeze 
în public. 

— Să-ţi dea Dumnezeu sănătate, Țumburuș dragă! 
îi opti ea congestionată de recunoștință — alt senti- 
ment care-i ieşea învingător în competiţia vijelioasă 
din inima ei. Aşa, da!... Grăbește-mi-o, maică, gră- 
bește-mi-o... că tare sînt grăbită să gust şi eu din 
« dictatura» asta a voastră ! 


* 


În timp ce toată strada Belvedere era agitată de 
drama Siţei și a Frosei, într-un alt punct, nu prea în- 
depărtat al capitalci, în halele centrale din Piața Mare, 
nimic nu prevestea ce avea să se întîmple peste cîteva 
minute. Soarele acelei după-amiezc de iunie își vărsa 
flăcările, cu sălbăticie, peste barăci, peste mărfuri și 
peste cîinii din jurul măcelăriilor. Nimic nu mișca în 
acest incendiu solar în afară de muște și albine, care 
lucrau de zor, fără să le supere nimeni. 

Deodată — cam pe la orele patru — răsăriră ca din 
pămînt şi începură să se îndrepte din toate direcţiile 
înspre hale, grupuri-grupuri de femei şi bărbaţi, unii 
desculți, alții în pantofi rupți, dar toţi, femei și bărbaţi, 
murdari, puși în zdrenţe și nețesălaţi. Negustorii, care 
moţăiau în umbra barăcilor, săriră în sus, speriaţi. De 
unde atiția muşterii — și toţi dintr-o dată — pe o ase- 
menea arșiţă ? 

Dar mult timp n-avură să se întrebe, pentru că 
numaidecît se auzi un glas de femeie: 

— Regele ! l 

Strigătul trecu repede din gură în gură: 

— Regele ! Regele pe jos !... 

Negustorii își pierdură capul: regele pe jos!... Și 
unde? Tocmai la ei! Zăpăciţi, uitară și de mușterii 
şi de mărfuri şi începură și ei să strige laolaltă cu sutele 
de desculți dimprejur: 

— Ura ! Trăiască regele! Uraaa !... 

Regele trecu prin mulțimea care, foarte disciplinată, 
se despicase, respectuos, în două și, împărțind salu- 
turi şi zîmbete prietenești în dreapta şi-n stinga, urcă 
scările înspre hala de peşte, însoţit de un domn care-i 
dădea explicaţii. 

— Domn” primar Gănescu ! își ziseră entuziasmați 
negustorii. Ce om cumsecade domn’ primar! Să ni-l 
aducă pe rege aici !... 

După cinci minute, regele şi primarul ieşiră din hala 
de peşte şi coborîră scările, pentru a se îndrepta spre 
barăci. Uralele reîncepură: 

— Uraaa ! Trăiască regele ! 

În uniforma lui albă, care sclipea, regele se plimba 
ca o luminiţă vie prin acest amestec cenușiu de zdrențe, 
barăci şi cîini speriaţi. Primarul îi vorbea într-una — și 
suveranul clătina din cap, zîmbea şi-şi ducea necontenit 
mîna la chipiu. Ce-i spunea primarul, chiar dacă i-ar 
fi vorbit mai tare, nu s-ar fi putut auzi. Prea erau multe, 
entuziaste şi neîntrerupte uralele. Încet-încet, regele 
trecu în revistă briînzeturile, fructele şi zarzavaturile, 
şi cînd ajunse la capătul pieţei, făcu un salut larg către 
mulțime, se urcă în limuzină și în cîteva clipe dispăru 
după colț. 

Îndată, dispăru şi poporul, spre nedumerirea negus- 
torilor care se întrebară unul pe altul: 

— Da’ vinzare ai făcut? 

— Vinzare? Da !... Mi-au şterpelit în înghesuială 

cîteva boțuri de brînză ! 
* 


Maşina regală goni spre Piața Victoriei, traversă 
ca un fulger şoseaua şi nu se opri decît la Băneasa. 
Aici regele sări sprinten din mașină și, fără să mai aş- 
tepte să coboare și primarul, o luă, nerăbdător, înainte. 
Cînd părintele capitalei îl ajunse din urmă, Carol vă- 
zuse tot ce era de văzut. 

— Da, domnule primar! Ai dreptate! Aici sînt de 
făcut multe ! Şi pe şosea... şi peste tot, de jur împre- 
jur !... Să-mi aduci cît mai degrabă proiectele. Nu-i 
timp de pierdut !... 

Era încă un cuvînt istoric pe care-l crease de cîteva 
zile: Nu-i timp de pierdut! Tînăr, energic şi înfrigu- 
Tat, nu îngăduia ca vremea să fie risipită în zadar. Vroia 
o capitală mare, nouă, cu blocuri, cu lacuri, cu monu- 
mente. Vedea numai exproprieri, dărîmări, amenajări, 

alinieri, construcţii, devize, concesii, fonduri, bugete. 
Nimic din ce-ar putea fi de folos ţării şi suveranului ei, 
nu-i scăpa din vedere. Cerceta, nota, calcula... și 
cerea tuturor muncă, energie, urgenţă ! 

— Urgenţa, domnule primar, zise el, sentenţios, este 
prima condiţie a succesului. Așa lucrează și americanii: 
urgent. Așa să lucrezi şi dumneata: urgent ! Cînd crezi 
că am putea începe lucrările? 

— Sire, la toamnă! 

Răspunsul îl decepţionă pe Carol: 

— La toamnă? Dar este enorm ! 

— Sire, pînă la toamnă nu mai avem decît două 
luni ! 

Primarul avea dreptate. Numai două luni. Totuși, să 
aştepţi două luni! 

— Nu s-ar putea mai devreme? 

— Ne vom strădui, sire ! Poate în august ! 

Cum urcară în maşină, regele se interesă de criza 
din industria zahărului. 

— Ce e cu zahărul, domnule primar? 

— Va trebui să-i urcăm prețul! 

Cu un zîmbet mic de tot în colțul gurii, așa de mic 
încît primarul nu i l-ar fi putut surprinde, Carol îl 
întrebă pe Gănescu: 

— Cu cît? 

— Cu 5 lei la kilogram... 

— Adică? 

— Zahărul tos de la 33 lei kilo, la 38... și zahărul 
cubic de la 36, la 41... 

Regele nu răspunse îndată, pentru' că trebui să 
ocolească o căruță. Dar după cîteva sute de metri, îi 
zise lui Gănescu: 

— Nu-i bine ! Zahărul trebuie urcat cu 7 lei. Statul 
are nevoie de bani. Ai văzut ce ne așteaptă! Așa că, 
te rog să faci un raport către prezidenţie... 7 lei... 
Nici un ban mai puţin. N-avem de unde! 


x 


La palat, regele găsi gazetele de seară, care aduceau 
ţării la cunoştinţă că azi după masă regele a venit singur 

în hale _-entrale, în mijlocul poporului, fără a fi păzit 
nici de armată, nici de jandarmi, nici de poliție. Faptul 
era subliniat cu mare satisfacţie, în special în presa 
democratică. Prin vizita lui în Piaţa Mare — zicea ea 
— regele Carol a dat din nou dovadă că a fost şi rămîne 
ataşat ideei democratice și că înțelege să domnească 
într-un spirit absolut democratic. Încă o dată, aşadar, 
regele, prin actele lui publice, dezminte zvonurile lan- 
sate de duşmanii democraţiei că ar urmări să instituie 
un regim de dictatură fascistă. 

Vesel, regele îl chemă la telefon pe Spiru Maramă, 
prefectul poliţiei: 

— Spirule, îți mulțumesc ! Toate au mers bine!... 
Şi-n piață... şi-n presă... Numai peștele ăla miroase 
al naibii ! Îmi venea să leșin! 

Prefectul rise: 

— Îmi pare rău, sire!... A doua oară o să luăm 
măsuri împotriva lui ! 

După ce isprăvi cu Maramă, regele își scoase uni- 
forma, își puse un costum civil și intră în bibliotecă, 
unde trebuia să primească în audienţă pe Vintilă Viziru. 
Se uită pe fereastră și-i veni să ridă. Piaţa era neagră 
de lume. Probabil, oameni de-ai lui Vintilă care se 
bucurau că-l văd pe şeful lor călcînd iar pragul pala- 
tului. Va călca, dar cum? În patru labe! Așa va veni 
şeful marelui partid al Vizirilor: de-a bușilea !... Cu 
fruntea-n țărină ! Și totuşi, nu sînt decit trei săptă- 
mîni de cînd Muică zicea că preferă să-și taie mina 
decît să i-o întindă noului rege... şi de cînd Vintilă 
țipa că va fi revoluţie, dacă prinţul se înscăunează 
rege. Credeau că-l sperie. Și uite că nu el s-a speriat. 
S-au speriat ei și au capitulat ei. Vintilă numai că n-a 
plins să fie primit în audienţă și a uitat să-i mai pună 
condiția că nu va încerca să instituie dictatura. « Asta 
aș mai fi vrut să văd! își zise regele. Să-mi ceară el 
mie garanţii !» Dar Vintilă n-a mai cerut nimic. Vintilă 
e mulțumit să poată veni la palat, și fără garanţii — 
numai să fie primit. Poftim ! Să vină ! Regele-l primește, 

entru că nici nu trebuie întinsă coarda prea mult. 
ncă nu-i momentul să dai cu piciorul într-un partid 
atit de puternic ca cel liberal. Cu George, nepotul Vizi- 

rilor, nu e nimic de făcut. Pînă acum, cel puţin, George 
n-a izbutit să facă nici cel mai mic rău partidului unchilor 
săi. Puţinii care s-au luat după el sînt nişte profesorași 
şi avocăţei, pe cît de lipsiţi de orice valoare electorală, 
pe atît de grăbiţi să ajungă. Dar vechiul partid liberal 
rămîne la fel dc solid pe temeliile lui bancaro-industriale, 
deocamdată intacte. lar dacă Vintilă, șeful acestui 
partid este el cel care-i cere iertare... 

Carol întoarse capul spre ușă. Intrase Puiu care-i 
aducea un plic voluminos. 

— Ce ai aici? îl întrebă regele. 

— De la domnul Crai-Voievod! 

Carol desfăcu plicul. Erau telegrame transmise de 
prefectul judeţului Maramureș. Tîrgușorul evreiesc Borșa 
a luat foc şi a fost prefăcut în scrum, laolaltă cu 
lucrurile, vitele, păsările şi cîţiva locuitori surprinși 
de flăcări în somn. Numai cinci case au scăpat. A 
ars pînă şi roata morii, pe jumătate în apă. Prefectul 
comunica ministrului de interne că a cerut ajutor 
pentru menţinerea ordinei și că i s-au trimis de la 
Sighet, imediat, trei camioane cu soldaţi, sub comanda 
locotenentului Horia Cziucziewicz. 

— Pe cine? se miră Carol. Pe Horia Cziucziewicz? 
Nu-i fratele lui Aureliu ? 

— Da, sire! Exact! 

Pe Carol îl pufni risul: 

— Şi pe el l-a trimis să menţină ordinea la Borșa? 
Teribil mai e și domnul Crai-Voievod ăsta! Numai de 
glume se ţine. 

Se uită la ceasornic. 

— O! E gapte fără două minute. Și domnul Vintilă 
încă n-a sosit ! 

Puiu făcu un gest scurt cu capul înspre ușă: 

— Ba a sosit! Şi așteaptă! 

— Așa? Așteaptă !... Atunci să mai aștepte cinci mi- 
nute, că nu-i strică ! Să ştie și el ce înseamnă să aştepţi... 


x ` 


La șapte şi trei minute Vintilă Viziru păşi pragul 
bibliotecii spre a închina steagul naţional-liberal în 

fața noului rege. Pentru acest eveniment unic în istoria 
Vizirilor, Vintilă își pusese o vestă albă cu cîteva pete 
galbene destul de vizibile, pe care spălătoreasa nu 
izbutise să i le scoată, o haină gri, puţin verzuie pe 
la subsuori, niște pantaloni vărgaţi în care piciorul 
părea mai mult înfășurat și despre care se spunea la 
Corso şi la Capșa că fratele său, Ionel, i-ar fi purtat 
în timpul campaniei electorale din 1919 şi niște ghete 
de stofă maron pe care șeful partidului naţional-liberal 
era hotărît să le schimbe la prima ocazie. Ţinuta lui 
de audienţă era completată de vestita lui servietă 
căreia îi lipseau curelele, dar cu o încuietoare care func- 
ţiona ca în primele timpuri. 

Regele se apropie, zîmbitor, de Vintilă, îi scutură 
mîna de cîteva ori şi-l întrebă vesel: 

— Sănătos, voinic, domnule Viziru? 

Vintilă îngălbeni. Acest ton de familiaritate exce- 
sivă, în care străbătea disprețul regal, îl umilea.« Sănătos, 
voinic 1»... Acest băietan neisprăvit şi stricat, să-i 
vorbească lui, unui Vintilă Viziru, șeful partidului 
național-liberal, parcă ar vorbi vreunuia din colegii 
lui de beţie și poker! Dar, pentru că Vintilă Viziru, 
ca toţi Vizirii, a ştiut din totdeauna că nu e bine să 
confunzi monarhul cu monarhia, răspunse respectuos: 

— Vă mulțumesc, sire! În primul rînd trebuie să 
avem noi grijă de sănătatea maiestăţii voastre ! 

— Asta nu poate decît să mă bucure! răspunse 
regele, cu un zîmbet amabil. 

Și arătînd spre servietă: 

— Ce lucruri bune ai în valiză? 

Această nouă necuviinţă răsună în inima lui Vintilă 
ca un pocnet de pușcă. Dar încă o dată interesele ţării 
îi interziceau lui Vintilă să se arate jignit. Înghiţi, 
deci, în sec și scoase din servietă niște hirtii: 

— Sire, am aici un memoriu asupra felului în care 
partidul meu vede situaţia politică şi economică a ţării. 

— 0, o! exclamă regele. Trebuie să fie foarte inte- 
resant. Mie îmi place să cunosc părerea oricui. Te rog, 
citește !... Te ascult! 

Şi se trînti în fotoliu cu aerul că se pregăteşte să 
asculte. 

Din galben ce era, Vintilă se făcu roșu ca sfecla. 
Inima începu să-i bată iute-iute. Ar fi fost fericit să 
poată fugi, ca să nu-l mai vadă pe Carol cum se hlizeşte 
la el cu atîta satisfacţie drăcească. Dar o dată pornit 
pe drumul Canossei, nu mai era chip să se oprească. 
Trecu, fără răspuns, peste această nouă impertinență 
a regelui și puse hiîrtiile pe masă. 

— Memoriul acesta, sire, rămîne la maiestatea 
voastră spre cercetare. Eu vă rezum numai în cîteva 
cuvinte cuprinsul. 

— Perfect ! Spune! 

— Sire, ţara ameţită de făgăduielile din opoziţie 
ale partidului naţional-ţărănesc, vede că a fost înse- 
lată. Opera de consolidare a Romîniei întregite este 
întreruptă şi ameninţată. 

Buna dispoziţie a lui Carol pieri dintr-o dată. 

— Întreruptă? întrebă regele, nervos. Ce-i aia 
« întreruptă»? A început vreodată ? Cînd? Sub dumnea- 
voastră ? Sub liberali? 

Vintilă îngheţase. Regele, tîrît de mînie, continuă 
pe un ton din ce în ce mai răstit: 

— Sub liberali?... Un moment, domnule Viziru !... 
Ţin minte un amănunt. Era încă în 1923. Dumneata 
ţi-ai luat angajamentul să salvezi leul. Te-am întrebat: 
«Ce se aude cu leul, domnule Vintilă?»... Şi dum- 
neata, în loc să-mi răspunzi, ai roşit!... Sînt şapte 
ani de atunci. Ce-aţi făcut între timp, domnule Viziru, 
ca să consolidați Romînia -întregită? M-aţi alungat 
din ţară! Şi altceva? L-aţi ajutat pe Ciubuc-Bey să 
se umple de bani! Şi altceva? L-aţi băgat în pușcărie 
pe Mihail Teianu, pentru că cerea să mi se dea tronul 
care mi se cuvenea de drept ! Și altceva? L-aţi... 

Se întrerupse pentru că i se făcuse milă de Vintilă 
Viziru. Gîfiind, cu capul în jos, cu fruntea asudată, 
cu obrazul livid, Vintilă părea, pur și simplu, în agonie. 
Regele se ridică și se apropie de el. 

— Ce-i cu dumneata, domnule Viziru? Ţi-e rău? 
Vrei un pahar cu apă? 

Vintilă își ridică ochii: 

— Mulţumesc !... N-am fost înţeles! Spuneam că 
refacerea este ameninţată ! 

— Ameninţată? zise regele pe un ton conciliant. 
Ameninţată... este altceva ! Deși nu văd de ce! 

— Țara e în prada anarhiei, sire. 

— Hm, hm! făcu regele, sceptic. 

— Da, sire! insistă Vintilă. Aţi aflat, de pildă, ce 
s-a petrecut astă-noapte la Borşa? 

Regele părea foarte surprins: N 

— La Borșa? Habar n-am! Ce-i cu Borșa? 

— A ars! 

— Ei şi? A ars! Nenorociri de astea se întîmplă 
peste tot. 

— Nu e vorba de o nenorocire, ci de un incendiu 
aranjat de guvern cu ajutorul legionarilor. 

— De unde știi? 

— Sire, vă asigur ! Memoriul este întemeiat pe fapte 
controlate. 

— Nu contest! Dar de la unele incidente, desigur 
regretabile, pînă la anarhie, mai este! 

Şi cu ochii ţintiţi în ochii lui Vintilă: 

— Spune-mi drept, domnule Viziru! Sub guver- 
narea dumneavoastră nu s-au întîmplat niciodată ase- 
menea incidente?... Vezi că taci? S-au întimplat! Şi 
încă foarte des. Și cu toate astea, nimeni n-a susținut 
că guvernele național-liberale ar fi guverne de anarhie. 

Stingherit, Vintilă trebui să facă o pauză înainte 
de a putea să răspundă. 

— Sire, zise el, după cîteva clipe. Mă preocupă mai 
mult risipa şi jaful. Oamenii regimului fură ! 

— Oamenii regimului fură? Dar cînd n-au furat 
oamenii indiferent cărui regim? Ai putea să-mi spui, 
domnule Viziru? Cînd? 

Şi pînă să deschidă gura Vintilă, regele avu tot 
timpul să revină la birou și să se așeze în fotoliu. 

— Între a fura şi a jefui, sire, este o mare diferenţă, 
răspunse Vintilă în cele din urmă. A fura este o întîm- 
plare, pe cînd a jefui este un sistem. 

Definiţia lui Vintilă avu darul să redea regelui 
întreaga lui bună dispoziţie: 

— Dar dacă am spune tocmai pe dos, ce s-ar întîmpla, 
domnule Viziru? 

Vintilă înghiţi, cuviincios, încă un nod şi continuă: 

— Din pricina nepriceperii, sire, agricultura se 
ruinează. La fel şi comerțul. Industria e la pămînt. 
Şomajul e în creștere. Creditul în afară... 

Plictisit, Carol îl întrerupse: 

— Creditul în afară? Ai răbdare, domnule Viziru. 
Răbdare. În ţara aceasta mai sînt și eu !... Nu trebuie 
să uiţi asta, domnule Viziru ! 

Şeful liberalilor se cutremură. Carol nu era Dacu. 
Carol era finanța anglo-franco-americană care l-a trimis 
aici cu o misiune precisă și creditul de care va avea 
nevoie, pentru a-și împlini misiunea aceasta, i se va 
da. Fără misiţi, fără sprijinul vreunui partid politic 
şi fără luminile cuprinse într-un memoriu oarecare. 
Memoriile au aici, la palatul regal, un sunet sec, sini- 
stru, de coșciug peste care cad bulgări grei de pămînt... 
Înţelegea bine Vintilă ce-i spunea Carol. Dar orgoliul 
Vizirilor îl silea să continue: 

— Sire, cu toate că dezvoltarea culturii se impune 
tot mai mult ca un suprem interes naţional... 

— Pentru ce? îl întrerupse, nemilos, Carol. 

Vintilă, care nu se aștepta la această întrebare, 
amuţi. 

— Pentru ce? repetă regele. Sau, dacă vrei, pentru 
ce azi mai mult ca altădată? Pentru că este Dacu la 
putere și ca să aibă opoziţia ce-i reproșa? 

— Sire, noi, naţional-liberalii, nu vrem să facem 
lui Dacu nici o dificultate ! răspunse Vintilă, cu glasul 
stins. Dar, este un fapt: numărul școlilor sub național- 
ţărănişti este mai mic decît în trecut. Am cifre! 

Regele glumi: 

— Mă întreb, domnule Vintilă, ce-ai face dumneata 
dacă Dumnezeu n-ar fi inventat cifrele ! 

Pentru şeful liberalilor lucrurile erau acum defi- 
nitiv clare. Poate să-și arunce memoriul la coș. Dar, 
pentru ca hiîrtiile acestea să aibă un sfîrșit eroic, Vin- 
tilă se mai agăţă de un ultim argument: 

— Sire, ordinea publică este ameninţată de organi- 
zaţiile militare de partid, de mişcările subversive şi de 
curentele care nu fac decît să ajute uneltirile comuniste. 

— Vechiul cântec al dumneavoastră, al liberalilor, 
replică regele. Comuniștii ! Ce comuniști, cînd pînă și 

presa democratică susţine că nu există comunism în 
ţară. ; 

— Există nemulțumiri, sire, şi nemulțumirile duc la 
comunism. 

— Ei aş! Nemulțumirile duc la puşcărie, domnule 
Vintilă. Asta am învăţat-o chiar de la dumneavoastră, 
liberalii. . . 

— Sire! făcu Vintilă, deznădăjduit. Se bate în 
armată. Frații și fiii noștri sînt bătuți în armată, sire ! 

— Cum, cum? Ce-ai spus? strigă regele care nu-și 
mai putu stăpîni rîsul. Frații și fiii dumitale?... Sînt 
dezolat, domnule Viziru, că fratele dumitale Dinu e 
bătut în armată. Cît despre copii, nu știam că ai. Sau 
poate în lipsa mea... A 

Vintilă închise ochii ca să nu vadă rînjetul sadic al 
regelui și continuă, sleit de puteri şi de orice convin- 
gere: 

— În concluzie, sire, se simte nevoia grabnică a 
unei redresări morale. .. 

Regele era sigur că Vintilă va ajunge aici: la redre- 
sarea morală. Vechiul lor nărav: să vorbească despre 
redresarea morală. Le ajunge să stea la putere un an, 
sau o lună, sau o săptămînă, ca să simtă o nevoie urgentă 
să plece în Elveţia să se refacă, și după ce-și depun 
fructul muncii lor guvernamentale pe la băncile din 
Basel sau din Geneva, se simt perfect refăcuţi — în 
orice caz, destul de refăcuţi să se poată întoarce îndată 
în ţară spre a chema poporul să lupte pentru o redre- 
sare morală. Asta au făcut-o şi înainte de restauraţie 
şi asta o fac și acum. De trei săptămîni de cînd s-a 
înapoiat el în ţară, toate partidele au început, deodată, 
să simtă nevoia de a lupta pentru o urgentă redresare 
morală — și toate au gata, în acest scop și cîte un plan: 
şi Neaţă, şi Jugănaru, și George. De doctorul Bratu 
nici vorbă. Doctorul Bratu este atît de înflăcărat de 
idee, încît pentru succesul ei e hotărît să recurgă pînă 
şi la dictatură. « Peste un an — striga el — sau voi fi 
dictatorul ţării romînești, la dispoziţia regelui, sau 
călugăr la muntele Atos !» Bratu, se înţelege, e pentru 
redresare morală prin dictatură pur democratică. Dar 
mai există și un alt pasionat al redresării morale: Grigore 

Arţag. Numai că acesta o vrea prin dictatură fascistă. 
Arţag a şi dat declaraţii presei engleze: vrea să creeze 
un partid fascist numit Vlad Ţepeş, în slujba regelui, 
care nu este numai un Carol II, ci. şi un Vlad Ţepeş II. 
Carol, ajutat de o organizaţie administrativă discipli- 
nată și incoruptibilă, nu va trebui să tragă mulţi oameni 
în ţeapă. li ajung și cîţiva, ca exemplu, pentru ca lumea 
să vadă că noul rege al ţării este împotriva corupţiei 
şi pentru redresarea morală. Şi acuma, vine și acest 
bătrînel, şeful unui partid faimos prin programul 
lui tradițional de jaf gi corupţie, să-i vorbească 
despre o redresare morală. Despre o grabnică redre- 
sare morală. 

— O fi « grabnică» nevoia aceasta, domnule Viziru, 
răspunse regele, dar cred că pentru atita lucru nu merita 
să te deranjezi pînă aici. Probabil că ai venit să-mi 
spui ceva mult mai « grabnic»! 

— Da, sire | făcu Vintilă, cu glasul înăbușit. 

Şi, disperat, cu graba de a scăpa de-o corvoadă, 
începu să recite pe nerăsuflate: 

— Am venit să declar maiestăţii voastre că patrio- 
tismul luminat al partidului naţional-liberal îi impune 
să fie şi azi apărător neclintit al regimului fixat de 
constituție, sub ale cărei principii dinastia s-a conso- 
lidat şi neamul s-a întregit. De aceea, partidul național- 
liberal va rămîne un slujitor leal al purtătorului 
coroanei, maiestatea sa regele Carol II, pe care îl va 
ajuta să poată apăra și întări opera glorioasă începută 
sub cei doi mari regi dezrobitori şi întregitori de ţară... 

Regele se uită la ceasornic şi în timp ce Vintilă mai 
vorbea, se ridică: 

— Așa da, domnule Viziru ! zise el, fără să se mai 
întrebe dacă Vintilă a isprăvit. Dacă o spuneai asta 
de la început, n-ar mai fi fost nevoie să ne risipim în 
vorbării inutile. Dumneata declari că o să mă ajuţi. 
Foarte bine! O să ţin seama de acest lucru. Nu uit, 
domnule Viziru, nu uit, 

Dar privirea lui Vintilă era atît de lipsită de orice 
expresie, încît regele, îngrijorat că n-a fost auzit bine, 
ridică tonul ca să repete: 

— Regele nu uită, domnule Viziru ! 


9 — e. 1298 113 


+ 


Vintilă ieşi din palat şi se urcă în mașină, fără să-și 
dea seama ce se petrece cu el. Ameţit, tremurînd din 
tot trupul, cu degetele crispate dureros, pe servictă, 
Vintilă o singură dorinţă lucidă avea: să se vadă acasă, 
cu toate că ştia că fruntașii partidului îl aşteaptă cu 
nerăbdare, la club. Dar mulțimea de afară era nemiloasă. 
Amicii lui politici și amicii amicilor lui, cum îl zăriră, 
începură să strige: 

— Ura! Trăiască regele! Trăiască domnul Viziru ! 
Trăiască partidul naţional-liberal ! 

Gazetarii, mai nemiloși încă, se și aflau pe scara 
mașinii: 

— Cum a fost, domnule Viziru? 

Vintilă, care se înghemuise într-un colţ din fundul 
maşinii, răspunse îmbufnat: 

— N-am obiceiul să spun ce-am vorbit cu regele! 

— Totuşi, domnule Viziru, o declaraţie, oricît de 
mică... 

— N-ar fi cuviincios nici pentru mine, niei pentru 
rege, să fac declarații. 

Cum ajunse acasă, îl chemă pe Muică la el.. După 
un sfert de oră Muică sosi. 

— Ei, cum a mers, domnule Viziru? 

Întins pe sofa, Vintilă oftă: 

L Credeam că dacă a părăsit atmosfera palatului 
şi a stat cinci ani la Paris, o să se mai şlefuiască puţin ! 
M-am înșelat !... E şi mai prost crescut ca înainte... 
Degeaba !... Din păr de cîine, greu să faci sită de 
mătase... 

— Dar declaraţia, domnule Viziru? întrebă Muică 
pe care nu-l interesa ce crede Vintilă despre rege. Decla- 
rația ai făcut-o? 

— Am făcut-o! răspunse Viziru în silă. 

— Atunci e bine ! sări Muică, entuziast. 

— Da, bine ! mormăi Vintilă. Dumneata vezi numai 
bine... şi cu am ieşit de acolo pe jumătate leşinat | 

Dar şi aceasta prezenta un interes secundar pentru 
Muică. Important este ca momentul să fie speculat cu 


folos de partid. 

— Îmi pare nespus de rău, domnule Viziru că, 
personal, ai avut de suferit ! Dar să nu uităm interesele 
ţării. Țara vrea să știe cum a decurs întrevederea. 

Vintilă se uită chioriș la Muică: 

— Țara? Bine ! Atunci dă un comunicat că partidul 
liberal şi-a reluat... 

Gemiînd, se întoarse cu faţa spre perete și încheie: 

— ..„gi-a reluat relaţiile normale cu tronul ! 


VI 


Primul ministru Dacu nu-l mai văzuse din iulie pe 
contele Bethlen, care fusese plecat în străinătate, De 
aceea, conversaţia lor lunecă, de la primele fraze, spre 
evenimentul care tulbura Europa de citeva săptămîni: 
alegerile din Germania. Social-democraţii, care guvernau 
republica germană, căzuseră în alegerile din septem- 
brie, de la 9.151.029 voturi, cîte au întrunit în 1929, 
la 8.572.016. În schimb, naţional-socialiștii lui Hitler, 
care, în 1929 obţinuseră numai 603.904 voturi, acuma 
înregistraseră 6.461.210 voturi, adică aproape de unspre- 
zece ori mai mult. 

— Şi asta numai într-un an! comentă Bethlen, cu 
admiraţie. 

Mai stăpînit, Dacu răspunse: 

— Este colosal, desigur! Dar să nu ne scape din 
vedere că în acest an au crescut mult şi comuniştii! 

Avea cifra sub ochi: de la 3.263.154 de voturi în 
1929, comuniștii au crescut la 4.587.808. 

— Da, da! reflectă Bethlen, posomorit. Şomajul 
are două tăișuri. 

Dacu tăcu. Contele nu-i releva nimic nou. Șomajul 
are două tăișuri la fel de ascuțite. 

— Va fi luptă grea ! continuă Bethlen, după o pauză. 

Dacu-și privi cu multă înţelegere partenerul. Pentru 
primul ministru al Romîniei, discuţia cu contele Bethlen 
era întotdeauna o adevărată reconfortare. Bethlen 
era om de lume, plin de tact, bine informat şi cu relaţii 
în cercurile politice engleze. Dacu găsea, prin urmare, 
nenumărate puncte comune între el și șeful minori- 
tății maghiare. Dar ceea ce-i făcea o deosebită plăcere 
să constate şi să sublinieze ori de cîte ori se întîlnea 
cu Bethlen, era asemănarea frapantă între compo- 
ziția partidului național-țărănist şi cea a partidului 
maghiar. Ca și în partidul naţional-țărănist, se găseau 
în partidul maghiar toate clasele sociale posibile: optzeci 
la sută ţărani, iar restul meseriaşi, funcționari, negu- 
storași, liber profesionişti. În cap stătea, fireşte, marea 
burghezie capitalistă: bancheri, industriași și membri 
ai vechii aristocrații feudale. Contele Bethlen, conții 
Teleki, baronul Banffy, Abrudbanyay, Iakabfi etc. — 
în același partid, cot la cot cu țăranii, cu potcovarii, 
cu zugravii ca și cu negustorii, cu profesorii, cu medicii, 
cu avocaţii. Ceea ce-i aduna pe toţi aceștia sub acelaşi 
acoperiș nu erau nici convingerile lor politice, nici inte- 
resele lor sociale și economice atit de opuse — ci originea 
lor maghiară. Bancherii și conții unguri susțineau că 
numai prin unire — adică numai prin gruparea lor 
într-un singur partid — maghiarii vor putea obţine 
drepturile culturale şi civile ce li se cuvin pe baza statu- 
tului minorităţilor, semnat la Versailles. Cît despre 
dreptul ce-l reclamau de a sta, exclusiv, în fruntea 
acestui partid, bancherii şi conții unguri şi-l întemeiau 
pe argumentul că numai ei au experiența politică de 
care este nevoie spre a putea sta de vorbă cu guver- 
nanţii romini. Ca urmare a acestei politici duse strict 

pe tărimul naţional, candidaţii partidului maghiar nu 
se recrutau decît din rîndurile nobilimii feudale sau 
financiare. Astfel că, în parlamentul romîn, veneau să 
vorbească în numele celor trei milioane de unguri din 
Ardeal, aceiaşi conți şi baroni care vorbiseră în parla- 
mentul de la Budapesta, sub regimul habsburgic, în 
numele întregului popor maghiar. Dacu, deci, avea de 
ce să-l privească pe Bethlen ca pe unul de-ai lui. Aveau 
scopuri comune, foloseau mijloace comune și vorbeau 
o limbă comună, fără gesturi și fără cuvinte. Între un 
Dacu și un Bethlen ar fi existat o încredere oarbă chiar 
dacă nici nu s-ar fi cunoscut. Acordul între ei se încheia, 
prin fire nevăzute, peste spații, limbă și origine 
naţională. Iar în cazul lui Dacu, șeful partidului național- 
țărănist şi al contelui Bethlen, șeful partidului maghiar, 
acordul avea și o clauză precis definită: reprezentanţii 
aristocrați ai maselor maghiare din Rominia vor 
veni mereu în Parlament să ceară guvernului romîn 
aplicarea statutului minoritar, iar guvernul va răspunde 
cu promisiuni. Promisiuni și nicidecum drepturi. Drep- 
turile ar fi o primejdie. Dacă ungurii şi-ar primi drep- 
turile lor naționale, partidul maghiar și-ar pierde orice 
rațiune de a fi. Satisfăcut din punctul de vedere naţional, 
fiecare membru al partidului maghiar ar trece automat 
în partidul politic spre care îl cheamă interesele 
lui sociale şi economice. Şi atunci, ce se va întîmpla 
cu sutele de mii de muncitori și țărani, săraci lipiţi 
pămîntului ? Cine-i va putea opri să se apropie de comu- 
niști ? Chestiunea nu mai cerea un răspuns. Nici contele 
Bethlen, nici Dacu n-aveau vreun interes cît de mic 
să aplice statutul minorităților. Aplicarea statutului 
minoritar trebuie să continue a fi o preocupare vie, 
ascuțită și nesatisfăcută pentru populaţia maghiară, 
care numai așa va putea fi ţinută departe de preocu- 
pările ei politice şi sociale. 
= Reflecția sumbră a contelui Bethlen nu-l putea, 
deci, lăsa indiferent pe primul ministru, care-i răspunse: 

— Lupta va fi foarte grea, domnule Bethlen! Dar 
dușmanii omenirii vor fi, în cele din urmă, învinși. O 
singură condiţie se cere: unirea ! 

Şi cum Bethlen părea grăbit, Dacu îl întrebă: 

— Mai rămineţi în București, domnule conte? 

— Da ! Cred că o să mai stau pînă duminică! 

— Îmi pare bine! În cazul acesta vă rog să nu 
lipsiţi de la şedinţa de miine a Camerei. Se va citi o 
declaraţie prin care guvernul asigură populaţia maghiară 
de toată simpatia lui. 


* 


Prima temă pe care Dacu o abordă în ședința consi- 
liului de miniştri, care se întruni peste o jumătate de 
oră, fu declarația făgăduită lui Bethlen. 

— Aveţi vreo propunere în această chestiune? 
întrebă el. 

Nimeni nu avea nici o propunere. 

— Bine ! conchise Dacu. Am s-o redijez eu. 

Și consiliul trecu la ordinea de zi. Lucrările fură 
lichidate rapid, fără obiecții sau comentarii. Dacu 
aproba ori respingea decretele și propunerile subal- 
ternilor săi — iar alături de el, Crai-Voievod, absent 
la cele ce se petrec împrejur, pufăia din pipa lui ungu- 
rească şi cugeta. Avea la ce! Funcția de ministru al 
internelor îl apăsa greu pe umeri. Sarcina de a men- 
ține ordinea în stat e neînchipuit de gingașă. Primul 
comandament al unui ministru de interne înţelept 
este să păstreze măsura. Să nu facă niciodată mai puţin 
decit trebuie, sau mai mult decît trebuie !... Şi Crai- 
Voievod se gîndea, rușinat, că era cît pe ce s-o pă- 
ţească ast-vară cu Borşa. Probabil că din grija 
liberalilor, presa străină a început să vorbească prea 
mult despre tulburările din Romînia. Chestia de- 
venea incomodă. Guvernul trebuia să facă ceva pentru 
a dezminţi zvonurile că s-ar pregăti dictatura. Crai- 
Voievod invită deci la el pe corespondenții presei 
străine şi declară: 

— Domnilor, lumea mă crede pe mine antisemit. 
Dar se înșeală. Antisemitismul e o politică a mea. 
Ştiindu-mă antisemit, studenţii mă ascultă și în felul 
acesta îi pot stăpini. Vedeţi, dar, că eu îi înșel pe anti- 
semiți, şi-i servesc pe evrei, pe care-i iubesc. Adevărat, 


Michiduţă ? 

Michiduţă, care se găsea totdeauna de față, dădu 
prompt stăpinului său, certificatul cerut: 

— Adevărat, domnule ministru | 

Dar Crai-Voievod vedea că numai cu atît nu poate 
să înăbușe afacerea Borșa. Expeditiv, Crai-Voievod 
trase sertarul şi scoase de acolo o nouă afacere: mace- 
donenii. După douăzeci și patru de ore, eiţiva studenţi 
macedoneni, în cap cu unul Riza, se prezentară la 
Dăscălescu, subsecretarul de la interne, și traseră în 
el cîteva gloanţe, dar cu multă băgare de seamă, ca 
să nu-l atingă mai rău decit le poruncise Belciug. Cît 
ai bate din palme, afacerea Borșa dispăru din atenţia 
publică şi făcu loc atentatului de la interne. De ce a 
tras Riza în Dăscălescu? De supărare că guvernul a 
venit cu o lege de organizare a Dobrogei noi, care punea 
în inferioritate elementul macedonean. Dar de ce l-a 
ales Riza pe Dăscălescu, care nu este decit subse- 
cretar de stat și n-a tras într-un ministru plin? Pentru 
că Dăscălescu — spunea presa — nu-i un adevărat 
Dăscălescu, ci un Dascalofi, un bulgăroi ticălos, care-i 
asuprește pe macedoneni şi-i protejează pe bulgarii lui 
din Cadrilater. 

Opoziția, care stătea, neobosită, de veghe, denunţă 
guvernul că nu face arestări. Ca să se scuze, membrii 
guvernului începură să se certe între ei. Ministerul 
de interne arunca vina pe ministerul de justiţie și 
ministerul de justiție arunca vina pe ministerul de 
interne. Ministerul de interne susținea că parchetele 
dau drumul celor arestaţi, iar ministerul de justiție 
răspundea că parchetele n-au cui da drumul, pentru 
că poliţia nici nu face arestări. În cele din urmă, totuși, 
se făcură arestări. Nu multe, cîteva. Printre cei ares- 
taţi, se afla și Aureliu Cziucziewicz, care devenise mace- 
donean pentru cauză — și care în zilele acelea cît a 
fost închis, nu mai prididea de atitea interviuri și foto- 
grafii cîte a fost silit să împartă în dreapta și în stinga. 
Crai- Voievod declara presei, cu melancolie: 

— Și cui folosesc toate astea?  Bolșevicilor. La 
capătul acestor agitaţii apare întotdeauna agentul 
anonim comunist. Nu ne trebuie multă filozofie ca să 
ne exprimăm această temere, cînd ştiut este că agenții 

sovietelor nu așteaptă decît asemenea ocazii pentru 
a arunca sămînţa revoltei. 

Şi după fiecare declaraţie, Crai-Voievod cerea fon- 
duri noi pentru ministerul de interne. Îi trebuiau bani 
pentru ordinea publică, adică bani pentru foile și mani- 
festele « studenţilor», bani pentru uniformele lor, bani 
pentru congresele lor, bani pentru călătoriile lor de-a 
lungul şi de-a latul ţării... Bani!... Și acuma, după 
ce va achita la proces pe Cziucziewicz și pe ceilalți 
cîțiva studenţi, va avea şi mai multă nevoie de bani. 
O achitare nu se face fără parale... Opinia publică 
îi cere îndată altceva în loc. Și Crai-Voievod vrea să-i 
dea. Dar costă și asta milioane... Chestie mare! Un 
complot bolşevic | Spionaj! Ceva de răsunet. Belciug 
muncește pe brînci să nu se facă de ris. 

— Cum doriţi complotul, domnule ministru? l-a 
întrebat Belciug. Cu ramificații, sau fără ramificații? 

— Ce-i aia fără ramificații, imbecilule? — s-a răstit 
la el Crai-Voievod, care de obicei vorbea cu secretarul 
său general destul de frumos. Unde ai mai auzit complot 
fără ramificații? 

Şi s-a aranjat o chestie cu « ramificații». Ceva demn 
de ceasurile pe care le trăia ţara. Era băgat și un ofițer 
rus alb, autentic. A fost prins mai de mult cu o spar- 
gere, și era ţinut în rezervă. Acuma omul își va scoate 
pîinea cinstit. El va fi capul. Dar trebuie bani! Anul 
bugetar încă nu s-a împlinit și s-au, și dus cele două- 
zeci de milioane înscrise în buget. În afară de aceasta, 
s-au mai cheltuit douăzeci şi ceva de milioane din capi- 
tolul credite extraordinare. E adevărat! Dar lui îi 
trebuie bani. Numai asta vedea Crai-Voievod: bani. 
Bani pentru ordinea publică. 

Chinuit de grija aceasta a banilor, ministrul de 
interne, cum îi veni rîndul să ia cuvintul, nu-și mai 
pierdu vremea în introduceri, ci spuse de-a dreptul: 

— Domnilor, ţara e în primejdie | 

Cumnatu-său, Băleanu, pe cît de iscusit ministru 
de finanţe, pe atît de bun patriot, ca să facă și el eco- 
nomie cu timpul țării, socoti că orice cuvînt în plus 
ar fi de prisos, şi-l întrerupse, energic: 

— Cit? 

— Cinci milioane ! 

Dacu rosti sentința, aproape fără să-şi miște buzele, 
așa cum vedea că fac englezii: 

— Se aprobă! 


* 


După consiliu, Dacu, deși era obosit, mai rămase 
la prezidenție ca să primească în audiență pe noul repre- 
zentant al Vaticanului, să discute cu Bagradian unele 
chestiuni dificile în jurul bugetului, să semneze cîteva 
decrete de numiri și destituiri şi să aibă o lungă consfă- 
tuire cu Spiru Maramă și cu Belciug. Cînd termină, 
primul ministru îşi adună hirtiile și ieși din birou cu 
graba unui elev care aude clopoţelul. Afară, se opri 
în capul scărilor și se lăsă mîngiiat de razele blinde, 
călduţe, ale acestui binecuvîntat soare de octombrie, 
care nu ţinea seama că se află în toamnă. Toamnă?... 
Era primăvară! Cerul senin și albastru, copacii încă 
verzi, femeile în rochiţe uşoare... Dacu vru să-şi mai 
spună ceva, dar tresări, rușinat ! S-a surprins în flagrant 
delict de lirism ! Mușcîndu-și buzele de necaz, Dacu 
cubori scările în fugă și se aruncă în mașină. 

— Acasă ! porunci el șoferului. 

Era furios. El, Dacu, președintele consiliului de 
miniștri şi şeful partidului naţional-țărănist, să se rătă- 
cească în sentimente și gînduri care depășesc interesele 
stricte ale ţării. 

Totuşi, pînă acasă, Dacu își găsi circumstanţe ate- 
nuante, care-i potoliră conștiința — și-i dădură voie 
să onoreze cu întreaga lui poftă de mîncare bucăţica 
de pește rasol servită de menajeră. Peștele era bun 
şi primul ministru n-avea nici un motiv să creadă că 
ar putea interveni ceva pe lumea asta care l-ar împie- 
dica să-l înfulece pînă la capăt. Dar, deși om politic, 
Dacu nu ţinuse seama de elementul surpriză. Astfel, 
tocmai cînd sufletul lui pur închina imnuri de slavă 
Celui-de-sus care, în marea sa înţelepciune, a născocit, 
pentru delectarea şi a celor buni și a celor mai puţin 
buni, peştele rasol, telefonul îl ridică de pe scaun cu 
apelul lui strident. 

— Alo, da!... Cine? 


122 


Răspunsul pe care-l primi de la celălalt capăt al 
firului, îi coloră obrajii de o roșeaţă vie. Cu șervetul 
pe care-l ţinea în mîna stingă, Dacu își şterse bărbia 
şi răspunse: 

— Bine ! Plec imediat! 

Puse jos receptorul și-și strigă menajera: 

— Spune-i lui Nicu să tragă mașina. 

— Da’ masa, conașule? 

— Nu mai mănînc!... Dă-mi pantofii ceilalți! 

Trebuia să plece îndată, fără să știe în ce scop. 
Urgent ! Urgentisim ! E vorba de «o chestiune de cea 
mai înaltă importanță». Dar care era chestiunea — și 
de ce atîta urgenţă, nu i s-a spus. Preocupat și nedu- 
merit, Dacu se încălță, ieşi și se urcă în mașină: 

— La Sinaia! 

* 


În dimineaţa acelei zile de octombrie, Carol — 
care de-o săptămînă se afla la Sinaia — fu mai activ 
ca de obicei. Mai întîi primi în audienţă niște ţărani 
veniţi în delegaţie cu un memoriu în care vroiau să 
explice de ce în ţinuturile lor din nordul Moldovei au 
putut avea loc tulburările din vară. Se prezentaseră 
la palat, cinci. Dar pentru rege, cinci erau prea mulți. 

— Ajung şi doi! 

Din cei cinci, Puiu alese doi îmbrăcaţi într-un port 
mai pitoresc şi mai bogat decît ceilalți şi-i introduse 
la rege: 

— Sire, sătenii Nicu Varlam şi Costache Grecu! 

Regele sări vesel la ei, cu mîna întinsă. 

— Ei, bine aţi venit sănătoși! Ce nevoie vă aduce 
la mine? 

Sătenii, de emoție, nu-și putură descleşta gura. Dar 
regele, plin de căldură, îi încurajă: 

— Hai, oameni buni, haide! Că nu vă mănînc! 
Doar eu sînt vodă al vostru, al ţăranilor! 

Îndemnul atît de prietenos și de stăruitor al lui 
vodă, învioră pe ţărani. Cel mai tînăr dintre ei, Nicu 
Varlam, îndrăzni: 

— Păi, să trăieşti, măria ta! Nevoi avem o gră- 
madă. 

Şi, ba unul, ba celălalt, ţăranii își deșertară sufle- 
tul plin de nădufuri în faţa lui vodă. Preţul pe grîne 
— ziceau ei — a ajuns o bătaie de joc. De pildă, pe 
un kil de orz, capătă un leu, dacă nu chiar și optzeci 
de bani. Dar pe o cutie de chibrituri li se cere trei lei. 
Care vasăzică, pentru o cutie de chibrituri ei trebuie 
să dea trei-patru kile de orz. 

— Era mai bine, măria ta, în urmă cu douăzeci 
de ani. Pe atunci primeam cincisprezece bani pe un kil 
de orz — și dădeam pe o cutie de chibrituri numai 
cinci bani, sau trei sute treizeci de grame de orz, adică 
de zece ori mai puţin. 

De asta — ziceau țăranii — nimeni nu mai vrea 
să-şi lucreze pămîntul. Munca îl costă pe țăran mai 
mult decît i se dă pe bucate. Pe alocuri, pînă și trans- 
portul se urcă la mai mult decît face recolta. Și apoi, 
birurile. Birurile îi seacă pe toţi... Şi datoriile !... Cu 
datoriile e o întreagă poveste. Nu-i ţăran să nu fie dator. 
Unii, cei împroprietăriți, din pricina secetei din 1927 
şi a anilor fără preţuri din 1928—1929, alţii, cei neîm- 
proprietăriţi, împinși de dorința de a-și avea şi ei bucata 
lor de pămînt, toţi au făcut împrumuturi sau la coope- 
rativele de consum, sau la băncile de stat, sau la băncile 
locale, sau de multe ori, la toate împreună. Mai întii, 
cum se fac împrumuturile. Dacă ceri cinci mii de lei, 
banca îţi opreşte de la început o mie de lei pentru do- 
bînzi, o mie de lei pentru niște acţiuni de ale băncii, 
care nu fac nici două parale, și nu-ţi dă în mînă decit 
trei mii. După aceea, încep să curgă dobinzile. Tu dai 
cît poţi, dar datoria rămîne întreagă — și alături de 
ea cresc dobinzile la dobinzi, pînă ajung dobinzile astea 
să întreacă, numai ele, întreaga valoare a pămîntului. 
Şi între timp, te calcă mereu portăreii, să-ți pună mîna 
în git. Îţi intră în bordei, te silesc să le frigi singura 
găină pe care au zărit-o în ogradă, te pun să plătești 
mașina cu care au venit — şi nu pleacă, pînă nu-ţi 
iau şi ceaunul de mămăligă de pe vatră. Şi abia după 
aia te dă banca în judecată. Judecata e mai rea decit 
toate. Luni de zile te tiîrîi pe la tribunal pentru ca la 
urmă să te vezi osîndit să plătești băncii, pe lingă ceea 
ce zice ea că i-ai fi dator, și niște cheltuieli de judecată, 


124 


care sînt mai mari decît toată datoria și dobinzile ei 
la un loc. 

Cit au vorbit ţăranii, regele se uită la ei cu drag, 
numai să-i mănînce din ochi. lar cînd isprăviră tot 
ce-au avut de spus, regele își alese cu grijă cuvintele, 
ca să le răspundă ca un vodă al lor: 

— V-am ascultat, oameni buni, şi inima-mi sînge- 
rează cînd aflu cîte aveţi de îndurat. Vă plingeţi de 
dobiînzi... Ştiu! Răul nu-i de astăzi. E un rău stră- 
vechi, un rău de cînd lumea. Dar să știți, oameni buni, 
că de aia am venit în ţară înapoi: ca să pun capăt rău- 
lui. Un singur lucru vă cer: să aveţi răbdare. Puţină 
răbdare și, cu ajutorul Celui-de-sus, o să scăpaţi de 
dobinzi. Vă plingeţi de biruri că ar fi mari. Cred! Dar 
eu de ce sînt aici? Să lupt din răsputeri să vă scap 
de biruri! Vă plingeţi că bucatele sînt ieftine. Dar, 
oameni buni, voi credeţi că numai aici sînt bucatele 
ieftine? Și în Italia sînt ieftine | Ştiţi ce-i Italia: o ţară 
care tot din bucate-și scoate o bucată de piine. Şi-n 
Canada! De Canada aţi auzit?... Nu? Foarte rău! 
Dacă aţi fi auzit, aţi fi știut că nici în Canada nu merge 
treaba mai bine... Dar eu, de asta mă aflu iar printre 
voi: ca să urc preţul grînelor... Răbdare și o să vedeţi 
ce știe vodă al vostru... Un singur lucru nu-mi place: 
iertarea datoriilor. Asta-i mai greu. Datoriile trebuie 
plătite. Dacă datoriile rămîn neplătite, se duce ţara 
de rîpă. Sînt bani grei, de care ţara are nevoie. Să mun- 
cească toată lumea şi să cheltuiască mai puțin! Așa 
o să aibă de unde plăti. 

— Dar noi muncim, măria ta ! făcu Costache Grecu. 
Cît despre cheltuială, să ne ierte Dumnezeu, am chel- 
tui, dar nu prea avem ce! 

— Voi, da ! răspunse regele. Voi doi, cred că munciţi 
şi că faceţi economie, dar ceilalţi?... Ce fac ceilalți... 
sute de mii și milioane de ţărani? Nu ! N-aveţi dreptate! 
Datoriile trebuie plătite. Cine-şi iubeşte ţara, își plăteşte 
datoriile. Cu muncă și cu chibzuinţă o s-o scoatem cu 
toţii la capăt. Duceţi-vă şi spuneţi-o asta, în numele meu. 

Cei doi săteni, tulburaţi de sfaturile părintești ale 
regelui, schimbară o privire între ei, după care, cel 
mai tinăr, Nicu Varlam, zise: 

— Mulţumim, măria ta !... Dar am avea o rugă- 
minte mare: să ne dai, măria ta, o dovadă că am vorbit 
cu adevărat cu vodă al nostru... Ca să ne creadă ăilalți. 

Regele zîmbi cu bunătate: 

— Eu sînt regele vostru și un rege nu poate da 
dovadă la mînă. De crezut trebuie să vă creadă. Cum 
să nu vă creadă !... Să vorbiți cu regele vostru şi ei 
să nu vă creadă? Nu se poate! S-ar chema că nu vor 
să-l creadă pe rege!... Așa că plecaţi sănătoşi și nu 
uitaţi să spuneți alor voştri că vodă își ţine cuvîntul! 

Şi le strînse inimos mîna, la amîndoi dintr-o dată, 
dar cum se închise ușa după ei, regele sună furios: 

— Phui! strigă el, cînd valetul apăru. Pute a ceapă 
şi a brînză !... Deschide toate ferestrele! 


k*k 


Cînd i se păru că biroul este destul de bine aerisit, 
Tegele porunci să fie introdus trimisul special al zia- 
rului englez Daily Herald. 

Corespondentul începu cu fraza pe care regele o știa 
inevitabilă: 

— Sire, zvonurile sînt la noi din ce în ce mai per- 
sistente. S-ar părea că maiestatea voastră are intenţia 
să proclame dictatura. Este adevărat? 

De cîte ori ziariştii francezi sau englezi îi puneau 
această întrebare, Carol îşi întorcea gîndul la conver- 
saţiile intime dintre el și cei cu care a tratat la Quai 
d'Orsay şi în Downing Street, restauraţia. Toţi îi dă- 
deau, în concluzie, aproape ncalterat, aceleași instruc- 
ţiuni: 

— Vei primi bani și armament! Dar să ţii frînele 
în miini! Este prima condiţie: să ţii bine frinele în 
miini. Şi să nu-i lași pe muncitori să răsufle! Fii cu 
ochii în patru şi procedează cu energie... Comunism, 
comuniști, partid comunist... astea n-au ce căuta sub 
domnia dumitale ! 

Probabil, pentru a-i reaminti această « primă condi- 
ţie», Quai d'Orsay şi Downing Street îi trimiteau aici 
pe aceşti gazetari, care se înapoiau în ţara lor cu aceeaşi 
declaraţie a lui Carol: 

— Dictatură? Nu! Sint democrat şi sînt pentru 
regimul parlamentar. În educaţia fiului meu Mihai, țin 
seama că va trebui să fie un rege democrat. Numai 
la extrem dictatura poate fi barca de salvare. Ar fi 
mai bine să n-am nevoie de ea. 

Amicii lui apuseni îi apreciau subtilitatea şi făceau 
loc larg în presă corespondențţilor lor, care scriau 
invariabil că regele are ochi albaştri, părul blond şi sta- 
tura zveltă ; că duce o viaţă sobră, de spartan; că mun- 
ceşte optsprezece ore pe zi, studiind dosare și rezolvînd 
problemele cele mai urgente ale zilei; că niciodată nu 
pare obosit; că, datorită acestui înalt exemplu regal, 
poporul romiîn s-a trezit din toropeala lui orientală și 
că s-a pus și el pe muncă și pe economii. 

De data aceasta însă, regele, care mai era urmărit 
de mirosul de ceapă și brînză lăsat de cei doi musa- 
firi rurali, dădu conversaţiei sale o alură şi mai accentuat 
democratică. 

— Zvonurile despre dictatură, răspunse el ziaris- 
tului, cu cît sînt mai stăruitoare, cu atît sînt mai min- 
cinoase. Eu am alte griji. Situaţia populaţiei noastre 
sătești este gravă. Țăranii romiîni au fost aduși la des- 
perare din cauza preţurilor coborite ale griului şi din 
cauză că, în pofida acestor preţuri, ei nu pot vinde 
nici pe jumătate din cît au vîndut pînă acum doi ani. 
Vinovat este guvernul sovietic care stă la pindă. Prin 
cantităţile de grîne, petrol şi lemne pe care le aruncă 
pe pieţele mondiale, pe preţuri mult mai joase decît 
cele obișnuite, guvernul sovietic agravează mizeria 
noastră și a Europei întregi. Dacă Occidentul nu va 
face repede ceva pentru a ne ușura situaţia, va fi greu 
să scăpăm masele noastre rurale de efectele propa- 
gandei bolşevice. Înțelegi dumneata cum stau lucru- 
rile? Dacă Romiînia, în căutarea unei soluții, s-ar arunca 
în braţele sovietelor, cred că Anglia, Franţa și Statele 
Unite ar pierde enorm. 

Gazetarul, care înţelegea foarte bine cele ce-i spunea 
Carol, notă iute pe marginea hirtiei ideea principală 
a reportajului său: trebuie să ajutăm pe Carol, dar 
să-i cerem să nu-și comande materialul de război în 
altă parte decit în Anglia. 

— Sire, zise el apoi regelui, dezminţirea ce o daţi 
zvonurilor de dictatură va face o excelentă impresie 
în Anglia, care este îngrijorată de soarta democraţiei 
în această parte a continentului. 

— Anglia să fie liniștită. Eu vreau să fiu... și sînt... 
campionul hotărît al democraţiei în orientul Europei, 
potrivit cu problemele particulare ale ţării. Eu mă con- 
sider șeful unei gigantice întreprinderi cooperative şi 
socotesc că rolul meu este să încurajez poporul să 
depună maximum de energie spre a obţine rezultate cît 
mai bune cu putință. Idealul meu este ca toți să-și 
îndeplinească lucrul cu plăcere... 

— Sire, dar acesta este un ideal comunist ! 

— Nu ! răspunse Carol cu gravitate. A-ţi iubi munca 
nu este un ideal comunist, ci unul curat democratic, 
Iată, eu, deși muncesc optsprezece ore pe zi, îmi 
iubesc meseria de tege. 


+ 


La masă, regele îl avea pe Arghir. Cu o zi mai îna- 
inte, Puiu i-a comunicat regelui: 

— Domnul profesor Arghir mi-a telefonat că dorește 
să fie primit în audienţă. 

— Să vină miine la prînz, la Sinaia! 

Şi a venit. Cu aerul lui de o solemnitate gravă, 
oarecum tristă, îi spuse lui Carol: 

— Sire, eu nu am cerut audienţă. Ci am vrut să vă 
văd. Eu nu cer audienţe, pentru că nu vreau să se creadă 
că urmăresc vreun avantaj. Eu nu mă umilesc nici 
în fața lui Dumnezeu şi nu cer nimănui nimic. Dacă 
vreodată aș avea să servesc pe maiestatea voastră, 
să nu mi se poată spune că eu, cerînd, trebuie să execut 
ce mi se spune, ci vreau să fiu chemat pentru ideile 
mele, liber a le realiza. 

— Ştiu, domnule profesor, şi pentru ideile dumitale 
am tot respectul. 

— Asta am spus-o și amicilor mei, cu care am avut 
aseară o lungă conefătuire, înainte de a veni aci. 

— Da? Şi despre ce aţi vorbit? 

— Despre marile probleme ale zilei, sire! Proble- 
mele economiei în primul rînd... şi în special problema 
agricultorilor. 

— Şi cum vezi dumneata, domnule profesor, această 
problemă a agricultorilor ? 

— Este rezultatul unei politici absurde și demago- 
gice, sire 1... Acum zece ani s-a făcut o anumită îm- 
proprietărire, pentru care ţăranii trebuiau să plătească 
şase miliarde. Dar au putut plăti pînă acum numai 
două miliarde și jumătate. Ar fi însemnat că ar mai 
avea de plătit trei miliarde şi jumătate. În realitate, 
datoria lor s-a urcat la şaptezeci-optzeci de miliarde. 

— De ce? întrebă regele cu aerul că aude toate 
acestea pentru întiîia oară. 

— Pentru că nu şi-au plătit datoriile la vreme. 

— Aşa? Şi de ce, mă rog, nu şi-au plătit datoriile 
la vreme? 

— Pentru că li s-a dat pămînt, sire, dar nu li s-a 
dat nici instrucție agricolă, nici bani, nici unelte, ca 
să poată produce pe o scară întinsă. 

— Şi dumneata îi crezi? 

Arghir, surprins de întrebare, ridică ochii spre rege 
şi simţi că i se scurge tot sîngele din vine: regele era 
supărat. Îngrozit, Arghir își înclină şi mai mult capul 
pe umeri și răspunse aproape în şoaptă: 

— Nu! 

Se simţea vinovat. Rolurile erau radical schimbate 
acum: elevul era el — iar profesorul, regele Carol. Un 
profesor sever, dar iertător, pentru că îndată surisul 
lui bun îi flutură iar pe buze. 

— Ei vezi! Şi atunci?... 

Inima lui Arghir se înveseli. Regele tot de la el aş- 
teaptă o îndrumare. 

— Sire! începu el cu oarecare sfială. Am o idee. 

Regele nu se miră. 

— Mă aşteptam, domnule profesor! răspunse el 
simplu. Te ascult ! 

— După opinia mea, sire, problema agricultorilor ar 
putea fi rezolvată în mod echitabil numai de comisiuni ! 

Ştia regele — şi a avut el însuşi nenumărate do- 
vezi în trecut — că Arghir posedă o fantezie foarte 

fecundă și originală. De aceea s-ar fi așteptat mai degrabă 
ca Arghir să-i propună, pentru rezolvarea echitabilă 
a problemei agricultorilor, ca toţi ţăranii să fie obligați, 
împreună cu copiii și nevestele lor, să înveţe jiu-jitsu, 
ori să urmeze cura lui Kneipp, ori să fie obligați să frec- 
venteze cursurile de la Vălenii de Munte. Dar comi- 
siuni... Era ceva atît de nou, încît de uimire, Carol 
rămase nemișcat cu furculița înfiptă în ultima bucăţică 
de mușchi. 

— Comisiuni? făcu el cînd se simţi în stare din 
nou să vorbească... Interesant! Și care ar fi rolul 
acestor comisiuni, domnule profesor? 

— Să facă constatări la fața locului și să rezolve 
lucrurile de la caz la caz. Fiindcă sînt două categorii 
de ţărani, sire: țărani de bună-credinţă și țărani de 
rea-credinţă. Cei de bună-credinţă, cînd zic că n-au, 
n-au... pe cînd cei de rea-credinţă, cînd zic că n-au, au. 

— Extraordinar ! zise regele, care părea din ce în 
ce mai interesat de judicioasele observaţii ale fostului 
său profesor. Este exact ceea ce gîndesc şi eu, dar nu 
ştiu să exprim atit de limpede ca dumneata! Comi- 
siunilc, așadar... ? 

Arghir îl lămuri: 

— Comisiunile vor face cîte două tablouri asupra 
situaţiei fiecărui țăran. Într-un tablou comisiunile vor 
înscrie declaraţiile săteanului: cît pămînt are, cîte 
unelte, cîte vite, cîte păsări, cîți copii, cît a muncit, 
cît a produs, ce datorii arc şi așa mai departe. lar în 
celălalt tablou comisiunile vor înscrie propriile lor 
constatări, după ce ele înseși vor cerceta la fața locului, 
cu de-amănuntul, dacă omul a spus sau n-a spus ade- 
vărul. 

Pe măsura în care Arghir vorbea, creștea și entu- 
ziasmul lui Carol. 

— Bun ! strigă el. Bun ! Bun de tot !... Ai un creion 
şi o hiîrtie?... Mulţumesc!... Acu să vedem. Cite 
familii de ţărani sînt ? Să zicem trei milioane !... Așa !... 
Prin urmare, trei milioane de ţărani ar trebui vizitaţi ! 
Cite cazuri zici dumneata că ar putea fi anchetate pe 
zi, de o comisie? 


— Zece ! răspunse Arghir. 

— Nu-i cam mult? întrebă regele. Gîndește-te, 
domnule profesor !... Declaraţiile săteanului pot fi 
înregistrate mai mult sau mai puţin iute!... Dar 
verificarea lor cu de-amănuntul cere timp... Sînt 
ţărani care-și ascund vitele, își ascund grînele. Nu 
merge așa! 

— Atunci trei! făcu spontan profesorul Arghir. 

— Prea puţin trei! replică regele. Nici zece, nici 
trei. Zic cinci !... În cît timp crezi că ar trebui rezol- 
vată chestiunea? 

— În cel mult două luni, sire! E o problemă ur- 
gentă. 

— De acord! Ţărănimea e în fierbere! Trebuie să 
ne grăbim !... În două luni! Adică în șaizeci de zile! 
În şaizeci de zile, deci, o comisie, dacă ar lucra și du- 
minica... şi nu prea văd asta... ar putea rezolva trei 
sute de cazuri. Cite comisii ne-ar trebui? 

Socoti și puse frumos creionul pe masă: 

— Domnule profesor, ştii cîte comisii ne-ar trebui 
ca să ducem lucrurile la capăt?... Zece mii!... Este 
enorm ! 

Arghir recunoscu. 

— Sire, într-adevăr este enorm ! Înţelepciunea ma- 
iestăţii tale a trebuit să mă lumineze. Tehniceşte este 
mai mult decît enorm: este imposibil!... Şi atunci, 
într-adevăr, nu văd cum s-ar putea soluţiona pro- 
blema ! 

— Ba eu văd! zise Carol. Țăranul cheltuieşte prea 
mult ! Şi mult și prosteşte. Degeaba se pling de biruri. 
Birurile apasă pe orășan. Cea care trebuie ajutată este 
marea proprietate. S-a făcut o crimă că s-a dat ţăranului 
pămîntul de pomană. Sînt pierderi de miliarde. Țăranul 
să le plătească. E datornic bun. Să se înhame la lucru 
şi să vezi cum are de unde plăti. 

— Sire, mă închin! Eu nu m-am gîndit. Orice s-ar 
întîmpla, sire, partidul meu stă la dispoziţia maiestăţii 
tale, dacă voi primi cîndva sarcina de a servi tronul, 
dinastia şi țara. Sire; eu nu cer nimic și nu vreau nimic ! 
Ceea ce mi se va da, voi primi, dar să se ştie că n-a 
fost cerut de mine. Sînt om sărac şi-mi iubesc regele 
şi patria. 

— Domnule profesor, îţi mulțumesc. Noi doi, dum- 
neata şi cu mine, sîntem destinaţi să facem lucruri 
mari pentru țara aceasta. 


* 


La orele șase după amiază, Dacu se afla în fața 
suveranului său, care era în cea mai bună dis- 
poziție. 

— Cum a fost drumul, domnule Dacu? 

— Bun, sire! Eram numai îngrijorat să nu întîrzii. 

— Ai fost punctual, cum numai dumneata știi să 
fii, domnule Dacu! zise regele, cu amabilitate exce- 
sivă. Bei ceva? 

— O citronadă, sire! răspunse primul ministru, 
care-și scoase pudriera şi-şi aranjă nasul. 

Regele, care părea că nu-și găseşte locul, îi vorbi: 

— Azi dimineaţă am avut o vizită foarte instructivă. 
Nişte țărani. Cereau să li se ierte datoriile. Le-am spus 
ce părere am. O cunoști! 

— O cunosc, sire, și o împărtăşesc. Nu numai că 
nu le putem ierta datoriile, dar nu văd posibilă nici 
măcar o conversiune. 

Şi vorbiră despre conversiune, spre a constata amindoi 
că, într-adevăr, se află în fața unei probleme aproape 
insolubile. Fiindcă ce este o conversiune a datoriilor? 
Înseamnă a-ţi plăti datoriile, dar cu o dobindă mai 
mică decit cea convenită în momentul împrumutului. 
Vor accepta, oare băncile, de bună voie, o reducere 
a dobînzilor? Nu! Guvernul, deci, ar trebui să recurgă 
la o conversiune forțată. Și unde ar duce conversiunea 
forțată ? La falimentul tuturor băncilor creditoare. Are 
statul romîn interes ca băncile să dea faliment? Nu 
poate avea, deoarece un faliment general ar zdruncina 
creditul în străinătate. Atunci ce ar trebui statul să 
facă ? Să împace ambele părţi: pe de o parte să accepte 
conversiunea agricolă, iar pe de alta să apere băncile 
de prăbușire. Cum poate realiza statul această formulă ? 
Suportînd el însuși diferența de dobindă pe care ţăranii 
nu vor s-o plătească şi la care băncile nu vor să renunţe. 
Are statul de unde plăti miliardele acestea? N-are !.. 

Prin urmare, conversiunea forțată este exclusă. Ce 
altă conversiune s-ar putea încerca? Una facultativă. 
Dacă agricultorul datornic nu vrea să-și achite datoria 
pe dobinda ridicată de astăzi, creditorul, trebuie să 
aleagă una din două: ori scade dobinda, ori cere debi- 
torului înapoi banii împrumutaţi. Dar de unde să ia 
debitorul banii aceștia? Dacă el s-ar putea împrumuta 
pe piață cu 10%, s-ar scutura repede de creditorul lui 
de azi, care-i cere 30%, — și ar rămîne cu o datorie pe o 
dobîndă de trei ori mai mică, ceea ce ar fi pentru el o 
mare ușurare. Numai că, vechiul lui creditor, speriat 
că debitorul lui se poate împrumuta aiurea pe o dobindă 
mult mai scăzută, ca să nu-şi piardă clienţii, ar trebui, 
după însăşi logica afacerilor, să-și scadă îndată şi el 
dobinzile la 10%. Ce ar urma de aici? Ca în câteva zile 
să se producă pe piață o reducere masivă şi generală 
a dobînzilor. Dar unde să găsești bancheri atît de nebuni 
să accepte această catastrofală cascadă a dobînzilor ! 
În concluzie? 

— În concluzie, sire, statul vrea să-i ajute pe agri- 
cultori, dar nu poate! 

— Nici nu mai e ce discuta! zise regele, care ba 
se așeza, ba se ridica de pe scaun. Țăranul, aşa cum 
a știut să ia, n-are decît să ştie să şi dea înapoi! 

Ieşi dindărătul biroului şi începu să se plimbe agitat 
prin faţa primului ministru, care se văzu silit să-şi 
învîrte capul încolo şi încoace, într-o mișcare nefn- 
găduită de gulerul lui scrobit şi înalt. Tăcerea aceasta 
survenită brusc, fără nici o justificare aparentă, nu 
putea decît să-l apese pe Dacu. Mai întîi, de ce l-a 
chemat? Asta să fie « chestiunea de primă importanță» 
pentru care a fost adus pînă aici? Chestiunea nu-i de 
primă importanţă, şi nu merită deranjul. Atunci, ce 
s-a întîmplat? Ce l-a făcut pe Carol, care părea atît 
de însufieţit și de bine dispus, să devină deodată nervos 
şi încruntat? 

Era chinuit Dacu de întrebări şi nu ştia ce să-şi răs- 
pundă. Dar frămîntarea lui fu repede curmată de rege, 
care-şi întrerupse plimbarea şi-l întrebă cu multă soli- 
citudine: 

— Bei ceva, domnule Dacu? 

Deși nu-i era sete, Dacu se arătă sensibil la invi- 
taţie: 

— O citronadă, sire ! 

Cînd să-şi ducă paharul la gură, Dacu îl auzi pe 
rege că-i spune: 

— Ce părere ai, domnule Dacu, despre un guvern 
de concentrare? 

Chipul lui Dacu se acoperi de pete mari, roşii și 
vinete. Iar începe regele cu guvernul de concentrare? 
Pentru asta l-a chemat « urgentisim» aici? Doar au 
mai vorbit şi astă-vară despre un asemenea guvern — 
şi regele îi cunoaşte părerea. În ce scop, așadar, îl sîctie 
iar? Numai aşa, să-l indispună? 

Cu ochii în jos, spre a-şi ascunde supărarea, Dacu 
zise: 

— Nu cred, sire, că un guvern de concentrare ar 
fi necesar. 

— Mă mir, domnule Dacu, să aud asemenea cuvinte 
din partea unui om care are un atit de mare simț de 
răspundere cum ai dumneata ! Noi n-avem de rezolvat 
numai chestiunea datoriilor agricole. Problemele care 
se pun guvernului dumitale sînt multe şi mari. De ce 
nu i-am ușura sarcina, apelînd şi la celelalte forţe 
naţionale? 

— Sire, aş fi cel dintii fericit dacă aş şti că se poate 
face ceva. Dar s-au făcut atîtea încercări nenorocite, 
încît am pierdut orice speranţă. Fiecare partid îşi are 
particularităţile lui, disciplina lui, concepţiile lui poli- 
tice şi economice. Şi apoi, mai sînt şi oameni la mijloc, 
nu numai programe. Nu putem face abstracție de ei. 
În condiţiile acestea, sire, un guvern de concentrare 
nu văd cum ar fi cu putinţă! 

— Ba eu văd! răspunse regele. 

Dar primul ministru nu mai avea înaintea sa pe 
regele amabil și zimbitor de adineauri, ci un rege tran- 
şant, autoritar şi obraznic !... Obraznic !... Alt adjectiv 
mai potrivit pentru acest « buzat» îngîmfat şi agresiv 
nu putea găsi Dacu: obraznic! Chipul congestionat 
al lui Carol, cu buza de sus mai grea și mai proemi- 
nentă decît de obicei, peste nişte dinţi gata să muște, 
reflecta numai obrăznicie ! Prin urmare, de aceea l-a 

atras în cursă aici: ca să-i spună o necuviință. Guvern 
de concentrare !... De ce? Pentru că i-a dat tronul 
înapoi și pentru că i-a pus la picioare un partid puternic 
şi devotat! Aceasta se cheamă, probabil, recunoştinţă 
regală !...Să-i ceară să împartă puterea cu alții! A, 
nu !... Sau tot, sau nimic. De împărţit, Dacu nu 
împarte puterea cu nimeni! 

Rigid, parcă nici n-ar fi avut încheicturi, Dacu se 
ridică de pe scaun, își puse cutiuţa în buzunar și-i răs- 
punse regelui: 

— Sire, am luat act de dorința maiestăţii voastre şi 
o voi comunica imediat colegilor mei! Daţi-mi voie 
să mă retrag! 

— De ce? făcu regele, pe faţa căruia zimbetul prie- 
tenos şi prevenitor, reapăruse. Nu-i nici o grabă!... 
Te rog să rămii la masă cu mine! 

Şi Dacu, înainte de a şti cum să refuze invitaţia, 
se şi trezi în sufragerie, în fața unei femei cu tenul alb 
ca laptele și părul roșcat, în costum de amazoană şi 
cu o cravașă în mină. Primul gînd al lui Dacu fu să 
fugă, dar groaza îl ţintui pc loc. Ar fi vrut să-şi întoarcă 
privirea în altă parte, dar, ca vrăjit, se trezi că se uită 
țintă în ochii ei... Inutil să se întrebe cine e!... Deși 
n-a văzut-o niciodată, o cunoaşte !... Este ca ! Rogcata ! 
Femeia aceasta blestemată, care vine să tulbure liniştea 
ţării. Zvonurile au fost, deci, adevărate! A adus-o! 
Și cine iese tras pe sfoară din afacerea asta? Dacu!... 
Încă o dată tras pe sfoară ! Întîia oară, cînd acest om 
fără obraz l-a obligat să-l facă rege, deşi în exil jurase 
că se mulțumește să fie numai regent — și a doua oară 
astăzi, cînd a adus-o pe Roşcata înapoi, după ce-i dăduse 
toate asigurările că a rupt orice legături cu ea. Și mai 
are îndrăzneala să-l pună pe el, primul ministru al 
țării, faţă în față cu. o asemenea tirfă! Acuma totu-i 
clar ! Aceasta a fost « chestiunea de cea mai mare impor- 
tanță» pentru care a fost chemat urgent, urgentisim, 
aici: să stea la masă cu ea!... Două surprize plăcute: 
guvern de concentrare şi un chef cu o prostituată. Şi 
regcle-şi închipuie că o să-i meargă ! Se înşeală amarnic. 
Vrea să-l umilească pe Dacu, pentru că Dacu este împo- 
triva Roșcatei. Bine! Dacu se consideră în orice caz 

demisionat de pe acum, pentru că un guvern de concen- 
trare depăşeşte limitele demnităţii lui de om politic. 
Dar pentru ţară, demisia lui Dacu va avea un alt cîntec... 
Şi va vedea regele care din doi va trebui să roșească. 

Regele, la început amuzat şi satisfăcut de lungul 
schimb de priviri dintre ea şi primul ministru, socoti 
că tăcerea durează prea mult și făcu prezentările: 

— Doamna Elena Lupescu... domnul Dacu, prim 
sfetnic al tronului ! 

Dacu îl corijă pe rege: 

— Fost prim sfetnic al tronului ! 

Apoi se înclină și ieși. 


x 


Noaptea la douăsprezece, cum ajunse la Bucureşti, 
Dacu chemă la el pe Jugănaru şi pe Crai-Voievod. 
— Şi-a bătut joc de mine! le povesti el. Mai întîi 
mi-a vorbit de un guvern de concentrare. Apoi, m-a 
tras cu sila în sufragerie, ca să fac cunoştinţă cu aia... 

— Cu care aia? întrebă Jugănaru. 

— Cu Roșcata ! răspunse Dacu. 

Se aștepta ca, la vestea aceasta, Jugănaru şi Crai- 
Voievod să sară în aer. Săriră amîndoi, dar nu de indig- 
nare, ci de curiozitate: 

— Şi după aceea? 

— Am demisionat şi am plecat! 

Abia acum Jugănaru îşi manifestă indignarea: 

— Dar, domnule Dacu, asta nu poate fi un motiv 
serios de demisie ! 

— Cum? strigă Dacu. Asta nu este motiv de demisie? 
Să ne lăsăm guvernaţi de o femeie de stradă? 

Ministrul de interne, Crai-Voievod, interveni: 

— ...Lasă, deocamdată, frate luliane, femeea în 
pace !... la spune-mi mai bine ce e cu guvernul ăla 
de concentrare ! 

— Buzatu îl vrea cu tot dinadinsul! 

— Şi o crezi serios? 

— Cum să n-o cred, dacă mi-a spus-o! 

La rîndul său indignat, Crai-Voievod se ridică de 
pe scaun şi se apropie de Dacu: 

— Bine, mă frate luliane! Cum poate fi cineva 
atît de... atît de... cum să-ţi spun... atît de nevi- 
novat încît să nu înțeleagă ce a vrut Carol! Pe de-o 
parte te ştie dușmanul ei, iar pe de alta, el fără ea nu 
poate trăi şi a adus-o. Și acum, ce vrei să facă omul 
cu ea? S-o ţină ascunsă? Asta merge o zi, două, o 
lună... dar după aceea, tot va trebui s-o scoată în 
lume. De aia a venit cu guvernul de concentrare: ca 
să primeşti să dai mîna cu ea. Te împaci cu ea, bine! 
Rămii la putere. Nu te împaci cu ea, fă bine și respinge 
un guvern de concentrare, adică fă-ţi bagajele şi ia-ţi 
tălpăşiţa... Și tu te-ai grăbit să-ţi iei tălpăşița! Ai 
făcut o ispravă, pentru care meriţi toate felicitările. 

Moale ca o cîrpă, Dacu şedea turtit în fotoliu şi 
nici nu îndrăznea să ridice ochii la Crai-Voievod. Are 
dreptate fratele Alexandru !... A fost un nerod. Dacă 
regele ar fi vrut cu orice preţ să-l concedieze, demisia 
lui şi-ar fi avut rostul. Dar regele n-a făcut decît să 
încerce un şantaj. Și asta-i cu totul altceva. Demi- 
terea este un act irevocabil, pe cînd șantajul îți mai 
dă timp de gîndire, de discuţii, de alegere. 

— Tot ce spui este adevărat, frate Alexandre! 
oftă el, tot cu ochii în jos. Dar e prea tîrziu să mai revin 
asupra demisiei. Trebuie să ne retragem. 

— Ba eu sînt de părere să nu ne jucăm de-a demi- 
siile ! strigă furios Jugănaru. Noi trebuie să ne păzim 
poziţiile cît putem şi prin orice mijloace. Dacă plecăm, 
deschidem. drumul liberalilor. Și ei vor şti să fie mai 
deştepţi decît noi. Dumneata, domnule preşedinte, 
te-ai grăbit să demisionezi. Foarte rău !... Va trebui 
să invoci un motiv personal care te-a dus la demisie: 
că ești obosit, că eşti bolnav, că eşti obligat să pleci 
în străinătate pentru un timp oarecare... Dar noi, 
noi partidul, rămînem pe loc... Eu cred că fac un bine 
partidului şi ţării, dacă nu mă consider demisionat! 

— Şi cu Rogcata ce faci? făcu Dacu, istovit de 
toate cîte a avut de îndurat în ziua aceea. Vrei să stai, 
dumneata, romîn, alături de o...? 

Jugănaru respinse argumentul cu un gest de dispreţ: 

— Mha !... Dacă-i dă regelui mîna să stea alături 
de ea, n-o să mă apuc să fiu eu mai cu moţ decit el. 


VII 


De cincisprezece ore, Spiru Maramă, prefectul poli- 
ţiei, stătea în picioare, fără să fi avut timp nici să se 
ducă la masă. 

Venise acasă azi dimineaţă cam pc la patru, după 
ce se războise prin Crucea de piatră, în fruntea unei 
echipe din poliția de moravuri ușoare, cu toate mada- 
mele alea — dar n-apucasc bine să aţipească şi l-a 
chemat prefectura la telefon: 

— Bolşevicii, domnule prefect ! 

— Bolșevicii? răcni el, buimăcit de somn. 

— Da, domnule prefect! S-au supărat pe curba 
de sacrificiu. 

— Şi ce? 

— Fac tărăboi pe Calea Griviței. 

Dintr-un salt, colonelul Maramă fu jos din pat și 
înjurînd şi trîntind tot ce-i cădea sub mînă, începu 
să se îmbrace în grabă. Bolşevicii ăștia o să-l îngroape 
de viu, că nici de dormit nu-l lasă în pace să doarmă... 
Să nu doarmă el, pentru că s-au supărat dumnealor !... 
Numai asta știu: să se supere! În loc să muncească, 
se supără. Îi supără că avem un rege! Îi supără că 
vin la noi în vizită ofiţeri francezi şi englezi ! Îi supără 
mitingurile militare de aviaţie! Îi supără că facem 
manevre regale, că ni se trimit avioane din străinătate, 
că am instalat o fabrică de măști contra gazelor! Dar 
ce nu-i supără pe dumnealor!... Dacă undeva, prin 
Finlanda guvernul închide sediul comunist, sau dacă 
în Polonia, Pilsudski instituie un regim de dictatură 
militară — se supără ăştia la noi. În toate alea se 
bagă şi toate alea îi supără. Atunci ce să te mai miri că 
se supără pe curba de sacrificiu ! 

ntr-o jumătate de oră, colonelul Maramă stră- 
bătea în goană Calea Griviței, dar la cîteva sute de 
metri de sala Locomotiva trebui să se dea jos din mașină, 
din pricina mulțimii care împiedica circulația. Înaintea 
prefectului se întindea o mare de capete, peste care 
fluturau zeci de placarde: « Jos curba de sacrificiu !» 
« Vrem piine !» « Vrem muncă !» 

— Ce facem, domnule colonel? se auzi el, interpelat. 

Întoarse capul şi-l zări pe Belciug, care sosise cu 
cîteva minute înainte. 

— A, dumneata eşti? răspunse Maramă. Deocam- 
dată să vedem cc se întîmplă pe acolo. 

Și făcu semn cu capul spre localul sindicatelor. 
Belciug înţelese şi amîndoi începură să-și facă loc prin 
mulțime, cu ochii mereu spre balcon, unde vedeau pe 
cineva cu figura nedeslușită şi de unde nu le ajungeau 
la ureche decît frinturi din cele ce spunea el mulţimii: 

— ... Toate industriile, în afară de industria de 
război, îşi reduc activitatea şi aruncă alte zeci de mii 
de muncitori în braţele șomajului... Industria lemnului 
în Valea Mureşului și-a încetat cu totul activitatea... 
Zeci de mii de muncitori petrolişti au fost concediaţi... 
Mii de țărani iau drumul orașului în căutarea unui 
codru de pîine şi îngroaşă rîndurile şomerilor. 

Încet-încet, Belciug şi Maramă răzbiră destul de 
aproape de sală, ca să-l poată auzi pe cel care vorbea: 

— ... Regimul capitalist se îneacă în belșugul creat 
de muncitorimea muritoare de foame. Miile de mun- 
citori, şomeri şi exploataţi, împreună cu țărănimea 
flămîndă, nu are altă scăpare decit lupta contra acelora 
care le sug sîngele. Orice iluzie în promisiunile parti- 
dului național-țărănist s-a spulberat. Au făgăduit con- 
trolul averilor, reducerea impozitelor, libertatea cuvîn- 
tului, dreptul de organizare a muncitorimii, înlăturarea 
şomajului, ridicarea clasei țărănești, dar cînd au pus 
mîna pe putere ce au făcut? Au mărit birurile şi le-au 
aruncat în spinarea milioanelor de nevoiaşi, au mărit 
concedierile, au mărit șomajul, au mărit jaful, desfriul, 
risipa, au mărit teroarea, au mărit sărăcia și acuma 
vor să ne-o mărească şi mai mult, pentru că au nevoie 
de bani pentru război... 

Belciug îi şopti lui Maramă: 

— Ştii cine-i ăsta? 

Prefectul se uită atent la orator şi nu-şi amintea să fi 
întîlnit vreodată pe omuleţul acesta mic de stat, sfrijit, dar 
cu nişte ochi negri, adinci, neverosimil de negri şi adînei. 

— Nu-l cunosc! 

— E Crişan! 

— Crişan? 

Acuma-l cunoştea. Auzise prea multe despre el, ca 
să poată spune că nu l-ar cunoaşte. 

— Îl arestez ! zise el lui Belciug. 

Şi ca să-și facă loc, îmbrînci, furios, pe cei care-i 
stăteau înainte. Dar muncitorii, muţi, întoarseră capul 
şi-i aruncară o privire atît de întunecată, încît prefectul 
începu să strige la ei: 

— Ce vreţi, bă! 

Din toate părţile se ridică un singur răspuns: 

— Vrem pîine! 

— Pine! V-arăt eu acuși piine, să nu puteţi duce. 
Să vă împrăștiați numaidecit, că umplu spitalul cu 
voi, nenorociţilor ! 

Nu mișcă nimeni. Prefectul, urmat de Belciug, le 
întoarse spatele şi după ce luptă cu coatele ca să poată 
ieşi din mulţime, se repezi la ofiţer: 

— Intraţi în ei! 

Atîta plăcere a avut Spiru Maramă în toată dimi- 
neața aceea: să-i vadă pe ofiţeri, pe comisari, pe soldaţi, 
pe jandarmi, pe gardieni, cum dau iama în bolșevici 
şi cum îi bat de-i smintesc, cu tot ce au la îndemiînă: 
cu vîna de bou, cu patul puștii, pînă şi cu şipcile placar- 
delor pe care izbuteau să le smulgă din mîna muncito- 
rilor !... Auzi, domnule, dacă ei vor pîine, să nu-i dea 
lui voie să doarmă!... Să scoli pe oameni ziua în 
amiaza mare din somn, parc-am fi în pădure! Bucuria 
lui Maramă, însă, atinse culmea numai cînd auzi și 
cîteva focuri de armă. Aha! Să poftească măgarii să 
mai fie bolşevici şi altă dată!... S-au supărat pe 
curba de sacrificiu? Acum le-am dat ce-au vrut! Cel 
puţin să nu se fi supărat de pomană!... Dar după ce 
mulțimea se împrăștie, prefectul avu o mică decepţie: 
nu au fost ridicaţi de pe jos decît doi muncitori grav 
răniți. Maramă strimbă din nas: 

— Vrei să-ţi spun drept, domnule Belciug? zise el, 
în mașină, către secretarul general de la interne. Nu 
ştiu dacă pentru atita lucru făcea tot deranjul. 

Belciug avea, însă, concepții mult mai largi asupra 
ordinei publice: 

— Domnule prefect, răspunse el cu o discretă nuanță 
filozofică, altfel nu se poate! O dată mai mult, o dată 
mai puţin! 

Nemulțumit, Maramă respinse categoric explica- 
ţiile lui Belciug. 

— Cum s-ar zice, ca la loterie!... Ei, nu! Te rog 
să mă ierți! Părerea mea, dragă domnule Belciug, 
este că siguranţa statului nu-i joc de loterie. 

La prefectură, Maramă află că domnul ministru de 
interne, Jugănaru, telefonase după el. Chemă îndată 
ministerul şi-l găsi pe Jugănaru. 

— Eu sînt, domnule ministru ! 

— A, domnul Maramă !... Te-aş ruga să vii îndată 
la mine... dacă se poate! 

Mare lichea Jugănaru ăsta! își zise Maramă, în 
drum spre interne. Cit de frumos îmi vorbește! Cu 
« te-aş ruga» şi cu «dacă se poate»! Ştie mirlanul că 
în ţara asta sînt alții mai mari decit el şi se pricepe 

al naibii să înghită lumînări cu duzina. Şi luminare 
mai mare ca astă-toamnă, cînd a crezut că moşteneşte 
fotoliul lui Dacu... Numai asta-i mai lipsea regelui: 
Să-l aibă pe Jugănaru prim sfetnic)... Jugănaru, 
mai mare peste miniştri !... Mocofanul tot mocofan ! 
Necioplit şi obraznic! Adică ce şi-a închipuit el? Că 
regele o să-şi ia un ţăran nespălat, ca șef de guvern? 

Maramă parcă-l vedea şi acum pe rege cum îi spune, 
în ziua crizei, lui Naie de la filozofie: 

— Pe ţărănoiul ăsta în ițari, Naie dragă, nu-l pot 
înghiți să mă tai. Cînd mă gîndesc că aș fi vreodată 
silit să-l fac prim ministru și să iau mereu masa cu 
el, îmi vine, să mă ierţi, să vărs de pe acum! 

Dar Naie l-a liniștit. 

— Sire, nici în ruptul capului Jugănaru. Nu numai 
pentru că e ţăran, dar pentru că mai e şi şmecher pe 
deasupra. Maiestăţii voastre îi trebuie în fruntea guver- 
nului naţional-ţărănist tot un boier, dar un prost. Cel 
mai potrivit e Marinescu. Și boier şi nerod. Cel mai 
nerod dintre ei. Cu Marinescu, maiestatea voastră nu 
va avea dificultăţi. Îl va putea concedia oricînd fără 
nici o explicaţie. Sire, luaţi-l pe Marinescu ! În scurtă 
vreme, un guvern Marinescu va da faliment, aşa că 
maiestatea voastră va putea dovedi lumii că național- 
ţărăniştii, fie că-l au, fie că nu-l au pe Dacu în fruntea 
guvernului, tot nu fac nici două parale. Un partid, 
oricare ar fi el, tot partid e. Şi maiestatea sa regele 
n-are nevoie de nici un partid. 

Regele l-a numit îndată pe Marinescu în locul lui 
Dacu. S-au minunat toţi. Singurul care nu şi-a permis 
nici măcar să se mire, a fost Jugănaru. A tăcut, a înghiţit 
şi s-a mulțumit cu internele. Sînt șapte luni de atunci 
— şi în şapte luni a realizat, ca ministru de interne, 
două opere mari: a suprimat trei automobile care încăr- 
cau prea mult bugetul statului şi a mărit numărul 
şefilor săi de cabinet, de la doi, la șapte. Cu şapte șefi 
de cabinet — care primeau leafa a patru miniștri — 
Jugănaru se simțea mai mare. 

În cabinetul lui Jugănaru, colonelul găsi pe Robert 
Cernescu, noul subsecretar la interne, în plină dispută 
cu Atanasovici, fost ministru de interne sub guvernul 

liberal, care venise, în numele partidului național- 
liberal, să ceară socoteală guvernului pentru întîmplă- 
rile de azi dimineaţă. 

— Cum de v-aţi putut permite, striga Atanasovici, 
dumneavoastră care vă pretindeţi că sînteţi un guvern 
democratic, să trageţi în muncitori? 

— Dar nu înţelegi o dată, domnule Atanasovici, 
răspunse Cernescu, că vinovaţi în toată afacerea asta 
sînt comuniștii? 

De origine liberal argeșan după tată, Robert Cer- 
nescu era o speranţă a naţional-țărăniștilor, care aveau 
nevoie de tineri cu carte, eleganți și energici. Cu carte 
Robert Cernescu era, precum atesta şi diploma lui de 
absolvent al facultății de drept de la Paris. Despre 
eleganța lui nu exista nici în cercurile cele mai preten- 
ţioase ale saloanelor bucureştene vreo rezervă oarecare. 
Robert Cernescu, spre a-şi acoperi trupul scund şi îndesat 
şi spre a-și face cît mai agreabile trăsăturile chipului 
său care erau departe de a-l aminti pe Adonis, făcea 
o mare risipă de bani şi de timp pe la cei mai buni 
croitori din Capitală. Cît despre energia lui, ea era pe 
deplin demonstrată de rapiditatea cu care, în ciuda 
marii concurenţe de talente tinere în lumea politică 
a ţării, şi-a creat o situație demnă de invidiat, atît în 
partid, cît şi la curtea lui Carol. Înverşunat apărător 
al ideilor democratice care stăteau la baza partidului 
național-țărănist şi a restauraţiei, Robert Cernescu nu 
putea vedea în tulburările de pe Griviţa decît mîna 
comuniştilor, ceea ce-l revolta pe Atanasovici, apărător 
la fel de înverşunat al ideilor democratice care stăteau 
la baza partidului naţional-liberal. 

— la mai slăbeşte-mă cu basmele astea! îi replică 
el lui Cernescu. Care comunişti? Bieţii muncitori au 
venit să protesteze împotriva reducerii salariilor. Şi 
dumneavoastră i-aţi împuşcat ! 

Lui Maramă nu-i plăceau exagerările: 

— Ei, na! interveni el. l-am împușcat. Au fost 
numai răniţi vreo doi dintre ei și dumneata zici că i-am 
împuşcat pe toţi! 

Dar Atanasovici nu era omul să dezarmeze atit de 
ușor. 

— Mai întîi, nu i-aţi rănit, ci i-ați ucis! 

— Nu-i adevărat! îl dezminți Maramă. Vin de 
acolo ! Sînt doar răniţi! 

Ministrul de interne, care asista la această scenă 
ca un arbitru, făcu, împăciuitor, către Maramă: 

— Răniţi !... Dar pînă la spital au murit! 

— Bine ! răspunse Maramă. Să zicem că au murit! 
Răniţi, morţi, mi-e indiferent! Vorba e: cîţi sînt? O 
mie? O sută de mii? Nu! Numai doi, mari şi laţi!... 
Asta-i una ! Și apoi, cine i-a ucis? Noi? Asta-i nemai- 
pomenit, domnule Atanasovici, cînd adevărul e că 
dacă are cineva să se plingă sîntem noi! Dumneata 
ştii că muncitorii au atacat cu ciomege şi bolovani pe 
gardieni și că pe mulţi dintre ei i-au ucis? Atunci de 
unde şi pînă unde să-i fi omorît noi pe muncitori, 
cînd eu am dat ordin... eu, eu personal am dat 
ordin gardienilor mei să nu tragă! Şi n-au tras. Gloan- 
ţele găsite pe jos sînt de calibrul 6,35, pe cînd ar- 
mătura gardienilor publici are calibrul 9... Cum, dar, 
să fi tras gardienii? Du-te și dumneata de cercetează! 
Nu lipsește nici un glonte din revolverele oamenilor 
mei! 

— Aşa susține şi Belciug! făcu Jugănaru către 
Atanasovici. Uite, am raportul lui sub ochi. Zice că 
s-au găsit revolvere de-ale muncitorilor. 

Indignarea lui Atanasovici nu mai cunoscu margini. 

— Prea mă crezi copil, domnule Jugănaru! Dum- 
neata uiţi, probabil, că eu am fost timp de şase ani 
subsecretar şi după aceea ministru de interne, așa că 
eu ştiu cum se face un raport şi cunosc mentalitatea 
ofițerilor noştri de poliție. Eu încă n-am întîlnit un 
ofițer de poliție care să aibă curajul să declare că a 
văzut pe unul din oamenii lui trăgînd... Chestia cu 
revolverele este o rușine... Domnul Cernescu știe tot 
atât de bine ca şi mine, cum niște revolvere pot ajunge 
în faţa unui sindicat. Aşa că nu dau nici un ban pe 
afirmaţia lui Belciug al dumitale că revolverele găsite 
ar fi ale muncitorilor. 

Vehemenţa cu care Atanasovici fi apăra pe munci- 
tori, îl supăra pe Cernescu mai mult decît acuzaţia că 
s-ar fi dat ordin poliţiei să tragă. 

— În definitiv, se răsti el la Atanasovici, ce ne 
reproșezi dumneata? Că am ucis doi bolşevici? Dar 
îţi amintești câți țărani şi muncitori aţi ucis sub guver- 
nările voastre liberale? 

— Asta-i culmea! strigă Atanasovici, uluit de 
cinismul acestui Cernescu. Dumneata găseşti, așadar, 
că dacă noi, liberalii, n-am procedat bine, trebuie să 
faceţi şi voi la fel ca și noi? 

— Nu! răspunse Cernescu, pe un ton categoric. Și 
avem dovada că vina nu este a noastră. Muncitorii 
s-au apucat să demonstreze împotriva reducerii sala- 
riilor, cînd noi am dat încă în urmă cu zece zile dispo- 
ziții ca doleanţele lor să fie satisfăcute. 

Oricît ar fi vrut, Atanasovici nu putea să priceapă 
ce-i spune Cernescu: 

— Atunci de ce au manifestat azi dimineaţă? 

Însuşi ministrul de interne îi explică: 

— Pentru că muncitorii nu erau informaţi că guvernul 
a hotărît să nu mai aplice curba de sacrificiu la primele 
speciale ale mecanicilor, la cotele de acord ale lucră- 
torilor din ateliere şi la chirie. Și-ți repet: măsurile 
acestea le-am luat încă acum zece zile... 

— Dar cum se face că n-au fost informați? 

— Comuniştii ! răspunse Jugănaru. Comuniștii n-au 
lăsat pe muncitori să se intereseze ce s-a făcut cu memo- 
riile lor. Lor nu le convine ca muncitorii să afle că nu 
mai au nici un motiv să se plingă. Incidentele nenoro- 
cite de azi dimineaţă n-au fost decît o provocare a 
comuniștilor, care-şi trimit peste tot agenţii lor, ca să 
sape temeliile statului. 

Atanasovici se pregătea să răspundă lui Jugănaru, 
dar Spiru Maramă, care se uită la ceasornic strigă 
îngrozit: 

— Aoleo, aoleo! S-a făcut opt! Am plecat! 

— Cit? strigă Atanasovici la fel de îngrozit. Opt?... 
Plec și eu. 

Dar și Cernescu se uitase la ceasornic şi părea și 
el neliniștit: 

— Opt? zise el. E vremea să plec! 

Se uitară unul la altul şi-şi zîmbiră cu sen- 
timent. 

— Păi mergem împreună ! decise Maramă. 

Grăbiţi, Cernescu, Maramă şi Atanasovici ieşiră 
din minister și se urcară în maşina prefectului: 

— Pe aleea Vulpache! 


E i 


Dimineața, cum se trezi, regele îl chemă pe Puiu: 

— A plecat avionul? 

— Da, sire! 

— A fost totul în ordine? 

— Absolut totul! Sir Detterding v-a transmis de 
la aeroport, încă o dată, culdele lui mulțumiri pentru 
felul cum a fost primit de maiestatea voastră ! 

Mulţumirile ucestea nu crau indiferente regelui. 
Este exact ceea ce spun comuniștii în manifestele lor, 
că Henry Dctterding, preşedintele consiliului de admi- 
nistraţie al marelui trust petrolifer Royal Dutch, n-a 
venit în ţară pentru o simplă vizită, ci ca să vadă ce 
a făcut Carol în acest an de cînd este rege. Detterding 
— şi alţii ca el — i-au dat bani spre a pune în picioare 
un regim de dictatură fascistă şi spre a pregăti războiul 
împotriva Uniunii Sovietice. Cu banii aceştia Carol 
a trebuit să construiască şosele strategice, să facă un 
pod peste Dunăre și şase poduri peste Prut, să înzcstreze 
armata, să întărească poliţia, să mărească închisorile. 
Sînt bani cu care trebuie să nimicească Partidul Comu- 
nist şi mișcarea muncitorească şi să facă loc cît mai 
larg propagandei fasciste! S-a ţinut Carol de cuvînt 
sau nu s-a ţinut?... Da! Este exact că Detterding 
n-a venit doar să întrebe — ci să-i ceară socoteală. Și 
i-a cerut ! Și cum i-a cerut! Pe tonul cu care un patron 
cere socoteală tejghetarului său! Dar răfuiala a fost 
scurtă. Registrele de intrare şi ieșire se echilibrau — şi 
Carol a ieşit cu faţa curată. Încă n-a construit podu- 
rile, pentru că banii s-au dus nu știu unde. În schimb, 
a făcut multe arestări printre comuniști. Încă n-a putut 
face nimic pentru armată. În schimb, cînd poate, trage 
în muncitori. Încă n-a instituit oficial dictatura. fa 
schimb, toți oamenii politici i se uită în ochi și se bat 
între ci ca să-i pupe mîna. Detterding s-a declarat mul- 

țumit şi a făcut cu el o afacere: i-a cumpărat cu șaispre= 
zece miliarde lei cota de redevenţă a statului la produ- 
sele petrolifere. La preț, s-au înţeles repede. 

— Sire, i-a spus Detterding, vei scumpi petrolul 
în țară, ca eu să-l pot vinde mai ieftin în străinătate. 

Carol nu putea fi decît de acord cu Detterding. 
Petrolul rominesc trebuie să fie plătit cît mai scump de 
populaţia romiînească, spre a putea fi vîndut cît mai 
ieftin pe pieţele străine, de unde trebuie alungat petrolul 
sovietic. Ca să scape de concurența petrolului sovietic, 
Detterding ar fi fost dispus să cumpere chiar și de la 
sovietici întreaga lor cotă de export — dacă guvernul 
sovietic ar fi acceptat. 

Carol își făcu iute socoteala pe un colț de hirtie, 
ca să vadă ce-i poate ieși din combinaţia aceasta şi 
rezultatul i se păru atit de onorabil, încît foarte agitat, 
îl întrebă pe prinţul Nicolae: 

— Cum crezi, Niky, că i-aş putea mulțumi lui Detter- 
ding pentru tot binele pe care-l face ţării? 

— Decorează-l ! 

— Lasă copilăriile !... Ce-i trebuie lui decoraţii? 
Înţeleg să-i arăt o atenţie care să aibă o anumită semni- 
ficaţie. Numai asta l-ar putea satisface ! 

— Nu văd ce! răspunse Niky. 

Dar Carol găsise între timp: 

— Ce-ar fi să-l invit la jurămîntul recruților ! 

— O asemenea bazaconie, numai ţie poate să-ți 
treacă prin minte! răspunse Niky, plictisit. Cum să 
chemi un negustor... mic sau mare, dar tot simplu 
negustor... şi încă străin pe deasupra, la jurămintul 
recruților ! 

— Negustor, dar e Detterding ! 

— Ce folos că e Detterding, dacă n-a venit aici nici 
măcar în calitate oficială ! 

— Dar e Detterding, frate ! | 

— Iar Detterding ! Uiţi că faţă de armată, Detter- 
ding nu-i decit un civil oarecare. Cum să-l aduci la 
jurămîntul recruţilor? 

— Dacă-i Detterding ! 

Şi a făcut ce a vrut. L-a poftit pe Detterding la 
jurămîntul recruţilor, apoi i-a dat un banchet și i-a 

repetat declaraţiile lui de devotament pentru cauza 
comună. Cum, dar, să nu-i mulțumească Detterding 
pentru primire ! 

— Şi alte noutăţi? îl întrebă Carol pe Puiu. 

— Belciug şi Maramă au fost de vreo cîteva ori pe 
aici să vă facă un raport! 

— De cîteva ori? Dar ce s-a întimplat? 

— lar s-au obrăznicit bolşevicii, sire! Azi dimi- 
neață au atacat pe Calea Griviței poliția şi armata! 

— Şi ai noştri au tăcut? 

— Ba nu! Au tras în ei! Sînt morţi şi răniți! 

Regele trînti, furios, papucul pe care-l ţinea în 
mînă: 

— Fire-ar al dracului să fie de ghinion !... Şi tocmai 
acum s-a nimerit ca Detterding să plece! Să fi stat cel 
puţin încă o zi să vadă că nu-i furăm banii! Dă-mi-l 
pe Marinescu la telefon ! 

Conversaţia cu primul ministru Marinescu, fu scurtă: 

— Marinescule, te aştept la cinci... Şi ce e cu recti- 
ficarea aia a bugetului?... Da?... Bine!... Şi să 
vină şi Teianu cu dumneata! 

Cind regele puse jos receptorul, Puiu îl întrebă: 

— Tot nu e gata cu rectificarea? 

— Nu! Îţi place? De şapte zile tot rectifică şi recti- 
fică şi nu mai isprăveşte cu rectificatul !... Şi doar 
i-am spus de atitea ori: Marinescule, armata e baza! 
Baza e armata, Marinescule !... Degeaba! Dacă nu-i 
tragere de inimă !... În sfîrșit, poate isprăvim azi!... 
Mai ai ceva? 

Puiu zîmbi: 

— Mi-a telefonat domnul profesor Arghir să vă 
invite la premiera noii lui piese: « Un om în cumpăna 
lui şi a altora»... şi mi-a strecurat că, peste patru zile, 
împlineşte şaizeci de ani! 

— Aha ! făcu regele. Şi ce vrea? 

Dar îndată-i păru rău că a vorbit aşa de urit faţă 
de Puiu despre profesorul lui, şi-i spuse nervos: 

— Bine! Mai vorbim ! 

După ce se îmbrăcă, regele se închise în camera de 
lucru gi cercetă mai întîi magazinele americane de. 
cinema și publicaţiile germane specializate în con- 

cursuri de nuduri. După aceea, trecu la munca de stat, 
Avea de făcut multe, dar ceea ce ar fi vrut să asigure 
în primul rînd ţării erau uniformele. Problema nu-i 
dădea pace nici ziua, nici noaptea. Străinul care ar fi 
pătruns pentru întîia oară în palat se putea crede într-un 
vast atelier de ceaprazerie şi confecțiuni militare. În 
toate saloanele, pe mese, pe fotolii, pe cămine, pe cana- 
pele, pe covoare, erau îngrămădite, claie peste grămadă, 
schițe sau modele realizate de şepci soldăţeşti, de chipie, 
de coifuri, de hamuri, de nasturi, de lampasuri, de 
trese, de centiroane, de cizme, de pinteni, de trompete 
— mai toate opera personală a regelui. Ştia că este de 
datoria lui să ajute ţara să se ridice — de aceea vroia 
el singur să găsească uniforma cea mai adecvată unui 
popor fericit. Avusese astă-noapte pe la unu o scurtă 
întrevedere cu Lucica şi văzuse la ea un tip de nasture 
care-l entuziasmă. Fără s-o mai întrebe, i-l rupse cu 
atita energie, încît îi rupse şi bluza: 

— Nasturele ăsta de damă este colosal. O să-l adopt 
pentru regimentele mele de roșiori ! 

Harnic, deci, şi entuziast, Carol lucră la schiță 
aproape două ore, cu nasturele sub ochi, ca model, 
pînă veni Puiu să-i aducă aminte că trebuie să-l primească 
în audienţă pe cunoscutul om politic Jean Tehaş, supra- 
numit Șoimul Oborului, care, vrăjit de chemarea vremii, 
părăsise, trîntind uşa, vechiul partid liberal al Vizirilor, 
spre a-şi face un partid propriu, pe care venea să-l 
pună la dispoziţia tronului. Carol cunoştea tăria noii 
organizaţii politice: n-avea nici o tărie. Gruparea celor 
cincisprezece-douăzeci de agenţi electorali de mîna a 
treia care s-au luat după Șoimul Oborului nu făcea 
decît să mărească numărul zecilor de grupuleţe similare, 
improvizate de nişte oameni grăbiţi să ciupească din 
biata bucăţică de piine pe care şi-o puteau agonisi ca 
prim miniştri ai țării. Dar asta-i şi plăcea regelui. Cu 
cît era partidul mai slab, cu atît îl iubea el mai tare. 
Regele iubea pe cei slabi. Îi iubea şi-i încuraja pe toți, 
inclusiv pe Jean Tehaș, care, dacă prin dezertarea lui, 
după dezertarea lui George Viziru şi a lui Aureanu, 
n-a putut face cine ştie ce rău liberalilor, era, totuși, 
un dezertor. Carol, deci, îi strînse mîna cu efuziune: 

— Domnule Jean Tehaș, ai făcut un act patriotic 
pe care țara nu-l va putea niciodată uita! 

— Mă simt fericit, sire, că am părăsit la vreme un 
partid care poate dușmăni un rege divinizat de întregul 
popor. Prin plecarea mea, n-am vroit să stric în nici 
un fel partidului liberal, în care timp de optsprezece ani 
am trăit ceasuri de înaltă satisfacție sufletească. Nedrep- 
tatea ce mi s-a făcut şi ingratitudinca faţă de mine 
eram gata să le iert. Dealtfel mă şi hotărîsem să plec 
într-un lung voiaj de consolare. Dar mii şi mii de prie- 
teni au venit la mine și mi-au zis: Nu ! N-ai voie! Incă 
n-a sunat ceasul odihnei ! Mai trebuie să lupţi! Tronul 
are nevoie de tine! Maiestatea sa regele aşteaptă spri- 
jinul tău moral şi politic. Şi am ascultat îndemnul lor, 
sire ! 

— Bine ai făcut, domnule Tehaş! După cîte înțeleg, 
ai părăsit, dar, partidul liberal... pentru ce? 

— Pentru că e un partid reacționar, sire! Condu- 
cerea liberală este ultrareacționară. După Vintilă, e 
Dinu, care-i mai rău decît toţi! De ani de zile am avut 
de suferit de pe urma despotismului lor ! 

— Dar, în acest caz, de ce nu l-ai urmat pe George 
şi ţi-ai făcut un partid propriu? 

— Sire, eu cu George sîntem în cele mai bune relaţii. 
Amiîndoi urmărim acelaşi ţel: să schimbăm conducerea 
tiranică a Vizirilor. Dar George e George şi eu sînt eu. 
Eu sînt una, el e alta... Partidul meu se numește 
« Omul liber»... Sînt om liber... Fac ce vreau!... 
De aceea, am solicitat maiestății voastre această 
audienţă: ca să vă exprim, sire, nemărginitul meu devo- 
tament și hotărîrea mea fermă de a servi tronul, dina- 
stia, drapelul şi armata !... Sire, luaţi-mă şi faceţi 
ce vreți cu mine! 

Regelui îi veniră lacrimi în ochi. Se scărpină niţeluş 
cu acea elegantă discreție cunoscută numai capetelor 
încoronate, şi răspunse: 

— De acord! Dar programul meu îl cunoști?... 
Nu?... lată-l în două cuvinte: Morală în viața publică... 
cinste în administraţie... şi înzestrarea armatei | 

— Sire! făcu Șoimul Oborului, transfigurat de feri- 
cire. Este exact programul meu | 

— Minunat ! zise regele. Văd că ești un om de inimă. 
Sînt convins că noi doi, dumneata și cu mine, sîntem 
destinaţi să facem lucruri mari pentru ţara aceasta. 

După Jean Tehaș, se prezentă regelui deputatul 
Mihăescu, independentul. Cu Mihăescu, regele n-avu 
nici o dificultate. Independentul venea cu o ofertă 
simplă: 

— Sire, sînt pe cale să înjgheb un partid! 

— Bine faci! Şi ce-şi propune partidul acesta? 

— Să fie independent! 

— Admirabil! Sînt democrat şi-mi place indepen- 
denţa !... Un partid independent este absolut necesar 
într-un stat democratic! 

— Partidul meu va fi ultra-democratic, sire ! 

— O ! exclamă regele. Atunci e și mai bine! 

— Sire, asta e și speranţa mea: că va fi și mai bine! 
Pentru că vreau să atrag atenţia maiestăţii voastre 
că partidul meu nu va fi, pur şi simplu, un partid inde- 
pendent oarecare, ci un partid al independenţilor! 
Un partid care va educa pe membrii săi în spiritul inde- 
pendenţei. Nu un partid, ci o crescătorie de indepen- 
denţi. 

— O crescătorie de independenţi? făcu regele, plă- 
cut impresionat. Dar știi că e o idee! 

— Da, sire! Dacă maiestatea voastră îmi acordă 
sprijinul, va avea întotdeauna la dispoziție oricîţi inde- 
pendenţi va voi! 

— Cum să nu, cum să nu! îl asigură Carol pe Mihă- 
escu independentul. Te voi ajuta, pe cit pot, domnule 
Mihăescu, pentru că sînt convins că noi doi, dumneata 
şi cu mine, sîntem destinaţi să facem lucruri mari pentru 
fara aceasta ! 

Lui Mihăescu îi urmă un jurnalist parizian căruia 
regele îi dictă repede: 

— Dintre toate sporturile, acela pe care-l iubesc 
mai mult este jocul de tenis. Joc tenis din frageda copilă- 
rie. Îmi face marc plăcere acest joc şi am ajuns la rezul- 
tate frumoase. Tot atit de mult iubesc automobilismul. 
Maşina mi-o conduc singur. Iubesc foarte mult cursele, 
cînd poţi să dai (rîu liber capacităţii de viteză a moto- 
rului. Mașina mea favorită este Hispano. Fotbalul 

are azi cei mai mulţi aderenţi... Nu-i adevărat că 
vreau să institui un regim de dictatură. Sînt un rege 
democrat. Îmi iubesc meseria de rege. 

Grăbit să termine pentru că se făcuse ora 
două şi știa că-l așteaptă Aureanu, regele adăugă în 
fugă: 

— Fiu-meu este crescut de mine spre a fi un rege 
democrat. 

Apoi, îl concedie pe jurnalist. 


x 


Dacă în primăvara anului 1931 era cineva foarte 
ocupat în țara romînească, acela se numea Aureanu. 
Muncea mult Aureanu, pentru că deţinea în stat o 
funcţiune de prim ordin: aceea de om indispensabil. 
De la restauraţie încoace, ajunsese confidentul tutu- 
ror membrilor familiei regale. Dar poate niciodată nu 
şi-a dat seama cît de mare şi de grea este răspunderea 
care-i apasă pe umeri, cum a simţit astăzi. 

A început cu prințul Nicolae, care-l rugase încă de 
aseară să treacă pe la el în primele ore de dimineaţă. 
Cînd a sosit la palat, l-a găsit pe fratele regelui palid 
şi abătut. 

— Alteță, îi spuse Aureanu, sînt zile de primăvară ! 
De ce atita pesimism? 

— Am de ce, Aurene, am de ce! răspunse prințul 
cu amărăciune. 

Şi se revărsă într-un potop de incriminări la adresa 
lui Carol. 

— A înnebunit cu desăvirgire! Nu mai poţi sta 
de vorbă cu el. S-a înconjurat de toți gheșeftarii, care 
nu dau voie să se apropie nimeni de el, ca să nu li se 
strice afacerile. A ajuns o jucărie în mîna lichelelor !.. . 
S-a bucurat ţara cînd l-a văzut. Dar acuma îi este silă 
de el. Se ţine numai de porcării ! 

Hm, porcării ! se întreba Aureanu. La ce s-o fi gîndit 
prințul? La femeile regelui, sau la afacerile lui? Pentru 
că sînt multe şi dintr-un fel și din celălalt. Şi nimeni nu 
“era mai iniţiat ca omul indispensabil şi confidentul 
regal, Aureanu, în afacerile amoroase şi financiare ale 

regelui. Femeile ca femeile! Pe Aureanu, om serios, 
acest capitol îl lăsa de mult aproape indiferent. Dar 
afacerile ! Afacerile nu-l lăsau indiferent, așa că era în 
măsură să ştie mai multe decît oricare altul. 

Şi în timp ce Nicolae își vărsă focul pe Puiu, pe 
Lupeasca, pe Teianu — care a adus-o pe Roşcata în 
ţară cu pașaportul nevesti-si — pe toată camarila de la 
palat, Aureanu tot la « porcării» se gîndea. Termenul 
acesta îl sicîia. Desigur, prinţul, supărat cum e, și tînăr 
cum e, nu poate fi decît nedrept cu fratele Carol. Prinţul 
nu ştie ce se petrece cînd el, omul indispensabil, se 
prezintă la rege, ca om indispensabil. Și confidentul 
regelui nu vine la palat, la cine ştie ce ocazie rară. Membru 
în nenumărate consilii de administraţie bancare și 
industriale, ocaziile sînt foarte dese și s-ar putea zice 
obligator dese. Totuşi, ori de cîte ori intră Aureanu în 
cabinetul regal, Carol, cu o bucurie de copil alintat, 
care-și așteaptă de mult bunicul sau unchiul, îi sare 
înainte, cu mîinile întinse: 

— Ce mi-ai adus? 

Şi Aureanu, care ar vrea să-l necăjească pe rege, 
dar care este prea mişcat de drăgălășenia candidă și 
tinerească a gestului, îi întinde întotdeauna un pachcţel. 
Firește, nu este un pacheţel de bomboane. Regele a 
depăşit vîrsta cînd ar putea fi cucerit cu un pacheţel de 
bomboane. Acuma e mare, om însurat, cu copii... copii 
cît păr în cap, în ţară, în Japonia, în Grecia, în Franţa, 
în Statele Unite, în Italia, peste tot unde l-au purtat 
curiozitatea și necazurile lui princiare. De aceea, pache- 
telele cuprind surprize potrivite cu anii și cu situaţia 
lui socială: acţiuni. Așa cum alţii sînt pasionaţi colec- 
ţionari de fluturi și gîndaci, Carol este un pasionat colec- 
ţionar de acţiuni. Cînd pune mîna pe acţiuni, simte că 
filfiie deasupra capului său spiritul marilor săi înaintași 
Carol I și Ferdinand I. Și Aureanu, care-i cunoaște 
slăbiciunea pentru acțiuni, munceşte să i le procure 
de peste tot: de la „Banca de Credit Romiîn«, de la 
„Banca de Sconti de la « Banca Romiînească», de la 
« Banca Naţională», de la fabrica de avioane « I.A.R.», 
de la« Banca de control a industriei şi comerțului», de la 
societatea cehoslovacă de încălțăminte « Bata», de la 

societatea suedeză « Ericsson», de la toate societățile 
de petrol, zahăr, lemn, textile, vinaţuri, şi aşa mai departe. 
În afară de femei, singurul lucru în faţa căruia regele 
își pierde capul sînt acţiunile. Poţi să-i oferi — şi au 
încercat atîļia să-i facă această plăcere ! — orice: palate, 
păduri, moșii, el rămîne rece ca gheaţa. Tot ce nu poate 
fi transferat în străinătate și depus la bănci pe nenumă- 
ratele lui pseudonime, îl lasă indiferent. Numai acţiunile 
— şi în cel mai rău caz banii lichizi, de preferinţă în 
devize şi de preferinţă în dolari, lire şi franci elveţieni 
— îi pot trezi interesul. Și ce interes !... Să vezi cum 
îi tremură mîna cînd atinge hiîrtiile acestea şi cum îi 
sclipesc ochii de bucurie !... Ca unui copil!... Şi să 
spui că asta e porcărie !... Trebuie să fie cineva prea 
rău și prea josnic să afirme că bucuria unui copil ar 
putea fi o « porcărie». De aceea, Aureanu ar fi vrut 
să-i atragă prințului Nicolae atenţia că exagerează, dar 
cînd îl văzu cu cîtă sinceră durere vorbește despre cele 
ce se petrec la palat, i se făcu milă de el și-l ascultă cu 
același respect mai departe. 

— A stricat totul, Aurene! ţipa Nicolae. De cînd 
a adus-o pe tîrîtura aia înapoi, ofițerii nu mai vor să 
ştie de el. 

Prostii! gîndi Aureanu. Ofițerii se laudă! Ziceau 
că dacă vine Lupeasca înapoi, o împușcă. Dar n-a 
mai împuşcat-o nimeni ! Dimpotrivă ! Au găsit un nou 
mijloc de avansare: să-i facă plecăciuni damei. Dar 
dacă prinţului îi place să creadă că regele nu mai e 
iubit de ofiţeri, fie şi aşa! 

— Alteță, nu ştiu nimic precis! 

— Ba e ceva foarte precis: Carol şi-a pierdut toată 
popularitatea în armată. Dar s-o ştii de la mine, eu 
nu mi-o voi pierde! Eu nu! 

Bravo, bravo! reflectă Aureanu. Stăm bine cu 
fraţii !... Prinţul are gînduri mari. Vrea să-l alunge 
pe Carol şi să-i ia locul. I s-a făcut de tron! 

Dar Nicolae își dădu seama că mărturisirea lui este 
prea îndrăzneață și căută să-i îndulcească efectul: 

— Vina o purtaţi dumneavoastră, conducătorii 
politici ! 

— Cu ce, alteță? întrebă Aureanu. 

— Pentru că nu vă arătați destul de dîrzi față 
de rege! 

— Bine, alteţă ! Voi încerca să văd chiar astăzi 
pe maiestatea sa! 

Repezit, Nicolae îi răspunse: 

— Nu știu dacă te va primi!... Sau, te va primi 
dacă vrea Puiu Florescu. Dă-i două mii de lei bacşiș 
lui Puiu... şi regele te va primi! 

Bietul băiat ! reflectă Aureanu. Cît de mult trebuie 
să sufere, dacă e în stare să spună asemenea prostii. 
Să-i dea el, Aureanu, lui Puiu bacșiş!... 

— Alteță, zise el, voi încerca, fără să-i dau lui Puiu 
bacșiș. 

De la prinţul Nicolae, Aureanu se duse de-a dreptul 
la rege, care-l chemase dis-de-dimineaţă la telefon, să-l 
poftească la masă, pentru că are neapărată nevoie de 
el să-i vorbească în « chestia greacă». Așa numea regele 
cearta dintre el şi fosta lui soţie, Elena: chestia greacă. 
În ultimele luni lucrurile se agravaseră. Regele trimitea 
mereu fostei lui soţii ordine prin funcţionari și ofiţeri 
cu privire la cele mai năstruşnice măsuri de administraţie 
a palatului ei, îi suprima servitori, pe neașteptate, fără 
s-o fi întrebat, nu-i îngăduia să primească oaspeţi și 
nici să se arate în public. În sfîrșit, îi făcea tot ce putea 
ca s-o silească să-şi ia lumea în cap și să plece din ţară. 
Elena ar fi fost de acord, dacă ar fi putut obţine de la el 
mijloacele de trai, demne de rangul ci — şi dreptul de 
a-și vedea copilul o bună parte din an. Dar nu se puteau 
înţelege. 

— De ce nu intervine regina Maria? l-a întrebat 
o dată Aureanu pe ex-regele Greciei, George, fratele 
Elenei și soţul Elisabetei, sora lui Carol. 

— Atita ar mai lipsi! răspunse George, îngrozit. 
Regele n-o poate suferi. Ar fi destul ca ea să ceară ceva, 
pentru ca el să-i facă împotrivă! 

În cele din urmă, a fost pus Aureanu să medieze. 
După lungi tratative, regele a acceptat ca Elena să 
stea patru luni pe an în ţară — cînd își va putea vedea 

zilnic copilul — şi opt luni în străinătate, unde copilul 
va veni la ea în vizită pe două luni. În plus regele îi 
acorda o listă civilă de 7.200.000 lei pe an. Elena s-a 
declarat în principiu de acord, dar nu prea avea încredere 
în cuvîntul regal. 

— Cine garantează că această convenţie va fi pusă 
în practică? a întrebat ea. 

— Semnătura regelui este cea mai bună garanţie! 
i-a răspuns Aureanu. 

Elena nu părea convinsă: 

— Nu! Vreau alta mai bună! De pildă, garanţia 
consiliului de miniştri. 

— Cu neputinţă, maiestate! O asemenea garanţie 
trebuie să fie întemeiată pe un text de lege, care 
deocamdată este inexistent... şi care nu se încadrează 
în tradiţiile noastre naţionale! 

— Atunci vreau garanţia lui Alexandru al Serbiei ! 
se încăpăţină Elena. 

Pus în curent de Aureanu, regele se arătă fericit: 
avea un pretext să se supere și să nu-i mai acorde Elenei 
nimic. 

Aşa stăteau lucrurile ieri. Și Aureanu se întreba 
ce s-o mai fi întîmplat între timp, că regele este atît 
de grăbit să-l vadă. 

La masă, Carol începu prin a-i vorbi despre criza 
politică. Lichidarea regimului naţional-țărănist îi interesa 
pe amindoi în aceeași măsură. În special, pe rege, 
guvernul ăsta al lui Marinescu îl plictisea îngrozitor. 
Durase peste o jumătate de an. Era prea mult. Lăsaţi 
atîta timp la putere, naţional-țărăniștii vor crede că 
fără de ci, regele nu poate domni — şi prin aceasta, 
ideea de partid, în loc să slăbească, ar mai putea ieși 
întărită. Era intolerabil. Şi Carol nu s-a jenat să le-o 
spună. Mai întîi printr-o simplă aluzie: a schimbat, el, 
personal, fără să consulte guvernul, pe directorul general 
al căilor ferate şi pe directorul general al teatrelor şi a 
pus în locul lor oamenii lui de încredere. Toată lumea a 
crezut că guvernul, revoltat că regele calcă normele 
constituționale și se amestecă în chestiuni care sînt numai 
de resortul guvernului, va demisiona. Dar n-a mişcat 
nimeni. Dimpotrivă ! A doua zi după ce regele a făcut 

demonstraţia aceasta că poate guverna și singur, fără 
concursul partidelor, Jugănaru dădea presei declaraţii 
entuziaste, 

— Niciodată n-am fost atît de tari ca acuma. Dacă 
ar fi să plecăm, am fi noi cei dintii informaţi. Deocam- 
dată, stăm bine şi avem de gînd să stăm şi mai departe. 

Desigur că resemnarea naţional-țărăniştilor nu-l 
putea satisface pe rege. Naţional-ţărăniștii nu mai au 
ce căuta la guvern. Țara va avea explicaţii destule. 
Criza economică n-a fost rezolvată. încasările merg 
prost: 30.000.000 pe lună în loc de 90.000.000. Parla- 
mentarii sînt lipsiţi de orice simţ de răspundere. Ca să 
voteze bugetul, în ajun de Crăciun, au trebuit să fie 
aduși de poliţie, în automobil. Armata n-are ce mînca. 
Soldaţii, flămînziţi, sînt trimişi acasă. Dar mai rău 
decît toate, grevele muncitorești continuă şi bolșevicii 
îşi fac de cap. Numai gura lor o auzi. Dacă nu-i Crișan, 
e Pavliceanu, dacă nu-i Pavliceanu, e Trifănescu, ori 
Cojocaru, ori Vardă, ori Körner, ori Pîrvan... Rapoar- 
tele sînt pline de-alde ăştia care se agită mereu pentru 
altceva: pentru ajutorarea de către stat a şomerilor, 
pentru piine şi muncă, pentru eliberarea celor închişi, 
pentru libertatea de funcționare a sindicatelor unitare, 
pentru ziua de şapte ore în uzine, pentru deschiderea 
căminelor muncitoreşti, pentru apărarea Uniunii Sovie- 
tice... Şi între timp, fraudele continuă: ba la asociația 
patronală, ba la casa muncii, ba la percepții, ba la 
serviciul maritim, ba la căile ferate. S-a isprăvit!... 
Guvernul trebuie schimbat ! De aceea, regele îl chemase 
de două săptămîni de la Londra pe Titulescu: să facă 
sondaje pentru un guvern de coaliţie. O coaliție a tuturor 
şefilor de partide, pentru un guvern de concentrare. 

— Titulescu ! Îmi trebuie un guvern deasupra par- 
tidelor ! Romînia are nevoie de ajutoare financiare în 
străinătate și le poate obține numai dacă partidele se 
hotărăsc să colaboreze frățește la un guvern al salvării 
publice. 

Titulescu primi, dar regele era perfect liniștit. Un 
guvern de concentrare nu se va face. Regele cerea ca 
în acest guvern să intre neapărat Aureanu. Dar ştia 
că Dacu nu va accepta pe Aureanu. Regele cerea ca 

în acest guvern să intre George Viziru. Dar ştia că Muică 
nu-l va accepta pe George. Regele cerea ca în acest 
guvern să intre Neuţă, dar ştia că Arghir nu-l va accepta 
pe Neaţă. Regele putea să aibă încredere în șefii 
partidelor: se mîncau între ei mai mult chiar decît ar 
fi trebuit spre a face imposibil un guvern de con- 
centrare. 

Totuși, regele avu o surpriză cu doctorul Bratu. 
Doctorul Bratu luă în serios dorinţa regelui și acceptă 
să intre într-un asemenea guvern. Dar nu știa pentru 
care program și în ce calitate. 

— Sire, programul ! 

— Ai dreptate, doctore ! Uitasem ! Pentru program, 
du-te la Titulescu. 

Dacă i-ar fi aruncat piper roșu în ochi, obrazul lui 
Bratu s-ar fi schimonosit mai puţin. El, șef de partid, 
în loc să discute cu regele, să se ducă la un subaltern 
să-i ceară programul? 

Cu Dacu a fost şi mai nostim. În toamnă, Dacu, ca 
să nu se facă de ruşine că partidul nu-l urmează în 
opoziţie, a dat zvon în ţară că se retrage, provizoriu, 
de la conducere, ca să-și vadă de sănătate — și după 
ce a îndemnat pe parlamentarii naţional-țărăniști să 
sprijine guvernul lui Marinescu, a plecat în Italia. S-a 
plimbat pe acolo, cît s-a plimbat, a dat la Roma un 
interviu în care-şi arăta admiraţia pentru toate realizările 
lui Mussolini, apoi s-a întors acasă și a început să trateze 
colaborarea la un guvern de concentrare. Senin, bine 
dispus, fără nici o supărare pe rege. Capşa avea ce 
vorbi: 

— L-aţi văzut pe Catone al nostru? A și uitat de 
Rogcata. Ca și cum nici n-ar fi existat cîndva vreodată 
o Roșcată. Mare giret, Catone al nostru ! Șiret al naibii ! 

Dacu se credea, într-adevăr, mare giret. Credea că 
dacă nu va mai pomeni de Roșcată, regele-i va ierta 
gestul de la Sinaia și va renunţa la guvernul de concen- 
trare. De aceea, punea lui Titulescu condiţii de colabo- 
rare, pe care le ştia moarte în fașă: 

— Eu trebuie să am majoritatea în parlament. 
Altfel, dacă George ajunge la o înţelegere cu Muică, 
mă majorează. 

— Dar Muică mi-a dat acelaşi argument! îi răs- 
punse Titulescu. Dacă dumneata te împaci cu Bratu, 
îi majorezi pe liberali. 

Şi tratativele au ajuns la un punct mort. Se discută... 
se tatonează... se încearcă formula unui guvern de 
tehnicieni, care tot cu aceiași oameni de partid ar trebui 
să se înjghebe,.. Degeaba... criza continuă... dar 
nu mai poite cortinua..,. 

— Trebuie rezolvată urgent ! zise regele, cînd masa 
fu pe sfirşite. Fără partide, deasupra partidelor, contra 
partidelor. .. şi cît se poate de repede. 

Aureanu, care se știu fără partid, deasupra partidelor 
şi contra partidelor, spera că regele-i va face, în sfirşit, 
surpriza să-l indice pe el ca succesor al naţional-țărăniști- 
lor şi se sili să-l tragă pe rege de limbă. 

— Dar cum şi cu cine? întrebă el, cu multă 
nevinovăție pe rege. 

— Încă nu ştiu! răspunse regele. Totuși, azi-miine, 
va trebui să iau o hotărire... Dar să lăsăm asta! 

Şi trecu la « chestia greacă». 

— M-am săturat, dragă Aurene ! Vreau să se curme 
o dată cu afacerea asta !... Ea se bizuie pe informațiile 
ce i se dau că ţara ar fi de partea ei şi că toată lumea 
dorește să ne vadă împăcaţi, ca să-mi impuie dorinţele 
ei. Asta s-o creadă ea, cu idiotul ăla de frate al ei... 
Nu mă-mpac! S-a isprăvit ! Nu mă împac!... Să nu-și 
facă nimeni iluzii: nu mă-mpac! 

— Totuşi, lumea crede că... 

— Să nu creadă! De aia am vrut să-ţi vorbesc. Să 
găsim un mijloc ca lumea să amuţească! 

— Sire, mijlocul cel mai bun ar fi o declaraţie clară 
din partea maiestăţii voastre ! 

Regele respinse propunerea cu un gest de spaimă: 

— Nu, nu, nu! strigă el. Eu n-am voie să vorbesc, 
Aurene ! Nu se potriveşte ! Sînt rege ! Dar dumneata... 

Oricât se știa om indispensabil, Aureanu nu putea 
să vadă cc-ar mai putea face util pentru dinastie și tron. 

— Eu, sire? Nu pricep cum! 

— Uite cum ! Vei da un interviu | 

— Şi ce să spun, sire? 

— Asta o vom stabili împreună! 

Trecură în birou şi munciră cîteva ore la interviu. 
Regele dicta şi Aureanu scria. Dar pentru că regele 
dicta încet, scria şi Aureanu încet. Ideile erau clare, 
dar frazele ieşeau în prima lor formă, foarte confuze, 
ceea ce-l punea pe Aureanu în situația neplăcută de 
a face obiecţii de ordin gramatical. Cînd interviul fu 
gata, regele îl citi în gura mare. Aureanu era mulțumit. 
Conversaţia dintre el și ipoteticul gazetar care-i punea 
întrebări, decurgea într-un stil destul de decent. Înce- 
pea cu o serie de considerente asupra situaţiei politice 
generale din ţară, ca să ajungă acolo unde vroia Carol: 
la statutul familiei regale. Divorțul era definitiv, pentru 
că au fost respectate toate formele legale. « Regele 
Carol al II-lea — spunea Aureanu în declaraţiile pregă- 
tite de rege — a găsit, la suirea sa pe tron, următoarea 
stare legală: divorțul între alteţa sa regală, azi maiestatea 
sa regele Carol II și alteţa sa regală Elena, azi maiestatea 
sa Elena». 

— E clar? făcu regele căruia i se părea că Aureanu 
stă prea mult cu ochii în hîrtie. « Stare legală» !... O 
dată făcut, e bun făcut. Mortul de la groapă nu se mai 
întoarce ! Scurt !... Ca să se termine odată cu « chestia 
greacă» l... 

— Este inutil, sire, să mai pledaţi ! răspunse Aureanu. 
Mă-ntreb numai unde ar fi mai nimerit să-l public! 

— Du-te la Cristofor Kerbală! zise regele, cu un 
aer enigmatic. 

„Deşi se înoptase de mult, Cristofor Kerbalà îşi mai 
făcea somnul de după masă, cînd indispensabilul Aureanu 
veni să-i sune la ușă. Delicatul bancher și neînduplecatul 
om de litere Cristofor Kerbală, cînd dormea, avea, ca 
toți inocenţii, numai visuri frumoase: palate, grădini, 
succese, femei și alte asemenea imagini reconfortante, 
care, după aceea, în trezie, îi alimentau curajul și optimis- 
mul. De pildă, astăzi Cristofor Kerbală se lăsa cu volup- 
tate în prada unui vis în care sinteza luptei pentru viață 
se îmbina în chip ciudat cu sinteza luptei pentru glorie. 
Astfel, i se părea că e rege — rege cu coroană pe cap şi 

curteni de jur împrejur — şi că poporul, întreg poporul 
defila prin faţa lui şi că fiecare din aceste milioane de 
suflete îi depunea la picioare cîte un sac cu galbeni. 
Aceasta era lupta pentru viaţă. Şi acum, urma partea 
a doua. După ce şi-a dat ultimul ban, pentru ca regele 
să nu moară de foame, poporul deodată a început să-l 
aclame: Trăiască regele nostru mare și bun !... Prin 
urmare, tot el ia banii, tot el este aclamat şi tot el este 
bun și mare ! Aceasta era lupta pentru glorie. Şi tocmai 
cînd aclamaţiile atinseră o culme care-l făcea pe Cristofor 
Kerbală să creadă că jugul vieţii este uneori destul de 
catifelat, și-a găsit valetul să-l readucă la realitate. 

— Conaşule, a venit conu Aureanu ! 

Deși smuls din somnul cel mai adînc, Cristofor nici 
nu se supără, nici nu se miră: ştia de ce vine la ora 
aceasta Aureanu. 

— Să mă scuze un moment ! Vin îndată. 

Şi trecu repede în sala de baie să-şi facă un duș. 
Nu vroia să-l lase pe conu Costică Aureanu să aştepte. 
Avea pentru el o stimă prea mare, de cîteva luni, de 
cînd acest boier între boieri a ascultat sfatul regelui 
şi i-a părăsit pe liberali, pentru că — zicea el — ţara 
nu poate fi salvată decît prin adoptarea unui «ritm 
nou» în politică. Plecarea lui Aureanu a fost pentru 
liberali o lovitură teribilă. Ceea ce a bucurat şi pe Kerbală 
şi pe rege. Amîndoi erau fericiţi cînd li se întîmpla libe- 
ralilor cîte o nenorocire. Şi liberalii erau în serie neagră. 
Puțin după spărtura provocată de Aureanu, a murit pe 
neaşteptate, la moșie, la Mihăieşti, Vintilă Viziru. Cum 
a aflat, regele a pus mîna pe telefon: 

— Cristofor ! Ai auzit? A crăpat Vintilă de apo- 
plexie. .. 

— «Şi de inimă rea ! l-a completat respectuos Kerbală. 

Şi au rîs amîndoi. Dar cu și mai mare poftă au rîs 
luna trecută, de păţania lui Muică. După moartea lui 
Vintilă, Muică a preluat șefia partidului naţional-liberal. 
Regele, însă, care iar vroia să-l vadă șef pe George 
Viziru, i-a trimis vorbă lui Muică să nu accepte șefia, 
ci să mai aștepte niţel. Muică n-a vrut să asculte de 
rege — şi regele a început să pîndească momentul să 
se răzbune. Prilejul s-a ivit luna trecută, cînd liberalii au 

ţinut o mare întrunire în capitală. Muică a luat cuvîntul 
şi după ce a descris în culorile cele mai sumbre halul 
în care a ajuns ţara de pe urma guvernării național- 
ţărăniste, a scos din picpt un strigăt sfişietor, menit să 
rămînă în istorie. 

— Destul, maiestate !... Scapă-ne! 

A doua zi, regele l-a poftit pe Muică la masă — și l-a 
îndopat cu speranţe. 

— Am fost viu impresionat de apelul dumitale de 
ieri ! i-a spus regele. Ai dreptate ! Trebuie să facem ceva 
ca să scăpăm ţara din situaţia asta. 

— Sire, i-a răspuns Muică, îmbujorat de plăcere, 
partidul liberal își pune întreg devotamentul său tradițio- 
nal la picioarele tronului. 

— Atunci e în ordine! Pregătiţi-vă! 

Clubul a aflat peste o oră cuvîntul regal: liberalii 
să se pregătească. O zi şi o noapte, şi încă o zi, vestea a 
făcut turul ţării și a stirnit zarvă mare: liberalii vin la 
putere. A treia zi, Muică a avut o surpriză: ziarele anunțau 
că a sosit în capitală Titulescu, ambasadorul Romîniei 
la Londra, care a fost chemat de rege spre a face sondaje 
În vederea unui guvern de concentrare. Muică a plîns 
de necaz și rușine. În schimb, au ris regele, Kerbală 
şi Aureanu. 

Cristofor îl găsi pe Aureanu moțăind în fotoliu şi, 
cu respectul datorat vîrstei, îl trezi: 

— Domnule Aureanu ! 

Aureanu tresări şi se frecă la ochi: 

— A, Cristofor !... Ştii pentru ce am venit! 

— Firește că ştiu! răspunse Cristofor. Ai interviul 
la dumneata? 

— Îl am! 

— Dă-mi-] !... Îl trimit îndată la Globul. 

Aureanu se trezi de-a binclea: 

— La Stănică Popescu? 

— De-a dreptul la el! 

— Ştii că e o idee! făcu Aureanu. Flămînd cum e 
să stea de vorbă cu regele, să-i dăm speranţa că-i aranjăm 
o audienţă ! 

— Nu-i nevoie! Pentru atîta lucru, licheaua asta 
nu trebuie să spurce palatul... Îl am la mînă şi aşa ! 

Am închiriat în imobilul lui din Brezoianu un etaj întreg 
pentru o sucursală de-a mea, cu un milion pe an... 
şi i-am dat chiria pe cinci ani înainte. Așa că Stănică 
îmi stă la picioare. Ce-i cer, asta-mi face !... Stai să vezi ! 

Demonstrația dură trei minute: un minut pînă îl 
obținu Cristofor pe Stănică la telefon şi două minute 
conversaţia: 

— Alo, domnu Popescu? 

— Da! A ! Conu Cristofor. Să trăieşti ! Cc mai faci? 

— Am o mică rugăminte la dumncata! 

— Ascult, cuane Cristofor ! 

— Să-mi publici miine dimineață un interviu cu 
Aureanu. Îl um gata scris! 

Stănică începu să se vaiete: 

— Aoleo, coane Cristofor, păi la ora asta vii? Gazeta-i 
făcută !... Las-o pe poimiine! 

— Nu! îi răspunse, tăios, Cristofor. Nu las nimic, 
Îmi trebuie miine. Dacă nu apare miine, să știi că mă 
supăr ! 

Glasul lui Stănică răsună alarmat în receptor: 

— Văleu, cvane Cristofor, că iute mai ești la supă- 
rare !... Parcă ţi-aș f zis cine știe ce!... Trimite-mi 
istoria aia... să văd ce putem face! 

După ce isprăvi, Cristofor rise triumfător către 
Aureanu ! 

— Ai văzut? 

Aureanu văzuse și-l mînca mîna. Tare ar fi vrut să-i 
tragă o pereche de palme acestui Cristofor Kerbală! 
Auzi, îndrăzneală de pașaportar ticălos ! Să aibă obrăz- 
nicia să-i demonstreze — și cu cîtă plăcere! — că 
Stănică Popescu nu-i decît o cîrpă în mîna lui! 

— Am văzut! răspunse el lui Cristofor. Ştiam că 
Stănică-i o lichea! Dar o lichea așa de mare, n-aş fi 
crezut ! 

Se uită la ceasornic și se ridică iute din fotoliu: 

— Ei, bravo ! Ne-am luat cu vorba şi s-a făcut opt! 
Plec !... Dumneata ce faci? 

— Plec şi eu! 

Coborîră braţ la braţ şi se urcară în mașină, amîndoi 
bine dispuşi: 

— Pe aleea Vulpache! 

Între Nicu Beliotis și Naie Naie nu existau nici 
gînduri ascunse, nici invidie, nici rezerve de vreun fel 
oarecare. Pe Nicu şi Naie îi lega din copilărie o prietenie 
străbătută de un reciproc spirit de sacrificiu, care atingea 
înălțimi mitologice. Lucrul era cu putință, numai 
pentru că destinul a vrut ca Nicu Beliotis și Naie Naie 
să vină pe pămînt cu două misiuni care, departe de a 
se respinge, se căutau spre a se completa: Nicu Beliotis 
să fie inginer și Naie Naie să fie filozof. Nicu Beliotis 
să aibă parale și Naie Naie să n-aibă. Nicu Beliotis să 
vrea să dea şi Naie Naie să vrea să ia. Fără dispute, 
fără introduceri, fără timidităţi inutile. Totul se înte- 
meia pe averea lui Nicu și pe silogismele lui Naie Naie. 
Fiindcă tăria lui Nicu stătea în imensa lui avere care 
era în continuă creștere, iar tăria lui Naie în bogatul 
lui izvor de silogisme care aveau un succes tot mai 
mare. În primul an al restaurației se găseau istoriografi 
originali care susțineau că toată forța spirituală a lui 
Naie se găsea în sprîncenele lui diabolice. Dar au apărut 
alţii care au putut dovedi că Naie Naie cucereşte fetele 
care frecventau cursurile, cu silogisme — şi în special 
cu un silogism care, deși răsuflat, căpăta, în gura pro- 
fesorului de logică, accente de o originalitate irezistibilă: 

— Domnișoară ! zicea el tinerei studente cu visurile 
neisprăvite. Cine te iubește pe dumneata este un om 
deștept. Eu te iubesc pe dumneata. Deci sînt un om 
deştept ! 

La care, adăuga în surdină: 

— Vino diseară la mine. Am dulceaţă de trandafiri 
şi stampe japoneze. Vom conversa. 

Cu această gîndire filozofică, Naie Naie dădea gata 
nu numai fetele, ci și pe oamenii politici, pe tinerii 
pederaști din aristocrație şi în primul rînd pe bancheri. 
Bancherii erau slăbiciunea lui, și el — slăbiciunea lor. 
Cum făcea cunoștință cu un bancher, îi spunea: 

— Bancherul este singura specie umană făcută cu 
adevărat după chipul și asemănarea lui Dumnezeu. 
Dumneata ești bancher. Deci, dumneata ești imaginea 
lui Dumnezeu pe pămînt. 

Cu greu s-ar fi putut găsi un bancher să poată ține 
piept acestei argumentații a filozofului Naie. Cel vizat 
se precipita la casa de bani — și-i dădea lui Naie, nu 
după chipul și asemănarea lui Dumnezeu, ci cu un 
dram mai mult. 

O singură dată Naie a suferit un eşec. Preopinentul 
era Cristofor Kerbală cu care se afla de o bună bucată 
de vreme într-un foarte intens comerţ filozofic: Cristofor 
îl ajuta pe Naie cu de-ale gurii și Naie îl servea pe Cristofor 
cu de-ale minţii. Din gratitudine, Cristofor l-a pus mai 
mare peste întreprinderea lui editorială Cultura noastră. 
Naie, care nu se putea dezbăra de viciul său filozofic 
nici măcar atunci cînd, din stimă pentru codul penal, 
i se cerea să se mulțumească numai cu filozofia, făuri 
chiar din primele zile un nou silogism: 

— Cine nu ia cît poate, cînd nu-l vede stăpînul, este 
dușmanul nevestei și al copiilor săi. Eu nu sînt dușmanul 
nevestei și al copiilor mei. Deci, voi băga mîna pînă 
în cot în sacul cu bani al lui Cristofor. 

Și dat fiind că Naie Naie nu era numai un filozof, 
ci un filozof dinamic, de la vorbă la faptă nu trecură 
nici douăzeci și patru de ore. 

Dar n-a avut noroc. Cristofor Kerbală a aflat şi, 
învățăcel harnic al lui Naie Naie, l-a pedepsit cu propriile 
lui arme silogistice. 

— Un om care fură, i-a zis, el, este un hoţ. Tu, Naie 
Naie, ai furat ! Deci, ești un hoț !... leși afară! 

Şi au rămas supăraţi cîțiva ani, pînă a venit restau- 
raţia și iar și-au dat mîna. I-a împăcat regele !... Amicul 
lor... regele! 

Naie se uita la Nicu Beliotis cum își numără banii, 
fără invidie, fără gînduri ascunse şi fără rezerve — și 
filmul vieţii lui îi rulă prin minte ca fulgerul. S-a născut 
din tată „comisar de poliţie. Om vrednic, tata ! Ograda lui 
era plină de pureci şi de gâște. Dar n-a ținut mult. Într-o 
zi, tata a fost adus mort acasă. Îi picase o cărămidă în 
cap chiar la comisarsat, unde se făceau reparaţii. Durerea 
lui Naie nu se poate descrie ! Să ai un tată comisar de 
poliţie şi să-l pierzi indiferent la orice vîrstă, dar mai 
cu seamă la frageda vîrstă a studenţiei — nu-i greu de 
calculat deficitul. De durere, Naie și-a luat lumea în 

cap și a pornit-o prin străinătăţi, ca să fie, rînd pe rînd, 
simbolist, ateu, nihilist, francmason, anarhist, socia- 
list, catolic, — dar totdeauna stipendiat nu se ştie cu cit 
şi de cine, spre a-și șlefui arta în a lansa silogisme, unele 
clare, altele mai puţin, după necesitate. La un an-doi după 
ce s-a încheiat pacea, Naie s-a înapoiat în ţară, perfect 
înarmat spre a ajunge profesor de logică la facultatea 
de filozofie. Ca logician, Naie a ciupit idei și parale, în 
dreapta și în stinga, de la bancheri, de la industriași, de 
la partide, de la ministerul de interne, de la instituţiile 
filantropice — şi pentru că, odată cu venirea lui Mus- 
solini la putere, căzuse în misticism, a ciupit de la sina- 
gogi, dar n-a uitat nici de biserici. Totuși, Naie putu să 
măsoare forța silogismelor lui numai cînd s-a hotărît să 
ciupească și o văduvă întru Hristos, moștenitoarea 
gazetei Vorba rominului. Tirul silogismelor lui fu atît 
de rapid și ameţitor, încît sfîrşitul bătăliei fu cel așteptat: 
văduva căzu, cu gazetă cu tot, în braţele profesorului 
de logică. Victoria aceasta jucă un rol important în 
pregătirea restauraţici: cu gazeta Vorba rominului, 
Naie adună bani de la comunităţile evreiești și luptă 
pentru întoarcerea regelui-stăpîn. 

Restauraţia a dat legăturilor dintre Carol și Naie 
o bază morală care se lărgea tot mai mult. Naie schimbă 
titlul gazetei din Vorba rominului în Vorba rumiînului. 
A fost un moment crucial în renașterea ţării. De cînd 
cu emanciparea prin tratatul de la Versailles, orice 
ovrei sau țigan putea să-şi zică « romîn». Dar « rumîn» 
nu! Atributul de «rumîn» nu și-l putea revendica 
decît un descendent direct și neprecupcţit al getotracilor, 
care veneau tocmai de la maica Roma cea bătriînă. 
« Rumin»! Parcă simţea omul cum calcă sănătos şi 
înfipt pe glia rumînească, curățată de buruiana liftelor 
străine. Și această gazetă rumînească deveni un oficios 
al palatului. Bineînţeles, Naie Naie cerea acuma cu 
altă autoritate spirituală subvenţii de la bancherii şi 
negustorii greci, armeni, sau vrei: avea pe rege în 
spatele lui. 

Tot pentru a servi tronul şi țara, Naie Naie propuse 
regelui întemcierea grupării P.R. adică a « Prietenilor 
Regelui». P.R.-iştii erau un corp de elită, foarte restrins 

şi selecționat cu mare băgare de seamă, printre cei care 
aveau merite deosebite în restaurație. Fiecare membru 
al grupării avea dreptul să adauge în coada numelui 
său aceste două inițiale: P.R. Tot după sugestia lui 
Naie Naie regele înființă un ordin — ordinul « coroana 
de spini» — care, pentru a-și asigura o pecete aristo- 
cratică, primi o titulatură franceză: « La couronne d'6- 
pinnes». Ordinul « coroana de spini» era destinat a fi 
conferit numai P.R.-iştilor care au suferit pentru Carol, 
cît a fost prinț în bejenie. Deși « coroana de spini» 
era o instituţie tînără, îşi avea o istorie bogată. Într-o 
zi, Nelu Pedicuristul, redactor al « Drumului nostru» 
şi carlist înfocat, veni la Capşa cu vestea: 

— Regele a întemeiat un ordin fantastic: « La cou- 
ronne d'Epinnes» ! 

— Cum, cum? făcu Nectarie, în mijlocul obișnuiţilor 
lui comeseni, « La couronne des...»? 

Şi făcu un joc de cuvinte în franceză atît de urit, 
încît roşi pînă și Mimi Pantof care, oricît de străină 
îi era limba lui Corneille și Racine, atita franţuzească 
mai știa și ea. 

Deputatul naţional-țărănist Sotir, care nu prea se 
pricepea la de-alde-astea decît în limba lui curat romi- 
nească, se aplecă spre doctorul Mihăescu, independentul, 
să se informeze — și cînd află, îşi bău mai întîi păhărelul 
şi ştergindu-și zdravăn gura cu șerveţelul, făcu, plin de 
gravitate: 

— Ei, aşa ordin zic şi eu! 

Nectarie se uită la el cu dispreț: 

— Ce te bagi, nene? N-auzi? Ordinul ăsta se dă 
numai carolingienilor ! 

Din acca zi, aşa a rămas: cine spunea un cuvint 
bun despre rege era poreclit carolingian. Şi pe Naie, 
asta-l jignea. De pildă, el! Era carolingian? Nu! El 
era un spirit liber ! Liber să decidă pe cine să iubească 
şi pe cine nu! Și el l-a ales, liber, nesilit de nimeni și 
dezinteresat, pe Carol, ca pe un miîntuitor al țării romi- 
neşti !... Şi să i se spună lui, lui, carolingian! Prin 
urmare, dacă el este prieten cu acest Nicu, fără gînduri 
ascunse, nici invidie, nici rezerve de vreun fel oarecare, 
se cheamă că ar fi niculingian? 

Inginerul Nicu Beliotis, care se pregătea să așeze 
banii în casa de fier, parcă citi în privirea lui Naie amă- 
răciunea, pentru că-l întrebă, cu dezinvoltură, arătînd 
spre pachete: 

— Îşi trebuie ceva? 

Întotdeauna, dar întotdeauna, aceeaşi întrebare? 
« Îţi trebuie ceva?»... Este de nelecuit acest levantin 
cu apucăturile lui umilitoare de negustor. Adună în 
biata ţară rumînească averi peste averi cu potlogăriile 
lui de la căile ferate, dă șperțuri și « cadouri» de milioane 
în dreapta şi în stînga, pe Duduia o umple de giuvae- 
ricale, lui Nicolae i-a plătit douăsprezece milioane pentru 
o casă pe care prințul o luase cu cîteva zile înainte 
numai cu patru milioane, lui Puiu i-a dăruit un teren 
de imobil, guvernantei engleze a copilului său i-a cumpărat 
o casă, pînă și frizerului care-l rade i-a aranjat un salon 
de coafură în centru și pe el, prietenul lui bun, gata să-l 
servească oricind dezinteresat, sincer, fără gînduri ascunse, 
nici invidie, nici rezerve de vreun fel oarecare, să-l 
întrebe dacă-i trebuie ceva !... Ce caracter josnic ! Ce 
murdărie ! Grecoteiul, tot grecotei !... 

Și cu aceeaşi dezinvoltură cu care Beliotis l-a întrebat, 
Naie îi răspunse: 

— Ştiu eu? Dă-mi vreo cinci sute de mii! 

Beliotis desprinse, cu îndemiînare, din grămadă 
pachetul și i-l întinse lui Naie: 

— Poftim ! 

Închise apoi casa de fier și în timp ce-și băga cheile 
în buzunar, zise, indiferent, aproape distrat: 

— Da !... Vroiam să-ţi spun ceva și am uitat... A! 
Da !... N-ar strica să-i strecori miine regelui o vorbă 
în chestia contractelor alea cu calea ferată! 

Naie Naie nu răspunse nimic. Așa făcuse azi dimi- 
neaţă şi cu celălalt bun amic al său, Schnitt, care tot 
în branșa asta lucra: a căilor ferate. Fraţi de singe 
să fi fost Schnitt și Beliotis, frați gemeni să fi fost 
Schnitt și Beliotis şi tot n-ar fi putut să semene unul 
altuia atît de bine în escrocheriile lor cu calea ferată. 
Şi tot vechiul sistem: să ia bani pentru reparaţii care 
nu trebuiau să se facă, să strice mașini ca să aibă ce 
repara, să primească materii prime pe preţ derizoriu, 

spre a le revinde apoi cu prețuri fantastice, .. Şi amindoi 
cu pretenţii la el: să strecoare lui Carol o vortă!... 
De ce? De pomană?... Să abuzeze el, un P.R. între 
P.R., de graţia regelui pentru ca toţi jidovii şi grecoteii 
ăştia să se umple de bani? Asta nu! Asta s-o creadă 
dumnealor ! Și pe loc i-a răspuns Naie azi dimineaţă 
lui Schnitt, aşa cum îi răspunde în toate împrejurările 
acestea, după ce şi-a băgat pachetul în buzunar: 

— Dar pentru Aureliu nu dai nimic? 

Şi orice s-ar spune: Schnitt, Schnitt, circumcis, 
circumcis, dar bun patriot. A scos şi i-a dat încă un 
pachet de cinci sute de mii: 

— Ține şi pentru Aureliu ! 

Atunci de ce n-ar face şi Beliotis la fel? O vorbă 
bună pe lîngă rege, găsești, așa, pe toate gunoaiele? 

Era foarte limpede Naie Naie atunci cînd gîndea. 
Artistic-întortochiatele lui silogisme dispăreau, pentru 
a Îngădui spiritului său să meargă, neted şi fără ocoluri, 
la chestie. Astfel că, la discreta sugestie a lui Beliotis 
cu privire la contracte, el răspunse: 

— Dar pentru Aureliu nu dai nimic? 

— O! făcu rușşinat Beliotis. Uitasem !... 

Deschise din nou casa de fier, scoase un pachet și 
i-l întinse lui Naie: 

— Ține şi pentru Aureliu ! 

Se uită la ceasornic şi faţa lui măslinie se învineți: 

— Ce-i asta? Opt?... Şi noi mai stăm aici la taifas! 

În două minute se găseau în mașină: 


— Pe aleea Vulpache! 
+ 


Primul ministru Marinescu veni la ora fixată în 
audienţă, însoţit de Mihail Teianu, miristrul industriei 
şi comerțului și de Iorgu Potecă, ministrul muncii. 

După un scurt raport asupra celor petrecute azi 
dimineață pe Calea Griviței, Marinescu încheie: 

— Acuma, sire, ordinea este pe deplin restabilită. 
Încercarea comuniștilor de a provoca tulburări n-a 
izbutit. S-au luat toate măsurile ca vinovaţii să fie 
imediat arestaţi. 

— Totuși, ce e cu somajul? întrebă regele. 

— Propagandă comunistă, sire ! interveni ministrul 
muncii. Fac agitaţie în jurul şomajului şi cer să-i ajutăm 
pe șomeri. l-am ajuta cu dragă inimă. Dar cum să-i 
ajutăm, dacă nici nu există! Să vrem să ajutăm pe 
şomeri şi n-avem pe cine! Să nu facem confuzie, sire, 
între săraci și şomeri. Săraci sînt cei care n-au avut 
niciodată, așa că este firesc să n-aibă nici acum... Pe 
noi nu ne privește. Pe cînd someri sînt cei care au fost 
în muncă şi au rămas fără ocupaţie. Dar cîţi şomeri 
sînt? Daţi-mi voie, sire, să vă arăt rezultatul statisticii 
organizate de mine după normele cele mai sănătoase. 
În ianuarie 1929 am avut 77.761 şomeri. Era după 
guvernarea liberală. Un an mai tirziu în ianuarie 1930, 
am avut numai 12.622 șomeri... pentru ca acuma, 
după mai puţin de un an de glorioasă domnie a maie- 
stății voastre... să avem numai 1500... Una mie cinci 
sute de șomeri !... Asta-i tot! 

Regele, care cunoștea adevărul asupra concedierilor 
masive în industria petrolului, în industria metalurgică, 
în industria textilă, în construcţii, îl întrebă cu multă 
bunăvoință pe Iorgu Potecă: 

— De unde ai cifra aceasta? 

— După numărul celor care frecventează cantinele. 
La cantină vin numai cei care n-au ce minca. Cine nu 
vine la cantină înseamnă că are ce să mănînce. 

Răspunsul atrase asupra ministrului muncii o privire 
plină de stimă și simpatie din partea regelui. Acest 
Iorgu Potecă îi plăcca. Avea o gîndire demnă de un 
Naie Naie. Stimulat de efectul favorabil al explicaţiilor 
lui, ministrul muncii continuă: 

— Dar încă ceva, sire! Admiţind că avem 1500 de 
şomeri... deși mă îndoiesc, pentru că printre ei se 
strecoară la cantine și mulţi săraci... 

— Asta-i sigur ! interveni Teianu. 

— Cei mai mulți sînt săraci, nu șomeri! făcu 
Marinescu. 

— Şi chiar dacă unii dintre ei sînt şomeri, zise Teianu, 
sînt obraznici. Fac scandal! Agită publicul împotriva 
maiestății voastre şi împotriva guvernului ! 

Ministrul muncii se arătă mai tolerant: 

— Totuşi, trebuie să fim și noi mai înțelegători. 
Omul la necaz este totdeauna nervos, nemulțumit și 
gata să protesteze. De aceea, am și dat dispoziţii 
funcţionarilor carc lucrează la biroul pentru ajutorul 
şomerilor să se poarte cît mai delicat cu ci... 
« Vă rog să vă purtaţi foarte delicat cu oamenii, 
le-am zis, și cumpăna răbdării să treacă de la dum- 
neavoastră ». 

Cu fiecare cuvînt rostit de ministrul muncii, creştea 
şi admirația regelui, care citise de curînd un raport 
asupra celor ce se petrec în sectorul albastru. Acolo 
stăpineşte o femeie, Măriuca Mălin, căreia i se zice 
« regina şomerilor», pentru felul cum are grijă de ei. 
Secundată de o droaie de agenţi electorali, « regina» 
ia la bătaie pe cci care vin la ea să se plingă, le reduce 
raţia de ajutor sau le retrage fișa de şomeri. Iar dacă 
şomerii protestează, ea îi amenință că-i dă pe mîna 
jandarmilor sau a studenţilor. Un șomer, de disperare, 
s-a: dus în closetul primăriei şi s-a spînzurat. Cum i s-a 
adus vestea, regina, de frică, a dat fuga și i-a strecurat 
mortului, în buzunar, fișa de ajutor. Astfel că tot ce-i 
spunea Iorgu Potecă, se întindea ca o alifie liniștitoare 
pe sufletul lui Carol II. 

— Sînt de acord cu punctul de vedere al domnului 
ministru al muncii! spuse el. Trebuie să ne purțăm 
delicat... Continuă, te rog, dragă Potecă !... 

Însuflețit de îndemnul regal, ministrul muncii vorbi 
mai departe: 

— Dar, precum spuneam, să admitem că toţi cei 
1500 care vin la cantine sînt şomeri autentici. Totuși, 
sire, unde scrie că ajutorarea șomerilor trebuie să cadă 
exclusiv în sarcina statului? Dar societatea? Societatea 
n-are nici o datorie? Socictatea n-are nici un cuvînt 
de spus? S-a constatat şi în ţările apusene, cu bugete 
echilibrate, că societatea a luat și ea o parte activă la 
ajutorarea şomerilor. De ce? Pentru că şomajul, fiind 
o plagă socială, trebuie combătut de toate forțele 
societăţii. 

— Absolut ! făcu regele. Şi te rog pe dumneata... 
şi rog tot guvernul... să-mi recomande și mie o familie 
de șomeri pe care s-o ajut. 

Teianu, electrizat de gestul lui Carol, sări în picioare 
şi uitînd că în toată încăperca nu sînt decit ei patru, 
răcni, urmat îndată de Potecă şi Marinescu: 

— Trăiască regele ! 

Carol zimbi și le făcu semn să șadă. 

— Numai să aveţi grijă, zise el, să nu fie niște șomeri 
comuniști ! 

Marinescu ridică miinile la cer: 

— Atita ar mai lipsi! Regele nostru să ajute pe 
comuniști ! Dacă regele nostru... 

Dar regele nu-l mai asculta, pentru că interesul lui 
se și deplasase înspre un alt obiectiv. 

— Şi ce se aude cu rectificarea bugetului? îl întrebă 
el, brusc, pe Marinescu. 

Deși întrerupt în mijlocul frazei, Marinescu nu-și 
pierdu cumpătul. Regele avea dreptate să fie nerăbdător. 
De cîteva zile i-a cerut o mică rectificare a bugetului 
general, care fusese fixat încă în urmă cu cîteva luni: 
să mărească fondurile pentru armată cu trei miliarde. 
Armata e baza ! Primejdia unui atac din partea Uniunii 
Sovietice este iminentă. Armata are nevoie de bani, 
pentru a feri ţara de o invazie. Trebuie cel puţin trei 
miliarde. Imediat ! Şi Marinescu s-a zbătut să rupă din 
bugetul celorlalte departamente, spre a trece disponibilul 
asupra armatei. 

— Sire, răspunse el, cred că am rezolvat problema. 

Ochii lui Carol erau numai jăratic: 

— Cum, cum? întrebă el, precipitat. 

— Sire, mai întîi am anulat suma prevăzută pentru 
ajutor de șomaj. Nu este şomaj, nu trebuie ajutor! 

— Cit reprezintă? 

— 5 milioane! 

— Puțin ! zise regele, nemulțumit. 

— Sire, se scuză Marinescu, asta-i din vina șoma- 
jului. Nu este şomaj, n-avem buget pentru şomaj... 
În schimb, cu totul alta e situația la sănătate... La 
sănătate am tăiat 5 milioane de la capitolul « profilaxia 
tuberculozei», 23 milioane de la ajutorul acordat vădu- 
velor, orfanilor și invalizilor, 21 milioane din hrana bolna- 
vilor internaţi în spitale, 7 milioane de la combaterea boli- 
lor medico-sociale, 89 milioane din salariile medicilor. . . 

Fruntea lui Carol se descreţea cu fiecare cifră: 
5 milioane... 7 milioane... 9 milioane... 13...12... 
8... 3... 

— În total, sire, la sănătate am scos 370 mi- 
lioane. 

Regele îşi exprimă zgomotos mulțumirea: 

— Bravo ! Foarte bine ! Acu sînt curios să știu ce-ai 
făcut la instrucția publică. 

Şi-şi aminti de Arghir!... Ciudat! De dimineaţă, 
de cînd i-a vorbit Puiu, Argbhir îi revine în minte mereu. 
Miine va împlini șaizeci de ani!... Trebuie făcut ceva 
pentru el! 

— La instrucţia publică, sire, arătă Marinescu, 
rezultatele au fost și mai frumoase... La școlile 
rurale... ` 

— Nu! zise Carol, generos. Te cred !... Nu sînt așa 
de meschin încît să mă intereseze detaliile acestea. Eu 
vreau să știu totalul !... Cît? 

— 800 milioane, sire ! 

— Splendid !... 800 milioane !... Țara va fi apărată 
şi nimeni nu se va plinge de lipsa de şcoli... Ştiaţi 
domnilor, ce mi-a spus aseară sir Detterding? Că școala 
este o mare binefacere, dar tocmai pentru că este o 
mare binefacere, ar fi nedrept să se dea tuturor indi- 
vizilor, pentru că nu toți o merită. Sir Detterding zicea 
că la el în Anglia, învățătura nici nu este prea mult 
preţuită. Ca dovadă, un profesor e plătit mult mai 
puţin decît un valet. Şi mi-a mai dat un exemplu: 
Italia. De mulți ani, marii proprietari rurali din Italia 
au obținut să nu se facă școli la ţară, pentru că țăranii 
nu trebuie să ştie carte !... 800 de milioane!... Splen- 
did !.., Zi-i mai departe! Ascult! 

Dispensat de rege să mai intre în amănunte, Mari- 
nescu se rezumă la totaluri, astfel că în cincisprezece 
minute putu supune suveranului său o situaţie clară: 
rectificarea bugetului aducea armatei nu numai plusul 
de 3 miliarde, dar şi un prisos de vreo 325 de milioane 
şi ceva. 

— Domnilor, declară Carol căruia i se putea 
citi satisfacția pe obraz, ați lucrat bine! Vă mul- 
țumesc ! 

În curtea palatului, Teianu se uită la ceasornic: 

— Opt? Nu se poate! 

Ca să fie sigur, întrebă pe ofiţerul de serviciu care, 
întîmplător, se afla lîngă el: 

— Cît e ceasul, domnule locotenent? 

— Opt fix, domnule ministru ! 

— Mulţumesc ! 

Şi se aruncă în mașină: 


— Pe aleea Vulpache ! 


x 


eEra ora unu noaptea, cînd prin poarta din dosul 
palatului țișni un auto mic care o luă spre Brezoianu. 
Pe ulițele zgircit luminate nu se zăreau, din loc în loc, 
decît siluete feminine care, cu pas grăbit, ca şi cum 
ar fi avut treabă, făceau parcursul între două felinare, 
dus şi întors. Deodată, mașina se opri în fața uneia 
dintre femei: 

— Pssst, pssst ! 

Femeia, nici nu întoarse capul şi goni mai de- 
parte. 

Un cap cu o pălărie trasă peste ochi, se ivi prin 
portiera maşinii: 

— Pssst ! Pssst ! 

Femeia se opri și strigă revoltată. 

— Ce vrei, domnule? 

Omul din mașină îi spuse: 

— Urcă-te ! Plătesc bine! 

Indignarea femeii nu mai cunoscu margini: 

— Ia vezi-ţi de treabă, domnule! Nu ţi-e ruşine? 
Eu sînt femeie cinstită ! 

Şi dădu să plece. Omul din mașină sări după 
ea și o apucă de braţ. Femeia, speriată, început să 
zbiere: 

— Gardist, ajutor, gardist ! 

Dar ia gardist de unde nu-i! Femeia rise încetișor: 

— Să mai ţip, sire? 

— Nu-i nevoie ! răspunse omul cu pălărie. Mi-ajunge ! 

Şi o împinse în maşină, care luă drumul înapoi spre 
palat. 

Peste o oră, femeia ieşea singură de acolo, dar la 
poartă o aştepta un comisar de poliţie care-i întinse 
un plic: 

— Uite, aici!... Și dacă scoţi o vorbă, te-a luat 
aghiuţă ! Auzi, fă !... Numai atitica să spui și te rupe 
cu dinţii chiar domnul prefect în persoană !... Își ia și 
condicuţa şi te bagă şi la ţubaus! 

Femeia abia avu timpul să ia cadoul din mînă şi să 
se dea la o parte, pentru că aceeaşi mașină trecu pe 
dinaintea ei ca un fulger şi o luă spre aleea Vulpache. 

În timp ce-şi alegea rochia de seară, ea căuta să-și 
aducă aminte cînd şi unde a mai mîncat o asemenea 
bătaie. La Milano? La Florenţa? La Veneţia? La Bruxel- 
les? La Berna? Bătăi mîncase ea multe, dar nu ca bătaia 
de ast-noapte... Stai! Și-a amintit! În Normandia! 
La vila lor din Coësmes ! Cu trei ani în urmă !... El nu 
se supărase atita că l-a înșelat cu un șofer ! Se întîmplă ! 
Altceva l-a scos din minţi: de ce şi-a găsit să-l înșele 
tocmai cu şoferul ci personal? 

— Nu admit ! răcnise el, cu spume la gură. Cu propriul 
tău şofer e imoral! Imoral, scîrnăvie!... Auzi. sau 
n-auzi ? 

Urla şi o lovea fără milă. Fără milă, dar cu multă 
băgare de seamă, ca să nu lase urme. Nu-i plăcea ca 
din bătaie, ea să mai iasă cu vînătăi, cu urme, cu zgirieturi 
pe părţile vizibile. Aveau şi-n exil musafiri și nu făcea 
ca străinii să afle că s-ar fi petrecut ceva între ei. Palmele 
lui, deci, după un lung exerciţiu, ştiau să se îndrepte 
instinctiv spre acea clasică şi discretă regiune anato- 
mică, pe care cele mai vechi civilizații au consacrat-o 
drept bază a pedagogici. 

Totuşi, bătaia de ieri parcă a fost şi mai teribilă. 
Repeta aceleaşi cuvinte: 

— E imoral, scîrnăvie! 

Dar o lovea mai cu sete. Ea, n-avea nimic împotrivă. 
Găsea şi ea că el are dreptate: este imoral. Nu se cuvenea 
să i-o {facă ! De aceea, cînd a luat-o la bătaie, ea n-a spus 

nici cîrc. Numai cînd a început să dea cu piciorul în ea, 
a cuprins-o îngrijorarea: 

— laseama, dragă !i-astrigat ea. Am diseară musafiri ! 

Dar spaima ei era de prisos. El ştia s-o bată, fără 
să-i lase urme, pînă şi cu piciorul. Aşa că a bătut-o 
aproape o jumătate de oră. Și amîndoi se simțeau fericiţi ! 
Știau amindoi că fiecare lovitură de-a lui, era încă un 
inel care-i lega între ei. Se iubeau mult — și se întrebau 
de multe ori, dacă nu cumva el o înșeală pe ea şi ea pe 
el, ca să dea prilej încă unui scandal sau încă unei bătăi, 
numai spre a-și întări şi mai mult dragostea. La un 
moment dat, el, mai furios ca oricînd, a avut un strigăt 
patetic, care a făcut-o pe ea să se cutremure de milă: 

— Nu m-am învăţat minte să nu-ți mai dau o maşină 
pe mînă, ca să nu mai ai un şofer al tău personal! Am 
uitat că acuma ai intrat în familia mea ! 

Dar de îndată ce a trecut criza, el i-a căzut în 
genunchi: 

— Jartă-mă ! 

Ea s-a înghesuit în el, şi, plingînd în sughiţuri, i-a 
spus: 

— Nebunule! Dragul meu!... Scumpul meu!... 
Cu furiile tale o să ajungi la balamuc. 

Apoi, au vorbit despre afaceri. Ea l-a întrebat dacă 
Ivar Kreuger, regele chibriturilor, i-a făcut transferul 
de lire în Elveţia, şi el a întrebat-o cît i-a ieşit la pocher. 
Și s-au îmbrățișat pătimaș. Erau fericiţi. Și-au realizat 
visul. El era rege — și ea nu mai trebuia să se ascundă. 
În vila aceasta din aleea Vulpache se simţea, în sfirgit, 
acasă la ea. Primea musafiri — și toţi erau la fel de 
încîntaţi cînd ea le întindea mîna să i-o sărute. Oficial 
n-avea rang regal şi nici măcar princiar. Dar titlul ei 
particular făcea cît amindouă: i se spunea Duduial! 
De la valet şi pînă la primul ministru, toţi îi spuneau 
« Duduie» ! Şi ea accepta cu plăcere să fie numită așa ! 
Era un omagiu adus atît puterii, cît și tinereţii ei! Ce 
putea cere mai mult deocamdată? 

Subreta intră s-o anunţe: 

— Duduie! Au sosit doamna şi domnul ministru 
Teianu ! 

Ea se sperie: 

— Au şi început să vină? Dar cît e ceasul? 

— Opt şi jumătate! 

Seara fu veselă şi însufleţită, ca toate serile din 
aleea Vulpache. De la masă, musafirii trecură la pocher 
gi, după ce ea cîştigă tot, se trecu la obișnuita conversaţie 
în jurul operelor filantropice ale regelui. Mihail Teianu 
P. R. făcu începutul. 

_— Azi după masă, povesti el, maiestatea sa regele 
a cerut guvernului să-i recomande o familie de şomeri 
pe care s-o ajute. l 

— Dar staţi să vă povestesc eu una! zise Maramă 
P. R. Maiestatea sa regele a vizitat ieri pe neaşteptate 
cartierele sărace. La circumscripția 17 poliţie s-a dat 
jos din mașină şi s-a interesat de starea materială a 
funcționarilor. La circumscripţia 9 a vrut să ştie dacă 
contribuabilii sînt în curent cu plata impozitelor... La 
circumscripția 29 a ţinut să cunoască preţul alimente- 
lor. Şi cînd s-a întors la palat, a întîlnit în drum un 
ţăran şi i-a dat bani să-şi cumpere un cal. 

— A propos! zise Naie P. R. Un caz într-adevăr 
emoţionant și pilduitor. Un elev de clasa I a Liceului 
Naţional din laşi a scris maiestăţii sale regelui că nu 
poate lua parte la defilarea de 10 mai a cercetaşilor, 
pentru că n-are uniformă. Şi maiestatea sa regele i-a 
trimis îndată banii care-i trebuie. 

Beliotis P. R. se uită la Schnitt P. R., Schnitt P. R. 
se uită la Beliotis P. R., amîndoi se uitară la Cristofor 
P. R. şi în cele din urmă, Cristofor P. R. luă iniţiativa: 

— Duduie, vă rog să primiți acest cec de cinci sute 
de mii de lei pentru operele filantropice ale maiestății 
sale. 

— Şi din partea mea, Duduie ! zise Beliotis P. R. 
întinzînd Duduiei un cec. 

— Şi din partea mea ! făcu Schnitt P. R. 

O sonerie scurtă ridică pe toți în picioare. Era semnalul 
că trebuie să plece. Maiestatea sa regele sosise ! 

După ce ultimul musafir dispăru, Duduia alergă în 
camera ei unde o aştepta regele. Figura lui Carol radia 
atîta încîntare, încît Duduia, impresionată, îl întrebă: 

— Dar ce s-a întîmplat că eşti atît de bine 
dispus? 

— Sînt fericit, dragă ! răspunse Carol. Arghir împli- 
neşte peste cîteva zile gaizeci de ani! 

Spaima cu care se uită Duduia la el, îl făcu pe rege 
să rîdă. 

— Te-ai speriat ? Crezi că am înnebunit ? Nu ! Vorbesc 
serios. Cu această aniversare a lui Arghir, rezolv criza 
politică 1... De pildă, ce-ai spune dacă, de ziua lui, 
i-aş face cadou un guvern? 

De cînd s-a născut, Arghir nu s-a simțit atît de 
deprimat ca acum. Cel puţin el, nu-şi amintea. Gînduri 
negre ca iadul îi umpleau mintea şi presimţiri sumbre 
îi torturau sufletul. Numai neajunsuri şi umilinţe. 
De două săptămini mai cu seamă, ghinionul se tinea 
scai de el. Fusese la Roma şi ceruse lui Mussolini să-l 
primească în audienţă. Dar Ducele refuză să stea de 
vorbă cu el, pentru că, după informaţiile pe care le 
avea, Arghir ar fi fost în urmă cu două luni la 
Florenţa şi ar fi făcut propagandă antifascistă. Or, 
Ducele nu vrea să păţească și cu Arghir ceea ce a 
pățit cu Rabindranath Tagore, care a fost primit în 
triumf de fascişti, dar care, îndată ce s-a înapoiat în 
India, i-a înjurat. 

Afrontul ce i-l făcea Mussolini, îl buimăci pe Arghir. 
E ridicol! E absurd! E criminal ! Aici este o manevră 
a cuiva. Canaliile din ţară nu-l lasă nici aici să respire. 
Îl urmăresc peste tot. Ce vor cu el? 

Supărat cum numai el ştia să fie, Arghir alergă la 
legația romînă din Roma: 

— Niculescule dragă, dar, pentru Dumnezeu, ce 
s-a întimplat ?. . . Sint nevinovat ! Jur pe mama mea 
că sînt nevinovat ! Cineva s-a înşelat asupra intenţiilor 
mele. Am fost la Florenţa două zile şi n-am văzut decît 
fascişti, n-am stat de vorbă decît cu fascişti, am primit 
un redactor fascist... şi fără să fiu dator, ca un străin, 
am adus laude mari lui Mussolini. Cum poate cineva 
crede c-aş fi putut vorbi împotriva regimului fascist, în 
ţară prietenă, eu, om politic și șef de partid, care era 
să fiu și şef de guvern? Eu n-am nici o pretenţie. Dacă 
sînt invitat, zic: mulțămesc !... Dacă nu mă invită, 
mă-nchin respectuos şi zic iar: mulțămesc ! Dacă așa este 
voinţa Ducelui, ce pot face eu? Doar atita vreau: să mă 
primească Ducele ca să-i explic ! 

Nimeni pe lume nu-şi poate închipui cît a suferit 
ilustrul profesor în zilele acelea, pînă s-a îndurat Mussolini 
să-l primească în audienţă și să-l decoreze. 

A urmat după aceea alt necaz. Joia trecută, cînd se 
înapoia din Italia, s-a oprit în gara Timişoara, unde 
au venit să-l salute reprezentanţii tuturor autorităţilor, 
elevii tuturor şcolilor şi zeci de mii de cetăţeni care 
umpleau străzile dimprejur. N-a lipsit, bineînţeles, nici 
muzica militară. A fost o demonstraţie uriaşă. Dar cu atît 
mai mare a fost și tristețea nefericitului Arghir — care, 
cu faţa întunecată, a vorbit de la fereastră, mulţimii: 

— Pe mine vă rog să nu mă confundați cu oamenii 
politici. Sînt cel mai izolat om din ţară. Naţia nu mă 
înţelege. Manifestaţia dumneavoastră nu este o conso- 
lare suficientă pentru un om nedreptăţit ca mine. Asta 
am vrut să ştiţi! 

Apoi, s-a retras În vagon şi, cu toate aclamațiile, nu s-a 
mai arătat lumii pînă ce nu s-a pus trenul în mişcare. 

A.doua zi, o nouă supărare, în Cameră. De astă dată, 
din partea lui Caţă. Cînd Caţă vorbeşte, simte Arghir 
că i se întorc mațele pe dos. Nu-l înghite şi nu-l înghite !. . 


180 


Un caraghios şi un obraznic !... Și acuma la fel. Ce pre- 
tenţii ! Cică atîta vreme cît se află un Caţă la tribună, 
nimeni n-are voie să mişte. De aia, nici Arghir n-are 
voie să stea de vorbă cu doctorul Bratu: 

— Vă rog să nu faceţi conversații particulare ! 

Lui Arghir, cum se şi cuvenea, i-a sărit ţandăra: 

— Domnule președinte, s-a adresat el preşedintelui, 
oratorul își permite de mult timp la adresa mea, un 
limbaj... 

— Ce-i aia: îşi permite? îi răspunse Caţă cu aceeaşi 
sfîntă indignare. 

Lui Arghir atîta i-a trebuit! Tot năduful care-i 
mînca sufletul din pricina lipsei de recunoștință a ţării, 
şi-l vărsă pe capul sărmanului Caţă: 

— Să nu fii obraznic, domnule! (Nici nu-i spunea 
pe nume!) Aici, dumneata, domnule, să nu dai lecţii 
de bună cuviinţă. Acasă la dumneata să vorbeşti aşa, 
nu cu noi ! Să-nveţi la virsta aceasta ceea ce n-ai învățat 
de copil! Te tolerez de ani de zile şi n-ai înțeles mări- 
nimia iertării mele !... Curarisește-te dacă eşti bolnav! 
Aici nu-i loc de scandal, în care cine n-are treabă, vine 
cu urile şi intrigile lui. Aici nu-i bordelul dumitale de la 
hotelul Bejan ! Te legi ca boala de om sănătos! Trăieşti 
în fereastră, înaintea copiilor care te aplaudă... Toţi, 
copii fără inteligenţă şi nedisciplinaţi, cu care ai făcut 
nenorocirea acestei ţări... i-o spun pentru că eşti 
necuviincios... 

Dar cîte nu i-a spus el lui Caţă, care stătea înlemnit, 
cu gura căscată, fără să îndrăznească să scoată un cuvint. 

S-ar fi putut crede că asta i-a făcut bine ilustrului 
profesor. Dar nu! Tristeţea a rămas aceeași! Nouă 
guri de hrănit... şi să-i hrănească... mă rog, cu ce 
să-i hrănească !... De unde?... Fiindcă ce este el, om 
care împlinește șaizeci de ani, în ţara aceasta romînească ? 
Un simplu profesor la Universitate! Și altceva? Un 
profesor oarecare la şcoala de război! Şi după aceea? 
Un biet profesor la Academia de comerţ ! Mare brînză ! 
Și mai ce? Ştiu eu ce? Director la şcoala misionară din 
Vălenii de Munte... Bine! Hai să zicem că-i așa!... 
Ba, ceva mai mult! Hai să zicem că e director şi la 
şcoala romînă de la Fontenay-aux-Roses de lingă Paris... 

Şi director la şcoala italo-romînă din Veneţia... şi 
preşedinte și membru al Comitetului monumentelor 
istorice... și preşedinte al comisiei de burse pentru 
țară şi străinătate... şi membru al Academici Romîne... 
şi preşedinte al Comisici istorice... şi preşedinte al 
Comisiei de publicații a Casei Școalelor... și rector 
universitar... şi deputat... şi director al propriei sale 
biblioteci, decretată instituţie de stat !... Hai să zicem 
că ar fi și așa !... Şi hai să zicem că încasează cite o 
nenorocită de leafă de la fiecare din funcţiile astea !... 
Ei și?... Dar încolo, ce este el, profesorul Arghir, care 
are nouă guri de hrănit, în ţara aceasta romînească, în 
care numai escrocii și obraznicii au drept la bogății şi 
onoruri ? 

Şi pentru că atîta, pesemne, n-ajungea să-i strice 
orice poftă de viaţă, a mai trebuit să intervină şi criza 
politică. Criza asta politică îl face din om, neom. Regele 
mereu îl cheamă să-i ceară sfaturi, dar tot după alții 
se ia. Acu, își pune toată nădejdea în Titulescu. Dar ce 

oate face un Titulescu aici? O fi bun acolo, la Londra, 
n țară, însă... 

Telefonul îl sili să-şi suspende tristețea pentru cîteva 
clipe. Era Puiu: 

— Domnule profesor. maiestatea sa regele vă roagă 
să poftiți azi la șase la palat, într-o audiență colcetivă 
a şefilor de partide! 

Mă mir! îşi zise Arghir. Regele binevoieşte totuşi 
să mă recunoască șef de partid! 

Și tristeţea îşi înfipse şi mai adînc gheara în 
inima lui, 

În sala tronului, regele, ascultat cu respect de şefii 
partidelor politice, vorbea: 

— Sînt hotărît să întrunesc la un loc, după cum 
v-am spus, maximumul de elemente conștiente dc da- 
toria ce le incumbă. Şi: Romiînia are nevoie astăzi, cînd 
greutăţile sînt dintre cele mai mari, de o grupare care 
să strîngă cît mai multe forțe. Acei care, cu toată since- 
ritatea, vor răspunde la apelul meu, vor arăta că-şi 

dau seama de rolul politic pe care trebuie să-l joace în 
ţara aceasta. Dacă, din păcate, această « Uniune Naţio- 
nală» nu se va înfăptui, eu unul nu voi purta nici o 
răspundere. Aştept! 

Arghir luă cel dintii cuvîntul: 

— Sire, de vreme ce noul guvern va fi format de 
Titulescu, cu aureola pe care i-a dat-o activitatea de 
la Liga Naţiunilor, nu cred să mai fie nevoie de cola- 
borarea celorlalte partide. În ce mă priveşte, eu, care 
nu-s nici cel mai bătrîn, nici cel mai tare, trebuie să 
declar că ceea ce am refuzat viitorului preşedinte al 
Consiliului de miniștri, nu pot refuza regelui. Nea- 
parținînd vechiului regim, n-am de discutat combi- 
naţii electorale. De aceea, n-am nici pretenţii de 
ridicat şi nici condiţii de pus — şi mă retrag la Vălenii 
de Munte, să-mi văd mai departe de activitatea mea 
culturală. 

— Şi eu, sire, făcu Dacu grav, mă retrag la Bădă- 
cin, să-mi văd de bucăţica de pămînt cîtă mi-a rămas de 
la tata. 

— Şi eu, sire, spuse George Viziru, mă retrag la 
Iași, să-mi văd de catedră! 

Toţi se retrăgeau undeva, spre a-şi vedea de ceva. 
Regele îi lăsă pe toţi să-și spună cuvintul, apoi îi făcu 
semn lui Titulescu să-l urmeze în camera de alături. 
Şefii de partide, rămaşi singuri, nici nu avură timpul 
să-și întoarcă spatele unul altuia — că Titulescu reveni 
şi-i gopti lui Argbir: 

— Te așteaptă! 

Ilustrul profesor intră la rege nedumerit. Ce-ar mai 
avea regele să-i spună? Situaţia era definitiv limpezită: 
să-şi facă Titulescu guvernul lui de tehnicieni, cu cine o 
putea ! 

Dar regele, vesel, se apropie de el şi-i strînse mîna. 

— Cu ocazia celor gaizeci de ani ai dumitale, dă-mi 
voie, domnule profesor, să te felicit şi să-ţi urez să mai 
trăieşti încă de vreo citeva ori şaizeci de ani, spre binele 
Țării. 

Apoi îl sărută. Cu lacrimi în ochi, Arghir vru să-i 
mulțumească, dar regele nu-l lăsă. 

— Un moment, domnule profesor ! Încă n-am ispră- 
vit ! Cred că la un asemenea prilej ţi se cuvine din partea 
mea o mică atenţie. Poftim! 

Şi-i înmiînă o hîrtie. Arghir, cu darul lui de a îmbră- 
ţişa cuprinsul unei pagini dintr-o singură privire, simţi 
că i se taie picioarele: era decretul regal prin care era 
numit prim ministru al ţării. 

— Sire, bilbii el, vă mulţumesc !... Eu cred că ag 
putea guverna. Dar vreau să se știe că eu n-am cerut-o 
şi nici n-o cer! Maiestatea ta ştie că a accepta să fiu 
prim ministru, este cel mai mare sacrificiu al vieţii 
mele. Mulţumesc, sire, mulțumesc ! 

Credea că se poate retrage, spre a alerga acasă la 
coana Tinca, să-i arate cadoul ce i l-a făcut Carol. Dar 
regele tot nu-i dădu voie să plece: 

— Un moment, domnule prim ministru, un mo- 
ment !... Mai este ceva !... Uite şi asta! 

Arghir se uită şi nu-i venea să-şi creadă ochilor, 
Era încă un decret. Scris în întregime de însăși mîna 
lui Carol. Regele îl copleşea cu surprizele. Îi dădea 
un guvern gata format. Era un dar care putea fi inspirat 
numai de inima generoasă a unui rege. Îi lua de pe cap o 
grijă înfricoșătoare. Pentru un guvern trebuie miniștri ! 
Și el, de unde să ia miniştri, dacă-i cel mai izolat om 
din ţară? Are un partid. Dar cîţi membri sînt în partid? 
Doi! Amiîndoi devotați! Foarte devotați! Dar doi: 
Petrescu-Golegti şi Deleanu-Adjud, pe care Arghir, de 
drag ce-i era, din « Rahat» nu-l scotea. Ei, poftim de 
fă un guvern numai cu un Petrescu şi cu un Rahat! 
Şi cînd colo, regele îi dă întreaga listă a miniștrilor. În 
marea lui bunătate, maiestatea sa regele pînă şi la asta 
s-a gîndit: să-l scutească de o bătaie de cap cu formarea 
guvernului. Un singur lucru nu-i plăcea lui Arghir: în 
fruntea listei se găsea Aureanu. Îndată se răscoliră în el 
toate amintirile urite legate de acest individ. Un porc ! 
Un porc cum nu sînt doi pe lume. Conu Alecu Porcu a 
fost un înger pe lîngă el! Cite n-a trebuit să tragă el de 
pe urma acestui Aureanu ! 

— Sire, îndrăzni el să obiecteze, cum voi putea 
guverna cu Aureanu? Aureanu e un monstrul! 

Regele îi contraargumentă: 

— O, un monstru!... Mai întîi nu uita că e 
boier ! i 

Aşa e! gîndi Arghir! Regele are dreptate. Porc, 
porc, dar boier ! Şi apoi, nu-i nenorocirea aşa de mare, 
fiindcă unde l-a pus regele pe Aureanu? La departa- 
mentul finanţelor! E perfect !... La finanţe poate 
veni cine-o vrea! Pe Argbhir finanţele nu-l interesează 
de loc. Ce se poate pricepe un savant ca el la finanţe? 
În viaţa lui n-a fost nici zaraf, nici negustor. La de-alde 
astea se poate pricepe numai un pungaş ca Aureanu. 
Așa că n-are decît să vină la finanţe şi să plece de acolo 
cînd i-o spune Arghir. Nu se supără Arghir pentru asta. 
Ba, trebuie să-i mai şi mulţumească regelui, că i-a luat 
încă o belea de pe cap. 

Vibrînd de recunoştinţă că pînă şi prin acest mic 
detaliu regele vroia să-i demonstreze cît de mult ţine 
să-i uşureze sarcina: grea a guvernării, Arghir îi apucă 
mîna și i-o sărută, 

— Sire! Siînteţi nu numai Carol II cel curajos, ci 
şi Carol II cel milos! 

Capitala era în sărbătoare. Azi avea să aibă loc 
parada de 10 mai — cea dintîi de sub domnia lui Carol II. 
Bulevardele erau împodobite cu covoare și ghirlande 
de flori, magazinele arboraseră drapele care filfiiau, 
sub cerul senin și albastru, cu unduiri maiestoase, 
iar gardienii, jandarmii, ofiţerii și comisarii, se agitau, 
răcneau, înjurau, îmbrînceau lumea de. pe trotuare, 
pentru că asta vroiau: să asigure ordinea şi liniştea. 

Deodată, peste larma aceasta asurzitoare, se auziră 
signalele vardiștilor. Un freamăt de nerăbdare străbătu 
mulțumea: 

— Vine! 

Dar peste o clipă, mulțimea rămase nedumerită: 
dinspre palat se auzeau tot mai clar, trîmbițe, tobe, 
clarinete, piculine, intonînd un cîntec atît de vesel 
atît de vioi, încît fiecare se întreba: Ce-o fi asta? Vreun 
taraf de lăutari care se întoarce de la nuntă și a greșit 
drumul? Frumos cîntec! Te invită să ţopăi. 

— Păi cred şi eul ziseră cîțiva mai pricepuţi din 
mulțime. E « Casd cu trei fete»! 

Mulțimea începu să ridă: 

— Măi, fire-ar să fie! Şi tocmai acum cînd trebuie 
să înceapă defilarea ! 

Nedumerirea fu şi mai mare cînd apărură cîteva 
şiruri de inși într-o învălmășeală de roșu, de alb, de 
verde, galben, negru, albastru, sub un morman de 
fireturi şi trese, iar sus, în vîrf, cu un fel de podoabă 
care nu era nici cbipiu, nici căciulă, nici pălărie, nici 
coif, dar care putea fi de toate, prin bogăţia ei de metal, 
de blană şi stofă. Ce era sub această aglomeraţie de 
confecţiuni nu se putea şti. Vizibile la toate aceste 
ciudate făpturi erau numai buzele care suflau în instru- 
mentele de vînt, mîinile care băteau în darabană și 
picioarele care se mișcau iute. Peste o clipă însă, mul- 
ţimea văzu şi înţelese: era fanfara militară care consacra 
azi marșul de operetă « Casa cu trei fete» de Schubert, 
ca marș al armatei romîne. 

Și defilarea începu. Rînduri, rînduri, soldaţii și 
ofiţerii, în noua lor uniformă multicoloră, treceau, în 
pas de dans, săltăreţi, asudaţi și aplaudaţi de mul- 
țimea uimită şi nespus de amuzată. Dar aplauzele 
cele mai multe le recoltă regele. Era și irezistibil în 
noua lui uniformă de jandarmi călări. Cu coiful lui 
sclipitor, cu manşetele lui pină-n cot, cu multiplele 
lui decoraţii, cu cizmele lui larg căscate de la genunchi — 
așa cum stătea, mindru, pe calul lui alb, regele părea 
un gigant. Totuși, nu un gigant fioros, ci un gigant 
mulțumit. Armata lui avea succes. Aplauzele erau con- 
firmarea că ceea ce a făcut, a făcut bine — și totodată 
un îndemn să stăruie și mai departe pe calea aceasta, 
spre binele ţării, pentru că armata e baza. 

Foarte mulțumit defilă şi primul ministru Arghir, 
care, în mașina lui prezidenţială, saluta mulțimea, cu 
jobenul în mînă, în dreapta şi în stinga, şi-şi spunea 
că oricît de sceptic ai fi, trebuie să crezi în minuni. Cît 
e de cind a venit la putere? Trei săptămîni! Numai 
trei săptămîni — şi uite ce schimbat e poporul acesta, 
care pînă acum nu facea decit să se vaiete şi să aibă 
pretenţii. S-a isprăvit cu pretenţiile! De 1 Mai le-a 

arătat el bolşevicilor, pretenţii !... Dacă vor demons- 
traţie, bine ! Dar fără steag roșu şi aşa de strîns înca- 
drați de jandarmi și poliţie, încît altădată să-i apuce 
groaza numai cînd li s-o pomeni de 1 Mai. Aşa că, azi, 
toate pretenţiile aparțin trecutului. Azi poporul e vesel 
şi fericit. Secretul? Tot secretul stă în principiul de 
stat al primului ministru Arghir: fără politică. Să 
muncim, nu să facem politică! 

— Domnule profesor ! l-au întrebat gazetarii, cînd 
au aflat că a fost numit prim ministru. Cu ce program 
politic veţi guverna? 

— la mai lăsaţi-mă în pace cu politica! s-a răstit 
ilustrul profesor la ei. Țara arde şi voi vreţi politică. 
Voi nu vedeţi ce se întîmplă pe lume? Atunci cum 
mai puteţi vorbi de politică? Eu am un program: fără 
politică şi fără partide politice ! Şi de programul acesta 
vreau să mă ţin. Asta e politica mea: fără politică şi 
fără partide politice! Vin ca restaurator al constitu- 
ţiei. Regele mi-a dat mătura cea mare, pentru a mătura 
pe toți paraziţii politici. Am ac de cojocul fiecăruia. 
Am ac mare pentru cojocul oamenilor mari, am ac mic 
pentru cojocul oamenilor mici. Programul meu urmă- 
rește însufleţirea stărilor vechi şi cucerirea provinciilor 
noi... Acel care guvernează sînt eu și numai eu şi 
am pumnul solid pe care-l necesită azi Romiînia. La 
virsta mea, omul nu mai e dominat de nici o ambiţie 
deșartă, ci numai de dorinţa de a face niţeluș bine şi 
de a sfirşi frumos !... Nu guvernez în numele vreunui 
program politic, ci în numele regelui. Regele este ţara, 
ţara este regele. Regele nu face politică. Nici ţara nu 
face politică. De aceea ţara nu poate abandona pe rege 
şi nici regele nu poate capitula. I-am oferit regelui 
spatele meu destul de voinic, ca un sfint Cristofor, ca 
să susţin ideea monarhică și persoana regelui. I-am 
declarat regelui că accept de dragul lui chiar şi o sinu- 
cidere politică, numai să realizez politica mea fără 
politică și fără partide politice. 

Lumea a citit declaraţiile acestea și n-a priceput 
nimic. Dar nu s-a grăbit să tragă de aci vreo concluzie, 
ci şi-a închipuit că Arghir vorbeşte așa, numai din 
pricina șocului pe care i l-a produs numirea lui pe 

neașteptate ca prim ministru al ţării. Dar lumea nu-l 
cunoștea bine pe Arghir. Este indiscutabil că la început 
bucuria i-a fost atit de mare, încît deşi își vedea visul 
realizat, nu ştia cu ce să înceapă. Dar de-a doua zi, 
a fost din nou același Arghir din totdeauna: clar, logic, 
consecvent şi hotărît. Cum s-a văzut cu Aureanu, a 
pus chestiunea: 

— Coane Costică, rămîne stabilit: fără politică şi 
fără partide politice. Dar pe cine, oare, ne putem sprijini 
spre a realiza programul acesta? 

— Ce mai vorbă! răspunse Aureanu, care nu se 
speria de nimic. Pe un partid. 

Era pentru Arghir o revelaţie: un partid contra 
partidelor este tot ce poate fi mai eficace. 

— Aprob, coane Costică ! zise el. Dar cu cine facem 
partidul ăsta? 

Aureanu i se uită în ochi şi-i zise malițios: 

— Cu cine? Cu fripturiștii ! 

Ofensat, Arghir replică: 

— Pardon ! Uiţi, pesemne, că autorul acestui cuvînt 
sînt eu! 

— Tocmai că nu uit! rise Aureanu. 

— Atunci te rog să ţii seama de un lucru: că numai 
eu ştiu ce am crezut cînd l-am creat. Fripturist se cheamă 
un politician care părăsește un partid politic din opo- 
ziţie, spre a servi un alt partid politic venit la putere. 
Dar te întreb, dragă Costică: un om politic care pără- 
sește un partid politic spre a servi pe rege, mai poate 
fi numit fripturist ? 

Aureanu, care nu cerea altceva decît să fie convins, 
nu mai spuse nici cîrc. A înţeles: cei care vor veni în 
noul lor partid, nu vor fi, sub nici un cuvînt, fripturiști, 
ci oameni devotați regelui. 

Discutară apoi problemele tehnice: partidul se va 
numi al « Uniunii Naţionale», fiindcă se va întemeia 
pe uniunea naţională dintre Aureanu, care vine sin- 
gur în combinaţie, întrucît n-are partid și partidul 
naţional-democrat al lui Arghir, care vine cu toţi cei 
doi membri ai săi: Popescu-Golești, numit ministru 
al agriculturii și domeniilor şi Rahat, numit subse- 
cretar la interne. Partidul se va declara contra dicta- 

turii. În această privință, conducătorii noului partid 
erau de acord. 

— La ce ne trebuie dictatură, domnule profesor? 
i-a spus Aureanu. Parcă nu ne putem descurca destul 
de bine și așa? 

— Hotărit! i-a răspuns Arghir. Principalul este 
să-l servim pe rege. Dictatura nu ne poate folosi la 
nimic ! 

După care a dat declaraţii presei din străinătate: 

— Nu sînt pentru dictatură, deoarece sînt convins 
că nu este nevoie de ea. Dac-ar fi nevoie, eu aş fi cel 
dintîi care aș spune-o! 

Regele-i sări în ajutor. 

— Numele domnului Arghir, a asigurat el pe aceiași 
corespondenți, este o garanţie că sîntem contra dictaturii 
şi că vrem să respectăm constituția. 

Certificatul regal îl linişti cu totul pe ilustrul Ar- 
ghir, care știa că de aci înainte poate dormi pe o ureche: 
el, profesorul Arghir, este o garanţie că regele nu vrea 
dictatură. A spus-o și regele. Și cuvîntul regelui este 
o garanţie. Astfel că, procesul de identificare cu regele 
merse atît de rapid, încît a treia zi de la instalarea lui 
la prezidenţie, Arghir putu declara cu justificată mindrie: 

— Eu nu sînt eu! 

Era încă un cuvînt menit să intre în istorie, nu numai 
pentru forma lui lapidară, ci și pentru miile de inter- 
pretări pe care i le-ar fi putut da viitorii exegeţi ai operei 
ştiinţifice și politice a lui Arghir. Cu « Eu nu sînt eu», 
noul prim ministru al țării porni la treabă plin de încre- 
dere în Dumnezeu și în rege! Și țara, uite-o!... Îl 
aclamă cu recunoștință !... Totuși, el nu-i decît la 
începutul guvernării. La începutul începuturilor !... 
Trei săptămîni !... Puțin !... Dar în aste trei săptă- 
mîni partea grea a fost împlinită: carul noii guvernări 
a pornit şi n-a fost om să nu vadă că un pumn de fier 
îl conduce. 

Cum a pus mîna pe hățuri, Arghir a dat ordin ca 
de aci înainte tot personalul femenin de la P.T.T. să 
nu-și mai dea cu ruj pe buze. A fost o zi de doliu pentru 
sărmanele fete. A nu sc da cu ruj, însemna să li se răpească 
farmecul lor natural. Cu ce drept? Arghir zicea că pe 

baza constituţiei. Minte ! În constituţie nu scrie nimic ! 
Palide, plînse, amărite, funcționarele nu mai aveau 
nici un chef să primească mandute, scrisori, telegrame, 
ori să dea legături telefonice. Dacă femeile au căzut 
vreodată de acord în a uri de moarte pe unul și acelaşi 
bărbat, a fost în ziua aceea — şi dacă vreun bărbat 
s-a putut plinge în ziua aceea că toate femeile din țara 
rominească îl urăsc de moarte, acela a fost Argbhir. 
Nu numai nefericitele petetiste, ci toate femeile, pentru 
că toate femeile s-au speriat: cine știe dacă Arghir nu va 
extinde această măsură dictatorială și asupra lor! A 
fost un tărăboi imens. Femeile s-au sfătuit între ele 
şi au hotărît să trimită o delegație de-a dreptul la rege. 
Dar au găsit ușa închisă. Arghir le-o luase înainte și a 
spus regelui: 

— Sire, dacă primiţi femeile acestea, înseamnă că 
nu mai aveţi încredere în mine! 

Şi ameninţă cu demisia. Regele, care nu vroia să 
aibă atît de curînd o nouă criză de guvern, avu tăria 
de cuget să nu primească delepatele în audienţă — 
cu toate că Puiu-l informase că au fost alese fetele 
cele mai drăguţe şi cele mai bune, din toate branşele 
femenine pusibile. Astfel, regele îşi cîştigă încă un drept 
la titlul de Carol II cel curajos. Arghir triumfa, dar 
triumful lui ţinu cîteva ore. Alarmat de dispo- 
ziția neobișnuită a guvernului romin, reprezentantul 
fabricii franceze de cosmeticuri şi parfumuri Dupont și 
Dupont, care făcea dever mare pe aici cu produsele 
ei, se înfăţișă la Arghir şi-i comunică în numele Centralei: 

— Domnule prim ministru, prin măsura dumnea- 
voastră se confirmă zvonurile care circulă la noi, la 
Paris, că, odată cu venirea dumneavoastră la putere, 
Romiînia începe să se îndepărteze în politica ei externă 
de Franţa şi tinde spre o apropiere de Germania. 

— Eu, de Germania? se îngiozi Arghir. 

— Da! 

— Așa se spune la Paris? 

— Aşa! 

— Poate Franța să creadă că eu aş putea s-o trădez? 

— Domnule prim ministru, întrebaţi la Quai d’Or- 
say şi veţi afla. 

Dezolat, Arghir îl apucă pe reprezentantul cosme- 
ticurilor franceze de braţ și-i vorbi pe un ton de 
implorare: 

— Domnule Geoffroy, te rog comunică imediat 
prietenilor mei francezi că profesorul Arghir nu poate 
uita niciodată ce datorează el Franţei... Și dacă 
măsura meu este interpretată ca fiind dușmănoasă Fran- 
ţei, fenunţ la ea imediat. Trimiteţi oricît ruj de buze 
doriţi. Vă dau și scutire de vamă! 

Un ceas după aceea, noul regim își reciștigă dra- 
gostea şi încrederea femeilor de la poştă şi telegraf, 
care începură să se prezinte la servici mai vioaie, mai 
tinere și mai frumoase ca oricînd. Dar o nouă lovitură 
le aştepta din partea lui Arghir, al cărui spirit reforma- 
tor nu se putea lăsa intimidat de o mică înfrîngere: 
de săptămîna viitoare funcţionarele nu vor mai avea 
voie să-și facă serviciul în rochii de stradă, ei vor fi 
obligate să-şi pună un prozaic halat cenuşiu, încheiat 
pînă la gît. Petetistele se vedeau iar lovite în soarta 
lor şi iar se porniră pe vaiete: 

— Ce vrea bărbosul ăsta cu noi? Dacă nu-i plac 
femeile, ducă-se dracului, la mănăstire! 

— Ba-i plac, fire-ar barba lui de rîs să fie... îi plac ! 
Dar zice că aşa face el fericirea neamului! 

— Cică vrea moralitate ! Prea e multă stricăciune în 
ţară... Rochiile sînt de vină ! Cu halatele o s-o dreagă ! 

Panica se întinse iar peste tot, dar femeile nu mai 
avură timp să trimită la palat o nouă delegaţie. Le-o 
luaseră înainte fabricanţii de textile din ţară, care în 
aceeași dimineaţă îi explicară regelui: 

— Sire, dacă măsura aceasta se aplică și se extinde, 
interesele ţării și tronului vor suferi. Am făcut un calcul 
serios şi amănunţit. Halatele vor împiedica atit uzajul 
rochiilor cît și evoluţia modei care reclamă un consum 
mereu reînnoit de bumbac, lînă și mătase. Apoi, sire, 
pînza de halate revine la un preț mult mai mic decît 
celelalte materiale. Diferenţa e colosală, sire ! 

Carol — zguduit pînă-n rărunchi de cuvîntul « di- 
ferenţă» — nu mai ceru preciziuni negru pe alb. Mul- 
ţumi binevoitorilor săi din textile, apoi, după ce se des- 

— Domnule Arghir, cred că ar fi bine să renunțăm 
la introducerea halatelor. . . 

Capul lui Arghir nu se mai înclină, ci căzu moale 
pe umăr, sub tăișul sentinţei regale. Înduioșat, Carol 
încercă să-l consoleze: 

— Domnule profesor, ce-ar fi să introduci în locul 
halatelor, niște centuri de castitate? Ar fi o operă de 
pe urma căreia ar cîştiga și moralitatea și industria 
naţională ! 

Îngrozit, Arghir se apără cu amîndouă mîinile: 

— Nu, sire, nu mă mai bag! 

Regele îi răspunse constituţional: 

— Mă rog!... Fă cum vrei!... Eşti liber... Dum- 
neata eşti prim ministru, dumneata decizi! De altfel, 
mai bine așa! Chiar pentru succesul acţiunii noastre 
de moralitate, pe care noi doi o ducem spre binele ţării, 
nu-i frumos ca tot noi doi să ne agățăm de femei. 

Şi vesel: 

— Înţelegi? Nu-i frumos să te agăţi de femei! 

Cînd Arghir văzu că regele ride, rise şi el! 

— Adevărat, sire! Nu m-am gîndit !... S-ar mai 
putea crede că sub barba asta a mea se ascunde un 
Titulescu ! 

Furat de gînduri, Arghir, deși mișca din joben, nici 
nu-şi dădu seama cum a ajuns cortegiul în dealul Mitro- 
poliei, unde cîteva sute de fruntași al noului său partid 
naţional îl primeau cu urale, dirijaţi de Rahat: 

— Ura, trăiască marele nostru Arghir! Uraaa!... 

Arghir se dădu jos din maşină, cînd îl zări pe duş- 
manul său de moarte, Caţă Coroiatu, care se uita fix 
la el. Arghir ar fi vrut să-l evite, dar Caţă se apropie 
cu pași iuți de el și-i făcu ștrengăreşte din ochi, ca 
pe vremuri, cînd lucrau mînă-n mînă pentru fericirea 
poporului. Un duș cald de prietenie stropi inima 
primului ministru Arghir!... Supăraţi? De ce să fie 
supăraţi doi vechi şi buni prieteni ca ei? Mai ales acum, 
cînd partidul său contra partidelor cerea forțe noi. 

Vijelios cum numai el putea fi, ilustrul profesor 
se aruncă asupra lui Caţă și-l îmbrăţişă: 

— Scumpul meu, dragul meu Caţă! Ce bine-mi 
pare că te văd | 


` 

— Te felicit, Culaie dragă ! îi răspunse Caţă, emo- 
ționat. A fost o paradă... să crape jidanii de ciudă! 

Arghir roşi de plăcere. Regăsea pe vechiul, bunul, 
inimosul lui prieten Caţă, pe care-l luă de mînă şi 
intră cu el împreună în sfîntul lăcaș, spre uimirea 
însufleţită a celorlalți. Dar nu făcură nici doi pași şi 
Caţă se opri: 

— Auzi, Culaie dragă! Zicea nu știu cine... în 
orice caz unul bine informat... că regele are de gînd 
să scoată din noul parlament care va ieşi din alegerile 
pregătite de tine, un alt guvern ! 

Arghir crezu că pămîntul se despică în două sub 
el. Înaintea ochilor nu mai vedea zimbetul şiret al lui 
Caţă, ci numai pete negre. Nimic decît pete. În aceste 
trei săptămîni de cînd guvernează, a mai avut Arghir 
conflicte cu regele. O dată, la masă, regele a strănutat. 
Arghir s-a ridicat și i-a spus din toată inima: 

— Noroc şi sănătate să-ți dea Dumnezeu, sire ! 

Tocmai atunci, însă, regele îşi dusese batista la 
nas, așa că Arghir nu l-a auzit cînd i-a răspuns: 

— Mulţumesc ! 

Supărat, Arghir n-a zis nimic, dar cînd a părăsit 
palatul şi-a concediat şoferul şi și-a înaintat demisia. 
Dar pînă să-i pară rău că a făcut-o, a și venit Puiu 
cu sufletul la gură, să-i spună din partea regelui: 

— Domnule prim ministru, nu se poate !... Maiesta- 
tea sa regele vă iubeşte! Pe cuvîntul meu de onoare! 

Mişcat, Arghir s-a hotărît să reia conducerea ţării 
cu aceeaşi energie de mai înainte. 

Altă dată, a constatat cu cronometrul în mînă că 
audiența lui de lucru a fost mai scurtă cu trei minute 
decît audiența generalului Neaţă, proaspăt promovat 
mareșal odată cu rivalul său, generalul Prezan. 

— Totuşi, eu nu sînt primul venit ! i-a spus Arghir 
pe scară lui Puiu, 

Și iarăşi, şi-a concediat şoferul şi iarăşi a mers pe 
jos acasă, cu jobenul în mînă, urmărit de privirile îngri- 
jorate ale lumii de pe Calea Victoriei, care se întreba 
de ce şi-a dat din nou demisia profesorul Arghir. În 
cele din urmă, lucrurile s-au aranjat pentru că Puiu 
a venit la el mai mult mort decît viu: l 

— Domnule prim ministru, nu se poate! Maiestatea 
sa regele vă iubește ! Pe cuvîntul meu de onoare! 

Apoi, s-a mai supărat o dată. Dar pentru o chesti- 
une mult mai gravă. Murise prefectul de Covurlui şi 
era locul vacant. Și ca prim ministru, Arghir venea 
la rege cu o rugăminte: să-i indice un alt prefect în 
locul răposatului. Avea sau n-avea drept, în calitatea 
lui de prim ministru al ţării, să-l roage atîta lucru 
pe rege? Regele, însă, care era grăbit să se ducă în 
aleea Vulpache, îi răspunse, dacă nu pe un ton, dar 
cu o semnificaţie autoritară: 

— Domnule profesor, afacerea asta rezolv-o dum- 
neata singur! ` 

Era o palmă ! Şi asta din partea regelui său, pentru 
care s-a sacrificat să fie prim ministru al ţării. S-o 
Tezolve singur ! Asta ce înseamnă? Că nu se mai bucură 
de încrederea regelui. Va trage, deci, consecințele. 
Umilit pînă la sînge de nedreptatea ce i se face, Arghir 
îşi concedie încă o dată şoferul, se duse acasă pe jos, 
îşi trimise îndată demisia și nu reveni asupra ei decît 
peste o oră, cînd Puiu veni la el, așa de speriat, de ţi 
se rupea inima de mila lui: 

— Domnule prim ministru, nu se poate! Maiesta- 
tea sa regele vă iubeşte. Pe cuvîntul meu de onoare! 

I s-a mai întîmplat, așadar, lui Arghir, în aceste 
trei săptămini, să se considere lezat în demnitatea lui de 
om şi de conducător al ţării, de către regele său. Dar 
niciodată nu s-a simţit atît de umilit ca acum. Regele, 
pentru care-şi sacrifică liniştea și munca lui de savant, 
să-i rezerve un sfîrşit atît de rușinos şi rapid? Este 
îngrozitor ! Îngrozitor ! 

Nepăsător la tot ce se petrece împrejur, Arghir se 
aplecă spre Caţă, singurul lui prieten din copilărie şi 
din totdeauna, şi-i spuse în gura mare: 

— Caţă, te autoriz să-i spui cui ţi-a spus, că parla- 
mentul meu nu va fi un galoş spart pe care să-l încalțe 
orice gheată ! 

Şi cât ai clipi, fu la uşă afară: 

— Maşina ! Unde-i mașina mea? 

Ofiţeri, comisari, gardieni, începură, speriaţi, să dea 
lumea la o parte: 

— Loc, loc, pentru domnul prim ministru ! 

Dar Arghir, cînd văzu că mașina se oprește în fața 
lui şi că un comisar îi deschide, respectuos, portiera, 
strigă şoferului: 

— Chiriţă, poţi să te înapoiezi la prezidenţie. Eu 
mă duc acasă pe jos. Nu mai sînt prim ministru. 

Puiu, care era pe aproape, sezisat de incident, inter- 
veni în ultima clipă: 

— Ce s-a întîmplat, domnule prim ministru ? 

În sufletul chinuit al lui Arghir, mînia făcu îndată 
loc amărăciunii. 

— Aud, răspunse el trist lui Puiu, că maiestatea 
sa regele pregăteşte cu parlamentul meu, un nou 
guvern ! 

— Dar nu se poate, domnule prim ministru ! pro- 
teată din toată inima Puiu. Cine v-a spus, minte! 
Maiestatea sa regele vă iubeşte! Pe cuvîntul meu de 
onoare ! 

— Aşa? făcu Arghir, cu o lacrimă în colţul ochilor. 

Şi, cu energia complet refăcută, strigă şoferului: 

— Chiriţă !... Nu te mişca!... Rămii, că rămîn! 

Astfel, prima paradă de 10 mai a regelui Carol II 
se isprăvi cu bine. 

Alegerile îi dădură mult de furcă primului ministru 
Arghir. Regele-i spusese: : 

— Domnule profesor, alegerile dumitale vor trebui 
să demonstreze țării cît de inutile au devenit partidele 
politice. 

Problema era, pe cît de ispititoare, pe atît de difi- 
cilă. Noroc, însă, că peste o jumătate de oră, Aureanu 
se prezentă la Arghir și cu lacrimi în ochi îi vorbi: 

— Uite ce-i, frate Niculae ! Nu mă pling că sînt la 
finanţe. N-am obiceiul să pling! Vrei să fiu la finanțe, 
stau la finanțe!... Oriunde m-ai pune, mă execut! 
Dar aud că vom face alegeri... şi mă gîndesc că n-ar 
fi rău să fie la interne un om cumsecade. Zău, frate 
Niculaie ! Încearcă şi pune-mă acolo şi o să vezi că nu 
sînt « monstrul» care se crede! 

Arghir își mușcă buzele. Regele îl trădase: i-a spus 
lui Aureanu că-l consideră un monstru! Situaţia era 
grea! Să confirme că-i monstru? Dar dacă Aureanu 
se supără? Om politic abil, Arghir alese cea mai potri- 
vită soluţie: 

— Bine, frate Costică ! Te pun la interne! Numai 
să vrea regele. 

Aureanu îşi şterse ochii şi-i răspunse înviorat: 

— Păi regele vrea ! 

— De unde ştii? 

— Dacă chiar el m-a trimis la tine? 

După care, trecură îndată la pregătirea alegerilor. 
Principiul era stabilit: alegeri libere! În această pri- 
vință, nu existau divergențe în guvern. Alegerile tre- 
buie să fie libere, pentru ca partidele politice să se facă 
de ris. Este ştiut, însă, de veacuri, că alegeri libere nu 
se pot face decît cu ajutorul unui bun comandant de 
jandarmi și cu prefecţi potriviţi. Arghir şi Aureanu se 
prezentară la rege în consultație pur constituțională. 
Regele era şi el de părere că actualul comandant al 
jandarmilor, generalul Pricoleanu, este un incapabil. 

— Un incapabil, sire, zise Aureanu, şi un ofițer 
demodat. 

— Hotărît, sire! adăugă şi Arghir. Pricoleanu nu 
mai corespunde noilor vremuri pe care le trăiește ţara 
sub restaurație. 

— Dar pe cine propui în loc, domnule profesor? îl 
întrebă regele. 

— Cred, sire, că cel mai potrivit comandant de jan- 
darmi ar fi generalul Dănilă Popescu ! 

— Da ! răspunse regele, fără a ata mult pe gînduri. 
Ai dreptate! ħi vom numi pe generalul Ion Florescu. 

— Tatăl lui Puiu? întrebă Arghir, prins între pri- 
virea candidă a lui Carol şi zîmbetul necruţător al lui 
Aureanu. 

— Chiar el! 

— Sire, făcu Arghir satisfăcut, este o numire stră- 
lucită. Un comandant de jandarmi mai potrivit nu se 
poate... 

Vorbiră apoi despre prefecţi. 

— Aş vrea prefecți militari ! zise regele. 

Arghir, însă, avea îndoieli: 

— Sire, dacă punem prefecţi militari, s-ar putea 
crede că încurajăm pe cei care ne acuză că vrem dic- 
tatură ! 

— Domnul profesor are dreptate ! îl susținu Aureanu 
pe Arghir. Să nu se creadă că facem dictatură. De 
aceea, propun o tranzacţie, care ar putea să împace pe 
toți: punem prefecți care nu sînt nici militari, nici civili, 
ci ofiţeri în rezervă. 

Problema cartelurilor electorale nu ceru guvernului 
uniunii naționale prea multe eforturi. Primul pact fu 
încheiat cu partidul național-creștin al lui Caţă. 

— Caţă e prietenul meu ! zise Arghir, simplu. 

Faptul era evident şi Aureanu nici nu se gîndi să-l 
conteste. 

Tratative mult mai palpitante fură duse în jurul 
unui cartel între guvern şi liga evreilor israeliți. Doc- 
torul Willy Pămînteanu era în al nouălea cer. 

— În sfîrşit, avem un guvern al nostru! Aureanu 
este un iubitor de evrei. Il cunosc personal!... Cît 
despre domnul profesor Arghir... ce să mai vorbim |... 
Aţi văzut ce a făcut în America. 

Arghir făcuse, într-adevăr, multe în călătoria lui 
de anul trecut în Statele Unite. Evreii israeliți originari 
din Rominia l-au purtat pe Arghir în triumf, i-au primit 
cu entuziasm declaraţiile de dragoste, i-au umplut cîteva 
zeci de valize cu suveniruri — și la despărțire i-au 
mai făcut un dar: un stilou de aur. Arghir a primit 
stiloul și de la tribună a spus: 

— Jur că nu voi scrie cu acest stilou nici un cuvînt 
împotriva evreilor ! 

Şi acest om este astăzi primul ministru al țării! Ce 
putea, deci, fi mai simplu și mai firesc, decît un cartel 
între guvern şi -evrei! Cel puţin Aureanu s-a purtat 
îngerește: 

— Domnule doctor Păminteanu, câte locuri vrei, 
atitea îţi dau! 

Mai frumos se putea? Nu se putea! Adică putea fi 
şi mai frumos, dacă lucrurile ar fi mers la fel şi mai 
departe. Dar soarta rea electorală îl urmări încă o dată 
pe doctorul Willy: Aureanu se răzgîndi şi din tot car- 
telul nu rămase decît o tristă amintire, îngropată sub 
cenuşa unor speranţe uriașe. 

— De ce, domnule Aureanu? se lamentă Willy. Cu 
ce ţi-am greşit? 

— Cu nimic! îi răspunse dulce, Aureanu. Nepotri- 
vire de caractere ! 

Doctorul Willy se făcu roșu ca sfecla: 

— Nu înțeleg, domnule ministru ! De ce nepotrivire 
de caractere? Eu nu pot suporta nici un moment ca 
sentimentele mele patriotice să fie puse la îndoială. 
Trebuie să vă reamintesc, domnule Aureanu, că şi 
populaţia israelită şi eu personal am fost cinstiţi de 
către regele Ferdinand, înfăptuitorul Romîniei Mari, şi 
că marii bărbaţi de stat romiîni, Ionel şi Vintilă Viziru, 
m-au ales să candidez pe aceeaşi listă cu ei. Şi cred că 
nimeni nu va admite că Ionel și Vintilă Viziru erau 
oameni care să întindă mina, necum să candideze ală- 
turi de un om al cărui patriotism n-a fost pus la încer- 
care... Nu uitaţi, de asemenea, domnule ministru, 
că atît populaţia israelită, cît şi eu personal am fost 
cinstiţi chiar de către domnul profesor Arghir ! Atunci, 
de ce nepotrivire de caractere?... Nu văd!... Mai 
ales că dacă există vreo organizaţie care se înca- 
drează întocmai în programul politic al guvernului, aceea 
este liga evreilor israeliți. Guvernul nu vrea să 
facă politică — și nici liga evreilor israeliți nu vrea 
să facă politică. Atunci, de unde nepotrivire de carac- 
tere ?... Nu, serios, domnule ministru, vă rog, spu- 
neţi-mi adevărul: de ce nu vreţi să mai menţineţi 
cartelul cu noi? 

— Dar ţi-am mai spus-o, domnule doctor: nepotri- 
vire de caractere !... Ne-po-tri-vi-re-de-ca-rac-te-re !... 

Conducătorul tuturor evreilor îşi dădea seama că 
desperarea lui nu poate duce la nimic bun. 

— Bine, domnule ministru ! zise el, resemnat. În 
acest caz sînt liber să închei un cartel elcctoral cu 
alt partid. 

— Ba nu! făcu şi mai dulce Aureanu. Te vei abţine 
de la orice fel de cartel şi vei îndemna pe-ai dumitale 
să voteze pentru guvern. 

Doctorul Willy, deși avea o vastă experienţă poli- 
tică, rămase stupefiat cînd auzi ce-i pretinde ministrul 
de interne: să nu încheie pacte electorale cu cine-i 
place. Era ceva nou !... Ceva... Nici în gînd nu îndrăz- 
nea Willy să spună ce era acest ordin, fără precedent 
în tradiția electorală a ţării. Încercă, totuşi, să îngăime 
un protest: 

— Dar, domnule ministru... | 

— Nici un dar, domnule doctor... Este dorința 
regelui nostru ! i 

După ce încheie un cartel. fără istorie cu partidul 
Vlad Ţepeş al lui Arţag, guvernul trecu la desăvirgirea 
cartelului cu vechiul partid naţional-liberal. Arghir luptă 
pentru o înţelegere cu liberalii lui. Muică, împotriva 
liberalilor lui George. Arghir avea motive puternice s-o 
facă. Este el istoriograf, dar este şi George istoriograf. 
Scoate el o publicaţie: Revista istorică romînă — dar 
scoate şi George o publicaţie: Noua revistă istorică 
romină. Este el pentru desfiinţarea partidelor, dar este 
gi George pentru desființarea partidelor. Aşa, nu mai 
e de trăit! Ori eu, ori el! Şi cine putea fi cel mai 
loial aliat în acțiunea aceasta de suprimare a par- 
tidului naţional-liberal al lui George? Partidul na- 
ţional-liberal al lui Muică. În cinci minute, pactul 
fu încheiat. Muică uită că nu-i nici un an de cînd 
Aureanu a trădat partidul Vizirilor cu «ritmul» lui 
«nou», Aureanu uită că nu-i nici un an de cînd 
partidul Vizirilor l-a dat afară din partid pentru acest 
« ritm» — și semnară o înţelegere valabilă pe tot timpul 
alegerilor. 

După ce tranzacţia fu încheiată, Aureanu raportă 
regelui: 

— Muică merge cu noi, sire! Propun ca maiestatea 
voastră să-l decoreze cu ordinul Ferdinand, ca să vadă 
omul că chestia e serioasă. 9 

— Îl decorez ! 

— Şi mai am o propunere, sire! Cît ţine campania 
electorală, să nu-i mai acordaţi lui George Viziru nici 
o audiență. Dacă-l primiţi, va bate monedă din asta 
şi ne va stingheri mult. 

— Aurene, din acest moment şi pînă la sfîrşitul 
alegerilor, George Viziru va găsi porţile palatului închise ! 

După ce regele citi mesagiul de deschidere a noului 
parlament ieşit din alegerile libere făcute de Aureanu, 
Camera și Senatul începură îndată operațiile de vali- 
dare a mandatelor. La Cameră, tradiționala păruială se 
desfăşura sub președinția lui Caţă Coroiatu. Fusese 
dorinţa lui Arghir. 

— Aurene, te rog din tot-sufletul, pune-mi-l pe Caţă 
președinte ! 

Ministrul de interne se codi: 

— S-ar putea ca străinătatea să fie prost impre- 
sionată | 

— Dragă frate Costică! stărui, fierbinte, Arghir. 
Numai pentru cîteva zile. Cît vor ţine validările. Numai 
atît | 

— Şi pe ce chestie îl proclamăm preşedinte? 

— Pe chestie de vîrstă ! 

— Ce vorbeşti, domnule Arghir? Cel mai în vîrstă 
este generalul Racoviţă. 

— Nu-i nimic! Noi doi ne facem că-l susţinem pe 
Racoviţă. Dar ai noştri să-l voteze toţi pe Caţă. Da? 
Putea Aureanu să-l refuze pe primul ministru? 

— Bine, dragă ! Îl scoatem pe Caţă președinte. Nu- 
mai că nu-i om serios! Una vorbeşti cu el și alta face! 

— Nu-i adevărat! replică Arghir, supărat. Caţă, 
dacă promite ceva, se ţine de cuvînt. E un gentleman! 

Aureanu n-a mai zis nimic şi Caţă putu avea bucu- 
ria să nu mai fie un număr oarecare în rîndul celor care 
se înjurau, se pălmuiau, ori își zvîrleau în cap orice 
le pica sub mînă, ci însuși președintele lor. Cel mai 
înverşunat era Jugănaru, șeful opoziţiei național-țără- 
niste, care-i striga primului ministru Arghir: 

— Ai venit să salvezi neamul cu ritmul nou al cole- 
gului dumitale de crime Aureanu! Să-ţi fie ruşine! 
Asta se cheamă alegeri libere? A fost simplă teroare! 
Teroare pentru teroare !... Ruşine ! 

Cu chipul torturat, de martir răstignit, Arghir stătea 
în picioare, palid, mut, dar inima-i răcnea de revoltă 
pentru nedreptatea ce i se face. De ce tabără toţi pe 
el, ca niște turbaţi, să-l rupă în bucăți? Ce au cu el? 
Care-i vina lui? Cine a făcut alegerile? El? El este 
un biet profesor universitar. El nu se pricepe la de-al 
de astea! Alegerile le-a făcut Aureanu. Că n-au fost 
libere? Dar ale lor cum au fost? Libere? Nu!... Tot 
morți, tot răniţi, tot schingiuiţi! Ei zic că ar fi fost 
mai mulți morţi și răniți ca oricînd ! Poate că da, poate 
că nu! Alegerile sînt alegeri. Într-o campanie electo- 
rală din care vrei să scoţi un parlament cinstit și con- 
stituțional nu trebuie să ţii contabilitate, ci ordine. Dar 
cum poţi să ţii ordine fără jandarmi, fără poliție, fără 
armată, într-o ţară atît de sălbatică şi necuviincioasă 
cum este ţara aceasta? Unde s-au mai pomenit ale- 
geri, în care opoziţia, duşmană a ţării și tronului, să 
fie lăsată să-şi facă de cap? Dar una este ca opoziţia 
să nu fie lăsată să-și facă de cap, și alta este teroarea, 
În definitiv ce acuzaţii i se aduc lui Aureanu? Că a 
barat şoselele, că a interzis telegramele de protest, că 
a suprimat dreptul de întrunire, că a arestat candidaţi, 
delegaţi, asistenţi, că a lăsat 40%, din alegători fără 
carte de vot, că a împiedicat cu ciomegele 70%, din 
cei care au obținut cartea de vot să voteze, că a furat 
urnele și așa mai departe? Minciuni! Şi dovadă că 
toate-s minciuni este rezultatul alegerilor: guvernul 
n-a obținut nici 50%, din voturi. Însăși opoziţia urlă 
de bucurie: « Pentru întîia oară cînd un guvern ia mai 
puţin de 50%, din voturi !» ...Atunci unde-i teroarea? 
Mint ! N-a fost nici o teroare! 

Stăpinindu-se cu greu să se menţină în limitele 
impuse de demnitatea lui de prim ministru, Argbhir îi 
răspunse lui Jugănaru: 

— Eu sînt un biet profesor universitar, care nu am 
avut puterea, nu am voit-o, nu am cerut-o, care nu 
am format această cameră din oamenii mei și n-am 

contribuit nici măcar timp de douăzeci și patru de ore 
la crearea administraţiei. Dar aşa este ţara... O ţară 
păcătoasă, cum ați făcut-o voi!... Așa am găsit-o 
păcătoasă de pe vremea partidelor politice ! 


* 


Cu totul alta fu atmosfera în Cameră a doua zi, 
cînd veni în discuție validarea celor cinci locuri obținute 
de blocul muncitoresc țărănesc. Guvernamentali și opo- 
ziţioniști, toţi erau pentru invalidarea mandatelor și 
pentru alungarea comuniștilor din Parlament. 

— Greşeala comisă de alegători este o pată pe uni- 
tatea naţională a acestei țări! strigă un național- 
țărănist. 

— Să fie ştearsă rușinea ce apasă pe Parlamentul 
romîn, care este silit să aibă măcar un ceas în mijlocul 
lui pe acești cinci reprezentanţi ai bolșevismului ! strigă 
un liberal. 

— Trebuie să scăpăm de ei, pentru că numai așa o 
să scăpăm de primejdia comunistă ! strigă un guver- 
namental. 

Erau sincer de acord, pentru că erau sincer îngri- 
joraţi toţi de succesul blocului muncitoresc țărănesc. 
Aceeaşi opoziţie care acuza guvernul că a exercitat te- 
roarea în alegeri era dezolată că teroarea aceasta n-a 
fost destul de eficace încît să împiedice pe comunişti 
să fie aleși. Tocmai Aureanu !... Tocmai Aureanu să 
păţească o asemenea rușine !... Unde i-a fost capul? 
Ce a crezut el că este blocul muncitoresc țărănesc? 
Vreo dizidenţă burgheză a unui partid istoric?... Cum 
de nu şi-a dat seama că blocul este un camuflaj comu- 
nist ? Chiar dacă Aureanu n-ar fi fost vestitul Aureanu 
din 1920 și 1921, ci un simplu diletant la interne, și tot 
ar fi trebuit să fie mai atent la activitatea politică a 
blocului care, în propaganda lui electorală, cerea tot ce 
poate trece prin minte unor dușmani ai poporului ro- 
miîn. Cerea suprimarea curbei de sacrificiu, cerea aju- 
torarea şomerilor de către stat, cerea oprirea conce- 
dierilor, cerea concedii plătite, asistență medicală, ex- 
proprierea fără despăgubiri a coroanei și a moşierilor 

în favoarea ţăranilor, cerea ștergerea tuturor datoriilor 
agrare către stat, bănci și cămătari, cerea scutirea ţă- 
ranilor săraci de impozite, cerea respectarea statutului 
minorităților, amnistie generală, politică, militară şi agrară, 
libertatea de grevă și de întrunire — şi în sfîrșit, chema 
ţara, nici mai mult nici mai puţin, decît la lupta îm- 
potriva înarmărilor şi pentru instituirea unui guvern 
muncitoresc-țărănesc. Peste tot, propagandiștii blocului 
arătau alegătorilor, pe șleau, cam ce cred ei despre 
guvern: . 

— Guvernul Arghir-Aureanu îşi face bine treaba: 
vinde pămîntul ţăranilor săraci şi mijlocași pentru 
impozite și datorii, ca să ajute la stabilizarea marii agri- 
culturi. Scumpeşte pîinea și produsele petrolifere, pen- 
tru a plăti prime moșierilor, marilor bănci și socie- 
tăți. Ocroteşte pe fabricanții care aruncă pe străzi sute 
de mii de muncitori, ca să nu piardă nimic din bene- 
ficiile lor. Risipeşte miliarde pentru o armată cu care 
să ajute pe imperialiști la dezlănțuirea războiului... şi 
alte miliarde pentru poliţie şi siguranţă care să ne 
astupe gura. Foame, teroare, război !... Acesta e progra- 
mul Arghir-Aureanu. Un guvern ca toate celelalte gu- 
verne burgheze ! 

Vorbeau aşa, acești bolșevici, şi totuşi, Aureanu a 
lăsat cinci din ei să fie aleși ! Prost, cît se poate de prost. 
Nu trebuie să intre nici măcar unul!... Nu că ar fi 
o primejdie ! Cinci, tot nu vor avea cum să se miște! 
Dar cinci azi, sînt un început pentru zece de miine, şi 
alți cincisprezece de poimiine şi așa mai departe. În 
sfîrşit ! Au intrat, au intrat! Acum, trebuie să vedem 
cum îi dăm afară! 

— Să modificăm rezultatul! propuse Arghir lui 
Aureanu într-o discuție amicală în culise. Dacă nu vrem 
noi, nimeni nu poate cunoaște adevărul. Cite voturi a 
obținut blocul? 73.711 voturi... N-avem decît să anun- 
ţăm că a întrunit numai 60.000... .şi iată că n-o să mai 
aibă cele 2%, minimale care să-i dea dreptul să intre 
în Parlament. 

Aureanu rise: 

— Uiţi pesemne, frate Arghire, că am mai modifi- 
cat o dată cifra asta... În realitate, Blocul a căpătat 

250.000 de voturi, nu 73.000. Dar asta a fost cu pu- 
tință la despuierea urnelor. Acuma ar fi mult mai greu: 
cifra a şi fost publicată în gazetă. Dar am o altă so- 
luţie, ca: să le scad numărul voturilor. O soluţie le- 
gală. Invalidăm lista comunistă din Timiş Torontal 
pentru că figurează pe ea unul condamnat la pușcărie, 
cu pierderea drepturilor politice... 

— Un pușcăriaş? se bucură Arghir. 

— Da! A făcut pușcărie pentru propagandă comu- 
nistă. 


+ 


Lucrările de validare se terminaseră. Caţă decla- 
rase Camera definitiv constituită şi se pregătea să ridice 
şedinţa, cînd Arghir, care se afla tot timpul prezent 
pe banca ministerială, se apropie de el: 

— Domnule Coroiatu şi nepreţuitul meu prieten 
Caţă ! Maiestatea sa regele a binevoit să-ţi acorde Cor- 
donul Coroanei Romîniei ! 

Şi cu stîngăcie, din pricina emoţiei, Arghir îi atîrnă 
lui Caţă cordonul de git, apoi îl sărută pe ambii obraji. 
Cîteva momente, Camera rămase stupefiată. Gestul 
n-avea precedent în istoria parlamentară. Dar îndată, 
reprezentanţii poporului îşi aduseră aminte că trăiesc 
vremuri noi şi, cu excepţia naţional-țărăniștilor, iz- 
bucniră în ovaţii. 

Caţă, mai puţin tulburat decît Arghir, se adresă fn- 
tregii adunări: 

— Domnilor miniştri, domnilor deputaţi, sînt profund 
mișcat de atenţia ce mi-o acordă maiestatea sa regele. 
Aceasta demonstrează că renașterea a început cu ade- 
vărat şi sînt fericit că a început cu guvernul prietenului 
meu din copilărie Nicolae Arghir, mare patriot, care 
ştie de unde ni se trage nenorocirea: de la jidani ! De 
asta, domnilor miniștri şi domnilor deputaţi, degeaba 
își închipuie perciunaţii că guvernul Arghir va pleca. 
Guvernul Arghir rămîne și va rămîne în vecii vecilor. 
De aceea strig: Trăiască regele ! Trăiască prietenul meu 


Arghir ! Moarte jidanilor ! 

Seara, Arghir se afla la palat, spre a raporta regelui 
asupra lucrărilor de validare. Regele, după ce îl ascultă 
cu interes, îi spuse: 

— Bun! Acum ai, domnule profesor, un parlament 
legal, cu care să poţi guverna după toate normele cons- 
tituționale. 

— Da, sire ! Parlamentul acesta va fi cea mai bună 
dezminţire ce s-ar putea da zvonurilor că am vrea să 
întronăm aici un regim de dictatură. 

— S-o dezminţi din toate puterile, domnule pro- 
fesor! Regimul este constituțional şi parlamentar și 
așa va rămîne. 

— Sînt fericit, sire! 

— Şi eu îţi mulțumesc, domnule profesor, că mă 
ajuţi să dreg în ţara aceasta tot ce au stricat alții. 

— Sire, cu nu cer nimic altceva decît să fiu de folos 
ţării și regelui meu! 

— Perfect ! Şi acuma, te rog să-l numești îndată 
pe Răşcanu, ministru de stat !... Pînă într-o oră să 
depună jurămîntul. Iată şi decretul gata iscălit. 

Arghir luă decretul din mîna regelui: 

— Mulţumesc, sire ! 

— Așa, domnule profesor ! Şi doresc ca de azi înainte 
să nu se mai ţină nici un consiliu de miniștri fără mine. 
Vreau să asist la toate şedinţele. 

Cu mare greutate găsi profesorul Arghir cuvintele 
care ar putea exprima cel puţin în parte nețărmurita 
lui bucurie: 

— Sire, este un gînd minunat !... Şi o cinste!... 
Este un semn de înaltă preţuire și încredere în umilul 
servitor al maiestăţii voastre, care sînt eu! 

— Da! făcu regele. Şi o mare economie de timp! 


x 
Şi guvernarea lui Arghir continuă în acelaşi ritm 


nou, dinamic, cu care începuse. O măsură de la care 
aştepta mult bine pentru ţară luă Arghir cu privire la 

accesul publicului în ministere. De mult observase ilus- 
trul profesor că din cauza libertăţii cu care lumea intră 
şi iese din ministere, aceste instituții s-au transformat 
într-un fel de piaţă ori de bursă, în care oamenii vin 
să trateze și să încheie afaceri. Dar nu numai atît. 
Zilnic, mii de cetăţeni vin pe la ministere cu petiţiile 
lor şi aleargă de colo pînă colo, din birou în birou, fără 
pici un rost altul decit să tulbure elanul de muncă al 
funcţionarilor. O asemenea dezordine nu mai poate 
fi tolerată. Intrarea publicului în ministere trebuie 
interzisă. Cei care au să se plingă de ceva, ori să 
ceară ceva, să-şi depună cererile la registratură — și 
în zece zile fiecare îşi va găsi răspunsul publicat în 
Monitorul oficial. 

Uşile ministerelor, fură, deci, zăvorite marelui pu- 
blic, dar după două zile Aureanu veni la Arghir: 

— Frate Atghir, am pentru dumneata cîteva cifre 
instructive. Ştii cîte petiţii primește zilnic ministerul 
de război? 1.800. Şi ministerul de interne, 3.700, fără 
prefectură şi siguranţă. Şi domeniile, 500. Și finanţele, 
1.400... Şi așa mai departe. După socoteala mea, 
autoritățile primesc atitea petiţii pe zi, încît Monito- 
rul oficial ar trebui să apară zilnic în două mii de pagini ! 

Pentru Arghir lucrurile luară un aspect grandios. 

— Două mii de pagini? făcu el, extaziat.. Va fi cel 
mai mare Monitor oficial din lume! 

— De acord, frate Arghir! îi răspunse Aureanu. 
Dar, te rog să preiei dumneata ministerul de finanţe. 

Arghir îngălbeni. Înțelese ! 

— Păcat ! zise el, trist. 

Dar, de-a doua zi, se avîntă, cu energie îndoită, în 
domeniul cultural. 

— De aci înainte, toţi învățătorii şi toate învăţă- 
toarele nu mai au voie să umble decît în costum 
național ! 

Speriaţi, învățătorii începură să facă intervenţii la 
Bucureşti: 

— De unde, păcatele noastre, costum național, dacă 
nici leafa nu ni se plătește! 

— Nu vreau să știu nimic! strigă Arghir. Țara 
este ţară romiînească şi cine refuză să umble în costum 

naţional nu-i romîn !... Aşa că să vă puneţi costum 
naţional, dacă vreţi să nu zburaţi de la catedră. Toată 
lumea în costum naţional! Și voi şi elevii! 

Carol, care simţea că Arghir repetă cu aceste cos- 
tume naționale istoria cu halatele petetistelor, îl 
convocă pe primul său sfetnic: 

— Domnule profesor, noi doi sîntem destinaţi să 
facem lucruri mari pentru țara aceasta. Renunţă, te 
rog, la costumele naţionale ! 

Arghir renunţă, dar pe sub seară, țara se trezi cu 
un nou decret: toţi elevii vor purta de aci înainte numai 
saboţi de lemn, în loc de opinci sau pantofi. 

— De ce saboţi, domnule profesor? l-a întrebat 
regele. 

— Pentru că se poartă și în Olanda. 

— Numai pentru atît? 

— Ba nu! Pentru că sînt ieftini! 

— Jeftini, ieftini, dar sînt și buni? 

— Buni, sire! O pereche de saboţi ţine cît două- 
zeci de perechi de pantofi de piele. 

Pentru rege, era un argument decisiv: cu saboţii 
de lemn nu-i nici o afacere. Prea sînt durabili. 

— Nu! zise el. Or fi saboţii ieftini şi buni dar au 
un cusur: fac prea mare zgomot şi mai mult tulbură 
liniştea clasei !... Renunţă, domnule profesor !... Noi 
doi sîntem destinați să facem lucruri mari pentru țara 
aceasta. Nu ne trebuie saboţi! 

Arghir renunţă la saboţi, dar nu renunţă la ideea 
de a face niţeluş bine ţării. Așa că, în plină vară, decretă 
ca de sfinții Petru şi Pavel să se adune în congres la 
Bucureşti, premianţii tuturor şcolilor primare și secun- 
dare din ţară. Din considerente de morală, primul 
ministru, care era şi ministru al educaţiei naționale, 
dispuse ca premianţii de ambele sexe să vină la Bucureşti 
însoțiți de către părinţi. Dar iar se interpuse Aureanu:. 

— Frate Arghire, îi spuse el, au venit azi la mine 
ăia de la căile ferate, cu o falcă-n cer şi una-n pămînt, 
că-i nenorocim !... Dacă se ţine congresul, calea ferată 
e silită să suspende toate trenurile de pasageri şi de 
marfă pe o săptămînă... 

— De ce? 


— Pentru că nu se poate altminteri. După rapoar- 
tele primite, numărul premianţilor şi părinţilor care 
ar veni la congres se ridică la şase sute de mii ! 

— Şase sute de mii? 

— Vezi că te miri?... Şi apoi, de unde iei banii! 

Căzu şi proiectul acesta, dar neobosita fantezie a 
ilustrului Arghir zbură, pînă se opri asupra unei idei 
menite să reînnoiască spiritul şcolii din temelii. Șco- 
lile n-ar mai trebui să fie o sarcină pentru buget. Ele 
s-ar putea întreţine și singure. 

— Cum? întrebă Aureanu teribil de intrigat. 

— Mai toate şcolile au terenuri libere pe care se 
cultivă grîu, porumb și zarzavaturi. Am dat ordin 
ca de aci înainte şcolile să nu mai cultive decît plante 
medicinale pentru bolile de stomac, de plămîni, de 
rinichi, de gît, de piele... de toate. Din vînzarea 
buruienilor, şcolile vor cîştiga atîta, încît să nici nu mai 
aibă nevoie de noi. 

Aureanu își luă capul în mini, medită profund cîteva 
clipe, apoi ridică niște ochi obosiţi la Arghir: 

— Ştii ce, domnule profesor?... Eu zic s-o lăsăm 
încurcată | 

Arghir o lăsă încurcată, pentru că în zilele acelea 
i se ivi prilejul să facă niţelug bine ţării, într-o ches- 
tiune mult mai urgentă. Șase mii de învățători şomeri 
se adunaseră la Bucureşti spre a li se da posturi în 
învățămînt. Arghir le făgăduise găzduire şi foi de drum 
la întoarcere. Dar la București, învățătorii aflară că 
pentru zece mii de solicitanți nu sînt decît o mie opt 
sute de locuri, care şi acelea se dau numai prin protecţii 
şi prin misiţi. Neodibniţi, pentru că Arghir nu le-a 
dat adăpost — nemîncaţi, pentru că Arghir nu le-a 
dat de mincare — desperaţi, pentru că Arghir nu le 
dădea posturi — învățătorii s-au încolonat spontan 
şi au pornit-o, cu gîndul să demonstreze în fața 
palatului. l 

Arghir, cum a aflat, l-a şi chemat la telefon pe 
Aureanu: 

— Ai auzit obrăznicie? îi strigă el în receptor. Să 
mi se aducă mie, învățătorul şi ministrul lor, o ase- 
menea insultă | 

— Adevărat | confirmă Aureanu. Au cam întrecut 
măsura ! 

— Ba au cam întrecut-o cu mult! strigă şi mai 
revoltat Arghir. De aia, te rog: ocupă-te de ei!... Dacă 
sîntem o ţară de ordine, nu înţeleg să fac excepţie cu 
învățătorii. Ordinea-i pentru toţi. Nu vreau anarhie. 
Şi mai ales nu vreau anarhie în şcoli. 

— S-a făcut, domnule profesor! răspunse bucuros 
Aureanu, care era, de felul lui, om săritor. 

Un scurt telefon lui Spiru Maramă şi o jumătate 
de oră după aceea, Arghir avu plăcerea să-l audă pe 
Aureanu la telefon: 

— Alo, domnule profesor... Asculţi? Îţi dau un 
miliard, bani ghiaţă, dacă mai găsești un singur 
învățător de-ai dumitale pe Calea Victoriei! 

Arghir răsuflă ușurat. În sfîrşit, cu răbdare, cu 
stăruință, cu energie, a izbutit să facă ceva pentru 
ţara aceasta ! 

Desigur că era inevitabil ca lanţul satisfacțiilor pe 
care i le dădea puterea de a face niţeluş bine ţării, să 
fie întrerupt de unele mici neajunsuri. Astfel, într-o 
zi, la Mangalia, unde ţara îl chemase să facă plajă, 
veni la el o delegaţie de agricultori dobrogeni să i se 
plingă. 

— Ne sugrumă datoriile agricole, domnule prim 
ministru ! 

— Nu le mai plătiţi! le strigă Arghir, căruia cli- 
matul maritim îi dădea remarcabile impulsuri dinamice, 

— Ni se protestează poliţele ! 

— Lăsaţi să vi le protesteze! Am avut şi eu poliţe 
protestate pentru tipografia mea de la Văleni. Astăzi 
nici cei care dau faliment nu mai pot fi bănuiţi de fraudă. 
Toată lumea înţelege că trecem prin vremuri grele. 

— Am dat gajuri şi ipoteci şi băncile ne cer cote 
peste puterile noastre, domnule prim ministru ! 

Domnul prim ministru izbi cu pumnul în masă: 

— Nu le daţi nimic! 

Şi foarte energic, către capul delegaţiei: 

— Du-te miine la București şi spune-i ministrului 
de justiție din partea mea să dea ordin preşedinţilor 
de tribunale să amine vînzările silite şi să le tărăgăneze. 

Vom discuta chestiunea în primul consiliu de miniștri 
şi pînă la deschiderea parlamentului vom găsi o soluţie. 

— Domnule prim ministru, aşa cum s-a găsit un 
mijloc pentru ajutorarea bancherilor, nu s-ar putea 
găsi ceva şi pentru noi? 

— Ce? 

— Asanarea datoriilor ! 

— Ce asanare, domnule? izbucni, minios, primul 
ministru. Prindeţi şi voi cîte un cuvînt din presă şi-l 
folosiţi... Presa !... Las că pun eu botniță presei! 

— Dar nici n-am citit gazetele de cînd cu munca 
cîmpului, domnule prim ministru ! 

— Bine faceţi !... Nu vă luaţi după ce spune presa 
şi vedeţi-vă de treabă! 

— Dar nu o mai putem duce aşa, domnule prim 
ministru ! 

— Răbdaţi! 

— Am pierdut şi răbdarea ! 

— Cine a pierdut răbdarea, n-are decît să se arunce 
în mare! 

— Dar statul nu trebuie să ne ajute, domnule prim 
ministru ? 

— Statul? Nici un cetăţean nu are dreptul să ceară 
ca statul să-i vină în ajutor! 

Şi subit dezolat, Arghir cobori tonul la cel mai trist 
diapazon: 

— Nu ştiu ce vreţi de la mine! Eu nu vă pot face 
nimic! Eu nu am decît doi membri în guvern: pe 
Petrescu-Goleşti şi pe Rahat ! Ceilalţi sînt ai maiestăţii 
sale regelui. Prin urmare, eu nu sînt la putere cu par- 
tidul meu şi aşa e mai bine. Suferiţi de cincisprezece 
ani şi nu v-aţi plins nimănui. Şi acuma îmi cereţi să 
repar eu lucruri stricate în cincisprezece ani? 

Toată discuţia ajunse la urechile regelui care-l în- 
sărcină pe Puiu să-i comunice lui Arghir la Mangalia 
că ar dori să-l vadă cît mai degrabă. 

— Ce e cu declaraţiile de la Mangalia, domnule prim 
ministru? l-a întrebat regele. i 

— Sire, presa e de vină! 

— Poate ! Dar cred că ar trebui să fii mai precaut, 
ca să nu se dea loc la interpretări greşite! Lumea nu 

prea poate înţelege care e diferenţa dintre « miniştrii 
mei» şi « miniştrii regelui»... 

Cînd se despărţi de rege, Arghir îl întîlni pe scară pe 
Mihail Teianu. 

— Îţi spun sincer, dragă Mihail, îmi simt puterea 
de lucru zdrobită. Toată lumea e împotriva mea. Dacă 
mi s-ar vorbi limpede, aş trage consecinţele fără nici 
o supărare ! Te rog, spune-i regelui din partea mea că 
am venit aici, fără s-o fi cerut, ca prim ministru, şi 
că sînt gata să plec ca simplu profesor Arghir. Și nu 
mă voi simţi scăzut cu nimic! 

Concedie şoferul şi o porni pe jos, cu jobenul în 
mînă, să ştie lumea că nu mai e primul ministru al 
țării. Dar cînd să se apropie de casă, îi veni din urmă 
în goana mare o maşină: 

— Domnule prim ministru ! Domnule prim ministru ! 

Era Puiu, care sări jos şi se repezi la Arghir: 

— Domnule prim ministru, m-a trimis maiestatea 
sa regele! Nu se poate ! E miîhnit că v-aţi putut în- 
chipui că a vrut să vă supere! Maiestatea sa regele 
vă iubeşte! Pe cuvîntul meu de onoare! 


IX 


Și s-au ascuţit condeiele, şi s-au muls fanteziile, și 
s-au migălit frazele, spre a se putea scrijeli în cartea 
de granit a neamului o nouă și glorioasă pagină din 
istoria restauraţiei: principesa Ileana, fata cea mai 
mică a reginei mame Maria, se mărită. Această mare 
faptă regală aducea încă o rază de nădejde în cocioa- 
bele şi bordeiele a milioane de muncitori şi ţărani. 
Ileana, micuța noastră Ileana, se va așeza, cu ajutorul 
lui Dumnezeu, la casa ei. Şi te pomeneşti că va avea 
şi copii ! De necrezut ! Mai ieri era numai... ia, atîtica... 
şi acuma, uite-o mireasă ! Doamne ! Cum trece vremea | 

Şi scriau trubadurii că în castelul Peleș care « apare 
în noapte ca un adevărat palat de basm răsărit din 
bagheta unei zîne», musafirii n-au fost toți de-un fel 


212 


ci de două: unii care, prin prezenţa lor, făceau o plă- 
cere mai mare familiei regale — și alții, o plăcere mai 
mică și că musafirii care făceau familiei regale o plăcere 
mai mare au fost conduși de-a dreptul în sufragerie. 
Cît de frumoasă era sufrageria aceasta, cronicarii ziceau 
că, oricît talent ar avea, le-ar fi greu să descrie. Atîta 
puteau spune: că-ţi lua ochii. Era, cum se zice, o « fe- 
erie». Pereţii erau acoperiţi cu lambrisuri, sau tăblii 
de stejar sculptat. În mijlocul mesei se afla o fîntînă 
în miniatură a pîrîului Peleş, care « ţișnea în susur cris- 
talin şi neadormit», stropind cu picurii săi o mică gră- 
dină de «roze japoneze roşii». Cît despre argintăria 
şi cristalurile de pe mese, cronicarii spuneau că « erau 
un tablou cum nu se vede des». 

Dar tabloul acesta pălea pe lingă celălalt tablou 
al însuşi dineului regal. Pentru a-l putea cuprinde în 
ansamblu, cîntăreții bogăției regale fură îngrămădiți 
într-un colţ, de unde puteau admira în voie, stind în 
picioare şi înghițind în sec, viteza şi arta cu care dis- 
păreau pe nobilele gitlejuri princiare şi ducale, sand- 
viciurile, pateurile, peştii, rațele, găinile, curcanii, sticlele 
de vin, șampanie, coniac și cîte se vor mai fi găsind prin 
pivnițele şi cămările palatului. 

Dar în timp ce familia regală şi oaspeții ei de mîna 
întîia beau şi mîncau, nici oaspeţii de mîna a doua nu 
stăteau degeaba. Se plimbau la etajul întîi şi al doilea 
al palatului, îşi zîmbeau fericiți și se birfeau cordial, 
răcorindu-și gâtlejurile şi nădufurile cu oranjadele ser- 
vite de valeţi, copios, în pahare tot de cristal, dar de o 
calitate inferioară cristalului de la masa regală. Deocam- 
dată, convorbirile sînt discrete. Toţi așteaptă ca masa 
din jurul fîntînii să se termine şi ca primul vals să în- 
ceapă. Doamnele, domnişoarele, ofiţerii, pînă şi muzica 
regimentului de gardă, « freamătă în surdină», cum zic 
istoriografii acestei nopţi neuitate, « în aşteptarea semna- 
lului». Domnii în vîrstă se mărginesc să transpire în 
gulerele lor, făcînd complimente cuconiţelor care sînt 
superbe în toaletele lor. Una poartă o rochie «ca pe- 
tala unei roze pale», alta «a recbhiziţionat o parte din 
azurul unei nopţi senine, pentru a-şi confecționa cea 
mai modernă robă», a treia «e remarcată prin toaleta 


213 


ei de velours chiffon rouge pompfien brodat cu 
negru»... 

În sfîrșit, ultimul toast la masa regală a fost rostit 
şi ultimul musafir s-a ridicat de pe scaun. Musafirii care 
au mîncat şi cei care n-au mîncat se pot amesteca între 
ei: semnalul a fost dat ca valsul să înceapă, grupele 
să circule mai liber și conversațiile să nu se mai facă 
în şoaptă. Zarvă este destulă. Veselia e mare. Dar cel 
mai vesel şi mai agitat dintre toţi este Puiu. Extrem 
de dinamic, Puiu apare şi dispare, ca un director de 
circ, într-un frac bleu, brodat în frunze de stejar din 
fire de aur și în pantaloni gri deschis, care constituie 
noul lui costum de ceremonie, după modelul desenat 
de însuși regele Carol. 

Deodată, apare în mijlocul musafirilor, mireasa, 
care, în rochia ei de un roz abia colorat, « înaintează 
surîzătoare, urmată de imperialul ei mire». După tînăra 
pereche, vine regina Maria, împodobită cu aurul bro- 
deriilor, cu briliantele decoraţiilor şi cu perlele ei. În 
urma reginei apar îndată şi părinţii mirelui, surorile 
miresei, verii şi verişoarele din casa de Habsburg şi 
casa de Hohenzollern. Numai tînărul rege al ţării nu e 
încă prezent. Stă de vorbă într-o galerie de lingă sală, 
cu Arghir, care, cu pieptul plin de stele şi cruci romîne 
şi străine, îi spune: 

— Sire, să nu fii prea îmbielşugat în amabilităţi 
faţă de Dacu şi ai lui. Asta rog pe maiestatea ta! Nu 
pentru mine, sire, care sînt în serviciu comandat şi 
gata oricînd să plec, ci ca să nu se creadă că regele a 
capitulat înaintea celui mai îndrăzneţ. 

Îngrijorarea lui Arghir era îndreptăţită. Dacu, omul 
care acum un an l-a părăsit pe rege sub pretextul că 
nu vrea să stea sub papucul Roșcatei, se afla astăzi 
printre musafirii lui. Fără remușcări și fără rușine. 
Anul trecut, a trîntit uşa şi s-a lăudat că e intransi- 
gent. Trădat de membrii guvernului său, a plecat în 
străinătate şi s-a lăudat că-i intransigent. După plim- 
bare, s-a înapoiat în ţară şi s-a lăudat că e intransigent. 
Şi a repetat atîta că e intransigent şi intransigent, că 
s-au supărat şi cei de la Capşa, care au sărit, într-un 
glas: 

— Dar cine-l întreabă? 

Abia atunci a simţit Dacu că ar trebui ceva nou 
— şi, ca să fie iar în centrul de atenţie a lumii, şi-a 
dat demisia de la șefia partidului, care a trecut în mîna 
lui Jugănaru. 

Cel mai fericit era Crai-Voievod. De Jugănaru pu- 
ţin îi păsa. Pe Jugănaru îl va putea da oricînd în lä- 
turi. Cel care-i stătea în cale era Dacu. Și acuma scapă 
de el. Totuşi, Crai-Voievod se mai temea: cine ştie! 
Poate că se mai răzgîndește fratele Dacu! Ca să fie 
mai sigur, Crai-Voievod, care cunoștea încăpăținarea 
amicului său, se gîndi să i-o întărite. Îşi aranjă, deci, 
o moţiune din partea partidului, precum că demisia 
lui Dacu este respinsă — și alergă cu ea la Bădăcin. 

— Frate luliane, degeaba ! Nu te lăsăm ! Tu îți dai 
demisia ușor. Dar pe noi cui ne lași? Nu merge! Dacă 
tu pleci, e ca şi cum ne-ai tăia capul!... Să ştii!... 
Dacă te încăpăţinezi în demisie, plec şi eu din partid! 
Întîmple-se ce s-o întîmpla ! Eu nu mai vreau să ştiu 
de nimic. Dacă fratele Dacu crede că poate lăsa ţara 
pe mîna bandiţilor, de ce n-aş crede-o şi eu, care nu 
sînt decît un vierme pe lîngă el! Așa că, te rog împacă-te 
cu regele şi vino înapoi! Îţi jur că Bagradian are drep- 
tate cînd spune că nu trebuie să facem un drapel din 
fustele unei muieri ca Roşcata ! 

Dacu se uita la fratele Alexandru şi se gîndea: 
Tilharul ăsta vrea să mă împingă la păcat şi să mă mențin 
în demisie. De aia stăruie el atîta să rămîn: ca să mă 
silească să plec cu tot dinadinsul. Bine! 

Îşi trecu mîna prin guler şi-i răspunse lui Crai- 
Voievod: 

— Scumpe Alecule, dacă n-ai fi tu, ci altul, l-aş fi 
apucat de git şi l-aş fi dat afară. Dar fiindcă eşti tu... 
fie ! Mă-mpac! 

Seara, Dacu povestea nepotului său Romulus Sto- 
ilă: 

— Noroc că am avut în casă nişte valeriană, alt- 
minteri cine ştie dacă fratele Alexandru mai ieşea din 
leşin ! 

A doua zi, regele află prin oficiul unor prieteni co- 
muni că Dacu vrea să se împace — şi-l pofti la nuntă. 

Prin urmare, Arghir avea de ce să fie necăjit — și regele, 
care-l înțelegea bine, ținu să-l liniştească: 

— Te rog să ai încredere în mine, domnule profesor | 
Voi păstra măsura. Aş vrea numai ca partidele trimise 
în refacere să nu rămînă în raporturi rele cu mine. Cine 
ştie ! Poate să mai am cîndva nevoie de ele. 

Îngrijorarea lui Arghir se transformă în panică. 

— Sire ! zise ilustrul profesor, cu un tremur în glas. 
Schimbări de guvern ar face ţara ridicolă. Asta n-o 
spun pentru mine. Eu sînt gata să plec și să uit ce am 
sacrificat şi voi fi oricînd gata de noi sacrificii. Viaţa 
mea este închinată patriei şi tronului. 

“Regele își repetă asigurările: 

— Domnule profesor, te rog să ai încredere în mine ! 

— Sire, iau act de cuvîntul regal. Vreau, totuşi, 
să-ţi atrag atenţia că, mai adineauri, Dacu a declarat 
cuiva că a venit la nuntă cu colanul ordinului Ferdinand, 
dar că şi l-a pus în silă! 

Se inclină şi se retrase, pentru că în acest moment 
urca scările Dacu, grav, cu privirea fixă și ştearsă, 
şi cu sclipitorul colan al ordinului Ferdinand de git. 

După ce-şi rosti felicitările de rigoare, Dacu începu 
să se scuze faţă de rege: 

— A fost o neînțelegere, sire! M-am simţit real- 
mente bolnav şi trebuia să-mi văd de sănătate. Nu- 
mai din motivele acestea m-am văzut silit să mă 
retrag. 

— Dar acum sper că te-ai făcut sănătos, domnule 
Dacu! îi răspunse, regele, amabil. 

— Mulţumesc ! Mă simt ceva mai bine. De aceea 
aş vrea ca maiestatea voastră să-mi acorde o audienţă 
pentru a-i putea da explicaţii mai detailate. E necesar! 

— Cu plăcere, domnule Dacu! Dar asta s-ar putea 
numai peste o zi-două. Acuma trebuie să ne veselim ! 

Arghir, care coborise şi-l pîndea pe Dacu, cînd văzu 
că discuţia se prelungeşte, începu să se plimbe furios 
în faţa scării. Pe neaşteptate, Traian Săpunaru îi ieşi 
înainte: 

— Ce faci, domnule profesor? 

Dar cînd văzu că Arghir îşi are ochii înfipți în bal- 
con, Săpunaru adăugă: 

— Da! De douăzeci de minute îl ține pe maiesta- 
tea sa în loc şi nu-l lasă să coboare! 

Arghir spumega. 

— Este intolerabil |! Asta e rea creștere! Cum îşi 
permite ! 

În acest moment, Traian Săpunaru îl văzu pe Gă- 
nescu, primarul Capitalei şi se luă după el: 

— Gănescule ! 

La cîțiva paşi mai încolo, primarul se opri şi-l primi 
pe Săpunaru cu un zîmbet vesel: 

— Ce? Nu cumva tratezi intrarea ta în guvernul 
lui Arghir? 

Săpunaru se scutură cu scîrbă: 

— Înţeleg să mă înec într-un ocean, dar nu într-un 
lighean ! 

Regele cobori, în sfîrşit, treptele, urmat de aghio- 
tanţii săi şi se văzu îndată înconjurat de toţi şefii po- 
litici, din guvern şi opoziţie, care, odată cu felicitările, 
găsiră cuvîntul potrivit să-și exprime devotamentul 
lor nețărmurit pentru tron și dinastie. Regele-i cuprinse 
dintr-o privire pe toţi şi găsi că n-are de ce să se plingă. 
Toţi ăștia sînt, într-adevăr, cu trup și suflet pentru 
dinastie şi tron. Toţi sînt carlişti ! În acest an de cînd 
se găseşte el la domnie, toți ăştia s-au bătut între ei 
pentru a stabili adevărul: care e mai carlist decît celă- 
lalt? Care iubeşte pe rege mai mult? Care a suferit pentru 
rege mai mult, cînd a fost în exil și care a luptat pentru 
rege mai mult ca să-l readucă în ţară? Și cind îi auzi, 
nu era unul să nu fi fost, încă de la 4 ianuarie 1926, 
pentru reintegrarea lui Carol în drepturile lui de moște- 
nitor ! Şi acești șefi politici se acuzau reciproc de opor- 
tunism, se luau de piept între ei, se provocau la duel, 
trăgeau mînioși cîteva gloanţe în vînt, dar nu se împăcau, 
ci se ciorovăiau mai departe, apărîndu-și cu înverșunare 
fiecare milimetru din poziția pe care sperau că au cîști- 
gat-o în inima regelui. Totuși, cînd i-a chemat regele 
aici, să se bucure împreună cu el că se mărită micuța 
Ileana, toţi au înţeles că dacă se ivește un prilej atit 
de fericit să depună încă o dată inima lor la picioarele 
tronului, face ca toate neînțelegerile dintre ei să fie 
suspendate un moment! 

Gîndea şi regele la fel. Pentru un moment, face! 
Pentru un moment e foarte amuzant să-i vadă pe toţi 
împreună, cum îi cerşesc un cuvint, ori un zîmbet, ori 
măcar o privire! Un moment împreună, nu-i nici o 
primejdie ! Miine se vor sfişia din nou între ei! Asta 
depinde de el, nu de ei! 

Arghir, însă, care stătea deoparte, nu era de aceeași 
părere ! Regele face o gravă greșală că dă mîna cu ase- 
menea bandiți ! Nişte lichele ! Nişte politicieni scîrnavi ! 
Nişte impostori mizerabili ! Bine a spus cine a spus că 
tilharii ăștia nu sînt decit nişte carolingieni murdari, nu 
carliști ! Carolingieni, da !... Toţi!... şi Dacu... şi 
Jugănaru... şi Muică... și Neaţă... şi Săpunaru... 
toți |... Ei, carlişti?... Dacă ei sînt carliști, atunci 
ce este el, care l-a crescut pe Carol, l-a învăţat, l-a servit, 
a muncit pentru el... și-a jertfit liniştea și munca lui 
de savant de la Văleni, ca să-l ajute pe Carol, pe regele 
lui, care este numai al lui și nu al acestor nemernici 
care vor să i-l smulgă din braţe ! Aceşti ticăloși fac tot 
ce poate scorni fantezia lor carolingiană ca să-l înlăture 
de la putere! Bagradian zice că guvernul Arghir este 
o « combinaţie abracadabrantă». Jugănaru susține că 
guvernul lui ar fi «o baracă». Doctorul Bratu îl face, 
pur şi simplu, « aiurit» ! Îi mănîncă invidia şi spaima. 
Dacă experienţa guvernului său de tehnicieni va izbuti, 
partidele lor vor deveni de prisos! Şi asta îngrozește 
pe acești paraziți ! 

Un valet se apropie în grabă de Arghir: 

— Excelenţă, şeful dumneavoastră de cabinet a 
venit acuma de la Bucureşti! Trebuie să vă vadă 
urgent, 

Arghir nu putea înţelege cam ce caută şeful lui de 
cabinet aici, dar mereu cu teama că ar putea să i se 
întîmple ceva, fugi afară. 

— Excelenţă, îi zise șeful de cabinet. Am fost trimis 
de domnul secretar general. V-am adus corespondenţa 
ministerului ! 

Primul ministru se însenină. Care va să zică, asta 
era. Corespondenţa ! Îi ieșise cu totul din minte. Ieri, 
cînd a plecat din Bucureşti spre Sinaia, dăduse dispo- 
ziţii ca nimic din corespondenţa prezidenţiei și a minis- 

terului instrucției publice să nu se rezolve fără el — și 
să-i fie trimisă, toată, aici, spre semnare, 

— Bine ! întinse el mîna, crezând că șeful de cabinet 
o are în servietă. Dă-mi-o ! 

— Excelenţă, mă iertaţi ! îi răspunse, jenat, func- 
ţionarul. În două zile, s-a adunat. Am adus zece saci. 

— Zece saci? 

Însuși Arghir era îngrozit. Cum să se apuce acuma, 
în mijlocul nunţii, să semneze zece saci de corespon- 
dență ? S-ar mai supăra regele ! 

— Ia-o şi du-o înapoi la Bucureşti! hotărî el. O 
rezolv mîine. 

Şi se înapoie repede în salon, unde se ciocni față-n 
față cu Aureanu care se plimba cu tatăl mirelui, bă- 
trînul arhiduce Salvador. Aureanu îl recomandă pe 
Arghir: 

— Dumnealui este domnul Arghir, primul ministru 
al ţării! 

Era poate pentru a zecea oară de cînd Arghir îi era 
recomandat arhiducelui, care, surd, își duse mîna, pîlnie, 
la ureche şi-l întrebă: 

— Sînteţi din Bucureşti? 

— Nu! răspunse grav, primul ministru. Sînt din 
Botosani ! 

— Atunci ce căutaţi la Sinaia? 

Un gazetar străin îl abordă cu îndrăzneală pe Arghir, 
care era mulțumit că în felul acesta nu mai trebuia să 
dea arhiducelui nici o explicaţie. 

— Domnule prim ministru, o declaraţie scurtă ! 

Arghir redeveni omul faptelor: 

— Scrie! Dorim să avem relaţiile cele mai bune 
cu toţi vecinii. Cu Rusia, însă, lucrul este imposibil. 
Rusia e bolşevică. După opinia mea, cea mai mare slă- 
biciune a bolşevismului stă în aceea că se întemeiază 
pe marxism. 

Mărunţelu, care-l însoțea pe gazetarul străin, inter- 
veni: 

— Aţi văzut ziarul meu de azi? 

— Mă ierţi, n-am avut timp ! Ce ai scris? 

— Cer încadrarea comunismului în codul penal, 
ca un delict de drept comun. 

— Foarte bine, foarte bine! Te rog să treci pe la 
mine să mai vorbim ! 

Un alt grup de ziarişti îl înconjura în acest moment 
pe rege, care dădea lămuriri asupra străjeriei: 

— De unde a răsărit nevoia de a crea această miş- 
care, cred că este uşor de ghicit. Ea este o urmare a 
războiului. Tineretul nostru crește fără nici un ideal. 
Cu străjeria vreau să împlinesc acest gol. Scopul stră- 
jeriei este educaţia cetățenească şi morală a tineretului. 
Deviza străjerului este:« Credinţă și muncă pentru țară şi 
rege». Din organizaţia străjerilor trebuie să facă parte 
obligatoriu tot tineretul de la șapte la optsprezece ani. 

— Este ceva în genul organizaţiei italiene « Balilla »? 
întrebă un jurnalist. 

— Nu! Străjerii nu seamănă cu « Balilla», deoarece 
nu sînt formaţiuni cu spirit militar. Nu sînt asemănă- 
toare nici cu « Hitlerjugend», căci nu se face la străjeri 
politică. Vreau să feresc tineretul de politică de partid, 
pentru că vreau să dau ţării un tineret sănătos. Pentru 
aceasta muncesc optsprezece ore pe zi şi duc viaţa cea 
mai austeră. Curtea Romîniei este una din cele mai severe 
din Europa. Viaţa mea e lipsită de veselie. Cînd ofer 
un dineu, domnii în frac sau în uniformă vorbesc tot 
timpul despre probleme grave la ordinea zilei... Nu-mi 
pierd niciodată răbdarea și curajul. Îmi cresc fiul spre 
a face din el un suveran democrat. Îmi iubesc meseria 
de rege... Vă rog să mă iertaţi! 

Și se retrase într-un colț cu Gănescu, primarul ge- 
neral al Capitalei, care-l aștepta. Nu trecură nici două 
minute şi doctorul Bratu se apropie de Muică și de 
doctorul Gherlescu. 

— Ăia doi, le zise el, arătînd spre rege şi Gănescu, 
vorbesc ceva despre uzinele comunale... Am auzit o 
cifră: 30 de milioane... Poate știți voi ce-o fi asta? 
Suma totală a concesionării uzinelor către americani, 
sau numai comisionul? 

— Comisionul ! făcu Muică, sec. 

Doctorul Bratu îl apucă pe Muică de braţ: 

— Uite-l! 

Şi i-l arătă pe generalul Florescu, care trecea discu- 
tind aprins cu doamna Prykopp. 

— Inventatorul batistei ! mormăi Muică. 

Şi tustrei se uitară, cu același zîmbet de dezgust 
şi de ură, după generalul Florescu, care, deși numai 
de trei luni comandantul jandarmilor, îşi stabilise faima 
de inventator al batistei. De îndată ce a fost chemat 
în fruntea jandarmilor, generalul a venit la rege foarte 
alarmat: 

— Sire, jandarmii n-au batiste ! 

Regele, care era informat că tatăl lui Puiu este per- 
fect teafăr, îl ascultă cu interes: 

— Şi ce propui? 

— Să le furnizăm de urgenţă batiste. Vor fi batiste 
în scop educativ... Cu portretul maiestăţii voastre | 
Fiecare cîte o batistă. Obligatoriu. Trei sute lei bucata. 
Le reținem banii din leafă. 

— Asta cît face? 

— Douăzeci şi unu de milioane, 

— Net? 

— Net, sire! Răspund eu! Douăzeci şi unu de 
milioane. 

—-Şi cînd îi văd? 

— Miine! 

Basmalele avură un dublu succes: unul economic 
și altul psihologic. Cel economic: se vîndură toate, 
pînă la una. Cel psihologic: a întărit prestigiul jan- 
darmilor în ochii ţăranilor. Cind se arăta jandarmul 
pe la ţărani să-și scoată costul cu plusul reglementar, 
îi flutura batista pe sub ochi. 

— Mă, Naie, zi: neam de neamul tău a văzut o 
podoabă ca asta? 

Țăranul se uita la cîrpa vopsită, dar nu-și dădea 
seama ce-o fi: 

— O casîncă? 

— Ne! 

— O broboadă? 

— Ne! 

— Păi ce-o fi, don’ jandar? 

Jandarmul desfăşura batista în toată întinderea 
ei gi-i arăta ţăranului portretul lui Carol: 

— Ăsta ştii cine e? 

— Cine? 


— Vodă! 

Şi ţiţiia țăranul din buze a mirare! Vodă pe pînză! 
Mare minune ! 

— Şi la ce-o fi bună asta? 

— Uite la ce! zicea jandarmul. 

Și apucînd batista cu ambele mîini își sufla nasul 
în ea. 

— Ai văzut? Asta e!... Basma! Şi numai eu am 
voie. s-o port, bă! Ordin de la stăpînire!... Numai 
jandarmii ! Auzi? 

Țăranul era zăpăcit. Păi jandarmul ăsta trebuie să 
fie mare al naibii, dacă îndrăzneşte să-și sufle nasul 
drept în obrazul lui vodă ! Şi abia de mai îndrăznea să-i 
spună: 

— Tare frumos, don'jandar ! 

— Hehei, stai! Că o să fie și mai frumos cînd o 
să scoţi biștarii pe ea ! 

— Eu? 

— Păi tu! 

— Da” ce am eu... cu... 

— Cum, mă? holba jandarmul ochii la ţăran. Vodă 
nu-i vodă al tău? 

— Este, don’ jandar ! 

— Păi dacă este al tău, ce-ai vrea, mă? Să plătesc 
eu pentru tine? 

Dar din afacerea aceasta, regele s-a ales la urmă 
cu un mare necaz: adică de ce să cîştige jandarmii 
de pe urma batistelor mai mult decît el? Ca să se conso- 
leze, întinse cumpărarea obligatorie a batistelor patri- 
otice, asupra întregii armate și a poliţiei. 

Cam asta trecea prin mintea celor trei şefi politici 
laolaltă, care, fără să vrea, asistară la o discuţie fulger 
între Arghir și Curelea de la Democratul romin : 

— Domnule președinte, este vorba de vreo schim- 
bare de guvern? 

Încruntat, Arghir îi răspunse: 

— Dacă aș cădea eu, s-ar reîntoarce jaful! 

— Dar ce e cu pîinea, domnule prim ministru? 

— Care pîine? făcu Arghir, convins că acest june 
îşi permite o necuviinţă. 

— Se plînge lumea că s-a scumpit pîinea ! 

Arghir se mai linişti. Junele e un om la locul lui. 

— Habar n-am! zise el. Cum așa? 

— Așa cum vă spun, domnule prim ministru! Ca 
să-și mărească intrările, ministerul de finanțe a pus 
pe piine un timbru pe care să-l plătească brutarii, 
fără să urce preţul pîinii. Și brutarii se supun. Plătesc 
timbrul, fără să urce preţul pîinii, dar ca să-și scoată 
paguba — scad din greutatea pîinii. 

— Ce vorbeşti? se minună Arghir. Și scad, cu cît? 

— Cu vreo 40%. Aşa că pîinea de un kilogram cîn- 
tăreşte numai șase sute de grame! 

Arghir ar fi reţinut ultimele cuvinte ale lui Curelea, 
dacă n-ar fi auzit glasul regelui pe aproape. Întoarse 
capul și-l văzu pe Carol cum se silea să se facă înţeles 
de arhiducele Salvador. Arghir făcu doi pași spre 
suveranul său, care-l recomandă din nou cuscrului 
imperial: 

— Este primul meu ministru, domnul Arghir. 

Salvador se înălță în virful picioarelor și, fără să-și 
deslipească, un singur moment, mîna de la ureche, 
îl întrebă: 

— Sînteţi din București? 

— Nu! Din Botoşani! 

— Atunci ce căutați la Sinaia? 

Oricît de scurtă fusese conversaţia, Carol avu des- 
tul timp să dispară. Numai cu greu Arghir îl putu 
descoperi stînd de vorbă cu generalul Prezan. Tre- 
murînd de enervare, Arghir îl pîndi pe suveran aproape 
un sfert de oră — şi cînd văzu că regele este iar liber, 
îi tăie drumul: 

— Sire, faceţi bine că-l pregătiţi pe Prezan pentru 
prezidenţia consiliului. Nu-i bine să vină nepreparat. 

Regele protestă cu un aer de adîncă mîhnire. 

— Abuzezi de prietenia mea. Mă doare ! 

Şi-i veniră lacrimile în ochi. Il durea. Ar fi vrut să 
se scarpine. La rîndul său, Arghir, emoţionat şi recu- 
noscător, ar fi vrut să sărute mîna regelui. Dar nici unul, 
nici celălalt nu putură da curs sentimentelor lor. Era 
prea multă lume. Fără un cuvînt în plus, regele trecu 
pe lîngă Arghir şi-i şopti lui Puiu: 

— Caută-mi-l îndată pe Aureanu ! 

Aureanu fu găsit repede și adus regelui, care, fără 
nici o introducere i se adresă, mînios: 

— Ce vrea omul ăsta de la mine, domnule? Îmi 
vine să-mi iau lumea-n cap !... Ce fac cu el? 

Ministrul finanţelor și internelor primi cuvintele lui 
Carol cu un zîmbet discret de compasiune. Ce om com- 
plicat, regele !... Îi cere lui, să-l scape de Arghir, deși 
n-ar vrea să scape de el. Dacă există în sufletul regelui 
vreun locșor, fie el cît de mititeluţ, pentru prietenie, 
acela era rezervat lui Arghir. Regele ţine la Arghir, 
pentru că-l leagă de el amintirea anilor cînd Arghir 
fusese profesorul său. Arghir îl impresionase pe atunci 
prin statura lui, prin barba lui neobișnuit de mare şi 
prin seriozitatea cu care-i povestea atîtea și atîtea anec- 
dote cîteodată sărate, dar totdeauna nespus de pipărate. 
Arghir era însăși copilăria lui. Și asta Carol nu şi-o putea 
smulge din inimă. Totuși, răbdarea lui era pusă la o 
prea grea încercare. Dezinteresat îl iubea numai pe pro- 
fesorul Arghir, nu şi pe primul ministru Arghir. De pri- 
mul ministru Arghir îl lega exclusiv interesul. Avea nevoie 
în capul guvernului de un om ca Arghir: confuz, anarhic, 
fără voinţă, lipsit de orice simţ politic, străin de cele mai 
nevinovate probleme de stat, fantezist, capricios și 
setos de onoruri. Dar niciodată Carol nu şi-ar f închi- 
puit că poate fi cineva atît de confuz, atit de anarhic, 
atît de lipsit de orice simţ politic, atît de străin de cele 
mai nevinovate probleme de stat, atit de fantezist, 
atit de capricios şi atît de setos de onoruri. Numai 
pozne şi pozne, că au început să vină în ţară ziariști 
de peste ocean, în mod special să-l cunoască pe primul 
ministru Arghir, despre care au auzit că este o apariţie 
bizară, cu totul exotică, un fel de Mussolini cu barbă, 
care-și dă demisia de patru cinci ori pe zi şi care, între 
demisii, e foarte sentimental şi-i deranjează pe toţi de 
la treabă. Şi asta a început să-l cam obosească pe Carol. 
Aureanu înțelegea: Carol ar vrea, dar n-ar vrea să se 
despartă de profesorul Arghir. 

— Sire, glumi el, ar fi bine ca Arghir să vă acorde un 
mic concediu | 

— Exact | zîmbi Carol, mai bine dispus. Cred că-l 
merit | 


— Din plin, sire ! 

— Atunci? 

— O soluţie ar fi, sire! Trebuie să vă mărturisesc 
că nu este improvizată și nu vine de la mine. Dar îmi 
suride din motive egoiste, pentru că şi eu simt nevoia să 
mă odihnesc niţel. 

— Ei, hai, să te-aud! făcu regele, nerăbdător. 

— Ministrul Franţei m-a întrebat aseară dacă Arghir 
ar putea fi rupt de la importantele lui treburi de stat, 
spre a se duce la Paris. 

— Pentru? 

— Pentru o chestie care nu poate decît mări gloria 
ţării: Franţa are de gînd să-i decearnă primului ministru 
al nostru diploma de doctor honoris causa al universi- 
tăţii din Paris. Asta o să-i ia lui Arghir cel puţin zece- 
cincisprezece zile. 

Regele exultă: 

— Zece-cincisprezece zile?... Să plece... Să plece 
imediat !... La Paris... în Sumatra... în Honolulu... 
în Filipine... oriunde o fi numai să mă lase în pace 
cîtăva vreme. Nu mai pot. Mereu îmi scoate ochii cu 
sacrificiile lui şi mereu trebuie să-i fac declaraţii de dra- 
goste ! 

Apoi, serios: 

— Ştii ce-mi vine să cred? Că Arghir ăsta nu-i tot- 
deauna confuz ! Știe că am nevoie de un zăpăcit ca el... 
şi cu zăpăcelile lui mă șantajează !. 

Aureanu rise: 

— Dar noi nu sîntem zăpăciţi, sire ! 

Cind se lumină de ziuă, Arghir ieși din compartiment. 
Era fericit. Deși era prim ministru al Romîniei şi deşi 
se afla pe teritoriul romîn, putea să se plimbe liber 
pe culoar și să se arate la fereastră în voie. Nu se mai 
simţea ca acum zece zile, cînd cu acelaşi tren părăsea 
ţara, pe ascuns, pitit în vagon, cu perdelele trase, ca 
un hoț urmărit de poliţie !... Să se ascundă în propria 
lui ţară... De ce?... De frica dușmanilor? Nu! Și aici 

e necazul! Dacă s-ar teme de liberali, mă rog! N-ai 
avea de ce să te miri! Dacă s-ar teme de neţiști, iar ar 
fi foarte firesc !... Sau de naţional-ţărăniști !... Cel 
puţin ăștia sînt adversarii lui mărturisiți, care, din orice 
fac o armă împotriva lui. Dar să se teamă de proprii lui 
colegi din guvern, care abia așteaptă să-şi întoarcă el 
capul ceva mai încolo, ca să-l mănînce de viu, asta numai 
la noi, în Balcani, se poate întimpla. Şi totuși, așa este. 
Cu frică a trebuit să plece la Paris. Pe ascuns. Să nu afle 
nimeni, nimeni. Şi să nu afle mai ales amicul și locţii- 
torul său, Aureanu. Şi doar se avea bine cu el. Luna 
trecută cînd majorităţile parlamentare l-au sărbătorit 
pe Aureanu, a venit și Arghir de la Văleni la banchet, 
ca să spună: 

— Ne-am cunoscut tîrziu, dar cînd ne-am cunoscut 
ne-am strîns mîinile şi cînd doi boieri îşi strîng mii- 
nile, este de-ajuns. 

La care Aureanu i-a răspuns: 

— Sînt atît de mişcat de gestul de prietenie al lui 
Arghir care a venit special pentru mine de la Văleni, 
încît mă simt aproape umilit. 

Erau, așadar, buni prieteni. Îi plăcea, desigur, lui 
Aureanu să-i arunce cîte o săgeată. Dacă cineva îl în- 
treba, de pildă, ce părere are despre situaţia politică, 
Aureanu îndată îl trimitea la Arghir: 

— Adresează-te lui Arghir. Eu nu mă ocup de poli- 
tică. Sînt prea ocupat pentru aceasta. 

Sau îi aranja lui Arghir o presă proastă. Ca ministru 
de finanţe și ca ministru de interne avea fonduri, așa 
că putea dicta presei să-l laude pe el și să-l ia peste 
picior pe Arghir. Dar întotdeauna lucrurile se aranjau 
frăţeşte, cu lacrimi şi îmbrăţișări — pentru că Aureanu 
era un bun patriot. Un boier. Un adevărat boier. Ca 
ministru de interne, avea trei subsecretari de stat, trei 
secretari generali şi paisprezece şefi de cabinet, care 
dispuneau de șapte automobile. lar ca ministru de 
finanţe, predica, sincer, economia. 

— Numai prin economie vom salva ţara. 

Şi-i spuse lui Arghir: 

— Te rog rade, în interesul ţării, școlile de care nu 
este nevoie. 

Arghir, care nu putea rezista la nici un apel în 
interesul țării, rasc dintr-un condei două sute cincizeci 
de școli secundare, normale, comerciale și de meserii. 
Orice i-ar fi cerut Aureanu, Arghir l-ar fi satisfăcut pe 
loc, numai să fie pace între ei. O reclama ţara, o reclama 
regele. Dar Aureanu era un om neserios. Se ținea numai 
de farse. Mai întîi cu Dacu. De cînd cu nunta Ilenei, 
Dacu își făcea mereu de lucru pe la palat. Prima lui 
audienţă de împăcare cu regele a durat trei ore și ceva. 
Un prost trebuie să fie și prost crescut! Să-i răpească 
regelui trei ore și ceva ! Şi repede s-a dus la rege să-l 
informeze cît este de indignat: 

— Omul politic ţine pe suveran nu știu cîte ceasuri. 
În loc să-și dea seama că un politician inteligent își 
poate ispăși păcatul într-un sfert de oră de scuze și 
că a abuza de bunătatea regelui nu e conform cu cea 
mai elementară politeţă, el își închipuie că regele este 
la dispoziţia lui, ca să-i asculte toate flecărelile ! 

Regele îl ascultă şi-i dădu dreptate: 

— Da, e cam nepoliticos ! 

Arghir sări: 

— Sire, Dacu nu e numai nepoliticos, ci şi perfid. 
Te înșeală ! Este o nouă mașinaţie a acestui călugăr 
făţarnic, sire ! Nu-l mai primi! Vrea să dărîme tronul 
şi dinastia. Este născut preşedinte de republică, sire ! 

Repele-i apucă mîna şi i-o strînse cu căldură: 

— Am să ţin seama de avertisment, domnule pro- 
fesor ! Am să țin seama. 

Dar pe înserat, Rahat se năpusti la Arghir în 
birou: 

— Domnule prim ministru, Dacu a fost iar la rege! 

— Cînd? 

— Acu cinci minute a plecat de acolo! 

Pînă a ajuns la palat, Arghir n-a mai știut ce se 
petrece cu el. Nu mai vedea şi nici nu mai auzea nimic. 
Atiîta vroia: să ajungă la rege. În prag, însă, generalul 
Mateescu îi șopti la ureche: 

— Domnule prim ministru... e cam greu! 

— De ce? 

— E Mimi aici... şi s-ar supăra maiestatea sa! 

— Bine ! făcu Arghir, hotărît. Aştept ! 

Mateescu era de-a dreptul desperat: 

— Domnule prim ministru, n-ar fi nimic, dacă n-ar 
aștepta şi Lily ! 

Arghir înţelesese că riscă să-l apuce aici dimineaţa, 
așa că preferă să se ducă acasă. Cel puţin acasă poate 
să se culce. Dar a doua zi, la prima oră cuviincioasă, 
fu din nou la palat: 

— Sire, aud că Dacu a fost iar pe aici. Şi în calitatea 
mea de prim ministru al ţării, dator să veghez asupra 
liniștii maiestăţii tale, vreau să știu ce a vrut acest domn ! 

— Ce să vrea, domnule profesor? Ce vor toţi oamenii 
politici: puterea ! 

Arghir serîşni din dinți: 

— Cum așa, puterea? Să mai aştepte !... În defini- 
tiv, ce-i supără atita pe domnii aceștia că se află în 
opoziție? Dar ce cred ei? Că a sta în opoziţie e o ruşine? 
Nu e nici o ruşine să fii în opoziţie, dacă știi s-o porţi 
cu demnitate ! În opoziţie poţi uneori influenţa politica 
ţării în mod și mai eficace chiar decît de la guvern. 

— Da, domnule profesor ! zise regele. Dar vezi că 
ei nu înţeleg acest lucru. Ei nu sînt atît de luminaţi și 
modeşti ca dumneata ! 

— Tocmai de aceea, sire ! De ce-ţi trebuie asemenea 
oameni în jurul tronului? De ce-ţi trebuie zarafi în 
templu, sire? 

— Nici nu mă gîndesc ! îl asigură regele. 

La ieşire, îl aştepta Puiu: 

— Sînteţi supărat, domnule prim ministru? 

— Ba bine că nu! 

— Dacu? insinuă Puiu. 

— El! 

Puiu se uită în dreapta și în stînga, apoi se îndoi 
spre Arghir ca să-i spună în şoaptă: 

— Nici nu se putea altfel, domnule prim ministru !... 
Dacă domnul ministru Aureanu, ori de cîte ori vine pe 
aici, numai de bine îl vorbeşte pe Dacu! 

— Aureanu? 

— Aureanu ! 

Asta a fost o dată. A doua oară, s-a întîmplat cu 
alegerile parţiale din Neamţ. Arghir îi poruncise cate- 
goric lui Rahat, subsecretarul de la interne: 


228 


— Nici o propagandă de-a lui Aureliu Cziucziewicz 
în Neamţ. Trebuie să fie ales candidatul lui Caţă. 

Rahat a fost foarte energic. A arestat legionari pe 
capete. Dar legionarii, ce făceau, ce dregeau... a doua 
zi erau liberi şi-şi vedeau mai departe de făgăduieli: 
că vor. împărți ţăranilor toate averile străinilor. Că 
vor şterge toate datoriile agricole. Că vor face din fie- 
care țăran un chiabur. Mergea Aureliu din gospodărie 
în gospodărie însoţit de cîțiva aghiotanţi şi împărțea 
cu ambele mîini, din ce avea să aibă cînd va fi el capul 
ţării: 

— Dumneata cîte hectare ai? 

— Un hectar! 

Aureliu se întorcea spre ai lui. 

— Treceţi-l cu trei hectare | 

Apoi către al doilea: 

— Da’ dumneata ai vacă? 

— N-am! 

— Înscrieţi-l cu două vaci !... Şi dumneata? 

— Eu n-am nimic. Nici pămînt, nici plug, nici boi. 

— Puneţi-l cu două hectare, plug şi doi boi ! 

Arghir afla și făcea spume la gură: 

— Auzi, mama lui de leah! A luat în braţe toate 
trucurile lui Take !... Ce faci, Rahat?... Ăsta ne suflă 
locul în Neamţ! z 

— Nici o grijă, domnule profesor !... Iese omul lui 
Cață ! 

— Nici o grijă, nici o grijă și ăsta-şi bate joc de 
noi ! răcnea profesorul Arghir. Ce-i cu doctorul Băcleanu ? 

Bietul Rahat înghițea în sec. Era și el uluit de ino- 
vațiile pe care le introducea Aurică în propaganda lui 
electorală. A găsit la Boiştea, un doctor Băcleanu 
care era pe moarte, l-a întins pe-o targă, a început să-l 
plimbe din sat în sat şi l-a învățat să spună: 

— Votați-l pe Aurică ! Votați-l pe Aurică Cziucziewicz. ` 

Cu lozinca asta a murit, nenorocitul, sub ochii unui 
sat întreg: 

— Votaţi-l pe Aurică ! 

— Şi cine a învins în alegeri? Aurică Cziucziewicz ! 
Cu toate că guvernul lui Arghir nici n-a candidat în 
alegeri, numai ca să-i asigure lui Caţă un scaun, a 

ieșit Aurică. Cel mai tare dintre toţi a fost Aurică 
Cziucziewicz,. 

— Cum asta, mă? răcni Arghir la Rahat. Nu ne-am 
înțeles că locul ăsta e rezervat lui Caţă? 

— Ce să fac, domnule profesor! se apără Rahat, 
care era distrus. M-am luptat cum am putut. 

— Atunci cum? 

— Aureanu, domnule profesor ! . 

Arghir rămase buimăcit, parcă i-ar fi tras cineva o 
palmă, fără să ştie de ce. 

— Aureanu? Eşti bolnav? 

— Nu sînt bolnav de loc, domnule profesor. Adică 
nu atîta Aureanu, cît regele! 

-~ Arghir se zbirli: 

— Cum îndrăznești ? 

— Mi-a spus-o generalul Mateescu! Zicea că se 
miră şi el! 

Şi acu, de curînd, altă istorie absurdă. Îi veniseră 
din Franţa doi musafiri: un domn şi o doamnă. Ambii 
profesori. Oameni distinși. 

A doua sau a treia zi, Arghir primeşte un telefon: 

— Domnule prim ministru! O veste neplăcută. 
Franţujii au fost atacați pe stradă de huliganii de la 
« Comitetul anti-judeo-masonic»... După ce i-au înju- 
rat zdravăn, au scuipat-o pe doamna ! 

Arghir, să intre în pămînt de rușine. 

— Aurene dragă, i-a spus el lui Aureanu, hai pînă 
la hotel Bulevard să le cerem scuze ! 

Aureanu, cuminte, s-a ridicat și a mers după el. Pe 
drum, Arghir îl întrebă: 

— Ce le spunem, frate Aurene? 

Liniştit, Aureanu îi răspunse: . 

— Ce-ţi mai baţi capul atita? Bolșevicii ! 

Astfel că, la hotel, Arghir dădu oaspeţilor săi expli- 
caţiile cerute de împrejurări: 

— Trebuie să ne iertaţi și să ne înţelegeţi situaţia. 
Noi ne aflăm aici într-un. punct geografic foarte deli- 
cat: la granița Rusiei — și zilnic sîntem provocaţi. 

Interveni şi Aureanu: 

— Am arestat pe vinovaţi. Sînt niște muncitori basa- 
rabeni... Nişte bolșevici înrăiți... Au mărturisit tot. 

Prezenţa dumneavoastră aici i-a iritat. Ei zic că la noi 
n-au ce căuta nişte reprezentanți de-ai Franţei. În 
general, ei nu mai știu cum să ne strice cu Franţa. Giîndul 
că aliata noastră tradiţională Franţa ne va sări în ajutor 
îndată ce vom fi atacați, îi scoate din minţi. 

Cei doi oaspeţi acceptară scuzele și Arghir plecă, 
liniștit, la prezidenţie, unde-l găsi pe doctorul Bratu, 
care-i vorbi revoltat: 

— Bravo ! Cînd se va scrie istoria guvernării dumi- 
tale, omenirea va afla că sub regimul profesorului Arghir, 
doi profesori francezi au fost insultaţi și scuipaţi pe stră- 
zile capitalei ! Felicitările mele ! 

Arghir înțelegea că lui Bratu nu-i poate debita 
povestea cu bolșevicii și, stingherit, răspunse: 

— Dragă, mi-e și rușine! Dar dacă s-a întîmplat, 
ce pot să fac! 

Aerul resemnat al lui Arghir mări indignarea docto- 
rului Bratu. 

— Întîmplare? strigă el. Așa-i zici dumneata: întîm- 
plare ? Ei aftă că nu-i simplă întîmplare. .. 

— Nu înţeleg! făcu Arghir, mirat. Cum nu-i întîm- 
plare? 

— Întreabă-l pe Aureanu şi o să înţelegi! îi răs- 
punse Bratu. 

— Pe Aureanu? 

— Da ! Pe Aureanu !... 

— Dar ce legătură are Aureanu cu...? 

Nemilos, Bratu îi înfipse cuiul și mai adînc în inimă: 

— Întreabă-l şi o să afli!... Numai să vrea să-ți 
spună !... 

— Ştii ceva? 

— Ştiu mai multe! 

— De unde? 

— De la Puiu! 

Cîteva zile la rînd, Arghir fu literalmente bolnav. 
Pe de o parte Aureanu... pe de alta ba Puiu... ba Mate- 
escu... ba regele... Ce se întîmplă? Ce-o fi asta? Ce 
intrigi se ţes în spatele lui? Era peste puterea lui de 
îndurare. Umbla fără să simtă pămîntul sub el, cu 
sentimentul omului care-și vede moartea cu ochii. Își 
pierduse aproape cu totul controlul de sine și-și conti- 

nua munca numai în virtutea inerţiei. Astfel, într-o 
dimineaţă, după ce scrisese pentru gazeta lui, Fericirea 
neamului, un articol în care făcea aluzii la Dacu — iscăli 
vreo cîteva zeci de decrete și-și chemă șeful de cabinet: 

— Uite, decretele astea merg la Monitorul oficial ! 

Şi-i dădu tot teancul de birtii de pe masă. După 
masă, își căută articolul în gazetă — articolul nu-i. 
Unde-i articolul? Nu ştia nimeni ! S-a căutat Arghir prin 
buzunare, a răsturnat toate sertarele, a pus oamenii 
să cotrobăiască prin redacţie şi prin tipografie... ni- 
mic ! Nici urmă de articol! Şi doar îl scrisese! Arghir 
era sigur. Îl ştia pe de rost! Mai avea şi acuma sub 
ochi foile de manuscris... Atunci, unde e? 

— Uite unde e! strigă, a doua zi, triumfător, ami- 
cul său Rahat de la interne. 

Şi-i întinse ilustrului profesor Monitorul oficial. 

Astfel, cu uimire și indignare, Arghir își regăsi arti- 
colul despre Dacu, lăfăindu-se printre decizii minis- 
teriale şi decrete legi, în Monitorul oficial. 

Umbla tare amărit în zilele acelea Arghir din pri- 
cina vălului gros de mistere care-l înconjura și cine 
ştie la ce l-ar fi împins desperarea, dacă Dumnezeu 
nu i l-ar fi trimis în ceasul suprem pe ambasadorul 
Franţei să-i spună: 

— Domnule președinte, guvernul meu are onoarea 
să vă anunţe prin mine că universitatea din Paris v-a 
conferit titlul de doctor honoris causa... 

Pe neașteptate, cerul se lumină. Toate necazurile se 
risipiră. În sfîrşit, Arghir nu se: mai simţea singur. 
Franţa, eterna Franţă, nu-l uita — și era alături de 
el. Mişcat, Arghir răspunse ministrului Franţei: 

— Vă mulțumesc, vă mulțumesc! 

— Cînd credeți că aţi putea pleca la Paris pentru 
diplomă ? 

În Arghir se trezi omul care avea răspunderea ţării: 

— N-aş putea să vă spun nimic în acest moment, 
pentru că aparţin ţării. Nu sînt liber. Pot pleca numai 
cu consimțămîntul regelui meu. 

Îşi scrise apoi decretul pentru un concediu de zece 
zile, şi alergă la palat. Regele părea într-o dispoziție 
excelentă. 

— A, domnule profesor ! Ai venit tocmai bine. Mi-a 
sosit primul exemplar din medalia « Meritul cultural», 
Ți-l dau dumitale... 

Arghir vru să-i mulțumească, dar regele îi tăie 
cuvîntul: 

— Ce spui? N-ar fi bine ca Săpunaru să intre în 
guvern ? 

— În ce scop? făcu Arghir, deodată rigid. 

— Ca să mai avem un orator pe banca ministerială. . . 

— Sire, nu ducem lipsă de oratori, ci de caractere !... 
Or, Săpunaru are un caracter infect. Mai bine să-i dăm 
o catedră la facultatea de litere din Cluj. Sînt destule 
locuri libere acolo ! 

Apoi, lăsă capul în piept ca un învins: 

— La urma urmei, sire, încearcă şi vei vedea... Eu, 
sire, nu mă pot împotrivi voinței regale. M-am supus 
cînd maiestatea ta mi-ai dat sarcina de a forma guvernul, 
şi m-am sacrificat. Mă voi supune și acum... De altfel, 
sire, eu voi lipsi din ţară pentru zece zile. 

Regele se arătă foarte mirat: 

— Dar unde pleci? 

— La Paris! Franţa îmi acordă recunoașterea care 
mi se refuză aici. Am fost numit doctor honoris causa 
al facultății de istorie din Paris. Aşa că plec. Te rog, 
măria ta, binevoieşte să semnezi decretul acesta. 

Regele şovăia: 

— Domnule profesor, nu știu ce să spun !... Să te 
las, să nu te las?... Fără dumneata, va fi greu! 

Dar se hotărî: 

— Fie ! Atâta lucru ţi se cuvine. Şi apoi, toată cinstea 
aceasta se revarsă asupra ţării. 

Şi iscăli. 

— Un lucru aș dori, totuşi, sire ! zise Argbhir. Ca în 
lipsa mea să nu se schimbe nimic. 

— Nimic ! Nici o schimbare nu se va face fără voia 
dumitale, domnule profesor. Poţi să pleci liniștit. 

— Mulţumesc, sire ! Plec! Dar să nu afle nimeni! 
Dușmanii mei atîta așteaptă ! Mai bine să nu se știe 
că am plecat. De aceea, cred că decretul acesta nici 
n-ar trebui să apară în Monitorul Oficial... sau să 
apară după ce mă-ntorc... 

Regele zimbi cu bunăvoință: 

— Dușmanii dumitale !... Dar dumneata nu ai 
numai dușmani, ci şi prieteni! 

— N-am, sire! În afară de maiestatea ta, n-am pe 
nimeni şi nu cred în nimeni. Nici măcar în colegii mei 
de guvern, în cap cu Aureanu. 

— Ce vorbeşti? Nu se poate!... Te plîngi de Au- 
reanu? 

— Aureanu, sire, este un om neserios! Aşa că, mai 
bine să nu știe nici el că am plecat. Lui o să-i spun 
că mă retrag undeva, la ţară, ca să pregătesc niște 
proiecte de legi... 

— Am înţeles, domnule profesor !... Voi face tot 
ce-mi ceri. Nimic nu se va face în lipsa dumitale şi nimeni 
nu va afla că ai plecat! Ai cuvîntul meu de rege! 

Acuma, cînd mai avea cîteva minute pînă la Bucu- 
reşti, Arghir putea să-și spună că e pe deplin fericit: 
regele s-a ţinut de cuvînt. Nimic nu s-a întîmplat în 
ţară cît a lipsit și n-a aflat nimeni că el a plecat. 

Trenul îşi încetini mersul. Arghir intră în comparti- 
ment, puse mîna pe pardesiu și servietă, ieși din nou 
pe culoar și se apropie de fereastră să cheme un hamal, 
cînd, fără să vrea, făcu un pas înapoi, speriat de acla- 
maţiile uriaşe care începură deodată să zguduie peronul: 

— Uraaa ! Trăiască domnul prim ministru Arghir! 

Deși emoţionat, Arghir se întreba cum de s-au adunat 
atitea mii de oameni aici, de vreme ce nimeni în lume, 
afară de rege şi coana Tinca, nu ştia nici că a plecat, 
şi cu atît mai puţin că tocmai cu trenul ăsta se va întoarce 
în țară. Dar şi mai mare fu mirarea lui Arghir cînd îl 
zări pe Aureanu, cum, gras și greoi, urca treptele vago- 
nului. Totuşi, prea mare răgaz să se mire n-avu Arghir, 
pentru că Aureanu se și repezise drept în braţele lui, 
să-i acopere barba cu fierbinţi sărutări: 

— Frate Arghire ! Bine ai venit, frate Arghir... În 
sfîrșit, te vedem iar printre noi! 

Rar a trăit Arghir un moment atit de emoţionant. Cu 
ochii împăienjeniți de lacrimi, îi răspunse lui Aureanu: 

— Dragă, îţi mulţumesc din adîncul inimii mele. 
Boier ai fost, boier ai rămas. Inima unui boier nu se 
dezminte ! 

— Vezi, frate Arghire ! făcu Aureanu, pe un ton de 
reproș. Cînd ţi-am spus eu că n-ai încredere în mine, 
nu m-ai crezut. De ce să n-ai încredere în mine, frate 
Culaie? Îţi vreau eu ţie răul? Te mănînc? 

Bănuiala pişcă inima lui Arghir: 

— Dar ce ţi-a venit, dragă Aurene? De unde știi că 
n-am încredere în tine? 

— Păi se poate? Să spui tu regelui să n-afle nimeni 
că pleci la Paris. .. şi mai cu seamă să nu aflu eu, pentru 
că nu-s om serios? Păi cu ce nu-s serios, nene 


Arghire? . 
+ 


Politica ţării își urma cursul ei normal. Regele declara 
la toate ocaziile că nu vrea dictatură, guvernul că nu 
înţelege de ce i-ar trebui dictatură, iar opoziţia că se 
pregătește o dictatură, dar că este împotriva dictaturii. 
Dintre opoziţioniști, cel mai neînduplecat dușman al 
dictaturii era Neaţă. Decepţionat că regele Carol nu 
i-a încredinţat lui puterea, Neaţă a dat jos de pe perete 
fotografia lui Mussolini și s-a îndreptat cu pași mari 
şi hotărîţi, spre democraţie. Drepturi, pîine, libertate 
şi jos dictatura ! — asta cerea Neaţă, pe care nici măcar 
noul titlu de mareșal nu-l putea îndupleca să fie ceva 
mai tolerant cu regele. Scria articole, cu multe și fine 
subînţelesuri, despre detronarea lui Cuza-Vodă, convoca 
întruniri impresionante, dacă nu prin numărul parti- 
cipanților, cel puţin prin violenţa cu care era combătută 
ideea de dictatură — și-l ataca în parlament, cu înver- 
şunare, pe fostul său amic politic Costică Aureanu, 
pe care-l denunța opiniei publice ca fiind cea mai cinică 
şi cea mai brutală expresie a tendințelor guvernului 
spre dictatură. Aureanu era duhul rău. Aureanu ducea 
țara la politica de unul singur. Aureanu era vinovat 
că partidele se pulverizează. 

— Cum poate fi ministru de interne și ministru de 
finanțe un om atît de necinstit ca Aureanu? strigă 
Neaţă în parlamentul lui Arghir. 

— De ce necinstit, domnule mareșal? întrebă Mi- 


hăescu, independentul. 

— Să-mi dea domnul prim ministru procesele-verbale 
ale şedinţelor consiliului de miniștri din ianuarie 1921 
şi-o să vă demonstrez de ce Aureanu e un om care nu 
are dreptul moral să stea pe o bancă ministerială. 

— Dar ce a făcut Aureanu, domnule mareșal? 

— A făcut pentru stat un împrumut de 32 milioane 
lei care, la un loc cu dobinzile se ridicau la 38 milioane 
lei — şi a dat în schimb bonuri de tezaur de 38 milioane 
franci francezi. Leul cota pe atunci 20 centime franceze. 
Așa că pentru 6400 000 franci francezi efectivi, noi 
am dat Franţei o poliţă de 38 milioane, adică de șase 
ori şi ceva mai mult. 

— Şi zici că asta a făcut-o Aureanu? 

— Da, Aureanu ! 

— Și în ce calitate? 

— Ca ministru de finanţe. 

— În ce an? 

— În 1921. 

— Şi cine era ş-ful guvernului de atunci? 

— Eu! 

Într-o clipă, Camera uită că se împarte în guverna- 
mentali și opoziţie — şi se transformă într-o adunare 
care se strica de rîs în cea mai deplină armonie. 

— Eşti irezistibil! îi strigă Rahat, subsecretarul 
de la interne.. 

— Vino mai des pe aici, să mai uităm de necazuri! 
îşi ridică glasul şi Atanasovici. 

— Să ne trăieşti, domnule mareșal! răcni Jean 
Tehaș. Ai fi bun la circ! 

Dar Neaţă, eroul de la Mărăşti, înfrunta vitejește 
duşmanul, cu braţele încrucişate, fără să scoată un 
cuvînt, pînă ce adunarea, sătulă, îi îngădui să reia 
cuvîntul. 

— Rideţi, zise el, dar Aureanu rămîne un pungaș. 

— Păi dacă era pungaș, de ce l-ai menţinut în guvern ? 
întrebă Petrescu- Golești, ministrul agriculturii. 

— Am fost silit! 

— De cine? 

— Nu pot s-o spun! 

Aici Neaţă îşi pierdu tot hazul. Adunarea era plic- 
tisită. Desperat că ofensiva împotriva lui Aureanu a dat 

greş, mareșalul se aruncă asupra primului ministru 
Arghir: 

— Să ne spună domnul prim ministru ce sumă a 
plătit pentru a deveni proprietar al terenului şi al 
casei din Sinaia? Ce sumă a plătit pentru terenul şi 
casa din Mangalia? Ce salarii plăteşte persoanelor 
din serviciul dumisale? Ce fete de măritat are 
domnul profesor Arghir? Cine cu cine se logodește 
zilele astea în familia domnului profesor Arghir? Ce 
funcţie importantă a făgăduit domnul profesor Arghir 
tînărului domn Popescu Ion dacă-i ia fata de ne- 
vastă ? 

Demn şi îndurerat, Arghir se ridică de pe banca 
ministerială şi răspunse: 

— Domnilor deputaţi, nimeni nu s-a logodit cu 
nimeni, și nimeni nu se va logodi cu nimeni în casa 
mea. Nimeni n-are fete de măritat. N-am făgăduit 
nimic pentru că n-am cerut nimic și nu-mi dă nimeni 
nimic. Toată lumea știe că sînt om sărac. Domnul 
mareșal Neaţă vorbeşte așa cum vorbeşte, numai de 
necaz că membrii partidului său îl părăsesc și trec toţi 
la mine. 

— Nu numărul indică. forța ! strigă Neaţă. Partidul 
meu a cîștigat de pe urma faptului că «ritmul nou» 
i-a luat mulți dintre membrii lui mai vechi sau mai 
noi. De aceea, nu pot avea decît cuvinte de mulțumire 
pentru mișmașul de la guvern că a întreprins în partidul 
meu o adevărată operă de deparazitare. Chiar dacă 
aș rămîne singur, n-aș părăsi arena vieţii publice pînă 
ce ideile și concepţiile mele ideologice n-ar triumfa 
pe deplin. 

Ceea ce stîrnea uimirea lumii politice era faptul că 
în această ideologică încrucișare de spade, Traian Săpu- 
naru, vicepreședintele , partidului lui Neaţă, stătea 
deoparte şi tăcea. De ce tace Traian Săpunaru? se 
întrebau ziarele. l 

Regele rîdea şi-i spunea lui Săpunaru: 

— Spune-le tuturor să nu te mai întrebe pe tine, ci 
pe Neaţă, de ce taci! 

Şi adversarii, instigaţi, tăbărîră pe Neaţă: 

— De ce tace Traian Săpunaru, domnule mareşal? 

Neaţă se zbătea şi căuta răspunsuri: 

— Adică ce-aţi vrea dumneavoastră? Să spun că 
Săpunaru nu-i de acord cu mine? Vă înșelați! Săpu- 
naru este de acord cu mine, în toate! 

— Foarte frumos ! îi replicau ceilalți. Dar de ce n-o 
spune şi Săpunaru? Să ne spună şi Săpunaru că este 
de acord cu dumneata în toate și o să te credem! 

Dar Săpunaru tăcea şi tăcea. Pînă ce într-o zi, 
Neaţă, continuînd să lovească în camarila de la palat, 
cu exemplificări din viaţa lui Vodă-Cuza, publică un 
nou articol în care povestea cum primul domnitor al 
Principatelor Unite, surprins noaptea de către ofițerii 
de gardă cu favorita lui, Maria Obranovici, s-a văzut 
-silit să abdice. Fabula aceasta a lui Neaţă poate n-ar 
fi reţinut atenţia cititorilor mai mult decît celelalte, 
dacă n-ar fi adus un amănunt care făcea de prisos stilul 
voalat al autorului: Cuza-Vodă — zicea Neaţă, pe 
baza unui raport al consulului Franţei la București — 
se sprijinea pe armată, dar armata era plătită neregulat. 

ndrăzneţul atac al lui Neaţă stîrni în Cameră unul 
din acele scandaluri care marcau, de obicei, numai 
marile momente parlamentare din istoria fraudelor. 
Toţi deputaţii, în bloc, nu-şi menajară nici nervii, nici 
resursele de epitete înjurioase — spre a-şi arăta indig- 
narea ! Obrăznicie ! Necuviinţă ! Manifestări de seni- 
litate ! 

Nu mai era o adunare de reprezentanţi ai poporului 
care-şi câștigau cu sudoarea frunţii, în pumni şi palme, 
amarul lor jeton de prezenţă, ci un templu al credinţei 
întru dinastie şi tron, în care nişte preoţi fanatici, însu- 
flețiți de carolingianismul cel mai curat, dansau, cu 
spume la gură și cu ochii holbaţi, în jurul unui mizerabil 
eretic. 

Şi Săpunaru? Săpunaru tăcea. În Cameră, Săpunaru 
nu scoase o vorbă. 

Peste două zile, totuși, Traian Săpunaru explodă. 
Dar tocmai la Cluj, unde primea, din ordinul regelui, 
diploma de doctor honoris causa al universităţii locale. 

— Monarhia, zicea el, este sinteza cea mai curată şi 
mai desăvirşită a organizaţiei noastre de stat național. 
Numai la adăpostul monarhiei putem păzi rosturile 

acestui neam de pericolul de la răsărit. De aceea, vă 
rog să ridicăm acest pahar și să strigăm: Trăiască regele 


Carol II! 


x 


În biroul lui, regele discuta cu ministrul său de 
justiţie, Hagiu, despre un caz de indisciplină de o gravi- 
tate ale cărei urmări nici nu se puteau măsura de pe 
acum: prințul Nicolae s-a căsătorit. Problema era 
de două ori delicată: mai întîi pentru că Nicolae s-a 
căsătorit cu o femeie care nu era de sînge regal — şi 
după aceea, pentru că a făcut cununia fără a fi cerut 
consimțămîntul lui Carol care era nu numai fratele 
său mai mare, ci și regele său. | 

— Sire, spunea ministrul Hagiu, actul de căsătorie 
poate fi anulat pe baza articolelor 11, 12 și 13 din Legea 
pentru actele civile ale membrilor familiei domnitoare. 

— Să fie anulat imediat! strigă Carol cu buzele 
vinete de minie. Şi să fie pedepsit primarul din comuna 
Tohani pentru că a îndrăznit să elibereze o asemenea 
hîrtie. 

— Primarul a fost obligat să noteze în registrul 
stării civile că a oficiat căsătoria în mod ilegal. 

— Atunci ce mai vrei, Hagiule? făcu regele. Căsă- 
toria e nulă de pe acum. 

— Nu, sire! Pentru a fi perfect nulă, este necesar 
ca şi tribunalul Ilfov să dea o hotărire în acest 
sens. 

— Şi ce mai aşteaptă tribunalul? ridică iar tonul, 
regele. Să dea hotărîrea și să isprăvim odată cu porcăria 
asta. 

După o scurtă ezitare, ministrul de justiţie îndrăzni: 

— Sire, dar după cîte se pare, alteţa sa prințul 
Nicolae mai stăruie să... 

— Nimic ! Poate să stăruie !... Îi va trece! Trebuie 
să-i treacă, fiindcă ştie ce-l așteaptă ! 

Puțin mai înainte vorbise cu Nicolae: 

— Să-ţi scoţi muierea aia din cap, că altminteri te 
rad! Nu mai faci parte din familia regală! Și asta 
ştii ce înseamnă ! Pierzi tot! Drepturi, avere, tot... 

Nici nume n-o să mai ai drept să porţi, decît ăla pe 
care o să ţi-l dau eu !... Nici domiciliu ! Un vagabond! 
Asta o să fii! Un vagabond! 

Nicolae, cu obrazul stors și alb ca hirtia, ascultase 
tot ce i-a spus Carol, fără să scoată o vorbă — şi tot 
fără să scoată o vorbă a ieşit din odaie. Carol îşi 
aminti scena și-i spuse lui Hagiu: 

— Se va muia, Hagiule, se va muia! Numai gră- 
beşte-te dumneata şi fă chestia aia la tribunal. 

După ce Hagiu plecă, se anunţă Aureanu: 

— Sire, istoria cu Neaţă s-a lămurit ! 

Şi-i povesti cum conflictul dintre Neaţă şi Traian 
Săpunaru s-a terminat după cum dictează interesele 
ţării: Neaţă a trimis acuma un ceas presei un comunicat 
prin care anunța că Traian Săpunaru, în urma actelor 
lui de răzvrătire, a încetat să mai facă parte din partidul 


poporului. 
Regele, adineauri atît de supărat, începu să rîdă: 
— Serios? 
— Foarte ! 
— Prin urmare, s-a lăsat dus, moşneagul ! 
— S-a lăsat sire!... Acuma, Traian e liber să se 


proclame el șef al partidului ! Așa că vor fi două partide 
ale poporului, în loc de unul. 

nainte de a răspunde, Carol scoase din sertar un 
carnet şi-l deschise la pagina cu lista partidelor. 

— Două e de două ori mai bun decît unul ! zise el. 

Și trase cu creionul o linie peste cel de al treilea 
partid de guvernămînt. 


* 


La Cameră domnea o atmosferă înălțătoare. Crai- 
Voievod împlinea şaizeci de ani — și toți reprezentanții 
poporului, uitînd de patimile şi interesele mărunte 
care-i despărțeau în tabere atît de potrivnice, îl sărbă- 
toreau. Primul ministru Arghir se ridică să aducă și 
el prinosul său de admiraţie acestui erou al Ardea- 
lului. 

— Pe domnul Crai-Voievod l-am cunoscut încă de 
pe vremea cînd Ardealul nu era pentru foarte mulți 

romîni decît un număr de cîteva sute de kilometri şi 
am admirat lupta dumisale cavalerească pentru drep- 
turile poporului romînesc. După război ne-am întîlnit, 
şi Alexandru Crai-Voievod a călcat în casa mea, situată 
la nu ştiu cîți kilometri dincolo de Gara de Nord, într-o 
infamă cocioabă, dată aproape de milă, unde mă hrăneam 
cu bucăţile de slănină ale celor doi porci tăiaţi la Iași, 
uitat cu desăvirșire de toată lumea, mîncînd și eu ceva 
mai bine, atunci cînd maiestatea sa regina Maria îmi 
trimitea cîte o cutie de conserve. Şi aşa a venit momentul 
cînd m-am găsit alături de Crai-Voievod. Autorul atitor 
articole cîte s-au tipărit şi se vor mai tipări în Patria 
cu iscălitură, să afle că m-am găsit alături de dumnealui, 
într-o tovărășie națională romînească sinceră, în credința 
că mă găsesc alături de un om a cărui onoare politică 
şi naţională este indiscutabilă. 

Zise şi vru să se aşeze, dar îndată interveni deputatul 
independent Mihăescu: 

— Sîntem cu toţii mişcaţi de cele ce a spus primul 
ministru Arghir despre Crai-Voievod. Dar cu atit mai 
mult îmi pare rău că tocmai în aceste zile a apărut la 
Cluj un manual de « Istorie a rominilor» în care se 
afirmă că în primăvara anului 1917, cînd ne aflam în 
plin război cu Germania şi Austro-Ungaria, cîţiva 
romîni, priteeni ai dușmanilor noștri austro-ungari și 
germani, printre care şi domnul Alexandru Crai- Voievod, 
de acord cu contele Czernin, pe atunci ministru de 
externe al Austro-Ungariei, făuriseră planul de detro- 
nare a regelui Ferdinand și de anexare a Romîniei la 
monarhia habsburgică. 

Toată adunarea, indignată, începu să strige: 

— Ruşine ! Cine-i autorul? 

— Părintele Lupaș! răspunse Mihăescu. 

— A ! Popa Lupaș! Omul lui Neaţă... Escrocul de 
la Sănătate !... Popa Seringă! 

Mihăescu făcu gesturi desperate ca lumea să tacă: 

— Lăsaţi-l, domnilor, în pace pe Popa Lupaș! De 
la el ne putem aştepta la orice... Chestia importantă e 
alta: cine a dat voie să apară acum o lună această 
broşură ? Š 

— Cine? Cine? 

Mihăescu se întoarse către Arghir și-l arătă cu de- 
getul: 

— Domnul prim ministru Arghir, ministrul instruc- 
ţiei publice. 

— Nu se poate ! Nu se poate! 

— Ba se poate! strigă Mihăescu. Întrebaţi-l și pe 
domnul prim ministru Arghir cum sună decizia scrisă 
de domnia-sa pe manuscrisul popii Lupaș: « Cu apro- 
barea oficială» !... Este?... Aţi văzut?... Şi acuma 
domnul prim. ministru ne vorbeşte de onoarea perfectă, 
politică şi naţională, a lui Crai-Voievod. 

Prudent, președintele Camerei sună iute din clo- 
poţel: 

— Declar discuţia închisă ! 

Lui Arghir nu-i mai rămînea de făcut altceva decît 
să rîdă laolaltă cu ceilalți. Şi rîse pînă la ușă, unde 
se întunecă brusc: în îmbulzeală îl zărise pe doctorul 
Mihăescu schimbînd cîteva cuvinte, în fugă, cu Aureanu, 
pe obrazul căruia se întinsese un rînjet drăcesc. Inima 
lui Arghir zvîcni şi încetă cîteva clipe să bată. Ilustrul 
profesor se sufoca. Aureanu !... lar Aureanu... Mereu 
Aureanu !... 

Trist, furios, speriat, Arghir puse piciorul pe scara 
maşinii, dar o mînă îi apucă braţul: 

— Stai, Culaie ! Merg şi eu! 

Arghir se mai însenină. Caţă ! Prietenul lui de zile 
grele. 

— Urcă, dragă ! 

În maşină, Caţă îl strînse cu dragoste de braț pe 
Arghir: 

— Culăiţă dragă, îţi mulțumesc pentru Tase al meu. 
Nici n-ai idee ce fericit e de cînd i-ai dat catedra la 
Iaşi ! 

Arghir era mulțumit că prietenul lui Caţă e om de 
omenie şi ştie să fie, cînd trebuie, recunoscător. Cred 
şi eu!... Ştie Caţă de ce-mi mulțumește !... Numai 
eu, cu autoritatea mea, l-am putut impune pe fecioru-său 
la facultatea de drept de la lași, prin decret, peste 
capul tuturor profesorilor care ţipau că Tase e un 
derbedeu şi că numirea lui este ilegală, pentru că s-a 
făcut fără nici un fel de examen. Examene! Atita-i 


242 


mai lipsea lui Tase: examene ! Dacă ar fi să dea examen, 
ar ajunge profesor universitar cînd ar da plopul mere ! 
Cum, dar, să nu fie fericit Tase! 

— Fii serios, Caţă! îi răspunse Arghir, amicului 
său. Am făcut și eu ce am putut. Era de datoria mea !... 
Dacă... 

Dar Caţă şi sărise la alt subiect: 

— Ai auzit, Culaie? Vine Titulescu în ţară. L-a 
chemat regele ! 

Arghir îşi adună cu greu cuvintele să-l întrebe pe 
Caţă: 

— Titulescu ?... Regele?... Eşti sigur? 

— Absolut sigur! Urlă tot orașul! Jidanii au scos 
dija ediţii speciale ! 

nsuși Arghir se mira de unde ia atîta putere să 
rabde toate loviturile soartei. De ce este regele nemul- 
ţumit de mine? se întreba el. Cînd, cum, cu ce l-am 
putut nemulțumi? Tot ce mi-a cerut, am făcut! Am 
numit miniștri, am scos miniștri, am tăiat bugete, am 
mărit bugete, am acceptat decrete, am anulat decrete... 
tot! Atunci, ce mai vrea regele? Ce mai poate vrea 
el, cînd marile probleme de stat au fost ori sînt pe cale 
a fi rezolvate? Comuniștii sînt urmăriţi și închiși... 
oamenii lui Caţă şi Aureliu sînt manevraţi în aşa fel 
încît să nici nu poată fi vorba de vreo împăcare între 
ei... dreptul de întrunire în zi de duminică a fost 
complet suprimat, pentru că duminica oamenii trebuie 
să se ducă la biserică, nu să facă politică... De ce, 
dar, e supărat regele pe mine? Ce i-am făcut? Cu ce 
i-am ieşit din cuvînt, ca să-l fi putut supăra? Cite n-am 
făcut numai în ultima săptămînă, ca să nu-l supăr? 
Mi-a cerut să votez legea consiliului economic, am 
votat-o ! Mi-a dat o lege a subsecretariatului aviaţiei, 
am acceptat-o! M-a pus să iscălesc o lege a decora- 
ţiilor, am iscălit-o ! M-a poftit să dau declaraţii în presă 
că toate grevele şi lockouturile din industrii sînt provo- 
cări bolşevice... am dat... Tot ce mi-a spus să fac, 
am făcut. Atunci ce mai vrea regele? Ce-mi poate 
reproșa mie? Că în ţară domneşte anarhia? Dar care-i 
vina mea? Eu nu sînt ministru de interne. Ministru 
de interne e Aureanu, nu eu. Eu nu sînt decît prim 

ministru şi ministru al instrucției publice. Și în cali- 
tatea aceasta, eu nu vreau să mă bag în treburile altora. 
Eu am un principiu: fiecare să-și facă datoria, la locul 
în care a fost pus. Așa m-am şi înţeles cu Aureanu... 
Fiecare la locul lui... « Ce să faci, coane Arghire, pe 
la interne? mi-a zis Aureanu. Circulaţia pe străzi?... 
Dumneata ești prim ministru al ţării!... Nici nu-i 
de obrazul dumitale să-l faci pe vardistul !» Şi mi-a 
închis în nas uşa de la intrare. Să răspundă, prin urmare, 
Aureanu... Aureanu e de vină că legionarii cutreieră 
satele şi oraşele, liberi, ca-n ţara lui Cremene şi că 
Zdrelea umblă prin sate să pupe boii pe frunte, să bine- 
cuvînteze mîncărurile de post şi să înjure guvernul !... 
Numai Aureanu !... Nu eu! Eu am conștiința împă- 
cată. Atunci ce vrea regele cu mine? Că încasările merg 
prost şi că nu pot fi plătiţi ofițerii? Dar ce sînt eu? 
Ministru de finanţe? Eu la finanţe nici nu mă pricep. 
Ministru de finanţe e Aureanu. Şi Aureanu mi-a zis: 
a Coane Arghire, ce-ţi trebuie? Alte griji n-ai decît 
să-ţi atirni o darabană de gât şi să-mi umbli din casă 
în casă să-i sperii pe birnici? Nu uita, coane Arghire, 
că dumneata eşti făcut să fii profesor, nu perceptor! 
Şi pe deasupra mai ești și prim ministru! Nu şade 
frumos l»... Și mi-a închis în nas uşa ministerului de 
finanţe !... Atunci, de ce se leagă opoziţia numai de 
mine? La cel mai mic fleac, sar toţi pe mine: Arghir !.. 

Să răspundă Arghir! Aşa vor: să răspund eu, nu Au- 
reanu |! Eu să răspund de ce s-au adunat sute de milioane 
pe timbrul de aviaţie şi de ce singura noastră fabrică de 
avioane a trebuit să fie, totuşi, închisă! De ce legea 
conversiunii a fost ticluită de Aureanu aşa, încît cei 
ajutaţi de stat să fie numai proprietarii de moșii! De 
ce s-a înființat o lege a timbrului pe pîine, care dă 
pretext brutarilor să scumpească pîinea cu 40% ! De 
ce s-au redus alocaţiile de chirie şi s-au desfiinţat aloca- 
ţiile de scumpete la ceferiști, ca să li se scumpească 
viaţa cu 40 — 50% ! De ce s-au făcut noi concedieri la 
Arsenalul Armatei, la Pirotehnie, la fabricile meta- 
lurgice, la bănci ! De ce s-au pus taxe şcolare la diplome, 
la certificatele primare, la reînscrieri, la repetenţi, 
la corigenţi |! De ce funcţionarii publici şi particulari 

au fost loviți cu impozite atît de grele, încît au început 
să demonstreze pe străzi și să strige: « Jos impozi- 
tele» ! pentru ca armata să fie silită să tragă în ei!... 
Dar la cîte nu mă somează opoziţia să-i răspund eu, 
nu Aureanu !... Eu, care nu sînt în această țară decît 
numai prim ministru !... Şi acuma, şi regele!... E 
supărat !... De ce?... Cu ce i-am greşit... gi ce are 
de gînd? Iar un guvern de coaliție? Cu cine? Și pentru 
ce? Numai aşa, ca sămă umilească pe mine, profesorul 
Arghir, care şi-a sacrificat munca şi liniştea spre a-l 
putea servi pe regele său? 

— Chiriţă ! Opreşte ! 

Și, uitînd că-l are pe Caţă alături de el, Arghir, cu 
fruntea roşie, ca pîrlită de soare, sări din mașină: 

— Chiriţă ! Du-te la prezidenţie !... Eşti liber! Eu 
merg acasă pe jos ! Nu mai sînt prim ministru ! 

Dar ceea ce profesorul Arghir ştia că trebuie să se 
întîmple, se întîmplă. Peste o oră, Puiu veni la el, 
speriat: 

— Domnule prim ministru, se poate? 

— Dragă domnule Puiu, răspunse Arghir, trist, vezi 
că se poate!... Regele nu mai are nevoie de mine! 

— De unde știți, domnule prim ministru? 

— Aud că Titulescu se află iar pe aici! 

— Şi vă temeţi de Titulescu? 

— Nu mă tem de nimeni. Nici de Parlament, nici de 
țară, nici de colegii mei din guvern, nici de Titulescu ! 
Mă tem numai de o hotărfre tinerească, prea grăbită, 
de aiurea ! 

— Înţeleg, domnule prim ministru ! Dar regele cred 
că nici nu se gîndeşte! 

— Crezi, domnule Puiu, dar nu ești sigur! Şi asta 
mă supără: nesiguranța. Dacă aş fi silit să plec, aş 
avea aerul că am fost dat afară. Pe cînd dacă aş fi lăsat 
să-mi fac legislaţia întreagă de patru ani, aș face eu 
singur loc unui guvern de alegeri, compus din magistrați. 

— Dar veţi fi lăsat, domnule prim ministru ! 

— Crezi? 

— Sînt sigur! 

Arghir strînse cu multă căldură mîna lui Puiu. 
Acuma era liniștit. 

Numai că lui Arghir nu-i era sortit să se bucure 
prea mult timp de linişte. Seara, la masă, primi de la 
Deleanu-Adjud un telefon: 

— Domnule profesor, mari demonstraţii în faţa 
palatului. 

— Cine? 

— Studenţii. 

— Ai cui? Ai lui Caţă? 

— Ba nu! Ai lui Cziucziewiez !... 

— Şi ce vor? 

— Strigă într-una: Trăiască regele! Jos guvernul 
Arghir ! 

Arghir, scos din sărite, răcni: 

— Şi poliţia ce face? 

— Nu poate face nimic, domnule profesor! Ordin 
să nu ne atingem de ei! 

— Ordin? Cine a dat un asemenea ordin? 

— Regele, domnule profesor ! 

Lui Arghir mai-mai să-i scape receptorul din mînă: 

— Prostii ! 

— Nu-i nici o prostie! În momentul acesta, regele 
a primit în audienţă o delegaţie a studenților. 

Acel sfert de oră cît i-a trebuit să se îmbrace, să se 
urce în maşină și să străbată drumul pînă la palat, i 
s-a părut lui Arghir o mie de ani. Era nerăbdător să 
se explice o dată pentru totdeauna cu regele, pentru că 
el nu mai poate continua să guverneze mereu cu teama 
în suflet. 

Regele îl primi îndată: 

— Domnule profesor ! Ce mai faci?... Ce idee feri- 
cită să vii la ora asta |... Şezi! 

Lui Arghir îi veniră lacrimile în ochi — de ruşine 
şi bucurie. Voioşia cu care-l primea regele îi risipea, 
dintr-o dată, amărăciunea, dar îi umplea sufletul de 
remuşcări. Cum s-a putut el îndoi un singur moment 
de dragostea regelui? 

— Sire ! zîmbi el, jenat. Să-ţi spun cinstit: credeam 
că am pierdut încrederea măriei tale ! 

— Încrederea mea în dumneata, profesorul meu? 
făcu regele, uimit. De unde şi pînă unde?... 

— Titulescu, sire !... Aud că măria ta l-ai chemat! 

— Eu? Niciodată! Eu nu l-am chemat! A venit 
singur ! Bineînţeles, dacă-mi va cere audienţă, îl pri- 
mesc. În definitiv e ministrul nostru la Londra, nu?... 
Dar numai dacă mi-o va cere el. Eu n-o să-l chem! 

— Mulţumesc, sire! Asta am vrut să ştiu! Şi încă 
o nedumerire: studenții! Mi s-a spus că ai primit în 
audienţă pe studenţii care au demonstrat împotriva mea ! 

Regele se arătă şi mai mirat: 

— Şi asta, te supără? Dar chestia e simplă! Cînd 
am auzit că băieţii îndrăznesc să te insulte, i-am chemat 
să-i trag de urechi, ca altă dată să nu se mai atingă 
de profesorul nostru, al tuturor! 

Explicaţia era atît de firească, încât Arghir îşi dădu 
seama cîtă dreptate are coana Tinca să-i spună că-i 
prost. Da! E un prost și jumătate. Fireşte că așa s-au 
întîmplat lucrurile ! Ce alta putea face regele decît să 
cheme la el secăturile alea care demonstrau în fața pala- 
tului — şi să le spună să se astîmpere, pentru că dacă-l 
atacă pe primul ministru Arghir, atacă însăși coroana. 

— Sire, făcu Arghir umil, îţi cer iertare ! Am crezut 
că umilul servitor al măriei tale a devenit un om de 
prisos ! 

Cu un zîmbet care încălzi inima lui Arghir, regele. 
îi răspunse: 

— Altă dată, să nu mai crezi. Te rog!... Mai bine 
să vorbim despre altceva! Cum îţi place rebeliunea 
de la Stîna Sonfalău? 

Pe Arghir, afacerea îl interesa prea puţin, pentru 
că nu era de resortul prezidenţiei de consiliu şi al minis- 
terului instrucției publice. Dar din întîmplare aflase 
azi după amiază, de la Mărunţelu, că acum un an, 
comuna Stîna Sonfalău de lîngă Satu-Mare a primit 
prin reforma agrară o pădure de aproape două sute de 
jugăre, de unde locuitorii îşi puteau procura lemne de 
foc şi lemne de construcţie. Dar, de curînd, ministrul 
Petrescu-Goleşti a făcut aşa, ca fostul proprietar să 
fie repus în drepturile lui. Țăranii s-au răsculat şi jan- 
darmii au tras. 

— Acuma s-au liniștit, sire! răspunse Arghir. Au 
căzut numai doi, dar o să le fie de-ajuns pentru o mie 
de ani. Așa s-ar linişti și legionarii lui Cziucziewicz. 

— A propos! Ce e cu « Frăția de cruce», domnule 
profesor? Este adevărat că ministrul dumitale de război 
a luat conducerea onorifică a « Frăției de cruce» din 
Ardeal — şi că ar lucra mînă-n mînă cu «garda»? 

— Nu-i adevărat, sire! Generalul Bălăceanu-Griviţa 
mi-e prieten, aşa că sînt bine informat. « Frăția de 
cruce» n-are nici o legătură cu garda, ci cu amicul 
meu Caţă, cu care lucrează în cea mai bună înţele- 
gere. Vezi, dar, măria ta, că nici vorbă nu poate fi de 
vreo conlucrare cu Aureliu Cziucziewicz ! 

— Nici să nu fie! 

— Nu va fi, sire! 

— Am toată încrederea !... A ! Bine că mi-am adus 
aminte ! A fost la mine azi doctorul Bratu să protes- 
teze că l-ai internat la balamuc pe un profesor de mate- 
matică Agopian ! Ce s-a întîmplat? 

— A fost obraznic, sire! Fiindcă l-am scos din 
motive de economie de la catedra lui de la Grădişte, s-a 
dus peste tot să se plingă. L-am arestat şi l-am internat 
la ospiciu. Aga trebuie să facem cu toţi cei care atacă 
instituţiile sacre ale statului în frunte cu tronul! 

Păţania lui Agopian îl amuză mult pe rege: 

— Și când ai de gînd să-i dai drumul? 

— Să se înveţe mai întîi să fie cuviincios, şi apoi 
vom vedea ! 

Cîteva clipe, destul de lungi, regele îşi ţinu privirea 
aţintită înspre fereastră, apoi întoarse brusc capul 
spre Arghir: 

— Şi ce se face cu salariile ofițerilor, domnule pro- 
fesor? 

Întrebarea îl descumpăni cu totul pe Arghir, care 
numai la asta nu se aştepta: ca regele să-l întrebe 
tocmai pe el ce este cu salariile ofițerilor, cînd el nu-i 
nici ministru de finanțe, nici ministru de război. 

— Sire, răspunse el pe un ton de om necăjit. După 
cîte aud, situația nu este atît de gravă. Aureanu lu- 
crează la un proiect care va soluţiona problema în cel 
mai scurt timp posibil ! 

— Mmm... da! făcu regele pe gînduri. Bine !... 

Apoi, deodată înviorat, luă de pe masă o cutiuță şi 
i-o întinse lui Arghir: 

— Era cît pe ce să uit ! Asta te aşteaptă de azi dimi- 
neaţă ! 

Arghir deschise cutiuța şi-l podidiră lacrimile: era 
medalia aviaţiei. 

— Sire! Vă mulțumesc! Vă mulțumesc! 

Regele îi strînse mîna mai călduros ca niciodată: 

— S-o porţi sănătos şi spor la muncă, domnule 
profesor ! 

Catastrofa se abătu a doua zi peste capul lui Arghir, 
după legea de neclintit a tuturor nenorocirilor: pe 
neaşteptate. Regele convocase urgent pe toţi miniştrii 
în consiliu — și le vorbi grav: 

— Domnilor, aflu că pînă în acest moment nu s-a 
rezolvat plata ofiţerilor. Mi se spune că pe alocuri ofi- 
ţerii primesc cîte douăzeci pînă la patruzeci lei în contul 
salariilor. Ce facem? 

— Sînt numai una sută șaizeci de milioane neplă- 
tite ! zise Aureanu. 

— Ba nu-i așa! îl contrazise ministrul de război. 
Sînt peste cinci sute de milioane. Nu e plătită nici 
armata, nici poliţia ! 

Regele ridică glasul: 

— Este nepermis, domnilor! Prima noastră grijă 
trebuie să fie armata — în special ofiţerii. Vă dau 
un termen de opt zile. În opt zile problema aceasta 
să fie scoasă de pe rol. Vreau ca nici să nu mai aud 
despre ea. 

— Sire! făcu Arghir. Deşi chestiunea nu mă pri- 
vește, m-am gîndit mult la ea și aș avea un proiect 
care ar aduce bani mulţi în casieria statului. 

Toţi ceilalți miniștri se uitară nedumeriţi unul la 
altul. Singurul care rămînea serios era regele. 

— Te ascăltăm, domnule profesor ! 

Arghir, cu o hîrtie în faţa lui, vorbi: 

— În primul rînd, institui un monopol pe recbizi- 
tele şcolare şi pe luminări. Creez apoi ferme şcolare, 
întemeiez muzee în toate satele, cultiv terenuri goale 
cu zarzavaturi... 

Fiecare îşi ascunse faţa, unul în batistă, altul în 
hârtiile de pe masă, altul de-a dreptul în servietă. Regele, 
însă, rămânea serios: 

— Interesant, domnule profesor, dar nu văd banii! 

— Imediat, sire! Înlătur pe funcţionarii de prisos, 
închid teatrele, închid cinematografele, interzic importul 
şi vînzarea jucăriilor... 

— Da, domnule profesor! zise regele, blind. Dar 
nu văd de unde luăm bani pentru ofiţeri! 

— Vor fi, sire! Emitem o monedă aur! 

Aureanu nu se mai putu stăpîni și începu să rîdă 
acru: 

— Dar de unde luăm aur? 

Arghir îi replică fulgerător: 

— Rechiziţionăm toate obiectele în aur ! 

De data aceasta, îşi pierdu gi regele gravitatea: 

— Domnule profesor, proiectul dumitale e exce- 
lent !... Dar noi trebuie să achităm pe ofiţeri pînă în 
opt zile ! 

— Îmi dai voie, sire! răspunse Arghir, care nu 
mai putea fi reținut. Am un proiect şi pentru fisc. Cine 
nu-şi achită impozitele, nu are drept la nici un serviciu 
din partea statului. , 

— De pildă? rînji Aureanu. 

— Dacă ți se aprinde casa, pompierii să nu se miște 
pînă ce nu le vei arăta chitanța de la percepţie! Dacă 
te calcă hoţii, poliția să nu-ți sară în ajutor, pînă ce... 

— Am înţeles ! îl întrerupee regele, nervos. Dom- 
nule prim ministru !... Dacă eşti bun... 

Şi ridicîndu-se de la masă, regele se îndreptă iute 
spre camera de alături, urmat de Arghir. 

Aici, singuri, unul în faţa celuilalt, se priviră amîn- 
doi, la fel de sfioşi. Fiecare avea să spună cîte ceva, 
dar nu știa cum să înceapă. Cel mai jenat părea Carol. 

— Domnule profesor, începu el, te rog să mă ierţi... 
n-am avut niciodată de gînd... crede-mă... 

O sudoare rece ca gheaţa inundă fruntea lui Arghir. 
Momentul era îngrozitor. Intrigile au învins: el, sin- 
gurul om devotat dinastiei şi tronului, este azvîrlit 
la gunoi, tocmai cînd venea cu soluţia salvării. Dar 
nemernicii care-l sapă își fac iluzii. Arghir nu se lasă. 

Arghir va lupta să deschidă ochii regelui, care este 
îngelat. 

— Măria ta ! zise el, cu glasul lui trist de zile mari. 
Ți s-a părut vreodată că am vreo ambiţie? 

— Nu! Niciodată, domnule profesor ! 

— Ţi s-a părut, măria ta, că ocup un loc fără merit? 

;— Niciodată ! 

— Ai crezut poate că sînt victima unei vanități 
bolnăvicioase? 

— N-am avut cînd s-o cred, domnule profesor! 

— Sau poate ţi s-a părut, măria ta, că sînt invi- 
dios? 

— Invidios, dumneata ?... De ce?... Dimpotrivă! 

— "Ţi-ai dat seama, măria ta, că am respectat tot- 
deauna voința ta? 

— Da! Şi-ţi sînt recunoscător ! 

— Atunci, lucrurile sînt limpezi, sire? Voi continua 
să-mi fac datoria ca prim sfetnic al tronului ! 

— Nu, nu, nu! făcu regele, care vedea speriat că 
menajamentele nu vor face decît să întărească rezis- 
tenţa lui Arghir. Nu m-ai înţeles, domnule profesor !.. . 
Situaţia noastră economică e mizerabilă. Singura spe- 
ranță este într-un mare împrumut extern. Bancherii 
străini vor să ne ajute dar cu o condiţie: să le dau un 
guvern tare. 

— Aşadar, sire... 

— Da! făcu regele, cu un aer profund dezolat. 
Preţuiesc pe profesorul meu Arghir mai mult ca pe 
oricine, dar îmi trebuie un serios guvern de concen- 
trare. Aş fi vrut un guvern de concentrare mai mare. 
Mă voi mulțumi cu unul mai mic... 

Arghir asculta şi la fiecare cuvînt simțea că se 
cufundă din ce în ce mai mult în întuneric. Prin urmare, 
totul s-a sfîrşit. Nu mai e dictator al ţării!... Atîta 
vedea el înaintea lui: un NU mare, care se deschide 
deasupra unui abis, în fundul căruia mii de lighioane 
stau să-l înghită. Lupta devenea inutilă !... Tilharii 
au fost mai tari decît el. 

— Sire ! făcu Arghir, cu un glas stins, de om care-și 
trăieşte ultimele lui clipe. În acest caz, trebuie să-mi 
dau demisia, nu? 

— Trebuie, domnule profesor ! Eşti patriot, cel mai 
mare patriot al ţării şi înţelegi situaţia mai bine ca 
oricare altul. 

Fără să mai răspundă, Arghir își scrise, în grabă, 
pe colţul mesei de lucru a regelui, demisia şi o întinse 
regelui. 

— Poftim, sire! zise el patetic. Cu actul acesta, 
martiriul meu s-a încheiat ! 

Regele se apropie de el şi-l sărută: 

— Domnule profesor, dumneata ai fost şi rămii 
singurul om în care pot să mă încred !... Dar nu pentru 
asta te-am rugat să vii cu mine aici, ci pentru cu totul 
altceva |... O mică surpriză! Ahmed Zogu, regele 
Albaniei, mă roagă să-ţi comunic că ţi-a dăruit un 
teren la Santi Quaranta de pe domeniile lui!... Uite 
şi actele! 

La ieşire, ziariștii îl asaltară pe Arghir: 

— Este adevărat că demisionaţi, domnule prim 
ministru ? 

— Da! 

— De ce, domnule prim ministru? 

— Pentru că sint împotriva unui împrumut extern. 


X 


Deşi abia la primii lui paşi, noul an 1933 era foarte 
neastîmpărat şi gălăgios. În Germania, Hitler fusese 
numit cancelar și aici, Traian Săpunaru, nerăbdător 
să se vadă cît mai degrabă führer şi el, ardea ca o torță 
totalitară, din care ţîșneau scînteile diverselor formule 
dinamice: « nație dominantă», « prerogativele sîngelui», 
«democraţia judeo-masonă», « minoritarii»...  Scria, 
ținea întruniri, făcea declaraţii și împroșca lumea cu 
amenințări în dreapta şi în stînga: 

— Am să guvernez în curind! Am să institui o 
tiranie sîngeroasă, cum n-a mai cunoscut omenirea. 
Țara nu merită mai mult. N-am să dau voie nimănui, 
nici să scrie, nici să citească. Eu... și şaptezeci de 
prefecţi !... Atît!... Las’ că le arăt eu, lor!... Trebuie 

un om care, în numele unui comandament, să ştie să 
facă apel la ţară, ca s-o salveze ! O voi salva! 

Partidul lui Traian nu creștea. Nimeni nu vedea 
ce şanse ar putea avea Traian Săpunaru să ajungă 
duce ori fiihrer. Dar Traian Săpunaru vedea. Şi în 
clarviziunea lui, lupta să găsească imagini care să 
sugereze poporului că el este anume făcut să fie dictator: 

— M-am născut cu pumnii strinși! striga el pe 
la toate răspîntiile. 

— Ba te-ai născut cu mîna întinsă ! îi răspundeau 
adversarii. 

Traian, însă, își urma vechea lui tactică: se făcea 
că n-aude şi alerga după o nouă figură de stil, prin 
care să vestească triumful dictaturii integrale și moartea 
democraţiei. Era o întreprindere grea, pentru că și 
concurenţa era mare. Drumul era presărat la tot pasul 
de duci şi de fiihreri în fașă care strigau și ei, cu același 
entuziasm desperat, ca și Traian Săpunaru, credința 
în victoria lor personală și în moartea democraţiei. 
La zarva legiunilor de mîntuitori se adăugau accen- 
tele ascuţite ale presei lui Naie Naie, Stănică Popescu, 
ori Serafim Mărunţelu care, odată cu un neîntrerupt 
imn de slavă închinat lui Hitler şi Mussolini, îşi sleia 
puterile într-un nesfîrșit denunț „împotriva bolşevi- 
cilor şi a « minoritarilor». lar pentru că se părea că 
mai lipseşte ceva, interveneau și poliţia şi siguranța, 
care dădeau alarma că au descoperit peste tot butoaie 
de cerneală simpatică, baloturi de fotografii de pe docu- 
mente militare secrete şi nesfîrşite coloane de spioni 
bolșevici înarmaţi. Spioni peste tot: la poştă, la căile 
ferate, la ministere, prin cafenele, pe stradă, în tram- 
vaie. Primejdia trebuia stăvilită îndată. Ca să poată 
face faţă nevoilor, organele de ordine și siguranță ame- 
najară la Jilava noi dormitoare şi porniră să le umple 
cu cei care se ştia că fac parte din Blocul Muncitoresc- 
Ţărănesc, din Uniunea Tineretului Comunist, din Birou- 
rile juridice comuniste, din Comitetul pentru organi- 
zarea şomerilor, din Comitetul central de acţiune al 
ceferiștilor — în sfîrşit din toate asociaţiile şi organi- 
zaţiile comuniste. Cum, însă, problemele de ordine 
erau prea complicate, poliția şi siguranța făceau apel, 

pe de o parte la studenții lui Caţă, iar pe de altă parte, 
la studenţii lui Aureliu. Aceşti auxiliari indispensa- 
bili ai ministerului de interne, după ce-şi adminis- 
trau reciproc legiuita bătaie, porneau, în direcţii 
opuse, dar în scopuri comune, să scarmene lumea pe 
străzi, să spargă vitrine, să jefuiască dughene, să 
dărîme case din temelii, să dea foc sinagogilor, să 
oficieze tedeumuri şi parastase pe la biserici, să-şi sfin- 
țească ciomegele cu crucea încîrligată pe măciulie, 
să cînte « Trăiască regele» — şi să-l prevină pe rege 
că-l paşte nenorocirea: « Maiestate, ia seama de coroană, 
să nu ţi-o ia vrăjmașii. la seama bine, că altfel o pierzi !» 

Regele, prudent, își îndesa mai bine coroana pe 
cap şi-şi vedea, sîrguincios, mai departe, de restau- 
raţie. Restauraţia îl pasiona tot mai mult. Era o muncă 
plăcută şi utilă. Mai toate fabricile de zahăr trecuseră 
în mîinile lui. Mai toate fabricile de postav trecuseră 
în mîinile lui. O parte din acţiunile industriilor metalur- 
gice trecuseră în mîinile lui... Restaurația mergea 
bine... Și de cînd societatea americană de telefoane 
i-a dăruit, o dată cu un pachet de acţiuni, un telefon 
turnat în aur masiv, regele ar fi putut să jure că restau- 
rația mergea şi mai bine. Era superstiţios şi credea 
în cadouri. Într-o zi, cînd ridică receptorul s-o cheme 
pe Tilda, rămase cu ochii țintă pe aparatul acesta de 
aur american şi un nume în litere uriașe de foc îi stră- 
fulgeră mintea: California ! Asta era: California. Îndată 
îl chemă pe prietenul lui sigur, generalul Mateescu: 

— Mateescule dragă, eu nu pot să las să-mi zacă 


dolarii şi lirele străine prin băncile europene... Îţi 
voi încredința o misiune culturală mai largă în Statele 
Unite... Plasează-mi toţi banii acolo... 


— La bănci? 

— Nu! Îmi cumperi pămînturi, fabrici, păduri, 
case... Tot ce rentează! 

De atunci, regele, cum agonisea un ban-doi, nu-l 
mai băga în puşculiţă, ci-l trimitea peste ocean, spre 
binele restauraţiei. 

Tot spre binele restauraţiei, regele Carol se ocupa 
mult de operele de artă. În palatul de pe Calea Vic- 
toriei din capitală, ca şi în palatul Peleș de la Sinaia, 

a găsit tablouri de Rubens, de Leonardo da Vinci, 
de El Greco — toate autentice. I-au plăcut. Îi plăcea 
tot ce era autentic. 

— Puiule, i-a spus el secretarului său, vezi ca 
Romiînia să fie invitată la toate expoziţiile internaţio- 
nale de artă din străinătate. Vreau ca ţara mea să nu 
rămînă în urma celorlalte... 

Țara nu rămînea în urmă. Învitaţiile sosiră şi tablou- 
rile fură expediate în străinătate. Peste cîtva timp, 
tablourile nu numai că reveniră toate în ţară, dar 
arătau parcă mai noi decît înainte. Mai tîrziu, s-a aflat: 
plecaseră autentice, şi reveniseră în copie. Originalele 
fuseseră puse la loc bun, în străinătate. 

Tot spre binele restauraţiei, Carol creease o insti- 
tuţie în faţa căreia nu era om simţitor să nu i se moaie 
ochii de duiogie: dragostea ce o nutrea pentru fiu-său, 
voievodul Mihai. Voievodul Mihai era dovada vie a 
spiritului democratic al regelui. I-a făcut lui Mihai o 
şcoală liceală într-o cameră a palatului regal, şi i-a 
dat doisprezece colegi din toate clasele sociale: copii 
de medici, funcţionari, ofițeri. 

— Vreau să asigur țării un rege democratic ! zicea 
regele. Am poruncit elevilor să nu mi-l menajeze pe 
Mihai pentru că ar fi voievod şi fiu de rege. La nevoie 
ar putea să-i tragă şi o palmă. 

Un astfel de rege, care mergea cu democraţia pînă 
la ultimele ei limite, nu putea fi decît un dușman al 
dictaturii. 

— Sînt contra dictaturii. Am venit ca rege consti- 
tuțional, pe baza constituţiei și înţeleg să fiu un rege 
constituțional şi parlamentar. 

Şi ca rege constituțional, nu uita să se refere în 
toate împrejurările la constituţie. Cu nouă luni în 
urmă, cînd a trebuit să se despartă de iubitul său pro- 
fesor Arghir, l-a chemat pe Dacu să se consulte cu el. 

— Domnule Dacu, îmi trebuie un guvern de alegeri. 
Pe cine propui? 

— Partidul naţional-țărănist, sire! răspunse Dacu 
neobişnuit de prompt. ; 

— E în regulă! răspunse, la fel de prompt, Carol. 
Te însărcinez cu formarea guvernului. 

— Nu se poate, sire! N-ar fi constituţional, pentru 
că eu sînt un simplu particular şi nicidecum şeful parti- 
dului național-țărănist. Preşedintele național-țărăniștilor 
e Jugănaru! 

— Ei şi? zise regele. Parcă cine te împiedică să 
revii în fruntea partidului?... Reia-ţi şefia și ne punem 
îndată la zi cu constituția ! 

— Fără îndoială, sire! Dar sănătatea mea e încă 
şubredă ! 

— Vom avea grijă, domnule Dacu, să te menajăm. 
Oricum intrăm în vacanţă. 

— Sire, în politică nu există vacanţă. Și apoi, tre- 
buie să-mi îngrijesc via mea de la Bădăcin! 

Regele vedea că este inutil să mai insiste. Cele ce 
i-a spus Crai-Voievod cu o zi mai înainte se confirmau: 
Dacu, deși moare după putere, n-ar primi să facă guver- 
nul decît numai în cazul cînd ar fi sigur că regele 
nu-l va concedia peste o lună-două, ci-l va lăsa să 
lucreze în pace măcar doi-trei ani. Tot ce spune el, 
că n-ar fi decît un simplu particular, că-i bolnav, că 
trebuie să-și vadă de vie, sînt pretexte copilărești care 
ascund motivul real: el vrea garanţia regală şi vrea 
să-l silească pe rege să i-o ofere. Dar tocmai pentru că 
Dacu vrea să-l silească, regele nu vrea să i-o dea. 

— Regret ! zise regele, care se bucura că-i poate 
arăta acestui încăpăţinat că există un încăpăţinat și 
mai mare şi mai tare decît el. Şi eu care credeam că 
a sosit vremea să-ţi reiei activitatea politică! Sînt 
sincer dezolat că trebuie să renunţ la dumneata. 

Și l-a chemat pe Crai-Voievod. În principiu chestia 
părea din nou neconstituţională, pentru că nici Crai- 
Voievod nu era preşedintele naţional-țărăniștilor. În 
conștiința lui, însă, regele era perfect împăcat cu con- 
stituția — pentru că lucrurile erau mult mai puțin 
complicate decît s-ar fi putut crede. Crai-Voievod 
ţinea la vechea lui filozofie politică: fără pertractări 
şi fără ezitări. « Mai întîi puterea, zicea el, şi apoi vom 
vedea». De aceea, el era dispus să primească puterea 
oricînd şi oricum, fără nici o garanţie regală. Pe cînd 
Jugănaru, preşedintele partidului naţional-țărănist, se 
găsea exact la mijlocul drumului dintre Crai-Voievod 

şi Dacu: era pentru putere, în orice condiţii şi fără 
nici o garanţie regală, dar dacă cineva trebuie să se 
compromită pentru o guvernare de patru-cinci săp- 
tămiîni, preferă ca acela să nu fie el, ci Crai-Voievod. 

Totuşi, dacă numirea lui Crai-Voievod nu era 
constituțională, recomandaţiile pe care i le-a făcut 
regele pentru alegeri erau mai mult decît consti- 
tuţionale: 

— Vreau alegeri imparţiale. Mă-nţelegi? Impar- 
iale ! 
} — Sire! Imparţiale ! Tot ce poate fi mai imparțial. 

Au căzut morți şi răniți o grămadă, dar alegerile 
au fost imparţiale. Toţi s-au ales cu mandate: guvernul 
a luat trei sferturi din scaune, iar restul a fost distri- 
buit, imparţial, între celelalte unsprezece partide în 
luptă. Un singur om politic mai important a rămas 
pe dinafară: Arghir. 

— De ce ai făcut asta, domnule Crai-Voievod? îl 
întrebă regele, rizînd, pe primul ministru. 

— Tocmai de aia, sire! rîse Crai-Voievod. Ca să 
mai rîdem niţel. 

Fireşte că Arghir a năvălit îndată la rege: 

— Sire, votul universal este o rușine! 

La acestea, regele-i răspunse trist: 

— Vezi? Nu ţi-am spus? 

Arghir trebui să se încline încă o dată în faţa înţe- 
lepciunii suveranului său: 

— Sire, aţi avut dreptate! 

Apoi, revoltat, alergă la primăria sectorului I galben 
şi răcni la primar: 

— Domnule, îmi dau demisia din demnitatea de 
consilier comunal ! 

— De ce, domnule profesor? întrebă primarul uluit. 

— Pentru că aici, la dumneavoastră, se face prea 
multă politică ! 

După ce parlamentul se constitüi, Crai-Voievod se 
prezentă la rege: 

— Sire, mi-am îndeplinit misiunea şi am venit 
să-mi depun mandatul. 

— Stai! Să vedem mai întîi cum stăm cu consti- 
tuția. Acum avem, carevasăzică, un parlament cu 

majoritate naţional-țărănistă. Ceea ce după constituţie, 
implică un guvern naţional-țărănist... Ce face Dacu? 
Vrea sau nu vrea să vină în fruntea guvernului? 

— Nu vrea, sire!,.. Se teme! Continuă să vrea 
garanţii constituţionale ! 

— Atunci fă tot dumneata noul guvern ! 

Astfel, Crai-Voievod se văzu, pentru a doua oară 
prim ministru. 

— Prim ministru pentru sezonul de vară ! îl tachină 
adversarul său politic, doctorul Bratu. 

— Nu-i lege! îi răspunse Crai-Voievod. Depinde 
cine stă la guvern. 

Şi se strădui să facă din guvernul lui de vacanţă, 
un guvern foarte activ, pe cât îi permitea constituţia. 
A închis parlamentul, ca să nu se mai poată discuta 
despre o nouă lege a conversiunii și în genere despre 
nici o lege a conversiunii. A organizat banchete pe 
la restaurantul Luzana. A trimis circulări organelor 
administrative să se poarte civilizat cu cetăţenii. A 
organizat congrese studenţeşti care începeau şi sfîr- 
şeau cu asasinate și devastări. Dar înainte de orice, a 
avut grijă de popor: a decretat printr-o nouă curbă 
de sacrificiu o nouă reducere a salariilor cu 60—70% ; 
a pus la dosar, pentru o studiere atentă, în lunile de 
iarnă, la gura sobei, plingerile miilor de muncitori 
rămaşi pe drumuri, sau cu salariile neplătite, la Reşiţa, 
Baia Nouă, Valea Jiului, ca şi plîngerile muncitorilor 
pensionari de la Reşiţa, Anina, Dognacea, Sasca, Mol- 
dova Nouă şi a pus să fie urmăriţi și arestaţi toți condu- 
cătorii comuniști ai muncitorimii care tulburau, prin 
agitaţiile lor, odihna aleşilor neamului plecaţi în vile- 
giatură. Şi totuşi, Crai-Voievod, în toiul acestei acti- 
vităţi istovitoare, a mai găsit destulă energie să proce- 
deze la cel mai măreț act de guvernămînt, cu care-și 
propunea să treacă în istoria acestei strălucite perioade 
a restauraţiei: a contribuit la terminarea construcţiei 
palatului regal, cu zece milioane de lei, realizate din 
subvenţiile pentru invalizi, pentru căminul studenţesc 
de la Cluj, pentru I.O.V., pentru pensionari, pentru 
spitalele de tuberculoşi — de unde.se luau de obicei 
fondurile necesare marilor opere naţionale. 

Dar aici, treburile lui Crai-Voievod începură să se 
încurce. În casieria statului nu se mai găsea nici un 
ban. Tot ce a fost nu mai era. Se topise în vînt. Pe 
ce — sau pe cine, era greu de aflat. Nu era şi atît! S-a 
făcut din nou apel la străinătate, dar străinătatea a 
trimis mai întîi experți. Experții au sosit, şi după ce 
au băut și au mîncat, i-au spus lui Crai-Voievod: 

— Ştii mata de unde vin golurile mari din finan- 
ţele publice? 

— De unde? 

— Din risipa ce s-a făcut la capitolul « bugete spe- 
ciale». l 
Lui Crai-Voievod îi venea să ridă. Ăştia ori sînt 
proşti, ori fac pe proştii!... Parcă n-ar şti că fără 
aceste « bugete speciale» un guvern cinstit n-ar avea 
cu ce-şi plăti zecile de mii de prieteni devotați, care 
sprijină guvernul ba în alegeri, ba în demonstrațiile 
publice, ba în încăierările cu bolșevicii. Dar Crai- 
Voievod, care uneori ştia să fie şi serios, se mulțumi 
să întrebe: 

— Şi ce-i de făcut? 

— Uite ce! răspunse şeful experţilor. Dacă vreţi 
să ajungeţi la un buget echilibrat, trebuie să puneţi 
țara sub controlul financiar al Ligii Naţiunilor. Liga 
Naţiunilor va numi aici, la dumneavoastră, un consi- 
lier tehnic, care va controla finanţele statului şi va 
supraveghea orice fel de operaţie financiară !... Noi 
vă vom împrumuta bani pentru înarmare... şi dum- 
neavoastră ni-i veți plăti din încasările ce le veți face 
în ţară sub supravegherea noastră !... Pentru aceasta, 
va trebui să măriți impozitele indirecte pe consumaţie, 
să micşoraţi încă o dată lefurile şi pensiile învăţăto- 
rilor şi funcţionarilor publici, să reduceţi bugetul şcolilor, 
spitalelor, căminelor studenţeşti, să concediaţi ceferişti, 
să decretați pedeapsa cu închisoarea pentru cei care 
nu-și plătesc dările, să urcați taxele vamale la importul 
produselor de primă necesitate... Pe de altă parte, 
pentru ca viața economică să nu sufere, veţi micşora 
impozitele asupra capitaliştilor şi moșierilor. . . şi în genere 
veţi facilita pe toate căile viaţa marilor producători, 
de a căror existență depinde însăşi existența Romîniei ! 

Crai-Voievod dădu experţilor zece milioane pentra 
deranj şi le mulțumi: 

— În cîteva săptămîni, domnii mei, veţi avea acordul 
semnat ! 

Dar în citeva săptămîni regele avea timp să vadă 
că, totuși, pentru bancherii străini, Crai-Voievod nu 
era decit un mare zero politic, plus un mare zero finan- 
ciar. Cu Dacu e altceva. Dacu reprezintă forța bancară 
a partidului naţional-ardelean. Dacu era însuși partidul 
naţional-ardelean. Dacu era în legătură striînsă cu cercu- 
rile catolice din Germania și Franţa. Dacu şi-a asigurat 
un oarecare prestigiu în străinătate cu intransigența 
lui — pe scurt, Dacu era de două ori interesant: în 
primul rînd pentru că în ochii băncilor străine prezenta 
o anumită garanţie de seriozitate — și în al doilea 
rînd, pentru că, fiind în ochii băncilor străine o garanţie 
de seriozitate, merita să-ți pierzi vremea cu el spre a-l 
putea face o dată pentru totdeauna de ris, bineînţeles 
după ce împrumutul va fi acordat. Astfel, pe la înce- 
putul toamnei, regele se hotărî să facă, el, cel dintii 
pas şi-l chemă pe Jugănaru, preşedintele partidului 
naţional-țărănesc, care nici el nu era de lepădat. Jugă- 
naru era burghezia mică şi mijlocie orăşenească, Jugă- 
naru era chiaburimea rurală... Jugănaru era cineva. 
Şi-n afară de aceasta, era om cuminte. De la căderea lui 
Arghir încoace, nici nu i s-a auzit glasul decit atunci 
cînd a fost vorba să se facă o revizuire a legii conver- 
siunii: 

— Trebuie să modificăm legea, pentru că dacă e 
dreptate, să fie pentru toţi... Proprietatea țărănească 
mijlocie nu este ocrotită de loc. Cer ca beneficiile să 
fie extinse pînă la cincizeci de hectare. 

Încolo, Jugănaru nu avea decît două preocupări: 
să înveţe cu hărnicie să conducă maşina, ca să poată 
obţine cît mai degrabă permisul de circulaţie, şi să 
cîştige poporul la ideea statului țărănesc. 

— Toată civilizaţia noastră din ultimii treizeci de 
ani este artificială, zicea el. Nu e de noi. Noi sîntem 
un stat de țărani, şi ca ţărani, în loc să ne vedem de 
existența noastră țărănească, de cîmpul nostru, de 
tradiţiile noastre, de cultura noastră țărănească, ne-am 

grăbit să adoptăm forme de civilizaţie burgheză care 
ne-au otrăvit viața, ne-au crescut exigenţele, ne-au 
crescut pretenţiile... Au ajuns ţărancele să se vop- 
sească şi să poarte tocuri înalte. Miine o să vrea să 
vorbească franțuzeşte. E ridicol şi ruşinos... Noi tre- 
buie să fim un stat democratic, adică un stat de ordine, 
nu un stat socialist şi de bolșevici anarhiști... Totul 
să fie pămîntul !... Agricultură, nu fabrici!... Cu 
bogăţiile pămîntului vom hrăni popoarele şi ne vom 
putea cumpăra tot ce vrem din străinătate... 

Şi după ce-şi termina predica, înainte de a începe 
o alta, se repezea la garaj să mai ia o lecţie de auto- 
mobilism. Din acest punct de vedere, era un om demn 
de admirat: nu-şi pierdea vremea. Dar au venit căl- 
durile — şi Jugănaru, ca tot omul, a pus deoparte şi 
conversiunea şi Fordul și statutul țărănesc şi a luat-o 
spre coasta Atlanticului, la Biarritz. Mult fi mai plăcea 
lui Jugănaru să facă plajă la Biarritz! Era o slăbi- 
ciune şi politică şi sentimentală. Aici, printre domnii 
şi doamnele care vorbeau franţuzeşte și englezeşte, 
se simţea ca la el acasă, printre ai săi, în saloanele 
naţional-țărăniste din capitală. Dar vacanţa se isprăvi 
şi Jugănaru se înapoie în ţară. Era tocmai bine. Regele 
îl poftea la palat. 

— Jugănarule, ţara... 

— Sire, Dacu... 

Restul convorbirii se pierdu în șoapte din care nu 
se putea înţelege nimic. Cînd isprăviră, Jugănaru alergă 
la Dacu: 

— Domnule Dacu, regele... 

Şi urmă o nouă conversaţie în șoaptă, din care iar 
nu se putea înţelege nimic. Dar de a doua zi, se porni 
în ţară un întreg tămbălău: partidul național-țărănist 
nu mai poate trăi fără Dacu. Ţara nu mai poate respira 
fără Dacu. Tronul nu se mai poate mișca fără Dacu. 
Ba, după citeva zile, Jugănaru merse şi mai departe. 
Demisionă de la şefia partidului. 

— Locul de președinte e liber, declară el, și-l așteaptă 
pe Dacu. 

Dacu era încolţit. Partidul îl cere, ţara îl cere, tronul 
îl cere... A continua să stea cu braţele încrucișate 

ar fi un act de lăse-naţiune. Mai cu seamă că regele 
îl cheamă — din propria lui inițiativă — să stea de 
vorbă cu el. 

— Domnule Dacu, mi se pare că ar fi cazul să te 
felicit ! Redevii preşedintele partidului. 

— Încă nu, sire! Doresc mai întîi să am asigurări 
că vom reveni la tradiţiile noastre constituţionale. 

— Dar bineînţeles, domnule Dacu! Bineînţeles! 
Cum îți închipui?... Ai cuvîntul meu de rege! 

Mindru a mai fost Dacu, a doua zi, cînd fu proclamat 
din nou președinte al partidului naţional-țărănist, şi 
a treia zi, cînd în calitatea lui de şef al unei mari majori- 
tăți parlamentare, depuse jurămîntul ca prim ministru 
al ţării. 

— Jur credință regelui... 

Și aşa mai departe... 

La care, regele îi răspunse după formula concepută 
de el: 

— Așa să-ți ajute Dumnezeu ! 

Aureanu, adversarul declarat al lui Dacu, îl felicită, 
cu un zîmbet şiret: 

— Ai învins! 

Dacu, demn și mindru, răspunse: e 

— Nu eu am învins, ci constituția ! 

— Să-ţi trăiască ! fi ură Aureanu. Şi eu, cît îs de 
bătrîn şi tot ţin la constituţia asta, că tare-i bună! 

Dacu intră la prezidenţie ca un triumfător. Îl biruise 
pe rege. De aci înainte, Carol va trebui să urmeze pilda 
regilor Angliei. Carol II, dacă vrea să-și păstreze coroana, 
va trebui să se ţină de constituţie. Un rege nu trebuie 
să guverneze, ci să domnească. Un rege trebuie să citească 
mesajul de deschidere a parlamentului, să patroneze 
serbări, să inaugureze poduri, teatre, șosele, să ia parte 
la comemorarea lui Ștefan cel Mare sau a lui Mihai 
Viteazul, să călătorească prin regiunile unde au avut 
loc inundaţii, incendii, cutremure, să rostească la radio 
discursuri de anul nou și de paşti, să vîneze fazani şi 
mistreți, să primească la palat oaspeţi de seamă — dar 
cîte nu are de făcut un rege atunci cînd vrea să-și vadă 
de obligaţiile lui constituţionale, nu să se amestece 
acolo unde nu-i nici treaba lui şi nici nu se pricepe. 

Dar acuma, nu mai are rost să vorbim! Acuma regele 
Carol II va fi Carol II cel constituțional. Dacu îl are 
la mînă: Carol II i-a dat cuvîntul lui de rege. 

Foarte optimist, prin urmare, Dacu luă ţara în pri- 
mire și, în cîteva săptămîni, îl pierdu pe Stănescu, 
ministrul justiţiei, floarea baroului bucureștean, vechi 
fruntaș naţional-țărănist şi în ultima vreme un foarte 
frecvent musafir al palatului. De o lună de zile — 
cam de cînd venise Dacu în fruntea guvernului, Stă- 
nescu ba se ducea la palat, ba venea de la palat — și 
mereu supărat pe colegii lui național-țărăniști: 

— Vă bateţi joc de conversiune! Sau nu vreţi s-o 
faceți, sau ccea ce faceţi nu este o conversiune, ci o 
nenorocire !... Distrugeţi conversiunea ! 

Era atit de indignat că Dacu distruge conversiunea, 
încît într-o bună zi, zbieră: 

— Plec! Îmi fac singur un partid! 

Şi a plecat. Cu totul. Şi din guvern şi din partid. 
Dar nu singur, ci urmat de citeva zeci de avocaţi dintre 
membrii majorităţii naţional-ţărăniste, care aveau mare 
încredere în steaua lui Grigore Stănescu. Grigore Stă- 
nescu s-a jurat că are asigurări de la rege: 

— Dă-l dracului pe Dacu ! Dacu este un idiot. Fă-ţi 
singur un partid și lucrează ca un independent!... 
Dumneata şi cu mine sîntem destinaţi să facem împreună 
lucruri mari pentru ţara aceasta. Cunoşti programul 
meu dc guvernămînt: înzestrarea armatei. Armata e 
baza ! Așadar, te:rog să fii gata! 

Stănescu avea, deci, pe ce să se sprijine. Regele a zis ! 

Dacu tăcea și gîndea. Nimeni nu ştia la ce se gîndeşte. 
Unii spuneau că nu s-ar gîndi la nimic. Că în capul 
lui n-ar fi loc pentru ginduri. Că ceea ce are el pe umeri, 
nu-i cap, ci un dovleac gol şi uscat, în care ar sufla 
vîntul. Au venit la el amici desperaţi: 

— Domnule Dacu, e o nenorocire!... Mai întîi 
l-am pierdut pe Sorcoveanu, după aia pe Bratu şi 
acuma îl pierdem și pe Stănescu! În loc de un singur 
partid naţional-țărănist, sînt acum patru. Nu-i un 
lux prea mare? . 

— Nu! răspunse Dacu, tăios. Am scăpat de un 
domn incomod şi incorect. Dumneavoastră ziceţi că 

asta ar fi o nenorocire. Eu o consider ca un succes ! 
Sîntem mai tari ca oricînd ! Acordul cu Liga Naţiunilor 
l-am semnat... Regele nu va cuteza să se atingă 
de noi. 

Încurajat de succes, Dacu hotărî să-și pună la încer- 
care puterile lui constituționale şi veni la rege: 

— Sire, cred că este timpul să înlocuim pe generalul 
Scurtu de la C.F.R. şi pe generalul Popescu de la P.T.T., 
cu oameni mai potriviţi. 

Propunerea îl surprinse pe Carol prin îndrăzneala 
ei. Scurtu şi Popescu sînt oamenii lui, puşi de el, numai 
pentru că sînt oamenii lui. Atunci, cum își permite 
Dacu să se atingă de ei? Pentru că nu sînt membri ai 
partidului naţional-țărănist ? Sau pentru a-i demonstra, 
poate, că guvernează guvernul şi nu regele ţării? 

— De ce, domnule Dacu? întrebă regele, cu un 
mic accent de supărare. 

— Pentru că sînt pensionari... și după constituţie 
nu mai pot ocupa funcţiile acestea! 

Regele îşi strînse fălcile ca să nu scape un cuvînt 
pripit. Scurtu și Popescu erau, într-adevăr, prietenii 
lui, dar locurile pe care le ocupau aveau o prea mică 
importanţă politică spre a merita să fie obiectul unei 
certe cu Dacu. 

— Bine, domnule Dacu ! zise regele, cu indiferență 
exagerată. Dacă așa zice constituţia... 

În toată noaptea aceea, nu se mai stinseră luminile 
la clubul naţional-țărănist. Dacu recoltă atitea acla- 
maţii, încît îi convenea să fie iar modest: 

— Fraţilor, greşiţi !... Nu eu am biruit, ci consti- 
tuţia ! 

— Trăiască constituţia ! 

Dacu își trăi cîteva zile triumful din plin. Dar se 
găsea cineva care era mai puţin fericit decit el: regele. 
Pe rege îl mustra conștiința: « De ce nu m-am folosit 
de incident, se căina el, ca să-l dau cu capul de toți 
pereţii pe acest constituţionalist încăpăținat și nerod, 
care nu-i bun decît să se umile în gulerul lui caraghios, 
făcut parcă anume pentru oamenii blestemaţi de 
Dumnezeu să nu cunoască femeie?»... Își mușca 
degetele, Carol — şi-şi făgăduia să se răzbune. 

N-a trecut mult şi ministrul de finanţe, Bagradian, 
veni în audienţă de lucru la rege. 

— Sire, zise el, radios, am găsit ! 

— Ce? 

— Soluţia crizei financiare | 

— O ! făcu regele. 

Era foarte mirat. Ca un ministru de finanţe să 
găsească soluţia crizei financiare, era ceva atît de neobiș- 
nuit, încît regele se întrebă dacă Bagradian era, 
într-adevăr, ministru de finanţe. 

— Da, sire ! continuă Bagradian. Am și fixat prima 
măsură pentru echilibrarea bugetului. 

— Sînt nerăbdător să te aud! 

— Trebuie să reducem solda ofiţerilor cu 7%. Poftim 
decretul ! 

Regele luă hîrtia din mîna lui Bagradian, scrise 
pe ea cu litere mari: « Se respinge» — şi i-o dădu înapoi. 

— Ţine! 

Bagradian era stupefiat: 

— Sire, dar... 

— Nici un dar, domnule Bagradian! Nu dau voie 
să vă atingeţi de ofiţerii mei. Datoria dumneavoastră 
este să aveţi grijă de plata regulată a soldei lor, nu 
să le-o scădeţi mereu !... Am isprăvit! 

Roşu pînă în vîrful urechilor, Bagradian se înclină: 

— Sire! 

Dar regele încă nu-i dădu voie să plece: 

— Mai am ceva de adăugat, domnule Bagradian. 
Pînă acum n-am văzut nici o soluţie a greutăților prin 
care trecem. Aţi criticat guvernul lui Arghir. Foarte 
bine! A creat un haos în finanțele ţării. De acord! 
Dar dumneavoastră ce-aţi făcut? În loc să ne scoateţi 
din haosul ăsta, l-aţi complicat și mai mult. Nu este 
bine, domnule Bagradian ! S-o ştii! Sînt nemulțumit! 
Profund nemulţumit ! 

Dacu, pus la curent cu felul cum a decurs audiența, 
nici nu apucă să se întrebe ce are Carol de gînd, pentru 
că primi numaidecit alte două lovituri dintr-o dată. 
Era de anul nou. Generalul Florescu, tatăl lui Puiu, 
lansă un ordin de zi către jandarmerie, în care 
spunea: 

— Dacă nu aveţi ce mînca, asta e din vina guver- 
nului ! 

Pe de altă parte, Spira Maramă, prefectul poliţiei, 
tot de anul nou, a adunat într-o sală a prefecturii 
trei sute de poliţişti şi i-a pus să înjure pe Jugă- 
naru că vrea să-i supună unui examen de definitivare. 
Spumegind, Jugănaru îl chemă la telefon pe Spiru 
Maramă: 

— Vei fi destituit ! 

— Să vedem! îi răspunse prefectul în batjocură. 

Și dădu îndată un comunicat în toate ziarele: 

— Sînt şi rămîn prefect. Numit prin decret regal, 
nu pot fi destituit decît tot prin decret regal. 

Dacu, vînăt și cu ochii rătăciţi, îi spuse lui Jugănaru: 

— Du-te la rege şi cere imediat înlăturarea lui Spiru 
Maramă. Dacă refuză, demisionează ! 

Jugănaru îi spuse regelui: 

— Sire, Spiru Maramă şi generalul Florescu își 
permit acte de independenţă care sapă ordinea statului. 
Trebuie înlocuiţi ! 

— Nu! făcu regele. Amindoi vor rămîne la locurile 
unde i-am pus! 

- În acest caz, sire, va trebui să vă ofer demisia! 

Regele nici nu clipi: 

— Şi eu va trebui s-o primesc! 

Nu trecu decît atit cît îi trebui lui Jugănaru să 
ajungă la Dacu şi lui Dacu să ajungă la palat, pentru 
ca regele să audă din gura primului său ministru: 

— Sire, prin demisia colegului meu Jugănaru, mă 
consider demisionat şi eu și întreg guvernul ! 

— Nu poate decit să-mi pară rău! zise regele. 

Şi-l chemă pe Crai-Voievod: 

— Dacu a demisionat. Vreau să faci dumneata gu- 
vernul ! Ai ceva împotrivă? 

— Nimic ! 

— Are ceva parlamentul împotrivă? 

— Nimic ! 

— Are vreunul din membrii guvernului ceva împo- 
trivă? 

— Nimic, sire! Nici măcar Jugănaru! Dar el este 
în cauză... Aşa că trebuie să-l urmeze pe Dacu! Nici 

măcar Dacu n-are ceva împotrivă! I-am cerut mînă 
liberă să guvernez fără ca biroul partidului să mă ţină 
sub tutelă... și a fost de acord. 

— Perfect, zise regele. Dacă-i aşa, va trebui să-i 
dăm lui Dacu o satisfacţie în chestia lui Spiru Maramă. . . 

— Ar fi foarte bine, sire! Eu zic să-i dăm prefec- 
tului un avertisment în scris, cu pierderea salariului 
pe zece zile. 

— Splendid ! rise Carol. Zece zile, prefectul nu va 
avea ce mînca. 

În nouă luni, pentru a treia oară prim ministru, 
Crai-Voievod se găsea de o lună în fruntea guvernului 
său, şi cu toate acestea, Carol încă nu dădea semne 
de nervozitate. Nu s-ar fi putut spune că regele ar fi 
ţinut cît de cît la primul său sfetnic. În genere, Carol 
nu ţinea la nici unul din oamenii politici care aveau 
acces la palat. O singură excepţie făcea cu Arghir. 
Arghir nu era numai fostul lui profesor, ci și un- ori- 
ginal. Un alintat, dar un mare alintat. Atît de mare 
încît era exclus să facă teatru. Era un alintat sincer. 
Un zăpăcit. Dar un mare zăpăcit. Un zăpăcit sincer, 
care-l înveselea pe rege prin contradicţiile lui geniale 
şi un om politic, cu o minte pe cît de impresionantă 
prin imensa ei capacitate pentru orice problemă de 
cultură, pe atit de străină de orice realitate politică. 
La Arghir totul se reducea în politică la simpatie ori 
antipatie. Altfel stăteau însă lucrurile cu ceilalți poli- 
ticieni. Mai vechi sau mai noi, pe toţi, Carol îi dispre- 
ţuia. Numai că, în disprețul său, păstra faţă de fiecare 
o mică rezervă — care aducea oarecum a stimă. Regele 
stima la Dacu încăpăținarea lui, la doctorul Bratu 
temperamentul său fugos, la Aureanu cinismul lui de 
semiboier, la Muică știința lui de carte, la Neaţă cunoș- 
tinţele lui militare, la Jugănaru abilitățile lui demago- 
gice — nu 'era unul să nu fi avut un titlu oarecare la 
stima regală. Singurul pe care regele îl disprețuia inte- 
gral, era Crai-Voievod. Acest bărbat politic nu era nici 
încăpăţinat, nici om de temperament, nici semiboier, 

nici om cu carte și nici măcar un demagog isteț — ci 
un individ care confunda cinismul cu grobienia și reducea 
totul la grobienie, pînă și în anecdotele lui pornografice. 
Pentru atîta lucru, însă, Carol nu credea că i s-ar cuveni 
lui Crai-Voievod stimă. 

— Chiar dacă i-aș acorda niţică stimă, zicea el 
Lupeascăi, tot n-ar şti ce ar putea face cu ea! 

Cu sau fără stimă, Carol știa că acest ins care nu 
strălucea prin nimic, îl va servi la fel de conştiincios 
ca oricare altul — poate și mai conştiincios încă în 
munca lui de destrămare a partidelor — dar, înainte 
de toate, în prigonirea muncitorimii, tărîm pe care 
fruntașul ardelean a dovedit mult entuziasm încă de 
pe vremea grevei de la Lupeni. Putea să-i dea drumul 
să guverneze, cum se dă drumul unui cîine din lanţ, 
pentru că nu era nici o primejdie: va veni în goană 
înapoi, de îndată ce va fi fluierat. Așa că, abia a preluat 
Crai-Voievod pentru a treia oară sarcina de a prezida 
ordinea în ţară — că dezordinele au și izbucnit. Bătăile, 
jafurile, incendiile, nu iertau un singur centru mai impor- 
tant. Operau bandele lui Aureliu Cziucziewicz sub 
privegherea părintească a poliţiei şi a armatei. Din toate 
colțurile ţării veneau strigăte de desperare. Dar guvernul 
îşi avea pregătite cuvintele de consolare: 

— Bolșevicii! După cercetările făcute am izbutit 
să identificăm pe autorii tulburărilor din ţară. Este 
vorba de agenţii unor organizaţii subversive. Siguranţa 
cunoaște mai de mult niște unelte comuniste care au 
misiunea de a tulbura ţara. 

Toate cercetările se terminau așa: tulburările sînt, 
de fapt, provocări comuniste. Fiecare agresiune a ban- 
delor lui Aurică își avea povestea ei comunistă. Şi fiecare 
agresiune a bandelor lui Aurică se termina cu arestări 
de muncitori. În toiul nopţii, jandarmi şi poliţie încon- 
jurau casele oamenilor, trăgeau focuri de armă în aer, 
ca să-i sperie, apoi năvăleau înăuntru, arestau pe cei 
puși pe listă, îi încărcau în dube și-i transportau la 
prefectură sau de-a dreptul la pușcărie. Teroarea era 
necesară, pentru că guvernul aplica acuma a treia curbă 
de sacrificiu şi muncitorii începuseră să-şi înteţească 
protestele. Cei care se frămîntau mai mult erau ceferiștii, 

care azi dimineaţă declaraseră grevă. Crai-Voievod se 
grăbi să-l pună pe rege în curent. 

— Toţi ceferiştii au declarat grevă? întrebă regele. 

— Toţi, sire !... Patru mii de muncitori stau acuma 
fără să facă nimic! S-au supărat !... S-au supărat pe 
direcție că a concediat ieri pe unul din delegaţi și s-au 
supărat pe mine că am arestat azi-noapte cîțiva mun- 
citori mai colțoși. Dimineaţa, cînd au aflat, au părăsit 
lucrul grămadă şi ne-au trimis o întreagă listă de con- 
diții: să dăm drumul celor arestaţi, să recunoaștem 
comitetul de fabrică, să le dăm voie să-și redeschidă 
sindicatul ceferist dizolvat și să ridicăm starea de 
asediu !... 

— Şi dumneata ce ai făcut? 

— Ce să fac, sire? Am trimis autocamioane pline 
de soldaţi, vardiști şi jandarmi, echipați ca de război, 
să înconjure atelierele, am arestat toate femeile care 
au încercat să aducă de mîncare greviștilor şi am trimis 
vorbă ălor baricadaţi că dacă nu se predau, îi împuşșc 
pînă la unul... 

— Şi ei ce au răspuns? 

— Sire, se aude pînă aici cc au răspuns !... As- 
cultaţi ! 

Regele crezu că primul său sfetnic face una din 
glumele lui proaste, dar cînd îl văzu că-și pleacă ure- 
chea înspre fereastră, deveni și el atent, dar nu prinse 
nici un sunet mai deosebit. 

— Ce răspuns, domnule prim ministru, că nu se 
aude nimic! 

— Daţi-mi voie, sire! zise Crai-Voievod. 

Şi din cîţiva paşi, fu la fereastra pe care o deschise 
larg, apoi se dădu repede în lături, ca şi cum ar fi vrut 
să facă loc cît mai mult sunetului metalic strident 
care inundă într-o clipă încăperea. 

— Sirenele ! murmură regele, cu o vagă sclipire 
de teamă în ochi. 

Carol nu era un fricos patologic ca marele său tată 
Ferdinand. Dar a știut ce-i frica de mult. De cînd era 
încă mic, i s-a arătat că în cărţile de şcoală se scrie 
că poporul îl iubeşte foarte mult, dar că nimeni nu e 
sigur dacă aceste cărți de şcoală garantează într- 

adevăr pentru dragostea poporului. De aceea, de mic 
i s-a dat, ca măsură de pază împotriva dragostei po- 
porului, un șir de aghiotanţi, și în spatele aghiotanţilor 
cîteva şiruri de agenţi de poliţie, și în spatele agenţilor 
de poliţie, toată poliţia, toată jandarmeria, toată 
armata, care trebuiau să aibă o singură grijă mare 
şi sfîntă: să păzească familia regală de dragostea po- 
porului. Obișnuit, deci, să fie păzit, Carol simţea de 
mult că trebuie păzit, pentru că există ceva sau cineva 
de care trebuie păzit — și a avut destule ocazii să-și 
dea seama cam ce sau cine-i putea da senzaţia fricii. 
În 1907 i-a fost frică şi lui, fiindcă i s-a explicat că este 
necesar să-i fie frică. Şi în februarie 1917 i-a fost frică. 
Şi în noiembrie 1917 i-a fost frică. Și în tot cursul răz- 
boiului i-a fost frică. Şi în exil i-a fost frică. Dar toate 
aceste epoci de frică, au fost trecătoare. Frica, adevă- 
rata frică, pentru că a degenerat într-o îngrijorare 
permanentă, s-a strecurat în sufletul lui pe o cale ciu- 
dată, pentru că era cu desăvirșire străină de munca 
lui de restauraţie: anul trecut, la Paris, la vernisajul 
unei expoziţii, președintele Franţei, Paul Doumer, a 
fost ucis de un nebun. Carol s-a cutremurat !... La 
toate s-a gîndit, numai asta nu i-a intrat în socoteală: 
că ar putea să fie ucis!... El, care vrea atît de mult 
să trăiască... să fie ucis ! Dacă o asemenea nedreptate 
s-ar putea făptui, n-ar mai exista Dumnezeu! Un om 
tînăr, pe cale să-și agonisească o avere care să-i dea 
voie să ducă o viaţă cuminte, fără să facă nimănui 
cel mai mic rău, să fie ucis!... Nu se poate! Nu se 
cade !... Nu trebuie permis! Și încă de anul trecut, 
de 10 mai, după cinci zile de la asasinarea lui Doumer, 
Carol nu mai străbătu drumul călare de la Mitropolie 
la palat, ci în viteza maximă a unei mașini, între două 
ziduri triple de jandarmi și soldaţi... De atunci, numai 
aşa înfrunta Carol dragostea poporului său: în fuga 
mașinii, între jandarmi şi soldaţi... Nu-i era, deci, 
străină frica şi zi de zi, frica aceasta i se strecura tot 
mai adînc în sufletul său de vodă al ţăranilor, de vodă 
al culturii, de vodă al constituţiei... Şi acuma, sirena, 
cu glasul ei ascuţit, parcă venea să-i strige în urechi: 
« Sire, să nu uiţi de frică... Să nu uiţi de frică!» 

Palid și încruntat, Carol mai ascultă cîteva clipe 
sirena, apoi scos din fire, se răsti la Crai-Voievod: 

— Dar de ce sună atita? Nu poate fi oprită? 

— Sire, pînă ce nu intrăm în fabrică, nu putem face 
nimic ! 

— Şi de ce nu intri, domnule prim ministru? Ce 
mai aștepţi?... Și unde-i Maramă? Ce face Maramă?... 

— Am fost cu el azi dimineaţă pe acolo... Acuma 
o fi la prefectură ! 

Regele şi ridicase receptorul: 

— Alo, Spirule !... Tu eşti !... Trebuie să fug după 
tine ?... Te rog să-mi fii în zece minute aici. 


x 


Mult și cu folos tot mai mare lucra pe atunci, pen- 
tru dinastie și tron, generalul Spiru Maramă, prefectul 
poliţiei, care, modest, nu cerea altceva soartei decît 
să rămînă ceea ce este: prefect. Mai mare decit prefect 
al capitalei n-ar fi vrut să fie Spiru Maramă. Nu-i trebuia. 
Simțea el că dacă există vreun loc unde și-ar putea 
servi țara mai bine, era numai aici, pe Calea Victoriei, 
la prefectura poliţiei. Pe zi ce trecea, creștea în cugetul 
lui certitudinea că cheia de boltă a restauraţiei era 
biroul lui de prefect. Oricît de modest ar fi fost — și 
era ! — trebuia să admită și el ceea ce-i spuneau toţi 
cei care prețuiau munca lui de zi și de noapte, că el 
scrie, pe scaunul lui de prefect, însăși istoria domniei 
lui Carol II cel curajos. În toate, îl găseai pe Spiru 
Maramă. Nu e vorba de căştile coloniale olandeze cu 
care au apărut pe străzi, în vara trecută, vardiştii, în 
ţara întreagă. Era și firesc ca numai un om cu dragoste 
de poliţia: lui Carol II să aibă grijă s-o şi ferească de 
insolație, mai cu seamă că fabrica olandeză îi oferise 
stocul pe un preț foarte redus și că Maramă, chiar dacă 
încasa de la păzitorii ordinei un preţ de cinci ori mai 
mare, în schimb nu le cerea toţi banii dintr-o dată, 
ci li-i scădea treptat din salariu. Nu e vorba nici de noua 
uniformă a tuturor oamenilor poliţiei, de la inspector 
pînă la cel mai umil uşier. Nici de taxele încasate de 

la tripouri, cazinouri, restaurante și crîșme, care măcar cu 
atît trebuiau să contribuie la întărirea prestigiului coroa- 
nei. Și nici măcar de cele cîteva rînduri de uniforme ale 
ofițerilor, pe care maiestatea sa regele Carol II ținea 
să-i vadă cît mai colorat îmbrăcaţi de fabricile lui de 
postav. Nu aici stăteau drepturile lui Spiru Maramă 
la recunoştinţa regală — fiindcă era un lucru elementar 
că oriunde intrau în joc interesele poliţiei și ale armatei, 
el, ca ofiţer şi prefect, nu putea să lipsească. Altele erau 
meritele lui Spiru Maramă. Omul acesta, carc avea 
atita răspundere şi atitea treburi pe cap, găsea timp să 
se ocupe de operele de binefacere ale regelui. Și să se 
ocupe temeinic. O bună parte din ofițerii lui dc poliție 
colindau magazinele, băncile, fabricile și stringeau bani 
pentru operele de binefacere ale regelui. Oamenii erau 
preveniţi, fiindcă mereu apăreau în ziare știri despre 
filotimia lui vodă. Într-o zi, citeau că regele a ajutat 
un elev repetent să ia premiul întîi și să-și cumpere o 
pereche de pantofi. Altă dată aflau că regele a dăruit 
din propria lui casetă două mii de lei unei văduve, 
ca să-şi facă o dantură. După cîteva zile aflau că regele 
a trimis unei familii sărace cîțiva iepuri pe care i-a 
împușcat chiar el, cu propria lui mînă, la vînătoarea 
de la Scrovişte. Și negustorii se simțeau mititei, mititei 
şi umiliţi că-n timp ce regele dă — ei, care fac afaceri, 
nu dau nimic. Şi dădeau, dădeau milioane, pentru ca 
regele, care trăieşte numai din lista civilă, să aibă de 
unde ajuta încă un elev repetent să ia premiul întîi și 
încă o văduvă să-şi pună o dantură și încă o familie 
săracă să poată mînca iepuri împușcați de propria lui 
mînă. Și toate astea, se datorau exclusiv muncii neo- 
bosite a lui Spiru Maramă care, însă, nu se mulțumea 
cu atit, 

— Coroana, zicea el, trebuie întărită ! 

Din accastă convingere a izvorit proiectul de con- 
strucţie a unei noi prefecturi și a unei noi cazărmi pentru 
jandarmi. Nici nu i-a venit bine ideea — şi peste un 
ceas, listele de subscripţie s-au şi tipărit, iar peste o 
lună, Spiru Maramă aducea regclui fonduri pentru 
construirea a opt prefecturi. 

— Și mai departe? întrebă regele. 

— Am ceva nou! Autocare pentru poliție și auto- 
cisterne... 

— Pentru ce autocisterne? 

— Să avem cu ce stropi pe comunisti, cînd or face 
gălăgie, sire! Am o ofertă belgiană. 

— Cite vrei să iei? 

— Zece, deocamdată, sire ! 

— Nu! făcu regele. Ja optsprezece. 

Maramă n-a putut afla niciodată de ce regele s-a 
oprit la optsprezece — dar s-a conformat. A cumpă- 
rat optsprezece. Bani s-au strîns repede pentru treizeci 
şi șase. 

Toate astea, Maramă le făcea prin ofiţerii şi agen- 
ţii lui de încredere. Dar ceea ce-i plăcea să facă el singur, 
era ceea ce făcea el în dimineaţa aceasta: comerţul 
de trotuare. Pentru nimic în lume n-ar fi cedat altuia 
Sarcina aceasta, care era încă o cărămidă la edificiul 
măreției regale. Comerţul de trotuare cerea luptă grea, 
demnă de un general din armata lui Carol, dar și plină 
de mari satisfacţii morale. Damele erau nostime, par- 
fumate şi gingașe — unele aveau şi patru clase liceale — 
dar se băteau ca niște leoaice pentru o poziţie geogra- 
fică mai avantajoasă, și pentru un preţ de arendă ceva 
mai redus, cu zgircenia unor bancheri naţional-liberali. 
Era însăși vorba lui Spiru Maramă: 

— Aoleo, fetelor, zicea el, cînd vă văd cum vă ba- 
teți pentru o para, parcă-l văd pe răposatu Vintilă 
Viziru ! 

Astăzi, însă, lucrurile decurgeau într-o atmosferă 
oarecum lipsită de voioşie. Spiru Maramă era mai puţin 
bine dispus ca de obicei. De douăzeci și patru de ore 
avea treabă pe Griviţa cu bolșevicii și venise la pre- 
fectură numai pentru un ceas-două, doar așa, ca să 
nu piardă obiceiul. De altfel, şi clientele nu erau azi 
nici prea numeroase, nici prea interesante, în afară de 
una singură: Lilişoara Precupeţu, cunoscută sub numele 
de miss Kilometru, pentru răbdarea în a bate trotuarul 
ceasuri întregi pe ploi și pe viscole, fără să cedeze nici 
intemperiilor, nici concurentelor. În opera de restau- 
rație, miss Kilometru era o apariție nouă, consacrată 
de însuşi palatul. Faptul că acum doi ani trecuse pe la 

scările din dos ale tronului nu o dată ci de trei ori, îi 
asigurau un prestigiu care-i intimida rivalele şi-l silea 
pe Spiru Maramă să se poarte cu ea cuviincios. Miss 
Kilometru, a cărei zonă de influenţă se întindea pe 
Batiștei de-a lungul celor cincizeci de paşi dintre Bule- 
vardul Brătianu și Nicu Filipescu, se considera prințesă 
moștenitoare a porțiunii de trotuar dintre Capşa și 
strada Regală, care se eliberase de cîteva zile, întrucît 
titulara, Mielușica Piţigoi, zisă Franţuzoaica, îşi mutase 
cîmpul de acţiune la baza navală engleză de pe insula 
Malta. De aci și tonul aproape poruncitor cu care miss 
Kilometru își revendica drepturile: 

— Locul ăsta e al meu, domnule prefect ! zise ea, 
sfidîndu-și concurentele cu priviri fulgerătoare. 

— i-l dau, Puică, ţi-l dau! îi răspunse, dulce, 
Spiru Maramă. Cum dai cincizeci de mii de lei pe lună 
cum e al tău! 

Gigi Săniuţă, o giurgiuveancă nostimă, stabilită 
pe cont propriu de cîteva luni pe Calea Griviței și 
care aspira spre regiuni mai aristocratice, sări: 

— Eu dau trei miil 

Spiru Maramă nu se simți ofensat de ofertă. Așa 
mergea treaba: el să ceară mult şi ele să dea cît pot. 
Dar se supără miss Kilometru: 

— Ce te bagi, fă!... E de nasu tău? 

Și către prefect: 

— Eu dau cinci mii! 

Ambiţioasă, Gigi se avîntă: 

— Şase mii, domnule prefect ! 

Numai că glasul cu care Gigi lansă cifra, n-o putea 
înșela pe miss Kilometru. Se vedea cît de colo că neno- 
rocita n-are încredere în propriile ei forţe și că numai 
din încăpăţinare s-a apucat să ofere prefectului o cifră 
care depășea limita. Nemiloasă, miss Kilometru îi dădu 
lovitura mortală: 

— Zece mii, domnule prefect! 

Giurgiuveanca se clătină. Kilometru i-a tăiat-o. 
Zece mii nu poate da!... Așa că, resemnată, îi spuse 
prefectului: 

— Domnule prefect, poate aveţi ceva pe Belvedere ! 

— Să văd, fetiţo, să văd ! zise prefectul, cu bunătate. 

Şi se apucă să cerceteze harta strategică a trotua- 
relor capitalei, dar nu putu duce treaba la capăt pentru 
că sună telefonul. Era regele, care-l chema să vină 
îndată la el. 

— Vin, sire! răspunse Maramă. 

Şi sări în picioare: 

— Hait, fetiţelor, cărel. .. că am treabă. Vorbim mîine. 

Gigi Săniuţă se evaporă într-o clipă, dar miss Kilo- 
metru se agăţă, pur şi simplu, de braţul lui Spiru 
Maramă. 

— Domnule general, făcu ea, tremurînd de emoție. 
Vă rog... mai dau două mii peste preț... numai să 
faccţi așa să-și aducă aminte de mine! 

În camera lui de lucru, unde a stat nemișcat toată 
noaptea la telefon, regele asculta cele ce-i relata Crai- 
Voievod, carc venea de pe cîmpul de operaţii. 

— Şi deodată, povestea primul ministru, s-a ridicat 
un soldat şi a început să zbiere: « Camarazi, nu trageţi 
în muncitori !» 

— Cum? strigă regele. Un soldat? 

— Un soldat, sire! 

— Un soldat în uniformă? 

— Un soldat ca toți soldaţii! În uniformă. L-am 
văzut şi eu !... Eram lîngă Cernescu ! 

— Și a fost lăsat să vorbească? 

— Ba nu, sire! Un ofițer l-a culcat la pămînt cu 
un glonte de revolver! 

— Bravo! Îl decorez !... Auzi mizerabilul ! În uni- 
formă şi să facă propagandă de-a lor ! Cum îi zice ofițe- 
rului?... A! Cristescu Alexandru!... Îl decorez! 
Să-mi faci îndată un raport !... 

— Să așteptăm, sire, să evacuăm mai întîi atelie- 
rele... fiindcă vor mai trebui decoraţi și alți ofițeri. 

Şi-și aprinse luleaua, cu zimbetul lui de om satisfăcut 
de tot ce spune și face. Regele se ridică și se uită pe 
fereastră. 

— Văd că se luminează de ziuă ! făcu el. De ce nu 


începe? 

Crai-Voievod se uită la ceasornic. 

— E ase şi douăzeci şi cinci! zise el. Trebuie să 
înceapă... 

Se ridică şi el şi se uită iar la ceasornic: 

— Trebuie să înceapă precis, sire!... Nu poate fi 
vorba de nici o confuzie. Lucrul a fost stabilit: la 
şase și jumătate începe evacuarea. Le dăm cinci minute 
s-o șteargă. Cinci minute le ajunge ! Cine scapă, scapă ! 
Cine nu, să-i fie de bine ! O să folosească altora ca învă- 
ţătură de minte ! 

Tăcură amindoi. În liniștea zorilor, sirena se auzea 
limpede chiar cu fereastra închisă. 

— Uf! exclamă cu năduf Carol. De n-aş mai auzi-o! 

Şi înfundîndu-şi mîinile în buzunar, începu să mă- 
soare cu pași mari odaia, în lung şi în lat. Primul ministru, 
în picioare, cu ceasornicul în mînă, urmărea minutarul, 
palpitînd de emoție. De la Lupeni a mai trecut el prin 
diferite examene, dar nici unul n-a fost atît de dificil 
ca acesta. Aici îşi punea în joc nu puterea, ci însăși 
onoarea. Dacă nu-și dă acuma toată măsura capaci- 
tăţilor lui de paznic al ordinii și siguranţei statului, 
cariera lui e sfirgită. Și e gase și treizeci. .. Șase și treizeci 
şi... Țac-ţac... ţac-țac-ţac!... Răpăitul înăbușit, ca 
al unei motociclete, se auzi din depărtări. Ochii lui 
Crai- Voievod sclipiră. 

— Sire ! strigă primul ministru. Se aude !... Mitra- 
lierele... Au început !... Exact la șase şi jumătate!... 
Ascultaţi ! 

Regele, țintuit locului, ascultă, dar n-auzi decît 
sirena care continua să şuiere parcă pe un ton și mai 
dîrz. 

— Rezistă, bandiții ! şuieră Carol printre dinți. Nu 
le ajunge! Sau poate n-aveţi trupe destule, domnule 
Crai-Voievod ? 

— Ba avem, sire! îl asigură Crai-Voievod pe rege. 
Avem, că nu mai e loc de ele. Dar maiestatea voastră 
nu trebuie să uite că e vorba de mii de oameni... Ascul- 
taţi !... Acuma se aude mai bine! 

Carol, încordat, își aplecă urechea și prinse, în 
sfîrșit, țăcănitul înăbușit, dar destul de clar, al mitra- 
lierelor, sub glasul sirenei care continua să domine. 

— Da ! zise el. Se aude... Dar de ce durează atita ?... 
Au trecut douăzeci de minute!... 

Brusc, sirena icni scurt și amuţi, ca sugrumată. 
Carol se opri și rămase ncmișcat citeva secunde, să 
asculte, dar nu se mai auzeau decit mitralierele, 

— În sfirşit ! făcu regele, cu faţa înseninată. I-au 
astupat gura !... Bei ceva? 

Puțin după aceea, sosi și Spiru Maramă, mort obosit, 
dar vesel de izbîndă. 

— Sire, am onoarea să raportez. Atelierele sînt 
evacuate. Am arestat două mii de muncitori. 

— Morți? 

— Nu i-am numărat încă ! 

— Dar din ai noştri!... 

— Unul! Gardianul public Chiriţă Ion ! 

— Cine l-a împuşcat? 

Spiru Maramă își plimbă iute privirea de la rege 
spre Crai-Voievod și de la Crai-Voievod spre rege, apoi 
răspunse: 

— Unul de-ai noștri... pentru că a încercat să stre- 
coare muncitorilor o boccea cu mîncare. 

— Ştie cineva? întrebă regele. 

— Nimeni ! 

— Perfect ! În acest caz, să i se facă funeralii naţio- 
nale ! hotărî Carol. 

Şedinţa Camerei, convocată de urgență în aceeaşi 
dimineaţă fu, ca de obicei, furtunoasă. Primul ministru 
căută să se explice, dar opoziţia — rea — nu vroia 
să-i arate nici cea mai mică înţelegere. 

— Dar, pentru Dumnezeu, domnilor ! zicea Crai- 
Voievod. E doar un fapt dovedit: noi n-avem partid 
comunist. Nu avem propriu zis un partid comunist 
care să reprezinte o cît de infimă parte a opiniei noastre 
publice, pentru simplul motiv că nu a putut să-și facă 
aderenţi. Nici în parlamentul de astăzi, nici în cel prece- 
dent, comuniștii n-au putut trimite măcar un singur 
reprezentant, cu toate că alegerile au fost complet 


libere | 

Opoziția acoperi ultimele cuvinte ale lui Crai-Voievod 
cu un hohot de ris, după care Stănescu, președintele 
noului partid ţărănesc-radical, strigă: 

— Totuși, domnule prim ministru, sub guvernul 
Arghir au fost aleși cinci deputaţi comuniști ! 

— Aleși e un fel de a vorbi! răspunse Crai-Voicvod. 
Fiindcă de intrat, n-au intrat în parlament. Au fost 
invalidaţi. Dar dumneata te faci că uiţi acest lucru... 
Şi apoi, chiar dacă cei cinci comuniști au obţinut voturi, 
asta se datorește incapacității guvernului precedent 
care n-a știut să facă educaţia alegătorilor. Dar fapt 
este că nu cxistă comunism organizat, în sensul adevărat 
al cuvîntului. Tulburările de la Griviţa au fost provocate 
de mașinaţiunile unor emisari străini şi trebuiau să 
izbucnească în martie. De două luni avem cunoștință 
de acțiunea începută. Ea face parte dintr-un plan de 
tulburare a ţării, făurit de străinătate. Noi am fost 
informaţi că emisarii comuniști au intrat în țară prin 
Polonia şi Ungaria... 

De la locul lui, Dinu Viziru izbucni, violent: 

— Puțin ne pasă de informaţiile voastre! Aţi fost 
informaţi și n-aţi făcut nimic ca să preveniţi incidentele. 

— Dar ce trebuia să facem, domnule Viziru ? întrebă 
Bagradian. 

— Să eliminaţi din ateliere pe paraziți şi pe instiga- 
tori. Iar dacă n-aţi făcut-o din timp, pentru că sînteţi 
nepricepuţi, aţi fi fost datori să procedaţi de la înce- 
putul grevei cu toată energia, nu să ţineţi o zi şi o 
noapte armata flămîndă, extenuată de oboseală și expusă 
la loviturile de ciomege şi împugcăturile greviștilor! 

— Nu se putea! răspunse Crai-Voievod. Eu de o 
viaţă întreagă îmi urmez metoda mea, de la care nu 
mă abat. Mai întii încerc să aranjez lucrurile prin toate 
mijloacele de persuasiune ! 

Cînd auzi cuvîntul « persuasiune», doctorul Bratu, 
preşedintele partidului țărănesc, sări ca fript: 

— la mai slăbește-mă, domnule, cu « persuasiunea» 
dumitale. Și la Lupeni tot cu persuasiunea ai umblat. 
Și ce a ieșit, știi și dumneata !... Dacă umbli să faci 
farmece cu « persuasiunea» aia, te rog 'să-mi spui: 
cum se face că, în timp ce muncitorii erau baricadaţi 

în ateliere şi toată armata și poliția era mobilizată acolo, 
o bandă de trei sute de derbedei... 

— Pardon ! îl rectifică primul ministru, calm. Nu 
sînt derbedei... Sînt copii de-ai noștri... 

— Eu zic « derbedei»! se încăpăţină Bratu. Trei 
sute de derbedei au putut, timp de zece ore, să se de- 
dea pe calea Griviței la jafuri şi devastări... şi nu s-a 
găsit un singur vardist să le spună ceva! 

Crai- Voievod zimbi cu multă toleranţă pentru doc- 
torul Bratu: 

— Îmi pare rău că vorbeşti așa, domnule doctor! 
Uiţi, domnule doctor, că acești trei sute cîți zici că 
ar fi fost acolo... probabil că dumneata ai avut timp să-i 
numeri, că eu habar n-am, fiindcă am avut treburi mai 
serioase... uiţi, zic, că acești trei sute de demonstranți 
sînt încă tineri și plini de temperament. Și la urma 
urmei, să zicem că așa a fost cum spui dumneata: că 
au rupt perciunii vreunui tinichigiu, ori că au jefuit pe 
vreun covrigar de acolo. Dar dumneata știi tot atît de 
bine ca şi mine... şi asta se adeverește totdeauna... 
că din cei mai teribili haiduci, se aleg la urmă cei mai 
buni panduri ! 

Fraza plină de semnificaţii a primului ministru im- 
presionă pînă şi opoziţia, care nu mai îndrăzni să voci- 
fereze cînd majoritatea se ridică în picioare să aplaude. 
După ce sala se potoli, Caţă ceru cuvintul: 

— Domnilor deputaţi, ca preşedinte al partidului 
naţional-creștin, vreau să vă fac o declaraţie cu pri- 
vire la revoluţia bolşevică de la Griviţa: jidanii sînt 
de vină! 

După Caţă, se ridică Vintilescu să-și spună cuvin- 
tul în numele partidului naţional-agrar al lui Traian 
Săpunaru. 

— Domnilor deputaţi, începu Vintilescu, ceea ce 
m-a indignat mai: mult decit orice în întimplările de 
la Griviţa, este faptul că, în timp ce domnul colonel 
Săulescu, prim-comisar regal, făcea cuvenitele soma- 
ţiuni cu preţul vieţii lui, sub ploaia de gloanţe din ate- 
liere, s-au găsit doi miniştri care luau parte la un banchet. 
Eu aș vrea să știu dacă domnul colonel Săulescu, după 
ce, silit de împrejurări, a ordonat atacul împotriva 

atelierelor, s-a dus să petreacă la un banchet, sau dim- 
potrivă, a considerat fapta sa ca o datorie dureroasă — 
și s-a dus acasă, între ai săi, să-și înăbușe suferinţa în 
tăcere, fără să bea și fără să mănînce. Eu cred că domnul 
colonel Săulescu n-a benchetuit după represiune, ca cei 
doi domni miniștri !... Căci, domnilor, trebuie să știți 
că şi eu, ca prefect al județului Covurlui, în timpul 
răscoalelor din 1907, am avut de potolit mișcări violente. 
Dar timp de trei săptămîni, cît a durat pînă am resta- 
bilit ordinea, mi-am interzis cu desăvirşire să beau vin 
la masă, fiindcă, domnilor, în acele triste momente mi-ar 
fi fost ruşine să-mi îngădui cea mai modestă plăcere. 

Opoziția, fericită, începu să strige: 

— Ruşine !... Cine sînt cei doi miniștri? Ruşine! 

De pe banca ministerială nu mișcă nimeni. Singur 
Crai-Voievod își ştergea ochelarii și ridea. Sleiţi de 
puteri, membrii opoziţiei renunţară să mai ceară capetele 
celor doi miniștri şi se aşezară, plictisiţi, la locurile lor. 
Singur, rămase în picioare doctorul Bratu care, emo- 
ţionat, se adresă deputaţilor: 

— Domnilor, să nu mai stăruim! A fost o nenoro- 
cire !... Mai bine n-ar fi fost !... Ne doare pe toţi!... 
Cred, deci, că nu-i nimerit ca în momentele acestea 
grave, cînd inimile noastre pling pe cei morţi, vino- 
vaţi sau nevinovaţi, asta nu putem stabili acum, dar 
cînd, precum v-am spus, inimile noastre pling pe cei 
morţi, noi să răscolim patimile şi să ne dedăm la demon- 
strații care nu sînt de demnitatea noastră !... Alta 
ne-ar fi datoria noastră: să ne gîndim la orfanii rămași 
de pe urma celor morţi atît din rîndurile autorităţilor, 
cît şi din rîndurile muncitorilor... Propun ca ficcare 
dintre noi să cedeze diurna pe o zi pentru aju- 
torarea lor ! 

Înainte ca adunarea să fi apucat să răsplătească 
apelul doctorului Bratu cu binemeritatele aplauze, in- 
terveni Crai- Voievod. 

— Domnilor, zise el cu un glas căruia îi dădu into- 
naţia cea mai persuasivă cu putinţă, vă rog insistent 
să acceptaţi inimoasa propunere a doctorului Bratu !... 
Țara întreagă se uită la noi cu încredere și așteaptă din 
partea noastră acest gest! Să-l facem! Azi nu mai 

sîntem guvern şi opoziţie! Azi sîntem toți romîni!... 
Se aprobă? 
— S-a aprobat! 


+ 


La morgă, curtea şi capela gemea de lume. Se ofi- 
cia slujba religioasă în amintirea celui care a fost gar- 
dianul Chiriţă Ion, căzut vitejeşte pe cîmpul de luptă 
de la atelierele Griviţa. Toate autorităţile de ordine erau 
reprezentate aici de către cei mai buni fii ai lor: secre- 
tarii generali ai internelor, siguranţei, poliției, procurori, 
judecători, ofiţeri din poliție şi jandarmerie, comisari 
şi subcomisari, toţi adunaţi cu respect în jurul cadavrului 
şi al generalului Spiru Maramă, prefectul poliţiei. 

Cînd slujba religioasă fu încheiată, Spiru Maramă 
vorbi: i 

— Camarazi și fraţi, maiestatea sa regele Carol II, 
în înalta sa bunătate şi înţelepciune, a acordat gardia- 
nului Chiriţă Ion, pentru actele lui de bravură făptuite 
în timpul grevei spre a restabili ordinea, decorația 
« Bărbăţie şi Credinţă» clasa I! 

Apoi, cu mișcările delicate cu care te atingi numai 
de o ființă scumpă, prefectul poliţiei înfipse decorația 
pe pieptul gardianului Chiriţă Ion. 

n acest moment, sosi grăbit Robert Cernescu, sub- 
secretarul de la interne, însoţit de secretarul său general, 
Belciug. După ce schimbă cîteva cuvinte în şoaptă cu 
prefectul poliţiei, Robert Cernescu îi spuse discret lui 
Belciug: 

— Citeşte ! 

Belciug despături o hîrtie şi citi, repede şi furios: 

— În aceste clipe de adincă reculegere pioasă, strinşi 
în jurul rămășițelor pămîntești ale lui Chiriţă Ion, exem- 
plificarea datoriei pînă la sacrificiul vieţii ne apare tot 
mai sublimă... Luaţi pildă de la strălucita faptă de 
credinţă a fostului nostru camarad Chiriţă Ion. Jertfa 
lui să ne fie îndemn și mîndrie. Îndemn pilduitor, pentru 
a păși ca şi el, cînd nevoia o va cerc, pe drumul datoriei 
neînfricate. Mindrie, fiindcă prin moartea lui a înălțat 
instituţia noastră și pe noi, pe fiecare în parte. Dumnezeu 

să primească și să odihnească în pace, făcîndu-i loc în 
ceata drepţilor, pe gardianul Chiriţă Ion. 

Apoi, Robert Cernescu, subsecretarul de la interne, 
Spiru Maramă, prefectul poliţiei, Belciug, secretarul 
general de la interne şi primul procuror colonelul Său- 
lescu, purtară pe umăr sicriul sergentului Chiriţă Ion, 
pînă în stradă, unde aștepta dricul așezat pe un afet 
de tun. Peste cîteva clipe, cortegiul funebru se pusc în 
mişcare, în sunetele fanfarei. În cap, soborul de preoți, 
iar după el: dricul, carul cu coroane, familia lui Chiriţă 
Ion, capii autorităților, cîteva companii de gardieni, 
un batalion de jandarmi, gradele superioare de poliţie 
şi jandarmerie, funcţionarii civili — şi la urmă, un 
lung șir de automobile goale. Toţi pășeau, trişti, aproape 
gravi, cu capul plecat — şi toţi îşi vorbeau în goaptă, 
deşi fanfara le-ar fi îngăduit să-şi împărtășească durerea 
cu glas tare. Dar cei mai trişti erau şefii organelor de 
ordine, asupra cărora se opreau privirile tuturor trecă- 
torilor. Primul procuror Săulescu își ducea mereu batista 
la ochi și la nas. Spiru Maramă aproape că nici n-avea 
putere să vorbească — și nu răspundea decît mono- 
silabic secretarului său general care-l întreba dacă la 
noapte se va lucra pe Cobălcescu, sau în Crucea de 
Piatră. Singur Belciug, ceva mai rezistent, putu șopti 
şefului său, Robert Cernescu: 

— Al dracului, bolşevicul ăsta de Chiriţă Ion! În 
loc să-l fi ucis în bătăi şi să-l fi dat la cîini... îl mai 
şi înmormîntăm cu muzică militară! Asta zic și eu 
baftă !... 


XI 


Societatea fusese atît de agreabilă şi aperitivul atit 
de însufleţit, încît Karel Fialkowsky nici nu simţise 
nevoia să se uite la ceas. De aceea, cînd auzi că cineva 
din spatele lui spune: « E cinci !» — se sperie. 

— Am plecat ! strigă el şi plecă. 

Vru să se urce în mașină, ca să se ducă acasă, 
dar se răzgîndi. Ce să caute acasă, la ora aceasta? 
Să mănînce? Nu-i mai era foame. Și apoi, cum te 
poate răbda inima să te închizi în casă, cînd o briză 
călduță îţi miîngiie obrajii şi Calea Victoriei e plină 
de lume și florăresele te îmbie cu bucheţelele lor de 
toporaşi: 

— Violete, coniţă !... Cinci lei!... Trei lei, cona- 
şule |... Daţi un leu!... Violete!... 

Karel Fialkowsky nu era poet de profesie şi nici 
sentimental din fire, dar suflet avea şi nu putea rămîne 
surd la dulcea chemare a primăverii. 

— Uf! îşi zise el într-un elan liric. Bine că scăpăm 
de blană! 

Mai făcu cîţiva paşi şi se simţi atît de bine, încît 
fu năpădit de gînduri care de care mai generoase: ici 
va scădea preţul mitralierelor... colo va aranja lucru- 
rile cu un « Palaelibus baroc»... Clotildei îi va cumpăra 
un Buick... cu XWNIXNWG va căuta să cadă de 
acord... pînă-şi aduse aminte și de soţie. Uitase!... 
E primăvară şi ea îl așteaptă acasă cu masa ! Nu face! 
Trebuie să-i telefoneze că-i liberă ! 

Căută un telefon public şi-şi chemă soţia: 

— Alo, eu sînt! Nu vin la masă! Rămiîn în oraş! 
Am treabă... Cum, cum? 

Vorbea, dar şi soţia-i vorbea în același timp. Şi 
cum îi vorbea! Speriată, cu glas precipitat şi ascuţit: 

— Unde ai fost? Te caut peste tot... Este o des- 
cindere la birou! Vino îndată!... O dcecindere... 
n-auzi ? 

— Ce descindere? Cine?... 

— Fiscul! 

— Dar ce caută fiscul la mine? 

— Nu ştiu! Vino acasă !... Repede... că scotocesc 
peste tot... Sînt şi soldaţi... şi comisari de poliţie şi 
niște inspectori de siguranţă... şi niște comisari 
regali... şi procurori... 

Fialkowsky agăță receptorul la loc și primul lui 
gînd fu să alerge acasă. Dar se opri. Cu panica, nu 
face nimic. Aici trebuie calm. Fiscul! Ce caută fiscul 
la el? Și ce caută comisarii? Şi de ce scotocesc peste 
tot? Din ordinul cui? Cum îndrăznesc? Chestiunea 
trebuie lămurită înainte de a se duce acasă. Pe cine 
să întrebe? 

Evident, pe ministrul de finanţe. Dacă e fiscul la 
mijloc, ordinul nu poate veni decît de la el. 

Nu mai stătu mult pe gînduri şi-l chemă pe mini- 
strul de finanţe, Bagradian: 

— Alo, Bagradian? Vreau să te văd imediat! 

— Poftim! 

Fialkowsky nu intră, ci se năpusti în casa lui 
Bagradian: | 

— Ce-i asta, frate? Dai ordin să se facă la mine o 
descindere fiscală, fără să fiu prevenit? 

Bagradian se uită la Fialkowsky, stupefiat. Este 
adevărat că uzinele Skoda, pe care Fialkowsky le repre- 
zintă în ţară, primesc aici comenzi de zeci de milioane 
şi refuză să plătească impozitele și să prezinte orga- 
nelor fiscale registrele. Numai un lucru făcea Fial- 
kowsky: plătea impozitul pc salariul funcţionarilor. 
Dar nici pe acela în întregime. Însuşi Fialkowsky îşi 
declarase un salariu de douăzeci de mii de lei lunar, 
deşi numai pe chirie plătea trei sute cincizeci de mii 
de lei pe an. După un calcul sumar, Skoda ar fi în 
restanță cu douăzeci şi cinci de milioane de lei. Dar 
asta era tot ce ştia Bagradian. 

— Care descindere, dragă? făcu el, la fel de nedu- 
merit ca şi Fialkowsky.. Habar n-am! 

— Se poate? făcu Fialkowsky, deşi vedea că Bagra- 
dian, într-adevăr, habar n-avea. 

— Îşi dau cuvîntul meu de onoare ! 

— Atunci cine? 

— Știu eu? Să-l întreb pe Băleanu. 

Bagradian îl căută pe Băleanu, ministrul de justiţie, 
mai întîi acasă şi nu-l găsi. Apoi la club, dar tot nu-l găsi. 
Apoi la Dacu, acasă — şi nici aici nu-l găsi. Fialkowsky 
care stătea ca pe jăratec, îi sugeră lui Bagradian: 

— Ce-ar fi să-l cauţi şi la ministerul de justiţie? 

Lui Bagradian îi surise ideea. Aşa e! Ce-ar fi să-l 
caute pe ministrul de justiţie chiar la ministerul de 
justiţie? Chemă ministerul — şi radios, făcu un semn 
energic din cap către Fialkowsky. 

— Este! 

Și-i vorbi lui Băleanu: 

— Ghiţă dragă! E la mine Fialkowsky. Zice că 
s-ar face la el o descindere fiscală, în prezența auto- 
rităților militare. Ai dat tu vreun ordin? 

— Eu? 

— Nu tu? 

— Habar n-am! Acum aflu şi eu de la tine! 

— Vorbeşti serios? 

— Pe onoarea mea... ce dracu! 

— Atunci, cinc? 

— Nu ştiu! Dă-mi-l pe Fialkowsky la telefon. 

Fialkowsky apucă receptorul: 

— Da! Eu sînt! Ce-i porcăria asta, nene Ghiţă? 

— Ştiu eu? Vino îndată la mine! 

— Vin. 

Băleanu era tulburat cînd îl primi pe Fialkowsky. 

— Nu înţeleg ce poate să fie! Eşti sigur că-i vorba 
de o chestie fiscală? 

— Absolut sigur! Am vorbit cu soţia: de la fisc! 

— Curios! Să vedem! Poate ştie Marinescu ceva! 

Deşi era șase după amiază, Marincscu, ministrul de 
interne, dormea. Fusese pe la moșie să vadă cum mai 
merge cu semănăturile, şi era frînt de oboseală. Așa 
că, numai după ce Băleanu stărui, cei din casă îndrăz- 
niră să-l trezească. 

— Te cheamă Ghiţă la telefon! E ceva grav! 

Marinescu îl ascultă pe Băleanu și se frecă la ochi, 
convins că mai doarme şi că visează: 

— Ce descindere?... Eu?... Habar n-am! 

— Dar zice că e în prezenţa poliţiei ! 

— Depeaba-mi repeţi! Nu ştiu nimic. Abia am 
venit de la drum! Poate ştie ceva Spiridonovici ! 

— Ce să caute Spiridonovici în afacerea asta? 

— Păi nu este el ministrul armatei? 

— Ei şi? 

— Asta-i bună! Nu ziceai singur mai adineauri că 
au venit la Fialkowsky şi niște soldaţi? 

— Da! Ai dreptate! 

Cu chiu, cu vai, Băleanu îl găsi pe ministrul armatei la 
un concurs de rochii şi pălării, organizat la cinema Roxy. 

— Dragă domnule general, îl luă Băleanu nervos, 
dumneata ai dat soldați pentru o descindere la 
Fialkowsky ? 

— Eu?... La Fialkowsky?... Tocmai eu?... M-a 
ferit Cel-de-sus ! 

— Vrasăzică nu știi nimic! 

— Habar n-am ! Poate ştie Hîncu ! 

Băleanu ştia unde-l poate găsi la ora aceasta pe 
comandantul corpului II de armată, generalul Hîncu. 

Formă un număr şi-i răspunse un glas de femeie. Era 
un glas îngeresc — cu toate că ceva mai plin ca în 
urmă cu zece ani — care aparținea celei mai suave 
şi mai înţelegătoare întruchipări a sexului slab în lumea 
armată: Valentina. 

— Sărut mînuşițele ! îi strigă Bălcanu în receptor. 
Poţi să mi-l dai pe Mitică? 

Mergea la sigur. Nu întreba dacă Hiîncu e acolo. 
Trebuia să fie! Valentina, drăguță, îi răspunse: 

— Cum să nu, îndată! 

Trecură cîteva secunde, pînă se auzi un glas puțin 
cam răguşit și îmbufnat: 

— Ce e, neică? Nici aici nu sînt lăsat în pace? 

— Să mă ierţi, dragă, dar e o chestie gravă! $tii 
ceva de o descindere la Fialkowsky? 

Aici Hincu se supără de-a binelea: 

— Asta-i adevărată bătaie de joc ! strigă el. Oameni 
în toată firea... să vă ţineţi de farse! 

— Nu-i nici o farsă, Mitică! Ne-a zăpăcit și pe 
noi... E o descindere în lege!... Cu comisari, cu 
armată ! 

— Descindere? La Fialkowsky? Să mă trăsnească 
Maica Domnului dacă înţeleg ceva! 

— Vrasăzică, nu tu? 

— Cum să fiu, eu, nene! strigă generalul, care nu 
mai era nici supărat, nici răgușit, ci de-a dreptul îngri- 
jorat. Întreabă-l pe şefu ! Poate ştie el ceva! 

« Şsfu», Crai-Voievod, preşedintele consiliului de 
miniștri, dezlega la club niște cuvinte încrucișate, cînd 
îl găsi telefonul lui Băleanu: 

— Dragă Alexandre, ce-i cu descinderea aia de la 
Fialkowsky ? 

— Care descindere? întrebă Crai-Voievod. 

Ministrul de justiţie nu se putea înșela: nici Crai- 
Voievod nu era informat. Şi-i dădu lămuriri: 

— Păi uite, frate Alexandre ! Acu la cinci au picat 
la Fialkowsky nişte agenţi de la fisc... cu comisari... 
cu soldaţi... cu procurori... 

— Da' cum aşa? 

— Uite aşa! 

— Pe nepusă masă? 


288 


— Pe nepusă masă! Omul nu ştie nimic. Nici n-a 
fost pe acasă. 

— Ei, comedia dracului ! făcu Crai-Voievod încurcat. 
Şi nici unul de-ai noștri n-a fost prevenit? 

— Nici unul! Nici Bagradian, nici Marinescu, nici 
Spiridonovici, nici Hîncu, nici eu... 

— Și nici eu! făcu primul ministru haz de necaz. 
Păi atunci care dracu o fi ştiind?... Ia să vedem!... 
Cine zici că e pe acolo? 

— Nişte inspectori financiari ! 

— Inspectori financiari !... Şi nu i-a trimis Bagra- 
dian !... După aia? 

— Nişte comisari regali ! 

— Şi zici că nu i-a trimis Spiridonovici !... După 
aia? 

— Nişte comisari de siguranţă | 

— Şi nu i-a trimis Marinescu... După aia? 

— Nişte procurori ! 

— Şi nu i-ai trimis tu!... După aia? 

— Nişte comisari de la prefectură |... 

— Şi nu i-a trimis Spiru Maramă! 

— N-am zis asta, frate Alexandre !... Cu el n-am 
vorbit încă !... 

— Bine ai făcut! îi strigă Crai-Voievod. Şi nici să 
nu-i vorbeşti !... Pînă una alta dă ordin procurorilor 
tăi să suspende operaţiile... După aia, om vedea. 


* 


La sediul reprezentanței uzinelor de armament 
Skoda, organele fiscale şi judiciare își făceau datoria. 
Birourile, dulapurile, casele de fier, toate fură deschise 
şi migălos cercetate. Agenţii fiscali erau desperaţi. 
Ceea ce căutau nu găseau. Nici urmă de registre de 
contabilitate — ci numai acte al căror cuprins era 
redijat într-o limbă atît de păsărească, încît îi înspăi- 
mânta. 

— Domnule colonel, zise unul din inspectorii finan- 
ciari, aici nu-i de noi! 

Primul comisar regal Săulescu se uita, compătimitor 
la bietul om care încă nu pricepea că descinderea fiscală 

nu e decît un pretext de a se putea deschide legal casa 
de fier şi sertarele lui Fialkowsky, pentru un scop cu 
mult mai important, și-i răspunse: 

— Ştiu! În schimb, e de noi! 

Și, cu ajutorul celuilalt comisar regal, continuă 
triajul, care părea că dă rezultate mulțumitoare. Cu 
fiecare zîmbet al primului comisar regal, se adăuga 
încă o hîrtie de preţ, la recolta de documente găsite 
în dosarele lui Fialkowsky... Iată acum un raport al 
ministrului de război, către primul ministru, în chestia 
înarmării... Un raport unic, fără copie... şi se află 
în mîna lui Fialkowsky... lată nişte copii după con- 
tractele ministerului de război cu celelalte case străine 
de armament... Iată şi tabelele cu situaţia gurilor de 
foc... Şi foile calificative ale unor generali, care 
trebuiau să se găsească numai în arhiva minis- 
terului... Şi copii de pe toată corespondenţa secretă 
a ministerului armatei cu organele interne ale mi- 
nisterului. , , 

— Fleacuri | şopti primul comisar, ajutorului său. 
Astea le putem lăsa... Cred că ce am avut de luat, 
am luat]... Nu mai văd nimic interesant!... Pune 
îndată să se împacheteze toate astea... şi să fie cărate 
de aici... 

Apoi, se adresă inspectorului financiar: 

— Ai dreptate! Nu-i de noi! Trebuie să vină alţii, 
mai pricepuţi ! 

Telefonul zbîrnîi. Primul comisar regal ridică recep- 
torul: 

— Allo !... Dal... Aci casa Skoda! Cine-i acolo? 

— Aici ministrul de justiţie, Gheorghe Băleanu... 
Cu cine vorbesc? 

— Cu primul comisar regal colonelul Săulescu, 
domnule ministru ! 

— Ce cauţi dumneata acolo? 

— Domnule ministru... Să vedeţi... 

— Eu te întreb: ce cauţi dumneata acolo? Din 
ordinul cui? Dumneata ştii sau nu ştii în ce relaţii 
sîntem cu Cehoslovacia? Atunci ce cauţi acolo? Te 
rog suspendă cercetările... Imediat ! 

— Am înţeles, domnule ministru ! 

După ce vorbi cu colonelul Săulescu, Băleanu îi 
spuse lui Fialkowsky: 

— Poţi să te duci, dragă, acasă! N-o să te mai 
supere nimeni. Cu toate că nu înţeleg cine ar avea interes 
să te supere. Nu înţeleg să mă tai! 

Acasă, însă, Fialkowsky găsi răspîndiți în curte, 
pe scări, în toate încăperile, ofițeri de poliţie, soldaţi, 
jandarmi care păzeau intrările — în timp ce un inspector 
financiar, sub ochii celor doi comisari regali şi ai unor 
procurori, aplica sigilii pe uşa camerei lui de lucru. 

— Asta ce mai e? strigă Fialkowksy. 

— O măsură de precauţie, domnule Fialkowsky! 
răspunse, cuviincios, primul comisar regal. Pînă se 
încheie cercetările... 

— Credeam că s-a isprăvit! 

— Au făcut la fel şi la sediul din Batiştei! îi șopti 
lui Fialkowsky, secretarul său, Ramek. 

Enervat la culme, Fialkowsky se răsti la primul 
comisar regal: 

— Să ştii că o să dai socoteală, domnule colonel! 
Este un abuz!... N-o să tac!... Poţi să fii sigur! 

— Nu eu fac legile, domnule Fialkowsky ! îi replică 
mereu cuviincios primul comisar regal. 

— Dar unde scrie că aveţi dreptul să-mi ocupați casa? 

— Întrebaţi, vă rog, pe cei autorizaţi să vă răspundă ! 
zise colonelul Săulescu. 

Fialkowsky îşi dădu seama că omul are dreptate, 
şi-l lăsă în pace. Primul comisar regal îşi luă servieta, 
cobori scările, ieşi în stradă, şi se urcă în maşină: 

— La prefectură ! 


+ 


Între timp, Băleanu alergă la Crai-Voievod: 

— Ce-o fi asta? 

Crai-Voievod clătină din cap, destul de plictisit: 

— Ce să fie? Regele! 

— Bine ! Regele ! Dar ce vrea regele? 

— Vrea o grămadă de lucrugi! În primul rînd 
Skoda a acaparat, prin noi, toate comenzile şi celelalte 

fabrici sînt supărate. Concurența e mare. Schnitt și 
Beliotis îi oferă regelui avantaje mai mari decît 
Skoda. Personal, Beliotis c supărat că n-a obţinut 
participarea la contractul cu Skoda. Şi apoi, mai e 
la mijloc şi Krupp!... Krupp i-a trimis vorbă regelui 
că mai curînd sau mai tîrziu, Cehoslovacia tot în mîna 
lui Hitler va încăpea, așa că Skoda tot germană va 
fi... Și în sfîrşit, Buzatu vrea să ne aibă la mînă pe 
noi... Pe Dacu, pe mine, pe tine, pe toţi... Mai cu 
seamă pe Dacu. E foc pe fratele Dacu !.De cînd a trebuit 
să părăsească guvernul, Dacu a început iar să se agaţe 
de Roşcata — şi iar s-o tăvălească prin toate noroaiele. 
Şi asta, Carol nu înghite !... Ai înțeles? Aici e secretul 
descinderii de care nimeni nu ştie nimic. Vin comisari 
regali şi soldaţi fără ştirea ministrului de război. Vin 
controlori fiscali fără ştirea ministrului de finanţe. 
Vin procurori, fără ştirea ministrului de justiţie. Vine 
poliţia, fără ştirea ministrului de interne... Totul se 
face peste capul nostru, din ordinul lui, prin cîțiva 
care lucrează în numele lui, în frunte cu Spiru Maramă. . . 
Și toţi ăştia, vin la Fialkowsky să adune dovezi că 
ai noştri s-au înfruptat din banii lui Skoda... 

— Dar cum se poate una ca asta? strigă Băleanu, 
congestionat. Înainte de a ne compromite pe noi, iese 
compromisă fabrica Skoda ! 

— Ce are a face? 

— Ba are a face! Doar Skoda l-a ajutat pe rege 
să vină în ţară. Numai eu ştiu cît a lucrat Fialkowsky 
să-l aducă aici. 

— Tocmai asta nu-i place! răspunse Crai-Voievod, 
care zîmbi amărit. Şi de asta a şi aranjat descinderea. 
Vrea actele care dovedesc că a fost adus de Skoda în 
ţară și care se află închise în casa de fier a lui Fialkowsky. 
Vrea acte împotriva celor care au acte împotriva lui... 

— Adică, împotriva noastră | 

— Da, da! 

— Şi a pus mîna pe ele? 

— Asta n-am mai putut să aflu. Știu numai că un 
minut înainte de-ai veni tu, mi s-a telefonat că primul 
comisar regal a predat lui Spiru Maramă niște dosare ! 

Ministrul de justiție îngălbeni: 

— Crezi că... 

— Nu cred nimic! Am o singură speranţă: arhiva 
e prea mare ! Nu cred să fi avut timp să facă mare lucru. 
Aşa că ar fi bine să telefonezi lui Fialkowsky să curețe 
tot ce poate! 

Băleanu puse îndată mina pe telefon: 

— Allo, Fialkowsky ! Ce se mai aude pe la dumneata? 

— Au pus jandarmi peste tot ! răspunse Fialkowsky, 
supărat. 

— Din ordinul domnului prim ministru, să plece 
toţi jandarmii ! 

— Mi-au pus sigilii! 

— Rupe sigiliile și adună tot. Nu-i exclus să se facă 
o nouă descindere ! 

— O să-și piardă vremea degeaba, nene Ghiţă, 
răspunse Fialkowsky, mai bine dispus. 

— Foarte bine ! zise Băleanu și vru să agaţe recep-: 
torul. 

Dar Crai-Voievod, care stătea lingă el, ti reținu 
mîna și-i şopti: 

— Spune-i lui Fialkowsky să plece noaptea asta 
de acasă! E mai prudent! Cine știe ce se mai poate 
întîmpla ! Să-şi pună actele la adăpost şi să se ducă 
oriunde o vrea, numai să nu fie acasă. 

Băleanu transmise lui Fialkowsky cuvînt cu cuvînt 
sfaturile lui Crai-Voievod, apoi închise aparatul şi 
rămase descumpănit, cu mîinile moi, lăsate în jos, ca 
un om care nu ştie încotro s-o apuce. 

— Şi acuma, ce-i de făcut? 

Situaţia era grea. Fiecare dintre conducătorii parti- 
dului se înrudea prin Fialkowsky, cu Skoda. Crai-Vcievod 
avea un fiu la Skoda. Băleanu avea un nepot — pe 
Vlădescu — la Skoda. Dacu, avea și el un nepot — 
Romulus Stoilă — mare misit la Skoda. Și cei care nu 
se înrudeau prin fii şi nepoți, se înrudeau cu Skoda, 
dircct. Multe și delicate erau firele prin care partidul 
național-țărănist era legat de aproape cinci ani de 
întreprinderile Skoda. Şi nu mai încăpea îndoială că 
regele, odată pornit, nu se va opri la mijlocul drumului 
decît doar dacă va fi împiedicat de cineva de care se 
teme. Cine? 

— Franţa ! zise, inspirat, Crai-Voievod. 

Faţa lui Băleanu se lumină de lumina pe care o 
reflecta fața lui Crai-Voievod. Franţa! Desigur! Cine 
ar putea avea mai mare interes să salveze partidul 
național-țărănist decît marea noastră aliată Franţa | 


Ei 


Carol stătea ca pe jăratec. Din cinci în cinci minute, 
îl chema pe Spiru la telefon: 

— Ei, ce se aude?...„Cum?... larăși?... Haide, 
isprăvește odată !... Bun!... Te aştept! 

Cînd Spiru Maramă apăru, în sfîrșit, Carol se repezi 
la el cu mîna întinsă: 

— Cifrul ! 

— Este, sire ! 

Maramă puse pe un scaun servieta doldora de hirtii, 
își descheie tacticos buzunarul de dinăuntru al vesto- 
nului, scoase un plic și i-l întinee regelui: 

— Poftim, sire | 

Cu mișcări nervoase, Carol despături cele cîteva 
foiţe pe care le găsi în plic, le parcurse în grabă şi oftă 
ușurat. Trecuse prin momente penibile în toată după 
amiaza aceea: va găsi sau nu va găsi colonelul Săulescu 
cifrul care-i dădea lui atîtea insomnii? Dacă cheia 
aceasta a corespondenţei cu fabrica Skoda rămîne mai 
departe în mîna lui Fialkowsky, toate documentele 
confiscate de comisarii regali nu fac nici două parale !... 
Acuma, e liniștit! Cifrul se află, cum spunea marele 
său unchi despre dosarele represiunii din 1907, acolo 
unde trebuie să se afle... Carol puse hirtiile la loc în 
plic şi le închise deocamdată în sertar, apoi îi spuse, 
vesel, lui Spiru Maramă: 

— Ei, acu să vedem şi vînatul cel mare. 

Prefectul poliţiei îşi goli servieta pe masă, şi sub 
ochii regelui începură să se perinde cifre, date, facturi, 
telegrame, oferte, liste, comenzi, scrisori oficiale şi 
nenumărate bileţele particulare cu caracter confiden- 
ţial — toate într-un limbaj încîlcit, cu nume ciudate, 
cu înșiruiri lungi de iniţiale, cu împreunări de cuvinte 


294 


scoase parcă din literatura decadentă la modă — toate, 
însă, învirtindu-se numai în jurul a două probleme: 
înarmarea ţării și numele celor care au încasat bacşişu- 
rile de pe urma acestei înarmări. Aplecat peste birou, 
Carol răvăşea, alegea, împărțea în două grupe hirtiile, 
cu atîta agilitate, încît Spiru Maramă avu un moment 
impresia că-l vede pe rege la pocher. Aceeaşi pasiune şi 
aceeaşi iuțeală în degetele lui de trişor de clasă înaltă ! 
Dc aceea îl iubea Spiru atîta pe Carol: pentru că era 
un om care oriunde s-ar găsi, singur, în deșertul Saharei, 
sau pe o insulă pustie, sau agăţat de o scîndură în 
mijlocul oceanului, nu s-ar pierde. Învinge tot, numai cu 
cele zece binecuvintate şi înțelepte degete ale lui. 

— Dragă Spirule, îl auzi Spiru pe Carol, s-a lucrat 
bine !... Îţi mulțumesc !... Şi te rog să mulțumești 
comisarilor ! 

Trase înspre el unul din teancurile de hirtii și con- 
tinuă: 

— Astea rămîn la mine! Şi cu astealalte... cu 
astealalte faci scandal. Dă-le pe mîna băieților, să scrie 
tot ce le trece prin minte, fără nici o restricţie. În special 
să spună că s-au găsit la Fialkowsky documente secrete 
militare şi că individul a făcut spionaj. Numai să fie 
cu băgare de seamă să nu apară direct numele lui Dacu 
şi Crai-Voievod ! Deocamdată, ajunge ca Dacu și Crai- 
Voievod să simtă numai că am tot ce-mi trebuie ca 
să le astup gura! 


* 


Noaptea tîrziu, cînd se pregătea să se culce, doctorul 
Bratu fu chemat la telefon de Puiu: 

— Domnule doctor, urgent! Maiestatea sa regele 
vrea să vă vadă! 

Doctorul Bratu, care în cursul serii prinsese cîte 
ceva în legătură cu descinderea făcută la Fialkowsky, 
nu se arătă de loc surprins că regele îi vorbește de Skoda. 

— Domnule doctor, îi zise regele, se întîmplă lucruri 
grave. Sintem sclavii străinătăţii. Skoda ne jefuiește. 
Din pricina Skodei nu putem să punem în picioare o 
industrie a înarmării care să fie a noastră, a romiînilor. 

Putem tolera ca starea aceasta de lucruri să continue? 
Te întreb pe dumneata, doctore Bratu, bun romin, 
cu dragoste de neam și de ţară: putem? 

— Sire, făcu Bratu, o asemenea întrebare nici nu 
se poate pune! E o ticăloșie! 

— Am știut că o să-mi răspunzi așa, domnule doctor ! 
făcu regele, aprins. S-a făcut o descindere la Skoda! 
Nu ştiu ce s-a găsit. Cercetările vor continua. Trebuie 
să dăm la iveală toate afacerile din jurul Skodei, fără 
să ţinem seama de nimeni. Numai de un lucru trebuie 
să avem grijă: de interesele ţării ! Voi cere să ţi se pună 
la dispoziţie toate actele ce se vor găsi, pentru ca opinia 
publică să afle din gura singurului om cinstit din țara 
romînească adevărul. 

— Sire, aştept actele cu nerăbdare. Pot să asigur 
de pe acuma pe maiestatea voastră că nu voi cruța pe 
nimeni ! 

— Pe nimeni ! zise regele. Absolut pe... 

Se opri şi-şi micșoră ochii, ea şi cum un gînd nou 
i-ar fi întrerupt şirul frazei, apoi continuă, pe un ton 
mai mult meditativ: 

— ... deşi mă gîndesc că tactic n-ar fi bine să ataci 
direct pe Dacu şi pe Crai-Voievod, ca să nu creadă 
lumea că o faci din răzbunare personală. 

Doctorul Bratu nu se împotrivi punctului de vedere 
al lui Carol: 

— Este adevărat, sire! Voi ocoli cît voi putea mai 
mult numele lor ! 

— Va fi foarte bine !... De altfel, ştii ce aș face eu 
în locul dumitale? N-aș afirma nimic, ci aș pune numai 
întrebări. Dumneata vrei să știi atit: în buzunarul cui 
au intrat şperţurile de miliarde încasate de la Skoda, 
cu contractul 6102! 

Doctorul Bratu îl privi cu admiraţie pe Carol și-și 
zise: Mare tîlhar regele ăsta al nostru ! Dacă s-a născut 
vreun pungaş în ţara romiînească, ăsta-i el! După ce 
că e hoţ, mai e şi sadic pe deasupra !... Cică să-i întreb 
pe naţional-țărănişti în buzunarele cui au intrat şperțu- 
rile cu contractul 6102 !... Lui îi convine!... Cu con- 
tractul 6102 el n-are nici în clin, nici în mînecă! Dar 
după contractul 6102 s-au mai încheiat şi alte contracte 

cu Skoda și la fel de cinstite !... De alea să nu pome- 
nesc, pentru ca ăia să moară de necaz că nu pot răspunde, 
acuma, după ce el a pus mîna și pe dovezile lui și pe 
dovezile lor ! 

— Sire, răspunse el la sugestia lui Carol, așa mă 
şi gîndesc să fac: să-i ţin numai în întrebări. Să vedem 
şi noi ce pot răspunde! 

— Splendid ! zise Carol, încîntat. Să vedem!... 
Şi-ţi mulțumesc, domnule doctor! Dumneata ești, 
într-adevăr, o opoziţie conștientă ! Și opinia publică 
poate afla adevărul numai de la o opoziţie conștientă ! 

La plecare, doctorul Bratu se lovi de Stănescu şi 
Traian Săpunaru, care urcau scările la rege. 


* 


Astfel, ţara fu dăruită cu o afacere Skoda. Presa, 
cluburile, cafenelele, erau inundate de apele tulburi 
ale afacerii Skoda. Dar fierberea cea mai mare era la 
parlament, unde se cimentau alianțele, se ciocneau 
opiniile şi se debitau anecdotele. O temă de mare succes 
era cifrul. Jurnaliştii, îngrămădiţi în jurul șefilor opozi- 
ţiei, notau fiecare cuvînt și puneau întrebări peste 
întrebări: 

— Ce înseamnă, domnule doctor Bratu, IFSYCA- 
CIQUE? 

— Dracu să-i pieptene! răspunse Bratu, în timp 
ce toţi dimprejur făceau haz. 

— Dar AKYFYCSYXHE? 

— Cam același lucru! 

— Nu zău, domnule doctor, nu știi? 

— Dar de unde să ştiu, dragă? protestă doctorul 
Bratu. Cc? Am luat șperț de la Fialkowsky? Întrebaţi-i 
pe dumnealor ! 

Şi arătă spre un grup de naţional-țărăniști care-și 
sorbeau cafeaua în jurul lui Crai-Voievod. 

— Vasăzică nu știți nici ce este OSUYEKFICY- 
KXHE? 

— Închipuieşte-ţi, dragă, că nici măcar asta nu 
stiu ! 

— Dar Romiman? 

— Asta da! Asta înseamnă comision !... E clar! 
Se înţelege din texte!... 

— Şi « Reprezentantul lemnului»? 

— Ministrul armatei ! 

— Şi « Reprezentantul de cauciucuri»? 

— Ministrul de finanţe! 

— Şi « Konsulent»? 

— Legația Cehoslovacă ! 

— Dar « Palaelibus» ? 

Doctorul Bratu se încruntă: 

— Palaelibus? Așteaptă și o să afli!... 

Şi discuţia își reluă cursul serios în jurul acestei 
afaceri ascunse îndărătul contractului 6102. Toţi vor- 
beau despre contractul 6102. Cind a fost încheiat con- 
tractul 6102? La începutul anului 1930! De către 
cine? Nu se spunea! Dar toată lumea știe de către 
cine: de către guvernul naţional-țărănist prezidat de 
Dacu, înainte de revenirea lui Carol în ţară. Dar ce 
era contractul 6102 încheiat înainte de revenirea lui 
Carol în țară? Cea mai vastă panama din cîte panamale 
cunoaște istoria acestei ţări. Toţi: Serafim Mărunţelu, 
Naie Naie, Stănică Popescu, național-liberalii lui Muică, 
naţional-agrarienii lui Traian Săpunaru, liberalii lui 
George, ţărăniștii doctorului Bratu, țărăniștii radicali 
ai lui Stănescu, conservatorii ţepiști ai lui Grigore 
Arţag, naţional-creştinii lui Caţă, legionarii lui Aurică 
Cziucziewicz, pe scurt întreaga opoziţie conștientă vorbea, 
dezgustată, cu mîna la nas, despre afacerea Skoda şi 
despre contractul 6102. Pe baza acestui contract 6102, 
statul romîn a plătit fabricilor cehoslovace Skoda tunu- 
rile de cîmp, tunurile antiaeriene și obuzierele, cu preţuri 
între 48,26%, şi 81,64% mai mari decit Jugoslavia. 

Generalul Neaţă, care, dacă şi-a pierdut partidul, 
şi-a păstrat intactă deviza: « Muncă, ordine şi cinste», 
dezvăluia, la bufet, cu competinţa lui de militar încercat, 
ascunzișurile afacerii Skoda: 

— De pildă, zicea el, pentru bateria de cîmp și 
garnitura de comandă pentru tragerea contra avioanelor, 
statul jugoslav a plătit 2.070.000 coroane cehe, în timp 
ce statul romîn, pentru aceeași baterie și fără garnitura 
de comandă a plătit 3.760.000 coroane cehe, adică mai 

scump cu 81,64%. Un proiectil complet pentru tunurile 
acestea, jugoslavii l-au plătit cu 833 coroane, pe cînd 
romiînii cu 1.235 coroane, deci mai scump cu 48,26%. 
Un tun de 76,5 m pentru tragere contra avioanelor, 
jugoslavii l-au plătit cu 3.499.380 coroane, şi noi, cu 
5.540.000 coroane şi așa mai departe... 

Aici interveni Grigore Arţag: 

— Dar ştiţi dumneavoastră la ce sumă se ridică 
diferența dintre preţurile cu care am plătit noi arma- 
mentul și cele plătite de jugoslavi? La peste un miliard 
două sute de milioane. În buzunarul cui a intrat dife- 
rența aceasta? Asta am vrea să aflăm: în buzunarul 
cui s-au scurs banii aceștia. Dar că noi am plătit toate 
furniturile cehoslovace cu asemenea preţuri, asta încă 
nu-i nimic. Adevărata potlogărie știți care e? Că în 
oferta făcută de Skoda cu opt luni în urmă, prețurile 
n-au fost atît de mari. Ele au crescut numai cînd con- 
tractul a fost încheiat. 

— Ei nu! E posibil? 

— Vezi, doar, că e posibil. Cineva de aici a cerut 
Skodei să nu țină seama de propria ei ofertă şi să treacă 
în contract preţuri mai mari. Şi așa ne-am trezit cu 
o diferenţă între ofertă și contract de aproape două sute 
şasezeci de milioane. În buzunarul cui a intrat diferența 
aceasta de două sute gasezeci de milioane? Sau mai bine 
zis: în buzunarul cui au intrat ambele diferențe care 
la un loc fac cifra rotundă de un miliard cinci sute treizeci 
de milioane !... În buzunarul cui? 

În încordarea întregii adunări, doctorul Bratu vorbi 
despre contractul 6102: 

— Dar, domnilor, trec peste partea care ar privi 
mai curînd codul penal, a acestei afaceri murdare și 
vă întreb: oare nu era de datoria guvernului din 1929— 
1930, să se gîndească la promovarea industriei naționale 
de armament? Oare nu era de datoria regimului care 
a cîrmuit țara înainte de reîntoarcerea maiestății sale 
regele Carol II în țară, să se ferească să se dea legat de 
miini și de picioare străinătăţii, pentru lucruri care 

puteau fi fabricate în ţară? Oare nu știa guvernul acela 
din 1929—1930 că o ţară, atîta vreme cît nu este prevă- 
zută cu o industrie proprie de armament care s-o poată 
alimenta în timp de război, e de fapt dezarmată, chiar 
dacă depozitele ei ar geme de arme?... Și apoi, domnilor, 
mai este un aspect grav al afacerii: la încheierea con- 
tractului 6102, direcţia tehnică şi direcția armamentului 
n-au fost consultate ! De ce? De ce să ajungem, domnilor, 
la situaţia ca ofițerii să se întrebe pe ce bază s-au sta- 
bilit materialele, cantitatea lor, caracteristicile, compu- 
nerea bateriilor, preţurile, termenul de livrare şi aşa 
mai departe ? Cine a făcut comenzile ? Oameni de meserie ? 
Nu, domnilor, căci iată ce se întîmplă: s-au cumpărat 
prin contractul 6102 tunuri, dar nu s-au cumpărat 
muniții! Ce te faci cu tunurile, fără muniții, deși răul 
s-ar fi putut repara, dacă guvernul din 1929—1930 şi-ar 
fi adus aminte că în ţară avem un arsenal, o pirotehnie, 
o pulberărie, o fabrică de pulbere particulară... Şi 
nu numai pulbere putem fabrica în ţară, ci la uzine 
ca Reșița, Copșa, Cugir, Beliotis, putem fabrica toată 
trăsurăria necesară armatei. Or, domnilor, guvernul din 
1929—1930, a comandat la Skoda, prin contractul 
6102, un număr de 444 chesoane, 688 care de transport, 
180 care port-ţeavă și 181.138 proiectile, fără să se fi 
gîndit să comande nici măcar o piesă în uzinele noastre 
naţionale. Nu zic, domnilor, că tot ce cuprinde contractul 
6102 putea fi executat în ţară, dar o treime... măcar 
o treime am fi fost în stare să fabricăm. Şi — ceea ce 
trebuie să subliniez — am fi fost în stare să fabricăm 
pe un preţ mult mai redus, fără diferenţele acelea sus- 
pecte... În concluzie, domnilor, interesele apărării 
naţionale au fost neglijate în chip criminal de către 
acei care au guvernat ţara în 1929—1930 și care au 
încheiat contractul 6102... Şi asta am vrea să descifrăm 
din tainele acestui contract: în folosul cui — comanda? 
În buzunarele cui — comisioanele? Cine sînt șperţarii, 
domnilor? Cine a dat mită, știm ! Dar cine a primit-o ?... 
Cine?... Pentru înseși interesele ţării, trebuie să aflăm 
cine! Căci ţara, domnilor, a suferit destul. A suferit 
arderea depozitelor, fără să afle vreodată cine lc-a dat 
foc, a suferit fraudele fără să afle vreodată cine a băgat 

banii în buzunar, a înghiţit crimele electorale fără să 
ştie vreodată cine a ucis, dar să nu-și facă nimeni iluzia 
că ţara va înghiţi şi afacerea Skoda fără să acționeze. 
Nu pentru aceasta am pierdut opt sute de mii de oameni. 
Nu pentru aceasta am așteptat două milenii împlinirea 
visului nostru de întregire. Nu pentru ca să fim de 
rîsul și de batjocura tuturor bandiţilor dinăuntru și 
din afară ! Cine e vinovat cît de cît că a trădat interesele 
ţării, să fie pus la stîlp şi eu, care n-am ucis pe nimeni 
pînă acum, voi fi primul să trag în el. 

Cu tot numărul lor mic, deputaţii din opoziţie izbutiră să 
acoperecustrigătele lor de dezgust şi mînie, protestele ma- 
joritarilor. După aceea, se urcă la tribună Traian Săpunaru. 

— Domnilor deputaţi, începu el, sînt profund îndu- 
rerat dc uritul spectacol pe care ni-l oferă încă o dată 
politicianismul demagog şi incorect, care calcă în mod 
nerușinat interesele țării... Contractul 6102, domnilor, 
va face epocă. Despre contractul 6102, domnilor, se 
va vorbi şi peste o mie de ani, ca de o reprezentare a 
felului cum anumiţi oameni politici au înţeles să conducă 
ţara pînă în preajma restauraţiei. Domnilor deputați, 
cu ce şi-a justificat guvernul din 1929—1930, contractul 
6102? Prin nevoia de a grăbi înarmarea. Despre ce fel 
de grabă putea fi vorba, domnilor, dacă după clauzele 
contractului 6102 încheiat în 1930, abia în 1932 trebuiau 
să ne fie livrate 50.000 de proiectile, în 1933, 75.000 de 
proiectile, în 1934, 40.000 de proiectile, şi în 1935, 16.000 
de proiectile. Asta se cheamă grabă? Nu!... Grabă 
a fost numai în încheierea comenzii. Acolo se ascunde 
secretul grabei: în încheierea comenzii! Și veţi vedea 
îndată, domnilor, că nu acuz gratuit. Vă aduceţi aminte 
cum, în urmă cu patru ani, în zilele de glorioasă domnie 
ale regenței, sub guvernarea naţional-țărănistă, un val de 
rumoare publică s-a abătut deodată asupra noastră: 
ne atacă rușii. Rușii fac concentrări de trupe la graniţă. 
Azi-miine, ruşii se aruncă asupra noastră. S-a otrăvit, 
domnilor, o ţară întreagă cu propaganda aceasta. Pentru 
ca deodată, ca prin minune, totul să se liniștească. 
Nu ne mai atacă ruşii. Nu mai concentrează ruşii trupe 
la graniță... Cum s-a întîmplat minunea, domnilor? 
Foarte simplu. Guvernul de atunci semnase contractul 

6102. Aşadar, domnilor, totul a fost înşelătorie. Guvernul 
național-țărănist a avut nevoie de atmosfera de panică, 
numai ca să-şi poată justifica afacerea de arme cu uzinele 
Skoda. 

Dar ultimele cuvinte ale lui Traian Săpunaru nici 
nu mai putură fi auzite, pentru că majoritatea, spu- 
megînd de mînie, tăbărî asupra lui: 

— Ce ai făcut cu alea treisprezece milioane, escrocule? 

— Hirtia? Ce-i cu hiîrtia? 

— Monitorul oficial! Potlogăria de la Monitorul 
oficial !. .. 

— Vin noul... 

— Societatea « Mica»... 

— Banca Kerbală !... 

— Cum stai cu Willy Pămînteanu? 

Traian Săpunaru, cu braţele încrucişate, şi cu o 
privire sfidătoare, înfrunta, nemişcat, insultele depu- 
taților majoritari, fără să scoată un cuvînt. După două 
minute, majoritarii, epuizați ca de obiceiu, renunțară 
la indignare şi-şi reluară locurile, curioşi să audă ce le 
va spune noul orator care se urca la tribună, înarmat 
cu un teanc de hirtii. Era Stănescu, fost ministru în 
trecutele guvernări naţional-țărăniste şi astăzi șeful 
partidului ţărănist-radical, care trecu îndată la atac: 

— Domnilor deputaţi, s-a vorbit în ziare de un 
cuvînt ciudat: « palaelibus». Cuvîntul acesta s-a găsit 
în registrele de plăţi ale casei Skoda în dreptul unor 
sume foarte importante. Cei interesați să ascundă 
adevărul au dat tot felul de interpretări acestui cuvînt, 
Fialkowsky ba zice că ar fi prețul unui teren viran, 
ba că ar fi un provizion cuvenit directorilor societății, 
ba că ar însemna «număr dc comision», ba că s-ar 
înțelege prin el cheltuieli pentru experţi, sau gratificaţii 
pentru funcționari !... Dumnezeu să-l înțeleagă, pentru 
că noi nu mai înţelegem nimic !... Acuma vine însăşi 
direcția centrală a Skodei de la Praga să ne spuie că 
« pal» este o prescurtare a cuvîntului latin « palmare», 
care înseamnă cheltuieli de avocat şi că « palaelibus» 
se compune din anumite litere subliniate ale cuvintelor 
« palmare, des avocatos, expertes, licences, bonus»... 
Şi după asta vine să ne mai spună că «palaelibus» 

înseamnă «licență de fabricaţie». Ei, acuma vă Tog, 
domnilor, să-mi spuneți: ce înseamnă « palaelibus»?... 
Nu răspunde nimeni! Dar bineînţeles !... Cum să pri- 
cepem cuvinte care pot fi dezlegate numai cu un cifru? 
Dar unde e cifrul? În mîna cui se află cifrul?... Să-mi 
spună domnul ministru de interne, domnul Marinescu: 
în mîna cui se află cifrul! 

— În mîna mea! răspunse Marinescu. 

— Şi eşti sigur de el că-i bun? 

— Nu! 

Candoarea cu care ministrul de interne răspunse 
la întrebarea lui Stănescu, sili adunarea să uite de 
toată gravitatea problemei şi să se lase pradă risului. 

— Aţi văzut? reluă Stănescu. Dumnealui are un 
cifru, ştie că nu-i bun de nimic şi se mai laudă cu el. 

— N-are a face! răspunse Marinescu. Dacă nu-i 
bun ăsta, găsim noi altul! Cel adevărat. De altfel, am 
cerut și centralei Skoda să ne trimită un cifru. 

— Şi ţi l-a trimis? 

— Încă nu! Pune condiţii! Zice că e dispusă să 
ajute la descifrarea corespondenţei, dar cere ca operaţia 
aceasta să se facă în prezenţa unor reprezentanţi diplo- 
matici cehoslovaci şi să se lămurească numai chestiunea 
dacă Fialkowsky a făcut ori nu spionaj militar ! Pentru 
rest, Skoda invocă inviolabilitatea secretului comercial ! 

Stănescu ridică glasul: 

— Domnilor, nu vedeţi că-și bat joc de noi?... Ne 
mai pun şi condiţii! Și nimeni nu îndrăznește să se 
atingă de Fialkowsky al lor! Să-mi spună, de pildă, 
domnul ministru de interne, ce-i cu sigiliile care au 
fost rupte la casa Skoda și cine le-a rupt? 

Ministrul de interne se ridică plictisit: 

— Nu știu ce vrea domnul Stănescu de la mine! 
În toate găseşte cusur! Că s-ar fi rupt sigiliile! Dar 
lucrul e foarte simplu şi i se poate întîmpla oricui. 
S-au pus sigilii la biroul de acasă al domnului Fial- 
kowsky. Fetiţa lui, în vîrstă de zece ani, a crezut că 
tatăl ei se află în birou și a deschis ușa. Se înţelege că 
sigiliul a cedat și a căzut. 

— Dar de ce a cedat uşa, domnule ministru? 

— Pentru că nu era încuiată. 

Stănescu se adresă adunării, care sc pornise iar pe rfs: 
`. — Aţi auzit, domnilor? S-au pus sigilii pe o ușă 
descuiată ! Dacă s-a mai pomenit asa ceva de cînd 
lumea !... Bun! Fie şi aşa cum spui dumneata! Dar 
cine a rupt sigiliile de la biroul din Batiştei? 

— Chestia e și mai simplă, domnule Stănescu ! 
răspunse ministrul de interne. Cînd a aflat că s-au pus 
sigilii în Batiștei, Fialkowsky s-a dus acolo și a protestat. 
Precum ştiţi, lui Fialkowsky îi lipseşte mîna dreaptă. 
Şi cum Fialkowsky era foarte enervat, s-a agitat atîta 
pînă i s-a agăţat nasturele de la mîneca goală de sfoara 
sigiliului... și sigiliul a căzut! 

Singurii care nu rîdeau erau ministrul de interne 
şi Stănescu, care țipa ca să se poată face auzit: 

— Ce vă spuneam, domnilor? Îşi bat joc de noi! 

Aşteptă pînă să se potolească adunarea, și reluă atacul: 

— Dar să lăsăm asta și să revenim la cifru. Cred 
că v-aţi dat seama că putem aştepta mult și bine cifrul 
acesta şi că dacă vrem un cifru, trebuie să ni-l facem 
singuri. Or, aici, domnilor, în cazul lui « palaelibus», 
nici nu avem nevoie de cifru, pentru că problemele se 
descifrează de la sine. În documentele confiscate la 
Skoda se găseşte o scrisoare cu data de 8 octombrie 
1929... Notaţi vă rog data: 8 octombrie 1929... în 
care Fialkowsky scrie la Praga următoarele: « Avînd 
în vedere depeşa dumneavoastră, costul de transport 
şi paleliform, am mărit prețurile cu miladre polikoda. 
La această comandă va fi baroc palaelibus». Ce este 
« palaelibus», tot nu putem ști, dar începem să bănuim. 
După cîteva luni, Fialkowsky trimite centralei o nouă 
scrisoare în care spune: « În scrisoarea dvs. din 16 ale 
lunei precedente ne comunicaţi că toate facturile au 
fost alcătuite cu palaelibus baroc. Deoarece la această 
ofertă vom scăpa cu un palaelibus baby, am diminuat 
prețurile dvs. cu c.c.o. ocker polikoda». Acum, domnilor, 
cred că putem înţelege și fără cifru, limbajul lor savant. 
« Palaelibus baroc» înseamnă « șperţ mare» şi « palae- 
libus baby» înseamnă « şperţ mic»... De asta, găsim 
în registrele Skoda cuvîntul « palaelibus» și cifre « baroc» 
ca 11.000.000 de lei, şi cifre « baby» ca 100.000 de lei... 
Misterul e dezlegat, domnilor | Toate celelalte cîte se 

spun despre afacerea Skoda nu sînt decît simple detalii. ., 
Pilonul moral al contractului 6102 este « palaelibus»... 
« Baroc» sau «baby», trăiască « palaelibus» !... Dacă 
nu curge, pică, domnilor ! Din asta s-au inspirat domnii 
naţional-ţărăniști cînd au semnat în anul 1930 con- 
tractul 6102... 

Atunci se auzi glasul furios al lui Bagradian: 

— Dar tu unde ai fost? 

Urgenţa pe care o punea ministrul Franţei în cererea 
sa de a fi primit, îl tulbură pe rege. Bucuria că acuma 
îi poate înfunda oricînd pe naţional-țărăniști împreună 
cu Dacu al lor, îl făcuse să uite cu totul de Franţa! 
Evident !... Franţa! Aici are şi Franţa de spus un 
cuvînt ! Cum a putut fi atît de ușuratec încît să-i scape 
din vedere că interesele Skodei cehoslovace sînt apărate 
de uzinele franceze Schneider-Creuzot şi că interesele 
uzinelor franceze Schneider-Creuzot sînt şi interesele 
Skodei cehoslovace, şi că ambele firme nu fac decît 
una ! În 1930, cînd s-a semnat contractul 6102, au fost, 
desigur, neînţelegeri între francezi şi cehoslovaci, dar 
de atunci sînt trei ani. Şi în aceşti trei ani, Skoda a 
convins pe Schneider-Creuzot să-și urce preţurile la 
nivelul preţurilor ei — şi că în loc să se concureze, mai 
bine ar lucra mînă-n mînă... Cum, dar, să nu intervină 
ministrul Franţei într-o afacere care atinge uzinele de 
armament cehoslovace? Îngrijorat, deci, Carol căuta 
argumente cu care să justifice în mod plauzibil descin- 
derea de la birourile Skoda — dar se zbuciuma în zadar. 
Își dădea el însuși seama că motive nu existau — și că 
în orice caz, nu din partea lui ar putea să existe motivele 
acestea. Ministrul Franţei nu este un prost — şi probabil 
că vine cu părerea gata formată: descinderea s-a putut 
face numai pentru că aşa a vrut regele. Singura cauză 
a acestei operații este voința regală. Carol era plictisit. 
Voința regală nu putea fi invocată de el, care dă zilnic 
interviuri că nu vrea dictatură. Îl consultă și pe Aureanu. 
Dar nici pe Aureanu nu-l ajuta fantezia. 

— Nu găsesc, sire, zise el amărit, E o chestie încurcată. 


20 — e. 1223 305 


— Şi atunci? 

— Nimic, sire ! Propunerea mea ar fi să lăsaţi totul 
pe seama inspiraţiei. De altfel, nici nu ştim exact ce 
vrea guvernul francez ! Aşa că mai întîi să vorbească !... 
După aceea, veţi vedea ce aveţi de făcut! 

Regele îl primi, așadar, pe trimisul Franţei, pe cît 
de cordial, pe atît de nepregătit, 

— Sire, zise ministrul Franţei, guvernul meu îmi 
cere să-i fac un raport exact asupra celor ce s-au petrecut 
la birourile Skoda. 

Regele căută să bagatelizeze problema: 

— După cîte se pare e vorba de o chestie fiscală! 
răspunse el. Exact nu știu, pentru că nici n-am avut 
timp să mă informez. 

Din privirea ministrului, regele pricepu că a pornit 
pe un drum greşit, şi reveni îndată: 

— Desigur că sînt chestiuni fiscale şi chestiuni fiscale | 
Cum Skoda este o întreprindere mare, s-ar putea ca 
afacerea să fie mai gravă! 

Ministrul Franţei zimbi: 

— Fără îndoială, sire ! După informaţiile mele, însă, 
Skoda este acuzată nu de simplă evaziune fiscală ci 
de corupţie, de jaf şi de spionaj militar !... Şi acuzaţiile 
sînt publice. 

Regele-şi pierdu capul: 

— Dar e spionaj dovedit, domnule ministru | 

— Dovedit, cu ce, sire? Cu actele găsite în sertarele 
lui Fialkowsky? Ce cuprind actele acelea? Sint date 
militare, sire ! Dar ce s-ar putea găsi în birourile unei 
întreprinderi de armament decît date militare! Dacă. 
Skoda ar fi vîndut pînzeturi, s-ar fi găsit în sertarele 
ei date cu privire la industria textilelor !... Asta nu 
se cheamă spionaj ! Cu același temei ar putea fi acuzat 
de spionaj un medic la care s-ar găsi tratate medicale | 

— Nu-i chiar aşa! îl întrerupse Carol. Aici e spionaj 
în toată regula. A avut oameni peste tot, a cules infor- 
maţii, a ţinut în curent centrala cu orice mișcare se 
făcea în viaţa noastră politică... Spionaj curat, domnule 
ministru ! 

Ministrul Franţei se aplecă spre Carol şi-i spuse pe 
un ton de înţelegere: 

— Sire, dar unde s-a mai pomenit afacere de arme 
fără spionaj! Fără un anumit spionaj! Comerţul de 
arme implică spionajul! Nici nu face să stăruim ! 
Guvernul meu nici nu insistă asupra acestui lucru, 
pentru că nu-și închipuie că maiestatea voastră l-ar 
putea lua în serios !... Ceea ce ne... ca să zic așa... 
incomodează şi ne îndeamnă să intervenim într-o ches- 
tiune care nu ne privește pe noi, ci statul cehoslovac, 
este altceva! Cunoașteţi legăturile de prietenie care 
leagă Franţa de Cehoslovacia! 

— Mai e vorbă! apăsă cu căldură Carol. Dar şi 
noi, rominii, sîntem legaţi de Cehoslovacia... 

— ... şi de Franţa ! adăugă, subtil, ministrul Franţei. 

Carol tăcu. Era încurcat. Ministrul Franţei îi spunea 
fără înconjur că orice încercare de a atinge interesele 
fabricii Skoda ar putea duce la o tulburare a relaţiilor 
dintre Franţa și Romînia, sau mai bine zis, dintre Franţa 
şi regele Rominiei. Ceea ce lega între ele Franţa, Ceho- 
slovacia şi Romînia era, înainte de orice, comerţul 
de arme, 

— Mai e nevoie să amintim de legăturile noastre 
cu Franţa? făcu regele, într-un efort de entuziasm, 

— Atunci? întrebă ministrul Franţei. 

Era o întrebare care-l punea pe Carol în faţa unei 
noi probleme. Ministrul Franţei îi cerea cu acest singur 
cuvînt să suspende toată campania împotriva Skodei 
şi a contractului 0102. S-o suspende — cum? Dacă n-a 
putut găsi o justificare pentru descindere, cu atit mai 
greu va găsi o justificare pentru mușamalizarea întregii 
afaceri ! Dar ce-i pasă guvernului francez? Guvernul 
francez cere ca, într-un fel sau altul, scandalul să fie 
curmat ! Scăpare nu poate fil 

— Puteţi comunica guvernului dumneavoastră, răs- 
punse Carol, că poate fi liniștit. Mă voi ocupa eu personal 
de afacere, şi pînă în douăzeci şi patru de ore, lucrurile 
se vor aranja. 


a 


j: 
De trei ani, din ziua restaurației, senatul n-a mai 
trăit un asemenea moment. Nici un senator nu lipsea 

de la şedinţă. Regele-şi exprimase dorinţa ca toată 
lumea să fie de faţă — şi dorinţa lui a fost împlinită. 
Ba, a fost împlinită cu multă plăcere, pentru că astăzi 
avea să se dezbată şi aici afacerea Skoda. 

Mareşalul Neaţă, cel dintii care luă cuvîntul, începu 
prin a face o scurtă relatare a faptelor, pentru a ajunge 
la cîteva triste concluzii: 

— Ne-am creat o situaţie penibilă față de o ţară 
amică. Uzinele Skoda sînt o mare întreprindere, a 
cărei existenţă interesează în cel mai înalt grad statul 
cehoslovac. Şi noi ne-am găsit să acuzăm de mită 
uzinele Skoda. Este o mare inabilitate politică. Se 
ştie doar că dacă mituitul este vinovat, trebuie să 
iasă vinovat şi mituitorul. Şi doar mai zilele trecute 
statul nostru a semnat un pact de alianţă ofensivă şi 
defensivă cu Cehoslovacia. După cîte pot să înţeleg, 
singurul care trebuie tras la răspundere în afacerea 
aceasta este spionul Fialkowsky care a indus în 
eroare şi pe ai noștri și a indus în eroare și fabrica Skoda. 

Urmă la cuvînt Crai-Voievod. 

— Este o mare greșeală, este o aberaţiune să se 
acuze de mituire, de spionaj, de incorectitudine, casa 
mondială Skoda, care ne-a livrat de atitea ori şi ne 
va livra, sper, și în viitor, armament și ne va ajuta să 
ne organizăm definitiv industria noastră de apărare 
naţională. Din parte-mi, resping această acuzaţie adusă 
uzinelor Skoda. Altceva este dacă vorbim de Fial- 
kowsky, reprezentantul Skodei aici. Operaţiile lui 
sînt, într-adevăr, suspecte. Nu este exclus — eu sînt 
aproape convins — ca el să fi înșelat bunacredință a 
centralei şi să fi băgat banii în buzunar, dar, ca 
să se justifice, să fi trecut în registre numele unor 
oameni pe care nici nu-i cunoaşte. Totuşi, indiferent 
de escrocheriile lui, un fapt este cert de pe acum. E 
vinovat de spionaj militar — şi va trebui să răspundă 
pentru aceasta. Ca primă măsură, am şi dat ordin să 
fie arestat ! 

Veni la tribună apoi şi mareșalul Prezan: 

— Sînt fericit, domnilor, zise el, că aţi adus în senat 
această nefericită afacere Skoda, atît de mult dezbă- 
tută în Cameră, ca să spun şi eu două cuvinte. Să nu 

opriți comenzile fabricii Skoda. Desigur că ar fi de 
dorit ca să avem o industrie naţională de armament, 
Dar lucrurile acestea nu le poţi realiza apăsînd pe 
buton. Trebuie răbdare. Pînă atunci, cumpăraţi de la 
Skoda tot armamentul care vă trebuie, ca să ne putem 
apăra scumpa noastră patrie. Şi dacă acest Fialkowsky 
este spion, împuşcaţi-l ! 

Mareșalul Prezan vorbise ca un adevărat militar 
şi mișcase inimile maturului corp, care-l răsplăti cu 
aplauze. Ministrul apărării, generalul Spiridonovici, 
se ridică şi, înainte ca bătrinul mareșal să fi părăsit 
tribuna, vorbi: 

— Sînt, fără doar şi poate, în asentimentul unanim 
al adunării, dacă adresez mulțumirile mele de profundă 
recunoștință domnului mareșal Prezan, pentru cuvin- 
tele şi concluziile cu adevărată putere de lege cu care 
a binevoit să ne onoreze. Acestui titan al neamului 
romînesc, reazim al ţării de zile grele, toată suflarea 
romiînească și noi militarii în special, îi jurăm pe cuvînt 
de onoare că sfaturile dumisale vor fi urmate cu sfin- 
ţenie. Perfecţiunea caracterului său va fi exemplul 
nostru. de totdeauna pentru binele oștirii şi destinele 
acestui neam, la a cărui consolidare a contribuit într-un 
mod atît de glorios. Dacă... 

Nu termină, pentru că în acel moment se auzi un 
horcăit, după care imediat începură să răsune ţipete 
în toată incinta: 

— Un doctor!... Să vină un doctor!... Repede, 
că moare! 

Prezidentul adunării sună din clopoțel! 

— Liniște !... Vă rog linişte !... Ce s-a întîmplat? 

— I s-a făcut rău mareșalului Neaţă ! îi răspunse 
generalul Spiridonovici, ministrul armatei. 

În timp ce mareșalul Neaţă era scos din sală, Crai- 
Voievod îi şopti ministrului de interne, Marinescu: 

— Cum se ridică şedinţa, te duci pînă la Văcărești, 
să vezi dacă nu-i lipsește ceva lui Fialkowsky !... Şi 
roagă-l să nu se supere !... Avem cu toţii grijă de el. 
Ordin de la rege! 


XII 


Valuri-valuri, cetăţenii — srte şi mii — soseau la 
Arenele Romane, unii veseli, alții încruntaţi, dar toţi 
nădușiţi de soarele aprig de iulie și cu numele lui Stănică 
Popescu pe buze. Froul zilei era Stănică Popescu, 
directorul ziarului C obul. Mulțumită lui, ţara putea 
lua azi parte la prima demonstraţie a ligii antirevi- 
zioniste. 

De pe acum, a zice liga antirevizionistă însemna a 
zice Stănică. Popescu, pentru că Stănică Popescu era 
inițiatorul şi realizatorul acestei mari organizațiuni 
patriotice. al cărei program avea un singur articol: 
să pună pe unguri cu botul pe labe. 

De unde i-a venit ideea aceasta a ligii, Stănică 
Popescu o mărturisea bucuros: de la nevoi. Nu de la 

nevoile lui. Nevoi — slavă Domnului ! — avea ! Şi multe ! 
Şi mari! Dar în momentele grele prin care trece ţara 
acum, lui Stănică Popescu nu-i mai ardea de nevoile 
lui personale, ci de nevoile neamului. Alea îl dureau: 
nevoile neamului. Și niciodată nevoile neamului n-au 
fost mai grele ca în vremea din urmă: de cîteva luni, 
de cînd Hitler a venit la putere, ungurii au devenit 
şi mai obraznici cu pretenţiile lor asupra Ardealului. 
Şi niciodată nevoile neamului n-au picat mai bine ca 
în vremea din urmă: iar au început studenţii să se 
ţină de capul lui Stănică Popescu. Cică să le dea banii. 

— Care bani, bre? 

— Banii pe care fi tot stringi de șapte ani pentru 
cămin. 

— Care cămin, bre? 

— Căminul nostru, domnule Popescu! Ai strîns 
pînă acum douăsprezece milioane, domnule Popescu !... 
Banii noștri, domnule Popescu! Douăsprezece mili- 
oane... 

— Care douăsprezece milioane, bre? 

— Alea douăsprezece milioane pe care le-ai depus 
la Banca Romînească pe numele dumitale... şi pe care 
încasezi procente ! 

— Care procente, bre? 

— Procentele pe banii noștri cu care vrei să-ți con- 
struieşti un palat! 

— Care palat, bre? 

— Palatul Globului, domnule Popescu! 

— Şi ce aveţi voi cu palatul Globului, bre? 

— Cu palatul Globului n-avem nimic... avem cu 
alea douăsprezece milioane... Alea să ni le dai, că 
altminteri iese scandal ! 

— Şi tocmai acu v-aţi găsit, bre? Cînd ţara e în 
primejdie şi bolşevicii vor să ne atace?... Păi știți 
voi ce faceţi, bre?... Faceţi jocu Moscovei! Aia atîta 
așteaptă: să vadă cum ne luăm de păr între noi, să 
ne dea cu toroipanu-n cap!... De ce nu înţelegeţi, 
bre?... Banii vi-i dau! Numai să treacă primejdia şi 
vi-i dau numaidecit ! 

— Păi, de şapte ani, tot cu vorbele astea umbli să 
ne ameţești: cu bolșevicii | 

-- Care bolșevici, bre? 

— Cu bolşevicii ăia cu care nu vrei să ne dai banii 
înapoi ! 

— Care bani, bre? 

Şi iar o luau de la capăt și iar se ciorovăiau ceasuri 
întregi, pînă ce toată povestea se termina cu amenin- 
ţări din partea studenţilor și cu făgăduieli din partea 
lui Stănică Popescu. 

Asta a ţinut pînă nu de mult, cînd ungurii, tari pe 
declaraţia lui Hitler că fără o revizuire a tratatelor 
de la Versailles şi de la Trianon nu poate fi pace, au 
început s-o ia razna. De atunci, Stănică Popescu în- 
drumă nevoile neamului de la răsărit spre apus. Astfel 
că, atunci cînd conversaţia cu studenţii ajungea la 
bolşevici, Stănică deschidea niște ochi mari, și nedu- 
meriţi și indignaţi: 

— Care bolșevici, bre? Cine v-a vorbit de bolşe- 
vici, bre?... Ungurii cer revizuirea tratatelor şi ne 
ameninţă cu războiul şi voi veniţi cu bolșevicii? Adică 
să dăm ungurilor Ardealul... asta aţi vrea! Bravo! 
Studenţimea noastră romînească, tineretul nostru romi- 
nesc, floarea ţării noastre romîneşti vrea să dăm ungu- 
rilor Ardealul nostru romînesc ! Frumos, n-am ce spune ! 
Romini! Buni romîni! Păi dacă voi, romînii, aveţi 
curajul să vorbiţi cum vorbiţi şi vă mai şi bateţi 
cu pumnii în piept că aţi fi buni romîni, ce-aș mai putea 
pretinde de la jidani? 

Dar repetînd vorbele astea bine simţite de citeva 
ori, se petrecu o minune: la un moment dat, nu mai 
rosti propoziţia ultimă interogativ, ci imperativ: « Ce-aș 
mai putea pretinde de la jidani !» 

Aşa se născu liga antirevizionistă: din nevoile nea- 
mului. Ungurii cer romiînilor să le dea Ardealul, stu- 
denţii cer lui Stănică Popescu să le dea banii — și 
Stănică Popescu se vede pus la mijloc, de soartă, să 
rezolve una din probleme, prin cealaltă. 

Lupta porni imediat. Cel dintii pe care Stănică 
Popescu îl chemă la telefon, fu, bineînțeles, doctorul 
Willy. 

— Doctore, carevasăzică de ăştia-mi ești, hai? 
Bine !... Bun!... Bravo!... Şi așa crezi că o să 

fie şi pe lumea ailaltă, hai? Bine!... Bun!... 
Bravo !... 

Doctorul Willy nu prea ştia ce să creadă: glumeşte 
Stănică, ori e supărat !... Şi dacă e supărat, pe ce 
chestie? Nu pricepea ! 

— Dar cu ce ţi-am greșit, coane Stănică? 

— Păi după ce că nu mai dai cu anii pe aici, mai 
întrebi? Biiine ! 

Prin urmare, asta era: un reproş de amor. De! 
Cam are dreptate Stănică ! Dacă are, are! De aproape 
două luni nu s-au văzut! 

— Iartă-mă, coane Stănică ! făcu Willy sentimental. 
Peste o zi-două... 

— Alo! Iar începi! Peste o zi-două! Parcă poli- 
tica stă să te aștepte pe dumneata! 

Doctorul Willy simţi că se învirte casa cu el. Poli- 
tica?... Politica să-l aștepte pe el, cînd el o viaţă 
întreagă numai asta face: așteaptă politica ! 

— Politica zici, coane Stănică?... În cinci minute 
sînt la dumneata ! 


* 
% 

De o vreme încoace, doctorul Willy Pămînteanu era 
un decepţionat. El îi vroia pe toţi, dar pe el nu-l mai 
vroia nimeni. În vara trecută, doctorul Willy oferise 
lui Crai-Voievod şansa de a avea colaborarea ligii 
evreilor israeliți în alegerea unui parlament care să 
apere interesele generale ale ţării, dar Crai-Voievod 
nu l-a înţeles și a dat cu piciorul în noroc. Doctorul 
Willy s-a adresat atunci vechiului său amic Muică 
— şi a încercat să trezească în el interesul pentru o 
acţiune comună electorală, în amintirea conferinţelor 
ţinute de şeful partidului naţional-liberal la cercul 
cultural al ligii evreilor israeliți, o dată despre regele 
Solomon, altă dată despre psalmii lui David, a treia 
oară despre zidurile Jerihonului şi a patra oară, direct, 
fără aceste simboluri, despre înfrățirea evreo-romînă, 
dar Muică s-a arătat la fel de intransigent ca şi Crai- 
Voievod. Cu inima strinsă, doctorul Willy a început 

să bată pe la uși ceva mai modeste, dar peste tot întilni 
numai surzi și muţi. Îmbătrînit, stors de vlagă, lipsit de 
orice speranţe, doctorul Willy crezu că nu-i mai rămîne 
nimic altceva de făcut decît să-și ia adio de la viaţa 
politică și să-şi vadă numai de liga evreilor israeliți, 
cînd în ultima secundă, Cel-de-sus îi trimise un aliat 
viteaz şi loial: liga prunarilor. 

Liga prunarilor era o asociaţie patriotică al cărei 
program prevedea la articolul 1 răspîndirea ţuicii și 
a sentimentului monarhic în straturile cît mai largi 
ale poporului. În vederea acestui scop, liga pruna- 
rilor a încercat, la începutul campaniei electorale, să 
încheie un cartel electoral cu Caţă Coroiatu, dar Caţă 
Coroiatu ceru conducătorilor ligii garanţii în scris că 
ţuica se va vinde în sticle închise cu dopuri — şi că 
dopurile vor fi confecţionate în fabrici de dopuri curat 
romiîneşti. Oameni oneşti, cei care erau la cîrma desti- 
nelor ligii prunarilor îi declarară lui Caţă, în termeni 
cuvincioşi dar răspicaţi, că, din motive particulare, 
nu-i pot da nici o garanţie în acest sens. Astfel, liga 
prunarilor trebui, cu regret, să se despartă de liga 
naţional-creştină a lui Caţă, dar cu atît mai mult se 
bucură cînd află că liga evreilor israeliți a lui Willy 
e disponibilă. Pactul fu încheiat repede şi Willy explică 
amicilor săi cu un entuziasm convingător: 

— Ştiţi ce m-a făcut să închei cartelul cu liga pruna- 
rilor? Criza economică de la sate. Demagogia anti- 
semită a luat proporţii grave la sate, pentru că acolo 
bîntuie criza economică. Populaţia evreiască, însă, nu 
este rurală, ci orășenească. De aceea, pentru ca anti- 
semitismul să nu găsească un teren prielnic la orașe, 
trebuie să luăm toate măsurile spre a feri orașele de 
o criză economică. Singuri, nu putem face nimic. Eram, 
deci, datori să ne găsim aliați printre acei care n-au 
nici ei interes să lase orașele pradă crizei economice. 
Cine sînt ei? Marii producători! Marii producători 
sînt, ca și evreii, împotriva crizei economice. Şi primii 
mari producători care au înţeles că între ei și evrei 
există interese comune, sînt cei din liga prunarilor. 
Fără tocmeli și discuţii, liga prunarilor a încheiat car- 
telul cu liga evreilor israeliți. Ceea ce ne-a îndemnat 

la acest act politic, care va avea urmări incalculabile 
pentru interesele generale ale țării și interesele speciale 
ale evreilor, a fost faptul că liga prunarilor, care nu 
face nici o deosebire de rasă ori naţionalitate, s-a angajat 
ca, în cazul cînd va veni la putere, să asigure viaţa şi 
avutul evreilor. Acesta a fost scopul cartelului nostru 
cu liga prunarilor. Dar lupta noastră nu se opreşte aici, 
ci continuă. Pot să vă anunț de pe acum că sînt pe 
cale să lărgesc acest cartel prin încheierea unor acor- 
duri electorale şi cu alte categorii de producători: cu 
asociaţia farmaciștilor, cu asociaţia restauratorilor și 
hotelierilor din Ardeal, precum și cu sfatul gospoda- 
rilor din Brăila. Ca și liga prunarilor, se obligă și aso- 
ciaţia farmaciştilor și asociaţia restauratorilor și hote- 
lierilor din Ardeal și sfatul gospodarilor din Brăila, ca, 
în momentul cînd vor veni la putere, să respecte viața 
şi avutul evreilor. Sînt sigur că asemenea carteluri 
corespund intereselor permanente ale ţării. De aceea, 
pu mă înduicsc că ţara le va primi așa cum se 
cuvine. 

Țara a primit, într-adevăr, aceste carteluri așa cum 
se cuvine, dar, din nefericire, rezultatul a fost deza- 
struos: doctorul Willy n-a putut pătrunde în parla- 
ment. De atunci, doctorul Willy, supărat, luă hotă- 
rîrea să nu mai facă o bucată de vreme politică, ci să-și 
dedice inteligenţa, energia și vremea, exclusiv refacerii 
economice a orașelor, în sînul diferitelor consilii de 
administraţie, unde viaţa și avutul evreilor erau absolut 
garantate. Surprins într-o asemenea stare de spirit, 
nu se putea ca doctorul Willy să nu fi fost plăcut impre- 
sionat de telefonul lui Stănică Popescu. 

— Doctore, e rău! îi spuse Stănică Popescu de la 
primele cuvinte. Rău de tot! 

— De ce rău, coane Stănică? 

— E rău pentru că nu e bine, doctore! 

— Dar de ce nu e bine, coane Stănică? 

— Ungurii, doctore, ungurii ! 

— Ce-i cu ungurii, coane Stănică? făcu doc- 
torul Willy care simţi că afacerea asta miroase a mii 
și mii. 


— Vor Ardealul, doctore ! 

— Ce vorbeşti, coane Stănică? Și ce-i de făcut? 

— Bani! Asta-i de făcut, doctore ! Bani! Fără bani, 
ne-am ras de Ardeal! Așa că, fă bine de bagă mîna 
în buzunar și dă! 

— Cui, coane Stănică? Ungurilor? 

— Nu! Mie! 

— Cit? 

— Eu, doctore, nu ştiu ce-i aia «cît»! Aşa că te 
rog nu întreba cît! Deocamdată, dumneata... dă! 
Şi cînd o fi să te oprești, n-avea grijă: îți spun eu! 

— Totuşi... 

Stănică era om cu scaun la cap şi n-avea obiceiul 
să bage briceagul în burta omului, ca să-l înveţe cu 
cît trebuie să iubească ţara. Se înţeleseră. Că s-a înţeles 
Stănică Popescu apoi şi cu alţi israeliți, armeni, greci, 
bulgari, nici nu încape vorbă ! Pentru că unde s-a mai 
pomenit să se găsească vreo liftă de asta spurcată să 
fie atît de lipsită de simţ patriotic încît să lase Ardealul 
pe mîna unor «boangheni»! Dar asta nu era treaba 
doctorului Willy. Pe el, alta-l bucura: că a reintrat 
iar în viaţa politică a țării, ca membru fondator al 
ligii antirevizioniste a lui Stănică Popescu. Nemăr- 
ginită a fost, deci, satisfacția doctorului Willy cînd, 
peste o lună, primi din partea lui Stănică Popescu 
invitația de a veni la prima demonstraţie a ligii anti- 
revizioniste la Arenele Romane, spre a lua cuvîntul 
în numele evreilor israeliți. 

Mindru şi fericit, doctorul Willy porni în haine 
negre şi joben, la Arenele Romane, unde sosi cu bine 
şi unde-și găsi un loc rezervat în banca întiia. Se uită 
primprejur, salută ici pe unul, colo pe altul, dincolo 
pe al treilea, pînă dădu cu ochii de Stănică Popescu, 
care stătea mai la o parte, în grup cu alți doi buni 
prieteni: Petrescu-Goleşti și Serafim Mărunţelu. Cum 
îl zări pe doctorul Willy, Stănică Popescu îl salută 
de departe cu o bezea caldă şi-i strigă: 

— Să trăieşti, doctore !... Bine ai venit! 

Apoi, spuse celorlalți: 

— Uite-mi-l pe jidanul ăsta scîrbos cum mi se bagă ! 
Ca păduchele... în frunte! Alt loc nu şi-a găsit... 
Numai în banca întîia ! Parcă ar fi la el, în Palestina... 

nu În ţara romînească ! Şi dacă i-o spui, se mai şi supără, 
harhărul dracului ! 
Şi îngrețoşat de obrăznicia doctorului Willy, își 
împreună mîinile și i se adresă de-a dreptul Celui-de-sus: 
— Uf, Dumnezeule-doamne, cînd scăpăm odată de ei ! 

Prin marea mulțime care se înghesuia să-și găsească 
un loc pe băncile Arenelor, circulau numeroși tineri — 
unii în cămăși verzi, alții în cămăși albastre — dar 
toţi pe braţ cu cîte o zvastică. Acuma zvastica deve- 
nise o emblemă familiară afişată pretutindeni — și 
semnificaţia ei era cunoscută de toți, după ce Aureliu 
Cziucziewicz dăduse explicaţiile necesare în Cameră: 

— Zvastica — a spus el în stilul lui sănătos şi direct, 
care semăna mult cu stilul tatălui său, Zdrelea — este 
un semn precum că aparții rasei arice! 

Ca să-l necăjească, doctorul Bratu-i strigă: 

— Va să zică, dacă un ovrei îşi pune o zvastică, 
devine arian ! 

— Ba nu! Zvastică are voie să-şi pună numai un 
arian ! 

— Şi de unde ştii că eşti arian | 

— După zvastică ! răspunse Aureliu, care se mira 
că doctorul Bratu nu pricepe atita lucru. 

— Ei, na! îi replică doctorul Bratu. M-ai lămurit ! 
Se vede că aşa-i vorbeşti şi ţăranului, cînd îl îndemni 
să-și pună zvastica la butonieră ! 

— Pardon ! interveni rizînd, Aureanu. Ţăranii n-au 
butonieră. 

— Adevărat! făcu doctorul Bratu. Am greșit. 
Vroiam să zic: la suman, nu la butonieră. Prin urmare, 
cînd îl îndemni să-şi pună zvastică la suman, îi spui 
că asta-i dovada că aparţine rasei arice. Și el, ce înţe- 
lege, te rog, prin rasa arică? 

— Te înșeli, domnule doctor! îi răspunse, cuviin- 
cios, Aureliu. Ţăranului nu-i spun că zvastica este 
un semn arian, ci că este un talisman care-l apără de 
molime, de grindină, de secetă... şi de... şi de... 

— ... şi de lanciştii lui Caţă ! îi strigă Arghir, care 
simțea o imperioasă nevoie să-l înțepe pe Aurică. 
Adunarea făcu haz mare, pentru că niciodată nu 
s-au bătut mai rău legionarii cu lăncierii, ca în lunile 
din urmă, de cînd şi unii şi ceilalți au început să poarte 
zvastică la braţ, ca nişte adevăraţi arieni. Incidentele 
mici de la începutul dizidenţei lor din 1925, au ajuns 
acum încăierări mari. Lăricierii dădeau în legionari ca-n 
jidani — și legionarii dădeau în lăncieri ca-n jidani, cu 
ce apucau: cu sifoane, cu sticle, cu scaune, cu ciomege. 
Şi dacă nu aveau sculele astea ariene la îndemînă, dădeau 
cu briceagul. Și cînd le lipsea şi briceagul, trăgeau cu 
pistolul. Dar întotdeauna, numai în uniformă. Fără 
uniformă, n-aveau băieţii nici o tragere de inimă. În 
primăvară, Crai-Voievod decretase că portul uniformei 
constituie un delict care trebuie pedepsit cu închisoarea 
— şi decretul fu aplicat, la primul prilej, cu severitate. 
ntr-o zi, se urcă la tribună un tînăr lancist, sfrijit, 
cu o șuviță de păr alb drept în mijlocul frezei — şi în 
uniformă: o cămașă albastră, cu curea în diagonală 
şi cizme. La un semn al lui Crai-Voievod, majoritatea 
începu să urle: 

— La bal mascat! La bilci! Afară paiaţa! Afară 

Tînărul era de-ai lui Caţă. Și l-au şi arestat. 

Dar a doua zi, au venit la Cameră cinci de-ai lui 
Aurică. Toţi în uniformă, dar cu cămaşă verde — și 
nu s-a mișcat nimeni. S-a ridicat Predescu, liberalul, 
şi a strigat: 

— Dar pe ăștia de ce nu-i arestaţi, domnule prim 
ministru ? 

Crai-Voievod a rîs şi a tăcut. Citeva săptămîni, 
lucrurile au continuat tot aga: cei care ieșeau în stradă 
cu cămaşă albastră erau arestaţi, şi cei cu cămașă verde 
erau lăsaţi liberi. Într-o zi, însă, regele l-a chemat pe 
Crai-Voievod: 

— Ce-i nedreptatea asta, domnule prim ministru? 

Crai- Voievod strimbă din nas, dar dacă vrea regele 
aşa, ce-i putea face! 

De atunci, portul uniformelor albastre fu considerat 
la fel de legal ca și portul uniformelor verzi, sau ca 
şi bătăliile dintre lăncieri şi legionari. Nimic nu-i putea 

împăca: nici dragostea de neam, care era aceeaşi, nici 
uniforma, care era aceeaşi, nici zvastica! Un singur 
lucru era comun între ei: disciplina faţă de partidul 
naţional-socialist german din Ardeal. Partidul național- 
socialist german din Ardeal avea pe atunci un program 
foarte modest: germanii să fie sub administrația directă 
a lui Hitler şi statul romîn să nu se amestece, sub nici 
o formă, în treburile lor. Nici măcar autonomie, ci 
independenţă absolută vroiau. În afară de aceasta, 
nu mai cereau decit un singur lucru: ca la momentul 
oportun, Rominia să se autoanexeze Germaniei, spre 
a evita să fie anexată cu forţa. De aceea, la toate marile 
adunări naţional-socialiste, la toate congresele, la toate 
consfătuirile importante, erau invitaţi și cei cu cămăși 
verzi şi cei cu cămăși albastre, așa cum la toate adună- 
rile verzilor și albaștrilor erau invitaţi reprezentanţii 
partidului naţional-socialist din Ardeal. În politica 
externă, prin urmare, albaștrii şi verzii erau de acord: 
tratatele de la Versailles și Trianon sînt jidăneşti ! Spre 
a fi creștineşti, trebuie revizuite. 

Așa că primarul general al Capitalei, Gănescu, se 
miră mult cînd văzu cămășile astea verzi și albastre, 
la Arenele Romane: 

— Ce caută ăştia aici la o întrunire antirevizionistă ? 
îl întrebă el pe Vintilescu, naţional-agrarianul, care 
stătea lingă el. 

— Ştiu eu? răspunse Vintilescu. Întreabă-l pe Crai- 
Voievod. El e mai bine informat | 

Aplauze — destul de răzlețe — salutară intrarea lui 
Crai-Voievod în Arenele Romane. Atanasovici, membru 
marcant al partidului naţional-liberal, trecu pe lingă 
el, îi strînse mîna și-i şopti în fugă: 

— N-aş putea spune că ar fi mulţi... de-ai dumitale | 

Observaţia lui Atanasovici săgetă inima lui Crai- 
Voievod, care-și luă locul, dibuindu-și scaunul cu mîinile, 
fără să-l vadă. Gînduri peste gînduri i se învălmășiră 
în minte şi-l aruncară, pentru cîteva clipe, departe de 

tot ce se petrecea împrejur. Numai în aceste trei săptă- 
mîni din urmă — cîte lucruri nu s-au schimbat? Fratele 
Iulian, care nu se poate resemna că regele şi-a bătut 
joc de el, a început pe neașteptate să se agite în comi- 
tetul executiv: 

— Crai-Voievod şi-a luat-o în cap! A crezut că 
dacă-i dăm mînă liberă, poate să calce în picioare ideo- 
logia și programul partidului. Cer să fie pus din nou 
sub ordinele noastre. Dacă nu, demisionez de la gefie ! 

Tot comitetul a rîs. Ştia că dacă i se ia lui Crai-Voie- 
vod libertatea de a se supune întru totul voinţei lui 
Carol, partidul trebuie să plece de la putere. 

— Mai bine să plece Dacu de la șefie ! declară Iorgu 
Potecă, ministru de stat, în aprobarea tuturor. 

— Să plece! făcu generalul Pisoschi. Asta și vrem. 
Dar cum? Fără să stăruim cel puţin, de formă, ca să 
rămînă ? 

Jugănaru se înspăimîntă: 

— Dacă faci una ca asta, să ştii că rămîne! 

— Atunci cum? 

— S-o luăm ca fapt împlinit! decise Crai-Voievod. 
Dacu a demisionat... şi noi trebuie să-i exprimăm 
regretele noastre ! 

Şi se porniră cu toţi să se vaicăre că Dacu îi părăseşte ! 

— Despărțirea domnului Dacu de noi, declară 
Marinescu, ministru de interne, este de o covirşitoare 
importanţă istorică. Răspunderea noastră este enormă. 
Dar cercetind faptele, ne dăm seama că ne găsim în 
faţa inevitabilului. Hotărirea domnului Dacu de a se 
retrage este definitivă. 

Problema Dacu era lichidată. Dar prin aceasta, se 
ridica o nouă problemă: şefia! Aici, dificultăţile mari 
veneau de la Ilie Jugănaru: şefia trebuie să i se dea lui. 

— Sînt pentru înlăturarea lui Dacu, zicea el, cu 
o condiţie: ca în locul lui să vin eu. Succesiunea şefiei 
mi se cuvine mie. Tăria partidului o dăm noi, ţărăniștii, 
nu ardelenii. 

A trebuit să-i explice Titulescu între patru ochi că 
face o prostie: 

— Lasă-l, Jugănarule dragă, pe Crai-Voievod la 
şefie. Ăsta-i şi mai neserios decît Dacu ! În cîteva luni 

se face de rîs față de toţi. Şi o să ai atunci drumul neted 
ca în palmă. 

Jugănaru l-a ascultat — şi ca să-i înșele pe fraţii 
lui ardeleni din partid — a fost chiar el acela care l-a 
propus pe Crai-Voievod şef. 

— Văd, a zis el, că nu este în puterea noastră să-l 
împiedicăm pe Dacu să se retragă de la conducere. 
Propun în locul lui pe Crai-Voievod. Crai-Voievod 
este un urmaş demn de marele său predecesor Dacu... 
Crai-Voievod este un simbol...  Crai-Voievod este 

Crai-Voievod, după ce ascultă, cu ochii scăldați în 
lacrimi, tot binele ce-l putea spune Ilie Jugănaru despre 
el, răspunse: 

— Retrăiesc azi acele grele momente pe care le-am 
încercat, acum trei ani, cînd domnul Dacu şi-a dat 
pentru întîia oară demisia de la şefie. Am fost deprins 
să fiu alături de el din frageda copilărie. Am luptat, 
împreună cu el, pentru idealul naţional. Am partici- 
pat, împreună cu el, la luptele sociale al țărănimii, 

entru că idealul naţional corespunde cu cel țărănesc. 
n aceste lupte rostul meu a fost să nu fiu altceva decît 
un aghiotant al lui Dacu, un propăvăduitor al învăţă- 
turilor lui Dacu. Şi tocmai acum, cînd vroiam să mă 
retrag din vîltoarea politică, mi se impune rolul primei 
conduceri. Omul, însă, nu-și poate calcula viitorul şi 
oricît de grea ar fi clipa prin care trece, el trebuie să 
facă față datoriei sale. A-l înlocui complet pe Dacu ar 
fi un act de temeritate şi o mare lipsă de modestie. Eu 
mă înham la această muncă, numai dacă dumneavoa- 
stră îmi veţi da şi mie același concurs pe carei l-aţi 
dat lui Dacu. 

Păru că stă pe gînduri înainte de a termina și spuse: 

— Numai în felul acesta se va putea dovedi că 
nimeni nu este indispensabil. 

S-au bucurat toţi: şi regele, și cei mai mulţi dintre 
naţional-țărăniști, și opoziţia. Dacu a fost decapitat !... 
Dacu a fost aruncat la canal!... Dacu a fost dat la 
coş !... Prezenţa lui Dacu în politica ţării a fost un 
act imoral! Aerul se curăță! Am scăpat de acest ca- 
raghios care ne-a sufocat cu intransigenţa lui. 

Mai fericit decit toţi se simţea Crai-Voievod. Acum, 
era și şef de guvern şi şef de partid! La mai mult nu 
putea aspira. Să fie, doar, rege |... Se uită în oglindă 
şi rise ! Nu ! Nu vrea răul lui Carol II! Las’ să fie sănă- 
tos Carol și să domnească pînă la adinci bătrîneţe. Că e 
bine aşa ! Carol II să fie rege... și el... 

Dar numai şapte-opt zile tinu bucuria lui Crai-Voie- 
vod, pentru că îndată începură necazurile. În Germania, 
Hitler dădea foc cărţilor, și aici, oricare dintre politi- 
cienii mari sau mai mici simţea că ar putea face la fel! 
De ce, dar, să nu-i cheme regele pe ei la putere — și 
să-l dea dracului pe Crai-Voievod? Invidiile începură 
să sape regimul naţional-țărănist, mai întîi pe dinăuntru. 
Partidul era acum împărţit în grupuri net distincte şi 
dușmănoase: un grup al lui Crai-Voievod, un grup al 
lui Jugănaru, un grup al lui Bagradian, un grup al lui 
Comşa de la lași, un grup al foştilor] conservatori 
democrați tachiști, un grup al foștilor conservatori 
ghiolmaniști, un grup al fripturiștilor nețişti, un grup 
al fripturiştilor naţional-liberali. Fiecare din grupuri 
îşi desemnase un șef, și fiecare şef comunica, direct, 
amicilor săi: 

— Ceasul nostru se apropie! Formăm un partid şi 
venim la putere îndată! 

— Sigur? 

Şeful nu mai răspundea prin vorbe inutile, ci cu o 
ochiadă care spunea mai mult decît zece ediţii spe- 
ciale — și oamenii continuau să urmeze ordinul de 
a sădi neîncrederea în conducerea centrală a partidului. 

Același dinamism săpa guvernul și partidul lui 
Crai- Voievod şi pe dinafară. Întrucît Hitler făcea scrum 
din cultura germană, fiecare şef de partid din opoziţie 
îşi dădea întîlnire cu puterea pentru la toamnă. 

George Viziru îşi organizase tineretul partidului 
său naţional-liberal, în legiuni de « căciulari», îmbrăcaţi 
în cămăși albe și defilînd pe străzi, cît era ziua de mare, 
în sunet de caval şi fanfare. 

— Curaj, băieţi ! își mîna George Viziru căciularii. 
La toamnă venim la putere ! 

Costică Aureanu, şeful uniunii sale agrare, promitea 
şi el marilor săi moșieri, puterea pentru la toamnă: 

—" S-a terminat cu politica de club, cu politica ușilor 
închise ! Astăzi, politica se face în aer liber, cu ferestrele 
deschise, ca să bată vînt curat din afară. Omenirea a 
devenit, după război, mai puţin speculativă. Ea are 
azi cultul gestului și al acţiunii. Pentru această acțiune, 
vom fi chemaţi la toamnă să facem guvernul. 

Bătrînul mareșal Neaţă rămînea mereu fidel demo- 
craţiei, dar ştirea că la Berlin Hitler a dat foc cărţilor, 
îi galvaniză dinamismul. De cîteva săptămîni, Neaţă 
îşi regăsise energia de la Mărăști. Cînd avusese la senat 
o sincopă, toţi credeau că o să moară. « Cel puţin, moare 
ca un erou! spuneau toți. Nimic mai frumos decît 
să mori de bătriîneţe şi de necaz !» Dar cum se trezi din 
leşin, Neaţă strigă: 

— Nu mor! Voi asista la victoria ideilor mele !... 
Voiţi să mă îngropaţi! Dar nu mă duc pînă nu vă voi 
vedea pe toţi la pămînt ! 

Luă cîteva aspirine şi începu să combată pentru 
« o selecţiune de sus în jos». 

— Ne trebuie o selecţiune de sus în jos, pentru că 
numai prin ea vom crea acea solidă democraţie de 
care duce lipsă poporul. Luptaţi pentru selecţiunea 
de sus în jos pe care vom fi chemaţi la toamnă s-o 
realizăm ! 

Dar cel mai convins dintre toţi că dacă naziștii au 
făcut autodafeuri din bibliotecile de la Berlin, i se cuvine 
lui puterea la toamnă, era Traian Săpunaru, care, în 
exaltarea sa, atingea cele mai înalte culmi de inspiraţie 
dinamică: 

— Fulgerele, zise el, sînt în mîinile mele și nu depinde 
decît de mine dacă să le dezlănțui sau nu. Plec pentru 
cîteva săptămîni în străinătate, spre a avea, de departe, 
perspectiva celor ce se petrec în ţară. Nu consider lipsa 
mea de aici ca o vacanţă, nici pentru mine, nici pentru 
voi. Sînteţi datori ca în tot timpul acesta să propagaţi 
lozinca noastră: ideea naţională. Cînd mă voi întoarce, 
va fi pentru biruință. Mă întorc la toamnă, pentru că 
la toamnă, cînd s-o coace porumbul, venim la putere. 
Îngălbenirea frunzei de porumb este o scadență pe care 
nu eu o fixez, ci destinele neamului. Sînt obișnuit să 
fiu prezent cînd mă cheamă deznădejdea neamului. 

Şi plecă în străinătate, să stea de vorbă cu Hitler 
şi cu Mussolini. 

Toate astea, Crai-Voievod le auzea, le vedea și le 
înghiţea, pentru că împotriva lor nu putea face nimic. 
Ce să fi făcut? Să se supere? Pe cine?... Pe cine să 
se supere Crai-Voievod? Pe... 

Nici numele nu îndrăznea să-l rostească. Tăcea, 
răbda și aştepta zile mai bune, cînd îi căzu încă o 
piatră în cap. Într-o zi — nu sînt nici două săptămîni de 
atunci — fiu-său Mircea i-a adus o ştire îngrozitoare. 

— Tată, ai auzit? Dacu își face un nou partid. 

— Ce partid l-a găsit? întrebă cu dispreţ, Crai- 
Voievod, care nu se aștepta decît la prostii din partea 
fratelui său de lupte, Iulian Dacu. 

— Un partid naţional-socialist ! 

Tot obrazul lui Crai-Voievod se crispă într-un rictus 
de om mort în tortură. Un partid, dacă vroia Dacu să-și 
întemeieze, fie! Asta, da! Liber era Dacu să pună la 
cale tot ce l-ar putea face de rîs ! Dar un partid național- 
socialist, nu! Nici mort nu-i va da voie! Dacu, un 
partid naţional-socialist, ca să compromită şi această 
idee? Mai întîi, ar sări regele în aer!... Dictatură? 
Cine? Dacu de la Bădăcin?... Mircea-i nebun! N-a 
auzit bine! 

— Mircea, îi zise el fiului său, cine te-a informat, 
a vrut să-și rîdă de tine. Nu se poate! Dacu face caz 
de democratism. Dacu nu se culcă fără constituţie. 
Dacu e împotriva revizuirii tratatelor. 

— Ce are a face, tată! Dacu face caz de democra- 
tism, dar vrea să adopte toate metodele naţional-socialiste. 
Mi s-a spus şi care-i programul partidului. 

— Care? 

— 'Țărănismul integral ! 

— Prostii! ţipă Crai-Voievod căruia începu să-i 
zumzuie un roi de albine în urechi. 

— Tată, nu-i nici o prostie ! O ştiu de la Valentina. 
I-a spus-o Romulus Stoilă ! 

Romulus Stoilă! Cînd auzea Crai-Voievod numele 
lui Romulus Stoilă, se trezea în el toată amărăciunea 
legată de Skoda ! Romulus Stoilă. Milioane ! Milioane a 
înghițit netrebnicul ăsta de Romulus. Sute de milioane ! 

De toate a făcut Dacu rost nepotului Romulus ! Fonduri 
secrete ! Afacerea spirtului negru ! Chestia cu pensio- 
narii unguri! Paşapoarte! Dar pe urmă, tot Skoda 
s-a arătat mai vrednică să scoată dintr-un avocăţel 
jerpelit un mare bogătaș, în stare să depună dintr-o dată 
o sută de milioane la bancă. Și cînd i se cere socoteală 
de unde la el suta asta de milioane, zice că s-a împrumu- 
tat la banca Swoboda din Viena. O băncuţă nenorocită 
ca banca Swoboda din Viena, care n-a avut de cînd e, 
la tot activul ei, nici pe un sfert, să-i împrumute lui 
Romulus o sută de milioane — pentru ce? Ca să poată 
exploata minele de la Arieș ale unchiului Dacu, care 
produc exact patru sute douăzeci de tone de pirită pe 
an, în valoare de patru sute douăzeci şi unu de mii de 
lei. Mia şi tona !... Şi pe un asemenea mărunţiș o să se 
găsească pe lumea asta un bancher atît de nebun —chiar 
dacă ar avea — să dea o sută de milioane cu împrumut! 
Deștept nepot! Ca şi unchiu-său, Dacu!... Are pre- 
tenţia ca lumea să-l creadă că nu-i la mijloc decît un 
nevinovat împrumut, cînd pînă şi unui copil îi sare în 
ochi că afacerea asta e căptușită ba cu « palaelibus 
baby», ba cu « palaelibus baroc», dar cu baroc sau cu 
baby, sînt tot banii uzinelor Skoda!... Şi după un 
asemenea scandal, mai are fratele Iulian ncobrăzarea 
să-și facă un partid naţional-socialist. 

— Să vedem! ţipă ameninţător Crai-Voievod, care 
şi vedea partidul naţional socialist al lui Dacu în plină 
campanie electorală. Cine-și închipuie că un partid 
naţional-socialist poate fi înjghebat și condus cu una 
cu două, își face iluzii. Un partid naţional-socialist are 
nevoie de un șef curajos şi dinamic ! Dacu, un şef curajos 
şi dinamic, cînd Dacu nu ştie decît să pertracteze cînd 
e intransigent şi să fie intransigent cînd pertractează ! 

Cîteva zile s-a zbuciumat Crai-Voievod să afle ce 
e cu partidul naţional socialist al lui Dacu, dar toate 
investigaţiile lui eguară. Ceva e... dar nu e... Dacu ar 
fi făcut o aluzie... unii au şi văzut conceptul manifes- 
tului cu care Dacu s-ar pregăti să se adreseze poporului. . . 
dar concret nu se ştie nimic. Crai-Voievod vorbi regelui. 
Regele mai întîi s-a mirat — apoi a făcut o glumă pipă- 
rată pe seama lui Dacu. Crai-Voievod se linişti — şi 

invitația la Arenele Romane îl găsi lucrînd pe brînci, 
aşa, liniștit, la ordinea publică și liniştit, poate, ar fi 
participat la demonstraţia antirevizionistă a lui Stănică 
Popescu, dacă acest intrigant de Atanasovici nu l-ar 
fi indispus cu înţepătura lui perfidă. 

— Nu ştiu dacă sînt mulţi, îi răspunse el, cu un 
zîmbet acru, dar ştiu că sînt siguri! 

Atanasovici avu răspunsul gata pe buze, dar fu îm- 
piedicat să-l plaseze, deoarece Gănescu, primarul general 
al capitalei, se apropiase între timp și-i spuse răutăcios, 
lui Crai-Voievod: 

— Îmi pare bine, domnule prim ministru, că au 
venit şi cămăşile verzi şi cele albastre la întrunirea asta 
antirevizionistă. 

Crai-Voievod se uită primprejur şi abia acum văzu 
şi el pe lanciști şi pe legionari. Erau mulți și agitaţi. 
Ce caută ăştia aici? Cine i-a trimis? Din partea cui 
vin? Și cum se face că el nici n-a fost informat? Cine 
a îndrăznit să treacă peste el? Cine ar fi putut îndrăzni 
să treacă peste el? Sau poate că... 

Primul ministru își căută pipa, nervos, o umplu și 
o aprinse, sub privirea ascuţită a lui Gănescu şi Atana- 
sovici, apoi răspunse, pe un ton pe care încercă să-l 
facă indiferent, dar care suna a năduf cu greu stăpînit: 

— În definitiv, Gănescule dragă, sînt și ei romîni 
ca și noi. Atunci, ce te miri? 


x 


Directorul Globului, Stănică Popescu, în calitatea 
lui de întemeietor al ligii revizioniștilor, începu seria 
cuvîntărilor prin cîteva cuvinte: 

— Fraţi romîni ! Am constituit asociaţia noastră ca 
un răspuns la obrăzniciile domnilor de la Budapesta 
care cer revizuirea tratatelor. Fraţilor, veţi asculta 
acum părerea tuturor conducătorilor noştri politici !... 
Dau cuvîntul domnului prim ministru Crai-Voievod. 

La tribună, Crai- Voievod puse la o parte toate preo- 
cupările care-i măcinau mintea și sufletul şi se dedică 
în întregime problemei revizioniste: 

— Domnilor, aşezămintele de stat, întemeiate pe 
principiul proprietăţii individuale, nu pot forma obiect 
de experienţe pentru doctrinari visători, ori conspiratori 
comuniști. Idei de import, idei venite din străfundurile 
Asiei, nu vor zdruncina gîndirea, simţirea şi voinţa 
poporului nostru ! Doctrina lui este: interesul naţiunii 
şi afară cu lozincile roșii! 

— Uraaa !... 

Şi începură să se perinde oratorii care aveau de spus 
cîte un cuvînt despre agitația ungurilor în chestia revi- 
zuirii tratatelor. 

— Harta, așa cum a fost fixată prin tratate, după 
război, nu poate fi schimbată fără război ! declara Neaţă. 

— Uraaa!... 

— Nimeni nu va accepta pe cale pașnică revizuirea ! 
declară Jean Tehaș. 

— Uraaa !... 

— Revizionismul este strigătul de disperare al celor 
învinși ! declară Atanasovici. Să înţeleagă ungurii că 
dacă va fi nevoie, îi vom învinge încă o dată și de trei 
ori şi de o mie de ori! 

— Uraaaa! 

— Uraaaa ! 

— Am fixat noile graniţe ale ţării cu sîngele nostru ! 
declară doctorul Bratu.'Le vom uda încă o dată cu sîngele 
nostru, dar nu vom ceda nici un centimetru din 
pămîntul nostru românesc. 

Se ridică un tînăr orator, necunoscut, care vorbi 
mai pe larg: 

— Oricine scoate capul în Europa, poate simți valul 
de libertate care circulă în civilizația continentului 
şi la baza morală a comunităţii popoarelor și poate afla 
că egalitatea statelor este astăzi o realitate și că solidari- 
tatea lor toată este singura formă de convieţuire între 
ele. Cît priveşte revizuirea, această linişte prin neliniște, 
şi ordine prin dezordine, noi o respingem categoric. 
Trăim într-o epocă a adevărului şi a libertăţii, nu în 
evul mediu al inchiziţiei ! 

Oratorul era tînăr. Aproape nimeni nu-l cunoștea. 
Nu-l cunoștea nici Petrescu-Goleşti, care-l întrebă 
pe Mărunţelu: 

— Cine-i ăsta? 

— Un avocat de mare viitor!... Conferenţiar la 
Facultatea de drept !... Îi zice Ică Antonescu !. 

— Uraaa! 

Mărunţelu nu-și mai continuă recomandațiile, pentru 
că la tribună apăru doctorul Willy Pămiînteanu. Doctorul 
Willy se simţea la largul lui. Aici venea să vorbească 
despre unguri, ca un specialist: mai vorbise împotriva 
lor şi în urmă cu şase ani, după tulburările studenţeşti 
de la Oradea Mare. Fusese un succes atît de răsunător, 
încât, pînă și Willy, care era obișnuit cu succesele, n-ar 
fi fost în stare să-l uite. 

— Domnilor ! începu el. Trebuie să vă declar în 
numele populaţiei evreeşti pe care o reprezint, că 
sînt, în general, împotriva revizuirii tratatelor... și 
iată de ce. 

— Huooo ! La oase ! Aara jidanii 1... La Palestina ! 
Huooo !... Daţi-i la cap!. 

Ud leoarcă de pătlăgelele roșii şi de ouăle stricate 
cu care legionarii și lăncierii căzuseră de acord — pri- 
mul acord dintre ei — să-i răsplătească entuziasmul 
antirevizionist, doctorul Willy zări pe Stănică Popescu 
şi pe toți fruntașii politici care, adunaţi într-un colț, se 
uitau la el și rîdeau. Supărat, se apropie de ei: 

— Domnilor, nu înțeleg ! Aţi organizat aici un miting 
împotriva revizuirii tratatelor ? 

— Păi da ! zise Stănică Popescu. 

— M-aţi chemat şi pe mine să protestez? 

— Da! 

— Am protestat? 

— Da! 

— Atunci de ce-mi aruncaţi cu ouă clocite în cap? 

Stănică Popescu îi explică: 

— Vezi, doctore dragă, aici e nenorocirea !... Dum- 
neata nu eşti romîn şi nu poţi să înţelegi... E con- 
știința neamului ! 

— Cum, domnule Popescu? Conștiinţa neamului 
mi-a aruncat cu ouă clocite în cap? 

— Da! 

— Să mă ierți, domnule Popescu, că tot nu înțeleg ! 
Conştiința neamului nu-i împotriva revizuirii tratatelor ? 


328 


— Ba cum să nu! îi răspunse Vintilescu, fruntaş 
al partidului naţional-agrar al lui Traian Săpunaru. 
Numai că uiţi un lucru: graniţele noastre fac parte 
din prerogativele neamului ! Protestele împotriva revi- 
zuirii acestor graniţe fac parte din prerogativele neamu- 
lui... Aşa că, dumneata, mă-înțelegi, care nu ești 
romîn, nu trebuie să te atingi de prerogativele neamului ! 

— Dar atunci de ce m-aţi chemat? 

Stănică Popescu rîse: 

— Credeam că n-o să vii! Te ştiam mai discret! 

— Ţi-ai găsit! îi șopti Vintilescu lui Mărunţelu. 
Jidan şi discret ! 


XII 


Cînd Naie Naie intră, Arghir, care nu-l mai văzuse 
de cîteva luni, observă că amicul regelui se îngrășase. 

— Cum merge? îl întrebă el. 

— Mulţumesc ! Binişor ! 

Arghir auzise ceva despre nişte legături care nu 
erau de loc tainice între profesorul de logică de la facul- 
tatea de filozofie şi I. G. Farbenindustrie din Germania. 
Îi povestise Mărunţelu că de cînd a venit Hitler la 
putere, profesorul Naie Naie devenise un fel de repre- 
zentant în Rominia al acestei întreprinderi germane 
de chimicale şi coloranţi. 

— Aş zice nu un reprezentant, domnule profesor, 
subliniase malițios Serafim Mărunţelu, ci mai degrabă 
un asociat, Pentru că, iată ce se întîmplă, domnule 

profesor: din ordinul guvernului nazist, toţi banii care 
se încasează la noi pe mărfurile vîndute de I.G. Farben- 
industrie, nu se mai trimit în Germania, ci rămîn aci, 
în țară, la dispoziția lui Naie, ca să aibă cu ce subvenţiona 
garda de fier şi cu ce-şi scoate gazeta. 

Arghir, convins că Serafim Mărunţelu vorbeşte aşa 
despre profesorul Naie Naie numai din invidie, pentru 
că lui nu-i ajunge cît ia de la Benito Mussolini, îl între- 
rupse pe un ton destul de supărat: 

— Nu cred! | 

— Domnule profesor, îmi pare rău! făcu Serafim 
Mărunţelu, întărîtat de scepticismul lui Arghir. Eu 
vorbesc numai pe bază de fapte. la milioane... Și nu 
numai de la I. G. Farbenindustrie, ci şi de la Braga- 
diru şi de la Oppel şi de la Reșița şi de la Beliotis și 
de la Schnitt şi de la vii și de la morţi și se scaldă în 
bani. Pînă acuma, Naie își susținea gazeta numai cu 
ceea ce-i dădea Crai-Voievod de la O. P., din ordinul 
regelui. Dar de cînd a ajuns Hitler tare, a ajuns şi Naie 
tare... şi... 

Se încovoie spre Arghir, ca să-i spună discret: 

— ... şi încearcă să devină independent !... Cît poate, 
îşi arată independenţa față de rege!... A și început 
s-o biîrfească pe dumneaei, pe Duduia... O să vedeţi! 

De conversaţia aceasta cu Mărunţelu, îşi aminti 
Arghir cînd văzu cît de bine arată Naie care venea la 
el fără să-i fi arătat dinainte în ce scop. « Vreau să te 
văd, că nu te-am văzut de mult i» i-a spus. Şi Arghir 
l-a poftit. 

Vorbiră de cursuri, de cărţi, de acest sfirgit rece de 
toamnă, de lemne, pînă se opriră, inevitabil, la rege: 

— Aţi văzut, domnule profesor! zise Naie Naie. 
Regele a fost proclamat, la Iaşi, doctor honoris causa 
al tuturor facultăţilor. . ; 

Era atîta intenție în felul cum Naie Naie apăsă pe 
cuvîntul tuturor, încît pentru Arghir nu mai încăpea 
nici o îndoială: Mărunțelu are dreptate. Naie Naie a 
început să-şi bată joc de rege. 

— Este adevărat! îi răspunse Arghir lui Naie, cu 
gravitate. Era şi timpul. Meritul regelui în dezvoltarea 
culturii noastre nu poate fi contestat. 


331 


Naie trecu peste observaţia lui Arghir și-l întrebă: 

— Dar pe rege l-aţi mai văzut? 

Întrebarea zgîndări amărăciunea care-l chinuia în 
ultimele zile pe Arghir. 

— Nu! răspunse el, sumbru. E mereu la vînătoare. 
Mereu cu Pokliewsky-Koziell ! E greu de găsit. 

— Asta e şi părerea mea ! zise Naie. De aceea totul 
merge prost. 

— Cum, prost? Crai-Voievod știu că se laudă că 
a mîntuit ţara ! 

— A mîntuit ţara! Așa cum ştiu s-o mîntuiască 
naţional-țărăniștii ! Agricultorii sînt siliți să-şi vîndă 
cerealele în pagubă. Industriaşii trebuie să-și închidă 
întreprinderile. Comercianţii se spetesc plătind impozite, 
fără să facă vînzare. Liber-profesioniștii șomează. .. şi 
ei au mîntuit ţara ! O bandă de hoţi, care ar trebui mătu- 
raţi cît mai curînd ! 

— Cum? 

— Printr-o revoluţie ! 

— Cu cine? 

— Cu o mie de oameni! 

Arghir îşi făcu repede socoteala cîți oameni are 
partidul lui. El, unul... Rahat, doi... Petrescu-Golegti, 
trei... I-ar mai trebui nouă sute nouăzeci şi şapte. [i 
va avea! Să-i dea numai regele puterea și să-l autorize 
să facă revoluţie, şi va avea nu nouă sute nouăzeci şi 
şapte, ci nouă sute nouăzeci şi şapte de mii. 

— Da ! zise el. O mie ar ajunge! Depinde numai de 
tactică ! 

— Tactica? Cea mai directă !... Regele trebuie 
intimidat ! 

Asta nu-i mai plăcea lui Arghir. Revoluţie? Cu 
cea mai mare plăcere! Oricîtă !... Revoluţie tre- 
buie! E de dorit! Dar nimeni să nu se atingă 
de rege! Fără rege, revoluția n-ar duce la nimic 
bun! De aceea, Argbir căută să-i facă lui Naie Naie 
dificultăți: l 

— Revoluția, întrebă el, nu ne-ar compromite, oare, 
creditul în străinătate? f 

Naie Naie era uimit de naivitatea ilustrului profesor. 

— Dar Hitler a pierdut creditul în străinătate? 

Avea şi Naie dreptate. Germania nu numai că nu 
şi-a pierdut creditul în străinătate, ba, de cînd a venit 
Hitler la putere, a început să vadă cum străinătatea 
îi acordă credit tot mai mare. Naie, care văzu că ar- 
gumentul lui prinde, continuă: 

— Aţi văzut? Prin revoluţie nu pierdem nimic. 
Trebuie să ştim numai în mîinile cui încape. Aureliu 
Cziucziewicz mi-a mărturisit-o: « Domnule profesor, eu 
pot să provoc revoluţie, dar nu ştiu ce să fac după aceea 
cu ea!»... Să-l lăsăm, prin urmare, pe el să facă 
revoluţie şi noi s-o îndrumăm unde trebuie. 

Credea că l-a convins pe Arghir. Dar Arghir, care, 
în orice caz, nu era pentru revoluţie ca nu cumva să-l 
indispună pe rege, cînd îl mai auzi pe Naie că pomeneşte 
şi de băieţoiul acela obraznic, de Aureliu Cziucziewicz, 
se supără de-a binelea: 

— Uite ce, dragă Naie, eu sînt prea bătrîn pentru 
asemenea țeluri. Fă dumneata revoluţie şi eu o să mă 
uit la ea cum arată !... Şi à propos ! Este adevărat că 
avem un nou «comandant» al Romîniei? 

— Pe cine? întrebă Naie care nu ştia la cine se referă 
Arghir. Pe Aureliu? 

— Nu! Pe Fabrizius ! 

—A! Da! 

— Şi cine l-a numit pe Fabrizius, comandant al 
Romîniei? 

— Unul Schneider ! 

— Cine-i Schneider? 

— Şeful propagandei naziste din sud-estul Europei. 

— Aşa ! Şi cine l-a autorizat pe Schneider să pună 
comandant al Romîniei pe Fabrizius? 

— Rosenberg ! 


* 


Schimbul de opinii cu Naie Naie îi strică lui Arghir 
toată dimineața, dar, drept răsplată, Dumnezeu i-l 
trimise după amiază pe Dacu, care, de cîtăva vreme îi 
căuta înțelegerea şi prietenia. Dacu era iar într-o criză 
de intransigență. În primăvară, cînd a fost « decapitat», 

s-a jurat că se retrage definitiv din viaţa politică și că 
tot restul vieţii nu va face decît să-şi vadă de viişoara 
lui de la Bădăcin, câtă i-a rămas de la tata. În consecinţă, 
după două săptămîni a şi pus pe unul din nepoţii săi — 
s-a nimerit ca acela să fie tocmai fratele nepotului 
Romulus — să lanseze un manifest prin care să cheme 
pe toţi naţional-țărăniştii la luptă, pentru ideea monarhiei 
constituţionale şi reîntronarea în viața politică a practicii 
constituționale. Dar abia a ieşit primul manifest al 
fratelui Iulian Dacu de sub teasc, că fratele Alexandru 
l-a şi confiscat. Mihnit, Dacu s-a jurat că se retrage 
definitiv din viața politică — şi într-adevăr, imediat a şi 
pregătit un nou program politic care se sprijinea pe un 
singur mare principiu: acela al monarhiei constituţionale 
şi al reîntronării în viaţa politică a practicii constituţio- 
nale. Acest program avea să rămînă consemnat în istorie 
ca programul de la Bădăcin. 

Jugănaru, însă, avea şi el anumite concepţii asupra 
felului cum se poate asigura fericirea poporului — şi 
ţinea să le afirme. Se folosi, deci, de congresul național- 
țărănist de la Cîmpulung, ca să anunţe că are un nou 
program politic şi că acest nou program vrea să promo- 
veze ideea monarhiei constituţionale şi cea a reîntronării 
în viaţa politică a practicii constituţionale. Acest pro- 
gram avea să rămînă consemnat în istorie ca programul 
de la Cîmpulung. 

Cum aceste două programe erau atît de radical di- 
ferite, se înţelege că Dacu era supărat pe Jugănaru şi 
Jugănaru pe Dacu. Aceasta, însă, n-ar fi fost nimic, 
dacă nu s-ar fi băgat la mijloc şi fratele Crai-Voievod, 
care nu stătea nici el cu mîinile în sîn. Avea şi el un 
program politic. Unul nou, sprijinit pe o nouă idee: 
regele şi constituţia. Trebuie întărită puterea regală ! 
cerea el. Voința regelui, este voinţa noastră. Voința 
regelui este constituţia noastră. Voința regelui este însăși 
constituția. Regele şi constituţia. Prin rege, vom reîn- 
trona în viaţa politică practica constituţională. Acest 
program al lui Crai- Voievod avea să rămînă consemnat 
în istorie ca programul de la cafeneaua Osias. 

Era, deci, cazul ca Dacu şi Jugănaru să uite, pentru 
moment, de supărarea dintre ei şi, cu forţe unite, să 

fie amîndoi supăraţi pe Crai-Voievod. Profesorul Arghir 
ştia că acesta este stadiul în care se găsesc raporturile 
dintre cei trei corifei național-ţărănişti, cînd i se anunţă 
Dacu. 

Începură prin a vorbi despre felul cum şi-au petrecut 
lunile de vacanță. Dacu-i povesti lui Arghir cum toată 
vara şi toată toamna a fost intransigent, cum şi-a recitit 
corespondenţa cu mama şi cum şi-a îngrijit via. 

Arghir, însă, n-avea mare lucru de povestit. Toată 
vara şi-o petrecuse în pustnicia de la Vălenii de Munte, 
printre cele cincizeci de fete care urmau școala lui de 
misionare, fără să se gîndească la nimic alta decît la 
istoria rominilor. Sătul pînă în gît de politicianism şi de 
politicieni și scîrbit de lupta aceea neruşinată pentru 
putere între cele douăzeci şi patru de partide şi partiduleţe 
cîte ajunseră să fie acum, Arghir ar fi preferat să rămînă 
şi mai departe la Vălenii de Munte, dacă diferitele lui 
obligaţii nu l-ar fi silit să vină înapoi în capitală. Dar 
vara, cel puţin, s-a ținut tare. Nu s-a mișcat din exil 
decât o singură dată — şi această singură dată, tot nu 
pentru o problemă politică, ci pentru una, s-ar putea 
zice, de dreptate socială. 

— Despre ce a fost vorba? întrebă Dacu, politicos. 

— Despre procesul Fialkowsky ! zise Arghir, cu 
elan, uitînd pe cine are în faţa lui. 

Privirea lui Dacu părea, însă, atît de îngheţată, încît 
Arghir se trezi și încercă s-o dreagă: 

— Nu mă interesează fondul procesului, ci principiul. 
Mi-a plăcut felul cum a fost dus procesul. Mi-a plăcut 
în special primul comisar regal. Dumitale nu ţi-a plăcut? 

— Ce să-mi fi plăcut? întrebă, Dacu, morocănos. 

— Felul cum s-a purtat cu Fialkowsky ! 

Dacu înţelegea acum ce avea să-i placă la primul comi- 
sar regal care, în tot timpul procesului repeta într-una: 
« Domnul Fialkowsky e acuzat de spionaj. Dar dintr-un 
spirit de gentileță sufletească, pînă în momentul în care 
se pronunţă verdictul, acest acuzat este pentru mine 
domnul Fialkowsky !»... I-a plăcut lui Dacu ! De ce să 
nu-i placă. Ba, i-a mai plăcut lui Dacu şi altceva: că 
Fialkoweky a venit la proces, liber, cu mașina lui, îmbră- 
cat, ras, pieptănat, și ronțăind toată vremea bomboane. 

De ce să nu-i placă? Era o adevărată plăcere să vezi cum 
Fialkowsky, acuzat de spionaj, vine la judecarea manda- 
tului său de arestare, şi cum primul comisar regal îi iese 
înainte, cu mîna întinsă şi-l întreabă: « Ce mai faci, 
domnule Fialkowsky?» Dar mai mult decît atît i-a 
plăcut lui Dacu grija pe care a avut-o Crai-Voievod ca 
în ziua procesului să ridice starea de asediu, pentru ca 
delictul de spionaj al lui Fialkowsky să se judece în 
“condițiuni cît mai blînde ! Toate i-au plăcut lui Dacu. 
Numai un lucru nu i-a plăcut: că în timpul procesului, 
primul comisar regal a stăruit ca Fialkowski să declare 
că şi Dacu este implicat în afacere. Să spună numai atît 
— şi nu va mai avea nici o supărare. Or, asta nu prea i-a 
plăcut lui Dacu ! Şi ar fi vrut să i-o spună lui Argbhir, 
dar se temea. Venise la el ca la un prieten — așa că-i 
era teamă să-l contrazică. 

— Mi-a plăcut şi mie, domnule Argbhir ! zise el. 

— Nu-i aşa? zise, încet, Arghir. Acest comisar regal 
este un om de o înaltă valoare morală. Demn de o ţară 
civilizată. Aşa trebuie să se vorbească la tribunale, cu 
acuzaţii. Să ştie cei din străinătate că aici nu sîntem în 
Orientul sălbatic şi că avem şi noi acel dram de bună- 
creştere, care ne dă dreptul să fim trecuţi printre popoa- 
rele cu o cultură înaintată. lată-l pe acest Fialkowsky 
dat în judecată pentru spionaj. Este spion, nu este spion? 
Aceasta nu se poate şti înainte ca tribunalul să se pro- 
nunţe. Pînă atunci, Fialkowsky este un om liber şi ca 
om liber a venit la proces, curat, îngrijit, aşa cum trebuie 
să se prezinte un om într-o societate civilizată... Nu ca 
bolşevicii aceia, care sînt în stare să-și taie singuri bere- 
gata, numai să ne compromită în ochii străinătăţii! 
Fiindcă, iată ce mi se întîmplă domnule Dacu ! Coinci- 
denţa a făcut să asist şi la procesul muncitorilor de la 
Griviţa şi să-i văd pe acuzaţi !... Să vezi hal de oameni! 
Nişte troglodiţi ! Netunşi, nerași, murdari, zdrențăroși. . . 
şi obraznici ! Şi ăştia vor să ne conducă pe noi! Să ne 
conducă ei pe noi, după legea lor ! Nevastă-ta să fie 
şi nevasta lor... pe copiii tăi s să-i poată minca fripţi la 
grătar... un adevărat rai! Tot ce-i al meu e al meu, și 
ce-i al tău, tot al meu... Nişte asiatici ! Şi se mai pling 
că-i închidem ! Apoi dacă am da drumul la asemenea 

sălbătăciuni să-şi facă de cap, unde am ajunge ! Ce spui, 
domnule Dacu ! 

— Îmi vine să cred uneori, răspunse Dacu a cărui 
privire de gheaţă se îmcinsese deodată, că nu bolşevicii 
sînt cei mai răi ! 

Punea Dacu atît amărăciune în cuvintele lui, încât 
Arghir înţelese că Dacu e pe punctul de a veni la obiectul 
vizitei lui. Nerăbdător să-l audă, Arghir îl încurajă să 
vorbească: 

— Te cred ! îi zise el lui Dacu. Cel puţin de bolşevici 
nu ţi-e necaz. Ştii că sînt bolşevici şi la ceva bun 
nu te poţi aştepta de la ei. Dar cînd răul îţi vine de 
la oameni în care o viață întreagă ai crezut!... Și 
să zici, cel puţin, că ei ştiu să conducă ţara mai 
bine! Dar aşa! 

— Să conducă ţara mai bine ! zise Dacu, melancolic. 
Cînd citesc ziarele şi văd cîte greşeli se fac, îmi vine să 
pling de necaz că nu fac politică ! 

— Dar de ce să nu faci? îl îndemnă Arghir, inimos. 

— Am renunţat la politică, domnule profesor. 

— Şi eu am renunţat la politică, domnule Dacu! 
Dar eu am renunțat la politică pentru că sînt împotriva 
politicii, pe cînd dumneata nu eşti împotriva politicii. 
Atunci de ce să renunţi la politică? 

— Renunţ, pentru că destinul vrea ca viaţa mea să 
fie un lanţ de renunțări. Tatăl meu a vrut să mă căsă- 
toresc, dar eu n-am făcut-o. Nu puteam introduce o 
femeie în viaţa mea frămîntată, de om politic. Şi am 
renunţat la femei. Mi-a plăcut să fumez şi am renunţat 
la fumat. Mi-a plăcut jocul de cărți. Cunosc toate jocurile 
de la o-sută-unu pînă la bridge... Totuşi, am renunţat. 
Mi-au plăcut cursele de cai. Mă duceam foarte des la 
hipodrom, cînd mă găseam la Viena şi Budapesta! Am 
renunţat la alergări. Și-acum renunţ la politică ! 

Arghir asculta cu respect pe exilatul de la Bădăcin 
şi-şi spunea: Ce om ! Ce om! Trebuie să scriu neapărat 
o piesă în care el să fie personajul central !... Un erou 
de tragedie antică !.., Un idiot!... Bătrin şi idiot! 
Renunţă la tot ! Numai la renunţări nu renunţă ! Și la 
intransigenţă ! Şi la pertractări ! Şi la nepoți! Încolo 
renunţă la cîte nici nu-ţi trec prin minte, cu toate că 

nu ştiu la ce i-ar rămîne să mai renunțe !... Doar la 
politică ! 

— Dar, domnule Dacu ! zise Arghir după ce izbuti 
să-şi tempereze emoția. E adevărat că faci un partid 
naţional-socialist ? 

Figura, deja tristă a lui Dacu, se întristă şi mai 
mult. i 

— Sînt clevetiri a căror sursă nu trebuie s-o caut 
prea departe. Eu n-am nimic cu național-socialismul. 
Hitler este, negreşit, un om mare și a redat Germaniei 
demnitatea de popor mare. Dar soluţiile lui Hitler nu 
sînt noutăţi pentru noi. Nu uita, domnule profesor, 
că acum cîțiva ani am organizat şi noi cete de voinici. 
Cetele acestea de voinici erau cămășile noastre negre, 
sturmbatalioanele noastre. .. Regret, domnule profesor, 
că poţi da crezare unor zvonuri absurde. Hitler vrea 
o Germanie mare, pe cînd eu urmăresc să desăvirșesc 
revoluția noastră. În plus, eu am renunţat la viața 
politică şi sînt şi rămîn un soldat credincios al parti- 
dului național-țărănist ! Cel puţin eu... Eu sînt un sol- 
dat credincios al partidului naţional-țărănist. Dar în 
partidul național-țărănist se găsesc, din nefericire, 
alţii care, precum îți spuneam, sînt mai răi decît bol- 
gevicii ! 

Arghir își trase scaunul mai aproape de Dacu. Acuma 
era sigur că Dacu va vorbi. 

— După cîte îmi face impresia, domnule Dacu, ai 
multe supărări de la amicii dumitale politici! 

— Supărări ! izbucni Dacu. Nu sînt supărări, domnule 
Arghir. Sînt încercări de asasinat... 

— Asasinat? Cine? 

— Amicul meu Crai-Voievod ! Fratele meu Alexan- 
dru. Că nu ne înţelegem, nu ne înţelegem ! El face po- 
litică, eu am renunţat la politică. Bine!... El face 
politică de persuasiune, eu fac politică de abstinență. 
Chestie de tactică ! El, ca să facă politică, şi-a păstrat 
gazeta partidului, Rominia Nouă, de la Cluj. Eu, pentru 
ca ţara să ştie că nu fac politică, am vrut să scot şi eu 
o gazetă, întitulată tot Rominia Nouă! Ca să se vadă 
că, deși despărțiți, sînt şi eu tot pentru o Rominie nouă, 
ca şi el. Şi ce crezi că-mi face fratele Alexandru, cu care 

am luptat din copilărie pentru dezrobirea Ardealului? 
Azi dimineaţă îmi confiscă primul număr ! După manifest, 
gazeta !... Şi să nu spun că se găsesc chiar în rîndurile 
noastre nişte netrebnici mai răi decît bolşevicii ! 


* 


Cine-l vedea pentru întîia oară pe acest tînăr zvelt, 
cu ochii albaştri şi păr blond, fie în hainele lui civile, 
fie în uniforma lui de general de aviaţie, fie în cea de: 
cercetaş, nu vroia să creadă că el este însuși vestitul 
rege Carol II, despre care, pînă şi ziarele din Peru sau Chili 
scriau că muncește optsprezece ore pe zi la restaurație. 
Totuși, era el, regele Carol II — el, acela care, de trei 
ani şi jumătate de cînd ocupa tronul, nu și-a modificat 
felul aspru de trai, adoptat încă din prima lui zi de 
domnie, decît doâr spre a-l înăspri și mai mult. Dacă 
te-ai fi întrebat: Ce face regele Carol II? Domneşte? 
Erai silit, în fața înfăptuirilor lui care creșteau vertiginos, 
să-ţi răspunzi: Nu ! Munceşște ! Mult? Mult ! Optsprezece 
ore pe zi. 

Un rol din ce în ce mai mare îl avea în munca regelui 
Carol II presa. Şi presa avea, în primul rînd sarcina 
să amintească poporului, zilnic, că regele-şi iubeşte 
fiul cum numai un rege îşi poate iubi fiul, dar că regele 
îşi iubeşte şi mai mult ţara. De aceea el își dedică o 
bună parte din vreme să scoată din fiul său un rege 
constituțional şi democratic, demn de gloria democrată 
şi constituțională a strămoşilor săi. În acest scop, regele 
a creat într-o cameră a palatului o clasă de liceu, în 
care voievodul Mihai își face educaţia într-o atmosferă de- 
mocratică necunoscută curților regale străine. În alegerea 
celor doisprezece elevi care învaţă cot la cot cu voievodul 
Mihai, nici o clasă socială n-a fost uitată: sînt copii de 
magistrați ca şi copii de bancheri ; copii de profesori univer- 
sitari, ca şi copii de ofiţeri. Pînă și fiul unui postaş din 
Crevedia e printre ei. De asemenea, tot din ordinul 
binevoitor al regelui Carol II, presa își informa cititorii 
cît de inimos este voievodul Mihai. Dacă vreun coleg 
de-al lui nu ştie să răspundă la lecţie, cine-i suflă? 
Voievodul Mihai ! De pildă, într-o zi, băiatul postaşului 

din Crevedia a trebuit să vorbească despre Apolodor din 
Damasc. E de prisos să se spună că băiatul habar n-avea 
despre acest Apolodor din Damasc. Ce poate şti băiatul 
unui postaş din Crevedia, despre Apolodor din Damasc ! 
Unde vine Damascul şi unde Crevedia ! Noroc că a sărit 
să-i sufle voievodul Mihai, că altminteri, nenorocitul 
s-ar fi ales cu nota doi. Asta se cheamă inimă generoasă 
de prinţ... Se întîmplă cîteodată ca vreunul din elevi 
să facă o şotie, care ar putea să-i aducă o notă proastă 
la purtare. Cine-şi ia răspunderea? Voievodul Mihai! 
« Eu sînt vinovat !» zice el. Un suflet ! Un suflet mare! 
Adevărat suflet de voievod!... Și-apoi, noblețea 
acestui copil de obîrşie regală !... Anul trecut, voievodul 
Mihai a cîștigat cupa pentru concursul de săniuţe. Ast- 
iarnă, trofeul acesta a fost din nou pus în joc. Şi ce face 
acest fiu de rege? Fără să i-o fi cerut cineva, a adus 
el însuşi cupa înapoi. Alt prinț, în locul lui s-ar fi 
gîndit să şi-o oprească. El, însă, nu! A pus-o, precum 
recunoaşte presa, «cavalerește» la dispoziţia celor 
din comitet. 

Muncea apoi regele, tot prin presă, cu descrierea 
aproape zilnică a muncii lui care începe la orele şapte 
dimineaţa și se termină la ora unu noaptea. Așa zicea 
presa: că regele-gi termină munca la ora unu noaptea, 
deşi o ţară întreagă ştia că regele-şi începe adevărata 
lui muncă spornică abia după ora 1 noaptea, cînd nu-l 
mai poate tulbura nimeni. Dar presa prefera să nu spună 
nimic, de teamă ca lumea să nu creadă că o minte. 
După ora unu noaptea? Atunci cînd se mai odihneşte 
scumpul nostru rege? 

Din prudenţă, aşadar, presa se limita să arate — şi 
nici asta în întregime — ce face regele numai în cursul 
zilei. Citeşte singur, în întregime, fără să se folosească 
de tăieturi, toate ziarele din ţară și străinătate. Primeşte 
nenumărată lume în audiență: miniştri, diplomaţi, 
gazetari străini. Face vizite inopinate pe la percepții 
sau pe la judecătorii, sau pe la spitale, sau pe la şcoli. 
Dar cea mai mare parte din zi munceşte la acte filantro- 
pice. Actele filantropice ale regelui storceau lacrimi de 
duioşie şi recunoştinţă întregului popor romînesc. Cine 
va putea uita, oare, gestul pe care l-a făcut regele acum 

cîteva zile, cînd a aflat că cinci copii ai unei femei din 
Popa Nan sînt bolnavi de tuse convulsivă? Numaidecît, 
regele a trimis pefericitei mame suma de două mii de 
lei. În acelaşi timp, regele a dat ordin ministrului sănă- 
tăţii să se ocupe el personal de acest caz. Și ministrul 
sănătăţii — deşi el însuși bolnav — a dat ordin telefonic 
unui medic să se prezinte îndată la faţa locului spre a lua 
toate măsurile ca toţi cei cinci copii să fie vindecaţi îndată 
de tuse. Medicul s-a executat, a făcut un raport şi mini- 
strul sănătății — deşi mereu bolnav în pat—a dat 
ordin să se trimită celor cinci copilaşi: cincisprezece 
cămăşuţe, cinciprezece pantalonaşi, cincisprezece perechi 
de ciorăpei, doisprezece metri de ştofă şi cinci pachete de 
ciocolată. 

Dar, acesta a fost numai începutul, pentru că — 
ceea ce presa nu mai spunea — chiar în aceeași noapte, 
regele, în febra lui filantropică, a făcut muncă supli- 
mentară. după ora unu, cînd l-a chemat în aleea Vul- 
pache pe inginerul Nicu Beliotis, proprietarul marilor 
uzine Beliotis și i-a spus: 

— Nicule, nu te necăji! Venim noi de hac Skodei. 
Pînă atunci, accept oferta ta ! Miine dimineaţă la zece, 
semnez contractul. Am şi dat dispoziţii. De azi înainte 
vei fabrica numai tu vagoane, motoare şi automo- 
toare ! 

— Să nu se găsească cineva să spună că-i monopol! 
făcu Beliotis, care se temea de gura atîtor concurenţi. 

— Asta nu te priveşte. Presa va da explicaţii că 
nu-i vorba de un monopol, ci de-o exclusivitate ! 

— Caiet de sarcini ceva, sire? 

Regele se uită la Beliotis, nedumerit: 

— Ce caiet de sarcini, Nicule ? Între noi, se poate?... 
Primeşti comanda fără nici un caiet de sarcini. Țara-ţi 
va mai ieși datoare! Te asigur!... Am o presă care 
înţelege totul. E patriotică ! 

Nicu Beliotis chicoti, mulțumit şi completă în grabă 
un cec, pe care i-l întinse regelui: 

— Sire, am citit azi în gazetă despre cazul din Popa 
Nan şi mi-au venit lacrimi în ochi. Pilda maiestăţii 
voastre ar trebui să fie urmată de toți cetăţenii care au 
un pic de înţelegere pentru nevoile altora. Daţi-mi 

voie, sire, să contribui şi eu, cu această modestă ofrandă, 
la salvarea acelor copii bolnavi de tuse măgărească. 

Regele se uită la cec. Era numai pentru o sută de 
milioane de lei. Se încruntă. Beliotis e neserios. O sută 
de milioane e o bătaie de joc. 

— Nicule dragă ! zise el, ţinînd cecul întins, cu aerul 
că ar vrea să i-l dea înapoi. Am impresia că nu eşti 
destul de bine informat. Nu-i vorba de un copil sau doi, 
ci -de cinci, 

Beliotis i-o luă înainte: 

— Să mă iertaţi, sire !... Ştiu că atîta n-ajunge!... 
De aia am şi trimis azi femeii din Popa Nan în plus 
trei kilograme de zahăr, un kilogram de struguri şi o 
sticlă de untdelemn !... lar mîine, după semnarea con- 
tractului, o să-mi permit să aduc încă un cec pentru opera 
filantropică a maiestăţii voastre. 

Şi ca să nu-l lase pe Carol să cadă în ispita de a 
reveni asupra subiectului, trecu îndată la pățania ziarului 
Rominia Nouă, care făcea ocolul tuturor cluburilor: 

— Să te strici de rîs ! Dacu confiscat de Crai-Voievod ! 
Asta-i culmea ! 

— Să te strici de rîs, da! zise regele, care, totuşi 
nu ridea. Dar culmea... nu! Încă nu-i culmea. 


* 


O zi mai tîrziu, cînd se aştepta mai puțin, Crai-Voie- 
vod fu chemat de rege: 

— Domnule prim ministru, dă-mi voie să-ți acord 
colanul ordinului Ferdinand I. 

Şi-i atîrnă colanul de gât. 

Crai-Voievod se clătină, parcă i-ar fi dat cineva cu 
parul în cap: 

— Dar de ce, sire? 

Regele-i zîmbi cu indulgență: 

— Pentru că lucrurile nu mai merg așa. Problemele 
economice sînt departe de a fi rezolvate. Ordinea e 
mereu tulburată. Și, pe deasupra, văd că chiar între 
dumneavoastră sînt grave neînțelegeri care mă fac 
să-mi pierd încrederea în coeziunea partidului. Trebuie 

să constat încă o dată, că tot eu am dreptate; ţara nu 
poate fi salvată decit printr-un guvern de concentrare! 

— Sire, răspunse Crai-Voievod care nu se putea 
reculege, demisia mea... i 

— Îți mulțumesc! îl întrerupse regele, hotărît să 
nu asculte ce ar vrea să-i mai spună Crai-Voievod. O 
primesc şi o consider drept ceea ce este: un act de sincer 
patriotism. | DNS 

Consultările începură şi fură lichidate în chip sumar. 
Regele n-avea timp de discuţii, dar nici şefii partidelor 
nu credeau că mai e nevoie să se discute. Neaţă propuse 
un guvern Neaţă și regele-i mulțumi călduros, Arțag 
propuse un guvern Arţag şi regele îi mulțumi călduros, 
Jean Tehaș propuse un guvern Jean Tehaş și regele-i 
mulțumi călduros, şi aşa mai departe, pînă veni rîndul 
lui George Viziru. 

— Dragă George, îi zise regele, dacă Muică va veni 
la dumneata în numele meu să-ți ceară colaborarea 
pentru un guvern liberal, să-l refuzi! Categoric! Să-l 
refuzi ! Nu-mi cere acum lămuriri!... Vorbim după 
aceea ! | 

După George Viziru, regele îl primi pe Traian Să- 
punaru. Traian Săpunaru parcă întinerise. Intors din 
călătoria făcută în străinătate era plin de optimism. 
Fusese mai întîi la Mussolini. 

— Vorbesc, -i-a zis el, în calitate de cvasi-ministru 
de interne al cvasi-guvernului național-liberal care va 
fi făcut la toamnă. 

Ducele îl luă repede: 

— Vrei poate un alt minister? 

— Nu, Duce! Mulţumesc! Sînt mulțumit. Am o 
singură dorință. 

— S-a făcut ! Formuleaz-o ! 

— Convenţia comercială italo-romină expiră zilele 
acestea. N-o mai reînnoiți cu guvernul Crai-Voievod. 
Aşteptaţi pînă venim noi! 

— În regulă! răspunse Mussolini, cu obișnuita-i 
energie. Totuşi, nu văd de ce să aștepți dumneata !... 
Poate ai nevoie de un mic avans, ceva... 

„Cum s-a terminat intrevederea dintre ducele Italiei 
ȘI viitorul duce al Romîniei nu s-a putut şti — dar 

reporterii ziarelor, care așteptau afară, ziceau că Traian 
Săpunaru, cînd a ieșit de acolo, parcă nici nu mai călca 
pe pămînt, ci zbura. 

De Ja Roma, Traian Săpunaru a plecat la Berlin, 
unde Fiihrerul l-a străfulgerat cu privirea: 

— Dumneavoastră aţi semnat pactul cu Rusia? 

De groază, Traian Săpunaru făcu un pas înapoi: 

— Nu, mein Führer... nu eu!... 

— Eu te întreb: dumneavoastră... adică guvernul 
dumneavoastră de la București a semnat pactul cu 
Rusia? 

— Da, mein Fiihrer! Din nenorocire! 

Hitler căscă gura mare de tot, gata parcă să-l îngbită 
pe Traian Săpunaru, şi urlă cît putu: 

— Nu-i nici o nenorocire ! 

Apoi, fără să-i spună bună-ziua, îi întoarse spatele 
şi ieși. Lui Traian Săpunaru îi venea să chiuie de feri- 
tire. Prin urmare, nici Fiihrerul nu era supărat pe el. 
Uşor ca un fulg, urcă scările ministerului propagandei 
unde-l aștepta casierul lui Goebbels, apoi o luă repede 
spre Bucureşti, ca să apuce rîndul la regele Carol. 

— Dragă Traian, îi spuse regele, dacă Muică vine 
la tine în numele meu să-ți ceară colaborarea pentru 


un guvern liberal, să-l refuzi! Categoric !... Să-l re- 
fuzi 1... Nu-mi cere acum lămuriri! Vorbim după 
aceea ! 


Ultimul pe care-l primi regele, era Muică, şeful 
partidului naţional-liberal: 

— Domnule Muică, în sfîrșit, ţi-a venit ceasul! 
Faci guvernul ! Aș avea, însă, o mare dorință: să încerci 
să iei în echipa dumitale guvernamentală și pe George 
Viziru şi pe Traian Săpunaru! Du-te la ei în numele 
meu și vezi de-i convinge! 

— Şi dacă nu izbutese, sire? întrebă Muică. 

— Vom fi cel puţin amîndoi cu conștiința îrnpăcată 
că am încercat. 

Muică se prezentă la George Viziru acasă: 

— Domnule George, vin din partea regelui! Ce 
crezi? Am putea colabora într-un guvern maţional- 
liberal? 

— Nu! 


344 


Muică îşi scoase ceasornicul şi rămase cu el în mînă 
zece minute pline, fără. să scoată un cuvînt, după care 
îi spuse lui George: . 

— Domnule George, te rog consemnează că am stat 
la dumneata timp de zece minute şi te-ai menţinut în 
refuz. 

De la George Viziru, plecă la Traian Săpunaru, care-l 
aştepta nerăbdător. À 

— Domnule Săpunaru, îi vorbi solemn Muică, vin 
la dumneata spre a împlini o dorință a regelui, care 
ține să intri într-un guvern naţional-liberal. Dumnea- 
ta ţii? : 

Cu gîndul la ordinul regelui, Traian Săpunaru înghiți 
în sec: 

— Nu! 

— Nici eu! făcu Muică. i 

Slab de înger, Traian Săpunaru uită că răspunsul 
lui Muică trebuie să-l lase indiferent, şi, uluit de sin- 
ceritatea adversarului său, îl întrebă cu o curiozitate 
prin care străbătea dezolarea: 

— De ce? 

— Pentru că nu ne inspiri nici cea mai mică încredere. 
Vîrsta nu te-a învăţat nimic. Și experienţa cu atît mai 
puţin. Ne-ai servit, în trecut, de multe ori, dar tot de 
atîtea ori ai avut grijă să ne trădezi. Nu mai vreau să-ţi 
oferim prilejul să ne trădezi încă o dată! De asta! 
Şi fiindcă s-au împlinit cele zece minute protocolare, 
am plecat! 

Plecă şi-l lăsă pe Traian Săpunaru, umilit, furios, 
dornic de răzbunare şi cu mîna în păr, în fața oglinzii, 
care-i trimitea înapoi niște ochi bulbucați cum nu 
i-a avut bulbucaţi niciodată în tot cursul vieţii sale 
politice. Reporterii, care pîndeau la ușă, se năpustiră 
în odaie: 

— Ei? 

— Nimic, domnii mei! răspunse Traian Săpunaru. 
Nu primesc oferta de colaborare a domnului Muică, 
deoarece nu înţeleg să renunţ la principiile mele de 
intransigență naţională şi nici la demnitatea partidului 
meu ! 

Apoi, alergă să raporteze regelui. 

— Te felicit pentru declaraţiile dumitale patriotice ! 
îi zise regele. Dar l-am pus pe Muică să-şi facă singur 
guvernul. Să vedem pe unde o să scoată cămașa ! ! 

— Tare aş ar să văd şi eu, sire ! 

— O să vezi !... Dar spune-mi, te rog: ai auzit şi 
dumneata că Mică şi-ar fi exprimat intenţia de a aduce, 
în cazul cînd face guvernul, o sută cincizeci de mii de 
jidani goniţi din Germania? 

Pînă acum, Traian Săpunaru încă n-auzise de la 
nimeni că Muică ar umbla cu asemenea gînduri. Ştia 
apoi că nici regele n-auzise nimic. Dar mai știa ceva: 
că datoria lui faţă de rege îl obligă să fi auzit. 

— Am auzit! răspunse, dirz, Traian Săpunaru. Şi 
n-am să i-o iert. 

Regele îl apucă prietenește de braţ: 

— Eşti necruţător ! Dar, în definitiv, nu-i treaba 
mea !... Poţi să-i ierţi, poţi să nu-i ierți, mie mi-e absolut 
indiferent ! 

Dar pe Traian Săpunaru, cuvintele, oricît de amicale 
ale regelui, nu-l puteau linişti. 

— Sire, în orice caz, e bine să știți că Hitler nu 
vedea cu ochi buni numirea lui Muică! 

— Nici eu! 


x 


Cum descinse din maşină, la Gara de Nord, Muică 
se văzu asaltat de reporteri: 

— Domnule prim ministru, o declaraţie, vă rog! 
În ce scop, la Sinaia? 

— N-am nici o declaraţie de făcut, domnilor ! răspunse 
Muică. Mă duc pentru două zile la Sinaia, de anul nou, 
să mă odihnesc! 

— Tocmai! Spuneţi-ne ceva de anul nou! 

— Vă urez la mulţi ani! glumi Muică, şi grăbit 
se urcă în vagonul ministerial. 

Peste două minute sosi şi Dinu Viziru, ministrul de 
finanţe, care se folosea de vacanţă, să-l însoțească la 
Sinaia pe Muică. După ce-şi scoase paltonul, Dinu îl 
întrebă pe Muică: 

— Mi-e foame ! N-ai vrea să luăm ceva? 

— Eu? Nu! Nu mi-e foame de loc! 

— Ba mie-mi este ! zise Dinu şi-l lăsă singur. 

Deși era ora prînzului şi toată dimineaţa nu mîncase 
nimic, Muică nici nu se gîndea să mănînce. Ori de cîte 
ori trebuia să-l vadă pe rege îi pierea nu numai pofta de 
mâncare, ci şi pofta de muncă — și se simţea cuprins de 
un fel de plictiseală nemărginită, care-i paraliza pînă şi 
gîndurile. Ce-l supăra la Carol? Bruscheţea lui? Violenţa 
lui? Vulgaritatea lui? Nu!... Politeţa lui excesivă. 
Lucru curios! Faţă de el, în mod excepţional, regele 
avea o atitudine extrem de amabilă. Toată bruma aceea 
de bună-creștere pe care a putut-o învăţa de la alții, 
regele şi-o risipea cu Muică: 

— Domnule Muică, sînt încîntat! Reputația dumi- 
tale de om de cultură nu este gratuită !... Păcat că 
nu te-am cunoscut mai demult. O prietenie mai strînsă 
între noi ar fi fost de mare folos pentru ţară ! 

Dar cum pleca Muică de la palat, regele își făcea 
de cap. Impunea noi cadre diplomatice, dispunea de 
mutări în armată, indica pe atașaţii de presă, trata 
şi cerea apoi consfinţirea a tot felul de contracte, fără 
nici un temei şi nici un control. 

— E cam complicat regele nostru, îşi zise Muică, 
privind pe fereastră. 

Trenul trecuse de staţia Comarnic și urca greoi 
drumul spre Sinaia, prin două cordoane de văi și munți 
acoperiţi de praful unei zăpezi dese, care cădea neîncetat 
dintr-un cer fără culoare. Altă dată, peisajul acesta l-ar 
fi odihnit pe Muică. Acuma, însă, îi dădea numai gînduri 
sumbre. Se afla la guvern numai de şase săptămîni — şi 
se simţea obosit ca după o guvernare de şase ani. Ar fi 
putut avea o explicaţie practică: alegerile. Alegerile 
au fost alegeri. Muică trebuia s-o mărturisească şi o 
mărturisea, cu ruşine. Muică era un intelectual. Un 
estet. Îi plăcea o operă de artă. O carte. De cărți nu se 
despărțea niciodată. Îl ajutau să înţeleagă pe oameni. 
Pe unii îi şi înţelegea şi îi iubea. Pe alţii, dacă nu-i 
dușmănea, îi ocolea. Dar, personal n-a făcut rău nimănui. 
Cu mîna lui n-ar fi ucis nici o muscă. Politica, însă, își 
avea exigenţele ei legate de interesele ţării. Aşa că 

alegerile au fost ceea ce era inevitabil să fie. Şi opoziţia 
se arăta mai dirză ca de obicei. Deși împărțită în douăzeci 
şi patru de partide şi toate pe poziţii de neîmpăcat, 
întreaga opoziţie s-a pus de acord să adopte şi să răspîn- 
dească prin toate mijloacele lor propagandistice acuzaţia, 
lansată de Traian Săpunaru, că național-liberalii ar fi 
primit puterea de la bancherii străini — și că Muică, 
şeful guvernului, nu c-ar avea de gînd să aducă, dar 
că a şi adus în cele cîteva săptămîni de cînd a venit 
la putere o sută cincizeci de mii de evrei din Germania. 
Cei mai îndirjiți dintre toţi, însă, erau legionarii. 

Legionarii! Cite nu i-au făcut legionarii în prima 
parte a campaniei electorale ! Au luat cu asalt tribu- 
nalele ca să-şi pună listele de candidaţi, s-au baricadat 
pe la sedii şi prin localuri, au organizat demonstraţii 
spectaculoase, au lansat manifeste incendiare, au atacat, 
prin foiţe clandestine, pe însuşi regele şi pe Duduia. 

— Sire, nu mai e campanie electorală, zise Muică, 
regelui, ci o adevărată răscoală. Sînt înarmaţi cu puști, 
cu pumnale, cu revolvere. Trag în armată şi în poliție! 

— Dizolvă-i ! Dizolvă-i ! Şi dacă se opun, arestea- 
2ă-i ! Arestează cît mai mulţi dintre ei. 

Şi se întîmplă ceva curios: Muică i-a dizolvat, ei s-au 
opus, dar cînd a fost să-i aresteze, s-au lăsat arestați. 
Parcă se rugau să fie arestați cît mai mulţi. Împotriva 
dizolvării armatei lui Aurică n-a protestat nimeni în 
afară de Dacu. Dacu era furios. Ceilalţi, însă, erau 
încîntaţi. Un concurent mai puţin în alegeri—şi încă 
un concurent atît de îngrijorător — nu poate decît să 
te bucure ! Mult s-a bucurat, firește, Traian Săpunaru. 

— Toată voturile îmi vor reveni mie ! se lăuda el, 
fără nici o discreţie. Așa e şi drept, pentru că nimic 
nu mă desparte pe mine de legionari. Programul meu 
e şi al lor. Şi eu şi ei vrem revoluţie naţională. 

Şi mai mult încă decît Traian Săpunaru s-a bucurat 
Caţă: 

— În sfîrșit, am scăpat de jidoviţii ăștia de legionari. 
Altă dată să știe să nu se mai vîndă jidanilor și să înșele 
pe bietul romîn cu revoluţia lor naţională ! Adevărata 
revoluție națională este a mea... și de azi înainte toți 
bunii romîni vor vota pentru mine ! 

Dar mare a fost dezamăgirea lui Traian și a lui Caţă, 
cînd Aureliu Cziucziewicz a dat un ordin de zi, prin care 
cerea legionarilor din Ardeal să voteze cu Iulian Dacu, 
celor din vechiul regat să voteze cu George Viziru şi în 
judeţele în care candidează personal mareșalul Neaţă, 
să-l voteze pe mareșalul Neaţă. De Traian Săpunaru 
nici nu pomenea. În schimb, stăruia asupra lui Caţă 
Coroiatu: 

— În nici un caz nu veţi vota cu lanciştii lui Caţă. 
Pentru că și de data aceasta, Caţă, ca şi în trecut, nu 
este decît o altă față a guvernului. A-l vota pe Caţă 
înseamnă a da voturile guvernului care ne-a făcut înalta 
onoare, în faţa istoriei, de a ne dizolva. 

Bineînţeles, certurile ori speranţele partidelor de 
opoziţie n-au dus la nimic: învingător în alegeri tot guver- 
nul a ieșit. Azi dimineaţă, regele l-a chemat la telefon 
pe Muică să-l felicite: 

— Sînt foarte-foarte mulțumit, domnule Muică ! Prin 
alegerile acestea, naţional-liberalii şi-au restabilit repu- 
tația de partid serios! Aş vrea să cunosc şi amănuntele ! 
N-ai vrea să vii la Sinaia azi după amiază? Te rog! 

— Sire ! i-a răspuns Muică. Să vă tulbur acum, în 
ajun de Anul nou? 

Adevărul era că Muică n-ar fi vrut să-şi tulbure 
propriul său ajun de an nou, cu o vizită care nu-i făcea 
nici o plăcere. Dar regele insistă: 

— N-o să mă tulburi de loc! Dimpotrivă !... Prin 
urmare, ne-am înţeles. Te aştept pe după masă la patru ! 

Nu mai era o invitaţie, ci un ordin şi Muică trebui 
să se supună. 

Muică vru să se uite la ceas, dar tocmai atunci intră 
Dinu. 

— Am ajuns! 

Muică se uită pe fereastră şi-l zări pe Puiu care-i făcea 
semne vesele de pe peron. 

— Uite-l şi pe ăsta ! zise Dinu. Se pare că te așteaptă ! 

Muică se ridică, îşi puse paltonul, își apucă servieta, 
dar deodătă se opri. Își amintise de un fapt căruia nu-i 
dăduse la vreme nici o importanţă. 

— Stau şi mă întreb, zise el lui Dinu Viziru, ce i-o 
fi venit regelui să-mi ceară acum o săptămînă, în toiul 

alegerilor, să scot poliția orașului Sinaia de sub ordi- 
nele ministerului de interne și s-o trec sub ordinele 
poliţiei palatului, care e supravegheată de Puiu şi 
de tat-său ! 

— Dracu să-l ia! mormăi Dinu. Cine mai poate ști 
la ce se gîndeşte scumpul nostru rege, dacă tot ce visează 
noaptea, face ziua! 

Prînzul regal era foarte vesel. În vederea sărbătorii de 
mîine, regele își poftise la Sinaia pe intimii săi, care 
începură de astăzi să bea şi să mănînce. Aureanu făcea 
portretul lui Jugănaru și toţi ceilalți rîdeau. 

— Nu ştiu dacă toţi naţional-țărăniștii sînt zgîrciți, 
dar el ştiu că este! În primăvară, cînd s-a întors de la 
Liga Naţiunilor și i s-a spus că mai bine ar da înapoi 
cele cîteva sute de mii de lei încasate din greșeală ca 
diurnă de deputat pentru zilele în care a lipsit, ştiţi ce a 
răspuns? « Dar de ce să-i dau înapoi? Nu dau nimic! 
Şi Dinu Viziru lipseşte de la Cameră. Cu toate astea, 
încasează diurna. Şi Dinu Viziru e multimilionar, nu 
ca mine 1»... Asta încă nu-i nimic. Are cel puţin scuza 
că e vorba de mai multe sute de mii de lei. Dar el e în 
stare să refuze invitaţia la masă a cuiva, ca să nu se 
simtă dator să-l invite și el!... N-ar lua un taxi să-l 
tai. Costă bani. Mai bine se roagă de prieteni şi așteaptă 
ceasuri întregi să-i trimită ei o mașină. 

Se trecu apoi la călătoriile reginei Maria. A fost 
la Paris. Apoi a plecat de la Paris la Mödling. De la 
Mödling la Belgrad. De la Belgrad la München. De la 
Miinchen în Maroc — unde a rămas pentru cîteva zile 
la Tanger, pentru că şi-ar fi scrîntit un picior. 

Soţia lui Schnitt, o blondină ariană de rasă pură, 
de dragul căreia marele industriaș părăsise confesia 
mozaică spre a trece la catolicism, îl întrebă îngrijorată 
pe rege, care stătea la dreapta ei: 

— Adevărat? 

— A, nu-i nimic ! o liniști Carol, care era foarte atent 
cu ea. Caldarîmul e de vină !... Marocanii n-au străzi 

asfaltate ca noi !... Dar mama și-a schimbat îndată 
pantofii şi i-a trecut ! 

— Cum? întrebă ea, cu admiraţie. Poartă cu ea 
pantofi de rezervă? 

— Evident, evident ! îi vorbi iar, plin de tandreţă, 
regele. Adică nu ea, ci un valet, care o însoțește peste tot. 

Mult ar fi vrut Carol să-şi bată joc de mama lui 
ceva mai puţin delicat, pentru că nu se astîmpără şi 
oriunde vine, se crede obligată să vorbească despre 
neînțelegerile dintre ea și fiul ei Carol. Dar putea el 
să spună ceva despre mahalagioaica asta bătrînă, care 
se zbate să atragă atenţia lumii asupra ei, pe orice cale 
o fi? Frumoasa Schnitt ar mai putea crede despre el 
că n-are inimă. O asemenea femeie să creadă că n-are 
inimă ? 

— Trebuie să știi, doamnă, că mama mea este o 
femeie extrem de prevăzătoare. În lunga ei carieră 
de regină a învăţat, cu sensibilitatea ei feminină, lucruri 
pe care cred că un rege-bărbat nici nu le-ar visa. Chesti- 
unea cu pantofii este pentru ea caracteristică. Mama 
mea, doamnă, este o femeie înarmată. Nimic n-o poate 
găsi nepregătită. 

Aureanu îi sări lui Carol în ajutor: 

— Şi patriotismul ei !... Nu pierde un singur prilej 
să facă declaraţii politice, care :ar putea sluji cauzei 
romîneşti. 

— Exact ! îl supralicită Cernescu. Aţi citit ce a spus 
la Cairo? 

Carol nu ştia că mama a fost și în Egipt. 

— La Cairo? se interesă el, ca un fiu bun care vrea 
să știe tot ce face mama. 

— Da! Maiestatea sa regina Maria a declarat că 
poporul romîn dovedește o excepţională forță de caracter 
prin felul cum rezistă bolșevismului ! 

Şi cum nu puteai pomeni de bolșevism fără să treci 
îndată, prin cea mai fulgerătoare asociaţie de idei cu 
putință, la Hitler, toată conversaţia se concentră în 
jurul marelui Fiihrer. Cel mai informat părea să fie 
Teianu. Mihail Teianu, de doi ani guvernator al Băncii 
Naţionale, era singurul şef politic care nu-și pusese candi- 
datura în alegeri. Calm, metodic, cu paşi siguri, Mihail 

Teianu îşi organiza propriul partid: Liga naţional-cor- 
poratistă, şi-şi lua angajamentul faţă de cei douăzeci 
şi șapte de membri gata înscriși, ca-n cel mult două 
luni, să vină la putere. Musafir al regelui în toate ocaziile, 
era în confidenţele lui şi se instruia pentru el în toate 
problemele şi faptele politice care priveau regimurile 
fasciste. Prin urmare, Teianu avea ce povesti suveranu- 
lui său şi celor din jurul lui. 

— Cred, zise, el că aţi auzit de spada pe care Hitler 
a trimis-o lui Gomez, dictatorul Venezuelei ! 

— Nu! făcu regele. A propos de ce? i 

— Gomez îşi sărbătorește cei douăzeci şi cinci de 
ani de cînd e conducătorul Venezuelei. 

— O! exclamă Aureanu. Ar trebui să-i trimitem 
şi noi ceva! 

— De ce? întrebă tînăra și frumoasa doamnă Beliotis, 
cu ochii spre Carol care stătea la stînga ei. 

— Pentru că sîntem rude ! îi zîmbi Aureanu. Socie- 
tatea Astra Romînă a trimis țărani romîni să muncească 
în Venezuela. 

Nu era tot ce putea spune mai spiritual Aureanu, 
dar regele rîse şi după o pauză respectuoasă, începură să 
rîdă şi ceilalţi. 

— O spadă? reflectă doamna Schnitt. Îmi place! 
E ceva romantic. 

— O spadă e puţin spus ! zise Teianu. O spadă bătută 
în pietre preţioase. Și cu felicitări. « Cele mai bune şi 
mai sincere felicitări pentru izbînda dumneavoastră. 
Mulţumim pentru excelentele exemple pe care ni le 
oferă lunga dumneavoastră domnie». 

— Care exemple? întrebă Atanasovici. Eu nu ştiu 
nimic despre el. 

— Ba, eu ştiu! zise Beliotis. Mai întîi şi întîi a dat 
ţării, în cursul fericitei lui domnii, trei sute de copii! 

— Citit? se miră mai mult decît s-ar fi cuvenit în 
societatea unui rege, doamna .Beliotis, 

— Cu o singură femeie? întrebă doamna Schnitt. 

— Ei! zise Aureanu. Prea ai și dumneata multe pre- 
tenţii ! Cu o singură femeie !... E mai greu! Dar 
tocmai ăsta este și norocul lui Gomez că nu-i femeie, 
ci bărbat, așa că lui îi vine ceva mai ușor! 

— Totuşi, făcu, gînditoare, doamna Beliotis, trei 
sute... e cam... 

Spusese aceste cuvinte simple cu atita drăgălăşenie, 
încît regele nu mai putu să reziste și-i şopti: 

— Eşti adorabilă! Te aştept astă seară la unu! 
Mateescu va veni să te ia! 

Aureanu, serviabil, căută să o scoată din nedumerire 
pe frumoasa Beliotis. 

— Te asigur că nu-i prea mult, coniţă, făcu el. Nu 
toţi îl costă ! Numai doisprezece sînt legitimi ! 

Ceilalţi rîseră, ca un omagiu adus regelui. El avea 
legitim numai unul. 

— Eu cred, zise Teianu, că Gomez poate n-ar avea 
atîția copii, dacă Venezuela n-ar avea atita petrol! 

Aici, soţia lui Schnitt se zăpăci cu totul. 

— Cum adică? întrebă ea. În Venezuela e nevoie 
de petrol, pentru... 

Rideau toți, şi încercau toţi să plaseze cîte o glumă, 
dar de atîta larmă, nu se putea pricepe nimic. Regele, 
însă, mai norocos, reuși să-i strecoare la ureche fru- 
moasei doamne Schnitt: 

— Eşti adorabilă ! Te aştept mîine seară la unu... 
Mateescu va veni să te ia. 

Teianu își dădu silinţa s-o scoată pe doamna Schnitt 
din nedumerire: 

— Nu, doamnă! În Venezuela e ca şi la noi. Dar 
vreau să spun că mulțumită petrolului, Gomez și-a 
putut permite să facă atiţia copii. 

Şi-o iniţie în tainele bogatei paternităţi a lui Juan 
Vicente Gomez. La început, el n-a fost decît un mic 
proprietar rural. Într-o zi, a dat peste niște terenuri 
petrolifere pe care americanii i le-au cumpărat pe un 
preţ mare — și de atunci s-a ţinut numai de exploa- 
tări de terenuri petrolifere. Puțin cîte puţin, pe măsura 
averii, își croi o situaţie care-i îngădui să pună mîna pe 
putere şi s-o țină bine, cu ajutorul americanilor cărora 
le-a dat în concesiune întreg petrolul. E dictator abso- 
lutist. Parlament are! Dar un parlament ales de el 
şi controlat de el, așa cum controlează şi tot exportul 
de vite din care-și ia partea, şi tot exportul de carne 
congelată din care-și ia partea, şi toată industria și 

comerţul de textile din care-și ia partea, și toate fabricile 
de conserve — tot! Nimic nu se face fără el. Înalţii 
funcţionari şi miniștrii, deşi sînt aleşi printre oamenii 
lui de încredere, înainte de a veni la el în audienţă, 
îşi fac testamentul. Serviciul lui de propagandă a căutat 
să-i dea un titlu cu care să treacă pe veci în istoria Vene- 
zuelei — şi au găsit: azi Gomez este numit «zeul 
şoselelor». 

— Titlu de zeu tehnic ! observă Schnitt. 

— Foarte modern ! zise şi doamna. 

— Dar şi pe merit! reluă Teianu. Şi-a luat şi aici 
partea, nu-i vorbă, dar azi ţara e brăzdată de şosele, 
în lung și-n lat. Gomez e foarte mîndru de ele. Cînd 
vin la el străinii să-l felicite pentru opera lui, el le spune: 
« Şoselele mele sînt mai mult decît bune şi frumoase. 
Ele mă ajută să reprim mai ugor revoltele sau răscoalele 
din ţară. Mulțumită iuţelii şi uşurinţii cu care te poţi 
deplasa pe şoselele astea, îmi trebuie o armată mult 
mai mică şi mult mai puţine automobile blindate 
pentru a menţine ordinea şi pentru a strivi încercările 
subversive». 

— Dar știi că e inteligent acest Gomez! strigă 
Carol entuziasmat. Foarte inteligent! 

Aureanu, însă, deşi uimit și el de ingeniozitatea lui 
Gomez, se arăta ceva mai sceptic: 

— Şi cu şoselele astea rezolvă toată problema? 

— Ba nu! zise Teianu. Mai are o instituţie destul 
de eficace și ea. li zice Puerto Cabella ! 

— Asta ce-i? întrebă Cernescu. 

— Un fel de Jilava a noastră ! 

În timp ce Teianu vorbea, Puiu apăru în prag şi 
rămase cu ochii țintă la rege. Cum îl văzu, Carol sări 
în picioare. 

— Mă iertaţi! 

Şi trecu în camera de lucru, unde-l aștepta Muică. 


+ 
Din ușă, încă înainte de a-i fi putut stringe mîna, 


regele îl copleși pe primul ministru cu complimente 
zgomotoase. 

— Domnule Muică, e mai mult decît m-aşi fi 
aşteptat !... E ceva extraordinar ! Mă felicit pe mine 
însumi că am avut ideea să-ţi dau dumitale misiunea 
de a asigura ţării un parlament tare. Bravo!... Îţi 
sînt îndatorat ! Cere-mi orice !... N-aş fi crezut !... Re- 
gret că un incident nefericit ne-a ţinut atîta vreme 
despărțiți unul de altul. Dacă din prima zi a restau- 
raţiei ne-am fi înţeles, țara era azi departe. Dar să nu 
mai vorbim. Ce a fost, a fost. Acuma e bine. Ai un 
parlament sigur, cu care vei putea remedia tot răul 
pe care guvernele național-țărăniste l-au făcut ţării. 
Din parte-mi, ai toată încrederea. Pornește-o la lucru ! 

Muică aşteptă ca regele să termine, îi mulțumi și 
vru să treacă la raport, dar regele îl opri: 

— Lasă, domnule Muică! Nu-i nevoie! La urma- 
urmei, esenţialul îl cunosc. M-ar interesa mai mult 
să ştiu dacă ai început să iei măsuri în chestiunea 
şomajului. E o problemă grea care nu suferă amînare... 
De pildă, şomajul printre intelectuali a devenit intole- 
tabil! Ce ai de gînd să faci acum... 

Şi scoase din buzunar o hirtie pe care Muică vedea 
bine că era pregătită şi citi: 

— ...cu 11.931 gomeri în corpul didactic primar ... 
cu 8.000 gomeri în corpul didactic secundar... cu 546 
şomeri printre artiştii dramatici... cu 1.500 gomeri 
printre avocaţi... cu 3.000 şomeri printre medici... cu 
4.500 şomeri printre farmaciști. .. şi cu 34.000 de stu- 
denţi pentru care, în condiţiunile de astăzi, nu există 
nici o şansă de lucru... Ce faci cu ei, domnule Muică? 

Pe nesimţite tonul excesiv de prietenos al regelui, 
luă accente acuzatoare îndărătul cărora lui Muică i 
se păru că distinge ameninţări. După felicitări, aşa- 
dar, regele îi şi cere socoteală pentru o situaţie de care 
nici n-a avut timp să fie responsabil. Luptind din răs- 
puteri cu oboseala care-i dădea senzaţia că din creştet 
pînă-n călciie este strîns într-un mulaj de plumb, Muică 
încercă să răspundă: 

— Sire, studiem chestiunea cu cea mai mare aten- 
ţie... şi... 
— E foarte bine! îl întrerupse regele, care totuşi, 
păstră în glas o nuanţă destul de decentă. Cit se poate 

de bine ! Dar mi se pare că studiile sînt mai mult pier- 
dere de vreme. Şi naţional-țărăniştii, cu Bagradian al 
lor, au tot studiat... şi uite unde am ajuns! Ar trebui 
procedat într-un chip mai expeditiv !... Bunăoară, nu 
înțeleg de ce guvernul dumitale nu priveşte șomajul 
prin prizma muncii naţionale. Văd că în această ches- 
tiune toate partidele au avut de spus un cuvînt. Pînă 
şi naţional-țărăniştii și-au introdus în program « pri- 
matul muncii naţionale». Poate rămîne partidul 
naţional-liberal în urmă? Tocmai partidul național- 
liberal? 

— Sire, răspunse Muică, în privința muncii naţio- 
nale, noi, liberalii, avem o tradiţie de care nu-mi este 
ruşine. Noi am promovat munca naţională încă în 
urmă cu şase decenii, odată cu întemeierea partidu- 
lui... şi am luptat pentru ea. Este adevărat că după 
tratatul de la Versailles principiul muncii naționale 
n-a mai figurat în program. Dar programul nu înseamnă 
nimic, sire! Problemele cele mai importante se fac 
fără program. lar dacă naţional-țărăniștii au adoptat 
oficial « primatul muncii naţionale», pot să vă comunic, 
sire, că şi noi ne pregătim să adoptăm oficial, « protecţia 
muncii naţionale»... 

Regele aruncă, neglijent, pe masă hirtiuța pe care 
o ţinea încă în mînă și răspunse, fără să se uite la 
Muică: 

— De acord! Numai că ar fi bine să vă grăbiţi! 

Erau cuvinte în doi peri, pe care Muică nici nu se 
osteni să le înţeleagă. Un singur gînd îl stăpînea: să 
scurteze audiența. 

— Sire, îmi daţi voie să mă retrag! Vreau să fiu 
încă în astă seară înapoi la Bucureşti. 

Regele nici nu încercă să-l reţină: 

— Bine, domnule Muică ! Şi-ţi urez petrecere fru- 
moasă şi la mulţi ani! 


x 


Era abia ora șase. Pînă la plecarea trenului mai erau 
trei ceasuri, pe care Muică le petrecu la vila doctoru- 
lui Barbut, fiul răposatului Miluţă Barbut, unde-l aştepta 

Dinu Viziru. Palid şi mai obosit ca de obicei, Muică 
spuse celor doi amici ai săi, de la primele cuvinte: 

— Cred că regele s-a săturat şi de noi! 

— Crezi? făcu Dinu alarmat. 

— Sînt convins! 

— Dar ce vrea? 

— Zice că nu sîntem destul de grăbiţi să răspun- 
dem la apelul naţiei. 

— Vorbeşte mai clar, dragă ! făcu, enervat, doctorul 
Barbut. Noi stăm ca pe ghimpi și tu îți rîzi de noi! 

— Da! zise Muică. E nemulțumit că noi, liberalii, 
am rămas în urma celorlalte partide cu problema muncii 
naţionale. 

— Dar cine se împotrivește? strigă Dinu. Doar am 
hotărit să introducem protecția muncii naţionale în 
program ! 

— Ei şi? zise Muică. O trecem ! Ba, ceva mai mult: 
o şi punem în aplicare, deși nu prea văd ce am mai 
putea pune în aplicare. Şi mai departe? Ce poţi să faci 
mai departe cu un derbedeu ca ăsta ?... Tot n-ai învăţat 
minte? Pe tilharul ăsta îl priveşte prea puţin dacă 
munca e naţională, sau nu. Altceva îl supără: că noi 
mai existăm ca partid şi că am obținut trei sute de 
mandate în alegeri! Pe naţional-țărănişti i-a desfiin- 
țat, sau crede că i-a desființat. Pe noi, nu ! Şi asta urmă- 
reşte: să ne spargă și pe noi în bucăţi. — 

— O fi vrînd să ne desființeze! zise Dinu Viziru. 
Dar nici noi n-o să stăm cu mîinile în sîn! 

— Şi ce-o să-i faci? îl întrebă Muică. 

— Să-i rezistăm ! 

— Cum să-i reziști? Cum poţi să-i rezişti, cînd o 
bună parte din ofițerime aşteaptă numai de la el de- 
coraţii, lefuri, înaintări ! Să faci revoluție? lar revo- 
luţie ? Cu cine? Cu marii fabricanți, cu marii bancheri, 
cu marii proprietari? Dar şi dintre ăştia cei mai mulţi 
fac acuma afaceri direct cu regele. Pe cine să te sprijini? 
Pe mica burghezie? Dar mica burghezie e supărată 
pe partidele istorice care au dat-o pe mîna marilor 
bănci şi industrii ! Pe țărănime? Care țărănime? 'Țără- 
nimea aceea nemulțumită de expropriere şi care ne-a 
părăsit îndată după război? Cu cine să reziști, domnule 

Dinu? Cu burghezia de mijloc? Dar burghezia de azi, 
mai e burghezia de ieri care vota în bloc pentru noi? 
Azi burghezia aceasta e fărimițată în zeci de partide — 
şi fiecare partid stă tot cu ochii la rege, pentru că puterea 
tot de la rege ştie că-i vinel 

— Nu toţi se uită la rege! zise doctorul Barbut. 

— De pildă...? 

— Dacu! 

Sugestia doctorul Barbut i se păru interesantă lui 
Dinu: 

— Ce-ar fi să stăm de vorbă cu Dacu? 

Muică se uită la Dinu, cu un foarte pronunțat zîm- 
bet de milă. Dacă filozoful de la Bădăcin mai poate 
fi o speranță, după cîte s-au petrecut în partidul na- 
țional-țărănist numai în aceste şase săptămîni de la 
căderea lui Crai-Voievod ! Alungat de rege de la pu- 
tere, Crai-Voievod a fost alungat de partid de la şe- 
fie. Dar nu Dacu i-a luat locul. Pe Dacu nu-l mai voia 
nimeni. Ci Jugănaru. Profeția lui Titulescu se adeve- 
rise: după Crai-Voievod, şefia cădea pară mălăiață 
în gura lui Jugănaru. Resemnat şi intransigent, Dacu 
hotărise să nu mai facă politică şi se retrăsese la Bă- 
dăcin unde se pregăti de alegeri. A se pregăti de ale- 
geri, însemna a se răfui cu Crai-Voievod. Peste cîteva 
zile, Jugănaru primea de la Dacu lista candidaţilor 
ardeleni, de pe care erau şterşi sau zvîrliţi mai la coadă, 
toți favoriţii lui Crai-Voievod. Scandalul care urmă 
grăbi inevitabilul: Crai-Voievod începu să-şi facă baga- 
jele spre a părăsi partidul naţional-țărănist, împreună 
cu un număr de ardeleni mai de seamă. Niciodată filo- 
zoful de la Bădăcin n-a fost mai sărac ca acum. Și un 
partid ca partidul naţional-liberal să stea de vorbă 
cu un asemenea falit? 

— Lasă-l pe Dacu în pace! răspunse Muică lui 
Dinu, cu un gest de dezgust. Nu este el în stare să-şi 
descurce treburile lui, vrei să le descurce pe ale noastre? 


+ 


În paltonul lui de stofă, cu gulerul ridicat din cauza 
frigului umed care-l pătrundea pînă la oase, Muică, 

însoţit de doctorul Barbut şi de Dinu, se îndrepta spre 
vagonul ministerial, cînd, deodată, un tînăr se repezi 
la el pe la spate, îl apucă de umăr şi-i trase cîteva gloanţe 
de revolver în cap. Fără să scoată un geamăt, Muică 
se prăbuși la pămînt, moale ca un sac gol. Între timp, 
asasinul o luă la goană şi ca să-și acopere retragerea, 
aruncă o petardă. Explozia zgudui tot peronul. Lumea, 
cuprinsă de panică, se năpusti spre ieşire, dar în aceeași 
clipă se auziră cîteva glasuri: 

— A fost prins! 

Muică zăcea, nemişcat, ghemuit în palton. Cineva 
fi ridică pălăria care zburase la cîțiva paşi mai încolo, 
şi încercă să i-o pună pe cap. Doctorul Barbut strigă: 

— Repede o targă! 

Nu se găsi targă. Un hamal sosi în goană cu un 
cărucior de bagaje, în care Muică fu încărcat şi trans- 
portat în biroul şefului de gară. Doctorul Barbut se 
aplecă peste Muică să-l examineze, dar îndată se ridică, 
îngrozit. 

— E mort! strigă el. 

Lângă el, Dinu Viziru, galben la faţă, privea cu 
ochii holbaţi cadavrul lui Muică, fără să-şi poată des- 
cleşta gura. 

— Ce facem acum, Dinule? îi strigă doctorul Bar- 
but, apucîndu-l de braţ. 

Şeful gării, căruia i se punea aceeaşi problemă, in- 
terveni: 

— Domnule doctor, trebuie să întrebăm mai întîi 
la palat! 

Ridică receptorul şi chemă poliția palatului: 

— Aloo, aici gara!... Acum cinci minute... A, 
ştiţi !... Bun!... Ce facem cu cadavrul?... Vărog!... 
Astept ! 

Puse mîna pe pilnie și se întoarse către doctorul 
Barbut: 

— Mi-a spus să aştept pînă-l întreabă pe domnul 
Puiu Florescu | 

Nu aşteptă mult: peste un minut, șeful gării vorbi iar. 

— Da !... Bine!... Am înţeles !... Să trăiţi! 

Puse repede receptorul în furcă şi începu să strige 
către mulțimea care se îngrămădea în birou: 

— Domnilor, vă rog să evacuaţi !... Imediat!.,. Vă 
rog !... Unde sînt: jandarmii?... Petrescu! Cheamă 
jandarmii !... Toată lumea să iasă afară!... Așa! 

Apoi, se apropie de Barbut: 

— Ordin de la palat ca domnul prim ministru să fie 
expediat îndată la Bucureşti, sau în vagonul ministe- 
rial, sau în cel de bagaje. 


+ 


Pe Gogu Elefterie, preşedintele partidului « Nihil 
sine rex», moartea lui Muică îl îmbolnăvi de supărare. 
Nu pentru că fostul prim ministru i-ar fi fost prieten 
şi nici pentru că ar fi avut pentru el cine ştie ce stimă 
deosebită. Prieten nu i-a fost răposatul. Cît despre 
stimă, ce stimă, Dumnezeu să mă ierte, poţi să ai pen- 
tru un om care, a doua zi după ce-ţi spune că decit 
să-i dea regelui mîna mai bine și-o taie —îşi pune 
cenuşă pe cap şi cerşeşte regelui o audienţă. Altul, în 
locul lui, s-ar fi spînzurat. Dar el, nu !... S-a bătut cu 
pumnul în piept, s-a umilit, a îngenunchiat, a plins — 
şi pînă nu s-a văzut prim ministru nu s-a lăsat! Cum, 
dar, să-ţi pară rău după un asemenea om, lipsit de 
onoare şi demnitate? Că a fost împuşcat? Să-i fie de 
bine ! Mai mult nici nu merita. Aşadar, supărarea lui 
Gogu Elefterie nu de la cel asasinat venea. Atunci, de 
unde? Dintr-o direcţie exact opusă: de la asasin. Asa- 
sinul era legionar. A mărturisit-o din primul moment. 
Fusese în ultimele alegeri candidat la deputăţie pe 
listele legionare şi pornise cu entuziasm în campanie 
electorală. A bătut nişte jandarmi, a tăiat fire telefo- 
Dice, a ocupat cu agenţii lui primăria comunei Vad, 
l-a înjunghiat pc primar — dar tocmai cînd credea că 
poporul era lămurit că numai de la Aurică îi poate veni 
miîntuirea, s-a apucat Muică să dizolve garda de fier. 
Supărat, candidatul a scos revolverul și a tras. Regele, 
îndată, a numit un nou guvern. Tot unul liberal. Ace- 
laşi. Numai primul ministru era altul: doctorul Gher- 
lescu. Și doctorul Gherlescu a luat două măsuri: să 
proclame starea de asediu şi să pregătească ceremonia 
înmormântării lui Muică. 

De aici, începea îngrozitoarea dilemă în care se afla 
Gogu Elefterie, tatăl Adrianei şi preşedintele partidu- 
lui « Nihil sine rex»: să participe, ori să nu participe 
la înmormîntare? Dacă va participa, cc va spune regele? 
Și dacă nu va participa, ce va spune regele? E drept 
că regele a dat o declaraţie că prin moartea lui Muică 
a pierdut un prieten, de care şi-a dat seama că ar fi 
putut face mult pentru ţară. Dar cine e în stare să pă- 
trundă gîndurile regelui? Mai ales că gurile rele spun... 
Hait !... lar am luat-o razna! Noroc că am spus-o 
în gînd şi nu m-a auzit nimeni... Şi apoi aicinue 
vorba numai de rege. Mai e la mijloc şi garda de fier. 
Garda de fier îndrăzneşte. Și Dumnezeu ştie cine stă 
în spatele ei de-o face atit de îndrăzneață și cine ştie 
pînă unde mai poate să-şi împingă îndrăzneala! Ei, 
cum să mergi la înmormîntarea lui Muică sub ochii 
gărzii de fier?... Ce-o să spună garda? Că Gogu Elef- 
terie e şi el francmason, că e şi el naţional-liberal, că 
e şi el vîndut jidanilor... Dar cîte nu pot să spună le- 
gionarii ăştia care au început să judece cu revolverul 
pe om, după simpatia sau antipatia cu care el îi priveşte ! 
Asta ar mai lipsi! Să-l împuște şi pe el ca pe Muică... 
Ar fi înspăimîntător! Să-l împuște pe el!... De ce? 
Cu ce a greşit el față de garda de fier? Cu ce? A contestat 
el vreodată drepturile naţiei domninante? A protestat 
el vreodată împotriva vreunei acţiuni care ar putea 
afirma legea sîngelui? S-a spurcat vreodată cu « ăia»... 
cu minoritarii? S-a declarat el împotriva expulzării 
ori suprimării tuturor acestor paşaportari? Nu! Slavă 
Domnului !... Poate sta în faţa legionarilor, drept şi 
senin, ca un om fără teamă şi fără prihană. Are conştiinţa 
curată !... Aşa că ar putea să se ducă și acuma la ei, 
să le spună: Fraţilor, eu, Gogu Elefterie... Bun!... 
Dar la înmormîntarea lui Muică te duci? o să mă întrebe 
legionarii. Aici e aici!... De dus nu s-ar duce, să nu 
se supere garda de fier!... Dar ce se face cu regele? 
Ce-o să spună regele cînd o să afle că tocmai Gogu 
Elefterie, şeful partidului « Nihil sine rex» nu s-a prezen- 
tat la înmormîntare? De ce?... Nu cumva Gogu Elef- 
terie e de acord cu asasinarea lui Muică?... În numele 
cui este de acord? Cine i-a dat dreptul să fie de acord? 

Eu, regele lui?... A stat de vorbă cu mine? M-a între- 
bat? Pînă una alta, eu, regele lui Gogu Elefterie, am 
poruncit să i se facă lui Muică funeralii naţionale ! Şi 
nu oricui i se fac funeralii naţionale. Ca să ajungi să 
ți se facă funeralii naţionale, trebuie să fii cineva în 
ochii lui vodă !... Așadar, ce te faci dacă, într-adevăr, 
regele îl regretă pe Muică? 

Ceasuri întregi, ceasuri întregi s-a zbătut Gogu 
Elefterie între frica de a nu-l supăra pe rege şi frica 
de a nu-i supăra pe legionari, pentru ca în cele 
din urmă, experiența lui de jurisconeult rutinat să 
se milostivească de el și să-i dea o formulă miîntu- 
itoare: 

— Nu fii prost, Gogule! Ce tot stai să te întrebi 
dacă să te duci sau nu la înmormiîntarea lui Muică? 
N-o să te duci! Scurt ! N-o să te duci!... Nu te băga 
într-o afacere care nu poate privi decît pe rege şi pe 
legionari ! Stai acasă şi fă-te bolnav pe două-trei zile... 
şi-ţi garantez că n-o să ţi se întimple nimic. 


* 


În sala aproape goală a Ateneului, cîțiva membri 
ai guvernului făceau de gardă în jurul trupului 
neînsuflețit al fostului lor președinte, care zăcea 
întins pe catafalc între coroane şi flori. Ceilalţi foşti 
colegi de cabinet ai lui Muică stăteau deoparte, 
cu capetele descoperite și cu jobenele îndoliate, 
într-o atitudine de plictiseală tristă, tristă, nespus 
de tristă. 

— Bieţii de ei! reflectă doctorul Bratu, care făcea 
grup într-un colț al sălii, cu Arghir și cu Grigore Arţag. 
Ți-e mai mare mila de oamenii ăştia ! Nici nu ştiu cum 
suportă o asemenea corvoadă. 

Arţag își roti ochii împrejur şi zise: 

— Nu s-ar putea spune că oamenilor noştri politici 
le vine greu să se despartă de Muică. În afară de noi, 
nu văd pe nimeni! 

Apoi, către Curelea de la Democratul romin, care, 
între timp, se apropiase de ei: 

— Dumneata trebuie să ştii: regele vine? 

— Nu! răspunse Curelea. E răcit. Mereu cu amig- 
dalita aceea a lui care nu-l lasă în pace. Și în orice caz, 
doctorul l-a sfătuit să nu asiste la înmormîntare, pen- 
tru că trebuie să se ferească de emoţii. Prea l-a zdrun- 
cinat moartea lui Muică! 

— Dar prinţul Nicolae? întrebă Arghir. De ce nu 
vine prințul Nicolae să-i ţină locul? 

— Prinţul Nicolae e și el răcit! 

— Dar de ce e răcit? 

— Pentru că e certat cu regele ! 

— A! De aia! făcu doctorul Bratu. Înţeleg! 

Arţag se mai uită o dată prin sală și făcu: 

— Nu-l văd nici pe Traian Săpunaru ! 

— E la Ciucea. 

— Răcit? 

— Foarte răcit ! 

— Dar Neaţă? 

— Și mai răcit! 

— Şi Stănescu o fi tot răcit? 

— Ce mai întrebi? făcu Arţag. E de la sine înţeles! 

— Dar Dacu? întrebă Arghir. 

— Răcit și Dacu ! zise, rîzînd discret, Curelea. Răcit 
şi Jugănaru | Răcit și Crai-Voievod ! Şi Bagradian !... 
Toţi sînt răciți!... 

— A! Uite unul care nu vrea să răcească ! făcu Ar- 
ghir răutăcios, arătîndu-l pe Aureanu care, în ţinută 
de doliu, se apropie de ei şi le întinse mîna, cu aerul 
solemn de circumstanță. 

— Îmi pare bine că v-am găsit! le spuse el, grav. 
Sîuteţi toţi în păr! Numai Gogu Elefterie vă mai lip- 
serte, ca bietul Muică să se poată lăuda că l-au însoțit 
la groapa de veci toate partidele istorice. 

— Gogu Elefterie e răcit, domnule Aureanu ! zise 
Curelea. 

— Păcat ! reflectă Aureanu. 

— Nu-i nimic ! făcu Bratu. Îl înlocuiești dumneata... 

— ...§i cu succes! adăugă Argbhir. 

— Numai dacă fuzionăm ! rîse Aureanu care nu se 
Supăra pentru atita lucru. 

— Atunci, făcu Bratu, propun să fuzionaţi, măcar 
Pentru înmormîntare ! 

Riseră toți pe cît este permis să rizi într-o astfel de 
tristă împrejurare și propunerea fu acceptată: dacă nu 
chiar braţ la braţ, dar aproape braţ la braţ, Arghir și 
Aureanu, flancaţi de doctorul Bratu și Grigore Arțag, 
păşiră, solidar, în spatele dricului, hotăriți să nu se 
despartă pînă ce nu vor fi siguri că tot ce s-a putut 
face pe lume pentru cel care a fost Muică, s-a făcut. 

La înapoiere, Argbhir îl pofti pe Aureanu în maşina 
lui. Aureanu se bătu cu mîna peste frunte, furios foc 
pe sine însuși: 

— Păcătosul de mine !... Să uit! Trebuie să te fe- 
licit ! Aud că regele ţi-a dăruit o maşină! 

— Este adevărat ! Asta-i mașina ! Dar i-am spus că 
o primesc nu pentru mine, ci pentru așezămintele mele ! 

— M-aș fi mirat să fi fost altfel! zise Aureanu, 
punind piciorul pe scară. Cu modestia dumitale... 

Arghir avu presentimentul că fuziunea începe să se 
destrame, dar, pentru ca el nu-și poată reproşa că are 
vreo vină în grăbirea deznodămîntului, schimbă vorba. 

— Mi s-a spus că George Viziru a avut obrăznicia 
să trimită condoleanţe văduvei lui Muică ! zise el. Speră, 
probabil, să-și facă drum spre șefia partidului. 

— Mai greu! răspunse Aureanu. La prezidenţia 
partidului vine Dinu. Precis! 

Pe lingă ei trecu și le-o luă înainte, o mașină în 
care-l recunoscură pe Stănică Popescu. 

— VUite-l pe Stan! făcu Aureanu. Cunoști combi- 
nația ! Tratează cu Coty vînzarea Globului/ Îi cere 
cinci sute de milioane de franci. 

Lui Arghir nu-i venea să creadă: 

— Ce interes are Coty să cumpere Globul? Nu 
pricep ! 

— Păi de ce să nu pricepi? Coty este agentul lor- 
dului Rothermere. .. 

— Da! Ei şi? 

— Şi lordul Rothermere face propagandă pentru re- 
vizuirea tratatelor în favoarea maghiarilor ! 

— Cu atît mai mult! Ce caută Stănică în afacerea 
asta, cînd el este antirevizionist? 

— Ah, frate Culaie, frate Culaie ! îi răspunse Au- 
reanu cu un riînjet. Păi tocmai aici e tot chichirezul: 

cînd i-a propus lui Coty, să-i vîndă Globul, Stănică i-a 
spus: « Nu wta, domnule Coty, că eu nu-ţi cer cinci 
sute de milioane numari pentru gazetă. În prețul ăsta, 
intră și liga mea antireyizionistă 1»... E clar? Dacă 
franţuzul Coty, adică “nglezul Rothermere, dă banii, 
orice opoziţie a lui Stă mică Popescu la revizuirea tra- 
tatelor dispare. Liber, © Hothermere să desființeze în- 
dată liga antirevizionistă și liber e să facă din Globul 
antirevizionist, o foaie xevizionistă ! 

— Ticălosul ! mormăi Arghir, revoltat. Şi doar e bun 
patriot ! 5 

— Ce are a face SCripca cu iepurele ! răspunse Au- 
reanu care se uită cu atita încordare pe fereastra ma- 
şinii, încît atrase atenția Jui Arghir. 

— Ce-ai văzut acolo, dragă? îl întrebă Arghir pe 
Aureanu. 

— Curios! zise Aureanu. O ambulanță a Crucii 
Roșii în curtea Palatulu;, i 

Arghir îngălbeni: 

sie Vreun accident, Doamne fereşte ! strigă el, spe- 
riat. I-o fi rău regelui! , Gheorghe, opreşte! 

f Cei doi bărbați politici coborîră, precipitat, din ma- 
şină, dar nici n-apucară şă intre în palat, că le ieși 
înainte însuși generalul Mateescu. 

— Ce s-a întîmplat, domnule general? îl întrebă 
Arghir, pe faţa căruia ge citea groaza. 

— Ce să se întîrmple, domnule profesor? 

— Dar ambulanţa, domnule general? Ce e cu am- 
bulanţa ? 

Generalul se înveseli, 

_ — Aaaa! Ambulanţa? Nu-i nimic !... Ştiţi că a sosit 
în capitală artista Viteză de cinema Nany Nany! 

Arghir nu ştia. Aureapu știa. 

— Desigur că ştiu! zige el. Şi ce-i cu ea? 

— Cred că n-o să fe nimic grav! zimbi generalul 
Mateescu. A fost primiti iy audienţă de rege... şi acum 
trebuie să fie scoasă cu ambulanţa ! 

— Asta e? izbucni Aureanu într-un hohot de ris. 
Carevasăzică, maiestate) ga regele e bine! Auzi, dom- 
nule ! Şi noi, care, ne-am speriat de pomană !... Ei, 
bravo !... Să fii sănitogs și să ne ierți de deranj! 

Şi apucîndu-l de braţ pe Arghir îl trase după el, spre 
maşină. 

— Prin urmare, îi zise el, e adevărat ce spunea Cu- 
relea, că regele nu poate veni la înmormintare, pentru 
că-l supără amigdalele alea ! 

Orice ar fi fost dispus Arghir să-i ierte lui 
Aureanu, dar un singur lucru nu-i permitea: să-l ia 
pe rege peste picior. Înţepat, îl strivi pe Aureanu 
cu o căutătură de dispreț și de scîrbă, și îi șuieră 
printre dinţi: | 

— Domnuleeeee.... ! 

Şi se urcă singur în mașină. 

Astfel, se isprăvi și această fuziune care trăi mult 
mai puţin decît spaţiul unei roze. 


x 


Regele, care-l rugase pe noul său prim ministru, doc- 
torul Gherlescu, ca îndată după înmormîntare să vină 
la el, se părea că acum era perfect sănătos, pentru că 
se plimba prin cameră destul de bine dispus, cu o hîr- 
tie pe care nu se îndura s-o lase din mînă. Era tele- 
grama trimisă de Hitler, care exprima regelui și gu- 
vernului romîn sincerele lui regrete pentru moartea lui 
Muică. Carol o citea, o recitea şi zîmbea. Hitler crede 
că a lucrat pentru interesele lui. Dar Hitler se îngeală. 
Deocamdată Hitler a lucrat pentru interesele mele, ale 
regelui Carol Il. Hitler crede că m-a luat prin surpriză. 
S-o creadă ! N-a fost pentru mine nici o surpriză. S-au 
găsit chiar printre oamenii de încredere ai lui Hitler destui 
să mă informeze asupra celor ce pregătesc Împotriva lui 
Muică. Numai că eu am închis ochii, fiindcă Hitler a 
înarmat mîna asasinilor, ca să tragă exact în acela pe 
care eu, regele Carol II, țineam să-l suprim, pentru că 
era singurul om de valoare care se mai găsea în par- 
tidul naţional-liberal. Hitler credea că, prin asasinarea 
lui Muică, va da mai multă autoritate legionarilor. 
Dar încă o dată, Hitler se înșeală. Prin asasinarea lui 
Muică, am cele mai legale pretexte să iau împotriva le- 
gionarilor măsuri care să-i sperie şi să-i silească să mă 
urmeze numai pe mine. Hitler crede că prin asasinarea 

lui Muică mă va intimida în asemenea măsură încît 
mă va sili să mă scutur de sprijinul Franţei și al 
Angliei. Pentru a treia oară Hitler se înșeală. Dim- 
potrivă ! Prin măsurile pe care le voi lua împotriva 
legionarilor, voi demonstra Franţei şi Angliei că sînt 
azi, mai mult ca oricînd, alături de ele! De altfel, 
Franţa și Anglia și America ştiu și aşa că în orice 
caz sînt alături de ele !... Unde-mi depun toți banii 
pe care îi scot din țară?... Nu în Franţa, în Anglia 
şi în America? 

Așa-l găsi primul ministru Gherlescu, pe rege: 
satisfăcut și optimist. Regele se interesă pînă în 
cele mai mici detalii de felul cum a decurs înmor- 
miîntarea lui Muică, de arestările care s-au făcut 
printre membrii gărzii de fier şi de starea de spirit 
care domnește în partid, după atentat. Apoi, îi spuse 
lui Gherlescu: 

— Domnule doctor, dă-mi voie să-ți acord colanul 
ordinului Ferdinand I pentru osteneala dumitale ! 

Pe doctorul Gherlescu începură să-l ardă urechile. 
Numai de două zile prim ministru — și gata, decorat 
cu colanul ordinului Ferdinand I! 

— Vă sînt profund recunoscător, sire ! zise el, îne- 
cîndu-și lacrimile de necaz. Am făcut tot ce mi-a fost 
cu putință... 

— Şi ai făcut mult ! îi răspunse regele, cald. Acuma, 
însă, va trebui să trecem la un guvern de concentrare. 
Anarhia crește. Garda de fier n-are de gînd să se as- 
tîmpere. Numai un guvern energic, de concentrare, ar 
putea face faţă împrejurărilor. Pe cine recomanzi dum- 
neata, domnule doctor? 

— Cred că numai un guvern naţional-liberal ar 
putea satisface pe maiestatea voastră ! 

Puțin mai tîrziu, cînd Gberlescu veni să-l informeze 
pe Dinu că a fost concediat, acestuia i se păru că vi- 
sează urit: 

— Ce faaace? După două zile? Atunci ce rost a mai 
avut tot guvernul? 

— Un rost a avut! Să-l înmorminteze pe Muică. 

— Halal rost! Prin urmare, guvernul Gherlescu a 
fost un guvern de înmormîntare ! Am ajuns bine | Ca 

mîine o să-l mai vedem că-și numeşte guverne de un 
ceas, care să-i aranjeze vreun rendez-vous cu damele lui ! 
— O să-l vedem, Dinule, o să-l vedem! 


* 


După ce îmbucă ceva în grabă, profesorul Arghir se 
retrase în birou unde putea medita mai bine dacă să 
spună sau nu regelui cu cîtă neruşinare vorbeşte des- 
pre el Aureanu. Era încă nehotăriît şi era încă departe 
de a se hotărî, cînd Nelu Pedicuristu, fost redactor la 
Drumul nostru al lui Serafim Mărunţelu şi de cîteva 
luni prim-redactor al gazetei Vorba ruminului, veni la 
el, cu ochii rătăciţi şi cu părul vilvoi: 

— Domnule profesor, sînteţi singura noastră spe- 
ranță. Directorul nostru Naie a fost şi el arestat)... 
Vă rog interveniți pentru el, că se duce gazeta 
de rîpă! 

Ştirea i se păru lui Arghir atît de neverosimilă, încît 
crezu că Nelu îşi bate joc de el: 

— Naie? Naie arestat? Ce vorbeşti, dragă? De 
unde vii? De la bodegă? 

— Ba viu de la gazetă, domnule profesor ! Sîntem 
morți, domnule profesor !... Fără directorul nostru, 
gazeta nu face două parale ! 

— Şi de ce l-au arestat, dragă? 

— Pentru un articol publicat acum două săptă- 
mîni, şi-n care vorbea despre asasinarea lui Barbu 


Catargiu !... Cică ar fi fost o incitare indirectă 
la asasinarea lui Muică !... Şi l-au închis !... Pentru 
un articol ! 


— Dar cine l-a închis? întrebă Arghir, uluit. 

Vedea că Nelu e treaz şi tot nu-l credea. Cine a 
îndrăznit să-l închidă pe Naie, pe Naie, prietenul 
regelui ?... Pesemne că regele habar n-are de toată 
afacerea asta. 

— Nu ştiu ! răspunse Nelu, prudent. 

— Bine ! Voi interveni! Miine dimineaţă mă duc 
la rege! 

— Mulţumesc, domnule profesor !... Și să vă mai 
spun ceva, domnule profesor! Poate n-aţi avut cînd 

să fiți informat. Ştiţi pe cine l-a însărcinat regele să 
facă guvernul? Pe Trişcă ! 

Arghir nici nu știu, dar nici nu se mai întrebă dacă 
ştie ce face. Furia îi puse tocul în mînă şi-i dictă o 
telegramă către rege, în care-i spunea numai cîteva 
cuvinte: « Cînd Trișcă e prim ministru, Naie Naie merită 
măcar libertatea». Apoi înmînă lui Nelu hiîrtia: 

— Te rog, aibi dumneata grijă ca telegrama asta 
să plece îndată ! 

— O expediez chiar eu, domnule profesor ! Vă mul- 
“ţumesc !... Noapte bună! » 

Arghir se uită la ceasornic şi cînd văzu că e ora 
zece, începu să spere că cel puţin pe ziua de azi, lista 
necazurilor s-a încheiat. Dar trebui să aștepte foarte 
puţin ca să-și dea seama că necazul cel mare, adevă- 
ratul necaz abia e pe drum, odată cu fiu-său Mircea. 

— Ai auzit, tată? strigă Mircea, cum intră pc ușă. 
Trișcă... prim ministru ! 

— Am auzit! Halal ţară !... Trişcă prim ministru, 
şi pe Naie îl ține închis... Dar i-am telegrafiat regelui... 
să ştie! 

Şi-i relată lui Mircea cuprinsul telegramei. Mircea 
ascultă şi se arătă foarte amărit: 

— Să mă ierţi, tată, dar cred că ai greşit. Dacă ai 
şti ce frumos vorbeşte Trișcă de tine! L-am văzut 
după înmormintare. Zicea că vrea să te vadă. E plin 
de recunoştinţă pentru dragostea cu care i-ai încurajat 
încercările lui literare din Sămănătorul, acum două- 
zeci de ani. 

Arghir își trecu, nervos, mîna peste frunte și peste 
ochi şi murmură, jalnic: 

— Îmi pare rău!... Dacă ştiam... 

Blondă, durdulie, micuță, Valerica avea gaptespre- 
zece ani şi doi ochi albaştri de o nevinovăție demnă de 
pasiunea unui rege, dar n-avea noroc. Nu trecuseră nici 
zece minute de cînd intrase la rege şi toată casa civilă 
şi militară a curţii se cutremură de vaiete, de ţipete şi 
înjurături. Îndată după aceea, o uşă se deschise cu zgo- 
mot şi Valerica, proiectată ca un obuz din dormitorul 
regal, zăcea pe culoar, mai mult moartă decît vie, palidă, 
despletită, zgîriată şi scuturată de hohote de plins. Func- 
ţionarii, ofiţerii, valeţii, se uitară unii la alţii, dar ca de 
obicei, rămaseră tăcuţi. Singurul care vorbi fu Puiu: 

— Se pare că regele nu-i mulțumit de guvern! 

Puiu avea semnele lui, care nu-l înșelau niciodată. 
Regele, fire sensibilă, aşa reacționa la cele mai mici 

neajunsuri politice. Mai cu seamă auma, cînd dificul- 
tatea prin care trecea nu era mită, ci mare. Noul 
guvern era constituit. Toate locurile erau ocupate. Numai 
un scaun rămînea gol: cel al ministerului de externe. 
Dorinţa regelui. era ca la externe să rămînă Titulescu. 
Titulescu, însă, nu prea răspundea la sentimentele 
regelui. Încă de la Geneva a trimis vorbă că nu vrea 
să fie ministru de externe al acestui guvern, decît dacă 
i se dau garanţii. Chemat stăruitor să se întoarcă în 
ţară, Titulescu a sosit aseară la București, dar înainte 
chiar de a se fi prezentat regelui, a și dat presei declaraţii 
că nu preia portofoliul externelor decit numai cu garanţii 
serioase. Era peste puterea de răbdare a lui Carol. El 
îl vrea pe Titulescu la externe — și Titulescu îi ţine 
piept !... Spînul ăsta... Dumnezeu să mă ierte... 
are curajul să-i stea împotrivă! Plin de minie, regele 
îl chemă pe Mateescu: 

— Mateescule, adu-mi-o îndată pe Valerica. 

Valerica a venit aseară, dar problema lui Titulescu 
tot nerezolvată trebui să rămînă pînă azi dimineaţă la 
9, cînd « spinul» veni la palat însoţit de Trică, noul 
preşedinte al consiliului de miniștri. 

— Domnule Titulescu, îi zise regele, fără dumneata, 
guvernul nu este guvern! 

— Sire, daţi-mi garanţii că-mi voi putea duce mai 
departe politica mea democratică de la Geneva și 
guvernul va fi guvern. 

— Ce garanţii, domnule Titulescu? Noi doar avem 
interesul să mergem cu aliaţii! 

— Interesul îl avem, sire, dar ride lumea de mine. 
Aici se încurajează garda de fier, care este de fapt orga- 
nizație nemţească, şi eu să vin în apus să asigur lumea 
că rămînem credincioși Franţei şi Angliei! 

— Dar, domnule Titulescu, te rog să mă ierți! 
interveni Trişcă. Unde vezi dumneata că noi încurajăm 
garda de fier? Facem arestări peste arestări şi data 
procesului a și fost fixată. 

— Ştiu, domnule Trişcă, dar odată cu arestările 
gardiştilor, v-aţi găsit să urmăriți mai cu înverşunare 
ca oricind pe comunişti !... La un gardist, arestaţi 
zeci de comuniști, sau bănuiţi de comunism. Asta n-o 

spun eu, ci mi-o spune guvernul sovietic, cu care tre- 
buie să încheiem un pact de amiciţie. 

Evaziv, regele răspunse pentru Trişcă: 

— Vom încheia, vom încheia ! 

— Va trebui să încheiem, sire! Ne-o cere Franţa. 

— Ştiu! făcu regele, ceva mai animat. Şi cere- 
rea Franţei va fi împlinită. De aceea te rog să fi 
ministrul nostru de externe. Eşti singurul în stare 
să ducă la bun sfîrşit o sarcină atît de puţin plăcută 
ca asta. 

— Sire, în politică nu facem numai lucruri plă- 
cute, ci mai mult lucruri impuse de necesităţi. Nici 
Franţa, care e mult mai departe decît noi de granița 
Rusiei, nu se hotărăşte cu plăcere să încheie pactul cu 
Moscova. Și totuşi o face, de frica Germaniei. 

Regele oftă: 

— Numai că dacă ştii unde începi, nu poţi şti unde 
sfirgeşti. 

— Da, sire!... Dar nimeni nu poate fi atît de 
perspicace, încît să se pună cu totul la adăpost de sur- 
prize. Totuşi, un lucru e sigur: Germania revizionistă 
ține să facă război. Avem vreun interes oarecare să 
facem război cot la cot cu o Germanie revizionistă? 

— Nu! recunoscu regele. Fireşte că nu! 

— Tocmai de aceea, cer garanții ! 

Regele zimbi: 

— Dar ce garanţii mai bune pot da Franţei şi An- 
gliei că guvernul meu nu se va abate de la politica lui 
democratică, decît numirea dumitale la externe? 

— Sire, asta poate fi o garanţie față de Franţa și 
Anglia. Dar pentru ca eu să pot fi garant, trebuie să 
mi se dea mai întîi mie garanții. 

Primul ministru, care-l cunoștea bine pe Titulescu, 
îi vorbi cu cel mai cald patetism: 

— Domnule Titulescu, țara nu se poate lipsi de 
talentul dumitale fără pereche, nici de adînca dumitale 
cunoaştere a problemelor europene. Țara noastră n-are 
doi oameni ca dumneata, care să dispună de atita com- 
petenţă juridică şi care să găsească cu atîta ușurință 
soluția cea mai rapidă şi cea mai potrivită în proble- 
mele cele mai grele. Fără exagerare, domnule Titu- 

lescu, dumneata joci un rol unic în diplomaţia uni- 
versală şi ai un cuvînt hotăritor la Geneva, ca și în 
Mica înţelegere. Fără dumneata, Mica înţelegere n-ar 
fi luat fiinţă şi n-ar exista, ceea ce ar fi pentru noi un 
adevărat dezastru. Dacă dumneata refuzi să iei în 
mînă externele, cauza noastră este compromisă la Liga 
Naţiunilor, unde acest principiu democratic al egali- 
tății între statele mari şi mici este apărat cu atita ta- 
lent de dumneata... i 

Ceva mai puțin categoric, Titulescu răspunse: . 

— Vreau garanţii ! 

Regele simţi că acuma e momentul să-i dea lovitura 
de graţie şi-i apucă mîna: 

— Ce garanţii mai mari pot să-ți dau decît dra- 
gostea şi admiraţia mea nemărginită ? 

Rezistenţa lui Titulescu se prăbuşi. 

— Rămin, sire !... Rămiîn, sire, cu conştiinţa că ser- 
vesc ţara şi tronul. 

Regele și Trişcă răsuflară ușuraţi: în sfîrșit, spinul 
a capitulat. Şi trecură îndată la cea mai acută pro- 
blemă a zilei: cea a datoriilor publice. Trebuie reduse 
datoriile publice, pentru că ţara n-are bani. Şomajul e 
mare. Producţia, scăzută. Exportul, aproape inexistent. 
Din cauza lipsei de bani, statul este silit să reducă sa- 
lariile, ţăranii nu-și pot plăti datoriile, contribuabilii 
nu-şi pot plăti birurile. Dacă străinătatea stăruie în 
a cere să i se restituie sumele împrumutate, statul va. 
trebui să reducă şi mai mult salariile, să concedieze şi 
mai mulți muncitori, să strîngă şi mai mult şurubul 
fiscal. Lucrurile acestea vor duce la revolta întregii 
ţări. Or, de la revoltă la bolşevizare... 

— Absolut ! admise Titulescu. Dacă străinătatea nu 
înțelege să ne reducă cifra datoriilor publice şi ne lasă 
în mizerie, avem bolşevism. 

— Şi e bine? îl întrebă regele. 

— Nu! Categoric nu! 

— Prin urmare, vei susține memoriul? îl întrebă 
Trişcă. 

— Cu toată energia ! îi răspunse Titulescu. Franţa 
şi Anglia trebuie să ne ajute gi ne vor ajuta cu 
plăcere. 

Din primele zile de guvernare, Trişcă începu să bată 
pe la ușile şefilor politici de opoziție mai importanţi, 
însoțit de zece agenţi de poliţie: opt lăsa afară şi cu 
doi pătrundea în casă. 

— Descindere ? întreba, speriat, omul politic respectiv. 

— Nu! răspundea Trişcă. Destindere ! Destinderea 
este un imperativ naţional. Iar scopul destinderii este 
un guvern de concentrare! 

— Cu zece agenţi de poliție? 

— E necesar! zicea Trişcă. De cînd cu asasinarea 
lui Muică, noi, factorii de răspundere ai ţării, trebuie 
să fim foarte prudenţi. 

Şi îngrijorat: 

— Giîndegte-te şi dumneata ! Dacă ne asasinează şi 
pe noi... pe dumneata, ori pe mine... cine o să ne 
înlocuiască ? 

Numai atunci omul politic își amintea cît de mult 
îi plăcea lui Trişcă să vadă prin toate ungherele com- 
ploturi şi complotiști şi se liniştea: primul ministru 
naţional-liberal venea într-adevăr la el cu zece agenţi 
de poliție nu pentru descindere, ci pentru destindere. 

— Bine, domnule Trişcă ! Dacă vrei destindere, fie 
destindere ! Dar înainte de toate, alegeri. 

— Ce alegeri? se mira Trişcă. N-avem parlament? 

— Şi vrei ca noi să ne destindem cu parlamentul 
dumitale naţional-liberal? Uiţi, pesemne, în ce condi- 
ţiuni v-aţi aranjat majorităţile ! Nu !... Dă-ne alegeri 
gi facem destindere ! 

— Nu se poate! 

— Nu se poate... fii sănătos ! 

Mai toţi îi dădeau lui Trişcă același răspuns: des- 
tindere, dar cu alegeri. 

La început, Arghir a răspuns ca şi ceilalți: alegeri. 
La care, Trişcă îl luă cu altele. Avea proiecte mari. 

— Voi lua măsuri care vor face să vibreze ţara în- 
treagă. Voi începe cu presa. 

— Ce să faci cu presa? 

— O voi reglementa ! 

— Bun! Bun de tot! Te rog să controlezi cum con- 
vine unor ziare să apară cu un leu. De unde banii? 

— O voi face !... După aceea, voi militariza univer- 
sitatea. În fiecare duminică voi pune pe studenţi să 
facă exerciţii de tir ! 

— Ca să te nimerească mai bine ! făcu Arghir, care 
de data aceasta nu mai putea fi de acord cu Trişcă. 

— Nu! Ci ca să aibă o preocupare şi o pregătire! 

— Care şi pentru ce? 

— Pentru a apăra graniţele. 

— Împotriva cui? 

— Împotriva dușmanilor ! 

— Domnule Trişcă, nu uita că deocamdată principalii 
noştri duşmani sînt legionarii, care trag cu revolverul. 

— Vom lua măsuri! Am arestat pe toţi conducă- 
torii... Pe Aureliu Cziucziewicz, pe Zizi Grăniceru, pe 
Jonescu-Ciurcheni, pe Precup, pe Lulu Malacu, pe Mă- 
tase, pe Cantemireanu, pe Prapală, pe Naie Naie... 

— Ba, să ştii că pe Naie îl apăr! Îl apăr! Garda 
de fier e una... şi Naie e alta. Naie este o glorie a ştiinţei 
noastre... Pe Naieîlapăr... E ruşinos ca un savant ca 
Naie să scrie o carte de filozofie sub paza jandarmilor ! 

— Bine, domnule profesor ! zise Trişcă. După cîte 
înțeleg, dumneavoastră sînteți pentru destindere, nu- 
mai dacă-i dăm drumul lui Naie! Voi supune imediat 
cazul regelui ! Dacă regele aprobă... 

Pe Arghir începu să-l furnice pielea de spaimă. Cum 
de n-a înţeles că Naie, prietenul regelui, n-a putut fi 
arestat decît cu voinţa regelui — și că a pretinde lui 
Trişcă eliberarea lui Naie este a se pune împotriva 
însăși voinţei regale ! Descumpănit, Arghir bilbii: 

— Dar nu m-ai înţeles, domnule Trişcă ! Eu nu con- 
diționez destinderea de eliberarea lui Naie 1... Subscriu 
la destindere de pe acuma, cu ambele miini. Cît despre 
Naie, regele nostru este un rege înţelept şi se va putea 
conduce singur după legile dreptăţii şi fără îndem- 
nurile şi îndrumările mele ! 


* 
Cel mai dîrz dintre toți, se ținu Jugănaru: 


— Dacă e vorba să ne destindem, domnule 'Trişcă, 
nu înţeleg de ce noi, național-țărăniștii, ne-am destinde 

cu voi liberalii şi nu ne-am destinde mai bine cu 
național-țărăniștii ! 

Nu era o inspiraţie de moment, ci o idee pe care 
o rumega de cîtăva vreme şi care acuma se cristali- 
zase. În faţa reacţiunii care creştea, Jugănaru era 
mai mult ca oricînd hotărît să ridice drapelul demo- 
craţiei — şi să regrupeze în jurul acestui drapel pe 
toţi fiii rătăcitori naţional-țărăniști. Totuși, Jugănaru 
poate nu s-ar fi hotărît să treacă imediat la acţiune, 
dacă Trişcă n-ar fi venit la el să-i propună o destin- 
dere între partide, ca un mijloc de apărare împotriva 
gloanţelor gărzii de fier. De destindere cu liberalii, 
Jugănaru se temea mai mult decît de gloanţe. De gloanţe, 
dacă ai noroc, scapi. Dar de liberali, dacă încapi pe 
mîna lor, poți să-ţi iei, pe veci, rămas bun de la putere. 
Speriat, deci, Jugănaru începu lupta pentru destinderea 
între naţional-țărăniști şi naţional-țărăniști, 

— Am fost, sînt şi voi fi, declara el pe la întruniri, 
pentru democraţie. Dar prin democraţie înţeleg nu 
democraţia învechită şi ruginită, ci o democraţie nouă, 
proaspătă, activă, dinamică. Pe scurt, domnilor, o 
democraţie corijată. 

Democrat o viaţă întreagă, nu putea suferi să vadă 
democraţia — obiectul dragostei lui — ruginită și înve- 
chită, ci nițeluş corijată, după cum cereau noile vremuri. 

Pentru această democraţie corijată, Jugănaru găsi 
îndată un suflet înțelegător în doctorul Bratu, șeful 
partidului țărănesc, care găsi şi el că numai unită, 
democraţia ar putea da la cap guvernului național- 
liberal. 

— Ai dreptate, frate Jugănarule ! Tu ai 29 de scaune 
în Cameră şi eu 11. Pe cînd, dacă ne-am da mîna, am 
avea la un loc 40. 40 nu-i nici 29, nici 11. E 40! 

Reîntoarcerea lui Bratu în partidul naţional-țărănist 
fu sărbătorită la clubul naţional-țărănist ca un triumf 
al democraţiei. 

— Noi sîntem un partid de progres, un partid de 
crez. Zace aici ceva, în capetele noastre. Ceea ce dă 
farmecul vieţii noastre, e că ne-am considerat şi ne 
considerăm o familie. Legăturile noastre de inimă nu 
s-au rupt niciodată. Sînt mișcat cînd îl văd pe fratele 

meu din totdeauna, pe doctorul Bratu, din nou în casa 
noastră părintească naţional-ţărănistă. 

La aceasta, doctorul Bratu răspunse cu ochii în 
lacrimi: 

— Dacă Jugănaru, vechiul meu frate de cruce, a 
spus că e mișcat, el, pe care-l consider un spirit mai 
ponderat şi mai pozitiv, veţi înţelege de ce eu, care 
sînt sentimental, mă simt copleșit de o profundă emo- 
ţie... Între noi, de fapt, n-a existat niciodată vreo 
dușmănie personală. V-am combătut pe chestiuni de 
interes general. . . 

Jugănaru îl trase de mînecă și-i şopti: 

— Las-o încurcată !... Fii numai sentimental ! 

— ... însă dragostea profundă dintre noi, a rămas 
tot timpul profundă. Am rătăcit pe toate mările şi am 
uitat acasă pe Penelopa. Dar Penelopa ţesea necon- 
tenit pînza solidă și trainică a democraţiei. Vă gă- 
sesc trupeşte mai bătrîni cu şapte ani, de cînd lipsesc 
dintre voi. Dar vă găsesc sufletește înarmaţi cu același 
elan, cu acelaşi curaj şi cu mult mai mare experienţă. 
Pe fratele Jugănaru îl iubesc cum l-am iubit din primul 
moment. Faţă de domnul Dacu am o dragoste ce nu 
s-a clintit. Aceeași dragoste o am şi pentru celălalt mare 
bărbat de stat Crai-Voievod, care, din păcate, nu e aici, 
dar pe care îl asigur că sufletul meu e alături de al lui. 
Acum toți avem spade puternice pentru apărarea demo- 
crației: spada unei democrbţii corijate, cu care vom 
lupta pînă la moarte! 

Uşa nu se mai închidea niciodată în celula lui Aureliu 
Cziucziewicz. Zeci de avocaţi veneau, plecau, iar veneau, 
iar plecau şi nu-l lăsau pe «căpitan» să se odihnească 
o clipă. Cît zbiera el: 

— Lăsaţi-mă în pace! Sînt şi eu avocat și știu ce 
am de spus! 

Degeaba ! 

— Eşti tu avocat! îi răspundeau ei. Dar ești un 
nerod. Nu ştii ce să răspunzi! Procesul e mare. Chestii 
complicate !... Franţa !... Anglia !... Ai fost denunţat ! 

— Cine mi-a făcut-o? 

— Se pare că Mătase! Așa spune Ciurcheni! Nu-i, 
nimeni sigur !... Dar altul nu putea fi... S-au spus 
multe care nu se cuvenea să se afle ! 

— Dar cam ce s-a spus? 

— De pildă, că în decembrie 1933, a venit piela- 
rul Costică Sofian la Zizi Grăniceru şi i-a dat două- 
zeci de mii de lei să pună pe un legionar să-l ucidă pe 
Schnitt cu care este în ceartă. Asta-i una !... A doua, 
că la început vroiai ca pe Muică să-l ucidă Mătase, 
nu ăștia. Dar Mătase a refuzat și atunci l-ai ameninţat 
că-l dai afară din gardă și că nu-ţi iei nici o răspundere 
dacă i se întîmplă ceva... A treia, că după ce Muică a 
fost ucis, tu l-ai chemat pe Mătase și i-ai spus că dacă 
vrea să se reabiliteze şi să-și reia locul în gardă, atunci 
să facă bine și să arunce în aer dricul lui Muică, la ieşirea 
din Ateneu... 

Cu ochii mari, fioroşi, Aureliu răcni: 

— A îndrăznit Mătase să... 

— A îndrăznit! Dar mai e o chestie delicată la 
mijloc: el și alţii ca el au început să întrebe în gura 
mare, unde ai dormit în noaptea de 30 decembrie, cînd 
Muică a fost asasinat !... Că dinadins ai lansat zvonul, 
ba că te-ai fi ascuns la legația germană, ba că ai trecut 
graniţa în Germania. În realitate ai rămas aici!... 
Şi asta întreabă ei: unde te-ai ascuns în noaptea de 30 
decembrie? La cine ai dormit în noaptea de 30 decem- 
brie? 

— Da” ei ce zic? întrebă, șiret, Aureliu. 

— Ei zic că ai fi dormit la o doamnă B. din strada 
Nicu Vodă nr. 13. 

— Şi eu ce să zic? 

— Să nu zici nimic! Să zici că n-ai nici un amestec 
în afacerea asta și că regreţi moartea lui Muică, pentru 
că a fost bun romîn. 


+ 


După ce fură interogaţi cei trei acuzaţi ca asasini 
materiali ai lui Muică, tribunalul trecu la asasinii 
morali. 

Audierea lui Aureliu — judecat ca prim autor moral 
al asasinatului — fu pentru public o mare decepție. 
Fiecare era sigur că Aureliu nu va vorbi, ci va împroşca 
tribunalul cu focuri de mitralieră. Cînd colo, Aureliu 
nu părea de loc fioros. Tînăr, chipeș, cuminte și cu desă- 
vîrşire nevinovat. 

— Resping ideea de complot, zise el, pentru că noi 
nu lucrăm pe plan prezent! Nu dorim să guvernăm 
acum, pentru că nu sîntem pregătiți. Ne dăm seama 
că sîntem tineri. Noi facem operă de educaţie pentru 
viitor. Romînia nouă vrem s-o cucerim, nu s-o luăm 
cu sila. Dacă această Romînie nouă, pe care o voim, 
ni s-ar da gratuit, dacă ni s-ar face cadou, am refuza-o. 
Noi vrem o Romiînie în care să putem rezolvi, cu ajutorul 
naţiei, toate problemele mari: problema moţilor, pro- 
blema maramureşenilor, problema aromînilor, problema 
invalizilor, problema văduvelor, problema orfanilor, 
problema romînilor de peste hotare, problema jefuitorilor 
banului public, problema sinecuriștilor, problema poli- 
ticianismului, problema jidănească, problema Romîniei 
econome. .. Sufletul creştin trebuie schimbat. Ne trebuie 
o Romînie economă. Ce poate zice de noi străinătatea, 
căreia îi cerem credit, cînd împărțim în fiecare ajun 
de sărbători jucării de zeci de milioane! 

— Dar cu uniformele ce este? 

— Nimic! Ne-a plăcut să fim în uniformă. Mai 
sînt și alte organizaţii uniformiste în țară. 

— Şi fondurile? 

— N-avem fonduri ! Se spune că Hitler ne dă fon- 
duri. Nu-i adevărat ! Se spune că am fi fabricat bani 
falși la Rășinari. Nu-i adevărat. Se spune că avem 
o echipă a morţii. Nu-i adevărat. 

— Totuşi, există o echipă a morţii... 

— Este o glumă ! Denumirea asta și-au luat-o două- 
zeci de camarazi de-ai noștri, din fantezia lor. Au 
mai fost și alte echipe. Una se numea « Ce-ţi pasă», alta 
« Așteaptă»! 

— Dar cu limbajul pe care-l folosiţi în scrisorile 
voastre ? 

— Tot o joacă ! Este o amintire de pe vremea cînd 
urmam școala militară de la Mănăstirea Dealului ! 

— Dar de ce-i ziceţi gărzii de fier « legiunea arhan- 
ghelilor Mihail și Gavril»? 

— Și asta e o amintire de la Mănăstirea Dealului, 
unde se păstrează craniul lui Mihai Viteazul! 

— Și de ce te-ai ascuns în noaptea de 30 decembrie, 
că n-ai putut fi găsit de poliție? 

— Nu m-am ascuns! Eram în ajun de sărbătoare 
şi pentru că nu vroiam să fiu singur, m-am dus la un 
prieten să stau de vorbă cu el. Și fiindcă s-a făcut tîrziu, 
am rămas acolo să dorm! 

— Ce părere ai despre asasinarea lui Muică ? 

— Sînt creștin și regret sincer că a fost împuşcat. 
Era bun romiîn ! 

Al doilea autor moral, în ordinea importanţei, era 
generalul Zizi Grăniceru, care vorbi, clipind mereu, 
şugubăţ, din ochi, către membrii tribunalului: 

— Eu, onorat tribunal, sînt un om serios. Nu mint. 
Să-i sară ochii cui minte. Eu sînt un om sănătos. De 
cînd am fost bolnav în copilărie de febră tifoidă, n-am 
mai fost bolnav toată viața nici de guturai. Dar îmi 
place să glumesc, pentru că sînt un om vesel. O dată, 
cu ani în urmă, am intrat la Capşa, călare pe umerii 
unui prieten. A rîs lumea, am ris şi cu. Am făcut rău 
cu asta? Altă dată, stăteam în fotoliu la teatru și am 
văzut un amic în lojă la etajul întîi. M-am căţărat pe 
stîlp şi am ajuns pînă la el. Am făcut rău cu asta? Pe 
front, cred că ştiţi că nu mi-a fost frică de nemți. Cînd 
s-au apucat să-mi atace cu tunurile poziţia, m-am întors 
cu spatele la ei, mi-am dat jos pantalonii şi m-am pus 
pe vine: na, bombardaţi ! Sînt un om vesel. De aia am 
şi denumit asociaţia noastră: « La politicianul vesel». 
Cu glume cîştigi pe romîn, nu cu băţul. Rău n-am făcut 
în viața mea, nimănui... 

— Dar se spune că în casa dumneavoastră s-a pus 
la cale complotul împotriva lui Muică! 

— Cine zice, minte! În casa mea nu permit să se 
pună la cale comploturi împotriva oricui o fi, cu atit 
mai puţin putea fi vorba despre un complot împotriva 
lui Muică, pe care l-am stimat, pentru că era bun romin ! 

Veni apoi la bară, al treilea autor moral, romancierul 
Ionescu-Ciurcheni. 

— Aţi avut relaţii politice cu Aureliu Cziucziewicz? 

— Eu num fac politică! răspunse Ionescu-Ciurcheni. 

— Totuşi ați candidat pe listele gărzii! 

— Da! Au făcut-o şi alții! Dar eu n-am candidat 
ca membru al gărzii, ci ca invitat al lui Aureliu Cziu- 
cziewicz, pe care-l cunosc. Pe ceilalți acuzaţi, nu i-am 
văzut niciociată. Sînt prieten numai cu intelectualii. 
Pe banca aacuzării sînt numai trei intelectuali: Eu, 
Precup şi Zamfir Vasilescu. 

— Păi sigur! sări Zizi Grăniceru, roșu de indignare. 
Noi ăștialalş-i sîntem niște tîmpiţi ! 

— Dar cæ părere aveţi despre asasinarea lui Muică? 

— O regret, pentru că Muică era bun romîn! 

Tribunalmul ascultă apoi pe martori. Din partea acu- 
zării fuseserZă chemaţi 45. Din aceşti 45, 12 s-au recuzat 
ei înșiși. Au rămas 37. Din acești 37, 11 au fost recuzaţi 
de apărare. „Au rămas 26... Din acești 26, 7 s-au îmbol- 
năvit. Au ră:anas 19. Din acești 19, 18 au răspuns că nu 
ştiu nimic. A rămas l. Acest l a răspuns că a fost 
chemat la poliţie şi învăţat să răspundă că a auzit cum 
că legionari s-ar fi gîndit că dacă ar putea să organizeze 
de Paști urm pelerinaj la mormîntul lui Mihai Viteazul, 
ar putea, acolo, să... Lămurit, tribunalul nici nu-l 
mai asculti pînă la urmă și lăsă întreaga sarcină a 
acuzării muemai pe scama procurorului. Cu martorii 
apărării hac=rurile au mers mai greu. Erau 809 şi n-a 
fost recuza-gt nici unul. Foşti miniştri, ofiţeri superiori, 
înalți fume-ţionari, profesori universitari, scriitori şi 
nenumărați studenţi. Au fost audiaţi mai întîi studenții: 

— Cum te cheamă? 

— Niculae Niculescu ! 

— Profesia? 

— Student. 

— Din «ce trăieşti? 

— Agemit de poliţie. 

— Ce şstii? 

— Nu gatiu nimic ! 

Altul: 

— Cum te cheamă? 

— Ion Ionescu. 

— Profæsia? 

— Student. 

— Din ce trăieşti? 

— Agent de poliţie. 

— Ce ştii? 

— Nu ştiu nimic! 

Al treilea: 

— Cum te cheamă? 

— Mihai Mihăilescu. 

— Profesia? 

— Student ! 

— Din ce trăieşti? 

— Agent de poliţie. 

— Ce ştii? 

— Nu ştiu nimic! 

Zeci și zeci de martori, dădeau aceleași răspunsuri: 
studenţi... agenţi de poliţie... 

— Dar de ce i-a adus apărarea, dacă nu știu nimic? 

— Ca să spună că nu ştiu nimic. 

La urmă, fură ascultați martorii importanţi ai apă- 
rărji: șefii politici ai partidelor de opoziţie. 

Întrebat cum consideră dizolvarea gărzii de fier 
din punct de vedere legal și politic, mareșalul Neaţă, 
şeful partidului poporului, răspunse: 

— N-am pe ce să mă bazez pentru a-mi exprima o 
părere definitivă asupra dizolvării. Pot să vă spun că 
am avut nu de mult o lungă convorbire cu Aureliu 
Cziucziewicz. Mi-a propus o colaborare. L-am întrebat 
ce urmăreşte el cu garda lui. Mi-a răspuns că garda 
lui vrea însănătoşirea Romîniei. l-am arătat că-mi 
pare bine, pentru că asta vreau și eu. Dar nu ne-am 
înțeles pe chestia scaunelor. 

— Dar pe generalul Grăniceru îl credeţi capabil 
de complot? 

— Nu! Se poate ca uneori, fiind înfuriat, să proce- 
deze cu violenţă, dar de un complot nu-l cred capabil! 

Aureanu, șeful partidului uniunii agrare, fu întrebat 
ce crede despre garda de fier. 

— Ştiu că garda nu mă simpatizează ! răspunse el. 

— Dacă aţi fi fost dumneavoastră ministru de 
interne, în locul lui Muică, ce-aţi fi făcut gărzii 
de fier? 

— Dacă aş fi fost ministru de interne, aş fi încercat 
mai întîi să fac cu ei un cartel. Dacă nu aș fi reuşit, 
i-aş fi lăsat liberi să-și ducă în voie campania electo- 
rală, dar vă asigur că n-ar fi pătruns în parlament decit 
7—8 inşi dintre ei. 

Chemat ca martor de tribunal, Iulian Dacu veni la 
proces cu sabia democraţiei corijate, scoasă din teaca 
naţional-țărănistă împotriva reacţiunii național-liberale. 

— Profesia, domnule Dacu? 

— Proprietar ! 

— Socotiţi că dizolvarea gărzii de fier e ilegală şi 
inoportună? îl întrebă apărarea. 

— O socotesc ilegală şi inoportună. Este ilegală, 
pentru că nu se sprijină pe nici un text din constituţie 
— şi inoportună pentru că politiceşte nu ajută la nimic. 

Apăru în sfîrşit și Crai-Voievod, cu drapelul demo- 
craţiei corijate larg desfăcut. 

— Profesiunea ? 

— Proprietar ! 

— Ce credeţi despre garda de fier? 

— În 1928, cînd am venit pentru futtia oară ministru 
de interne, mişcările studenţeşti erau în toi. Era de 
datoria mea să menţin ordinea. Mi-am adus aminte 
că am fost şi eu cîndva student și am luat contact cu 
capii studenţimii, prin şeful meu de cabinet Michiduţă, 
care avea şi părți bune şi părţi rele, şi le-am spus: 
Băieți, eu nu vreau să scot armata împotriva voastră. 
Armata e făcută să apere țara de duşmani, nu să împuște 
pe cei mai buni fii ai noştri. Vă dau, așadar, toată liber- 
tatea. Faceţi ce vreţi, numai să fie linişte. Am stat de 
vorbă apoi de mai multe ori cu domnul Aureliu Cziuczie- 
wicz. L-am rugat să-mi lămurească şi mie misterul 
care există în mişcarea sa şi i-am arătat că o doctrină 
antisemită nu se poate construi. Eu nu sînt antisemit. 
Evreii nu vor să mă creadă. Totuşi, le-am dovedit-o. 
În 1930 i-am sfătuit pe evreii noştri să stăruie pe lîngă 
evreii americani să ne dea citeva milioane de dolari 
şi le garantez liniştea. Le-am făcut propunerea aceasta 
numai din simpatie pentru ei. Dar ei nu m-au înţeles 
şi n-au făcut nimic. Mi-a părut rău, dar am rămas filo- 
semit. De aceea am stat de atitea ori de vorbă cu domnul 

Aureliu Cziucziewicz, ca să-l pot controla şi să nu-l las 
să facă pozne. Şi domnul Aureliu Cziucziewicz mi-a 
promis că nu se-va atinge de evrei. Am fost, deci, 
foarte amărit, în vara lui 1930, că s-a dat foc Borgei. 
Am crezut că domnul Aureliu nu se ţine de cuvînt şi 
că ar fi prefăcut Borşa în cenuşă pentru că ar fi tîrg 
evreiesc. Dar cînd am auzit chiar din gura domnului 
Aureliu: « Domnule ministru, vă dau cuvîntul meu de 
onoare că n-am dat foc Borgei pentru că ar fi tîrg 
evreiesc, ci pentru că e tîrg comunist!» mi-am dat 
seama că domnul Aureliu este un bun romiîn şi un om 
de cuvînt şi m-am bucurat mult. Ca şi mine, domnul 
Aureliu n-are nimic cu evreii, ci numai cu comuniștii ! 
De asta-l iubesc. Se afirmă că i-aş fi dat bani. Firește 
că i-am dat. De ce să nu-i dau? Nu este şi el romîn 
ca şi noi? Dar de ce i-am dat? Pentru căminul studen- 
ţesc de la Iaşi. Și i-am mai dat ! De ce să nu-i dau, cînd 
el vrea binele ţării şi-şi pune viaţa în joc să scape ţara 
de comunişti? Se zice, apoi, că eu aş fi redactat mani- 
festul gărzii de fier. Nu-i adevărat! Domnul Aureliu 
mi-a adus manifestul doar să-l văd şi la nevoie să-l 
corijez ! L-am citit şi am adăugat numai vreo trei- 
patru cuvinte! Asta nu se cheamă că aş fi autorul 
manifestului ci, în cazul cel mai bun, un colabo- 
rator ! Eu, domnilor, trebuie să ştiţi, iubesc tineretul 
şi-l ajut cum pot, aşa că sînt mindru să afirm că mă 
consider părintele spiritual al gărzii de fier, ba, ceva 
mai mult, naş al gărzii de fier. Cît despre moartea 
lui Muică, o regret profund şi-mi pare bine că toţi 
conducătorii mişcării gardiste o regretă la fel de 
profund ! 

Termină, se înclină în fața curţii şi se îndreptă 
spre ieşire. Întreaga sală şi toți membrii curții se ridi- 
cară şi rămaseră în picioare, în semn de respect, pînă 
ce fostul prim ministru naţional-țărănist trecu pragul 
şi dispăru. 


+ 


Prin fereastra deschisă, voievodul Mihai auzea ciri- 
pitul vrăbiilor care se scăldau cu voluptate în razele 

soarelui de aprilie, dar nici nu se gîndea să coboare 
în parc unde-l aşteptau, cu mingea, colegii de clasă. 
Avea ceva mai bun de făcut: să citească ziarele. Printre 
altele, voievodul Mihai moștenise pasiunea lui Carol II, 
voievodul culturii, pentru romane polițiste. Cu atît 
mai mult se bucura prințul dacă romanele acestea 
polițiste se sprijineau pe realităţi. Or, aproape zilnic, 
pe pagini întregi, cu fotografii de cadavre şi de asa- 
sini, presa publica reportaje asupra crimelor şi jafu- 
rilor de pe întreg cuprinsul ţării. Dar reportajele de 
azi erau pentru voievodul Mihai mai senzaţionale ca 
oricînd, pentru că cei doi eroi ai crimei erau şi de o 
vîrstă apropiată de a lui şi elevi ai liceului Lazăr, căruia-i 
aparţinea clasa lui princiară. Voievodul citea, dar era 
atât de sureecitat, încît nu-şi găsea locul nici pe scaun, 
nici pe divan, nici pe pervazul ferestrei. Trăia, palpi- 
tînd din toată făptura lui de adolescent curios şi dornic 
să facă tot ce-i dictează impulsiunile lui năvalnice şi 
necontrolate, fiecare amănunt al asasinatului. Ucigașii 
erau doi băieţi de familie. Tatăl unuia era consilier 
de curte, iar al celuilalt era avocat. Aveau ce mînca — 
aşa că nu pentru mîncare au ucis, ci pentru aventură. 
Şi au plecat în căutare de senzaţii, înarmaţi cu de toate: 
cu cîte un revolver, cu o daltă, cu o lampă electrică 
de buzunar, cu măşti. Au pîndit victima, din stradă. 
Au așteptat pînă au văzut că se stinge lumina din dor- 
mitor și au mai lăsat să treacă o jumătate de oră, pentru 
ca omul să poată adormi. Au sărit apoi gardul, au 
demontat o fereastră, au pătruns în birou, în sufra- 
gerie, în hol — dar n-au găsit nimic: doar două-trei 
creioane şi un stilou. 

— Ah! făcu Mihai, izbind cu pumnul în gazetă. 
Ghinioniştii ! 

Rămiînea dormitorul. Unul s-a strecurat înăuntru, 
iar celălalt a rămas să stea de pază la uşă. Victima, 
un om zdravăn, s-a trezit tocmai atunci — şi s-a năpus- 
tit asupra lor. Dar băieţii au tras în el şi au fugit. 
Din zăpăceală, unul şi-a pierdut în hol pălăria şi oche- 
larii. Pălăria a fost găsită de poliție şi expusă pe Calea 
Victoriei, în vitrina unei librării, pentru ca doar-doar 
8-0 găsi cineva să identifice pe cel care o purtase. 

Ucigaşii s-au despărţit, s-au dus fiecare acasă la el, 
să se culce, au dormit liniștiți şi a doua zi au venit la 
şcoală, unde au asistat la cursuri, atenţi şi cuminţi. 
Erau formidabili ! For-mi-da-bili !... Dar nu numai ei, 
ci şi toţi colegii de clasă... Amănuntul îi dădea prin- 
tului fiori de entuziasm: din prima zi, ceilalţi elevi 
spuneau unuia din asasini: « pălărie». ...Era cel care-și 
pierduse pălăria... Toţi, prin urmare, ştiau că el este 
asasinul, dar nici unul din ei n-a vrut să-l denunțe. 
Se mulțumeau să glumească. Glumeau prieteneşte 
pentru că-l admirau toți. 

— Ăştia sînt oameni! își zise Mihai. Adevăraţi 
oameni ! 

Ageză cu grijă teancul de gazete, se uită pe fereastră 
şi se hotărî să coboare în parc. Pe sală, se întilni cu 
generalul Spiru Maramă, prefectul capitalei, care părea 
foarte grăbit. Cînd îl văzu pe Mihai, se opri: 

— Alteță, dacă nu ştiţi, am onoarea să vă raportez 
eu. Procesul s-a terminat. Au fost condamnaţi numai 
cei trei asasini ai lui Muică. Cziucziewicz și toți ceilalți 
au fost acbhitaţi. 

De bucurie, Mihai nu se mai putu stăpîni: 

— Ura! Trăiască tata! 

Spiru Maramă luă poziţia de drepţi şi răcni, ca la 
paradă: 

— Trăiască regele ! Ura ! 

Apoi, către prinţ: 

— Mă iertați, alteţă, dar trebuie să plec la Sinaia, 
îndată. Poruncă de la maiestatea sa regele... De azi 
înainte, poliţia orașului Sinaia trece iar sub ordinele 
mele. 


XV 


— Bagradian la Berlin! Ce caută Bagradian la 
Berlin? Bagradian e secretarul general al partidului 
național-țărănist! Ce caută un reprezentant al demo- 
crației național-țărăniste la hitleriştii de la Berlin? 

Era de necrezut! Urla Capşa, urlau partidele poli- 
tice, urla presa democratică ! Bagradian la Berlin !... 
Bagradian ține la Berlin o conferință despre Romînia, 
sub auspiciile universității din Berlin, care a dat foc 
anul trecut tuturor cărților cu conținut democratic ! 
Bagradian vorbeşte despre criza în produsele agricole 
şi despre necesitatea de a se încheia acorduri economice 
între statele agrare și cele industriale, fără să-l supere 
că sînt de față membri ai guvernului nazist, profesori 
naziști, economiști nazişti, oameni politici naziști, studenţi 

naziști — numai public nazist. Bagradian a acceptat ca 
la dineul organizat în cinstea lui de către legația romînă 
din Berlin, să vină însuși Goering, primul ministru al 
Prusiei și Krossyk-Buelow, ministrul de finanţe al 
Germaniei, și Schacht, președintele Băncii Reichului. . . 
Bagradian a acceptat ca von Neurath, ministrul de 
externe al Germaniei, să-i ofere un dineu... Bagradian 
a acceptat ca Schacht să-i ofere şi el un dineu... Bagra- 
dian a acceptat toate onorurile acestea... Ce a căutat 
Bagradian la Berlin? Ce a urmărit Bagradian cu vizita 
lui la Berlin? 

În timp ce-și desfăcea bagajele, Bagradian asculta 
pe Jugănaru care-i povestea cît de surprinsă a fost 
lumea pe aici de călătoria lui la Berlin — şi era îngri- 
jorat. Ştia că toţi dușmanii lui, indiferent din ce tabere 
ar fi — de dreapta ori de stînga — vor sări pe el să-l 
sfîșie în bucăţi, pentru că l-au prins cu miîţa în sac. 
S-a demascat ! Jură pe democraţie, atacă partidele de 
dreapta, dar cînd îi ajunge cuțitul la os, face şi el ce 
fac toţi ceilalți: aleargă la Berlin să-i pupe picioarele 
lui Hitler. 

Lui Bagradian îi venea să plingă de necaz. Cine 
pune la îndoială sentimentele lui este un adevărat 
criminal. Un cîine ! Un monstru! Ca şi cum el s-ar fi 
dus la Berlin cu dragă inimă și din proprie iniţiativă ! 
Ce oameni, ce oameni! Să condamne, așa, fără să se 
întrebe de ce şi în ce măsură e vinovat! A plecat la 
Berlin. E un fapt! Dar numai el ştie cît de greu s-a 
hotărît să întreprindă această călătorie. Dacă ar fi 
fost după el, nici în ruptul capului n-ar fi făcut-o. Dar 
i-a impus-o partidul. Imperativele politice deveniseră în 
ultima vreme atît de presante, încit a trebuit să se 
încline în faţa voinţei partidului. Altă soluţie nu exista. 
La început, și Dacu, și Jugănaru, şi Bratu, și el, au 
sperat că după o lună-două, regele va acorda lui Trişcă 
colanul ordinului Ferdinand 1 — și-l va da pe ușă 
afară. Dar speranţele lor au fost crunt înșelate. 
Trișcă se ţinea bine în şa. Dacu, Bagradian, Jugă- 
naru şi Bratu s-au speriat şi au început să strige că 
asta-i dictatură şi că nici poporul romîn, nici ei nu vor 
dictatură. 

— Poporul romîn nu vrea, nu cere, n-are nevoie de 
dictatură ! zicea Bratu, bătînd cu pumnul în tribună. 
La noi nu se poate spune că democraţia a dat faliment, 

entru că noi nici n-am avut pînă acum democrație 
adevărată. Abia acum se ivesc zorile ei. Și ca s-o împie- 
dice să răsară, se încearcă de către unii instaurarea 
unui regim de dictatură. Să încerce, dar se vor izbi 
de piepturile noastre, ca de niște stînci de granit. 

Ca să moaie inima lui Carol, zicea și Jugănaru: 

— La noi dictatura nu poate prinde, cînd avem un 
rege tînăr şi muncitor. Dictatura lui Aureanu, sau a 
lui Traian Săpunaru, este bună numai pentru bucătă- 
resele de la palat. 

Dar și asta a fost degeaba. Trișcă mergea înainte 
— şi regele nici nu se mișca. S-au sfătuit Dacu, Jugă- 
naru, Bratu şi Bagradian ce să facă și au căzut de acord 
că trebuie să încerce din nou o apropiere de liberali. 
Era tocmai bine, pentru că și la liberali creșteau nemul- 
ţumirile. Dinu Viziru, noul șef naţional-liberal, era 
supărat pe Trişcă, șeful guvernului, pentru că ar trăda 
linia Vizirilor și s-ar ţine tot mai mult de poruncile 
regelui. S-au întîlnit Jugănaru cu Dinu, au stabilit, 
în mod ferm, pe cuvînt de onoare, că de aci înainte 
vor reveni la tradiţia istorică de sub vodă Carol I: eu 
patru ani... tu patru ani... eu patru ani... tu patru 
ani și așa mai departe... Apoi, ca încheiere, național- 
ţărăniștii au declarat public că vor sprijini pe național- 
liberali să guverneze în linişte. 

— Este, din partea noastră, un gest de o mare fru- 
musețe morală ! spuneau chiar naţional-țărăniștii. 

Socoteala a fost bună. Dar treaba a ieșit prost. 
Credea și Bagradian, ca și ceilalți amici din conducere, 
că Trişcă nu mai are mult de trăit — aşa că de ce nu 
şi-ar asigura de pe acuma, prin acest gest de o mare 
frumuseţe morală, recunoştinţa liberalilor care azi-mfine 
vor fi iar în opoziţie? Pînă la un anumit punct, opti- 
mismul național-țărăniștilor a fost întemeiat; într-o 
zi, mult așteptata criză de guvern s-a produs. Mare 
a fost bucuria lui Dacu, a lui Jugănaru, a lui Bratu, 
a lui Bagradian. Trișcă zvirlit pe culoar, ca Miţa, 
Margareta ori Margot — şi naţional-țărăniștii, poftiţi 

la palat ! Cinci ore, însă, le-a fost de ajuns să se trezească: 
nu la o schimbare de guvern s-a gîndit regele, ci la o 
simplă remaniere. Cît despre Trișcă, în loc să iasă mai 
mic din afacerea aceasta, a ieşit încă și mai mare. Pe 
lîngă funcția de prim ministru, Trişcă primea și porto- 
foliul războiului. 

Trişcă la război? Era grav. Mirosea a stabilitate! 
Ministerul războiului însemna înzestrarea armatei, în- 
semna sufletul regelui, cugetul regelui, viața regelui... 
Înzestrarea armatei ! Chestie gingașă înzestrarea armatei, 
cînd şi un copil știe că armata e baza!... Şi Trișcă 
era categoric: 

— Totul pentru armată, nimic ce n-ar fi pentru 
armată ! 

Situaţia devenea desperată. Numai un act curajos 
mai putea salva partidul național-țărănist din ghearele 
mizeriei opoziţioniste, a declarat Jugănaru într-o discuţie 
intimă cu Dacu şi Bagradian. Aici trebuie lovit departe. 
Nu în rege. Ar fi prea puţin. Ci direct în francezi și 
englezi. Actul va fi cu atît mai eficace cu cît vine de 
la naţional-țărăniști, singurii stegari ai democraţiei 
romîne — singurii apărători credincioși ai alianței cu 
Franţa şi Anglia. Un factor responsabil al partidului 
național-ţărănist trebuie să se ducă la Berlin, să stea 
de vorbă cu bhitleriştii. Asta-i va speria pe englezi şi 
francezi, care vor înţelege că dacă-l mai lasă pe Carol 
să-și facă de cap şi să ţină la putere pe liberali, totul 
e pierdut aici pentru democraţie. Cel mai indicat să-i 
reprezinte pe naţional-țărăniști la Berlin era Bagradian, 
secretarul general al partidului. Om cu carte, expert 
în problemele economice, bun cunoscător al limbii 
germane, destul de abil în a spune multe fără să spună 
nimic, Bagradian își va împlini cu cinste sarcina de a 
sta de vorbă cu bitleriștii, spre a-i pune pe gînduri pe 
francezi şi englezi. 

Bagradian s-a supus, a plecat, şi-a împlinit misiu- 
nea... și acuma trebuie să dea socoteală nu parti- 
dului, ci lumii întregi. 

— Ce ne facem, Jugănarule? îl întrebă el, necăjit, 
pe Jugănaru. 

Jugănaru i se uită ţintă în ochi: 

— Fă numai ce-ţi dictează conștiința. 

Bagradian avu, în mai puţin de un sfert de oră, 
ocazia să facă numai ceea ce-i dictează conștiința, 
cînd i se anunţă amicul Nectarie. 

— Ce faci, nene? îl interogă Nectarie mai mult cu 
rînjetul, decit cu vorbele. Ai sosit de la Berlin? ` 

— Am sosit ! 

— Dar ce ai căutat acolo? 

Aceeaşi întrebare: ce a căutat acolo ! Scos din fire, 
Bagradian îi răspunse repezit: 

— Nu ştiu ce găsiţi voi grav în vizita mea la Berlin. 
Am vorbit despre industrializare şi reagrarizare. N-am 
făcut nici o declaraţie politică. N-am căutat nici un 
contact politic. 

— Dar cu Goering ai stat de vorbă? Dar cu Schacht? 
Dar cu Krossyk-Buelow? 

— Asta am făcut-o pentru informaţia mea personală. 

— Şi banchetele alea? 

— Au numai semnificația curtoaziei internaționale. 

— Ce vorbeşti? Vasăzică, oricine vine din Romi- 
nia în ţara în care nu ai voie să măniînci decît un singur 
fel de mîncare, i se dau banchete. Așa, de pomană! 

— De pomană ! zise, convins, Bagradian. 

— Chiar dacă ar fi comunist? 

— Nu! 

— Chiar dacă ar fi catolic? 

— Nu! 

— Chiar dacă ar fi evreu? 

— Nu! 

— Chiar dacă ar fi împotriva revizuirii tratatelor? 

— Nu! 

— Chiar dacă ar fi pentru un pact cu Uniunea 
Sovietică ? 

— Nu! 

— Chiar dacă ar fi împotriva ororilor care se comit 
în lagărele naziste? 

— Nu! 

— Carevasăzică, nu ! Atunci de ce te mai lauzi că 
te-au hrănit de pomană, cînd nici măcar un pahar de 
apă nu ţi-au dat de pomană! Pe tine, naziștii te-au 
primit... şi te-au primit cu atitea onoruri... pentru că 

nu ești comunist, nu eşti catolic, nu ești evreu, nu eşti 
împotriva revizuirii tratatelor și nu ești împotriva 
ororilor ! Aga musafir mai zic și eu !... Merită banchetele 
şi discursurile alea ! 

— Dar nu înţelegi că am venit în Germania numai 
pentru informaţia mea personală? 

— Înţeleg, înţeleg! Dar s-au mai dus şi alţii în 
Germania nazistă pentru informaţia lor personală şi 
astăzi, dacă n-au fost uciși pe loc, le putrezesc oasele 
în lagăre sau pușcării. Pe cînd pe tine te-au primit 
cu banchete şi i-au strîns mîna toate căpeteniile încîrli- 
gaţilor de la Berlin. De ce? Probabil pentru că veneai 
în numele democraţiei naţional-țărăniste ! 

— Poţi să-ţi baţi joc de noi, dar să ştii că noi rămînem 
democrați, așa cum am fost de la început. Iar în politica 
externă, partidul nostru rămîne, invariabil, în lagărul 
antirevizionist ! 

Nectarie își strecură, din ochii lui mici, o privire 
care se înfipse ca un ac înroșit în inima lui Bagradian: 

— Foarte frumos că mi-o spui mie, amice Bagradian. 
Vorba e: lui Goering i-ai spus-o? 

Ca ministru de externe Titulescu era foarte ocupat: 
de dimineaţă pînă noaptea tîrziu trebuia să demisioneze, 
ori să amenințe cu demisia. Ce făcea în politica externă, 
desfăcea guvernul prin politica lui internă. 

Zilnic ministrul Franţei venea să-i pună întrebări 
— şi el, de necaz că nu le poate da nici un răspuns 
plauzibil, chema pe Trişcă la telefon şi ţipa: 

— Am demisionat ! 

Ori se ducea la rege. 

— Sire, voi fi silit să demisionez. 

Lucrurile se repetau zilnic — și uneori de două 
sau chiar de trei ori pe zi. Ziarele îşi făcuseră o rubrică 
permanentă din demisia lui Titulescu: Titulescu va 
demisiona ! Titulescu a demisionat! Titulescu revine 
asupra demisiei, cu condiţia ca... 

Condamnarea numai a celor trei autori materiali 
ai asasinării lui Muică şi achitarea tuturor conducă- 

torilor gărzii de fier a fost pentru Titulescu un moment 
eu. Ministrul Franţei nu și-a ales termenii spre a-i 
arăta îngrijorarea. 

— Excelenţă, n-avem obiceiul să ne amestecăm în 
treburile interne ale unor ţări străine — și cu atît mai 
puţin în treburile interne ale unui aliat ca România. 
Dar garda de fier este o organizaţie revizionistă, în 
primul rînd antifranceză, întreținută de Hitler, așa că 
fiecare crimă săvirșită de legionari şi nepedepsită de 
dumneavoastră este o încurajare directă dată lui Hitler, 
ceea ce este tot una cu o desconsiderare a intereselor 
Franţei. Dar mai e încă ceva: Franţa încheie tratatul 
de amiciție cu Uniunea Sovietică. Romiînia va trebui 
să încheie și ea un asemenea tratat cu Uniunea Sovietică. 
Oare guvernul dumneavoastră, excelenţă, crede că se 
poate crea prin crimele şi procesele acestea o atmosferă 
prielnică unui acord cu sovieticii? 

Titulescu a tăcut și numai după ce ministrul Franţei 
l-a părăsit, şi-a dat drumul nădufului: 

— Demisionez ! Am demisionat! Nu mai vreau să 
ştiu de nimic! Mă faceţi de rîs! Am ajuns o păpușă 
în mîinile voastre !... Plec! De data aceasta este 
irevocabil ! 

N-a fost irevocabil. Timp de zece minute regele i-a 
ținut mîinile între ale lui şi a pus în privirea ochilor 
lui albaștri atîta elocinţă, încît Titulescu s-a lăsat iar 
convins şi s-a înapoiat iar la ministerul de externe, 
unde peste cîteva zile veni iar ministrul Franţei să-i 
pună întrebări: 

— Excelenţă, ce a căutat Bagradian la Berlin? 

Titulescu se supără. Franţa, mă rog, e Franţa. Noi 
şi Franţa... Franţa şi noi... chestia-i limpede ! Totuși, 
orișicît... să ceri socoteală guvernului pentru ceea ce 
face opoziţia, e cam exagerat... 

— Opoziția, zise el, este liberă să facă ce vrea. Noi 
nu putem opri pe Bagradian să se ducă la Berlin, dacă 
aşa a crezut el că-i mai bine pentru interesele partidului 
național-țărănist ! 

— Sînt perfect de acord cu dumneavoastră, exce- 
lență ! îi răspunse ministrul Franței. Asupra lui Bagra- 
dian nu puteţi avea nici o autoritate legală să-i inter- 

ziceţi voiajul. Dar asupra ministrului romîn de la Berlin 
aveţi autoritate, sau nu? Aveţi! Atunci cum se face 
că nu i-ați interzis lui... cel puțin lui... să-i organizeze 
lui Bagradian un banchet? Cine a dat voie acestui 
reprezentant al dumneavoastră la Berlin să organizeze, 
în genere, un banchet, în cinstea unuia din cei mai 
crînceni opoziţionişti ai regimului naţional-liberal. .. şi 
apoi, cine i-a dat voie să cheme la acest banchet pe toţi 
şefii regimului nazist de la Berlin? A lucrat ministrul 
dumneavoastră din proprie inițiativă? În acest caz, 
de ce nu l-aţi destituit imediat? Şi dacă nu a făcut-o 
din proprie inițiativă, din iniţiativa cui a lucrat şi din 
ordinul cui? 

Titulescu nici nu îndrăznea să se uite în ochii minis- 
trului Franţei. Se știa nevinovat, dar cu atît mai mare 
îi era umilința. Înainte de toate, îi era ruşine că minis- 
trul romîn de la Berlin și-a permis să organizeze 
banchetul fără să-i fi cerut lui, în prealabil, avizul. 
Îi era ruşine în al doilea rînd că, în genere, un astfel 
de banchet a putut avea loc. Şi, în sfîrșit, îi era ruşine 
că ministrul Franţei deţinea anumite informaţii pe 
care el nu le avea. Din tot ce i-a spus, se vedea că 
ministrul Franţei nu face cu el numai speculaţii şi nu 
insinua afirmaţii pe bază de simple deducţii. Ştia ceva 
ce nu ştia el! Ce? 

Ministrul Franţei citi pe obrazul lui Titulescu ce 
se petrece în sufletul său şi, pentru că erau buni prieteni, 
îl ajută să iasă din încurcătură. 

— Am unele date care-mi dau dreptul să cred că 
regele nu-i străin de afacerea asta. Ideea de a trimite 
pe Bagradian la Berlin, i-a fost sugerată lui Jugănaru 
de rege. Regele i-ar fi spus că nu-i poate aduce pe 
național-țărăniști la putere, dacă ei vor continua să 
aibă o atitudine inamicală faţă de Hitler. Regele vrea 
să fie bine cu toţi... deci şi cu cei de la Berlin. Cît pri- 
vește banchetul de la ambasada romînă, el a fost montat 
tot din ordinul regelui. 

— Cred tot ce spuneţi, domnule ministru ! răspunse 
Titulescu. Cu o singură rectificare, dar o rectificare 
categorică: sînt convins că regele i-a împins pe ţărănişti 
spre Berlin, nu pentru a-i chema la putere, ci pentru 

a-i compromite definitiv. După vizita la Berlin, nu vor 
mai îndrăzni să pomenească de democrație. 

— Pentru noi, francezii, e ţot una dacă regele vrea 
să dea naţional-țărăniștilor sarcina de a face un guvern, 
sau dacă vrea să-i compromită. Pe noi ne îngrijorează 
faptul că şi într-un caz şi în celălalt, se află Berlinul 
la mijloc — şi că, după atîtea partide de-ale dumnea- 
voastră, acuma a ajuns să se orienteze și un partid 
atît de puternic ca naţional-țărăniştii, spre același 
Berlin. 

— Este adevărat! îi răspunse Titulescu. Dar și 
Franţa e de vină. În timp ce Hitler ne asurzeşte cu 
propaganda lui, propaganda franceză nici nu există. 
Este necesar ca guvernul dumneavoastră să lucreze 
mai mult în direcția aceasta. De pildă, ce ar fi dacă 
domnul Barthou ar veni la noi în vizită oficială? Ar fi 
un bun pretext să facem agitaţie în jurul prieteniei 
noastre cu Franța. 

— Este o idee excelentă ! Asta v-ar ajuta să creați 
şi o stare de spirit mai favorabilă pentru reluarea rela- 
țiilor diplomatice cu Uniunea Sovietică. Întrebarea 
e: regele va fi de acord? Ce vă faceţi dacă regele se 
opune? 

— Demisionez ! îi replică spontan Titulescu. 


* 


Subit, spiritul filofrancez reînvie zgomotos, cel 
puţin în capitală. Pregătirile pentru vizita lui Bar- 
thou, ministrul de externe al Franței, ocupau primul 
plan în preocupările guvernului. Broșuri, conferințe, 
articole de gazetă, vorbeau despre istorica, nezdrun- 
cinata, nedezmințita prietenie dintre Franța şi Romi- 
nia! Placarde uriaşe chemau milioanele de cetățeni 
ai țării să-l iubească pe Barthou, pentru că prin 
el vor iubi Franța: « Pregătiți-vă să-l primiți pe 
Barthou aşa cum se cuvine să fie primit un trimis al 
Franței !» 

Regele era în delir. Zeci de corespondenți ai presei 
pariziene, trimişi în avangardă de către propaganda 
franceză, se îngrămădeau la ușa regelui, să-l vadă şi 

să-l audă în marile lui scene de pasiune pentru Franţa 
eternă: 

— Am pentru Franţa o afecţiune adincă. Poate fi 
dovadă mai convingătoare decît faptul că am petrecut 
în ţara dumneavoastră aproape patru ani de exil? Sosi- 
rea domnului Barthou la București este pentru mine 
un prilej fericit de a afirma încă o dată dragostea mea 
nețărmurită pentru Franţa și Paris. Francezii trebuie 
să ştie că sînt pentru totdeauna legat de ţara lor. Poli- 
tica externă a Romîniei este înainte de toate regală. 
Regele asigură continuitatea ei, deasupra schimbărilor 
de miniştri şi această continuitate se inspiră din tot 
ce uneşte Franţa şi Romiînia, adică din cel mai curat 
spirit democrat. Dictatură, eu? Regimul parlamentar 
a intrat în sîngele romiînilor. Orice aş face, n-aş izbuti 
să li-l smulg. El trebuie menținut. Eu sînt numai 
împotriva flecărelii sterpe care demoralizează națiu- 
nea şi împiedică actele diriguitorilor ei. Ca să pun 
capăt acestor certuri, vreau un guvern de concentrare. 
Toate partidele trebuie să formeze un singur partid! 
Dar nu dictatură ! Cum aş putea fi acuzat că nutresc 
intenţii de dictatură, cînd las să funcţioneze în ţară 
douăzeci şi patru de partide de tot felul: şi de 
dreapta şi de stînga? 

Titulescu deschise gazeta şi, de furie, o făcu mototol 
şi o trînti jos. 

— Cui trebuie asta tocmai acuma? strigă el, în 
gura mare, deşi era singur. 

Prima lui pornire fu să ceară regelui o audienţă și 
să-l anunţe că se consideră demisionat. Dar gîndul că, 
în mod automat, va urma o nouă scenă sentimentală 
din care va ieşi tot el învins, îl paraliză. Să-i ceară 
socoteală lui Trişcă? Ar fi inutil. Trişcă îi va da argu- 
mentele regelui. Îi va vorbi de justiție. Justiţia nu 
poate fi oprită din mers. E just ! Trişcă îi va spune că 
țara îşi are legile ei, de care nu-i este rușine, pentru 
că sînt înscrise negru pe alb în coduri sancţionate de 
parlamente liber alese pe baza unei constituţii demo- 

cratice. Și asta e just! Trişcă va susţine că rejudecarea 
procesului confirmă onestitatea justiţiei noastre demo- 
cratice, care nu se consideră infailibilă şi care admite 
că ar fi putut să greşească. Este iar just ! La fel de just 
este apoi ca Trişcă să nu-i spună că guvernul lui Carol 
a anulat sentința Consiliului de război şi a hotărît să 
judece din nou pe ceferiştii de la Griviţa, nu pentru că 
ar avea oarecari îndoieli, ci numai silit de protestele, 
grevele şi demonstrațiile muncitorimii din țara întreagă. 
Tot ce-i va spune Trişcă în numele regelui e just. Dar 
de ce şi-au găsit ei ca tocmai acuma, cînd mai sînt 
două-trei zile pînă la sosirea în țară a lui Barthou, să 
se redeschidă procesul? De ce tocmai acuma? Titulescu, 
care-şi cunoaşte partenerii, parcă auzea cum îi sună 
în ureche răspunsul lui Carol sau al lui Trişcă: Nu e 
nici un «tocmai acum». Este numai o întîmplare. 
Justiţia nu se preocupă de politica externă şi nu-şi 
ajustează termenele după vizita cutărui sau cutărui 
personaj. Justiţia este liberă şi străină de orice directive 
sau influenţe din partea oricui ar fi. Doar pentru aceea 
îi zice justiţie. Dar, la urma urmelor, care este neajunsul ? 
Ce ar putea să vadă Barthou? Că sînt judecate niște 
bande de bolşevici? Barthou oricum e pus în curent 
încă de la Paris. Pe Barthou procesul nu-l poate impre- 
siona în rău. Cunoaşte situația noastră — şi cu atît 
mai mult, rolul nostru aici. Nimeni nu ştie mai bine 
ca el că numai datorită atitudinii agresive a Germaniei, 
reluăm relaţiile cu Uniunea Sovietică. Aşa că procesul 
nu numai că nu este inoportun, dar cade într-un moment 
cum nici nu se poate mai potrivit. În consecinţă, Barthou 
va privi cu ochi buni fastul şi entuziasmul cu care este 
primit. Dar e bine ca Barthou, în afară de fast și entu- 
ziasm, să vadă şi dificultăţile crîncene cu care avem 
de luptat, pentru ca Franța să ne înțeleagă şi să ne 
ajute. 

— E just, foarte just! se pomeni reflectînd, tot 
în gura mare, Titulescu, care, în loc să demisioneze, 
ridică de jos gazeta strînsă ghem, o desfăcu, o netezi 
cu grijă, se uită lung la ea cîteva clipe, și-și zise 
curajos: 

— Ia să văd și eu ce a fost cu greva aia! 

Rînd pe rînd, acuzaţii, aduşi în faţa tribunalului 
militar de la Craiova, arătară că «rebeliunea» — cum 
era calificată, în actul de acuzare, greva de la atelie- 
rele Griviţa — n-a izbucnit de fapt în februarie 1933, 
ci cu mult mai înainte: în 1930 — și că n-a fost pro- 
vocată de « bolşevici», ci de concedierile în masă, de 
foamea care a cuprins mii și mii de familii de ceferiști, 
de condiţiile de muncă, de abuzurile șefilor, de lipsa 
de interes a direcţiei pentru sănătatea muncitorilog. 
Nu există sală de mese, nu există băi, nu există ate- 
liere acoperite, care să apere de geruri, de arşiță, de 
ploi pe muncitorii de la secţia de reparat vagoane, 
Salariul — şi aşa destul de redus — este mîncat aproape 
în întregime de amenzile arbitrare, de împrumuturile 
pentru înzestrarea armatei, de șperţurile maiștrilor, 
care şantajează pe muncitor cu concedierea, cu crono- 
metrarea, cu denunțul că-i bolşevic. De multe ori, aceşti 
maiștri nici nu se ostenesc să ceară, ci-şi scot singuri 
partea, din plicul cu salariu al muncitorului. Lucrătorul 
care primeşte 1500 lei pe lună, plătește 700 de lei chirie. 
Cum să se miște cu mărunţișul care-i rămîne după 
ce i se fac toate scăderile astea? Sînt luni cînd primește 
în mînă patruzeci, cincizeci de lei. Ce să faci cu banii 
aceştia? Cu ce să-ți hrănești nevasta şi copiii? 

— Vechiul cîntec ! gîndi Titulescu. Nu le ajunge! 

Procesul trecu la cele petrecute în ziua de 16 februa- 
rie. Comisarul regal susținea că atacul, în care au fost 
răniți şi uciși atîția muncitori, a pornit de la grevişti. 

— Avem dovada ! lată o fotografie !... Stilpii care 
susțin gardul bisericii sînt găuriți de gloanţe... Asta n-o 
puteau face decît muncitorii care s-au baricadat în 
atelierele de peste drum. 

— Cunoaștem fotografia şi cunoaștem originea ei! 
răspunse apărarea. Imediat ce greva a fost lichidată şi 
atelierele au fost evacuate de muncitori, au răsărit cu 
o motocicletă... îi cunoaştem şi numărul: numărul 
5... un militar şi un civil care au făcut cu un burghiu 
nişte găuri în gardul bisericii. După o jumătate de oră 
a mai venit un civil care a fotografiat stilpii găuriţi. 

Toate astea ziua în amiaza mare. l-au văzut la lucru 
şi preotul şi paracliserul şi dascălul bisericii... Che- 
maţi-i şi vor depune mărturie... Dar şi fără mărturia 
lor, fotografia e bună numai aici, să impresioneze pe 
cei care nu ştiu exact cum stau lucrurile. Oricine s-ar 
deplasa la faţa locului, ar vedea că muncitorii, chiar 
dacă ar fi tras, n-ar fi putut să trimită gloanţele din 
curtea atelierelor pînă-n gardul bisericii, decît doar în 
zig-zag şi nu în linie dreaptă, din cauza piedicilor care 
se găsesc în drum, 

Comisarul regal răcnea, întrerupea cînd vroia cuvîntul 
apărării, se potolea deodată, devenea sentimental, făcea 
glume, se înfuria din nou, urla, înjura, ameninţa. Ca 
estet ce era, lui Titulescu, personal, comisarul regal 
nu-i inspira decît scîrbă. Dar Titulescu mai era şi om 
de stat şi trebuia să-și spună: N-ajunge să-ntinzi mîna, 
ca să apuci justiţia. Ea trebuie căutată mult — și uneori 
pe căi lăturalnice. Să nu uit, prin urmare, că acest 
primitiv în uniformă militară, care calcă în picioare 
regulile de omenie şi bună-cuviinţă, şi o dată cu ele, 
toate codurile şi principiile juridice, nu este un comisar 
regal, ci un justiţiar. 

Şi urmări, cu nemărginita lui scîrbă de estet şi cu 
nemărginita lui indulgență de om politic, scînteile de 
spirit cazon, ca şi exploziile de violenţă ale comisarului 
regal, care părea că dispune şi de acuzaţi şi de judecători, 
ca de o proprietate particulară. 

Un martor declară că nu poate trăi din salariul lui 
de 1.500 de lei pe lună. 

— Dece nu te duci în altă parte, unde ai putea să câştigi 
mai mult? îl întrebă comisarul regal. Bunăoară la Beliotis. 

— Păi mă primeşte, domnule comisar? Pe urmă 
mă mai gîndesc și la pensie. 

— Va să zică stai aici de nevoie? 

' — Sigur, domnule comisar ! 

— Ei bine, zice comisarul regal, află că şi eu tot de 
nevoie sînt comisar regal. Dacă aș fi rentier, n-aş mai 
sta aici, 

Comisarul regal nu îngăduie martorilor să-și facă 
depoziţiile pînă la capăt şi nu lasă apărarea să ridice 
incidente şi să comenteze mărturiile, 

— Este ilegal! protestează apărarea. Articolul 344 
din procedura penală ne recunoaște acest drept. Cer 
să se consemneze în procesul verbal de şedinţă cele 
ce se întîmplă în instanţă. 

— Să nu se consemneze nimic ! poruncește comisarul 
regal. 

Comisarul regal dă indicaţii membrilor consiliului 
ce soluţii să dea incidentelor. Comisarul regal dictează 
membrilor consiliului să nu primească nici o cerere 
din partea acuzaților sau a apărătorilor lor. Comisarul 
regal nu dă voie avocaţilor apărării să stea de vorbă 
cu acuzaţii decit în prezența lui. Comisarul regal dă 
ordin ca soțiile acuzaților să nu fie lăsate să intre în 
sala de şedinţe. 

— Nu pot lăsa, zice el, ca în sala de şedinţă să intre 
orice zarzavagiu. Intelectualii au prioritate. 

— Intelectualii dumneavoastră sînt agenţi de sigu- 
ranță ! i se răspunde din partea muncitorilor. În sala 
asta goală nu-i nici un public, în afară de aceşti inte- 
lectuali. 

Apare, în sfîrşit, un martor important al acuzării: 
generalul Spiru Maramă, prefectul capitalei. 

— Din mulţime s-a tras asupra mea. Maşina mea 
a fost lovită de patru gloanţe. Dimineaţa la şase, cînd 
am făcut somaţiunile de evacuare, s-a tras din atelier. 
Am martor pe gazetarul Nelu Pedicuristul de la Vorba 
ruminului. S-a dat ordin grănicerilor să tragă. S-au 
tras 40.000 de gloanţe. Toate în aer! 

— Atunci cine a ucis pe muncitori? întreabă apă- 
rarea. 

— Probabil că tot de-ai dumneavoastră ! răspunde 
Spiru Maramă. 

Al doilea martor important este primul comisar 
regal, colonelul Săulescu: 

— La ora 6,25 dimineața am somat la poarta nr. 1 
pe muncitori să părăsească atelierele. Le-am acordat 
cinci minute. 

— De ce le- -ai acordat numai cinci minute, domnule 
colonel ! îl întreabă apărarea. 

— Pentru că soldații stăteau în frig şi nu vroiam 
să-i ţin mai mult... Apoi m-am dus la poarta nr. 2. 

Între timp, muncitorii au început să tragă. Ai noştri 
au răspuns eu 40.000 de gloanţe. Toate în aer. În 
schimb muncitorii... în special, cei din atelierele con- 
duse de inginerul Botez... au tras în plin, ca la Mără- 
geşti. Gloanţele lor mi-au ciuruit mantaua. 

” ” — Noroc că n-ai fost în ea! 

— Ba am fost! 

— Dar cum se face că în afară de mantaua domnului 
prim comisar regal, n-a mai fost nimeni lovit de gloanţele 
muncitorilor ? 

— S-a întîmplat să fiu lovit numai eu. 

— Dar parcă ziceaţi că se trăgea ca la Mărășești! 

— Asta a fost impresia mea. S-ar putea, însă, ca 
în momentele acelea de emoție, să mă fi înșelat. Dar 
eu am făcut războiul în linia întîia şi numai la baionetă 
am fost rănit de mai multe ori, aşa că nu mă impre- 
sionez repede. 

Apărarea începe să rîdă: 

— Ba, mi se pare că te cam lași repede impresionat, 
domnule colonel! Inginerul Botez a dat o declaraţie 
că după evacuare nu s-a găsit nici o armă în atelierul 
dumisale. 

Confuz, colonelul Săulescu răspunde grăbit: 

— Atunci onoratul consiliu n-are decît să reţină 
depoziţia domnului inginer Botez. Eu nu pot preciza. 
Dar pentru că am jurat, vă rog să înlăturați cu totul 
această chestiune din depoziţie, domnule preşedinte! 

— Mai bine aşa! rîde apărarea. Pentru că istoria 
cu maşina găurită a domnului general Spiru Maramă 
şi cu mantaua găurită a domnului colonel Săulescu, se 
aseamănă tare mult cu istoria gardului găurit al bisericii ! 

În sfîrşit, tribunalul ajunge la miezul procesului: 
asasinarea gardianului public Chiriţă Ion. Pentru Chi- 
riță Ion s-au dat, în primă instanţă, acuzaților pedepse 
grele care au mers pînă la munca silnică pe viață. Pentru 
Chiriţă Ion apărarea a cerut revizuirea procesului. 
Acuzaţia se menţine pe aceeaşi poziţie: Chiriţă Ion 
a fost ucis de muncitori. Și nu din greşeală, ci «cu 
gîndire şi premeditare». 

Depune mai întîi colonelul Săulescu, din partea 
acuzării: 

— În noaptea de 15 februarie am fost încunoştiinţat 
că un gardian public a fost ucis de către greviştii din 
ateliere. M-am dus la faţa locului. Din cercetări reieșea 
că un grevist s-a ridicat pe gard şi a tras în armată 
şi în gardieni. Aşa l-a ucis pe sergentul de stradă Chiriţă 
Ion. Noi nu ştim exact cine a tras, dar sînt sigur că 
este un muncitor din ateliere. 

— S-a făcut vreo anchetă? întreabă președintele 
consiliului. 

— Nu eram eu șeful suprem, dar fără îndoială că 
s-au făcut toate cercetările. 

— A executat domnul martor arestări? 

— Noi sîntem agenţi executori şi dacă ni se dau 
ordine, executăm. 

— S-a făcut vreo cercetare după curățirea atelie- 
relor? 

— Nu ştiu ! Parchetul militar era însă la fața locului 
şi sînt sigur că şi-a făcut datoria. Îmi aduc aminte 
că cineva de la parchet mi-a spus că e pe cale să-l 
descopere pe asasin. Eu i-am atras atenţia să fie foarte 
atent, ca nu cumva, din greșeală, să cadă asupra vreunui 
nevinovat o asemenea pacoste. 

— De ce nu s-a făcut autopsia cadavrului lui Chiriţă 
Ion? întreabă apărarea. 

— S-a făcut autopsia! răspunde, sigur de sine, 
colonelul Săulescu. 

— Dacă s-a făcut autopsia, de ce nu s-a încheiat un 
act medico-legal, care să existe la dosar? Din autopsie 
trebuie să rezulte calibrul glontelui care l-a ucis pe 
Chiriţă — şi după calibru s-ar fi putut ști dacă nu 
cumva glontele a pornit chiar din revolverul unui alt 
gardian public. Unde este, deci, raportul medico-legal? 
Dintr-o adresă aflată la Morgă rezultă că Chiriță a 
fost dus acolo. Dar raportul de autopsie lipseşte. S-a 
făcut, sau nu s-a făcut autopsia? Să ne spună domnul 
martor. 

— Să vă spun! răspunde colonelul Săulescu. Există 
un obicei creştinesc, ca trupul să nu mai fie spintecat 
după moarte. Eu am oroare de lucrul acesta. Dacă mie 
mi-ar cere cineva autorizaţia să se facă autopsie, eu 
nu i-aş da voie. 

— Aşa dar, domnule colonel, nu s-a făcut autopsie, 
Atunci de ce spuneai mai adineauri că s-a făcut autop- 
sie?... Şi de ce nu i-ai făcut autopsie? Din oroare 

entru asemenea lucruri. Să dai ordin să se tragă în 
muncitori care n-au decît vina de a fi cerut piine şi 
tratament omenesc, nu te opreşte nici un sentiment de 
oroare şi uiţi că eşti bun creștin, dar ca să faci autopsia 
unui cadavru, căruia puţin îi pasă dacă-l tai sau nu, 
asta-ţi inspiră oroare? De ce? Pentru că-ți aduci aminte 
că ai fi bun creștin? Nu! Ci pentru că ţi-a fost teamă 
să se constate că gardianul public Chiriţă Ion n-a fost 
ucis de muncitori, ci de un gardian public. 

Un martor, Negrişor, chelner la restaurantul « Gri- 
vița» de pe Griviţa, pe unde s-au perindat toţi ofiţerii 
de poliţie în timpul cît a ţinut greva, este introdus 
după colonelul Săulescu. 

„_— Ce ştii despre moartea lui Chiriţă Ion? îl întreabă 
preşedintele. 

— În timp ce mă găseam de serviciu în restaurant, 
a fost adus Chiriţă mort. Un sergent a raportat dom- 
nului comandant de gardieni Păsculescu: « Chiriţă a 
fost împuşcat din greșeală de unul de-ai noştri». 

— A mai auzit cineva? întreabă preşedintele. 

— Da! Artista Katia Popescu. 

Urmează Katia Popescu: 

— Eram în local! Acolo se găsea şi domnul coman- 
dant Păsculescu. A venit un sergent să-i spună că din 
greşeală unul de-ai lor l-a împuşcat pe Chiriţă. După 
aceea mortul a fost adus chiar la masa mea. i 

— Şi Păsculescu ce făcea? 

— Nu mai ştiu, fiindcă m-am speriat și am fugit 
la garderobă. 

— Se auzeau focuri de armă? 

— Da! 

— Trăgeau muncitorii? 

— Nu! Ei zvîrleau numai cu pietre. 

— Ai văzut dumneata lucrul acesta? 

— Da! Pentru că pietrele lor izbeau în obloanele 
restaurantului, 

Este chemat şi Enache, proprietarul restaurantului 
« Griviţa». 

— Cînd a început greva, povesteşte el, şi am văzut 
armata, am tras obloanele. Dar a venit cineva pe din 
dos să cumpere trei kilograme de brînză, pentru trupe. 
Afară s-a auzit învălmășeală. Cel care a venit după 
brînză a fugit fără să-şi mai ia marfa cu el.. În timpul 
ăsta au intrat doi sergenţi care au raportat domnului 
comandant Păsculescu că sergentul Chiriţă a fost 
împușcat de unul de-ai lor. Îndată după ei, Chiriţă 
a fost adus mort în restaurant! 

Apare şi Păsculescu. 

— Unde a fost lovit Chiriţă Ion? 

— În cap, pe la spate! 

— Au tras în el greviștii? 

— Nu cred să fi fost omorît de greviști, fiindcă 
locul unde a fost găsit Chiriţă era prea departe de locul 
unde au fost masaţi muncitorii ! 

— Dovada e făcută ! argumentează apărarea. Repre- 
siunea a avut loc în dimineaţa zilei de 16 februarie. 
Acuzarea a susținut în repetate rînduri că atunci au 
tras muncitorii: în dimineaţa zilei de 16 februarie. 
. Dar gardianul public Chiriţă Ion a fost ucis — cînd? 
În noaptea de 15 februarie, cînd a fost linişte şi nu 
a fost semnalat nici un foc de armă. Acuzarea a recu- 
noscut, în repetate rînduri, că în noaptea de 15 februarie 
a fost linişte. Acuzarea susţine că Chiriţă Ion a fost, 
totuşi, ucis de un grevist căţărat pe gardul atelierelor. 
Dar trupul lui Chiriţă Ion unde a fost găsit? Departe 
de ateliere. Într-un loc unde un glonte tras de pe gard 
nici n-ar fi putut să-l ajungă. Toţi martorii jură că 
gardianul Chiriţă Ion a fost ucis de un alt gardian, 
dar acuzarea, în ciuda tuturor evidenţelor, continuă 
să arunce vina asupra greviștilor! Ce vrea acuzarea? 
Este ceea ce a mărturisit-o însuşi domnul colonel Său- 
lescu, unui deţinut mai în vîrstă pe care vroia să-l 
convingă să fie martor împotriva greviştilor: acuzarea 
vrea cu orice preţ să bage în pușcărie pe muncitorii 
tineri, pe muncitorii cu carte, pe muncitorii luminaţi, 
care prezintă pentru stat o primejdie, deoarece îi învaţă 
pe ceilalți muncitori că au și ei drept la o bucată de 
pîine !... Ca să scape de aceşti muncitori tineri, acu- 
zarea nu se sfieşte, după toate cîte s-au făcut împo- 

triva muncitorimii, să-i acuze de o .crimă, care n-a 
utut fi săvîrşită de ei. Dacă mai există vreo îndoială, 
a venit s-o risipească însuşi comandantul gardienilor 
ublici, Păsculescu. . . 

Generalul Spiru Maramă întrerupe: 

— Depoziţia domnului Păsculescu n-are nici o 
valoare, deoarece astăzi el nu mai împlinește funcția 
de comandant al gardienilor, ci e simplu ușier. 

Tot timpul zgribulit peste gazetă, parcă l-ar fi 
strîns frigul de spate, Titulescu îşi înfipse, deodată, 
toate cele cinci degete răşchirate ale dreptei, în gazetă. 

— Ce idiot ! scrîşni el, cu ochii împăienjeniţi de furie. 

Ar fi strîns de gît cu dragă inimă pe Spiru 
Maramă și. pe toţi cei din acuzare. Procesul — care 
putea fi util — nu-şi va mai atinge scopul. Acuzatorii, 
cu cît merg mai departe, cu atît se înfundă mai rău 
şi devin acuzaţi. Lași, imbecili, confuzi, de un cinism 
inutil, şi înecaţi pînă-n gît în contradicții copilărești 
care nu fac decît să scoată în evidență nevinovăția 
muncitorilor inculpaţi. Nimic din ce susţin ei nu rămîne 
în picioare. Cei mai naivi dintre naivi își vor putea 
da seama că justiţia îşi croieşte, încet-încet, drumul, 
în ciuda justiţiarilor. Titulescu era îngrijorat, speriat, 
dar mai mult decît orice, ruşinat. 

— Ne facem de ris ! îşi zise el. Cel puţin de nu s-ar 
găsi la noi cineva să-i arate lui Barthou cît de stîngaci 
şi de nepregătiţi sînt oamenii regelui care vin să apere 
în fața justiţiei cauza democraţiei ! 


* 


De astă dată, regele plingea nu pentru că ar fi avut 
miîncărimi. Lacrimile care-i curgeau şiroaie din ochi 
erau lacrimi smulse din inimă, numai din inimă. La- 
crimi de durere. Lacrimi de desperare. Lacrimi de 
furie. Stătea şi Roşcata lîngă el şi făcea tot ce putea 
Să-l ușureze amarul, dar toate străduinţele ei erau 
ineficace, pentru că şi cuvintele ei se înecau în sughi- 
ţuri de plins. 

__— ÎI ucid! răcnea regele. Îl string de gît! Cu mii- 
nile mele îl string de gît şi-i scot ochii... Cu mîinile 

mele !... Escrocul! Să-mi facă mie una ca asta!... 


Mie, care l-am scos din gunoi... mie!... 
Şi cu pumnii ridicați se aruncă asupra Roşcatei: 
— Numai tu eşti de vină! Tu!... Ţi-a plăcut de el! 


Că-i băiat chipeş ! Numai la porcării te gîndeşti! Cum 
vezi pe unul mai pieptănat, îți ies ochi din cap după 
el... Aga şi cu mizerabilul ăsta. Nu mai puteai după 
el! Că Puiu în sus, că Puiu în jos... îţi era gura plină 
numai de Puiu! Şi acum, uite ce ne-a făcut Puiu al 
tău, şi ție şi mie! 

Roşcata, care avea multă experiență în scenele 
acestea, se feri cu abilitate de Carol — și-l întrebă, 
printre lacrimi: 

— Dar poliția? 

— Poliţia? răcni Carol. Ce să fac cu poliția? Pot 
eu da ordine poliţiei elveţiene? Încă nu ştii că Elveţia 
nu-i provincie romînească ! 

Roşcata găsi potrivit să se apropie de rege şi să-l 
mîngiie blind pe obraz: 

— Nu striga ! Vroiam să-ţi spun: nu poţi cere extră- 
darea lui Puiu? 

— Nu! N-avem nici o convenţie cu Elveţia! Pot 
cel mult stărui să-l expulzeze! Şi guvernul elveţian, 
poate numai din curtoazie să-mi facă pe plac! 

Lenuţa se bucură: i 

— E perfect! Să cerem să fie expulzat din loc în 
loc pînă o să ajungă într-o ţară cu care avem o con- 
venţie de extrădare ! 

Perspectiva i-ar fi plăcut lui Carol. Numai aşa ar 
putea pune mîna pe tilharul de Puiu, care a şters-o 
cu toţi banii pe care trebuia să-i depună în Elveţia. 
Dar o asemenea soluţie nu se potrivea cu tempera- 
mentul lui Carol: îi cerea răbdare. Multă răbdare! 
Şi Carol n-avea răbdare de loc. Gîndul că a fost păgubit 
îl strivea, îl nimicea, îl făcea una cu pămîntul. Un 
rege... un rege... să fie tras pe sfoară de un valet, 
de o lichea, de un trepăduş, de un codoş!... Unrege!... 
Nu era numai paguba, ci şi ruşinea! Un rege! 

— Cu asta nu facem nimic! îi răspunse Carol, 
Roşcatei. Îmseamnă că trebuie să aştept Dumnezeu 
ştie cît! Şi eu nu pot să aştept. Auzi, madam? Nu pot 

să aştept! Dacă nu-i fac îndată ceva să mă simtă, 
înnebunesc ! 

Avea, într-adevăr, sentimentul că-și iese din minţi, 
dacă nu se răzbună îndată pe Puiu! Să se răz- 
bune! Să se răzbune! Dar cum? Pe ce cale? Prin 
ce, sau prin cine! Prin cine? Prin cine!... Asta-i 
bună !... Şi-şi mai pune întrebări: prin cine! Dar 
are prin cine! Şi-l va face pe Puiu să turbe! Se va 
ruga Puiu în genunchi şi cu banii în mînă, să-l ierte! 
Are prin cine! 

— Caută-mi-l repede pe Vancea! spuse regele, 
Roşcatei, pe un ton ciudat de însuflețit. 

Roșcata îl căută pe ministrul de interne, Vancea, 
la telefon și-l găsi. 

— Alo! strigă regele în receptor. Vancea ? Te rog 
ia măsuri să fie imediat arestat generalul Florescu! 
Da, da! Aşa cum auzi!... Tatăl lui Puiu!... Pentru 
fraude... falsuri... delapidări... Am tot dosarul la 
mine !... E grav!... Grav de tot!... Dar să mi-l 
închizi imediat ! 

Cînd puse jos receptorul, regele parcă era alt om. 
Vesel, drăguţ, drăgăstos. Uitase de Puiu. Uitase de 
bani. Uitase de ruşinea care-i pătase o clipă coroana. 
Un singur lucru exista pentru el: Ea!... Dar cînd se 
uită la ceasornic îşi aminti că mai există ceva pentru 
el: ţara. 

— Scumpă Lenuţo, am plecat! Dacă vine Barthou 
la palat şi nu mă găseşte, mă fac de rîs faţă de Franţa! 


+ 


Chipul lui Barthou sclipea. Ministrul de externe al 
Franţei părea de-a dreptul vrăjit. Peste tot a fost 
întîmpinat cu nesfîrşite aclamații și urale. Femeile şi 
fetele, alese de o mînă expertă printre cele mai perfecte 
exemplare ale sexului slab dar frumos, l-au îmbrățișat 
şi i-au oferit jerbe de flori. Presa a închinat pagini 
întregi tuturor festivităților care au marcat acest fapt 
fără precedent în istoria politică a ţării: pentru întiîia 
oară un ministru de externe al Franţei vine în vizită 
oficială aici. În parlament, fruntașii s-au întrecut în 

declaraţii de dragoste nețărmurită pentru sora latină 
mai mare, Franţa, nemuritoarea și invincibila Franţă. 
Cel mai înflăcărat a fost şeful guvernului. 

— Alianţa dintre noi şi Franţa este, am putea zice, 
congenitală. Clasele noastre conducătoare și-au făcut, 
de generaţii, formaţia lor spirituală în Franţa, sau 
prin Franţa. Sîntem cu toţii impregnaţi de măreţia 
civilizației dumneavoastră, pe care o avem în sînge. 
Însăși vizita dumneavoastră, domnule Barthou, va 
conta printre ceasurile cele mai măreţe ale existenţei 
noastre naţionale. Noi, guvernul liberal al maiestății 
sale regelui Carol II, continuăm linia trasă de şefii 
partidul nostru Ionel Viziru şi Muică. Politica liberală 
e mai mult ca oricînd legată de Franţa. 

Era atît de mișcat Barthou de tot ce vedea și auzea, 
încît nu știa în ce termeni să mulțumească, spre a fi 
înţeles. Iar, după aceea, cînd a mai fost proclamat și 
cetățean de onoare al ţării, nu mai putu nici măcar 
mulțumi. Își pierduse graiul cu desăvirşire, şi nu 
şi-l mai putu regăsi decît acum, după cîteva ore, 
cînd se găsi, în sfîrşit, singur cu regele, într-o discuţie 
care trebuia să fie scurtă, pentru că dincolo așteptau 
cu nerăbdare înalții demnitari invitați la dineu. 

— Sire, începu ministrul de externe al Franţei, 
sînt însărcinat să vă comunic din partea guvernului 
meu că vă mulţumeşte din suflet pentru primirea neaș- 
teptat de afectuoasă ce mi-a fost rezervată aici — şi 
că vă roagă insistent să onoraţi, într-un termen cît 
mai apropiat, Franţa cu vizita voastră ! 

Regele tresări. Era ceva neașteptat. Avea un pre- 
text serios să plece în Occident. Poate așa va pune 
mai uşor mîna pe Puiu. 

— Sînt încîntat! răspunse el, cu un aer atît de 
mulțumit, încît îl surprinse şi pe Barthou. Voi căuta 
să răspund invitaţiei cît mai degrabă. Cred că în două- 
trei zile să ştiu cînd pot pleca. 

Vorbiră apoi despre relaţiile cu Uniunea Sovietică. 

— Sînt perfecte, zise regele, cu volubilitate. Am 
şi scos din sediul legaţiei ruse pe fostul consul rus Cer- 
bacef şi pe Pokliewski-Coziell, ca să fac loc reprezen- 
tantului sovietic. De altfel, localul de pe Calea Victoriei 

e provizoriu, pentru că sovieticii vor să-şi construiască 
o legaţie la Şosea. 

— E bine! făcu Barthou. Excelent! Germania 
trebuie să simtă că noi luăm lucrurile în serios şi că 
Romiînia este un aliat al nostru și nu al ei. Dar, în legă- 
tură cu aceasta, să mă iertați, sire... mi s-a părut 
curios că exact în momentul cînd noi luptăm să întărim 
în Europa poziţiile democraţiei, maiestatea sa regina 
Maria, mama maiestăţii voastre, a dat lui Daily Express 
nişte declaraţii politice pe care mi-aş permite să le 
numesc, într-o anumită măsură, excentrice. 

Regele își plecă, brusc, capul în jos, pentru ca Barthou 
să nu-i vadă obrazul. Mama!... lar mama!... Nu 
se isprăveşte odată cu mama asta !... lar s-a apucat 
să trăncănească... « Îmi place Adolf Hitler. Cel puţin 
a, dat ţării sale o credinţă !»... Îi place Adolf Hitler ! 
I-o fi plăcînd! E doar omul zilei. Și mămica se dă în 
vînt după oamenii zilei !... De patruzeci de ani numai 
de oamenii zilei, sau de oamenii de o zi, se ţine mama! 
Pentru ea nu există dificultăți! Dacă nu vin ei la ea, 
se duce ea la ei. Le aduce elogii prin presă, le scrie, . 
îi invită, se invită ea singură, se dă peste cap, mama... 
şi la urmă, tot izbutește să-i treacă în catastiful ei 
plin de numele oamenilor zilei, de toate rasele, de toate 
confesiile, de toate staturile și de toate profesiile: regi, 
prinți, şefi de state, miniştri, artiști, bancheri... şi 
numai pe ici colo, aghiotanţi, şoferi, valeţi. Acuma a 
venit și rîndul lui Hitler. Era inevitabil! Mămicăi să-i 
scape Adolf Hitler !... Nu se poate!... Are acuşi 
şaizeci de ani, e bolnavă, bătrînă, cu obrajii nițeluş 
buhăiţi şi căzuţi, dar continuă să lupte vitejeşte pe 
poziţiile ei! N-are decît !... Dar de ce să-i încurce 
lui treburile? 

— Domnule Barthou, răspunse Carol ministrului 
de externe al Franței, mama mea nu este regină a 
Romîniei, ci numai mama mea. Ceea ce spune, o pri- 
Vește numai pë ea. Declaraţiile ei nu pot angaja sub 
nici o formă politica externă a Romîniei, care a fost 
şi rămîne mereu alături de Franţa! 

— Sire, n-am atribuit nici eu mai multă gravitate 
interviului din Daily Express, aşa cum n-am socotit 

că ar prezenta vreo gravitate nici faptul că arhiducesa 
Ileana de Habsburg, sora maiestăţii voastre, a luat 
cuvîntul la o întrunire a secțiunii feminine din Moedling 
a Heimatschutzului lui Stahrenberg. 

Regele îşi strînse fălcile, ca să nu-i scape o înjură- 
tură la adresa Ileanei. Nu-i ajunge mama! Acum, 
Barthou i-o mai aruncă în spinare şi pe fata mamei 
lui şi a lui Ciubuc-Bey. Cel puţin de n-ar avea drep- 
tate acest Barthou să-i ceară lui socoteală ! Dar are! 
Heimatschutzul prințului austriac Stahrenberg este o 
organizaţie paramilitară fascistă, care luptă pentru 
restaurarea casei de Habsburg şi a imperiului habs- 
burgic, deci, implicit pentru revizuirea tratatelor. Ce 
caută, aşadar, în combinaţia aceasta austriacă revi- 
zionistă, Ileana, sora regelui Carol II al Romîniei, 
care trebuie să fie, prin definiţie, primul antirevizio- 
nist din Europa Orientală?... Sora lui!... Ileana, 
sora lui! Apucă-te de-i spune lui Barthou, că Ileana 
nu-i sora lui decît pe jumătate! 

Cu un zîmbet silit, Carol i se adresă lui Barthou: 

— Cred că întîmplarea de la Moedling nu merită 
o atenţie deosebită şi s-ar putea întîmpla ca ştirea 
să fie şi puţin exagerată. Oricum, însă, vă asigur că 
nu se vor mai repeta asemenea lucruri. 

Prevenitor, Barthou îi răspunse: 

— O, nu vă faceţi inimă rea pentru atîta lucru! 
Sînt convins că s-a dat faptului proporţii mai mari 
decît ar avea în realitate. Ca şi cu vizita lui Bagra- 
dian la Berlin !... 

Hait ! Altceva ! Bagradian ! Vulpoiul ăsta de Bar- 
thou nu iartă nimic. Totuşi, Bagradian nu face parte 
din familia regală. 

— Bagradian? rîse regele, fiindcă vedea că nu-i 
rămîne decît să ridă. Dar Bagradian e un stilp al opozi- 
ţiei ! Nu al opoziţiei față de guvernul meu, ci al opozi- 
ţiei faţă de mine. El a plecat la Berlin, pentru că a 
simţit că vreau să reiau relaţiile cu Uniunea Sovie- 
tică !... Asta reprezintă Bagradian: tot ce poate fi 
o piedică în calea vechilor noastre alianţe. Dar şi aici 
se cam exagerează, pentru că răsunetul vizitei lui la 
Berlin e la noi mult mai mic decît se crede în Franţa. 

— Sire, nici nu încape discuţie că în mai toate acțiu- 
nile politice se exagerează. Totuşi, e bine să fim prevă- 
zători ! Nici nu ne dăm seama cît de mult ajută la întă- 
rirea regimurilor fasciste revizioniste întîmplările acestea 
mărunte, fie că sînt, fie că nu sînt exagerate. 

În această chestiune, regele avea o părere gata 
formată: 

— Cel mai simplu și mai direct mijloc de preve- 
dere împotriva fascismului, zise el, este să păzim ca 
ochii din cap libertăţile constituţionale şi democra- 
tice. Or, asta şi facem. În aprilie, parlamentul meu a 
votat «legea pentru apărarea ordinei». Cu această 
lege voi combate, cu toată energia, partidele care vor 
să dărîme prin violență forma de guvernămînt demo- 
cratică şi constituțională a ţării. 

Barthou cunoştea legea: era o copie după legea 
nazistă pentru apărarea patriei, decretată de Hitler 
în primele zile cînd a venit la putere. Se aplecă, deci, 
spre rege şi se sili să-i comunice, cu accente calde, 
pornite din inimă, stima şi dragostea Franţei: 

— Sire, în acest colț pierdut al Europei, Franţa 
ştie că are un singur mare prieten: este Carol II al 
Romîniei ! Convingerea noastră, sire, că interesele 
Franţei sînt bine apărate aici, se sprijină pe faptul că 
maiestatea voastră apără cu atîta curaj democraţia 
şi instituţiile ei constituţionale ! 

— În această privinţă, răspunse Carol, Franţa poate 
fi liniştită. La noi nu-i ca în Bulgaria! Aţi văzut ce 
au făcut Gheorghieff şi fasciștii lui în Bulgaria, în prima 
lui zi de dictatură: au dizolvat toate partidele... Să 
dizolve toate partidele !... Slavă domnului! La noi 
sînt douăzeci şi patru de partide, de la extrema dreaptă 
pînă la extrema stîngă... majoritare şi minoritare, 
naționale și internaţionale, radicale şi conservatoare, 
liberale şi şoviniste... şi nici nu-mi trece prin minte 
să le dizolv. Le las libere să facă ce vor. Sînt trăit în 
cultul libertăţii și respect libertatea altora. Mi-am 
desăvirşit educaţia în Franţa şi ştiu ce se cheamă liber- 
tatea. Pentru libertate am renunţat de trei ori la titlul 
de moştenitor al tronului. Libertatea e lucrul cel mai 
de preţ de care omul este în dreptul lui să se bucure... 

Aşa înţeleg eu lucrurile, domnule Barthou! Pe cînd 
în Bulgaria, dictatura lui Gheorghieff, după ce desfiin- 
ţează partidele, le interzice să se reorganizeze sub firme 
camuflate, le suprimă dreptul de întrunire, le suspendă 
ziarele... 

— Ca în Germania şi Italia, remarcă, discret, 
Barthou, rătăcindu-şi privirea peste umărul regelui. 

— Astea, însă, nu se pot întîmpla la noi, continuă 
Carol, care probabil că n-a auzit ce i-a spus ministrul 
de externe al Franței. Poporul nostru este obişnuit să 
trăiască... şi noi trebuie să-i dăm toate garanţiile că 
va trăi şi mai departe... sub un regim de libertate 
constituțională, apărat de un parlament democratic, 
liber ales. Pe cînd Gheorghieff, ce vrea să facă 
Gheorghieff din Bulgaria lui nenorocită? Un stat 
corporativ ! 

— Ca în Germania şi în Italia! repetă Barthou, 
pe un ton ceva mai conturat, cu speranța că regele 
îl va auzi în sfîrşit. 

Dar regele nu auzi nimic şi se lăsă tîrît de vîltoarea 
în care-l prinseseră sentimentele lui constituţionale şi 
democratice. 

— La noi, domnule Barthou, spre deosebire de 
Bulgaria, asemenea idei ridicole n-au putut prinde 
pînă astăzi și pot să vă asigur că nu vor prinde nici 
de aci înainte... dacă... dacă Franţa ne va ajuta! 

Ce se petrecea în mintea și în sufletul lui Barthou, 
regele nu putea şti. Dar obrazul ministrului de externe 
îl putea orienta oarecum: părea decepţionat. În reali- 
tate, Barthou era mai mult decît decepţionat: era 
îndurerat. Venise din Franţa să comunice lui Carol II 
că Franţa vrea să-i pună noi credite la dispoziţie. 
Credea că-i va face o surpriză care-şi va avea imediat 
ecoul în propaganda pentru Franţa dezinteresată şi 
generoasă. Cînd colo, acest escroc încoronat, din lăcomie, 
i-o lua înainte şi-i cerea el creditele acestea care i s-ar 
fi dat în tot cazul. Tot farmecul surprizei s-a risipit. 
Avea ce să-l supere pe Barthou! 

— Dar cum să nu, sire! îi răspunse el regelui, cu 
un entuziasm torturat. Doar pentru asta am fost trimis 
de guvernul meu aici: să vă informez că Franţa 

urmăreşte cu cel mai mare interes munca ce o de- 
puneţi pentru înzestrarea armatei şi că tot ce va 
putea face pentru dumneavoastră, va face! Germania 
trebuie să ştie că nici un stat, mic sau mare, nu va 
îngădui lui Hitler să-i ştirbească independenţa !... 
Sire ! Franţa vă admiră şi nu vă va părăsi niciodată ! 

Impresionat, regele, foarte spontan, pronunţă cu- 
vintul istoric pregătit de cîteva zile: 

— Vă rog să comunicaţi Franţei, că dacă granița 
franceză e la frontiera noastră de răsărit, granița romînă 
e la Brest, la Cherbourg şi la Boulogne! 

Foarte inimos, băiatul! îşi zise Barthou care se 
lăsă condus de rege înspre sufragerie. Vrea să ne ajute 
într-un război cu Anglia! 

— Împachetează ! 

Lenuţa bătu, fericită, din palme, ca un copil. 

— Plecăm? 

— Da, răspunse Carol. Mai adineauri a fost Barthou 
la mine să-și ia rămas bun și i-am fixat data plecării 
la 15 august. Eu mă duc la Paris. Poate și la Londra! 
Pe tine te las în Elveţia! 

O lua în străinătate nu numai ca să se simtă aproape 
de ea, dar ca să n-o știe pe ea, prea departe de el. Nici 
în ruptul capului n-ar fi lăsat-o singură aici. Ar fi fost 
prea mare riscul. Nu din pricina șoferului. De cînd 
regele ei a lovit-o, din greșeală, peste ochiul stîng și 
i-a lăsat o vînătaie care a împiedicat-o să mai primească 
musafiri timp de aproape două săptămîni, Lenuţa s-a 

vindecat definitiv de şoferi. Alta ra teama lui Carol: 
ca în lipsa lui, să nu se găsească vreun nebun să tragă 
în ea. Şi nebuni erau mulți. Toate cele douăzeci și trei 
de partide din opoziţie, o socoteau pe ea vinovată că 
regele nu se ţine de cuvînt şi nu le încredinţează puterea. 
Așa că, el să plece şi ea să rămînă aici, nu se putea. 
Asta o ştia și Roşcata. 

— Minunat! zise ea. De miine, încep să-mi fac 
bagajele ! 

— Te rog !... Timpul e scurt!... Nu mai ai decît 
şase săptămîni pînă atunci! 

Cînd se înapoie la palat, era ziuă. Se aruncă în pat 
şi după ce se zbătu o jumătate de oră, aţipi și începu 
să viseze lucruri care de care mai ciudate. Că a semnat 
o nouă lege a chiriilor — şi că Puiu, primul lui sfetnic, 
i-a spus: «E a zecea lege a chiriilor de la restauraţie, 
sire !» Şi el s-a mirat: « Cum se poate, Puiule dragă, 
să fie a zecea, cînd de la restauraţie am avut numai 
opt guverne mai lungi de o zi: un guvern, o lege a chi- 
riilor... un guvern, o lege a chiriilor!» « Totuşi e a 
zecea, sire !» Şi Carol a dat din umeri, a pus mîna pe 
toc, a vrut să semneze, dar peniţa a plesnit în mii de 
bucăţi. După asta, primul său sfetnic Puiu i-a supus 
spre semnare o nouă lege a conversiunii agricole. « E 
a douăsprezecea lege a conversiunii, de la restauraţie, 
sire !» Şi el s-a mirat iar: « Nu se poate să fie a două- 
sprezecea, Puiule dragă !... Trebuie să fie a opta, 
după cîte guverne mai lungi de o zi am avut. Un guvern, 
o lege a conversiunii... un guvern, o lege a conver- 
siunii 1»... « Totuşi e a douăsprezecea, sire!» Şi el, 
nedumerit, a pus mîna pe toc și nu i-a mai sărit penița 
în aer, ci tocul întreg. Bucăţi-bucăţele! S-a apucat, 
apoi, primul său sfetnic Puiu să-i pună sub ochi un 
nou tablou de avansări în armată. Aici nu mai trebuia 
nimeni să-l informeze al cîtelea tablou este. Era vorba 
de armată. Armata e o chestie prea serioasă. Armata 
e baza. Şi baza nu-și putea ţine socotelile după guverne. 
Guvernele pleacă, dar armata rămîne. Tablourile de 
avansări nu sînt nici legea chiriilor, nici conversiunea: 
un guvern, un tablou... un guvern, un tablou... să 
se facă atunci cînd vine un guvern nou și să se desfacă 

îndată după ce pleacă guvernul, așa cum se desfac 
tribunele după paradă !... Tablourile sînt treaba exclu- 
sivă a regelui, care știe că guverne mai lungi de o zi 
a avut opt, dar tabloul acesta de avansări era al două- 
zeci şi nouălea. Așa că se aplecă să semneze, dar nu-i 
mai explodă nici peniţa, nici tocul, ci toată mîna pînă-n 
cot... Se uita și-i venea să rîdă: nu-l durea, nu-l supăra, 
ci simțea numai ciosvîrta de braţ care-i atîrna de umeri, 
cum i se zbate... o dată, de două ori, de trei ori... 
pînă se trezi şi-l văzu pe generalul Mateescu, aplecat 
peste el și scuturîndu-l de braţ, respectuos: 

— Sire ! sire! 

Regele sări în picioare. 

— Ce s-a întîmplat ! strigă el sub impresia visului. 
Aţi pus mîna pe Puiu? 

— Nu, sire! În Germania se petrec lucruri grave. 
Hitler îi împușcă pe naţional-socialişti ! 

— Ce-ai spus? biîigui Carol, stupefiat. Nu se poate! 

— E adevărul curat, sire! Curg telegramele de la 
Berlin. 

— Să le văd! 

Era așa cum spunea generalul Mateescu: pe neaş- 
teptate, Hitler a căzut, ca un trăsnet din: cer, în mijlocul 
celor mai buni prieteni ai săi din statul major al cru- 
cilor încîrligate și i-a ucis fără milă. Morţii se numără 
cu sutele. Comandanții naziști, fugăriţi, își caută scăpare 
pe unde pot. Cei mai mulţi, se ascund. Unii s-au sinucis. 
Alţii au trecut graniţa, pe ascuns. Hitler și-a dizolvat 
batalioanele de asalt și zbiară că purtătorii cămășilor 
kaki nu sînt decît nişte pederaşti, niște alcoolici, niște 
hoţi și ariviști. Teroarea domnește în toată Germania. 
Confuzia este enormă. Nimeni nu înţelege ce se întîmplă, 
dar toată lumea e sigură că regimul lui Hitler s-a prăbuşit. 

Carol citea telegramă după telegramă, dar cu interes 
din ce în ce mai scăzut. « Îmi ajunge ! îşi zise el. Încă 
o declaraţie, încă un comentariu, încă un nume de 
şef de nazist mort, nu-mi mai poate spune nimic. Princi- 
palul îl ştiu. Cu Hitler s-a isprăvit. Lichidarea lui e 
chestie de ore. Ce-ar fi să fac în aceste cîteva ore ceva 
pentru Franţa? Cred că ar avea mare efect. Franţa 
ar vedea că Barthou abia a plecat și că eu am și început 

să combat cu energie pe hitleriști, chiar la mine fin 
ţară !» f 

Era singurul drum drept și neted cu care putea să 
ajungă la inima comanditarilur francezi din apus: înainte 
de a primi măcar o centimă din împrumutul făgăduit 
de Barthou, face el, regele unei ţări sărace ca Romiînia, 

vernului francez un avans, atît de mare este încre- 
derea lui în solvabilitatea Franţei eterne. 

— Bine, Mateescule dragă! zise el generalului 
Mateescu. Le-am citit. E ceva ! Dar nu e ceea ce crezi. 
În tot cazul, nu văd că ar fi vorba de tulburări. Hitler 
face epuraţie. Epuraţie nu-i tot una cu tulburări. Să 
nu ne lăsăm înșelaţi. Hitler mai stă în picioare... Poţi 
să pleci! Vreau să mai dorm un ceas-două ! 

Şi-l chemă îndată pe Vancea, ministrul său de interne 

— Ionică dragă, știi că i-am dat lui Barthou cuvîntul 
meu de onoare că o să dizolv toate organizaţiile hitle- 
riste | 

— Ştiu, sire! 

— Nu vreau să-l fac să aştepte un singur moment | 
Pînă într-o oră să-mi aduci decretul de dizolvare a 
partidului naţional-socialist din Ardeal. Vezi ca decretul 
să fie cît mai constituțional cu putință.. 

— Va fi, sire ! Mă sprijin pe legea pentru reprimarea 
infracţiunilor contra liniştei publice din 22 martie 
1933 şi pe legea pentru apărarea ordinei în stat din 
6 aprilie 1934. 

— Perfect ! Nimic arbitrar, nimic dictatorial ! Con- 
stituție și democraţie ! Nu permitem la noi stat în stat! 
Nu permitem port de uniforme străine, cu intenţii de 
provocare. Nu permitem organizaţii străine care au 
drept scop principal spionajul! S-a înţeles, Ionică? 
Bine ! Pînă într-o oră să-mi fii aici cu decretul !... Și 
să-i faci o cît mai largă publicitate | Convoacă-i şi pe 
corespondenţii străini. 

Cuvinte scurte, energice, cu rezonanță metalică, 
rostite de un om obișnuit să comande. Dar cînd Vancea 
plecă, regele căzu moale pe pat, ca o coardă plesnită. 
Exaltarea a ţinut cît a crezut că se poate înşela. Dar 
Carol nu admitea să fie înșelat prea multă vreme, nici 
măcar de el însuşi. Va lua măsuri împotriva hitleriştilor. 

Va dizolva partidul naţional-socialist al germanilor 
din Ardeal. Și cu asta, ce a făcut? Chiar dacă ar ucide 
pe toţi nemţii naziști de aici, cui i-ar putea folosi? 
Franţei? La ce? De vreme ce regimul lui Hitler dispare, 
Franţa poate fi, cel puţin pentru cîtăva vreme, perfect 
liniştită. Nu organizaţiile naziste din Ardeal sau de aiurea 
supără Franţa, ci existenţa guvernului naţional-socialist 
de la Berlin. O dată Hitler înlăturat, tot ce este național- 
socialist se va dizolva de la sine, cu sau fără decretele 
regelui Carol 1... Și în acest caz, ce și pe cine să mai 
caute în Franţa?... Care ar mai fi rațiunea unei vizite 
în Franţa? Ce interes ar mai avea Franţa să-l întîmpine 
ca pe un musafir scump? Ce ameninţări grave ar mai 
putea sili Franţa — în momentul acesta cînd Hitler 
dispare — să-i dea regelui Carol poate mai mult chiar 
decît ar îndrăzni el să ceară?... De cine se tem condu- 
cătorii francezi? De primejdia roșie ? Dar este primejdia 
roşie atît de aproape, încît să simtă guvernul francez 
nevoia de vizita grabnică a regelui Carol?... La ce 
graba asta?... Ce efect și asupra cui ar avea vreun 
efect o asemenea vizită grabnică? Și ce importanţă 
s-ar mai acorda, în totul, vizitei lui? Cu cît se gindea 
mai mult, cu atît se simţea mai ridicol! O vizită grab- 
nică în Franţa, azi, cînd Hitler este îngropat! Ar fi o 
pierdere de timp inutilă, pentru că de pe acum ştie ce 
o să se întimple: se va întoarce de acolo cu pieptul 
plin de decoraţii şi cu buzunarele goale ! Cu buzunarele 
goale — şi numai cu decoraţii? Foarte drăguţ — dar 
decoraţii își poate fabrica şi aici ! 

Ciufulit și bosumflat, Carol sări în picioare și înșfăcă 
receptorul: 

— Lenuţo ! Dacă ai început să împachetezi, despa- 
chetează | 

Epuraţia din Germania avu urmări pe cît de fulge- 
rătoare, pe atît de catastrofale asupra celor douăzeci şi 
patru de partide ale maiestății sale. Îngrozite și dezorien- 
tate, partidele maiestății sale aruncară în foc, sau 
ascunseră sub pat, toate crucile încîrligate şi alergară, 

ruşinate, cu lacrimi de pocăință curgindu-le șiroaie 
pe obraji, în braţele democraţiei. 

— lartă-mă, scumpa mea democraţie | suspina fie- 
care. Am greșit ! 

Şi deodată, democraţia ieşi întărită — mai ales la 
grădinile cu grătar şi orchestră. Era în tradiția demo- 
cratică a partidelor ca în iulie şi august, declaraţiile 
politice hotărîtoare pentru destinele neamului, să se 
facă pe la restaurantele cu grădină. În grădină e mai 
bine. În orice caz, e mai răcoare. Omul se poate descheia 
la guler, apoi la cămașă, apoi la curea, pînă ce, după 
cîteva rînduri de mititei stropiţi cu gpriţurile sacramen- 
tale, se simte cu adevărat democrat şi poate vorbi 
în numele democraţiei într-un limbaj democratic pe 
înțelesul poporului. La restaurant cu orchestră vorbiră, 
așadar, și naţional-liberalii care strigară: 

— Cine spune că noi vrem dictatură trebuie să fie 
dement. Noi n-am auzit să vrea cineva o revizuire a 
constituţiei. Dacă se găsește vreunul s-o ceară, să știți 
că este un trădător al intereselor neamului. Revizuirea 
constituției nu se poate face oricînd şi de către oricine, 
Ci numai de către factorii în drept. lar factorii în drept 
o vor face numai pe căile legale. 

La restaurant cu orchestră s-a încercat şi o împăcare, 
sub steagul democraţiei, între Dacu şi Crai-Voievod. 
Vroiau amindoi să se împace, dar cu condiţia să nu 
se împace. Adică să nu se împace, dar să rămînă împă- 
caţi, pentru că numai așa vor putea apăra naţia și 
democraţia, 

— Dar Dacu s-a retras din viața politică! s-au 
găsit cîțiva oameni răi să zbiere. 

— Nu-i adevărat! le-au sărit alții în cap. Dacu nu 
s-a retras din viața politică. A ținut discursuri politice 
la întrunirile din septembrie 1933, din noiembrie 1933, 
din decembrie'1933, a făcut o serie de declarații, a luat 
parte la campania electorală, a rostit un discurs în 
parlament, a participat la ratificarea fuziunii cu doctorul 
Bratu. Asta se cheamă, oare, că s-a retras din viața 
politică ? 

Disputele continuau, dar democraţia lupta cu curaj 
pentru o adunare la restaurant, unde Dacu şi Crai- 

Voievod să-şi dea mîna. Dificultăţile erau mari: Dacu 
stătea mereu pe poziţia lui constituțională, agitînd cu 
neînduplecata lui intransigenţă, un combinezon al Roșcatei 
— în timp ce Crai-Voievod vroia să fie el singur stăpîn 
în Ardeal. Erau atît de îndiîrjite ambele tabere, încît 
democraţia s-ar fi ales, în zilele acelea de după epuraţie, 
cu un banchet mai puţin, dacă n-ar fi luptat pentru 
ea Grigore Arţag, şeful conservatorilor ţepişti. Banchetul 
a avut loc și cei doi fraţi, Dacu şi Crai-Voievod, se înfrun- 
tară: de o parte, Dacu, fixat în gulerul lui, ca o floare 
într-un ghiveci, de alta, Crai-Voievod, cu ochii lui veseli 
şi gugubeţi, în care se reflectau parcă toate grațiile 
nude studiate o noapte întreagă în revistele ilustrate... 
Emoţia era mare. Se ştia că va urma o scenă de care 
depinde istoria întregului partid naţional-țărănist reunit. 
În afară de nesuferitul « Vine, vineee !» al chelnerului, 
o frunză nu mișca. Se auzi numai un prelung ghiorţăit, 
care nu venea, însă, de la naţional-țărăniști, ci de mai 
departe, din fundul grădinii, de la un banchet democratic 
al grupării « Nihil sine rex» de sub conducerea lui Gogu 
Elefterie. 

Şi în sfîrşit, Dacu vorbi, tare, aproape răstit: 

— Vrei să ştii, frate Alexandre, de ce ai căzut de 
la putere? 

Toți comesenii păliră. În clipa aceasta nu era unul 
să nu fi vrut să se ascundă sub masă. Fraţii încep iar 
să se certe — și apoi se vor despărți fără să-și fi mîncat 
fleicile și mititeii. Dar cum nimeni, totuși, nu îndrăzni 
să se miște, Dacu putu să continue, netulburat: 

— Să-ţi spun eu de ce, frate Alexandre! Pentru 
că ești un om mândru, un om demn, un adevărat luptător 
pentru dreptate și adevăr ! 

Şi ochii i se umplură de lacrimi. 

Cînd Crai-Voievod văzu că fratele Iulian plinge, 
socoti că ar fi foarte politic să plingă și el. Așa că plînse 
imediat şi-i răspunse fratelui Iulian, cît se poate de 
mișcat: 

— Ba tu eşti un adevărat luptător! Eu nu sînt 
decît o biată umbră a tal 

— Ba tu | i-o întoarse Dacu, bătind furios cu paharul 
în masă. 


420 


— Vine, vineee! strigă un chelner care trecea în 
fugă cu o piramidă de mititei spre o masă a partidului 
uniunii agrare a lui Aureanu, convocat aici spre a intro- 
duce unele modificări democratice programului său 
politic. 

Naţional-ţărăniștii, speriați de tonul lui Dacu, erau 
siguri că iar nu se face împăcarea, dar se bucurară 
cînd îl văzură pe Crai-Voievod mai conciliant. 

— Fie, frate luliane, aşa cum zici tu, că tu ai fost 
totdeauna mai deștept decit mine! 

— Îţi mulțumesc, frate Alexandre! Şi dacă am 
greşit cu ceva faţă de tine, să facem un juriu de prieteni 
şi să judece ei ce am făcut eu ca să distrug o prietenie 
cum n-a cunoscut vreodată istoria politică a acestei țări ! 

Crai- Voievod își scoase ochelarii, îşi șterse ochii de 
lacrimi şi zise, trist: 

— Aceste lucruri, frate luliane, chiar dacă le spunem 
în glumă, sînt o tragedie! 

— O mare tragedie, frate Alexandre | confirmă Dacu 
melancolic. 

Şi se apropie de Crai-Voievod, tocmai cînd Crai- 
Voievod se apropie de el, şi se îmbrăţișară, cald și 
lung, în aplauzele partidului naţional-țărănist, care 
făcu semne desperate chelnerilor că pot începe să ser- 
vească. 

După primul rînd de mititei, doctorul Bratu puse 
chestia gărzilor Iulian Dacu, organizate de Dacu, care 
zicea că au fost necesare ca să-și apere viața amenințată 
mereu de fratele Crai-Voievod. 

— Viaţa lui Iulian Dacu, zise doctorul Bratu, apar- 
ţine naţiei întregi. Apărarea acestei vieţi nu poate 
reveni numai gărzilor Julian Dacu. Naţia întreagă reven- 
dică onoarea de a-l apăra pe marele nostru bărbat 
politic, împotriva indiferent cui. Fac apel la domnul 
Dacu să desființeze aceste gărzi, spre a putea ajunge 
la reunificarea partidului. Noi trebuie să ne pregătim 
pentru opera cea mare a guvernării şi nu avem dreptul 
să ne cheltuim timpul şi energia în asemenea lupte 
mărunte. 

Dacu ridică paharul umplut cu laptele pe care-l 
adusese de acasă într-un termos, pentru că, zicea el, 

așa l-a crescut mama de mic: cu lapte — şi răspunse 
doctorului Bratu: 

— Eu, de fapt, n-am nici un amestec în existenţa 
acestor gărzi. Au luat naștere fără voia mea. Mărtu- 
risesc că mișcarea aceasta de simpatie m-a emoţionat. 
Așa că mi-e greu și n-am nici un drept să dau vreun 
ordin de dizolvare. Şi apoi, vă daţi seama și dumnea- 
voastră că nu pot să bruschez pe nişte oameni care-mi 
dovedesc dragostea. E vorba, însă, de unitatea parti- 
dului. De aceea, rog pe prietenii şi pe cei străini de 
mine, care au organizat gărzile, să se supună conducerii 
partidului şi să le dizolve. 

Aplauzele, cuvîntările, șprițurile şi îmbrăţișările 
ținură pînă dimineața, cînd toată lumea se despărţi 
plină de nădejdi într-un viitor democratic. 

În stradă, Crai-Voievod îi spuse lui Coman: 

— Bine, bine, o fi Dacu cel mai cinstit om din ţara 
românească. Dar nici din venitul celor zece jugăre nu 
poate trăi! Asta să i-o spună lu’ mutu! 

— Atunci, cum? zîmbi Coman, răutăcios. 

— Ei, cum! Îl ţine nepotu-său, Romulus. Și din 
ce bani îl ţine, ştii. Așa că mai bine să nu mai vorbim! 

— Ce vorbeşti? El zice că n-are nici un amestec 
în afacerile nepotului, pentru că nepotu-său nici nu-i 
este nepot de sînge, ci numai prin alianţă ! 

— Exact ! Dar nici fabrica Skoda nu este nepoata 
de sînge a lui Romulus. Şi nici măcar nepoată prin 
alianţă cu el... Şi totuși, uită-te la el cum s-a îngrăşat 
de pe urma eil 


+ 


Altă dată, Naie Naie P. R. făcea silogistică, pentra că 
numai prin aceste drăgălașe şi nevinovate exerciţii de 
logică putea întreţine mereu tînăr și ventilat, spiritul 
său filozofic. Dar de cînd Hitler a împuşcat pe Röhm, 
pe Heynes, pe Ernst, și pe atiîţi alți buni, vechi, intimi 
prieteni ai săi, pentru profesorul Naie Naie silogismele 
nu mai foloseau ca o gimnastică intelectuală, de multe 
ori amuzantă pentru fetele de la filozofie, ci deveniseră 
un fel de eșapament pentru mintea lui plină de nedume- 

riri şi pentru conștiința lui plină de multe şi grele nădu- 

— Hitler, cugeta el, face epuraţie în Germania. 
Bun! Dacă Hitler n-ar face epuraţie în Germania, ar 
însemna că Hitler n-are ce epura. Dar Hitler face epu- 
raţie în Germania. Deci, Hitler are ce epura în Germania ! 

Incitat, spiritul lui Naie îndrăznea să împingă explo- 
rările lui filozofice şi mai adînc: 

— Dar una este cînd Hitler epurează, și alta este 
dacă eu, Naie Naie, știu de ce epurează. Deci, dacă 
eu, Naie Naie, mă întreb de ce epurează Hitler, înseamnă 
că eu, Naie Naie, nu știu de ce Hitler epurează. Ei 
de ce? 

Aici, logica lui Naie Naie se poticnea. Da, de ce?... 
Şi nu putea pricepe de ce! Era mai rău ca moartea! 
Să te întrebi de ce şi să nu găseşti un răspuns! Și nu 
e numai atît. Dacă Hitler s-ar fi limitat la stîrpirea 
batalioanelor de asalt din Germania, problema ar mai 
fi fost suportabilă. Asasinarea naziștilor de către șeful 
naziștilor este o problemă internă a Germaniei, în 
care un cugetător discret şi civilizat ca profesorul Naie 
Naie înţelege să nu se amestece. Problema devine, 
însă, gravă, gravă de tot, cînd nu știi ce se va întîmpla 
după aceea: Hitler se va mulțumi numai cu suprimarea 
naziștilor lui, ori va merge cu epuraţia și mai departe 
— şi va suprima gazeta Vorba ruminului?... Aici era 
întrebarea — și aici era întreaga sursă a setei lui Naie 
de silogisme. Dacă Hitler îi zvirle în șanț pe național- 
socialiști, înseamnă că n-are nevoie de naţional-socialiști, 
Dar dacă n-are nevoie de naţional-socialiști, ce nevoie 
ar mai avea de gazeta Vorba ruminului? Şi ce se va face 
Vorba ruminului? Nu se bătea lumea pe ea, nici așa, 
cînd Hitler era tare, tare de tot... dar mai cu seamă 
acuma |... Acuma, de cînd cu epuraţia, nu se mai vinde 
de loc! Și gazeta, deocamdată, apare! Și redactorii 
nu vor să lucreze pe veresie ! Și tipografia rămîne surdă 
la toate silogismele cu care Naie Naie încearcă să amine 
plata facturii ! La cine să se ducă? La cine să ia? A fost 
Naie Naie la ambasada germană, dar acolo, toţi s-au 
uitat la el ca la un nebun]... Să-i dea bani cînd nici ei 
nu ştiu pe ce lume se află ? A fost şi pe la Farbenindustrie ! 

Nimic ! Așteaptă instrucțiuni! Fără instrucțiuni nu 
pot da o para. A fost apoi pe la amicul Beliotis. A căscat 
nişte ochi, Beliotis ! 

— Parale pentru gazetă? Ai căpiat? ie, personal, 
dacă ai nevoie, înţeleg! Dar pentru gazetă? Acuma, 
după ce regele a desfiinţat pe naziștii germani din Ardeal? 
Vrei să mă nenoroceşti? 

S-a dus, firește, și pe la Schnitt. A căscat nişte ochi 
Schnitt ! 

— Parale pentru gazetă? Ai căpiat? Ţie, personal, 
dacă ai nevoie, înţeleg! Dar pentru gazetă? Acuma, 
după ce regele a desființat pe naziștii germani din 
Ardeal? Vrei să mă nenoroceşti? 

La cine să se mai ducă Naie Naiel La rege? 

Naie oftă ! Regele ! De mult, acum şase luni, da !... 
Regele l-ar fi strîns în braţe și ar fi dat ordin tuturor 
băncilor să-i sară într-ajutor. Dar sînt şase luni de 
atunci — și regele de ieri, nu mai e regele de azi. I-a 
dat drumul regele din pușcărie, dar nu l-a iertat. Nu 
s-a supărat Carol că a fost ucis Muică și nu s-a supărat 
că Naie Naie a jucat un rol de prim ordin în asasinarea 
lui Muică, dar s-a supărat crîncen cînd a aflat că Naie 
Naie a fost atît de harnic în afacerea aceasta, mai mult 
ca să-l servească pe Hitler, decit pe regele său! Asta 
nu i-o putea ierta Carol — și Naie Naie este destul de 
înţelept să-şi dea seama că regele, chiar dacă ar fi vreo- 
dată dispus să i-o ierte, nu-i astăzi momentul, pentru că, 
probabil, nici el nu știe încotro s-o apuce! 

Așadar, dacă nici regele n-ar putea fi dispus să 
priceapă drama care se petrece în sufletul lui Naie 
Naie, atunci cine? 

Doctorul Willy ! 

Naie Naie, profesor de logică, rămînea mereu logic. 


+ 


Pe doctorul Willy Pămînteanu epuraţia din Ger- 
mania l-a găsit într-o conjunctură extrem de simpatică 
pentru viitorul ligii evreilor israeliți. De luni de zile, 
doctorul Willy pregătea un uriaș plan de acţiune prin 
care-și propunea să demonstreze că nu-i de acord cu 

părerile lui Hitler despre evrei. Va reedita, în primul 
rînd, lista soldaţilor evrei morţi în războiul de întregire 
şi lista tuturor soldaţilor evrei decoraţi. Va publica 
o antologie a declaraţiilor filosemite făcute în decursul 
veacurilor, de către cele mai strălucite figuri din istoria 
popoarelor creștine. Va organiza — cu sprijinul unor 
personalități de seamă din societatea rominească — o 
nouă serie de conferinţe prin care să se deschidă ochii 
lui Hitler că Heine este evreu, că Einstein este evreu 
şi că pînă şi Frederic II cel Mare se zice că ar fi avut 
un medic de origine evreiască. Va cere evreicelor să 
nu-şi mai pună blănurile cînd se duc în oraș, ci să le 
poarte numai în casă, spre a nu stîrni antisemitismul. 
Va cere tuturor evreilor să nu mai dea din miini cînd 
vorbesc în tramvai, ci să-și ţină mîinile în buzunar, 
spre a nu stîrni antisemitismul. Va dispune ca evreii 
care au părul roșu să se arate în lume cît mai puțin, 
spre a nu stîrni antisemitismul. Și așa mai departe. 
De idei, doctorul Willy nu ducea lipsă — şi cu atît 
mai puţin de energie. Așa că, în sinea lui, doctorul 
Willy îi felicita, dar îi şi invidia pe evrei că, în ceasurile 
acestea grele, au un conducător atît dc înzestrat ca el 
cu idei şi energie. 

Dar ce folos că ai idei şi energie, dacă n-ai norocl 
Acesta era şi cazul doctorului Willy. Ca de atitea şi 
atîtea ori în lungul lui trecut de experiență politică, 
tocmai cînd întindea mîna să culeagă roadele prepa- 
rativelor lui de atac, îl aştepta o cruntă dezamăgire: 
regimul nazist de la Berlin se prăbușea. Şi o dată cu 
el, toată munca doctorului Willy. 

Zdrobit de grava lovitură ce a primit-o, doctorul 
Willy stătea girbovit în fotoliu și-și mușca unghiile: 
dacă Hitler e mazilit, el nu mai avea pe cine combate. 
Liga evreilor israeliți putea să se înece. Pentru cine 
să lupte? Cui i-ar mai putea aduce foloase? În ce scop 
să mai dea populaţia evreiască parale? Şi cui să dea 
populaţia evreiască parale? 

Își punea doctorul Willy întrebări peste întrebări 
şi se tot chinuia să-şi dea un răspuns, cînd Bernsohn, 
secretarul şi confidentul său, intră grăbit şi tulburat 
în birou: 

— Domnule doctor... domnul profesor Naie Naie 
e aici! l 

Dar Naie Naie şi apăruse în prag și cu un zîmbet 
cald şi mîna întinsă se repezi la doctorul Willy, cum 
te repezi la un bun prieten pe care nu l-ai mai văzut 
de un car de ani. 

— Ce faci, doctore dragă? 

— Ce surpriză, domnule Naie ! zise, fericit, doctorul 
Willy, în timp ce Bernsohn, băiat simţit, ieşea din 
birou. Nu m-aș fi așteptat... 

— Doctore dragă, ai tot dreptul să rîzi de mine, dar 
Îţi jur că a fost o confuzie. N-am fost niciodată anti- 
semit. Gurile rele... Numai gurile rele!... Dacă aş 
fi fost antisemit, n-aş fi venit la dumneata azi ca la un 
frate. Ştiu că aparențele îmi sint împotrivă, dar în 
fundul sufletului meu am fost totdeauna democrat și 
filosemit. Să îndrăznească cineva să spună că în fundul 
sufletului meu n-am iubit pe evrei! Că am scris cîte 
ceva care ar putea fi interpretat nu știu cum... ce 
să-i faci, dragă doctore! Gură de om, gură de cîinel 
Dar în timpul ăsta, inima mea plingea şi gemea: sărmanii 
evrei ! Ce vină au ei? De ce trebuie să sufere ei? Înţe- 
legi, doctore Wiily? Nu erau decît niște porcării de 
exigenţe politice. Chestiuni de moment. Le sufli așa... 
pfuu !... şi zboară în vînt, fără să lase vreo urmăl 
Nici praful nu se alege de ele ! Ideologii de un ceas-două. 
Eternă e numai democraţia. Tot democraţia rămîne 
mai tare. De aci înainte... 

Lui Willy îi ardeau obrajii de rușine. Un Naie Naie, 
un profesor de logică, un director de ziar, un prieten 
al regelui, să se scuze şi să se umilească atita față de 
el! Dar se poate? E intolerabil ! 

— Domnule Naie, îl întrerupse el pe Naie Naie, nu 
înţeleg de ce atitea explicaţii. Sîntem doar prieteni! 
Spune-mi ce vrei ! Sau mai bine zis: cît? 

Așa a triumfat democraţia în ziua aceea: din banii 
de lemne adunaţi pentru populaţia nevoiaşă evreiască. 
Precum zicea și Bernsohn, doctorului Willy: 

— Foarte bine aţi făcut, domnule doctor ! La urma 
urmei, cred că şi calicii ar trebui să aibă oarecare înţe- 
legere pentru democraţie | 

De trei săptămîni venean din Reichul al III-lea veşti 
atit de contradictorii, încît regele decise că asemenea 
momente încurcate trebuie lăsate să se descurce singure. 
În aşteptare, bea zi și noapte, vorbea despre democraţie 
gi veghea ca generalul Florescu să fie anchetat de către 
Consiliul de război cu toată severitatea. 

— Să nu vă uitaţi la el că-i general! ordona Carol. 
Să mi-l tratați ca pe un hoţ de rînd cum e, și 
el şi fecioru-său Puiu ! Cite se găsesc în dosar, ajunge 
să fie spînzurat de o sută de ori. Facturi fictive, state 
de mînă de lucru fictive, bonuri de cheltuieli fictive. 
O adevărată fabrică de acte fictive ! Să-i puneţi mîna-n 
gît, să simtă că atita vreme cît mai sînt eu, există o 
justiţie | 

Ancheta mergea, dar Carol nu se putea linişti. Venise 
pe la el şi Miţa și Tanţi şi Riri și Kiki... dar degeaba 
le lua la bătaie şi le zvirlea afară pe culoar, leşinate 
şi moi ca niște pisici ținute cu sila în apă, pentru că liniște 
tot nu găsea. Treaz sau în somn, numai călătorie visa 
şi-n vis numai pe Puiu-l vedea, atunci cînd nu vedea 
împrumutul. Hitler, blestematul de Hitler! Dacă s-ar 
fi ţinut Hitler tare măcar cîteva luni, am fi avut azi 
de ce rîde ! Ce ar fi fost luat era bun luat !... Pe cînd așa... 

— Sire! 

Era Mateescu, roșu și agitat, care bătuse la ușă, 
dar care nici nu mai avusese răbdarea să aștepte ca 
regele să-i răspundă, ci intrase singur. 

— Sire, o nouă bombă !... A fost asasinat Dollfuss. 
Dollfuss, micul dictator al Austriei, asasinat ! 

— De cine? strigă regele, cuprins de o uşoară ame- 
ţeală. Hai, vorbeşte o dată ! 

— De naziștii austrieci. | 

Şi Mateescu dădu regelui amănunte. Azi, la prînz, 
pe la ora unu fără un sfert, trei sute de naziști, deghi- 
zaţi în uniformă militară şi în uniformă de agenți de 
poliție, au ocupat stațiunea de radiodifuziune din Viena, 
au năvălit în cancelaria lui Dollfuss şi l-au împușcat, 
Credeau că atîta le va fi de-ajuns să înlăture orice opo- 
ziție şi să ia puterea în mînă. Dar, pentru că, spre 

surprinderea lor, guvernul și armata s-au opus, au 
fugit și s-au pus sub ocrotirea ministrului Germaniei. 

— Aşa! făcu regele pe gînduri. Naziștii austrieci 
l-au asasinat pe Dollfuss și apoi s-au adăpostit la amba- 
sadorul Germaniei naziste 1... Prin urmare, aici e 
mina lui Hitler ! 

— E clar, sirel 

— Prin urmare, epuraţia din 30 iunie nu l-a slăbit 
pe Hitler, ci l-a făcut și mai îndrăzneț 

— Probabil, sire ! 

— Prin urmare, eu n-aveam nici un motiv să mă 
sperii | 

— Nici unul, sire | 

“Carol alergă în aleea Vulpache. 

— Ce facem, Lenuţo?... Împachetăm sau nu? 

Femeie cu simţ practic, Lenuţa îi răspunse: 

— Mai așteaptă cîteva zile, să nu ai vreo nouă sur- 
priză. 

Carol aşteptă cîteva zile şi Mateescu îi aduse o nouă 
surpriză: 

— Sire, Hindenburg a murit azi dimineaţa la nouă 
— şi la ora nouă și jumătate, Hitler a fost proclamat 
președinte al Reichului. De aci înainte, Hitler va fi 
şi conducătorul Germaniei şi şeful guvernului. Armata 
a şi depus jurămiîntul. 

Carol nu mai avea nimic de așteptat. Hitler e tare. 
Mai tare ca oricând. 

Nerăbdător, Carol o chemă pe Duduia la telefon și-i 
strigă, vesel: 

— Lenuţo, împachetează ! 


+ 


După un scurt schimb de note între guvernul romîn 
şi guvernul francez, noua dată a călătoriei în Franța 
fu fixată pentru sfîrşitul lunii noiembrie. Răgazul de 
trei luni bucură mult pe Duduia. În trei luni putea 
să-și facă în linişte puţinul bagaj pe care-l lua cu sine 
în străinătate, unde, în cazul că i-ar lipsi, Doamne 
fereşte, ceva, era aproape convinsă că va găsi de la 
cine să cumpere. 

În aceste trei luni nu-și pierdu nici Carol vremea 
în zadar. În primul rînd, anulă dispoziţia de dizolvare 
a organizațiilor naţional-socialiste germane din Ardeal. 
Porunci, apoi, lui Vancea să fie din nou blind cu legio- 
narii. Luă măsuri ca în lipsa lui să nu aibă vreo surpriză, 
în special din partea iubitului său frate Nicolae, pe 
care căuta să-l vadă cît mai puţin şi cu care vorbea 
şi mai puţin. Începu să cheme iar, rînd pe rînd, în audienţă 
strict confidențială, pe șefii celor douăzeci și patru de 
partide care se treziseră toate, spontan, din democrație. 

— Domnule Elefterie, contez pe dumneata! Am 
convingerea că eu şi cu dumneata împreună, sîntem 
destinaţi să facem lucruri mari pentru țara aceasta. 

— Sire, aștept ordinele dumneavoastră | 

— Ora se apropie, domnule Elefterie 1... Plec în 
străinătate pentru cîteva săptămîni, să procur țării 
un mare împrumut şi cum capăt banii, te chem îndată 
să trecem la fapte. Programul îl știi: înzestrarea armatei | 
Numai bani să avem ! 

— Ştiu, sire ! Armata e baza ! 

Regele-i strîngea mîna, ca unui prieten adevărat. 
Merita să i-o stringă. Era un om de nădejde. În lipsa 
lui, nu numai că se va feri de aventuri, dar va colecţiona 
toate înjurăturile la adresa tronului și dinastiei, cu 
nume și date, ca să i le raporteze la înapoiere. 

Dar cea mai mare parte din timp, în cele trei luni, 
regele și-o pierdea cu corespondenţii francezi cărora 
le împărtăşi cîte şi ce fel de sentimente îl copleșesc 
cînd se gîndeşte că în curînd va revedea Franţa. 

— Ce emoție va fi pentru mine cînd voi veni în 
vizită oficială în capitala voastră, unde fiecare răspîntie 
va evoca pentru mine atitea amintiri. 

Trecea, apoi, sprinten, la fericirea poporului: 

— [mi iubesc cu pasiune meseria de rege. Ce poate 
fi mai pasionant decît să faci fericirea poporului ! 

Şi cum, în perioada aceea de surescitare, punea 
foarte mult piper în mîncare, așa că avea necontenit 
mâncărimi, i se umpleau ochii de lacrimi, ceea ce cores- 
pondenţii notau cu mii de comentarii tulburătoare. 

Tot în vederea voiajului, regele vorbea mereu despre 
dragostea ce i-o purta scumpului său fiu, 


— Vreau să fac din el un om și un rege. Înainte de 
a fi rege trebuie să fie un om bine oţelit, drept și bun. 
Educaţia unui prinţ nu-i lucru uşor. Pe un prinţ nu 
trebuie să-l crești pentru tine, nici pentru el Însuși. 
Trebuie crescut pentru poporul său și pentru rolul 
ce-l va avea de împlinit. Cu puţină hotărîre și cu multă 
inimă, cred că se poate ajunge la rezultate bune. Pînă 
una alta, conduce foarte bine micul lui automobil şi dă 
semne de pe acuma că va fi un excelent vînător. 

Trei luni de muncă atentă şi răbdătoare pentru 
pregătirea voiajului — dar trei luni de viaţă senină și 
sclipitoare ca un cer albastru de primăvară, întunecat 
numai de un mic noruleț: Titulescu. Titulescu, mini- 
strul de externe al ţării. Titulescu, şeful departamen- 
tului democraţiei. Titulescu şi-a înaintat iar demisia. 
De ce și-a dat iar demisia Titulescu acesta? 

— Sire, e supărat foc! îi răspunse Trişcă. Zice că-l 
nenorocim ! O politică facem aici — și alta e pus să 
facă el în străinătate. Cică încurajăm grupările fasciste 
şi acolo el trebuie să jure că rămînem fideli aliaţilor. 
Susţine că dinadins se face obstrucţie politicii lui demo- 
cratice, pentru că este cineva care vrea să-l alunge 
de la externe. 

— Cineva? se miră Carol. 

— Da, sire! Cineva! 

Regele parcă abia acum pricepea înţelesul cuvîntului. 

— Aha! făcu el. Cineva !... Bine, Trișcă, în acest 
caz, dumneata vei demisiona imediat. 

Soluţia i se păru lui Trișcă oarecum originală. 

— Eu? . 

— Da ! Dumneata |... Dar nu-i nevoie să fii alarmat. 
Vei demisiona, ca să vadă că din pricina lui se pro- 
duce o criză ministerială, tocmai acum, în ajunul voia- 
jului meu, cînd numai de criză ministerială n-avem 
"nevoie. 

— Şi ce va fi, sire? 

— Nimic! Vom stărui să rămînă ! 

— Nu va rămîne, sire ! E prea furios ! Zice că tocmai 
acum, cînd ţara are mai mult decît oricînd nevoie de 
el, pentru că Uniunea Sovietică a devenit membră a 
Societăţii Naţiunilor, tocmai acum să-l călcăm pe el 

în picioare?. i Nut... Nici în ruptul capului nu va 
i să re 
“pe rege îl pufni risul: 

_ Să revină? Dar cine vrea să revină? Da’ ducă-se 
dracului ! M-a plictisit cu șantajele lui de copil alintat ! 
El are acu şi pretenţia să-i mai fiu recunoscător că 
ne-am împăcat cu Uniunea Sovietică !... Recunos- 
cător |... O să-i fiu recunoscător cînd i-o creşte barbă | 
Aşa că fă ce-ţi spun eu: dumneata stăruie, dar stăruie 
în așa fel încît să-i dea de bănuit și să-i piară pofta să 
mai revină | 

A fost o chestie de o zi. La amiază, Titulescu primi 
o lungă, lungă telegramă în care i se aducea la cunoș- 
tință că în urma protestelor sale, regele a cerut guver- 
nului să demisioneze, că guvernul a demisionat, şi că 
nu se poate reconstitui decît numai cu el la externe. 
În continuare, telegrama-i vorbea de ţară... de veșnica 
dragoste şi recunoștință... de imensele servicii aduse 
de el ţării, tronului şi democraţiei... de necesitatea 
imperioasă a unei consecvenţe în politica externă... 
şi de neliniștea regelui care e gata să renunţe la călă- 
torie, dacă nu ştie că Titylescu este din nou la externe. 

Pe seară, Trişcă se prezintă la rege: 

— Sire, i-am telegrafiat lui Titulescu şi am stăruit 
din toate puterile ca să rămînă | 

— Şi a răspuns? 

— Dal 

— Ce? 

— Că rămîne |! 

De enervare, îl apucă pe Carol o mîncărime atit de 
ascuţită, încît, oricine nu era iniţiat în secretele politice 
ale palatului, ar fi putut să jure că regele plinge de 
bucurie. 

Dar în afară de acest incident destul de neplăcut cu 
Titulescu, nimic nu se mai produse din ceea ce ar fi 
putut întuneca emoția unui rege pe picior de plecare 
În străinătate, unde îl aștepta împrumutul. Duduia îşi 
Tevizuia tot timpul bagajele, își pregătea listele de cum- 
Părături, număra zilele pînă la plecare: şapte zile, 
șase zile, cinci zile, patru zile, trei zile, în timp ce 
regele rupea filele din calendar şi snopea Miţele în 

bătăi, de nerăbdător ce era să se vadă odată în drum 
spre Paris. Se pare, însă, că Cel-de-sus era împotrivă, 
pentru că, într-o bună dimineaţă, cînd mai erau două 
zile pînă la plecare, Mateescu intră la Carol transfi- 
gurat de spaimă: 

— Sire, o catastrofă !... Maiestatea sa regele Ale- 
xandru al Iugoslaviei şi Barthou au fost asasinați la 
Marsilia ! 

Automat, regele puse mîna pe telefon: 

— Lenuţo, tu eşti? 

— Da, dragul meu ! 

— Despachetează | 


XVII 


Cu șapca în mină, Trofim stătea în picioare și aștepta 
ca domnul director să ridice ochii la el. În birou era 
cald, pe fereastră se vedea cum fulgi mari cad molcom 
şi se aștern pe case şi pe șoseaua care duce pînă la poartă. 
Directorul, în fotoliu, stătea aplecat cu urechea înspre 
aparatul de radio și asculta, aprobînd cu capul și cu 
mîna tot ce auzea: 

— & ...Eu sînt născut şi crescut ortodox, dar sînt suve- 
ranul unei țări unde sălășluiesc şi cetăţeni de alte confe- 
siuni. Sînt hotărît... şi toți pot conta pe sprijinul meu... să 
proteguiesc cu aceeaşi credinţă și cu aceeași dragoste pe 
toți acei care vor fi cinstiți credincioși ai bisericii lor...» 

Trofim asculta și se gîndea cît de ușor poate intra 
frica-n om. Regele s-a speriat așa de rău de atentatul 

de la Marsilia, încît l-au năpădit gînduri creştine. Se 
teme să nu se găsească vreun creștin să tragă în el şi 
încearcă să se pună bine cu toţi credincioșii cinstiți 
ai bisericii lor! Era și ceasul bine ales! Fabricile se 
închid — şi acolo unde nu se închid, salariile se scad 
la jumătate. Şi peste tot, poliția la mijloc. La fabrica 
Haug muncitorii n-au făcut decît să înainteze un 
memoriu, fără să-și fi întrerupt lucrul, dar cît ai clipi, 
poliţia le-a și sărit în spinare, parcă ar fi stat, după 
ușă, la pîndă. La fabrica de glucoză Colentina la fel: 
poliţia. Şi la fabrica Falk. Și la restaurantul Tic-Tac. 
Cu arestări, cu bătăi, cu torturi. Cît despre chelnerii 
de la restaurantul Corso, cu ăștia a fost o adevărată 
bătaie de joc. În halate, aşa cum i-a găsit la lucru, 
poliția a plimbat pe bulevarde, pînă la prefectură, pe 
toţi chelnerii, picolii şi bucătarii, vinovaţi că au ajutat 
cu mîncare pe ceferiștii de la Griviţa, cît a ţinut greva. 

Dar regele continua să vorbească și Trofim, fără să 
vrea, trebui să-l audă: 

— « Astăzi, cînd avem cu toţii datoria de a duce o 
luptă de progres și consolidare a naţiunii noastre, nu 
este momentul să privim ce haină poartă fiecare preot, 
ci trebuie să cerem fiecăruia să aibă un singur suflet 
şi acest suflet trebuie să fie cel romînesc!...» 

Asta-i aminti lui Trofim cum lăncierii lui Caţă au 
ameninţat că dacă nu vor fi lăsaţi să-și poarte cămă- 
şile albastre, nu vor mai pune pe ei nici o cămașă și 
că se vor arăta în pielea goală în faţa poporului. Dar 
nimeni nu s-a gîndit şi nici nu se gîndeşte să le ia, 
Doamne fereşte, cămașa. Ba, de cînd cu asasinarea lui 
Dollfuss şi mai cu seamă după ce regele Alexandru 
şi Barthou au fost împușcați, cămășile, și albastre și 
verzi și de toate culorile, s-au înmulțit, și s-au înmulțit 
şi saluturile cu mîna întinsă, şi s-au înmulțit și femeile 
cu cruciulițe încîrligate pe piept, şi s-au înmulţit şi 
bătăile și devastările și jafurile, fără ca poliția să afle 
ceva. 

— « Creştin sînt, auzi Trofim pe rege, dar fac apel 
şi la cei care nu sînt creştini, dar care au o credinţă 
a lor, ca şi ei, alături de noi, creştinii, care avem acel 
exemplu al martiriului lui Isus Hristos, să lupte ală- 

turi de noi, căci mai presus de credinţa fiecăruia este 
unitatea etnică a Romîniei întregite...» 

Regele isprăvise. Directorul întinse mîna să întoarcă 
butonul, dar și-o retrase imediat: postul de radio emitea 
o ştire care-l silea să rămînă cu urechea aplecată asupra 
aparatului: 

— Azi dimineaţă maiestatea sa regele a semnat un 
decret prin care sînt dizolvate: Partidul Comunist 
Romîn, Uniunea Tineretului Comunist, Ajutorul Munci- 
toresc Romîn, Biroul juridic al Partidului Comunist, 
Ajutorul Roșu Internaţional, Consiliul Sindicatelor 
Revoluţionare, Comisia locală a sindicatelor unitare, Uni- 
-unea ţăranilor revoluționari, Cercul femeilor comuniste, 
Tineretul conştient romîn, Asociaţia studenţilor revolu- 
ţionari, Cercul de studii marxiste, Tribuna studentului 
sărac, Liga culturală, Blocul muncitoresc-țărănesc, Liga 
muncii, Soiuz Vozwescenia Na Rodinu sau Uniunea 
repatriaţilor ruși și ucrainicni, Asociaţia Amicii U.R.S.S., 
Comitetul naţional antifascist, Comitetul femeilor anti- 
fasciste romîne, Comitetul național al tineretului anti- 
fascist, Comitetul pentru apărarea ceferiştilor, Comi- 
tetul pentru apărarea şomerilor, Cercul cultural 
« Gheorghe Coșbuc», Sindicatula« Ciocanul» al lucrătorilor 
cizmari, Sindicatul « Solidaritatea» al chelnerilor, Sindi- 
catul « Țesătorul» al lucrătorilor textilişti, Frontul 
Unic Muncitoresc, Organizaţia revoluţionară dobro- 
geană. Sînt interzise a se mai înfiinţa orice fel de orga- 
nizaţiuni și asociaţiuni pentru propaganda ideologiei 
comuniste. Se interzice să apară orice ziare, broșuri, 
manifeste, ca şi orice fel de alte publicaţiuni, prin care... 

Directorul se uită la ceasornic, și fiindcă decretul 
îi spusese mai mult decît avea el nevoie să știe, închise 
aparatul, apoi își întoarse capul spre Trofim: 

— Ai venit? 

— Am venit, domnule director ! 

Puțin stingherit, directorul își cercetă lung unghiile 
înainte de a vorbi. 

— Uite ce e, Trofime dragă | zise el, fără să-și ridice 
ochii la omul care stătea în picioare. Direcţia gene- 
rală e nemulțumită de tine și te mută disciplinar |... 
Aşa că trebuie să părăseşti casa îndată | 


Trofim se făcu alb ca varul. Prin urmare, Andrieșu 
nu l-a minţit cînd i-a spus aseară, că direcţia-i caută 
pricină, ca să-i poată lua casa în care locuiește şi să 
i-o dea lui Niculescu ! 

— Eu să părăsesc casa? biigui el. 

— Da, tul 

— Păi cum se poate una ca asta, domnule director? 
Asta-i toată bogăția mea: locuinţa ! 

— O fi! Dar dacă nu te astimperi! Cine te pune 
să faci bolşevism? 

— Bolşevism? Eu? Cind am făcut eu bolșevism, 
domnule director? 

— Dar întrunirea aia de săptămîna trecută, ce-a 
fost ? , 

— Să mă iertați, domnule director, că nu pot să ştiu 
ce-a fost, pentru că eu abia am ieşit din spital unde 
am zăcut o lună de zile! 

— Şi nu ştii nimic? 

— Nimic ! Poftim foaia de la spital! | 

Directorul luă hirtia, o învârti printre degete şi o 
întinse înapoi lui Trofim. | 

— Foaia zice aşa cum zici tu ! Dar casa trebuie s-o 
părăseşti | 

— Păi de ce, dacă sînt nevinovat! l 

— Ei fi, n-ei fi, asta o s-o descurce ăi mari. Eu ştiu 
că legea-i lege |... N-ai copii ! Şi legea spune: în locuin- 
țele astea n-au voie să stea ăia fără copii! i 

Trofim nu mai ţinu seama că are în fața lui pe 
domnul director şi, scos din fire, bătu cu pumnul 
în masă: 

— Păi spuneți așa, domnule director ! Nu sînt scos 
din casă pentru că aş fi mutat disciplinar, ci pentru 
că vreţi să băgaţi pe altul în locul meu. Ştiu pe cine! 
Pe Niculescu. Și-mi veniți cu legea! Copiii!... Dar 
Niculescu are copii? N-are! Nici nu-i măcar însurat ! 
În schimb e inspector ! Inspector şef... Pe cînd eu, 
nu sînt decit un muncitor de rînd! Așa l-ați scos din 
casă şi pe Micu Toader, care are copii... Cinci copii lea. 
Şi tot l-aţi scos din casă, ca să-i faceţi loc lui Bălceanu, 
care e şi bătrin, și singur, dar- tot inspector şi el... 
Şi pe Neacșu Andrei!... Cum v-a răbdat inima să-l 

daţi afară din casă pe Neacșu, om bolnav, cu casă grea, 
cu mamă bătriînă, cu nevastă, cu trei copii, ca să intre, 
cine? Un mucos, un neisprăvit, care n-are nici două- 
zeci de ani împliniţi, dar e verișor de-al treilea şi secretar 
al domnului director general! Adică pentru cine au 
fost făcute locuinţele astea? Pentru de-al de ăștia care 
au de unde plăti casă în oraș, sau pentru noi, muncitorii ? 

Directorul îl lăsă pe Trofim să-și descarce năduful, 
apoi îi răspunse pe un ton care parcă cerea compăti- 
mire: 

— Vezi, Trofime? Şi dacă ţi se spune că eşti bol- 
şgevic, parcă i-ar trage cineva o pereche de palme. 
Dar nu-i nimic, rămîne între noi. De la mine e greu 
să afle cineva tot ce mi-ai spus. La urma urmei, s-ar 
putea să ai și dreptate. Dar eu ce să fac? Să mă lupt 
cu ăi mari? Eu să mă iau de piept cu ăi mari, cînd 
nici eu nu sint decît un nenorocit de slujbași Stau şi 
eu cît mă ţin ei. Ca miine o să mă dea și pe mine afară! 
Tu ești mult mai fericit decît mine !... Tu, barem 
ești lăcătuș, pe cînd eu, ce sînt? Director! Meserie-i 
asta? Dacă mă dau ăștia afară, pot să mă spînzuri 
Rămiîn fără pîine. Fii, dar, om de înțeles și ieși din 
casă de bună voie, că n-aș vrea să te scot cu sila de 
acolo. Cînd ajungem la asta, Trofime dragă, ştii şi tu 
ce se întîmplă ! 

Trofim înţelegea că era osîndit. Dacă nu pleacă de 
bună voie din casă, încape de-a dreptul pe mîna jan- 
darmilor şi atunci, într-adevăr, n-o să mai aibă nevoie 
de casă. 

Cu glasul sugrumat, întrebă: 

— Şi cînd să mă mut? 

— Astăzi | 

— Cum astăzi, domnule director? Unde să mă duc? 

— Îţi spun eu unde: la Oradea Mare! 

Cu toate că-l frigea mîna să-l apuce pe director de 
git, Trofim începu să rîdă: 

— La Oradea Mare? Pe cine să caut la Oradea 
Mare? 

— Slujbă, Trofime, slujbă! Tot la căile ferate! 

— Dar tocmai la Oradea Mare? 

Directorul fuieră a plictiseală nemărginită. 

— Mă, al dracului om mai ești, bre ! Dacă ţi se ia casa 
aici, te strimbi ! Dacă ţi se dă casă acolo, iar te strimbi !.. , 
Are grijă statul de tine și tu te mai vaieţi! Eu, să fiu 
în locul tău, aș tace chitic şi aş pleca, zău c-aș pleca ! 

Glasul dulce al directorului suna în urechea lui 
Trofim mai aprig și mai neînduplecat ca o osîndă. 

— Bine, o să plec! făcu Trofim, care vedea că orice 
împotrivire nu poate cel mult decit să-i strice. Dar eu 
sînt gestionar de materiale. Am pe seamă materiale de 
patruzeci şi şapte de milioane. Numai un simplu bur- 
ghiu costă opt pînă la zece mii de lei. Trebuie să predau 
toate astea cuiva. 

— Şi ce vrei să-ţi fac? 

— Să mă lăsaţi în casă pînă isprăvescl După aia 
plec la Oradea și aveţi casa liberă. 

— Nu se poatel 

— Numai cîteva zile, domnule director | 

— Nu se poate! 

— Atunci daţi-mi două zile concediu să-mi caut 
casă în altă parte! 

— Nu se poate! Cum să-ţi dau concediu cînd tre- 
buie să ai grijă de magaziile cu materiale? 

— O să le ţin două zile închise ! ` 

— Nu se poate! 

Trofim simți că iar îl furnică palmele. 

— Da’ cum așa, domnule director? Să rămîn în 
casă nu se poate, să ies din casă nu se poate, să predau 
materialele nu se poate, să nu predau materialele iar 
nu se poate... Atunci ce se poate, domnule director? 

n sfîrşit, Trofim izbuti să-l supere pe director care, 
pentru întiia oară, îi vorbi tare: 

— Ia ascultă, Trofime ! Mai adineauri, l-ai auzit sau 
nu l-ai auzit pe rege? 

— L-am auzit! 

— Dacă l-ai auzit, atunci spune drept: ce eşti tu? 
Creştin... sau ce? 


* 


Era ora unu după amiază și funcționarii serviciului 
contingentării din ministerul industriei și comerțului 

se pregăteau să plece acasă, cînd, deodată, năvăliră 
pe toate uşile comisari și agenţi de poliţie: 

— Nu mişcă nimeni! 

Funcţionarii înlemniră. Ce caută poliţia aici? 

Comisarul Minecuţă, șeful echipei, îşi trecu mîna 
prin mustață și răcni: e 

— Toată lumea în sala mare a serviciului. 

În sala mare, funcţionarii dădură peste însuși noul 
ministru al industriei şi comerțului, Caramlău, încon- 
jurat de primul procuror, de patru procurori, de un 
judecător de instrucție și de mai mulți ofițeri de poliție. 

— Domnilor, strigă ministrul, veți rămîne. Vi se dă 
aici de mîncare. Nimeni nu poate părăsi ministerul, 

Funcţionarii inferiori nu pricepeau ce poate fi. Func- 
ționarii superiori pricepeau. De cîteva zile erau în stare 
de alarmă. Fiecare şef de serviciu, ori subdirector, pri- 
mise din timp vizita cîte unui amic de la prefectură: 

— Coane Costică, îți vreau binele. 

Conu Costică i-a răspuns: 

— Şi adică cum, nene Mitică? Eu, cum s-ar zice, 
Îți vreau răul? 

De cînd lumea, nu s-a născut comisar prost. Nu era 
prost nici comisarul Mitică: 

— E-n regulă, coane Costică ! Sînt denunţuri grave ! 
Cică dumneata ai cerut... şi ăia au mișcat din urechi! 
Dosare întregi de denunţuri! Şi se va face descin- 
dere !... Ordin: fără milă! Tata să fie, mama să fie, 
pune-i mîna-n gît! Nici-o milă! Pricepi dumneata? 

Omul pricepea: 

— Pricep! 

— Ba bine că nu!... Așa că, fă bine şi conform 
legii... 

Aici se oprea și aștepta, pînă ce directorul ori sub- 
directorul, răspundea: 

— Bine, nene Mitică !... Ne-am înţeles. Conform 
legii, juma acum, juma după aia... 

— Ba nu! zicea comisarul sever. Conform legii 
mie-mi dai acuma tot... şi juma după aia... 

Știau, dar, şefii de serviciu, directorii și subdirectorii, 
ce va urma: percheziţie. Şi se uitau cu milă la domnul 
ministru care răcnea: 

— Toţi funcţionarii inferiori trec în sala de mese. 
Ceilalţi în sala de conferinţe. 

Apoi, Caramlău ieşi din sală şi trecu în biroul său, 
cu sufletul plin de mindrie și satisfacţie. Era om cinstit. 
Ordin de la rege: 

— Caramlăule, cinste ! Să tai în carne vie !... Cinste 
mai presus de orice. 5 

Atentatul de la Marsilia dăduse, de altfel, şi fără 
porunca regală, un impuls irezistibil spre cinste tuturor 
conducătorilor ţării. Cinstea e un lucru frumos ! De ce 
ne-am feri de lucruri frumoase !... Cinste, chiar dacă 
ar fi să curgă sînge. Dacă nu introducem cinstea în 
conducerea treburilor publice, ţara va ajunge acolo 
unde a ajuns Austria, Jugoslavia, Franţa — dacă nu și 
mai rău ! Şi unde se poate cere cinste mai multă decit 
la ministerul industriei şi comerțului, unde nu-i om să 
nu ştie că se fac numai potlogării? 

— Va fi cinste, sire! a răspuns Caramlău. Că nu 
mai e chip de lucrat! De cînd am venit la minister, 
masa mea e plină de denunțuri. Se pling toţi negus- 
torii că nu pot cere cel mai mic lucru, fără să dea șper- 
ţuri în dreapta şi în stînga! Ne ruinăm! Se ruinează 
ei, ne ruinăm noi, se ruinează ţara întreagă, sire ! 

— Ai văzut? Fă, deci, ceva spectaculos! Să răsune 
ţara de cele ce o să vadă! 

Şi Caramlău s-a apucat să facă ceva spectaculos. 
Țara va răsuna, și se va minuna de cîtă cinste este în 
stare noul ei ministru al industriei şi comerţului. Şi 
se simțea Caramlău în al nouălea cer! Într-adevăr, 
ce poate fi mai plăcut decît să te simţi cu conștiința 
curată şi să nu te temi că la cea mai mică nemulțumire, 
oricare nemernic ţi-ar putea striga în obraz: Punga- 
şule !... O viaţă întreagă a sîngerat Caramlău de pe 
urma acestei insulte: Pungașule! Cu cîți nu s-a luat 
la palme, cu cîţi nu s-a bătut în duel, cîte gloanţe n-a 
tras el în vînt, pentru cuvîntul acesta: Pungașule! 
Dar acuma, ce a fost, e mort !... Acuma moravurile vor 
fi primenite |... Nimic din tot ce se chema șperţ, bacșiș, 
mită, nu va mai putea supraviețui în atmosfera de 
cinste pe care Caramlău este chemat s-o introducă în 
viaţa publică a ţării, începînd cu propriul său minister, 

unde, în clipa aceasta, poliția își face datoria. Vor 
scăpa numai cei cu desăvîrşire nevinovaţi. Pe ceilalți, 
toţi, îi va trimite chiar de aici, cu duba, sub stare de 
arest, la prefectură. 

Cu o mînă care-i tremura de fericire pentru tot ce 
face el spre binele ţării, Caramlău își aprinse trabucul 
şi, la bătaia timidă în ușă, răspunse energic: 

— Intră | 

Şi intră la el, în vîrful picioarelor, directorul general. 

— Domnule ministru... 

Ministrul, care se aştepta să vadă intrind numai pe 
unul din procurorii sau ofițerii de poliţie, răcni, furios: 

— Cum de ai ajuns pînă aici? Am dat ordin să nu 
fie lăsat nimeni | 

— M-am rugat de primul procuror, domnule mini- 
stru ! Sintem prieteni... și i-am dat cuvîntul de onoare 
că mă întorc numaidecit | 

— Şi ce vrei? îl întrebă Caramlău pe acelaşi ton 
ridicat. 

— Domnule ministru, vă rog să mă scuzaţi, dar eu 
nu pot suporta o percheziţie ! Am fată de măritat. Am 
un ginere profesor universitar ! Nu face de mine, dom- 
nule ministru !... Percheziţie ! În viaţa mea n-am ştiut 
de percheziţie !... Domnule ministru, fie-vă milă ! Sînt 
director general! Scutiţi-mă de o asemenea rușine! 

Furia lui Caramlău nu mai cunoscu margini: 

— Nu se poate! Ordin de la rege! Toţi pungaşii la 
puşcărie ! 

— Dar eu nu sînt pungaş, domnule ministru! Sînt 
om cinstit ! 

— Dacă eşti cinstit, ce te temi de percheziţie? 

— Doar v-am spus, domnule ministru! E peste 
puterile mele ! Percheziţie corporală ! Mor pe loc, dom- 
nule ministru, dacă cineva se atinge de mine! Vă 
rog !... Vă rog în genunchi!... Daţi ordin să mi se 
dea drumul acasă ! 

— Nu! Am zis nu, e nu! Şi te poftesc să mă laşi 
în pace! Am isprăvit! 

Dar directorul general se şi pusese în genunchi: 

— Domnule ministru, dau oricît, numai să scap de 
ruşine | Obrazul meu mi-e mai scump decît orice pe 

lume. Tocmai am cîștigat la loterie o sumişoară destul 
de frumoasă ! Cinci sute de mii! Eu n-am ce face cu 
ei! Leafa-mi ajunge! Vi-i dau toţi, pentru săraci. Vă 
rog, domnule ministru... sînt director general, nu un 
borfaş luat de pe stradă! 

Şi se uită la Caramlău cu niște ochi atît de 
jalnici, încît de piatră să fi fost cineva şi tot se muia. 
Dar Caramlău nu era de piatră. Caramlău era de 
bronz: 

— Nu! Te rog!... Lasă-mă în pace!... Pleacă... 
Pleacă-ţi spun! 

Directorul general se ridică, îşi scutură uşurel 
genunchii de praf, şi subit vesel, îi spuse lui Caramlău, 
chicotind ca un bătrînel cumsecade: 

— Bătu-m-ar norocul să mă bată !... Pesemne că 
virsta mi-a jucat festa !... Niciodată n-am greşit cifra... 
La cifre nu mă-ncurc. Și tocmai acuma trebuie să mi 
se întîmple... Adevărul e că am cîștigat la loterie nu 
cinci sute de mii, ci șapte sute cincizeci de mii! Dar 
asta-i tot 1... Nici o leţeaie mai mult!... 

Oricât o fi fost de bronz Caramlău, dar n-avea inimă 
de cîine. Niciodată nu l-au lăsat rece suferinţele celor 
mai mici. Cu atît mai puţin, deci, putea fi indiferent la: 
strigătele de ajutor ale acestui bătrin care părea foarte- 
foarte cinstit. De ce, dar, să-l implice pe nedrept într-o 
operaţie pregătită numai pentru pungaşi? N-ar fi o 
crimă? Un asasinat moral —şi poate chiar fizic? 
Caramlău, criminal? Nu ! Poţi să spui despre Caramlău 
tot ce-ţi place, dar numai asta n-a făcut Caramlău 
de cînd e: să ucidă oameni. Și gîndul că l-ar putea avea 
pe conștiință pe acest sărman director general, îl înspăi- 
mîntă atîta, încît inima i se fieșcăi dintr-o dată: 

— Bine! Să-i văd! 

— Nu-i am la mine, domnule ministru ! Miine dimi- 
neaţă la nouă... 

— Poate să fie şi azi după amiază la cinci! răspunse 
cu bunăvoință ministrul. Tot am treabă pe aici! 

— Fix la cinci sînt aici, domnule ministrul Să 
trăiţi ! 

Şi directorul general o luă spre uşa care dădea 
înspre scară. 

— Stai! îi strigă ministrul. Nu pe acolo! Treci 

înapoi prin sală şi spune procurorului general că ţi-am 
dat voie să pleci! as : 
— Nu vă supăraţi, domnule ministru, făcu directorul 
eral, dar am eu avut grijă să i-o spun mai dinainte! 
După directorul general se înfățişară, unul după 
altul, toţi directorii şi subdirectorii şi şefii de serviciu 
— distruși, demoralizaţi, îngroziţi de gîndul că ar putea 
fi supuși unei percheziţii corporale. Era prea mare 
umilinţa ! Şi ca s-o evite, sînt în stare să dea tot ce 
au cîștigat săptămîna trecută la loterie, fiecare după 
rangul pe care-l ocupă în minister, aşa cum se cîștigă 
la loterie: unul mai mult, altul mai puţin... fiindcă ei, 
la urma urmei, n-au ce face cu banii. Leafa le-ajunge! 
Multă, puţină, sînt mulțumiți. 

ntre timp, comisarii și agenţii lucrau de zor în sala 
de mese, prin buzunarele funcţionarilor inferiori, așa 
că după două ore, totul era terminat şi primul procuror 
putu să raporteze lui Caramlău rezultatul. 

— E grav, domnule ministru! Am găsit la unul 
suma de cinci mii de lei. 

Lui Caramlău i se umflară vinele de la timple: 

— Care-i ăla? strigă el, fioros. 

Era un uşier pe care doi agenţi îl aduseră în fața 
ministrului. 

— Ce-i cu banii ăştia, mă? îl interogă, neînduplecat, 
Caramlău. De la cine îi ai? 

— Să trăiţi, domnule ministru! răspunse uşierul, 
galben de frică. Mi i-a dat azi pe la prînz domnul director 
Petrescu să-i predau domnişoarei Mieluşica de la teatrul 
Regina Maria !... Nu-s ai mei!... 

— Minţi ! ţipă domnul ministru Caramlău. Se vede 
cît de colo că minţi! Ai luat şperţ, ticălosule!... Ne 
faci de rîs ministerul ! Țara întreagă ne arată cu degetul 
din pricina unor șperţari neruşinaţi ca tine!... Hai, 
luaşi-l de-aici !... 


gen 


* 


Succesul obținut la ministerul pe care îl conducea, 
dădu idei noi lui Caramlău pe tărîmul onestității. 

aceeași seară, convocă la el cîțiva inspectori de sigu- 
ranţă: 

— Domnilor, la bursa neagră se petrec lucruri 
absolut nepermise. Este un jaf ca în codru. Comerţul cu 
devize ne va face ţara de pomină în lumea întreagă. 
Trebuie să se curme odată cu tilhăriile astea. Vreau 
ca de mîine dimineaţă să organizăm nişte razii în stil 
mare, cum nu s-au mai făcut pînă acum. Am nevoie 
de dumneavoastră ! De acord? 

— De acord! răspunse unul dintre inspectorii cei 
mai experimentați în problemele de devize. 

Şi cum se despărţi de ministrul industriei şi comer- 
ţului, inspectorul se şi înfățişă generalului Spiru 
Maramă: 

— Domnule general, domnul ministru Caramlău ne 
cere să lucrăm cu el miine la bursa neagră. 

Spiru Maramă văzu numai bursă neagră înaintea 
ochilor. 

— Nu, zău! La bursă... Parcă ar fi bursa lui 
tat-său ! N-are gust prost, nea Caramlău ! Azi dimineață 
la minister, miine la bursă, poimiine Dumnezeu ştie 
unde !.,. Uite-aşa se întîmplă dacă laşi păduchele să se 
întindă... La bursă... Aşa! Las’ că-i arăt eu lui 
bursă | 

Şi dintr-un salt, fu la palat: 

— Sire, Caramlău ăsta îşi bate joc de maiestatea 
voastră ! Acu vrea să se ia de bursă ! Pesemne că nu-i 
ajunge ce-a făcut azi dimineaţă pe la contingentare | 

Carol se făcu numai urechi. 

— La contingentare ştiu ce a fost! zise el. Dar alt- 
ceva, nu ştiu nimic! 

— A făcut curăţenie, sire! A curăţat buzunarele 
oamenilor ! N-a scăpat unul ! A adunat bani cu găleata |... 
Milioane, sire, milioane ! 

— Eşti beat, Spirule? Milioane? Ce-i aia milioane? 

— Sînt treaz, sire!... Am martori!... Milioane! 

Faţă de Spiru nu-i era ruşine lui Carol să-şi exprime 
sentimentele lui cele mai intime. 

— Ticălosul ! făcu el, scrişnind din dinți. Şi mie 
nu mi-a suflat un cuvînt! 

— De lacom ce e, sire! îl întărită Spiru Maramă. 


444. 


Regele medită citeva secunde, apoi răspunse pre- 
fectului: CRT RR , 

— Spirule, poţi să pleci liniştit ! Miine... nu va fi 
razie la bursă. 

— Asta-i tot, sire? întrebă Spiru, decepţionat. 

Regele îl bătu pe umăr: 

— Aibi răbdare ! O să afli! 

Dar citi în ochii prefectului atîta dorință de răzbu- 
nare, încît nu mai putu rezista să-l satisfacă îndată: 

— Sau... mai bine stai un moment! 

Şi-l chemă pe Trişcă la telefon: 

— Alo! Eu!... Te rog să mi-l scoţi pe Caramlău 
din minister !... Îndată!... Nici o explicaţie !... 
N-am nevoie de pungaşi în guvern | 

Deşi erau mulți chemaţi la congres, au venit destul 
de puţini. Excesiv de vesel, din pricina excesivei lui 
supărări, Crai-Voievod începu cu o glumă semi-acră: 

— Mulţi chemaţi, dar puţini aleşi! Căci, domnilor, 
dumneavoastră, care aţi venit, sînteți floarea neamului 
nostru romînesc ! Am fost totdeauna de părere că nu 
ne trebuie mulţi spre a fi tari. De pildă, partidul național- 
țărănist al lui Dacu şi Jugănaru, are mulți care vin 
după el. Dar uitaţi-vă în ce hal sînt! Parcă ar fi nişte 
răniţi întorși din război. Pe cînd noi sîntem supravie- 
prora războiului, eroii războiului, victorioşii războ- 
iului... 

Se scălda cu voluptate în sîngele foștilor lui frați 
național-țărănişti, de care s-a rupt definitiv. 

— Ce mai stai? îi spunea regele. Ții așa de mult 
să ai ca patron pe un brînzar ca Jugănaru? Dumneata 
eşti boier, domnule Crai-Voievod ! Cum poţi să suporţi 
situaţia de subaltern al unui mîrlan? 

De Dacu, regele nu-i pomenea. Era delicat. Dar nici 
nu era nevoie să-i pomenească. Argumente Împotriva 
lui Dacu avea şi singur, destule. Şi în definitiv, nu 
argumentele erau esenţialul, ci despărțirea. Cu sau 
fără motiv, nu mai putea sta sub acelaşi cort cu fra- 
tele Dacu. Ceru, deci, conducerii să convoace degrabă 

un congres în care să fie limpezite toate neînţe- 
legerile. 

— Să aleagă congresul cine are dreptate! declara 
Crai-Voievod, bătăios. Dacă n-am dreptate, să mă 
excludă în scandal şi bătaie. Să mă excludă pe o chestie 
naţională. Iar dacă am dreptate, atunci toţi național- 
țărăniştii luminaţi să plece în ţară şi să spună că ade- 
văratul partid sîntem noi, că adevărații exponenţi și 
conducători ai partidului sîntem noi... Cît despre rege, 
să spună că noi nu ne putem lipsi de rege. Regele este 
viaţa noastră. Sufletul nostru. Noi, romînii, am moştenit 
instinctul monarhic de la împăratul Traian, de la marele 
nostru împărat şi frate Traian. 

La congres, începu iar vechea, dar titanica luptă 
dintre cele două ideologii: abstinenţa şi persuasiunea. 

Dacu zicea: 

— Abstinenţă ! 

Crai- Voievod: 

— Persuasiunea ! 

— Ba nul 

— Ba da! 

— Nu! 

— Dal 

Și s-au despărţit. De astă dată, definitiv. Ca să nu 
mai poată fi vorba de împăcare, Crai-Voievod şi-a 
făcut un partid: partidul valahist, care avea drept 
program numerus valahicus. 

— Fraţilor, să ne înţelegem ! explica el, celor nedu- 
meriţi. Nu e vorba de numerus clausus. Ala e al lui 
Caţă. Eu vreau numerus valahicus. 

După care şi-a convocat acest congres, spre a pune, 
în văzul lumii, bazele mișcării valahiste. De mare folos 
i-a fost Vancea, ministrul de interne al guvernului 
liberal, care i-a spus: 

— Coane, tot ce pot, facl 

Și i s-au procurat lui Crai-Voievod placarde de-ale 
guvernului, pe care scria în cap numai atit: « Sub- 
scrieţi la împrumutul pentru înzestrarea armatei» — 
pentru ca el să-și poată imprima, pe restul foii lăsate 
dinadins albe, apelul partidului său valabhist. Și i s-au 
pus la dispoziţie agenţi de-ai poliţiei, care să lipească 

afişele pe străzi. Și i s-au dat bani din fondul O.P., 
odinioară administrat de el, ca să aibă cu ce-şi acoperi 
cele dintîi cheltuieli. Şi aşa s-a putut organiza adunarea, 
în faţa căreia Crai-Voievod îşi apăra cauza lui valahistă: 

— Să ne părăsească Franţa pe noi, pe noi să ne 
părăsească Franţa, pentru politica noastră naționalistă ? 
Cum ne-ar putea părăsi Franţa pentru politica noastră 
naționalistă, cînd aceeaşi Franţă este alături de Italia 
fascistă, alături de Jugoslavia antidemocratică şi cînd 
ea însăşi întinde o mînă frățească Germaniei hitleriste? 
Eu mă înclin înaintea înţelepciunii franceze, a marii 
generozităţi franceze și am convingerea că Franţa naţio- 
nalistă, Franţa adevărată, Franţa oficială va fi tot- 
deauna alături de noi! Eu afirm, o dată mai mult, că 
sînt profund monarhic şi susțin din toate puterile mele 
prestigiul regelui nostru !... Sint acuzat că fac parte 
din trei consilii de administraţie. Îmi pare rău că nu 
sînt în douăzeci. Dar aș vrea ca în aceste consilii de 
administraţie să fie cît mai mulți romîni şi nu atîtea 
lifte străine cu paşaport. Şi acuma, fac apel la toţi 
romînii care se află răspîndiţi în diferite partide politice, 
care au ca ideal numerus clausus, numerus romanus, 
numerus proportionalis, numerus totus, numerus nullus... 
să se înscrie la noi, care avem cel mai cuprinzător şi 
mai romînesc program: numerus valahicus ! 

Caţă Coroiatu auzi şi-i mormăi lui Belciug, care se 
afla alături de el: 

— Gata ! Vrea să-mi înghită partidul !... S-a vîndut 
şi ăsta jidanilor |... Se cunoaște că are în el sînge 
unguresc | 

Inima-i se zbătea să-i iasă din piept cînd îl chemă 
pe Titulescu la telefon: 

— Domnule ministru... sînt eu... Puiu! Vă rog 
să mă iertaţi de îndrăzneală. .. Aș vrea să vă vorbesc !... 
Numai cinci minute! Vă rog! 

Era descompus de teamă. Ce se va face dacă Titu- 
lescu va refuza să-l primească? La cine să se ducă şi 
unde să se ducă? De anul trecut, tot rătăceşte. Plecase 

din Elveţia — unde nici nu se gîndea să rămînă — în 
Franţa. Dar după stăruinţele regelui, francezii l-au 
expulzat. A trecut în Belgia. A fost expulzat şi de aici. 
S-a dus în Italia. După două săptămîni, i-au pus şi 
italienii în vedere că e indezirabil. A cerut viză de 
intrare în Anglia. A fost refuzat net. S-a înapoiat în 
Elveţia, unde ştia că-l găseşte pe Titulescu, să-i ceară 
un sfat. Să facă apel la Titulescu era curată nebunie! 
Își dădea seama perfect! Nu era Titulescu, ministrul 
de externe al regelui?... Dar desperarea îl împiedica 
pe Puiu să judece lucrurile atît de adînc încît să-și taie 
el însuși orice speranţă ! Trebuia să încerce şi această 
aventură. Acuma, cu mîna încleștată pe receptor, 
aştepta, scăldat în sudori, răspunsul lui Titulescu. Iar 
cînd îl auzi pe ministrul de externe vorbind, ar fi vrut 
să-i strige că n-a auzit bine. Ce a spus? Că-l aşteaptă? 
Şi că-l aşteaptă cu plăcere? Şi că-l așteaptă cu plăcere, 
chiar astă seară, să ia masa cu el? 

Dar, strangulat de emoție, putu bolborosi numai 
cîteva cuvinte de mulțumire, apoi ieși din cabină, cu 
senzația pe care o ai, după o lungă călătorie peo 
mare agitată, că pămîntul se umflă și se scufundă 
sub tine. 

— Bietul Titulescu, îşi zise el, după ce-și mai reveni 
în fire. Om adevărat bine crescut! Nu uită că l-am 
servit de atitea ori pe lingă rege! 


* 


De obicei foarte ocupat la Geneva, ministrul de 
externe al Romîniei era, în vara aceea, mai ocupat ca 
oricind acolo, pentru că niciodată în cei cincisprezece 
ani de existenţă, nu s-au pus Societăţii Naţiunilor 
probleme atît de complicate ca în lunile din urmă. În 
martie, Hitler a decretat reconstituirea armatei germane 
și reintroducerea serviciului militar obligatoriu. Mari 
au fost și uimirea, și îngrijorarea, şi indignarea unora 
sau altora dintre membrii Societăţii Naţiunilor. Hitler 
a călcat tratatul de la Versailles. Hitler pune în pri- 
mejdie pacea Europei. Hitler pregătește războiul. Că 
Hitler protestează? Bine ! Dacă Hitler ține să fie crezut 

că n-a luat măsurile acestea cu intenție rea, ar6 de 
urmat o singură cale onorabilă: să revină în Ligă, pe 
care a părăsit-o cu un an și jumătate în urmă. Cum 
îşi reia locul între celelalte naţiuni iubitoare de pace, 
nu va mai fi nimeni supărat dacă-și reface armata și 
dacă reinstituie serviciul militar obligatoriu. Dar la 
condiţia aceasta, Hitler a răspuns cu alte condiții. 
Revine în Ligă, dacă i se recunoaște: egalitatea forțelor 
aeriene cu cea a forțelor aeriene franceze și engleze; 
dreptul Germaniei de a-şi construi o flotă de război 
de 400.000 de tone; reanexarea Prusiei Orientale ; retro- 
cedarea regiunii sudete din Cehoslovacia și Anschlusul 
economic cu Austria. Dezolată, Anglia ceru sprijinul 
lui Mussolini împotriva lui Hitler. Mussolini se arătă 
foarte măgulit de încrederea ce i-o arată Marea Britanie, 
şi-i răspunse că € gata să-și dea şi sufletul pentru opera 
de pace a Angliei, dar cu condiţia ca și Anglia să-i dea 
lui Abisinia. Şi mai dezolată, Anglia făcu apel la Hitler 
s-o sprijine împotriva pretențiilor lui Mussolini — iar 
pentru ca osteneala lui Hitler să nu fie gratuită, Anglia 
recunoscu, îndată, printr-un tratat, dreptul Germaniei 
de a-şi construi o flotă de război egală cu 35%, din tonajul 
flotei de război engleze și cu întreg tonajul flotei de 
război franceze. Indignaţi că Anglia îşi permite asemenea 
tranzacții cu Hitler, fără a-i fi consultat și pe ei, condu- 
cătorii Franţei, drept răzbunare, îi dădură lui Mussolini 
toate asigurările că dacă el vrea să intre cu armata 
în Abisinia, ei nu-i vor face nici cea mai mică dificultate. 
Anglia, dezolată... În sfîrşit, problemele politice erau 
teribil de grele: pe de o parte, Anglia se silea să-l aibă 
pe Hitler împotriva lui Mussolini, pe Mussolini împo- 
triva lui Hitler și pe Mussolini și Hitler împotriva Franței; 
pe de alta, Franţa se silea să-l aibă și ea pe Hitler împo- 
triva lui Mussolini, pe Mussolini împotriva lui Hitler 
şi pe Mussolini și Hitler împotriva Angliei — iar la 
mijloc, Anglia și Franţa, în fruntea popoarelor din 
Liga Naţiunilor, luptau îndîrjit pentru pace. Aşa că, 
niciodată Liga Naţiunilor n-a avut atita treabă cu 
pacea, cîtă a avut în primăvara și vara anului 1935. 
Reprezentanţii celor cincizeci de naţiuni ce făceau parte 
in Ligă se întreceau în exerciţii de artă retorică, pentru 

că era la mintea oricui că dacă un discurs bun poate 
netezi calea păcii, un discurs și mai bun, o poate netezi 
şi mai mult. Or, dacă cei interesaţi în industria războ- 
iului își puteau permite să caute tot felul de cusururi 
instituției de pe malul lacului Leman, asupra unui 
singur lucru erau siliți să cadă, unanim, de acord: că 
la Geneva se ţineau discursuri deosebit de frumoase. 
Iar printre discursurile cele mai frumoase, se numărau 
cele rostite de Titulescu. Rar delegat ori corespondent 
să nu-l admire pe Titulescu pentru eleganța și iscusința 
cu care apăra pacea şi democraţia! Dar şi mai rar, 
cineva care să ştie ce se petrece în sufletul ministrului 
de externe al Romîniei ! Căuta cuvinte sclipitoare, care 
să îmbrace ideile lui înălțate, despre pace şi democraţie, 
apărate atît de eroic de Franţa și Anglia — dar în inima 
sa, Titulescu suspina fără nădejde: acolo; în ţară, Carol II 
îşi ride în pumni de toată munca lui de aici. Nu se mai 
simţea trist Titulescu, ci ridicol. Ridicol — din pricina 
cui? Din pricina unui desfrînat şi escroc, care-i este 
rege și stăpîn ! A, ce s-ar mai răzbuna el pe acest vaga- 
bond, dacă n-ar fi interesele ţării în joc! Cum ar da 
cu piciorul în funcţia lui de ministru de externe al unui 
alcoolic atins de demenţă erotică !... Dar ce ar spune 
Anglia, ce ar spune Franţa — care-şi pun toate spe- 
ranţele în el !... Poate el părăsi pe cei mai buni prieteni 
ai săi, acum cînd ei au nevoie de talentul și înțelepciunea 
lui mai mult ca oricînd? Ar fi neleal! Trebuie, deci, 
să urce mai departe calvarul, cu crucea lui de ministru 
de externe în spinare — şi să-l scuze mereu pe regele 
Carol, pe lingă aliaţi, deși îi stăteau pe limbă cuvintele 
cele mai insultătoare la adresa acestui bandit ! 

Era, deci, posibil să nu-i facă plăcere — în această 
stare de spirit — telefonul lui Puiu? Îl cunoştea și pe 
Puiu ! Aflase despre el multe. Dar și fără asta, era destul 
să-l fi ştiut prieten intim al lui Carol, ca să-și facă despre 
el o imagine exactă. Puiu nu putea fi decît ceea ce a 
fost timp de cîțiva ani: un codoş al maiestăţii sale regelui 
Carol II. Toate celelalte păcate ale lui nu sînt decît niște 
ingrediente fireşti, dar mărunte; e mincinos, e pungaș, 
e făţarnic... e şi e şi e! Dar ce reprezintă azi defectele 
acestea ale lui Puiu, pe lingă cele două mari virtuţi 

capitale pe care, incontestabil, le are: Carol îl urăște 
de moarte pe Puiu, fățiș — şi Puiu îl urăşte de moarte 
pe Carol, fățiș. a ea sia 

De aceea, Titulescu îi ieşi zîmbitor înainte, lui Puiu. 
Puiu plutea. Se uita cu dragoste și încredere la acest 
mare om de stat, la acest mare orator, la acest mare 
jurisconsult — şi avu sincere mustrări de cuget cînd 
își aminti că pînă acum un an, de cîte ori vorbea despre 
el, la palat, nu-i spunea decît « spînul», « Mișca», ori 
« muscalul» — ca să-l facă pe rege să rîdă. 

După ce se așezară la masă, Titulescu îi spuse lui 
Puiu: 

— Te ascult ! 

Şi-şi văzu de lucru, în farfurie, fără să-și ridice ochii 
la oaspetele său. 

Puiu începu cu lacrimi: 

— Domnule Titulescu, vin la dumneavoastră ca la 
singura mea speranță! Regele mă hăituieşte peste tot 
fără pic de milă. Nicăieri nu mă pot stabili din pricina lui. 

— Dar pentru ce? întrebă Titulescu. 

— Pentru că l-am părăsit | 

— Şi pentru ce l-ai părăsit? 

— Pentru că m-am săturat ! continuă el să plingă. 
Nu mai puteam suporta regimul lui de dictatură. 

Titulescu puse jos furculița, şi-i spuse lui Puiu, 
apăsat: 

— Dragă domnule Florescu, asta am mai auzit-o! 
Mi se pare că ai dat o declaraţie în sensul acesta unei 
gazete franceze. Dar asemenea povești sînt bune pentru 
gazete, nu pentru mine. Ai venit, zici, la mine, ca la 
ultima speranță... și tot dumneata vrei să-ţi înșeli 
ultima speranță? E absurd ! Cînd te duci la un doctor, 
n-ai voie să minţi, ci să-i spui adevărul! Aşa că te rog 
să-mi răspunzi cinstit la întrebare: de ce l-ai părăsit 
pe Carol? 

Între timp, Puiu uitase de lacrimi. Erau ineficace. 
Se uită, jenat, împrejur şi răspunse, pe un ton sfişietor: 

— Femeile, domnule Titulescu ! 

— Care femei? 

— Toate !... De cîte ori vedea că sînt hotărît să 
mă însor cu o fată care-mi plăcea, mi-o sufla! 

Titulescu nici nu se gîndea să pună la îndoială 
afirmaţia lui Puiu. Era foarte posibil să fie adevărat 
ce spune secătura aceasta, care a învăţat de la rege să 
joace teatru. Regele-i sufla toate femeile. Totuşi, dacă 
faptul în sine era verosimil, nu aci se ascundea tot 
adevărul. 

— Femeile? făcu Titulescu. Dar banii? Parcă era 
vorba de bani? Regele se plinge că i-ai luat nişte bani! 

— Sînt ai mei |! strigă Puiu, care uită regulile de 
bună creştere şi aruncă furculița cu atîta violență pe 
masă, încît Titulescu îl crezu. 

— De unde milioanele astea de franci elveţieni, 
domnule Puiu? 

— E partea mea din afaceri! În patru ani, s-au 
adunat ! Și tot îmi făgăduia că mi-i dă... Că mi-i dă 
azi, că mi-i dă mîine... Dar în loc să mi-i dea, mă tri- 
mitea pe mine să depun banii mei... banii mei... 
în străinătate, pe numele lui. Vă daţi seama, nerușinare, 
domnule Titulescu ! Eu să depun banii mei, pe numele 
lui... 

— Îmi dau seama ! zise Titulescu şi se aplecă din 
nou peste farfurie. Dar vezi că ai păţit-o ! Ce face tata? 

— E groaznic ce se întîmplă cu tata ! ÎI ţine închis 
laolaltă cu toți puşcăriaşii, fără nici un respect pentru 
gradul şi bătriîneţea lui! 

— Se pare că ar fi lucruri grave împotriva lui. 

— Minciuni ! protestă Puiu. 

— Se zice că în dosarul lui există dovezi că a folosit 
încă din 1931 zeci de jandarmi pentru ferma lui parti- 
culară « Dorobanţul». 

— Nu e adevărat! Dosarul minte! 

— Dosarul nu poate minţi, pentru că dosarul a 
venit de la rege. Asta-i una. În al doilea rînd, rău faci 
cînd spui că nu-i adevărat, pentru că însuși tata recu- 
noaște că s-au folosit jandarmi pe ferma lui — dar fără 
aprobarea lui. Cum putea fi fără aprobarea lui, cînd 
de fermă se ocupa numai cl pînă în cele mai mici 
amănunte ! În afară de zecile de jandarmi care au lucrat 
în toţi anii ăştia, tata a mai folosit la munca cîmpului 
şi cîteva sute de grăniceri. 

— Nu-i adevărat! 

_ Iar nu-i adevărat? Dar înţelege o dată că piesele 
din dosar sînt strînse de rege, care, timp de trei ani, 
a urmărit cu atenţie activitatea tatălui dumitale. Şi 
degeaba spui că nui adevărat, pentru că însuşi tata 
recunoaşte că a folosit soldaţi, dar nu gratuit, ci cu 

ată ! 
pl — Ați văzut? 

— Da! În dosar se spune că tata înţelege prin 
lată hrana. Or, tata lua hrana pentru grăniceri de 
la regimentul de grăniceri... Te rog, nu spune că nu-i 
adevărat, că ne pierdem vremea în zadar. Dosarul 
zice că numărul zilelor de muncă lucrate fără un ban 
pe ferma tatei, de jandarmi și soldaţi, se ridică la mai 
multe zeci de mii... Dosarul zice că doi ofițeri subalterni 
au sustras, din ordinul tatei şi pentru tata, suma de 
douăsprezece milioane lei... Dosarul zice că tata a 
făcut abuz de facturi și chitanţe fictive, că a dosit stocuri 
mari de medicamente, pe care le-a trecut ca fiind între- 
buinţate la infirmeria corpului de jandarmi, că a folosit 
foi de drum roșii pentru a transporta la fermă soldaţi 
şi foi de drum verzi pentru transportul de materiale, 
că a băgat în buzunar suma de douăzeci şi șapte milioane 
de lei din solda ce se cuvenea trupelor, că a făcut avansări 
ilegale pentru bani, că a cumpărat cai pentru mai multe 
regimente de jandarmi, dar că a adus toţi caii ăştia 
la fermă, unde i-a măcelărit, ca să facă toval din pieile 
lor... Nu, nu, te rog!... E adevărat! Se găsește în 
dosar |... Dosarul zice că acum patru ani, înainte de 
a fi fost numit comandant al jandarmeriei, tata n-avea 
nici măcar o uniformă ca lumea pe el, dar că din primul 
moment și-a făcut cîteva rînduri de uniforme și costume 
civile din banii jandarmeriei! Dosarul mai vorbește 
apoi de mobilele și de cuștile pentru păsări pe care 
şi le-a făcut tata în atelierele inspectoratului, de albu- 
mele şi de cărţile legate în imprimeria inspectoratului, 
de blănurile de astrahan cu care și-a împodobit tata 
dolmanul. .. şi de cîte şi mai cîte !... A! Şi încă ceva: 
chestia cu nunta surorii dumitale. A fost o nuntă ca în 
poveşti. A costat trei-patru sute de mii de lei! 

— Nu se poate, domnule Titulescu! strigă Puiu, 
pe care cunoștințele ministrului de externe în treburile 

interne ale ţării îl zăpăciseră. Este o ruşine ! N-a costat 
nici pe un sfert! 

— Este o rușine ! răspunse Titulescu. Dar tata susține 
că de ruşinea asta este vinovat... știi cine? 

— Cine? 

— Dumneata ! 

— Minte ! 

— Nu știu dacă tatăl dumitale minte, dar ştiu că 
recunoâști rușinea ! « Recunosc că am comis o greșeală 
atunci cînd am făcut căsătoria fiicei mele. Nunta a 
costat vreo trei-patru sute de mii de lei. Am primit 
banii de la fiul meu. Nu mă interesează de unde a luat 
el banii ăștia !» Sînt declaraţii semnate de el. 

Puiu schimba feţe-feţe. Venise aici să asculte sfatu- 
rile unui prieten, care i-ar putea fi, eventual, și avocat. 
Cînd colo dă peste un procuror, care-l silește să asculte 
un rechizitoriu... Şi ce rechizitoriu ! Mai de neîndurat 
decît în faţa judecătorilor, pentru că e complicat cu 
mâncăruri alese, cu sticle de vin și cu zîmbete ! Încă 
o ticăloșie, după atitea ticăloşii cîte i-au fost dat lui 
Puiu să înghită în ultimul an. « Spînul», nu e numai 
un flecar și un încrezut, ci şi un sadic. Lui « Mişca» îi 
place să-ţi învîrte cuțitul în rană. « Muscalul» e o canalie 
şi un fals dușman al regelui Carol. De fapt, rămîne 
aceeași slugă plecată a lui Carol. Ăsta e Titulescu: o 
lichea ca toate lichelele, care l-a atras în cursă aici — şi 
care cine ştie dacă nu-i pregătește chiar el expulzarea 
şi din Elveţia! Era și indignat şi dezgustat Puiu! 
Fierbea ! Trebuie să i-o spună de la obraz lui Titulescu 
— pentru că tot nu mai are nimic de pierdut: este 
nedemn, domnule Titulescu, pentru un ministru de 
externe să facă un asemenea joc ! Am venit la dumneata 
să mă salvezi şi văd că am căzut din lac în puț! Îmi 
pare rău! N-aș fi crezut una ca asta!... Şi așa mai 
departe. 

Îşi luă inima în dinţi și vorbi: 

— Domnule Titulescu, nu vă supăraţi, dar nu înţeleg 
de ce-mi spuneţi toate astea! 

Cu mișcări încete și atente, Titulescu își împături 
gerveţelul, îl puse pe masă şi pentru întîia oară căută 
şi întilni privirea lui Puiu; 

— Am spus-o doar așa, ca să știi, cît de mult face 
să ai la îndemină un dosar. 
Tot drumul pînă la hotel, Puiu era numai cu gindul 
la Titulescu. Ce extraordinar om de stat e domnul 
Titulescu! Ce orator fără pereche! Ce jurisconsult 
enial !... Cum de și-a putut el permite să-şi bată 
joc de Titulescu şi să-i dea numai porecle necuviin- 
cioase: ba « spinul», ba « Mișca», ba « muscalul»!... 
« Spîn», « Mişca», « muscal»... acest extraordinar om 
de stat, acest orator fără pereche, acest jurisconsult 
genial? 

După titlu, cartea era promițătoare: Femeia cu 
două pistoale! O producţie recentă și de mare succes 
a literaturii polițiste franceze, pe care i-a recomandat-o 
aseară, cu multă căldură, Zambila Cărăușu, supranumită 
Piuliţa, recomandată şi ea cu multă căldură de Spiru 
Maramă: 

— Sire, aveţi cu cine vorbi. E o fată cu carte. Are 
şapte clase de liceu... în toate! 

Regele luă, deci, cartea în mînă, o deschise, încercă 
să citească, dar rîndurile se încîlceau şi-i fugeau de sub 
ochi. Cum să-şi concentreze atenția asupra celor ce se 
întîmplau femeii cu două pistoale, cînd gîndul lui este 


la ceea ce-l aşteaptă pe ziua de azi... Defilări... ser- 
bări... discursuri... banchete?.,. Se împlinesc cinci 
ani de la restauraţie... Cinci ani!... A făcut ceva în 


aceşti cinci ani ! Poate chiar mai mult decît ceva, pentru 
că tot ce şi-a propus a realizat. Fără îndoială că sînt 
greutăţi. Nemulţumiţi găseşti şi în rai. Unii mirfie că 
de cîte ori intră în vreun local public, se feresc pe cît 
pot să-şi lase paltonul la garderobă, de teamă că poliția 
le-ar putea strecura prin buzunar cite un manifest 
subversiv. Alţii că nu mai poţi circula în voie pe străzi 
pentru că riști să te alegi şi cu capul spart și fără ceasornic. 
Sau că femei şi bărbaţi sînt fugăriţi prin Cișmigiu şi 
aruncaţi cu sila în lac. Sau că ofiţerii de jandarmi se 
deplasează prin comune în automobile pe care flutură 
fanioane cu zvastică. Sau că tineri în uniformă, de faţă 

cu membrii guvernului, ridică în slavă pe asasinii lui 
Muică, dar că nu se ia împotriva lor nici o măsură. 
Sînt greutăţi, desigur! Şi greutăți mari, care îl apasă 
pe el cel dintîi. Nimeni nu suferă mai mult decît el, 
care este vodă al ţăranilor, cînd află că, după cinci 
ani de la restauraţie, sînt judeţe în care nu se mai găseşte 
decit un ceaun de fiert mămăligă la trei gospodării, 
fiindcă două treimi din ceaune au fost confiscate 
de fisc. 

— Nu-i nimic, sire! a încercat Aureanu să-l liniș- 
tească. Nu-i cine ştie ce tragedie că nu sînt ceaune, 
fiindcă ţăranii tot n-ar avea ce face cu ele. Au vrut 
pămînt. Li s-a dat. Şi acu, crapă de foame. După ce 
că nu se pricep, mai au şi obrazul să se vaicăre că n-au 
ce mînca, nici ei nici vitele lor | 

Este adevărat ce spune Aureanu, dar un vodă al 
ţăranilor e drept să sufere pentru ţăranii lui, chiar dacă 
vina-i a lor. Așa-i şi cu suferinţele lui Carol ca vodă al 
culturii. .. şi ca vodă al comerțului. . . și ca vodă al indus- 
triei... şi ca vodă al sănătăţii publice. Sînt suferinţe, 
dar cine nu ştie că din suferinţe nasc bucurii ?... Armata 
de pildă !... După cinci ani de restauraţie, poate fi 
mândru de armată ! Este un adevărat vodă al armatei | 
Comenzile curg și presa se bucură. Avem cea mai puter- 
nică armată din sud-estul Europei! Se găsesc, firește, 
şi aici bolşevici care miriie. I-a spus-o Arghir: 

— Aud plingeri, sire, că artileria defilează pc jos. 
Că e un tun în loc de patru. Că nu ajung caii. Că arti- 
leria se ţine cu ce am luat de la ruși. Că se instruiesc 
cu un singur | tun atîția oameni pentru care ar fi nevoie 
de cel puţin douăsprezece. Şi că tocmai peste doi ani 
Skoda şi celelalte fabrici vor începe să ne livreze arma- 
ment ! 

Dar ce are a face? Armata e baza! Se va vedea 
azi, cînd va fi defilarea, cine apără țara ! 

Şi, în fantezia lui, trupele executară defilarea, la 
a cărei pregătire a muncit luni de zile, în chip atît de 
măreț și impecabil, încît, peste un sfert de oră, vorbi 
corespondentului agenţiei americane « Associated Press» 
despre armata lui, cu o exaltare care-i dădu lui însuși 
fiori de plăcere: 

— Cînd văd ce am realizat în ţara aceasta, fără 
dictatură, mă felicit. Dacă aș dori să urmez exemplul 
altor monarhi sau capi politici, aş putea fi uşor dicta- 
torul Romîniei. Dar romînii nu vor nici autocraţie, 
nici tiranie. Şi au dreptate, pentru că ajunge şi consti- 
tuţia, ca să faci fapte mari. Eu, sprijinit numai pe 
constituţie și pe parlamentul meu democratic, am muncit’ 
zi şi noapte, fără să-mi permit cea mai mică vacanţă, 
spre a reînsănătoşi ţara. Am înzestrat Romiînia cu o 
armată puternică și cu o forță aeriană la fel. Ele nu vor 
fi niciodată folosite pentru a ataca. Dar dacă vreo altă 
nație ne va provoca, mai bine să se păzească, pentru că 
sîntem destul de tari ca s-o putem pune la respect. În acești 
cinci ani am ajuns o putere. Fără dictatură, ci numai 
prin parlament și democraţie. Am găsit țara împărțită 
în diferite partide politice care se războiau. Azi există 
şi mai multe partide, dar un singur arbitru — şi acela sînt 
eu | Şi numai în mîna acestui singur arbitru se găseşte 
toată puterea. Fără dictatură și fără tiranie, ci numai 
prin constituţie, parlament şi democraţie ! De aceea sînt 
atît de iubit de popor şi de aceea sărbătoarea de azi 
găseşte un atît de formidabil răsunet în sufletul mulțimii... 

În timpul cît dicta ultima frază, apăru generalul 
Mateescu, care se apropie de rege în virful picioarelor 
şi-i şopti: 

— Domnii Beliotis şi Schnitt vă roagă să-i primiţi 
imediat ! E ceva foarte urgent! 

— În două minute! îi răspunse regele, la ureche. 
Să termin cu ăsta. 

În două minute, corespondentul pleca şi Nicu Be- 
liotis P.R. şi Schnitt P.R. intrară. 

— Sire, începu Beliotis, felicitările mele pentru 
marea sărbătoare naţională de astăzi. 

Şi-i întinse un cec. Regelui îi plăcu cifra. 

— Mulţumesc, Beliotis dragă, dar nu trebuia să te 
deranjezi ! 

— N-are importanţă, sire. La o astfel de sărbătoare, 
săracii nu trebuie uitaţi ! 

— Asta m-a adus și pe mine aci, sire ! făcu Schnitt. 
Vă felicit din toată inima... şi sper că și săracii vor 
fi mulțumiți. 

Şi-i întinse şi el un cec, regelui, care păru încîntat,. 

— O ! exclamă el. Şi dumneata !... Îţi mulțumesc !... 
Dar zău că... 

Riseră tustrei, după care, Beliotis spuse regelui: 

— Sire, ne iertaţi ! Am cerut să ne primiți urgent, 
pentru o chestie destul de neplăcută. Și eu şi Schnitt 
am primit cîte o scrisoare din partea lui Puiu. 

— Cine? răcni Carol cu faţa pămintie de furie. 
Banditul a îndrăznit să vă-scrie? 

— Îndrăznit, e puţin spus! făcu Schnitt. E de o 
obrăznicie fără pereche. Ne cere... nici nu ne roagă 
măcar... ci ne cere să vă... în sfîrșit... să vă informăm 
că vrea ca tatăl lui să fie imediat pus în libertate şi 
ca el să fie lăsat în pace! 

— Vrea ! rînji Carol, ai cărui ochi sclipeau de o 
ură sălbatică. O fi vrînd ! Îl cred ! Dar mai întîi trebuie 
să vreau şi eul! 

— Sire ! zise Beliotis. Aşa cum pune Puiu chestiunea, 
şi eu şi Schnitt sîntem de părere că... 

— Nu zău! strigă Carol cu o violenţă pe care n-o 
folosea niciodată faţă de niște oameni ca Beliotis şi 
Schnitt. Şi cum pune el chestiunea? 

Beliotis se consultă din ochi cu Schnitt şi răspunse: 

— Un dosar, sire ! 

Carol sări ca mușcat de şarpe: 

— Un dosar? Ce ? Unde? fa scrisoare? Să văd !... 
Vreau să văd şi eu ce vă scrie | Vă rog daţi-mi scrisorile ! 

Şi-şi repezi mîna spre Beliotie şi Schnitt. 

Tot ce scria Puiu era de o claritate exasperantă. 
E sătul, zicea el. Regele abuzează și de răbdarea lui 
şi de răbdarea tatălui său. Dar toate trebuie să aibă 
un sfîrşit. De aceea regele să ştie: dacă nu renunță 
îndată la măsurile luate împotriva sa şi a tatălui său, 
toată presa din lume va afla imediat ce se petrece la 
curtea regală din Romiînia și cine e regele Carol II. Iar 
dacă regele își închipuie că ar putea pune la cale, după 
cum îi este obiceiul, asasinarea lui, se înșeală. Dosarul 
se află într-un loc unde mîna lui Carol nu poate să ajungă. 

Fără să lase hirtiile din mînă, Carol căzu pe scaun, 
gîfiind, ca un om sleit de o cursă lungă. Din regele care, 
cu două minute înainte era gata să ucidă, n-a mai rămas 

decît un biet om, tras la faţă, cu privirile şterse pi plicti- 
sit... plictisit... nespus de plictisit ! 

— Aşa mi se cuvine, dacă-mi pierd vremea cu niște 
golani ! mormăi el pe un ton lipsit de orice expresie. 
Tat-său un golan... el un golan !... La ce alta poţi să 
te aștepți de la nişte canalii ca ei! 

Şi, în aceeaşi clipă, sări de pe scaun, din nou energic 
şi hotărît — şi-l chemă pe generalul Mateescu: 

— Mateescule, generalul Florescu să fie pus în liber- 
tate imediat. Peste o oră vreau să aud glasul lui Florescu 
la telefon. Te fac direct responsabil !... Şi parchetul să 
cerceteze din vina cui a putut fi arestat și condamnat la 
închisoare un om cinstit ca generalul Florescu... Să 
fim înţeleşi, Mateescule: parchetul să afle cine l-a denun- 
țat pe generalul Florescu... și cum îl descoperă, să-i 
facă actele de dare în judecată, conform legii | 

Apoi, regele luă foarte amical de braţ pe Schnitt 
şi Beliotis şi le vorbi calm și zîmbitor: 

— Mă iertaţi!... Ne-am luat cu vorba şi nu mai 
ţin minte: v-am mulțumit pentru săracii mei, sau nu? 

Mai avea încă un picior dincolo de prag, dar 
entuziasmul, care nu ţine seamă nici de protocol, 
nici de distanţă, smulse profesorului Arghir cuvintele 
din gură: 

— Sire, ai întinerit cu douăzeci de ani! 

— Totdeauna drăguţ, domnule profesor! 

— Jur pe viitorul meu ! Sire, ai un secret! 

— Nici un secret ! De cîte ori mă întorc de la vînă- 
toare arăt bine! 

— Ai fost la vînătoarc, sire? 

Regele-i povesti că a fost două zile pe domeniile 
de la Banloc, proprietatea sori-si ex-regina Elisabeta 
a Greciei — și a vînat în pădurile Reschia, Bistra și 
Casa Verde. 

— Am avut rezultate excelente! Au fost doboriţi 
1811 fazani, 934 iepuri, 665 cocoşi sălbatici și vreo 
65 de vulpi. 

— Şi maiestatea ta? 

— Eu, din 1811 fazani, am împușcat 1623, Mihăiţă 
180 şi ceilalți numai 8... Şi trebuie să ştii, domnule 
profesor, că au fost cu mine prinţul şi prințesa de Hohen- 
zollern, mareșalul Chiraevici, prinţul Cuţu, Poklievski- 
Coziell, Vancea... în sfîrşit, cei mai buni ochitori din 
Europa. 

— Nici nu mă mir, sire! Regele este cel mai bun 
dintre cei mai buni în toate. 

Modest, regcle-i răspunse: ` 

— Nu-ntotdeauna ! De pildă, la iepuri a mers ceva 
mai greu. Din 934 de iepuri am împuşcat numai 700, 
Mihăiţă 210 şi ceilalți 24... Același ghinion m-a urmărit 
şi cu cocoşii... Numai la vulpi m-am refăcut niţel. 
Din 65, am împușcat 64, Mihăiţă una şi ceilalţi nici una. . . 

— Sire, trebuic să admiţi că tot eu am dreptate! 
Carol II nu este numai regele țăranilor şi regele culturii, 
ci şi regele naturii... Carol II regele vînătorilor!... 
Faptul trebuie consemnat pentru generaţiile viitoare. 
Voi scrie o carte... 

— Domnule profesor, dacă istoria o cere, eşti liber! 

— A propos, sire!... Am o plingere!... De cîteva 
zile am predat vol. III, IV, V, VI, VII, VIII, IX şi X 
din lucrarea mea: Cei care vin şi se duc şi primele cinci- 
sprezece: volume din lucrarea mea: Cei care n-au fost 
chemaţi şi nu vor să plece şi editura îmi face mizerii. 

— Cum așa? 

— Da ! Zice că nu poate să mi le tipărească pe toate 
dintr-o dată. Dar eu cum le-am scris pe toate dintr-o 
dată? Nu înţeleg, sire! 

— Dar unde trebuiau să apară lucrările dumitale, 
domnule profesor? 

— La Fundaţiile Regale. 

— Şi de ce nu mi-o spui?... Pînă într-o săptămînă 
vor fi toate gata. 

— Eram sigur că o să găsesc la maiestatea ta înţele- 
gere. Dar mi-e necaz pc director ! Dacă ar fi un oarecare, 
înțeleg ! Dar e un militar! Un general! Să-mi facă 

mie un general treaba asta, tocmai mie, care am servit 
în. ceasurile cele mai grele oștirea ! 

— De ce să-ţi mai fie necaz, domnule profesor, de 
vreme ce lucrurile vor fi aranjate aşa cum dorești dum- 
neata |... Mai bine am vorbi despre altceva! N-ai 
vrea să scrii o lucrare despre relaţiile dintre țările moldo- 
valahe şi America latină în secolul al XIII-lea? 

Arghir primi propunerea cu bucurie. 

— Dacă maiestatea ta îmi ordonă, o fac cu plăcere. 
Aș avea, însă, o rugăminte: lucrarea să fie tradusă în 
italiană şi spaniolă. 

— Va fi, domnule profesor ! Chiar azi voi da ordin 
să fie tradusă. 

Arghir vroi să atragă regelui atenţia asupra unor 
anumite inconveniente care s-ar putea ivi din faptul 
că lucrarea ar fi tradusă înainte de a fi scrisă, dar renunţă, 
de teamă că regele, capricios cum este, să nu renunţe 
la carte cu totul. 

— Sire, zise el, cine a vorbit pentru întîia oară de 
mărinimia regală, a fost un om cu un genial simț de 
observaţie. Mărinimia regală nu poate î confundată 
cu mărinimia simplă a muritorilor de rînd ! Este o deose- 
bire... 

Regele nu insistă să afle în ce constă deosebirea 
şi trecu la alt subiect: 

— Ce-ai spune, domnule profesor, dacă aș anexa 
Academia la Fundaţiile Regale?... Aş avea Academia 
sub controlul meu permanent și direct! 

Arghir nu se aştepta ca regele culturii să împingă 
pînă aici dragostea lui de cultură, dar, după ce înghiți 
în sec, i se lumină fața de admiraţie: 

— E o ideee colosală! Numai de la maiestatea ta 
putea să pornească o asemenea inițiativă ! Este singurul 
mijloc să se poată face ordine la Academie, unde dom- 
neşte anarhia. 

Regele se uită la ceasornic și se miră: 

— Opt şi Vancea încă n-a sosit! 

Dar sosi și ministrul de interne, Vancea. 

Pe Vancea, profesorul Arghir nu-l putea suferi. 
Prea se îndesa în rege — şi regele-i dădea prea mare 
atenție. Vancea în sus, Vancea în jos !... O secătură! 

— Ce bine-mi pare, domnule Vancea ! îi spuse Arghir 
ministrului de interne, strîngîndu-i mîna cu efuziune, 
Te felicit că te-ai hotărîrt să-l expulzezi pe Weberul 
acela nazist... 

Şi către rege: 

— Sire ! Cred că domnul Hitler își permite cam multe, 
Dacă Weberul lui s-ar mulțumi numai să treacă de pe 
teritoriul nostru spioni în Uniunea Sovietică, n-ar fi 
pici o supărare. Dar cînd se apucă să organizeze în 


Ardeal batalioane naziste săsești... și să îndoape cu 
bani pe tinerii noştri care și-au înfipt crucea biîrligată 
în piept... 


Apoi iar către Vancea: 

— Şi ce e cu Conradi, domnule Vancea?... 

Şi din nou către rege: ` 

— Sire, Conradi ăsta a pus mîna pe ţară. Aurică 
ăla, cu crucea bîrligată a lui, ascultă numai de 
Conradi ! 

De obicei, Carol era foarte recunoscător lui Arghir 
pentru incursiile lui în politică, deoarece un rege are 
nevoie să se mai şi amuze uneori în timpul muncii lui 
extenuante pe care o depune spre binele ţării. Dar 
ceea ce-i spunea astăzi Arghir nu-l mai putea face să 
rîdă. Era de aceeași părere cu profesorul lui: Hitler a 
început să creadă că aici nu mai există un stăpîn și că 
nimeni nu vede ce face. Totuși, regele vede cum Hitler, 
puţin câte puţin, împînzeşte ţara cu tot felul de bănci și 
de agenţii comerciale, care au ordin să accepte ca măr- 
furile importate aici din Germania, să fie plătite în lei. 
Toţi banii aceştia sînt concentrați în mîna inginerului 
neamţ Conradi, care conduce o altă instituţie nazistă 
întemeiată ad-hoc: Biroul comercial romîno-german. 
Regele este bine înformat ce face Biroul acesta. Hră- 
nește cu fonduri nelimitate toată presa și toate gru- 
pările romîneşti pro-naziste, conduse de profesorul Naie 
Naie, de Serafim Mărunţelu, de Caţă, de Aureliu, de 
Traian Săpunaru. Întreţine o armată de spioni în între- 
prinderile petrolifere. Întemeiază magazine sportive 
ca să fie în contact cu tineretul romiîn. Creează 
întreprinderi de propagandă pentru o cultură cît mai 
întinsă a fasolei soia, de care Hitler are nevoie, 

pentru că din ea se extrage nitroglicerina, atît de nece- 
sară industriei de război a Germaniei. În sfîrşit, biroul 
acesta, ca să-i capteze pentru politica pro-hitleristă, 
invită pe oamenii politici romîni să ţină conferinţe în 
capitala Germaniei, unde sînt primiţi cu toate onorurile. 
Regelui nu-i scapă nimic din tot ce face Biroul romîno- 
german, dar, cu toate că se simte niţeluş stînjenit, nu 
crede nimerit să se afle că l-ar nemulțumi activitatea 
lui Conradi şi a agenţilor lui, în afară de unul care l-a 
făcut să-şi iasă din fire: acest Weber. În toamna trecută, 
după asasinarea lui Alexandru al Jugoslaviei și a lui 
Barthou, Hitler, cum și-a văzut partidul naţional-socialist 
german din Ardeal din nou autorizat să funcţioneze, 
l-a trimis pe acest Weber. De atunci, n-a mai fost chip 
să te mişti fără să te întilneşti, nas în nas, cu Weber. 
Weber se agita cel mai mult la întrunirile lui Caţă și 
Aureliu. Weber saluta în numele Germaniei lui Hitler 
toate congresele de dreapta. Weber pășea în fruntea 
tuturor manifestaţiilor de stradă. Dar asta nu l-ar fi 
deranjat prea mult pe Carol, pentru că n-ar fi bine nici 
să-l indispună pe Hitler, nici să lase Franţa să se alinte, 
nici să-şi facă din grupările de dreapta niște vrăjmași 
ireductibili. Fără îndoială, tinerii aceştia zburdă şi nu 
totdeauna îl ascultă. Prin zburdălnicia lor, însă, ei 
servesc și interesele lui față de Franţa, şi interesele lui 
față de Hitler, şi interesele lui faţă de toate celelalte 
partide din țară. Aşa că, decît să-i îndîrjească prin măsuri 
represive pe tinerii cu «crucea bîrligată», cum zice 
Arghir, mult mai înţelept este să-i tolereze — şi, 
împreună cu ei, să-l lase şi pe Weber în pace. Acestea 
erau gîndurile regelui şi la ele ar fi rămas, dacă alaltăieri 
n-ar fi venit la el şeful siguranţei: 

— Sire, Weber nu este ceea ce credeam noi, ci un 
simplu spion ! 

— Adică... ? 

— Un spion al lui Hitler. Toată agitația lui anti- 
bolşevică nu este decît un camuflaj. De fapt, face la noi 
spionaj pentru serviciul secret al armatei germane! 

Asta nu-i mai convenea regelui. Desigur că pe Hitler, 
mai mult decît succesul propagandei pe care o face 
aici, îl interesează care este forța de apărare a ţării. Şi 

regele nu poate accepta ca Hitler să-și bage nasul în 
treburile armatei. Armata e baza. Înformaţiile șefului 
siguranţei, deci, înainte chiar de a-l mînia, îl îngroziră 
pe rege. 

— Aruncă-l peste graniţă ! strigă el. N-avem nevoie 
aici de spioni. 

Şi ieri, Weber a fost expulzat. 

— Într-adevăr ! zise regele, lui Arghir. Putem să 
ne felicităm că am scăpat de un indiscret. 

Dar Vancea primi felicitările cu melancolie: 

— Sire, mă iertaţi că am întirziat, dar nu-i vina 
mea, ci tocmai a acestui Weber. N-avem nici un motiv 
să ne felicităm.. În momentul în care mă urcam în 
mașină să vin aici, mi s-a comunicat că guvernul ger- 
man ne somează să revenim îndată asupra expulzării 
lui Weber şi să-l dăm afară din slujbă pe șeful sigu- 
ranţei. Ce facem ! 

Arghir se cutremură tot — dar regele îl vedea acum 
numai pe Vancea: 

— Cum ce să faci? Dă-l afară! Mai găsim noi un 
şef de siguranţă în ţara aceasta ! 

Şi, fără să scoată un cuvînt, trecură în sufragerie, 
să se așeze la masă, deși niciunul nu mai avea poftă 
de mîncare. Fiecare cu gîndurile lui, sc ferea de privirile 
celuilalt şi tustrei lăsară primul fel aproape neatins. 
Vancea își scormonea mintea să găsească vreo anecdotă 
mai potrivită să risipească atmosfera, dar nu găsi nimic 
demn de urechea unui rege — cînd, deodată, îi veni în 
minte un nume pe care l-a întîlnit de mai multe ori în 
rapoartele de azi după masă. 

— A ! Uitasem ! zise el. Aţi auzit sire, de unul Petra- 
che Lupu? 

— Aud pentru întîia oară |! zise Carol. Cine-i ăsta? 

— Un cioban care a vorbit cu Dumnezeu! 

Vancea spera să smulgă regelui cel puţin un zîmbet, 
dar regele primi faptul cu o indiferență dezolantă. 

— Şi, te rog, ce a vorbit Petrache ăsta cu Dumnezeu? 

— De fapt, sire, nu Petrache Lupu a vorbit cu Dum- 
nezeu, ci Dumnezeu a vorbit cu Petrache Lupu. Poliţia 
din Calafat îmi raportează că Dumnezeu i-a spus lui 
Petrache să-i sfătuiască pe oameni să nu se învrăjbească 

între ei, ci să se împace și să trăiască unul cu altul, ca 
frații! Așa a spus « mogu»... Moșu-i Dumnezeu, sire! 

— O, stai frate, că e mai puţin simplu, decît credeam |! 
zise regele, în care se trezi, brusc, curiozitatea. Oamenii 
să nu se mai dușmănească între ei?... Moşu a zis... 
Dar de unde a răsărit acest Petrache Lupu? 

— De la Maglavit ! 

— Pe unde vine acest Maglavit? Nu cumva pe lingă 
Topoloveni? 

Vancea rise: 

— Nu, sire!... Maglavitul nu e lingă Topoloveni, 
aşa că Jugănaru n-are deocamdată nici un amestec în 
afacerea asta. 

Liniștit, Carol îl întrebă: 

— Şi ce zici că e Petrache Lupu ăsta? Un cioban? 

— Un cioban, sire !... Un cioban pe jumătate mut, 
pe trei sferturi surd și atins de debilitate mintală... 

— Şi cu el a vorbit Dumnezeu? 

— Cu el personal, sire ! 

— Şi cînd s-a întîmplat asta? 

— Azi dimineaţă. 

— Şi asta a povestit-o mutul? 

— Mutul şi surdul, sire ! interveni Arghir. 

— Cui i-a povestit-o? întrebă regele, al cărui interes 
creștea cu fiecare amănunt. 

— Popii ! Dar acum, a aflat-o şi presa. Toate ziarele 
de mîine vor fi pline cu minunea lui Petrache Lupu. 

În mintea lui Carol, toate sclipeau și cîntau. Chiar 
dacă nu s-a întîmplat cu Petrache Lupu o minune, 
însăși apariţia lui Petrache Lupu este o minune. Cine 
a băgat în gura acestui cioban îndemnurile la armonie 
socială, n-are importanţă, dar ele împlinesc idealul 
politic al regelui. Armonia socială e tot una cu un guvern 
de armonie socială şi guvern de armonie socială e totuna 
cu un guvern în afară de partide, fără partide, împotriva 
partidelor. Dumnezeu l-a trimis pe Petrache Lupu să 
îndemne oamenii la pace și bună înţelegere, ca să-l 
ajute pe regele Carol să-și poată întemeia, în sfîrșit, 
multvisatul guvern de armonie socială. 

— Să se scrie, să se scrie! strigă regele, exaltat. 
Este omul lui Dumnezeu | 

Şi, ca pentru a se scuza față de Arghir, îi spuse: 

— Să vezi, domnule profesor! Cu mine se întîmplă 
ceva foarte ciudat. Mi se pare că am început să am 
anumite înclinații spre misticism. De acea, făptura 
acestui cioban, pur şi simplu, mă emoţionează. 

— În schimb, sire, făcu Vancea, episcopul Rîmnicului, 
care ar trebui să fie şi mai emoţionat de această întîm- 
plare, cum a aflat, a cerut prefecturii de Dolj să înăbușe 
toată afacerea. 

— Glumeşti? zise regele, care-şi frîna cu greu pofta 
de a înjura sfinta față bisericească. 

— De loc, sire! Episcopul Rîmnicului are ce are 
cu popa... de aceea vrea să-l alunge pe Petrache din 
Maglavit. : 

— Mai bine să vadă episcopul să nu-l alung eu pe 
el! Ascultă ce-ţi spun, Vancea ! De ciobanul ăsta n-are 
voie să se atingă nimeni! Petrache Lupu e al meu! 
Să fie îndată spălat, pieptănat şi îmbrăcat în uniforma 
mea de străjer ! De azi înainte, Petrache Lupu stă sub 
directa mea ocrotire. Dumnezeu în cer și eu pe pămînt! 
Să i se pună la ușă jandarmi! Să nu se dezlipească 
jandarmii de el! Să fie păzit ca ochii din cap!... Şi 
reclamă ! Cît mai multă reclamă | 

Vancea rîse: 

— Vine lumea şi fără reclamă, sire! În cîteva ore 
a aflat tot județul și clocoteşte. Pînă mîine va şti toată 

ara. 

i — Să se pună trenuri la dispoziție pentru toți cei 
care vor să vină la Maglavit. Să se facă un tarif mai 
redus. Nu uita, Vancea ! L-a trimis « mogu» ! 

Şi ridică degetul în sus: 

— Moşu! 

— Voi lua măsuri, sire | Însuși moșu va fi mulțumit ! 


* 


Un murmur de mîndrie și de admiraţie stră- 
bătu țara întreagă: Ilie Jugănaru, șeful partidului 
național-țărănist, știe franțuzeşte, nemțeşte și engle- 
zeşte ! Ce mai așteaptă, deci, regele să-i încredințeze 
puterea? 

Nu era un zvon fals, ci un fapt care corespundea celui 
mai curat adevăr: Jugănaru își luase ultimele lecţii 
de limba franceză, germană și engleză şi acuma se simţea 
destul de înarmat să-și poată lua sarcina de a guverna 
țara, nu ca ceilalţi, pe cîteva luni, și nici pe un an sau 
pe doi, ci pe opt. 

— E vorba, zicea el amicilor săi pe la întruniri, să 
venim la putere cu o asemenea forță, încît să guvernăm 
opt ani. Opt ani în cap, fraţilor. Dar nu pentru pofta de 
a sta la putere, ci spre a înfăptui ceea ce așteaptă ţara 
de la marele partid naţional-ţărănist. 

Își propunea să vină cu un program nou într-un 
spirit nou. Vorbea mult de fiziocraţie. Era un fiziocrat, 
adică un adept de neclintit al ideii că pămîntul trebuie 
să fie singura sursă reală de bogăţie a rominului. Romînul 
e născut agricultor, și trebuie să moară agricultor. Să 
facă celelalte naţii ce vor: ateliere, fabrici, uzine, dar 
romînul să rămînă ce este: romîn ! Adică omul legat de 
ogor. Din nefericire sînt încă mulţi care nu înţeleg acest 
lucru. Datoria partidului naţional-țărănist este să-i 
facă să înţeleagă. Dacă nu cu binele, cu sila. Cu sila 
spre binele lor şi al ţării. Numai că pentru aceasta 
trebuie oameni de acţiune. Are țara oameni de acţiune? 
N-are ! Dar partidul naţional-țărănist are? Are]... Şi 
pe cine are? Întiîi și-ntii, îl are pe Ilie Jugănaru. 

— Domnilor ! striga el celor care veneau să vadă şi 
să audă pe omul care a avut energia să înveţe franceza, 
germana şi engleza. Eu nu sînt un conferenţiar. A fi 
conferenţiar înseamnă a fi un om cu anumite pregătiri, 
cu anumite studii teoretice şi cu răgazul de a studia 
anumite probleme. Eu nu sînt dintre aceştia. Eu sînt 
un om de acţiune, deprins cu luptele politice, care i-au 
dat un anumit temperament. Temperamentul omului de 
acţiune. Europa e condusă azi de oameni de acţiune, 
care n-au fost doctrinari. Mussolini a fost institutor şi 
zidar. Hitler zugrav. Ei n-au găsit puterea de speciali- 
zare în doctrine, ci în experimentarea puterii de sinteză 
a aspirațiilor naţionale. Spun toate acestea fiindcă sînt 
adevărate, dar departe de mine gîndul de a mă compara 
cu aceste personalități de prim rang ale Europei. Eu 
vreau numai să-mi servesc ţara şi nimic mai mult... 

Sînt un duşman al dictaturii. Eu cred că rominizarea cea 
mai completă a personalului de muncă se poate face 
şi fără dictatură. Deci, nu vreau să fiu dictator, ca atiția 
alţii, care nu sînt decit nişte caraghioşi. Nu ne trebuie 
dictatură într-o ţară de plugari. Țărănimea, graţie nouă, 
naţional-țărăniştilor, este azi un factor politic conștient, 
care hotărăşte de destinele acestei ţări. Iar această țără- 
nime așteaptă numai semnalul șefului. Semnalul se 
va da la începutul toamnei. La marea demonstraţie 
pe care o vom organiza la toamnă, guvernul va fi 
răsturnat. | 

Ca om de acțiune, cînd află că Petrache Lupu a vorbit 
cu « moşu» şi că zeci şi zeci de mii de oameni au pornit-o 
în hagealic spre Maglavit, Ilie îşi convocă îndată comi- 
tetul executiv: 

— Domnilor, Dumnezeu vrea să ne ajute! De aceea 
ni l-a trimis pe Petrache Lupu. Dacă vrem ca demon- 
strația noastră să aibă succes, trebuie să-l cîştigăm pe 
Petrache Lupu la programul nostru fiziocratic. Noi 
sîntem partid naţional-țărănist, el e țăran... cred că 
înţelegerea s-ar putea face foarte uşor |! 

Şi imediat comitetul executiv fixă o comisie care să 
plece la Maglavit spre a sonda terenul în vederea unei 
fuziuni între partidul naţional-țărănist şi Petrache 
Lupu, trimisul lui Dumnezeu. 


+ 


Pe peronul gării Iaşi era moarte de om. Se adunaseră 
aici toată căpeteniile partidului naţional-creştin, în 
frunte cu însuși Caţă și fiu-său Tase, precum şi căpeteniile 
partidului naţional agrar al lui Traian Săpunaru. Dar 
Traian Săpunaru lipsea, şi tocmai pe Traian Săpunaru 
îl aştepta omenirea aceasta veselă, gălăgioasă și nerăbdă- 
toare. 

— Sîntem o forță ! își ziceau reciproc membrii par- 
tidului naţional-creştin şi membrii partidului național- 
agrar. Acuma, ţara a e noastră! Să mai îndrăznească 
vreunul să ne stea în drum, că io-te aici! 

Şi-i arătau ciomegele cu zvastica în cap, în care 
credeau ca în Dumnezeu, pentru că erau trecute prin 

apă sfinţită — şi-şi reluau iar plimbarea în lungul și-n 
latul peronului cu scurte dar dese opriri pe la bufet, 
pînă se auzi un fluier prelung de locomotivă. Toată lumea 
întoarse capul şi izbucni într-un strigăt de bucurie: 

— Vineeee ! 

Trenul care aducea la Iași pe Traian Săpunaru și 
pe cei şapte deputaţi ai partidului său, ajunse în fața 
peronului și se opri. Caţă, cu toată virsta lui înaintată, 
sări, sprinten ca un tinerel, pe scară și-l trase jos pe 
Traian: 

— Fraţilor... în numele ţării și în numele meu per- 
sonal, daţi-mi voie să-l pup! 

— Pupă-l! îl autorizară membrii ambelor partide, 
aruncîndu-şi de bucurie, ciomegele în aer. Ura ! Trăiască 
Traian Săpunaru și Caţă al nostru! 

După aceasta, Caţă Coroiatu şi Traian Săpunaru, 
braț la braţ, trecură în revistă cămăşile albastre, noul 
model. 

— La cine ai făcut cămășile astea, domnule Caţă? îl 
întrebă Traian pe prietenul Caţă. 

— La Nubăm $milovici! Firmă de încredere!... 
Dacă se rup, rup oasele jidanului! 

— Cu ce preț? 

— Fără preţ !... Absolut gratuit! 

Dar Traian Săpunaru, pe de o parte hotărit ca de 
aci înainte să nu mai lase naţia exploatată, şi pe de 
alta. ispitit să-i facă niţeluş sînge rău prietenului Caţă, 
reflectă pe un ton de reproș: 

— Păcat ! Eu am unul care mi le face mai ieftin | 

— Cine-i ăla? 

— $mil Nubhămovici !... Din Bucureşti !... Cămăşi 
fără moarte... că-altminteri ar fi moartea jidanilor ! 

Caţă îi zîmbi cu atîta cruzime, încît Traian, dacă nu 
i-ar fi fost teamă de rege şi ruşine de lume, ar fi luat-o 
cu drag la goană, dincolo de calea ferată, în lume, ori- 
unde... numai să fe departe de acest bătrîn nebun și 
neobrăzat. Caţă n-are în el cea mai mică încredere. Se 
duce cu el la mitropolie să-și jure unul altuia credinţă, 
dar de crezut, tot nu vrea să-l creadă. Caţă — să-l 
creadă ! Dar parcă cine a stîrnit tot scandalul acela cu 
« Mica», în Cameră, dacă nu Caţă !... La început, se 

părea că n-o să fie nimic. Mareșalul Neaţă, ca să se răz- 
bune, a spus doar vreo cîteva cuvinte nevinovate: 

— Traian Săpunaru e băiat bun! Talentat! Orator 
priceput ! Nu pot să-i fac decit un singur reproş: cînd 
m-a părăsit, mi-a luat din partid pe toţi evreii de 
marcă şi i-a trecut în partidul lui! 

Lui Caţă, însă, atita i-a trebuit. 

— E adevărat, domnule mareșal, dar dacă Traian 
Săpunaru n-a fost cinstit cu dumneata, a rămas cinstit 
cu jidanii ăia de marcă, pentru că pe ei nu i-a părăsit | 

A sărit atunci şi Bagradian! 

— Adevărat | Să ne spună marele naţionalist Traian 
Săpunaru de ce prezidează consiliul de administraţie 
al societăţii « Mica» în care se găsesc şi ovrti? Ce caută 
în consiliul societăţii « Astra Vagoane», unde se găsesc 
şi ovrei? Dar la Banca Anglo-Romiînă ? Dar la societatea 
« Asigurarea Romiînească»? Dar la societatea « Agricola- 
Fonciera» unde se pupă în bot cu doctorul Willy Pămîn- 
teanu? 

A rîs toată Camera, dar mai mult decît toţi s-a distrat 
Caţă ! Caţă care îi era acum frate din ordinul regelui — şi 
care, cu cea mai voioasă mină din lume, îi spuse lui 
Traian Săpunaru: 

— Şi acuma, frate Traiane, hai la mitropolie. 

Şi-l trase după el. 

— Pe jos? întrebă mirat, Traian Săpunaru. 

— Pe jos ! răspunse Caţă. Să crape jidanii cînd ne-or 
vedea împreună. 

Și o porniră spre mitropolie, urmaţi de legiunile lor, 
care-şi luaseră permis pe ziua întreagă de la poliţie şi 
siguranţă. 

La mitropolie, după ce se oficie slujba religioasă, 
Caţă și Traian îşi dădură mîna: | 

— Jurăm că vom respecta întrutotul programul 
noului nostru partid naţional-creştin, ieşit din fuziunea 
partidului național-creştin cu cel naţional-agrar. 

După jurămînt, trecură la berăria fraţilor Leibovici 
din Piaţa Unirii, unde Caţă citi noul program: 

— Vrem modificarea constituţiei în sensul lărgirii 
prerogativelor regale. Vrem micșorarea numărului parla- 
mentarilor. Vrem constituirea unui senat corporatist cu 

membrii numiţi de suveran și cu cei desemnaţi de organi- 
zaţiile profesionale. Vrem introducerea pedepsei cu 
moartea. Vrem revizuirea certificatelor de cetăţenie. 

Băgă programul în buzunar şi vorbi liber: 

— De aci înainte, fraţilor, prin aplicarea acestui 
program, va fi moartea jidanilor! Traian Săpunaru 
este şeful noului partid, ca fiind mai tînăr ca mine. 
Traian va trebui să-mi răspundă de aplicarea progra- 
mului şi de moartea jidanilor. 

— Ura ! strigă adunarea. Trăiască moartea jidanilor | 

Traian privea adunarea printre coloanele de sticle 
de vin şi de bere — şi constată cu satisfacţie că miine 
se va putea duce, fără teamă, la rege, să-i raporteze: 

— Sire, prima parte din misiune mi-am împlinit-o | 

Şi n-ar fi fost o laudă goală. Prima parte din misiune 
şi-a împlinit-o, aşa cum i-a fost încredinţată, în vară, 
de rege: 

— Traiane, naţional-țărăniştii vor să pregătească 
un mic marș la toamnă. Le-aş putea refuza autorizaţia. 
Dar nu vreau s-o fac. Sînt rege constituţional şi demo- 
cratic. Vreau să-i împiedic printr-un mijloc mult mai 
democratic. De pildă, un mare contramarş. M-am gîndit 
la tine. Tu eşti omul meu. Numai că ești cu cusur: n-ai 
un partid. Partidul tău nu e partid. În orice caz, singur, 
n-ai putea ţine piept nici pe departe naţional-ţărăniştilor. 
Mai ia-ţi pe cineva. Pe cine propui? 

Pe cine să fi propus Traian, cînd nu-l vroia nimeni? 
Un singur şef politic îi putea fi accesibil: Caţă. 

— Sire, cred că aş putea aranja cu Caţă. 

— Aranjează ! 

Soarta îl ajută pe Traian să găsească la Caţă o 
inimă de adevărat patriot. Cum a deschis Traian gura 
să-i vorbească de fuziune, Caţă i-a răspuns: 

— Fuziune? Desigur că vreau ! Regele mi-a cerut-o 
aseară şi eu i-am făgăduit-o ! Şi pe rege n-o să-l înșel. 
Nu sînt jidan! 

Traian simţi că se îneacă, dar îi trecu numaidecit. 
Dacă regele a vorbit şi cu Caţă, probabil că trebuia să 
vorbească. Discutară programul, îl supuseră regelui, 
regele îl aprobă, fixară întrunirea la ași şi iată că fuziu- 
nea e un fapt împlinit. 

— Are cuvintul preşedintele nostru, domnul Traian 
Săpunaru ! 

Vorbi şi Traian: 

— Partidul nostru fuzionat se pune la dispoziţia re- 
gelui. Sîntem o forță. Noi nu mai avem nevoie de ni- 
meni. Dar primim în rîndurile noastre pe oricine înţelege 
să se încadreze în programul nostru. Să poftim în primul 
rînd pe domnul Crai-Voievod care vrea numerus valahi- 
cus. Dar şi partidul nostru vrea numerus valahicus. 
Atunci ce l-ar împiedica pe domnul Crai-Voievod să 
vină la noi? Să poftească şi-i vom da cu drag în partid 
locul ce i se cuvine. 

Un nou rînd de sticle trecu prin gîtlejurile răguşite 
de aclamații ale membrilor partidului naţional-creştin 
ca o picătură de ploaie, ceea ce alungă din inima lui 
Traian ultima umbră de îndoială: prima parte a misiunii 
era încheiată. Trebuia să înceapă îndată chiar de aici, 
din berăria fraților Leibovici, să treacă la partea a doua. 
Glasul regelui îi mai suna în urechi: 

— Cum își faci partid cu Caţă, să te duci la Maglavit, 
să stai de vorbă cu mutu... 

Erau cuvinte al căror sens nu-i putea scăpa lui 
Traian Săpunaru: să se grăbească, să nu i-o ia alţii 
înainte. 

— Fraţilor ! zise el mai departe statului major al 
noului partid care, cât ai clipi, se încurgase cu încă un 
rînd de sticle. De minunea de la Maglavit ați auzit, sau 
nu?... Aţi auzit !... Ei bine! Ce credeţi voi că e minu- 
nea de la Maglavit? O simplă minune? Nu! Dumnezeu 
nu face minuni spre a face minuni, ci ascunde în spatele 
lor înțelesuri mult mai adânci. Iată ! Noi ne aflăm, aici, 
strînși laolaltă, ca fraţii. Dar acum două luni tot fraţi 
eram? Nu ! Nu eram fraţi ! Eram niște duşmani, împăr- 
țiți în două tabere opuse, pînă a venit moșu și i-a poruncit 
mutului: Du-te de spune oamenilor să-şi dea mîna şi să 
nu mai fie decît pace şi iubire între ei. Dacă vă aduceți 
aminte, astea au fost şi cuvintele regelui acum cinci ani, 
cînd a venit să ne mîntuie țara: pace şi unire între ro- 
mini! Toţi pentru unul şi unul pentru toţi!... Şi 
iată că Dumnezeu a ascultat de voința scumpului nostru 
rege Carol II şi ni l-a scos în cale pe Petrache Lupu. 

S-a bucurat țara întreagă, dar mai mult decit toți trebuie 
să ne bucurăm noi, aceştia care ne găsim aici, pentru că 
cel dintii asupra noastră şi-a oprit ochii Cel-de-sus, să ne 
unească pe veci. Și dacă nu știți de ce ne-a pus pe noi 
cei dintii la încercare, să v-o spun eu: pentru că pe noi 
ne-a găsit cei mai buni, cei mai drepţi, cei mai curaţi dintre 
toți. Putem noi rămîne nepăsători la acest semn de dra- 
goste din partea lui Dumnezeu? Eu cred că nu! De 
aceea, propun să trimitem îndată mai multe echipe din 
rîndurile noastre la Maglavit, să se închine cu recuno- 
ştință şi să sărute locul unde Petrache a stat de vorbă 
cu moșu şi unde moșu a aruncat sămînţa fuziunii dintre 
partidul naţional-creștin și partidul național-agrar ! 
Trăiască regele | 


+ 


Ministrul de justiție Anton Diaconu puse o nouă 
hirtie pe masa lui Carol: 

— Este problema funcţionarilor incorecţi, sire ! Avem 
circa patru sute cincizeci de mii de funcţionari, dar 
printre ei se găsesc şaizeci de mii de tilhari... 

— Şperţari vrei să zici? făcu regele. 

— Nu, sire ! Şperţari sînt toți. Înţeleg tîlhari în sensul 
strict pe care codul penal îl dă acestui cuvînt. Sînt 
hoţi cunoscuţi, spărgători și ucigași recidivişti, cu ani 
de puşcărie la activul lor. Şaizeci de miil... Șitoţi 
ăştia ocupă azi slujbe, care le permit să jefuiască averea 
statului cu miliarde... 

— Şi ce propui? întrebă Carol care asculta numai 
cu o ureche cele ce-i spunea ministrul justiţiei. 

— Să instituim un cazier judiciar pentru toţi func- 
ționarii ! 

— Crezi că o să ajute? 

— Nu! 

Carol căscă voluptos, după care-l întrebă pe Diaconu: 

— Altceva? 

— S-a spînzurat la Jilava. unul Marin. Au aflat bolşe- 
vicii şi fac gălăgie. Ei spun că Marin ar fi delicvent 
politic... şi că s-a spînzurat pentru că l-am fi tratat 
ca pe un borfaş de rînd. 

— Dar ce-i un delicvent politic? întrebă regele. Nu 
un borfaş de rînd? 

— Exact, sire |... Totuşi muncitorii se agită şi tre- 
buie să dau explicaţii. 

— Ce explicaţii? 

— Am pregătit un comunicat | 

Scoase comunicatul şi-l înmînă lui Carol, care în- 
cepu să-l citească şi să-l comenteze în gura mare: 

— « Spînzurarea lui Marin se datorește veştilor 
triste care-l privesc personal și pe care le-a primit de 
la familia lui»... Foarte bine !... Aga și este... « De 
altfel Marin prezenta mai de mult îngrijorătoare semne . 
de demenţă. Suferea de o melancolie acută, însoţită de 
un delir de autoacuzare»... r 

Carol nici nu mai citi restul: 

— Nu ştiu ce mai vrei, domnule Diaconu, 

— Nu eu, sire! Ăia! 

— Xia? Dacă ar fi după ăia, ar trebui să ne dăm pe 
mîna lor, gata legați! Nu! Comunicatul e bun! Afa- 
cerea e clară! Nimeni nu poate avea vreo pretenție | 
Omul a murit pentru că i-a făcut lui plăcere... Mai 
este ceva? 

— Da ! Un caz de cumul! Parchetul a descoperit că 
un anume Huţan din judeţul Neamţ, comuna Tarcău, 
ocupă două funcţii în stat: este agent sanitar, cu 1.400 
lei pe lună... şi mai e şi cîntăreţ la biserică de unde 
ia 300 de lei pe lună! Ce fac cu el? 

— Cum ce să faci cu el? Există o lege a cumulului, 
sau nu? 

— Există | 

— Atunci ce mai aştepţi? Aplic-o | Ăla să aibă două 
slujbe... şi sute de mii de nenorociţi să alerge cu limba 
scoasă după o singură slujbă 1... şi altceva? 

— O chestie complicată, sire! Ieri, pe şoseaua 
Cotroceni, un vînzător ambulant vindea îngheţată, 
cînd a dat peste el medicul dispensarului comunal 
32 Grand — care i-a cerut să-i arate autorizaţia. 
Dar fiindcă vînzătorul nu s-a grăbit, doctorul a 
vărsat peste el un bidon întreg de vitriol. Băiatul a 
fost internat la spital cu fața şi mîinile arse. Ce fac 
mai departe, sire? 

— Nu faci nimic! zise regele. Destul l-a pedepsit 
Dumnezeu şi așa! Jartă-l! Altă dată o să ştie ce i se 
poate întîmpla dacă nu e cuviincios cu autoritatea! 
Ai isprăvit? 

— Sire, răspunse Diaconu, minunea de la Maglavit 
a găsit imitatori în toată ţara. Parchetele sînt sesizate 
mereu de alte apariţii. În judeţul Buzău un rotar a văzut 
chipul Maicii Domnului pe spița unei roţi la care lucra. 
În Mehedinţi, un potcovar vede într-una pe Dumnezeu. 

n comuna Parepa din Prahova, o fată a vorbit cu Dumne- 
zeu. La Devent, în Durostor, s-a ivit o cruce făcătoare 
de minuni. La Sodomeni-Paşcani, un băietan a vorbit 
şi el cu Dumnezeu ! Aici, la Herăstrău, o fetiţă de doispre- 
zece ani s-a întîlnit cu Maica Domnului care i-a apărut în 
cale cu o coroniță pe cap... Lista e lungă, sire ! Țara s-a 
umplut de minuni ! 

— S-a cam prea umplut ! făcu regele atît de enervat, 
încît Diaconu roși, parcă ar fi fost vina lui. Risipa asta 
de minuni este o adevărată bătaie de joc. Te rog să-i 
pui capăt imediat. Să nu mai aud de minuni! În ţara 
romiînească rămîne valabil un singur sfint: Petrache! 
Numai el a stat de vorbă cu Dumnezeu ! Ceilalţi mint 
cu neruginare ! Și dacă-i vezi că stăruie, te rog să dai 
ordin să fie arestaţi. Avem destulă treabă cu bolşevicii. 
Nu ne mai trebuie și escroci de-al de ăştia care vin să 
tulbure ordinea publică. 

Regele era furios, pentru că-l speria concurenţa. 
Dacă în fiecare zi se va arăta cîte un alt trimis al lui 
Dumnezeu care va atrage înspre el alte mase de credin- 
cioşi, în scurt timp, toată afacerea de la Maglavit va da 
faliment. Neliniştit, îl chemă seara la el pe ministrul său 
de interne, Vancea, căruia îi povesti cele ce i-a comunicat 
Diaconu. 

— Nu dau voie, Vancea, nu dau voie ! încheie regele. 
De aia, te rog pe tine să le bagi mințile în cap. I-am 
spus-o şi lui Diaconu, dar între noi fie vorba, n-am des- 
tulă încredere în energia lui. Numai tu te pricepi! 

— li vom potoli. sire ! zise Vancea, care n-avea obi- 
ceiul să se laude. Fiţi fără grijă. Deocamdată am veşti 
de la Maglavit | 

— Bune? 

— Şi bune, și rele, sire ! 

— Să le aud! 

— Azi dimineaţă, naţional-creştinii, cum au ajuns 
la Maglavit, s-au luat de păr cu național-țărăniştii ! 

— Şi care a mîncat bătaie? 

— Naţional-ţărăniştii ! 

— Asta e bun! făcu regele satisfăcut. 

— Foarte bun, sire! Dar îndată a sosit un tren cu 
legionari care s-au luat de păr cu naţional-creştinii. 

— Şi care a mîncat bătaie? 

— Naţional-creştinii ! 

— Asta e rău |! zise încruntat regele. 

— Foarte rău, sire ! Dar prefectul de Dolj a aflat şi a 
trimis repede jandarmi și armată să facă ordine... 

— Şi cine a mîncat bătaie? 

— lar naţional-ţărăniştii !... ' 

— Asta e şi bun şi rău ! zise regele, cu privirea în gol. 

— Nu v-am spus, sire?... Şi bune şi rele!... 


XIX 


Pe neașteptate pacea cobori peste ţara întreagă. De 
cînd existau aici organe de ordine şi siguranţă, n-a 
mai fost atita ordine și atita siguranţă, ca în prima 
lună a anului 1936. Parcă intraseră în pămînt şi « stu- 
denţi» şi « cămăși», şi zvastică şi poliţie şi jandarmi 
şi armată. Circulaţia pe străzi nu mai era o aventură. 
Puteai intra liniștit prin localuri, fără să te temi că de 
undeva ţi-ar putea zbura în cap, din greșeală, vreun 
sifon pe care trebuia să-l primească altcineva. Viaţa 
politică își recăpătase înfăţişarea normală şi calmă, care 
amintea celor bătrîni frumoșşii ani de sub domnia glorioasă 
a regretatului Carol I, cînd binele ţării se făcea fără 
pistol şi fără cuţit, ci numai cu gura. Dacu amenința 
că rămîne intransigent. Crai Voievod, şeful valabhiștilor, 

dădea zilnic comunicate misterioase că a fost chemat 
urgent la Bucureşti, Traian Săpunaru vorbea despre 
drepturile lui exclusive de a fi ducele sau fiihrerul ţării, 
Neaţă continua să tot facă istoricul restauraţiei — iar 
himea, ori se oprea să mai rîdă niţel, ori alerga după 
tramvai, pentru că n-avea timp de pierdut cu prostii. 

Cînd a trecut prima zi, fără capete sparte şi mai ales 
fără acele exerciţii de marş ale jandarmilor, care erau 
puşi să alerge pe străzi cu baioneta la armă, nu pentru 
a prinde pe răufăcători, ci numai pentru a mări panica 
în populaţie, lumea a crezut că e o simplă întîmplare. 
Cînd au trecut două zile, lumii i s-a părut chestia 
suspectă. Dar cînd a trecut a treia zi, lumea a 
înțeles: Carol II, regele țăranilor, regele culturii şi 
regele vînatului, lipseşte din ţară. 

Într-adevăr, Carol II călătorea. Venise momentul 
să facă străinătății vizita pe care se văzuse silit s-o 
amîne, după asasinarea lui Barthou şi a lui Alexandru 
II al Jugoslaviei. Dar dacă, în urmă cu un an şi jumătate, 
vroia să strîngă mîna comanditarilor săi francezi şi 
englezi, numai pentru a mai prinde ceva puteri financiare, 
acuma simţea nevoia să plece în Franţa și Anglia, 
pentru că începea să plutească în confuzie. De aproape 
şase ani luptă să-i încurce pe ceilalți, dar, odată cu ei, 
În iţele acestea complicate, s-a încurcat şi pe sine — și 
nu mai știe cum s-ar putea descurca. Politica democrațiilor 
apusene i-ar putea fi, desigur, de mare folos, dar și 
democraţiile apusene pare că păţesc, în stil mare, ceea 
ce el păţeşte în stil mic: după ce au încurcat pe ceilalți, 
au început să se încurce şi ele. Cel puţin, de departe 
aşa se văd lucrurile. Or, Carol vroia să le vadă în- 
deaproape. 

Aşa dar, sub pretextul că trebuie să fie de faţă la 
înmormântarea unchiului său George al V-lea al Angliei, 
Carol debarcă la Londra, unde bău copios cu factorii 
responsabili ai Marii Britanii în memoria răposatului 
rege şi în sănătatea noului rege, apoi ceru să i se aducă 
presa, spre a face declaraţii. 

— Doresc să arăt poporului englez cît de mişcat 
sînt că mă aflu pe teritoriul englez. Trebuie să declar 
apoi că am putut constata cu bucurie, că idealurile 
Romîniei se confundă cu idealurile Angliei. Am pe 
lingă mine pe scumpul meu colaborator, domnul Titu- 
lescu, cu care lucrez în perfect acord la organizarea şi 
menţinerea păcii prin securitatea colectivă pe baza 
tratatelor și a Societăţii Naţiunilor. Vrem pacea. Dar 
dacă alții continuă să stăruie într-o politică de forţă, 
trebuie să fim şi noi tari. Pentru Rominia, baza po- 
liticii ei este să rămînă strîns unită cu Anglia și Franţa. 
Vă vorbeşte regele Romîniei, care este englez... și 
încă un englez care descinde direct din regina Victoria. 

Carol satisfăcu apoi protocolul, împlinindu-şi în chip 
destul de mulțumitor rolul de rudă regală, îndoliată — și 
trecu în sfîrşit, la miezul vizitei, într-o lungă şi intimă 
discuţie cu Baldwin, premierul englez. 

La început, conversaţia se învirti în jurul nevoiei 
unor noi acorduri economice între Anglia şi Rominia 
şi ajunse inevitabil la chestiunea datoriilor pe care Ro- 
miînia a întîrziat să le achite. 

— Avem de gînd să ne încasăm arieratele ! zise Bald- 
win. Situaţia externă e alarmantă. Sîntem ameninţaţi cu 
războiul. Ne trebuie bani pentru înarmare... și n-avem. 

— Vom face tot ce putem ! răspunse Carol. Dar deo- 
camdată n-avem nici noi. Şi ne trebuie şi nouă bani 
pentru înarmare... asta o ştiţi ca și mine ... pentru că 
războiul care vă ameninţă pe dumneavoastră, ne ame- 
nință şi pe noi. 

— Va fi rău, va fi rău! zise Baldwin. 

Apoi, după o scurtă pauză: 

— Şi ce faceţi cu sancţiunile, sire? 

Baldwin părea supărat și Carol admitea că primul 
ministru al Angliei avea, din punctul de vedere englez, 
destulă dreptate. Sînt trei luni de cînd s-au votat, la 
Geneva, sancţiuni economice împotriva Italiei pentru 
că a atacat Abisinia fără a fi provocată, şi Rominia, 
deși membră a Ligii Naţiunilor, încă nu s-a conformat 
hotărîrii. 

— Sancţiunile? făcu regele. Da, evident! Sancţiu- 
nile |... În teorie, sancțiunile pot fi aplicate uşor, În 

practică, însă, vă rog să judecați și dumneavoastră | 
Noi sîntem o ţară care produce petrol, şi Italia este 
unul din cei mai serioşi clienți ai noștri. Totuși, dum- 
neavoastră, deşi cunoaşteţi mai bine ca oricare altul 
situaţia aceasta, ne cereți pe de o parte ca, pe baza 
votului de la Geneva, noi să nu mai furnizăm Italiei 
nici un dram de petrol, iar pe de alta, să vă plătim dato- 
riile. Trebuie să recunoașteți că mă puneţi într-o foarte 
mare dilemă. Pentru că, una din două: sau nu mai 
vînd Italiei petrol şi în acest caz nu mai am cu ce să vă 
achit datoriile, sau trebuie să vă achit datoriile și 
atunci, cu toate sancțiunile de la Geneva, voi fi, vrînd- 
ncvrînd, silit să vînd Italiei petrol. 

Regele vorbea ca un om de bun simţ, ceea ce plăcu 
lui Baldwin, care spuse: 

— Sire, dar nu vine nimeni cu portărelul să vă exe- 
cute. Şi în chestia petrolului, nu-i nici o problemă. 
Sistaţi orice livrări de petrol către Italia şi noi vă vom 
da compensaţii. Cît priveşte datoriile, vom găsi şi aici 
o soluţie echitabilă. Sacrificiile ce vi se cer pentru buna 
aplicare a sancţiunilor, nu trebuie să se facă prea resimţite 
de Romînia. Vom eșalona pe termene cît mai lungi plata 
arieratelor, vom mări importul din  Rominia, vom 
învesti banii ce ni se vor achita de Romînia, chiar în 
Rominia. .. 

Proiectele lui Baldwin surideau regelui, care ceru 
primului ministru să fie ceva mai precis: 

— Veţi învesti banii, în ce? 

— De pildă, în exploatarea minelor dumneavoastră 
aurifere din Baia Mare, Baia Sprie, Zlatna etc. Nu 
avem de pus decît o singură condiţie: să ni se acorde 
dreptul de a exporta din Romiînia, pentru amortizarea 
capitalului şi a dobînzilor, 25%, din plusul de producție 
a aurului, rezultat din investiţiile noastre... Sîntem 
dispuşi să vă facem toate facilitățile posibile, numai 
să urmăriți cu atenţie aplicarea sancţiunilor... şi să 
păziți bine petrolul. De petrol avem noi nevoie, sire... 
şi aliați ai Romîniei sîntem noi, nu duşmanii ei. 

Regele ascultă şi-şi zise că Baldwin este un om sim- 
patic. Vorbeşte deschis. Îi cere să nu mai trimită Italiei 
petrol, pentru că de petrolul romînesc are nevoie Marea 

Britanie. Războiul din Abisinia este o nenorocire pentru 
englezi, dar o nenorocire care trebuie să fie cît mai 
reptabilă. Sancţiunile nu sînt făcute spre a impiedica 
Italia să-şi ia Abisinia, ci spre a da Angliei un pretext 
de a înlătura Italia din rîndurile concurenţilor mai 
primejdioşi la materiile prime. Fără Abisinia, ar fi 
fost mai greu. Cu Abisinia, există un pretext legal, moral 
şi umanitar. Sancţiunile trebuie să aducă politicii engleze 
trei foloase. Unul, sentimental: să pedepsească pe Musso- 
lini. Al doilea, transcendental: să întărească prestigiul 
născut mort al Societăţii Naţiunilor. Al treilea, econo- 
mic: să asigure Angliei monopolul tuturor materiilor 
prime din lume. Printre acestea, un loc de frunte îl 
ocupă petrolul regelui Carol II. Dar dacă, pentru a atinge 
aceste prețioase obiective, Anglia împinge mărinimia 
atît de departe, de ce n-ar împinge-o şi mai departe? 

Carol, deci, se feri să se arate satisfăcut de cuvintele 
lui Baldwin şi-i răspunse cu un aer preocupat: 

— Domnule prim ministru, eu nu cred că debitele 
ar trebui să constituie o sursă de venituri pentru debitori. 
Este o chestiune de morală elementară. Un datornic 
trebuie să-și plătească datoriile. În privința aceasta eu nu 
accept nici iertare, nici toleranță, nici tranzacţii în 
vreun fel oarecare. Dacă Romiînia a luat bani, trebuie 
să-i dea înapoi. Aşa gîndim noi, romînii, pentru că pe 
noi, romînii, datoriile către Anglia ne apasă pe conștiință. 
Vrem să achităm tot ce am luat şi vrem să facem pentru 
aceasta eforturile cele mai mari. Îmi vorbiți de sancțiuni, 
ca şi cum datoriile ar fi în funcție de sancţiuni. Dar una 
sînt datoriile — și alta sînt sancţiunile. Datoriile sînt 
nişte obligaţii nateriale față de Anglia, pe cînd sancți- 
unile sînt obligaţii de onoare. Romiînia datorează prea 
mult Angliei, spre a refuza să-i fie de folos, atunci cînd este 
în măsură s-o facă. Totuşi, cu cît necesitatea de a servi 
Anglia devine mai mare, cu atît mai mare e şi nevoia 
de bani. Sancţiunile pot duce la complicaţii grave. Răz- 
boiul, cum spuneţi şi dumneavoastră, bate la uşă. De 
unde, nu ştim !... Ştim numai că avem graniţe de jur- 
împrejur: la nord, la sud, la apus și... la răsărit, dom- 
nule Baldwin. Dar, ca să facem faţă primejdiei, ne lip- 
sesc multe: n-avem arme, n-avem muniții, n-avem 

aviaţie. . .n-avem nimic. Romiînia e gata să-şi dea viața 
pentru cauza Angliei, care este cauza noastră a tutu- 
ror... dar să-și dea viaţa, cu ce? Cu ce să-şi dea viaţa, 
domnule prim ministru? Aici stă toată problema. Cu ce? 

— Veţi avea cu ce, sire! Bani se vor găsi. 

— Imediat? întrebă regele cu un uşor tremur în glas. 

— Imediat ! 

Carol îşi puse întrebarea dacă n-ar fi bine să ceară 
guvernului englez să-i transfere aceşti bani direct în 
Statele Unite, ca să-l scutească pe el de bătaie de cap, 
dar îşi amînă răspunsul pe mai tîrziu şi spuse, cu același 
tremur în glas, lui Baldwin: 

— Romînia va fi profund mișcată. Rominia ştie că 
are în Marea Britanie o prietenă pe care se poate bizui 
cu încredere în momentele grele. Rominia... 

În expansivitatea sa dezlănțuită, Carol spera să 
mai găsească cel puţin încă o frază prin care Romînia 
să-şi exprime recunoştinţa pentru marii ei binefăcători 
britanici, dar Baldwin, care-i ghicea emoția, spre a-l 
scuti de efort îl întrebă: 

— Treceţi şi pe la Roma? l 

Dacă trece şi pe la Roma? Desigur că nu! N-avea 
ce căuta pe acolo. Ştia că Mussolini nu-i poate da mare 
lucru. Şi Carol era foarte surprins că acelaşi Baldwin, 
care-i cere să rupă scurt cu Mussolini și-i oferă cu largheţă 
despăgubiri pentru acest act de abnegaţie, îl întreabă 
dacă se duce şi pe la Roma. 

— De ce să trec pe la Roma? întrebă el, nedumerit. 

— Pentru că n-am vrea ca Mussolini să creadă că 
sîntem definitiv certaţi cu el. Şi nu este aşa, pentru 
că nu ne convine. În definitiv, războiul din Abisinia 
e ca şi încheiat. Deocamdată, acolo nu mai e nimic de 
făcut. Am pierdut Abisinia. N-am vrea să pierdem acuma, 
în mod inutil, şi prietenia cu Mussolini. Pentru interesele 
păcii europene, Anglia nu trebuie să-l scape pe Mussolini 
din mînă. Nu ştim ce surprize ne pot aştepta. Ar fi, 
deci, bine ca Mussolini să ştie, pe căi indirecte... printr- 
un intermediar neutru... că noi, cu sau fără Abisinia, 
îi păstrăm aceeaşi stimă de mai înainte şi că sperăm 
să fim iar prieteni... 

— Aşadar, sancţiunile. .. ? 

— Sancţiunile rămîn sancțiuni, sire ! 

— Nici un pic de petrol? 

— Nimic ! 

— Petrolul poate i-ar face plăcere lui Mussolini, 
domnule prim ministru ! 

— Sînt convins, dar ar fi deplasat să satisfacem 
plăcerile unui duşman cu care sîntem în război! 

— Dar dacă sperăm, cum ziceţi dumneavoastră, să 
fim iar prieteni? 

— Prieteni, fără petrol |... De altfel, ce-i mai trebuie 
lui Mussolini petrol, dacă în Abisinia nu-i mai stă nimeni 
în drum? 


* 


La Paris, Carol vorbi presei foarte bine dispus și 
foarte exuberant: 

— Politica noastră externă urmează o linie dreaptă. 
Se pot constata uneori mici variante. Ele nu ating nici- 
decum sensul credințelor şi înclinărilor noastre care 
rămîn neschimbate. Devierea, dacă s-ar produce, vom 
găsi mijloacele s-o canalizăm, aşa cum trebuie canali- 
zată. Voi veghea eu însumi la menținerea acestei linii 
drepte, astfel că ea va fi totdeauna păstrată. Vrem pacea. 
Am pe lîngă mine pe scumpul meu colaborator, dom- 
nul Titulescu, cu care lucrez în perfect acord la organi- 
zarea şi menținerea păcii prin securitatea colectivă — pe 
baza tratatelor şi a Societății Naţiunilor. Aceasta este 
linia noastră dreaptă: pacea. Adică democrația. Şi 
democrația este numele Franței. Eu consider Franța ca a 
doua mea patrie. Eu nu pot avea pentru Franța decît o 
dragoste filială. Am mult sînge francez în vinele mele. 
Străbunica mea era fiica Ştefaniei de Beauharnais şi 
străbunicul meu de-al doilea era fiul unui principe Murat. 
Am, deci în acelaşi timp sînge regal şi plebeu, aşa cum 
îi trebuie unui monarh democrat, care se cinstește prin 
a nu fi decît primul cetăţean și primul soldat romîn, 

După aceasta, regele se lăsă plimbat, sărbătorit, de- 
corat, pentru ca, în cele din urmă, să stea de vorbă, 
lung și intim, cu premierul francez, Flandin, care arătă 
regelui că problema Austriei devine acută. 

— Ştiu zise, Carol. Mi se pare că prinţul Starhem- 
berg are de gînd să şi vină zilele acestea pe aici, 
pentru a discuta cu dumneavoastră problema restaurării 
habsburgilor. 

— Exact ! Şi chestiunea este cu atît mai neplăcută, 
cu cît Mussolini duce dintr-o dată două războaie. Unul 
cu Abisinia, celălalt cu sancţiunile... Ce faceţi cu 
sancţiunile, sire? 

Flandin punea întrebarea cu o sinceră durere. Franţa 
l-a încurajat pe Mussolini să intre în Abisinia, ca să se 
răzbune pe Marea Britanie că cochetează cu Hitler — 
aşa că nu putea fi decît împotriva sancţiunilor. Nu 
atît pentru că nu ar fi vrut să facă rău Italiei, cit nu 
vroia să facă bine Marii Britanii. Regele, deci, răspunse 
foarte tăios: 

— Domnule prim ministru, sîntem o ţară producă- 
toare de petrol şi Italia este unul din cei mai buni clienţi 
ai noștri. Totuşi, oricît de mari ar fi pagubele pentru 
economia noastră, ne vom sacrifica și vom respecta votul 
Genevei. Ni se cer sancțiuni... Vom aplica sancţiuni. 
Cu toată hotărîrea şi fără nici o abatere. Altminteri, 
ar însemna să încurajăm pe agresor. Azi victima 
e Abisinia. Miine s-ar putea să fim noil... Nu se 
poate ! 

— În principiu, sire, nu se poate! căută să-l con- 
vingă Flandin. În principiu, sancţiunile trebuie aplicate. 
Dar în cazul de faţă, sancţiunile nu pot fi nimănui de 
folos. Nu trebuie să supărăm Italia. Deasupra Europei 
planează primejdii infinit mai mari. Gîndiţi-vă la Austria. 
Independenţa Austriei e în joc. De îndată ce Austria 
va fi pierdută, războiul va deveni inevitabil. Toate 
acestea, pentru o simplă fantezie: sancţiuni. Noi avem 
nevoie de Italia, nu de sancţiuni. Italia va apăra Austria 
de o invazie germană. Italia n-are nevoie de Hitler la 
graniţa ei. Şi să supărăm Italia, tocmai noi, care nu 
vrem să se producă nici o schimbare de graniţe în Europa? 
Ar fi de neconceput! Înţeleg şi admir înaltele scrupule 
morale ale maiestății voastre, dar pacea primează. 
Lăsaţi sancţiunile, sire, şi faceţi ceva pentru Mussolini !., . 
Mussolini trebuie împăcat!... Faceţi ceva pentru 
Mussolini, sire ! 

Degetele lui Carol începură fără voie să joace 
pe masă. Flandin este un om simpatic. Ca şi 
Baldwin. Şi vorbeşte deschis. Merită, deci, să-i răs- 
pundă la fel. 

— Domnule prim ministru, incontestabil că Italia 
trebuie împăcată. Italia este sora noastră latină 
şi n-avem interes, nici noi, romînii, nici Franţa, 
s-o supărăm. Dar noi nu ne putem rupe nici de 
Anglia care ne-a ajutat şi ne ajută cu arme, cu 
muniții, cu avioane... cu bani... În special, avem 
nevoie de bani! 

— Sire, zise Flandin, cu căldură, dar cine v-a 
refuzat la noi, în Franţa, ajutorul? Bani vă putem 
da şi noi! 

— Imediat? 

— Imediat, sire...! Imediat! 


x 


Şi într-o zi, haosul cuprinse ţara întreagă. De cînd 
există aici organe de ordine şi siguranţă, n-a mai fost 
atîta dezordine şi lipsă de siguranţă ca în cea de a doua 
lună a anului 1936. Ca din pămînt, din iarbă verde, 
răsări o vegetaţie stufoasă de « studenţi», de « cămăși», 
de zvastici, şi poliţie şi jandarmi. Circulaţia pe străzi 
deveni act de nebunie curată. Nu puteai intra, în nici 
un local, fără riscul de a fi scos de acolo cu capul făcut 
chisăliță. Viaţa politică îşi recăpătase aspectul unui 
cîmp de război în necontenită alarmă, care amintea 
celor tineri, recenta domnie dinamică a lui Carol II, 
cînd binele ţării se făcea numai cu pistol şi cuţit. 
Gurile nu se mai deschideau decît pentru ameninţări, 
oamenii nu mai ieșeau prin tîrguri decît spre a fugări 
sau a fi fugăriți — şi bitele căpătaseră bătături de prea 
multă folosință. 

Dar n-a trebuit să treacă nici o singură zi, pentru 
ca lumea să înţeleagă ce s-a întîmplat: Carol II, regele 
ţăranilor, regele culturii şi regele vînatului, s-a înapoiat 
iar în patrie. 

În aceeaşi după-amiază, Carol radiind dinamism 
prin toată făptura lui de rege, blond, tînăr şi optimist, 

lua ţara în primire din mîinile celor mai buni şi mai 
devotați sfetnici ai săi. 

— Vă mulțumesc, zise el, pentru rapoartele ce mi 
le-aţi trimis la Paris şi la Londra asupra situaţiei gene- 
rale de aici. Ştiţi, însă, că pentru mine prezintă un 
interes deosebit amănuntele. 

— Sire ! începu Spiru Maramă, prefectul poliției. 
Maiestatea sa Maria a donat o mie de lei unui elev tu- 
berculos ! 

Ochii lui Carol scăpărară scîntei: 

— Şi a avut succes? 

Lui Spiru Maramă îi era neplăcut să răspundă. Pe 
rege, însă, n-avea voie să-l mintă, chiar dacă ar şti că-l 


supără. 
— Mare succes, sire ! 
— Cit? 
— I s-au trimis cam la vreo trei milioane! 
. — De unde? 


— De pretutindeni. Pînă şi de la copiii de şcoală. 

Regele îşi ţinu fălcile strînse, să nu-i scape o înjură- 
tură. Baba atîta a aşteptat: să-l vadă pe el departe de 
ţară, pentru ca ea să-și poată face de cap — şi să-i 
încalce atributele. Maiestatea sa Maria ajută elevi tuber- 
culoşi. A lovit-o filotimia, pe această baborniță! Se 
mai crede regină — şi-şi închipuie că titlul ei de maiestate, 
pe care tot el i l-a dat ca să-i astupe gura, îi acordă vreun 
drept să câștige şi alte parale decît cele prevăzute în lista 
civilă. Parcă n-ar şti că filantropia este un privilegiu 
regal !.Dacă avea nevoie de cîteva milioane, de ce nu i 
le-a cerut lui? Ar fi preferat să i le dea din fondurile 
O. P. Dar baborniţa — şireată a naibii! l-a plăcut 
să-și procure milioanele acestea, prin filantropie! Cu 
filantropia îi ciupește nu numai din banii care i s-ar 
fi cuvenit de drept lui, dar şi din popularitate. Este 
o porcărie și o neruşinare fără pereche. Uită Maria 
lui Ciubuc-Bey că rege în țara aceasta este el, nu 
ea !... Numai că mult n-o să mai uite! Chiar azi o 
să-i spună cîteva vorbe, de să-i treacă pe veci pofta de 
binefaceri ! 

— Foarte frumos ! mormăi Carol. Un copil salvat de 
copii !... Foarte frumos !. 

Şi aşteptă. Ceilalţi pricepură că hopul a fost trecut 
şi începură să se însuflețească. 

— Sire, zise generalul Mateescu, accidentele de 
aviaţie se înmulțesc. Pierdem și avioane şi aviatori! 

— Dar asta este o poveste veche ! zise regele, care 
se mira că accidentele de aviație mai sînt aduse în 
discuţie. 

— E veche, dar s-a agravat! răspunse Mateescu. 

— Ce-i aia: s-a agravat? 

— În fiecare zi cade cîte un avion! 

Regele găsi şi el că problema s-a agravat. Ce-i de 
făcut? Medită — şi vorbi: 

— E destul de neplăcut, într-adevăr ! Totuși, fabri- 
cile m-au asigurat... Dar ce să mai vorbim ! Deocam- 
dată, iată ce faceţi: daţi ordin să nu se mai zboare! 
Nu se mai zboară, nu mai sînt accidente. 

— Sire! zise Vancea cu admiraţie. Este cea mai 
înţeleaptă soluţie. Cine nu urcă, nu cade! 

Riseră toţi, mulţumiţi că s-a limpezit și problema 
aviaţiei. 

— Dar cu Maglavitul ce se aude? întrebă Carol. 

— Merge bine! răspunse Vancea. Pînă acum au 
fost la Maglavit un milioan de pelerini să se închine. 
Din donațiile de pînă acum s-au depus la Casa de Eco- 
nomii două milioane și jumătate pe numele lui Petrache 
Lupu pentru biserică. 

— Numai două milioane şi jumătate? făcu regele 
bănuitor. Şi restul, în buzunarul cui a intrat? 

— Greu de știut, sire! Pentru administrarea banilor 
s-a înjghebat un comitet la Maglavit și altul la Craiova. 
Dar amiîndouă comitetele au încăput pe mîna unor 
pungași. Donatorii au început să facă scandal. Se tem 
că va rămîne Maglavitul fără biserică ! 

— Fără biserică? strigă regele. Nu permit, Vancea ! 
Te rog să mi-i arestezi pe pungași. În țara aceasta nimeni 
n-are voie să facă potlogării pe seama celor sfinte. 

— În legătură cu aceasta, sire, trebuie să vă atrag 
atenţia că mai toate partidele vor să ia în antrepriză 
construirea bisericii. Concurența e mare. Cel mai îndirjit 
e Aureliu Cziucziewicz. El accceptă să ridice biserica în 
orice condiții... 

— Ba bine că nu! Ca să-şi facă reclamă! Toţi, 
deştepţi ! Dar să-și mai pună pofta în cui! Nu se va da 
nimănui biserica în antrepriză. O biserică nu-i o du- 

heană. De construit o vom construi noi, Vancea !... 
Noi, statul! 

Punea atita suflet regele în cele ce spunea, încît 
Vancea, ca să nu-l mai vadă cum suferă, căută să-i alunge 
gindurile negre. 

— Sire, cu privire la deportații politici, cred că am 
găsit ceva foarte bun... 

Regele se lumină: 

— Da? Să aud! 

— Vom avea și noi niște insule Lipari, ca Mussolini. 

— Care? 

— Insula Şerpilor ! 

— Splendid ! făcu regele, extaziat. Insula Şerpilor ! 
E minunat! 

— E unic, sire! ţinu Vancea pas entuziasmului 
regal. Nu scapă nimeni de acolo. Aşteptăm numai ordinul 
maiestăţii voastre ca să începem amenajările ! 

— Să înceapă! ordonă regele. Şi la barou cum 
merg, lucrurile? 

— Normal, sire ! Cît se poate de normal! 

Răspunsul lui Vancea era atit de irezistibil, încît 
toți patru se porniră pe ris. Clauziștii puşi sub comanda 
lui Gogu Elefterie — devenit, prin fuziunea dintre 
partidul său, « Nihil sine rex», şi partidul lui Caţă și 
Săpunaru, un fruntaș între fruntașii naţional-creștini — 
băteau și fugăreau zilnic la tribunal, pe toţi colegii 
care nu aderau activ la clauzism. 

Regele se informă apoi, rînd pe rînd, asupra oame- 
nilor politici — și află că nici aici nu sînt surprize. Arghir 
a primit o nouă diplomă de doctor honoris causa, din 
partea universității din Peru. 

— Asta-i a cita? 

— A unsprezecea, sire ! 

— Îmi pare bine ! reflectă Carol. Cred că diplomele 
îl liniștesc. Şi Traian Săpunaru? 

— Traian Săpunaru, sire, dă explicaţii în dreapta 
şi în stînga de ce naţional-creștinii lui poartă cămașă 
albastră: « Domnilor, nu văd de ce ar fi cineva împotriva 

cămăşii albastre! Ce este cămaşa albastră? Cămaşa 
albastră este un act de conștiință individuală, este 
îmbrățișarea unei doctrine, pe care puteţi s-o combateţi, 
dar este un crez !» 

— Interesant ! zise Carol, cu un zimbet dulce pe 
buze. 

— Păcat, sire, zise generalul Mateescu, că nu l-aţi 
văzut cînd a aflat că la Viena au fost spînzuraţi trei 
hitlerişti. S-a ridicat în picioare şi a strigat: « Dacă 
ar fi trei oameni care să moară şi pentru mine !» 

. Zîmbetul tandru al regelui se revărsă într-un rîs 
vesel și prietenos. E atît de nostim Traian Săpunaru ! 

Dar pe Carol îl mai interesau şi naţional-țărăniştii. 

— Vorbesc de dictatura regală ! îl informă Vancea. 
Sînt supăraţi că guvernul a lansat un manifest către 
ţară pentru subscrierile la împrumutul. național, care 
nici nu poartă semnătura ministrului de finanţe, ci numai 
semnătura maiestăţii voastre. Încolo, se ceartă, să 
mă iertaţi, sire, ca chiorii, între ei! Se provoacă la 
duel. Se înjură. Se ameninţă cu Skoda unul pe altul. 
Şi se pregătesc să preia puterea la toamnă! 

— Da? Tot cu demonstraţia lor de forță? 

— Tot, sire! Se organizează. Şi caută aliaţi! Dacu 
trage cu ochiul spre legionari. 

— Şi ei? 

— Nimic !... La ei, liniște şi pace! zise Vancea. Ca 
de obicei. De azi dimineaţă şi-au reluat activitatea. 
Totul e în ordine! 

— În afară de Mătase ! făcu Spiru Maramă. 

— Ce-i cu el? întrebă regele. 

— Se dă într-una la Aureliu. Gazeta lui numai cu 
asta e plină: cu doamna B, din strada Nicu-Vodă 13. 
« Unde te-ai ascuns în noaptea de 30 decembrie?... 
Cine-i doamna B, din strada Nicu-Vodă 13?» 

— O! făcu regele, ai cărui obraji se acoperiră de 
pete mari, roșii. Carevasăzică Mătase tot nu se astîm- 
pără ! 

— Nu! răspunse Vancea. 

— Şi...? 

— Cred că ar trebui să-l ajutăm să-i treacă ! zise 
Spiru Maramă, care se și ridică de pe scaun. 

Dar regele îl apucă de braţ şi-l împinse la loc; 
— Nu noi... nu noi! 


* 


Dacu n-ar fi putut trece niciodată pe lîngă statuia 
lui Mihai Viteazul, fără să se oprească în fața ei și s-o 
privească lung și cu drag. Îi făcea bine. Mihai Viteazul 
îi amintea de copilăria lui, de Bădăcin, de mama lui, de 
cîntecele, de poveştile, de poeziile în care era proslăvit 
acest erou naţional, care, în culmea gloriei lui, a fost 
răpus prin trădare. Cînd Dacu se uita la statuie, o 
tristă bucurie îi inunda inima și-i storcea dulci lacrimi 
de duioșie din ochii lui şterşi și reci, ca de peşte. Alături 
de statuia lui Mihai Viteazul, Dacu devenea din nou 
tare. Se ştia trădat, dar avea satisfacția că nu e trădat 
singur, ci împreună cu încă unul de talia lui. Trădat în 
doi — e altceva. Trădat în doi, parcă devii mai curajos 
şi mai încăpăţînat să rezişti... Dar de ce Dacu privea 
azi mai lung ca oricînd statuia marelui trădat şi decapitat 
de la Turda? 

Pentru că abia se despărțise de Jugănaru, care i-a 
spus răspicat: 

— Domnule Dacu, m-am săturat! Dacă mă mai 
sîcîi mult cu intransigența şi abstinenţa dumitale, re- 
deschid toată afacerea Skoda şi mă despart de dum- 
neata ! Ţi-am mai spus-o de cîteva ori şi ai crezut că 
glumesc. Să ştii că ţi-o spun pentru ultima oară, ca 
să vezi că nu știu de glumă! 

Dacu l-a ascultat, n-a spus un cuvînt, și-a luat pălăria, 
a pornit-o razna pe străzi și fără să vrea s-a trezit aici, 
lîngă. marele său precursor în bronz, pe care, după ce-l 
privi în faţă, se pregătea să-l admire și în profil, cînd 
îl zări pe Leahu, care trecea trotuarul şi venea de-a 
dreptul spre el. 

Pe Leahu nu-l mai văzuse de mult şi nici n-ar fi 
vrut să-l mai vadă. Acest Leahu își făcuse o reputaţie 
de intelectual rafinat, și tocmai din motivul acesta 
nu-l putea suferi Dacu: pentru că era intelectual — 
şi pentru că era rafinat. Chiar prea rafinat. Cu ani în 
urmă, Leahu fusese un proroc entuziast al lui Neaţă. 

Apoi, a trecut la ţărănişti şi a devenit un proroc tot 
atît de entuziast al lui Jugănaru. Iar de la restauraţie, 
a părăsit partidul naţional-ţărănist şi a devenit un 
proroc şi mai entuziast al lui Carol. Numai Carol şi 
Carol — că a fost o vreme cînd era speriat pînă şi rafi- 
natul intelectual carolingian Naie Naie, care nu-i mai 
spunea altfel decît «rafinatul carolingian Leahu». 
Pentru asemenea oameni, care zburau de colo pînă colo, 
Dacu nu putea avea nici un fel de stimă — şi cu atît 
mai puţin cînd erau și carolingieni pe deasupra. Marele 
intransigent, deci, se simţi rău cînd dădu cu ochii de 
Leahu, dar nu mai putea da înapoi, pentru că rafinatul 
intelectual se şi afla lîngă el, cu mîna întinsă: 

— Ce faceţi, domnule Dacu! 

Dacu se văzu silit să răspundă: 

— Ce să fac? Mă pregătesc să plec la Bădăcin, să-mi 
îngrijesc bucățica de vie, cîtă mi-a rămas de la tata! 

— Dar de vestea cea nouă aţi auzit? 

— Care? 

Leahu îi puse sub ochi o ediţie specială: 

— Citiţi! Hitler a intrat în zona demobilizată 
renană ! 

Dintr-o privire, Dacu află tot: Hitler, supărat că 
ieri Franţa a ratificat pactul de asistență cu Uniunea 
Sovietică, a trimis azi armată în Renania. 

— Asta-i război! făcu Dacu. 

— De ce? se miră Leahu. 

— Pentru că, prin remilitarizarea Renaniei, Hitler 
calcă tratatul de la Versailles şi pe acel de la Locarno. 

— Şi cine să facă război, domnule Dacu? 

— Franţa! Şi odată cu Franţa, Anglia! Și foarte 
posibil ca și Italia să intervină. 

— Ei aş! făcu Leahu, cu dispreţ. Nu îndrăznesc ei 
să facă Germaniei război ! 

Dacu îl măsură pe Leahu cu coada ochiului şi-i 
răspunse: 

— Eu n-aş putea face afirmaţii atît de precise ca 
dumneata, dar cred că de data asta Franţa și Anglia 
vor face război, domnule Leahu — și că în acest război 
va fi şi ţara noastră atrasă. 

— Noi să facem război? Dar cu cine, împotriva cui? 

— Cu aliații noștri contra Germaniei. 

— Care aliaţi, domnule Dacu? Franţa? Dar Franţa 
este aliată cu Uniunea Sovietică. Şi asta o știți: aliaţii 
aliaților noștri sînt aliații noștri !. . . Așadar, marele nostru 

atriot Dacu vrea ca Romînia să lupte alături de Uniunea 
Sovietică — adică să dea ţara pe mîna sovieticilor, 
pentru ce? Pentru că Germania a ocupat zona renană, 
care aparţine Germaniei ! Ei bine, domnule Dacu, să nu 
vă fie cu supărare, dar numai de la dumneavoastră nu 
m-aș fi așteptat să aud asemenea lucruri ! Să ne aruncăm 
de bună voie în braţele sovieticilor, pentru că Hitler 
repară nedreptăţile tratatului de la Versailles ! 

Dacu se învineţi de indignare: 

— Nedreptăţile tratatului de la Versailles, zici, 
domnule Leahu! Dar nu uita că în programul revi- 
zionist al lui Hitler mai figurează şi alte nedreptăţi 
ale tratatului de la Versailles! Pe dumneata Ardealul 
nu te doare? 

— Nu mă doare, domnule Dacu! 

— Foarte rău, domnule Leahu ! Foarte rău, şi foarte 
urît |... Cauţi pricină patriotismului meu, în loc să-ți 
cercetezi patriotismul dumitale ! 

— Nu-i cazul, domnule Dacu, pentru că Ardealul 
n-are ce căuta în toată afacerea asta. Hitler reocupă 
Renania. Despre Ardeal nici nu este și nici nu poate 
fi vorba. Hitler n-are cu noi nici un litigiu. Şi nu va 
avea nici de aci înainte, dacă nu-l vom provoca printr-o 
politică nesăbuită... 

— Care politică? 

— Să nu ne înhăităm cu Uniunea Sovietică ! 

— Dar cine vrea să aibă de-a face cu Uniunea So- 
vietică, domnule Leahu? zise Dacu, care se trezea, 
deodată, în defensivă. Orice, numai nu Uniunea So- 
vietică. . . 

— Dar atunci cu cine o să faci război contra 
Germaniei ? 

— Cu Franţa! 

— Şi ce faci cu Uniunea Sovietică? 

— Fără Uniunea Sovietică ! Eu, în această privință 
am un punct de vedere definitiv precizat: pentru Franţa, 
împotriva Uniunii Sovietice ! 

— Așadar, domnule Dacu, în cazul unui război, vei 
lupta pentru Franţa şi contra atît a Germaniei cît și a 
Uniunii Sovietice ! Credeţi că ar fi cu putinţă? 

Dacu tăcu. Vedea că nu-i cu putință. Încurajat, 
Leahu continuă: 

— Oricum am întoarce-o, domnule Dacu, tot acolo 
ajungem: noi n-avem voie să ne băgăm capul sănătos 
sub evanghelie. Remilitarizarea Renaniei e o chestiune 
care nu ne privește. Dar dacă vrem cu tot dinadinsul 
să ne privească, atunci o vom plăti foarte scump. Pe 
de o parte, rușii ne vor bolșeviza... iar pe de alta, 
Hitler ne va arunca în cap, din prima zi, bombe incen- 
diare şi păduchi exantematici sau purici ciumaţi. Ştiţi 
ce este Hitler în stare să facă. Hitler are cea mai puter- 
nică armată din lume. Nimeni nu-i poate ţine piept lui 
Hitler. La un singur cuvînt al lui Hitler, tremură ome- 
nirea întreagă. Şi dacă a intrat în Renania, știe că 
poate s-o facă, pentru că nici Franţa, nici Anglia nu 
vor îndrăzni să-i reziste. Şi să-i rezistăm noi! Noi, cu 
armata noastră desculță? 

Ultimele cuvinte ale lui Leahu treziră atenţia lui 
Dacu. Cum se face că acest rafinat carolingian își per- 
mite să vorbească în termeni atit de ireverenţioși despre 
armata lui Carol? 

— Domnule Leahu, zise el lui Leahu, aș fi curios 
să știu dacă şi regele priveşte lucrurile așa cum le privești 
dumneata ! 

Dîrz, Leahu îi replică: 

— Dar ce am eu cu regele? 

Dacu se opri din mers: 

— Parcă te ştiam... 

Ca pișcat, Leahu făcu un salt înapoi: 

— Ce aţi ştiut, domnule Dacu, nu mai face două 
parale. Vremurile alea s-au dus. Am crezut în rege, 
cîtă vreme mi s-a părut că e ceva de el! Dar de cînd 
îl văd la lucru sînt dezgustat. Nu el este omul care 
ne trebuie, domnule Dacu ! El, în loc să ne scape de 
desfriu şi corupţie, mai rău le-a adîncit. El, cu muierea 
lui neruşinată ! Nu, domnule Dacu, nu el poate însănă- 
toşi viaţa publică a ţării. Adevăratul nostru mîntuitor 
e Aureliu Cziucziewicz ! Cînd Aureliu va veni la putere, 

vom putea respira aer curat. Sub regimul lui Aureliu 
Cziucziewicz va fi o adevărată revărsare a Nilului peste 
acest pămînt vlăguit pînă acum de exploatarea nemi- 
loasă a oligarhiei. Regimul lui Aureliu Cziucziewicz va 
marca în istoria ţării... 

Se opri să răsufle, atit cît îi trebui să-și aducă 
aminte că exact cu aceleaşi cuvinte a vorbit în 
urmă cu ani și despre Neaţă, în care a crezut, și 
despre Jugănaru, în care a crezut, şi despre Carol 
în care a crezut, și, cu conștiința senină că aşa e 
drept să vorbească și despre Aureliu în care crede, 
peroră mai departe: 

— ...va marca, zic, în istoria ţării o epocă 
de admirabilă armonie socială, de solidaritate cins- 
tită şi trainică între toate clasele sociale. Și numai 
atunci vom putea spune că am tăiat capul hidrei 
bolşevice. 

Dacu îl privea pe Leahu cu un interes tot mai mare 
şi se simţea ros de remușcări. Își făcuse despre omul 
acesta o părere pripită — și lui nu-i este permis să 
fie pripit. L-a crezut o lichea de-a lui Carol, un trans- 
fug, un fripturist vulgar ca oricare alt politician și n-a 
vrut să vadă în ce măsură i se cuvine sau nu calificarea 
de intelectual rafinat. Dar acest Leahu este, într-adevăr, 
un intelectual rafinat în cel mai nobil înţeles al cuvîn- 
tului. Un intelectual de rasă aleasă care nu face decît 
cinste neamului nostru !... Un om care merită să fie 
dat tuturor ca exemplu de simţire şi gîndire. Ura de 
neîmpăcat împotriva regelui și a tirfei lui, setea de 
dreptate și cinste, dovedesc înaltul lui patriotism, cu 
toate că nu s-ar putea zice că ar fi cine știe ce bine crescut, 
cînd își permite să-i spună tocmai lui, că nu el, omul 
de la Alba-Iulia, care a întregit Romînia, e mîntuitorul 
neamului, ci un asasin ordinar ca Aureliu Cziucziewicz. 
Dar n-are a face ! Lui Leahu e dispus să i-o ierte, pentru 
că ura lor comună împotriva regelui va trebui să-i 
apropie — şi poate că, în cele din urmă, Leahu se va 
convinge că singurul, adevăratul, marele mîntuitor al 
neamului, tot Dacu rămîne. 

— Domnule Leahu! zise el, cald, cînd rafinatul 
intelectual isprăvi. Cele ce-mi spui mă interesează în 

gradul cel mai înalt. Dar înţelegi că problema e mult 
prea gravă spre a o putea dezbate în stradă. Aș ţine 
mult să stau de vorbă cu dumneata mai pe îndelete. 

Leahu se opri şi-i răspunse, încîntat: 

— Cu cea mai mare plăcere. Dar asta se va putea 
întîmpla ceva mai tîrziu, pentru că mîine plec pentru 
cîteva zile în străinătate, să mă refac! 

— 01... Unde? 

— În Elveția! 


XX 


O rumoare veselă însuflețea străzile. Tineri — fete 
şi băieţi — își strîngeau mîna, se felicitau, se îmbră- 
țişau și porneau în grup, braţ la braţ, rîzînd şi glumind. 
Dacă te mulțumeai doar să-i priveşti, puteai crede că 
ceea ce le îmbujora chipurile şi le aprindea flăcări în 
ochi erau fiorii irezistibili ai primăverii. Dar dacă auzeai 
ce-și vorbeau, aflai că nu primăvara îi bucura, ci victoria, 

Căci măreaţă și desăvârșită era victoria lor. Musso- 
lini a ocupat toată Abisinia, fără să-i pese de sancţiuni — 
iar Hitler a ocupat toată Renania, fără să i se pome- 
nească măcar de sancțiuni. Cine să fi îndrăznit? Anglia 
ori Franţa? Cînd Hitler şi-a trimis primele treizeci de 
batalioane în cadrilaterul renan, toată Europa se aştepta 
ca Anglia și Franţa să-l alunge de acolo cu forța armată. 

Dar şi Anglia și Franţa au socotit mai util să-l bombar- 
deze cu note, cu oferte de pace, cu invitaţii la Liga 
Naţiunilor, cu rugăminţi și proiecte, la care Hitler a 
răspuns cu ameninţări și condiţii. Vrea pace! Dar nu-l 
sperie războiul. Nu-l sperie nimic. Pe Hitler nu-l sperie 
nimic ! 

— Nimic ! își spuneau, exaltaţi, tinerii care pășeau 
veseli pe străzi și nu se încruntau decît numai cînd 
privirile lor întilneau vreo figură care nu corespundea 
tipului perfect arian. Pe Hitler nu-l sperie nimic ! 

— Hitler nu se teme de moarte ! 

— Nici Mussolini nu se teme de moarte! 

— Nici noi nu ne temem de moarte! 

Îşi priveau cu mândrie zvastica de la butonieră și, 
sub soarele acesta primăvăratec, care plesnea de viață 
şi optimism, băieţii şi fetele numai despre moarte vor- 
beau, pentru că, de la Hitler și Mussolini pînă la şefii 
lor de cuib, toţi, numai în dragostea de moarte îi creg- 
teau. Veneau fetele și băieţii aceştia la consfătuiri și 
asistau, cu ochii căscaţi de spaimă, de uimire, de nerăb- 
dare, de curiozitate, la cursurile de moarte care le erau 
predate, cu competenţă și gravitate, de un Ionescu- 
Ciurcheni, de un Zizi Grăniceru, de un Lulu Malacu, 
de un Cantemireanu, de un Prapală, de un Precup, de 
un Zamfir Vasilescu, de un Leahu, de un Adrian Meri- 
dian. Naie Naie vorbea mai puţin. În schimb scria 
mai mult şi Aureliu vorbea după notele lui. 

— Poporul, zicea Naie Naie prin canalul vocal al 
lui Aureliu, nu înţelege nimic. Poporul trebuie condus 
de cei care înțeleg, adică de o elită. Dar cine să aleagă 
elita? Poporul? V-am spus, doar, că poporul nu înţe- 
lege nimic. Cum dar să înțeleagă poporul cine este 
elită sau nu? Elita, deci, trebuie să se aleagă singură. 
Pe ce trebuie să se întemeieze o elită? Pe curăţenie 
sufletească, pe vitejie şi pe sărăcie, adică pe renunţarea 
de bună voie la avere. Dar poporul, ce trebuie să facă 
între timp? Să trăiască? Nu! Poporul romîn trebuie 
să moară — fiindcă moartea este țelul final al neamului, 
nu viaţa. Ţelul final nu este viaţa, ci învierea... Va 
veni o vreme cînd toate neamurile pămîntului vor învia, 
cu toţi morții și cu toţi regii și împărații lor, avînd fiecare 

neam locul său înaintea tronului lui Dumnezeu. Acest 
moment final, învierea din morţi, este țelul cel mai 
înalt și mai sublim către care se poate înălța un neam. 
Dar, neamul, ca să poată învia, trebuie să moară întti. 

— Țara romînească are nevoie, în vremurile acestea, 
de oameni tragici şi sintetici ! striga nuvelistul Precup. 

— De la temniţă înainte începe adevărata verifi- 
care legionară ! spunea romancierul Zamfir Vasilescu. 
Cine renunță la mormînt, renunță la înviere. Condiţia 
învierii stă în acceptarea prealabilă, neșovăitoare, senină, 
a durerilor și apăsării mormintelor ! . 

— Moartea, marea noastră prietenă, a fost un mij- 
loc de la care «legiunea» nu s-a dat niciodată în lături ! 
proclama Leahu. Moartea este singurul mijloc de a 
mai înnobila biata turpitudine omenească. 

Naie Naie arunca şi el un cuvînt de înălțare: 

— Vă propovăduiesc vouă dragostea de moarte, 
spre a vă dezvolta gustul veșniciei. Fiecare gest pe 
care-l faceţi, trebuie să vă apropie de moarte. 

Nu rămînea în urmă nici Jonescu-Ciurcheni: 

— Noi vom muri cu toţii, milioane de tineri, vom 
muri strînși unul într-altul și nimeni nu se va simţi 
singur. Voi nu vedeţi ce frumos se pregătește tineri- 
mea, în toate ţările, de moarte? Ce sînt unităţile și 
batalioanele de asalt, legiunile și armatele lumii de 
astăzi, decît mase tinereşti strîns legate între ele, legate 
mai ales prin destinul care le aşteaptă: moartea laolaltă ? 
Niciodată lumea n-a pregătit cu mai multă înţelepciune 
oameni tineri pentru o moarte colectivă. Într-un război, 
într-o revoluţie, vor muri numai tineri şi vor muri 
atît de mulţi deodată, încît nici nu vor simţi că mor 
cu adevărat. 

Lulu Malacu pleda și el, călduros, pentru moarte: 

— Voi ştiţi ce se cheamă destin istoric? Moarte! 
Dar mesianism? Moarte ! Dar dinamizare? Tot moarte ! 

Leahu vorbea iar: 

— Să vedem dacă romînul poate rămîne el însuşi, 
cînd va începe să se spele în fiecare zi. Eu nu cred. 
Cineva mi-a atras atenţia că ortodoxia e primejduită 
în satele unde se introduce săpunul. Țăranii se convertesc 
la adventism odată cu spălatul propriu-zis. Sectele 

merg mînă în mînă cu higiena. Cînd vom introduce 
băi, şcoli înalte, biblioteci, medii culturale, Dumnezeu 
ştie ce se va alege atunci din ființa noastră romi- 
nească. 

Bătrînul general Zizi Grăniceru, cum auzea de 
Dumnezeu, simţea nevoia să-şi împărtășească şi el 
gîndurile: 

— Dumnezeu vrea să murim cu toţii. Moartea e de 
la Dumnezeu și Dumnezeu e cu noi. Dovadă că Dum- 
nezeu e cu noi, este faptul că și autorităţile ne ajută. 
Să vă dea Dumnezeu sănătate şi putere ca să muriţi 
cât mai degrabă şi cît mai frumos! 

Adrian Meridian, vestitul fost dadaist Adrian Me- 
ridian, unul din cei mai subțiri scriitori ai legiunii de 
cînd bancherul Cristofor Kerbală a rupt relaţiile cu 
verişoară-sa, frumoasa artistă Zina Zinaida, completa, 
cu cele mai subtile mijloace ale lui, ideea generalului 
Zizi: 

— Prin Dumnezeu, care este mistica naţională, ca 
şi prin mistica naţională ea însăși, se creează un om 
desfăcut de abjectul materialism al epocii, se dezghio- 
cează omul de aderenţii epocii actuale și se face şcoala 
permanenţelor eroice. El formează omul virtuţilor car- 
dinale: erou, preot, ascet, corectitudine, ostaș, moar- 
te 1... Moarte mai presus de orice! Moarte, moarte şi 
iar moarte! 

După ce erau instruiți asupra tuturor avantajelor 
pe care le prezintă o moarte cît mai grabnică, tinerii 
ieșeau în stradă, se încolonau şi o porneau pe străzi, 
strigînd: 

— Moarte jidanilor ! 


k 


Fiecare cuvînt al lui Bagradian mergea direct la 
inima lui Traian Săpunaru, care, totuși, îl asculta cu 
o singură ureche, pentru că cealaltă era aplecată spre 
durerile neamului. De cînd cu încăierările dintre lăncieri 
şi naţional-țărăniști, Bagradian îi căuta mereu pricină. 
Acum îl ataca pentru felul cum se purta cu muncitorii 
din întreprinderile aurifere de la Brad-Crîștior. 

— Domnul Traian Săpunaru, zicea Bagradian, ară- 
tînd Camerei cu degetul pe Săpunaru, este președintele 
consiliului de administraţie al societății « Mica». Este 
o afacere care, după propriile ei bilanţuri, a cîștigat 
în zece ani, o jumătate miliard. A împărţit acţionarilor 
dividende de zeci de milioane. A creat fonduri de rezervă 
de sute de milioane şi și-a mărit capitalul de la 24 de 
milioane cât avea în 1921, la 140 de milioane. Dar ce-a 
făcut domnul Traian Săpunaru, care vorbeşte atîta 
despre popor, pentru acei care, prin munca lor, l-au 
îmbogățit pe el şi pe acţionari? Ce a făcut pentru munci- 
torii de la Brad-Criștior? Nimic! N-a făcut un spital, 
n-a întemeiat un singur dispensar medical pentru cele 
douăzeci de sate, în care trăiesc în neagră mizerie familiile 
celor două mii cinci sute de muncitori. N-a creat nici 
un mijloc de transport pentru muncitorii care trebuie 
să străbată zilnic, pe jos, zeci de kilometri din sat pînă 
la mină și înapoi. Muncitorii sînt insultaţi, concediati, 
maltrataţi ca în evul mediu. Domnul Traian Săpunaru 
nu respectă legile muncitoreşti. Nu a vărsat nici măcar 
cota prevăzută de legea minelor pentru fondul social 
de la Casa Minieră. Cota aceasta se ridica la mai multe 
milioane. Dar domnul Traian Săpunaru, în loc să folo- 
sească aceşti bani spre a construi pentru muncitori 
spitale şi locuinţe, îi cheltuiește pentru a-și întreține 
partiduleţul lui caraghios de fasciști ! 

După ce Bagradian termină, îi luă locul la tribună 
Traian Săpunaru: 

— Domnilor, onorabilul domn Bagradian, ca să-şi 
verse năduful că naţional-țărăniștii lui mănîncă bătaie 
de la naţional-creştinii mei, îi numește fasciști caraghioşi. 
Mai întîi, nu mi-e ruşine să fiu calificat drept fascist, 
pentru că nu ascund că aș fi. Sînt! Dacă un Hitler 
şi un Mussolini sînt mîndri că sînt fasciști, pot fi 
şi eu mîndru. Cît despre adjectivul « caraghios», 
aș vrea să mi se spună, cine-i mai caraghios: cel, 
care bate, sau cel care mănîncă bătaie? După aceea, 
domnilor, ce face domnul Bagradian de la această 
tribună romînească a unei Camere romînești? Predică 
bolşevismul ! 

— Eu? sări Bagradian. 

— Dar cine? Eu? Dumneata, şi domnul Jugănaru, 
şi domnul Bratu... 

— Careee? se auzi glasul iritat al lui Bratu. Eu 
bolșevic? Carevasăzică ai început și dumneata... ca 
şi legionarii... Eu bolşevic !... Poftim, domnilor! Au 
luat bidineaua minciunii, au înmuiat-o în vopsea şi 
vor să mă boiască în roșu. Dar nu le merge, pentru 
că eu nu am o singură culoare, ci sînt tricolor: am 
sîngele roşu ca viața care bate pentru sufletul mulți- 
mii. Am şi galbenul auriu al soarelui care luminează 
şi însufleteşte mintea şi inteligența noastră. Am şi 
verdele acela pe care-l fluturaţi dumneavoastră, legio- 
narii şi care este speranța în victoria de mîine. Așa 
că nu sînt bolșevic! 

Traian Săpunaru, care asculta cu braţele încrucișate, 
îi răspunse lui Bratu pe un ton de sfidare: 

— Ba eşti! Pentru că şi dumneata şi Bagradian 
pledaţi pentru tauza muncitorimii şi asta este curat 
bolșevism. Pentru că, domnilor, ce este doctrina comu- 
nistă ? Doctrina comunistă este pentru colectivitatea 
întreagă omenească o neîncetată îndestulare materială. 
Dar între spiritul capitalist de îmbogăţire individuală 
şi spiritul comunist de înstărire a clasei proletare, nu 
vedem decît o unică diferenţă de proporţie și de metodă. 
Pe scurt, comuniștii sînt o asociaţie pentru îmbogățirea 
colectivităţii proletare ! 

— Asta ai șterpelit-o cuvînt cu cuvint de la legio- 
nari ! strigă Bagradian. 

Traian Săpunaru zîmbi superior: 

— Adevărurile nu se şterpelesc. Ele pot fi sau res- 
pinse, sau adoptate. 

— Ca şi cele treisprezece milioane pe care le-ai 
adoptat în noaptea cînd ţi-a căzut cărămida în cap! 
îi răspunse Bagradian. 

Robu, care abia intrase în incintă, pentru că, din 
pricini cu totul independente de voința lui, nu nimerise 
ușa, strigă: 

— Să vă fie rușine, vînduţilor ! 

Şi vru să se repeadă la Jugănaru, dar în clipa aceea, 
ceva greu îi căzu din buzunar și se lovi cu zgomot 
de bănci. 

— Un revolver! strigă Jugănaru. Domnule pre- 
şedinte, domnul Robu, după ce că vine beat la ședință, 
mai aduce cu el și revolvere. 

Robu culese de pe jos revolverul, își puse sub braţ 
un pachet lung cu care venise de-afară, şi se apropie 
de preşedintele Camerei: 

— Domnule preşedinte, daţi-mi voie să mă explic: 
acesta este un revolver pe care l-am confiscat la Fălciu 
pe vremea alegerilor făcute de dumnealor în 1928, cînd. . . 
Staţi, domnule preşedinte, să mă explic !... Aici, mai 
am şi o puşcă !... 

Desfăcu pachetul şi întinse preşedintelui Camerei 
o puşcă: 

— E o puşcă, domnule președinte !... Dumnealor, 
bolşevicii, cred că puşca-i a mea !... Dar nu-i a mea... 
Daţi-mi voie să mă explic... Să vedeţi... Pușca asta... 

Și, extenuat, căzu jos în faţa tribunei. Chestorii 
săriră şi cît ai bate din palme Robu fu evacuat din sală, 
în timp ce naţional-țărăniştii, ajutaţi de legionari, 
acopereau pe Traian Săpunaru de injurii şi huiduieli: 

— Huo ! ruşine !... La cîrciumă !... Îţi aduci beţivii 
de la bodegă să tragă cu pușca în noi!... Cărămida !... 
Vin nou !... Monitorul Oficial !... Hîrtia !... Treispre- 
zece milioane !... Fondurile 0.P.!... Faci frumos la 
liberali?... 'Ți-arătăm noi ţie, escrocule! 

Traian Săpunaru nici nu clipea. Din nou cu braţele 
încrucişate, demn, mîndru, senin, aşteptă pînă ce adver- 
sarii lui obosiră, apoi spuse, liniştit: 

— Domnilor, la toate cîte mi-a fost dat să aud din 
partea naţional-țărăniștilor, voi răspunde cu un singur 
cuvînt: Sko-da ! 

O tăcere de mormînt cobori peste întreaga adunare, 

Preşedintele Camerei anunţă: 

— Domnilor, dau cuvintul domnului deputat Cioarec, 
care-şi va dezvolta interpelarea în chestia noului proiect 
de lege a chiriilor. i 


+ 


Regele lucra. Era rege şi un rege trebuie să lucreze, 
dacă-şi iubește meseria de rege. Şi el şi-o iubeşte cu 

pasiune. Nu sînt nici două ceasuri de cînd a dat unor 
gazetari australieni cele mai calde şi sincere asigurări 
că-şi iubește meseria cu pasiune şi a avut impresia că 
ei l-au crezut. Totuşi, Carol găsea că A-tot-puternicul 
îl face să plătească scump pasiunea aceasta. În faţa 
lui s-a adunat iar un vraf de dosare — și el, deşi rege, 
nu le poate soluţiona decît numai după ce le citeşte. 

Stătea într-o rînă, cu capul sprijinit în mîna stîngă 
şi întorcea filele cu dreapta... Desigur, dacă meseria 
îl obligă să citească toate hîrtiile care i se vîră sub ochi, 
le va citi. Dar să fie cel puţin atît de interesante, încît 
să-i poată justifica oarecum pasiunea. Şi nu sînt. Din 
păcate, cele mai multe se ocupă de probleme mărunte 
şi insipide. De aceea, nu o dată, Carol ofta. Hei! În 
timpul pe care şi-l pierde cu toate prostiile cuprinse 
în dosart, cîte lucruri mari şi frumoase n-ar putea face 
pentru ţara aceasta! La urma urmei, nu trăieşti ca 
să mori de plictiseală ! Viaţa își are un ţel mult mai 
înalt! Viaţa... Poftim acuma şi bolşevicii! lar cu 
poveştile lor ! Numai pretenţii şi văicăreli !... Se plîng 
de regimul din închisori ! Direcţia le reţine toate pache- 
tele cu rufe şi alimente... Ca mâncare li se dă de două 
ori pe zi mămăligă mucegăită... Sînt ţinuţi în frig, 
flămînzi. .. bolnavi... goi !... A propos !... Interesantă 
artista aia argentineană, Ritta de la Plata... I-a căzut 
azi noapte din cer, ca o mană cerească... Era desperat. 
Făcuse pe la douăsprezece noaptea o razie prin dosul 
palatului, dar fără folos. N-a găsit ce-i trebuia. Și i-a 
telefonat, furios, lui Spiru: «Spirule, ce-i mizeria asta ?, . . 
Mă lași la voia întîmplării!» Spiru a sărit speriat: 
« Sire, într-o jumătate de oră am sosit !». Şi s-a ţinut 
de cuvint !... Ceva neaşteptat. A ţinut-o în audiență 
pînă în zori şi a discutat mult cu ea despre nevoia de 
a lega relaţii culturale mai strînse cu Argentina. O 
ţară care este reprezentată de o artistă ca Ritta de la 
Plata merită admiraţia lumii întregi... Și că directorul 
Doftanei îi pune să curețe closetele şi să dea declaraţii 
că de aci înainte își vor băga minţile în cap. Şi-i bate! 
Şi-i pune în lanţuri !... Da! Simte că i-ar face plăcere 
să mai stea o dată de vorbă cu ea... Ce vor? Săpun? 
Mai vor şi săpun? Frînghie — nu săpun!... 

Îndirjit, regele îşi îndreptă spinarea, puse mîna pe 
toc gi scrise în colțul raportului oficial care însotea 
dosarul: « Dacă nu le place, să ne reclame la Moscova». 

Se mai înviorase niţel, aşa că deschise dosarul urmă- 
tor cu mai multă încredere în viață. De la primele 
rînduri, lectura îl prinse. Afacerea trezi în el amintiri 
scumpe... Sînt doisprezece ani de atunci ! Prin toamna 
lui 1924 o cunoscuse pe ea... Pe Lenuţa. Un chip alb, 
de marmură, luminat de vilvătaia unui păr atit de 
încins, încît de la prima apropiere, i-a aprins și lui inima. . . 
Ține bine minte cînd s-a întîmplat asta! Izbucnise 
răscoala de la Tatar-Bunar !... Şi dosarul tot de Tatar- 
Bunar pomenește. E vorba de un proces. După două- 
sprezece amînări, Curtea cu juri din Galaţi judeca pe 
nişte jandarmi care, în martie 1925, au arestat o sută 
de locuitori din Sărăria, judeţul Cetatea-Albă, acuzaţi 
că ar fi participat la tulburările din Tatar-Bunar. Dosarul 
spunea că timp de patrusprezece zile ţăranii au fost 
schingiuiți de jandarmi, care le-au rupt şi le-au scos 
oasele de la picioare, le-au ars tălpile cu fierul înroşit, 
au ţopăit cu cizmele pe pîntecul lor, i-au silit să-și 
măniînce fecalele şi au ucis nouă din ei, dintre care 
cîțiva au fost îngropaţi de vii şi unul aruncat de viu 
în fîntînă. Ancheta ar fi stabilit că țăranii aceştia din 
Sărăria n-au avut nici un amestec cu Tatar-Bunarul. 
Ancheta ?... Care anchetă? Adică pe cine să crezi? 
Pe niște ţărani bolşevici, sau pe jandarmi, care apără, 
cu arma în mînă, ordinea şi siguranţa statului? 

Şi puse rezoluţia cu litere uriaşe: « Să fie acbhitaţi 
şi decoraţi dacă n-au fost încă». 

ntinse mîna să apuce alt dosar, cînd intră generalul 
Mateescu: 

— Sire, zise el luînd poziţia de drepţi, am onoarea 
să raportez că legionarii lui Aurică au făcut ceva pe 
amintirea lui Muică. 

Raportul ciudat al lui Mateescu îl miră şi-l înve- 
seli pe Carol. 

— Mateescule, ești foarte glumeţ, dar nu pricep 
nimic ! ` 

— Nu-i nici o glumă, sire! Precum ştiţi, studenții 
şi-au convocat congresul la Tîrgu-Mureş şi au pornit-o 

într-acolo. În drum, vreo trei mii dintre ei s-au dat 
jos în gara Sinaia, l-au silit pe mecanicul trenului să-i 
astepte, au năvălit pe peron şi cîțiva dintre ei, care 
erau mai aproape, s-au descheiat la pantaloni și au 
udat crucea de pe lespedea pusă pe locul unde a fost 
ucis Muică. După aia, şi-au făcut cruce, s-au îmbrăţişat, 
au început să cânte cîntece de-ale lor, s-au urcat în 
tren şi au pornit-o mai departe. 

— Aşa! făcu regele, care gusta cu o plăcere 
nemărginită fiecare cuvînt al lui Mateescu. Și la Tirgu- 
Mures? 

— Au lucrat şi la Tîrgu-Mureş după program. Au 
alungat din congres pe cei două sute de delegaţi de-ai 
lui Caţă gi au fixat lista oamenilor politici care trebuie 
ucişi. 

— Extraordinar ! strigă, radios, Carol. Prin urmare 
s-a prins !... Bun! S-o afle domnii care nu fac decît 
să mă birfească ! Nu strică să le intre niţel frica în 
oase !... Şi cum s-a încheiat? 

— Congresul s-a încheiat într-un chip foarte solemn ! 
Au luat jurămîntul echipelor care trebuie să execute 
asasinatele ! 

— Prin urmare, au făcut-o şi pe asta? 

— Au făcut-o, sire!... 

— În public? 

— În public! 

— Faţă de miile de delegaţi? 

— Faţă de toţi! 

Regele rămase o clipă cu gura căscată, apoi începu 
să rîdă în hohote: 

— Dar bine, Mateescule dragă, Aurică ăsta-i de-o 
mie de ori... de un milion de ori mai prost decît se 
spune ! 

— Este, sire ! 


+ 
Spre seară, Trişcă intră la rege, aferat şi în- 
grijorat.: 
- — Sire, am două veşti proaste. În primul rînd, 
Dinu! E furios!... Cere arestarea băieților! 

Lui Carol îi venea greu să creadă că Dinu, şeful 
unui partid constituțional, cere un act atît de anticon- 
stituţional. 

— Să arestăm pe studenţi? Cu ce drept să-i ares- 
tăm? Mi-au cerut să le dau voie să ţie un congres. 
Conform legilor ţării, nu puteam să li-l refuz. Și domnul 
Dinu, care vorbeşte atita despre libertăţile democratice, 
îşi găseşte să protesteze! 

— Sire, mă iertaţi, nu m-am exprimat bine ! Împo- 
triva congresului protestează numai Jugănaru... 

— A! Jugănaru! Păi zi-i aşa! Jugănaru protes- 
tează că le-am dat voie băieţilor să se adune! Și dacă 
nu le dădeam voie, ce crezi că făcea Jugănaru? Tot 
protesta ! Ce fac eu, nu-i bine!... Ştii ce te-aş ruga, 
dragă Trişcă ? Să-l întrebi pe mocofanul ăsta de Jugănaru 
numai atît: dacă pe băieţii ăia trebuie să-i arestez pentru 
că au ţinut un simplu congres la Tîrgu-Mureş, ce tre- 
buie să fac ălora care au ruinat ţara cu afacerea Skoda? 

— Sire, cu Jugănaru am terminat scurt ! Dar ziceam 
de Dinu !... Dinu cere arestarea băieţilor, nu pentru 
congres, ci pentru că au făcut cele ce-au făcut la Sinaia. 

— Ei! Ce-au făcut? Nu trebuie să-ţi fie ruşine, 
dragă Trică, să-i spui pe nume! Ce-au făcut? Și pe 
cine au făcut ce au făcut? Pe un adversar politic!... 
Să fim serioşi, dragă Trişcă !... Adică dumneata nu 
faci la fel pe toți adversarii politici?... Şi domnul 
Dinu nu face?... Atunci ce sînt ipocriziile astea?... 
Politica e politică !... Într-o ţară democratică, toate 
mijloacele de luptă politică sînt îngăduite oricui! Că 
doar n-o fi vrînd domnul Dinu, ca în numele demo- 
craţiei naţional-liberale să aibe numai el voie să facă 
pe cine o vrea ceea ce au făcut băieţii la Sinaia... 
şi ceilalți să tacă şi să înghită. Asta nu mai e democraţie, 
Trişcă, asta e dictatură curată. Aşa că, mai bine s-o 
lăsăm încurcată. Şi care este cealaltă veste? 

— Titulescu ! 

Ştia şi Trişcă să urască, dar nu şi-ar fi închipuit 
niciodată că ar putea să încapă în sufletul unui om 
atîta ură câtă ţîşni deodată din ochii lui Carol. 

— Ti-tu-le-scu !... Ti-tu-le-scu !... Şi ce vrea iar 
Titulescu? 

— A şi aflat şi m-a şi chemat la telefon de la Geneva. 
Zice că așa nu mai poate să continue un singur moment ! 
Că el va cere socoteală, pentru că şi lui i se cere soco- 
teală în străinătate ! Că de ce îngăduim să se ţină con- 
grese naţionaliste cu delegaţi de-ai lui Hitler! Că de 
ce am autorizat în ultima vreme peste trei sute de ziare 
şi reviste fasciste !... Că de ce nu ne atingem nici măcar 
cu un fir de pai de legionari, care ucid sau ameninţă 
cu moartea pe toţi oamenii politici! Şi acuma Sinaia 
gi Tîrgu-Mureş ! 

— Şi să-i răspundem de ce? 

— I-am răspuns, sire! Dar răspunsurile mele nu-l 
mulțumesc şi de asta se întoarce în ţară! Pină în trei 
zile e aici! 

— Ca să ne sperie, desigur ! rînji regele batjocoritor. 

— Probabil ! zise Trişcă. Pentru că i-a pus în curent 
şi pe naţional-țărăniști, care au şi anunţat azi după 
amiază în Cameră că vor face interpelări în chestia 
externă. 

— Vor interpelări în chestia externă, ca să agite 
chestia internă? Bine! Să le dăm interpelări. Închide, 
te rog, imediat parlamentul ! 

— Dar data închiderii a fost fixată pe mai tirziu... 
Pentru 15 aprilie... în ajun de Paști! 

— Închide, te rog, parlamentul! 

— Cum am să explic lumii, o asemenea măsură? 

— Dă orice explicaţii îţi place ! Dar mai întîi, închide, 
te rog, parlamentul ! 

A doua zi, deputaţii găsiră Camera închisă. 

— De ce? întrebară membrii opoziţiei. 

— Pentru că deputaţii guvernamentali au cerut ca 
diurnele să fie scăzute la 500 lei, dar în schimb, îndem- 
nizaţia lunară să fie urcată de la 6.000 la 12.000 lei. 
Ar fi fost o cheltuială de 30 de milioane. Și statul n-are 


de unde! 
x 
Calm şi răbdător, domnul prim procuror Pîrvu îl 


interoga pe generalul Zizi Grăniceru, președintele parti- 
dului « Totul pentru ţară », fost garda de fier. 

— Domnule general, ce ştiţi despre fapta celor cinci 
legionari care s-au prezentat la domnii Bagradian şi 
Robert Cernescu și le-au cetit sentința de moarte? 

Generalul Zizi își desfăcu larg braţele, nedumerit: 

— Dar ce ştiu eu, domnule prim procuror? Moar- 
te |... Sentinţă !... Bagradian!... Cemescu!... De 
cînd mama m-a făcut !... 

Şi-și însoţi răspunsul cu o schimă atît de nostimă, 
încît grupa din dreapta lui începu să ridă în hohote, 
ceea ce mări îndirjirea grupei din stînga. În grupa din 
dreapta se aflau conducătorii legionari în cap cu Aureliu 
Cziucziewicz, iar în grupa din stînga, foşti vechi coman- 
danţi legionari, în cap cu Mătase și Riza, azi duşmani 
ai mişcării. Ceea ce aduna aici, în cabinetul primului 
procuror Pîrvu, ambele tabere, ieșea din comun. Foştii 
legionari ceruseră justiției să redeschidă procesul asa- 
sinării lui Muică, deoarece au de făcut unele destăinuiri 
senzaţionale, pentru ca lumea să vadă cine este, ku 
adevărat, Aureliu Cziucziewicz, care se pretinde mîn- 
tuitorul romiînilor. Guvernul a studiat chestiunea și — 
spre uimirea tuturor — a dispus revizuirea procesului. 

Diaconu, ministrul justiţiei, dădea și motivele acestei 
decizii surprinzătoare: 

— Am fost indulgenţi cu legionarii, cîtă vreme am 
crezut că vor renunţa la poziţia lor anarhică şi tero- 
ristă. Dacă guvernul liberal a desfiinţat în toamna lui 
1933 garda de fier, după cîteva luni, la începutul anului 
1934, i-a dat voie să-și reia activitatea, cu o condiţie: 
să nu se mai numească garda de fier, ci « totul pentru 
ţară ». Guvernul liberal a făcut acest act de clemenţă, 
cu speranța că garda de fier, sub noua ei titulatură, va 
deveni un partid de ordine şi colaborare cu celelalte 
forțe constructive ale ţării. Dar guvernul constată cu 
regret că legionarii lucrează după vechile lor metode, 
pe care, în ultima vreme, le-au agravat. Astfel, de cîteva 
săptămîni au început să amenințe cu moartea pe cei 
mai de seamă oameni politici ai ţării. Guvernul, care 
este dator să vegheze la liniștea şi siguranța tuturor 
cetăţenilor, a hotărît, în consecinţă, să pună capăt 
tuturor acestor apucături, care nu cadrează cu tradiţiile 
de omenie ale poporului nostru. 

Așa a ajuns bătrînul Zizi Grăniceru, șeful formal 
al partidului «totul pentru ţară », să fie citat pentru 
anchetă la cabinetul primului procuror Pîrvu, unde se 
simţea bine în compania amicilor săi, care-i încurajau 
glumele cu exclamaţii, cu comentarii şi cu hohote de 
rîs. Dar dacă demonstrațiile vesele ale grupei din dreapta 
făceau să scrişnească din dinți grupa din stînga, pe 
primul procuror Pîrvu îl lăsau rece, aşa cum îl lăsa 
rece și dezinvoltura, destul de amuzantă, cu care Zizi 
se scutura de orice amestec în isprava celor trei 
legionari. Impasibil, cu gesturi măsurate, aproape zgîr- 
cite, primul procuror scoase din dosar o hîrtie și i-o 
întinse lui Zizi: 

— Poftim, domnule general, citiți-o ! Este o copie 
după sentința de moarte! 

Zizi nici nu se osteni să ia hiîrtia din mîna primului 
procuror. 

— Glume de-ale băieţilor! zise el. 

— Ba! replică Pîrvu. Eu cred că nu-i vorba de 
glume. Băieţii dumneavoastră, domnule general, nu 
prea glumesc. 

— Asta-i adevărat ! făcu Zizi, glumeţ. Băieţii mei 
nu glumesc! Dar mie-mi place să fac uneori cite o 
glumă ! Şi dacă vrei să știi adevărul, domnule prim 
procuror, uite că ţi-l spun: scrisoarea asta eu am com- 
pus-o. Dar nu-i o amenințare serioasă. E mai mult 
simbolică. 

— Simbolică ? Ce-i asta, simbolică? 

— Simbolică, domnule prim procuror, înseamnă 
neserioasă. 

— lar neserioasă? întrebă primul procuror. De ce 
e neserioasă, domnule general? 

— Adică o fi și serioasă! răspunse Zizi făcînd cu 
ochiul amicilor lui. 

— Nu vă supăraţi, domnule general! zise primul 
procuror, care nu-și pierdea de loc cumpătul. Aș vrea 
să ştiu: e serioasă, sau nu? 

— Bine, domnule prim procuror, dacă ţii atita, 
atunci îţi fac pe plac: e serioasă. Şi dacă vrei să mă dai 
în judecată, o să-ţi spun mersi. Nouă, un proces nu ne 
poate fi decît de folos. Orice proces ne aduce noi ade- 

renţi ! Așa că un proces nu ne sperie. Ba, te și rog să 
ne faci. un proces. 

Primul procuror aruncă o căutătură piezişă spre 
grupul lui Mătase şi Riza, apoi îl întrebă pe Zizi: 

— Dar de cazul domnului Costică Sofian ce ştiţi? 

— Sofian? Cine-i ăsta? Nu știu nimic. 

— Nici de o sumă de douăzeci de mii de lei? 

Zizi întoarse capul către ai lui şi-i întrebă cu un 
zîmbet candid: 

— Ce-i aia o sumă de douăzeci de mii de lei? Voi 
aţi auzit ceva?... Nu?... Aţi văzut, domnule prim 
procuror?... Nu ştie nici unul ce-i aia douăzeci de mii 
de lei. 

— la aduceţi-vă aminte, domnule general! E vorba 
de cei douăzeci de mii de lei pe care i-aţi primit de la 
domnul Sofian, ca să-l ucideţi pe Schnitt ! 

— A! exclamă generalul, care părea luminat în 
sfîrşit. Äi douăzeci de mii de lei ai lui Sofian? Păi de 
ce-mi vorbeşti în cimilituri, domnule prim procuror? 
Pe ăia, da, i-am luat ! Parcă cine zice că nu? l-am luat 
şi i-am dat lui Riza să-i folosească în alegerile din 1933, 
împotriva lui Schnitt... dar nu să-l omoare, Doamne 
fereşte ! Aşa e, băieţi? 

— Aşa e! răspunseră, dîndu-și coate, cei din dreapta 
biroului. 

— Ba minţi! răcni Riza, din stînga. Eşti bătrîn, 
dar minţi fără rușine. La 13 decembrie 1933, după 
ce ai luat banii de la Sofian, m-ai chemat și mi-ai dat 
ordin să-l omor pe Schnitt. Eu am refuzat, pentru că 
am vrut să ştii că noi, legionarii, nu vrem să fim mer- 
cenari şi nu ucidem pentru parale. Dar dumneata și 
ăilalți de colo, de cînd a căzut Crai-Voievod care vă 
umplea de bani, de teamă să nu daţi faliment, aţi început 
să vă tocmiţi pe la toţi moşierii şi pe la toți negustorii. . . 
Ne-am făcut de rîs, domnule general! Ne-a luat lumea 
la ochi! 

— Nu ţi-e rușine! mugi Aureliu. Calci garda în 
picioare ? 

— Tu să taci! strigă Mătase, care-l dădu la o parte 
pe Riza, ca să-l poată privi pe Aureliu drept în faţă. 
Tu să nu deschizi gura, că nu te întreabă nimeni! Mai 

bine ai face să ne spui unde te-ai ascuns în noaptea 
de 30 decembrie? Știu că te întreb degeaba, pentru 
că niciodată n-ai să poţi da un răspuns... Ce-ai făcut 
în noaptea de 30 decembrie, cînd alții erau arestaţi 
pentru tine? 

— Trădătorule ! urlă Aureliu. 

— Eu sînt trădător, sau tu care l-ai trădat de atîtea 
ori pe Caţă, ca să-ţi înjghebi singur legiunea arhanghelul 
Mihail? Eu, sau tu, care ai trimis de atîtea ori pe 
oameni la moarte, în timp ce tu nu mai știai în ce gaură 
de şarpe să te ascunzi? Eu, sau tu, care-ai primit bani 
şi de la trezorierul lojii masonice a marelui Orient al 
Romîniei... şi de la Beliotis care-ţi fabrica în uzinele 
lui pînă şi insignele pentru oamenii tăi... şi de la 
Schnitt... și de la toţi romînii și de la toţi jidanii care-ţi 
dădeau, pentru că aveau nevoie de oameni ca tine? 
Eu, sau tu care ai cerut asasinilor lui Muică să nu facă 
recurs şi să se lase definitiv condamnaţi, pentru că te 
temeai că dacă li se dă drumul ar mai spune cine ştie 
ce lucruri pe care ai vrea să le vezi îngropate pe veci? 
Eu sînt trădător, sau tu, care împingi atîția tineri nevi- 
novaţi să se sinucidă de frica ta, pentru că nu şi-au 
putut duce la capăt crimele pe care îi sileai să le săvir- 
şească pentru interesele tale? Eu sînt trădător sau tu, 
alcoolicule și desfrînatule, care ţi-ai dus banda de derbe- 
dei la mănăstirea Agapia, ca să siluiască maicile de 
acolo ?... Eu sînt trădător sau tu, care te-ai ascuns 
în noaptea de 30 decembrie fără să te întrebi ce se 
întîmplă cu ceilalți? Și mai îndrăznești să mă faci pe 
mine trădător? Ticălosule ! Taci?... De ce taci?... 
Cine-i ovreica din strada Nicu Vodă 13 la carete-ai 
ascuns în noaptea de 30 decembrie? 

— Ai să mi-o plăteşti! şuieră printre dinți Aure- 
liu, amenințindu-l cu pumnul pe Mătase. 

— Știu ! Ai și hotărît asta! Dar n-o să mă ucizi 
pînă n-o să spun tot ce ştiu despre tine şi pînă ce n-o 
să-mi răspunzi cine e cucoana din strada Nicu Vodă 
13 !... Şi încă ceva: ai face bine să ne spui: din ce 
bani trăieşti? Care ţi-e meseria? De unde îți dă mîna 
să iei în arendă vile și moşii pe malul mării? Dar zecile 
de publicaţii cu ce fonduri le scoţi? Dar camionetele? 

Dar manifestele și circulările? Dar călătoriile echipelor 
tale?... Cine-ţi dă toate milioanele astea, corcitură 
nespălată ce eşti? | 

— Ai să mi-o plăteşti | răcni Aureliu, cu spume la 
gură. 

— Vîndutule ! zbieră Zizi la Mătase. Aureliu, cor- 
citură ?... Aureliu e mai curat romîn decît tine... 
Mai bine ai face să ne spui de la cine iei bani pentru 
gazetă ! De la Neaţă? Dar Neaţă de la cine ia? 

Mătase se întoarse către Zizi care stătea la doi pași 
de el: 

— Să-ţi ţii şi tu gura, ciocoiule, că ești și tu romîn, 
ca şi ăsta, de cînd ai venit din Fanar !... Ciocoiule !... 
Ciocoi fanariot şi asasin !... Toată istoria familiei 
tale e plină de crime !... Şi acuma un nepot de-al tău 
a depus jurămînt în faţa acestui leah scîrbos să mă 
ucidă și pe mine! Criminalilor!... Toţi sînteți niște 
criminali !... Şi tu... și tu... şi tul... 

— Ai să mi-o plătești ! urlă Aureliu, gata să se arunce 
asupra lui Mătase. 

Primul procuror care urmărea cearta cu un aer dis- 
trat, ca și cum spectacolul i s-ar părea suficient de 
mediocru, găsi momentul să intervină: 

— Domnilor ! domnilor !... Vă rog... aici nu-i sală 
de întrunire... vă rog... n-are nici un rost... sîntem 
toți romîni... Mai încet!... Nu înţeleg de ce vă 
certaţi !... Şi dumneavoastră, domnule general, să mă 
iertaţi că v-am deranjat! Sînteţi liber! 

Generalul Zizi se clătină sub greutatea loviturii: 

— Liber? De ce? Eu credeam că o să mă arestaţi! 

— Nu văd vreun motiv serios, domnule general! 

Bătrinul își trecu, nervos, mîna prin barbișon și 
începu să zbiere: 

— Cum nu vezi, domnule prim procuror? Mă chemi 
aici şi zici că nu vezi? Eu credeam că ești om serios și 
m-am și pregătit de puşcărie ! Poftim !... Uită-te aici l 

Şi desfăcu sub ochii primului procuror un pachet 
din care scoase o perie de dinţi, o pastă și un sul de 
hirtie igienică. 

— Ai văzut? continuă el. Am aici pentru cel puţin 
două săptămîni... şi dumneata-mi zici că nu vezi! 

— Dacă nu-i cazul! răspunse magistratul, amabil. 

— Cum nu-i cazul, domnule? strigă bătrinul, cu 
glasul întretăiat de revoltă. Nu ţi-e ruşine? 

— Regret, domnule general! Nu-i cazul! 

— Eşti un dobitoc şi un măgar! Asta ești! lei un 
om bătrîn ca mine de acasă... și-i zici că l-ai deran- 
jat de pomană ! Asta-i bătaie de joc! Este o neruşi- 
nare ! Să ştii că dacă nu mă arestezi, te reclam | 

Primul procuror Pîrvu își adună liniştit hîrtiile și 
după ce termină, se ridică: 

— Ce pot să vă fac, domnule general, dacă nu-i 
cazul? 

Desperat că-l vede pe domnul prim procuror gata 
să plece, îl apucă de braţ și începu să-l scuture: 

— Justiţie e asta? Asta-i barbarie, nu justiţie! 
Asta-i crimă ! Asta-i dugheană jidănească... Eu să 
vin aici de bună-credinţă și el să mă lase liber! 

Dar simţi că strigă în deșert. Totul e pierdut. Orice 
ar face şi ar spune, primul procuror nu-i va zice nici 
măcar: dă-te încolo! Dezamăgit, bătriînul își adună 
resemnat periuța, pasta și sulul de hîrtie igienică — 
şi-i întinse primului procuror mîna: 

— Te rog să mă ierţi, Pirvule dragă! Văd că nu 
ne putem înţelege ! Plec... dar să ştii că-mi pare rău! 
Îmi pare foarte-foarte rău! Abia acu văd că nu-mi 
ești prieten | Nu te-ai purtat frumos cu mine! De loc ! 
Dar știi: de loc! 

Oftă: 

— De! Dacă nu-i noroc, nu-i!... Poate altă dată 
o s-o nimeresc mai bine! 


* 


În drum spre țară, Titulescu avusese destul timp să 
mediteze îndelung asupra situaţiei Europei, asupra 
situației Romîniei şi asupra situaţiei lui personale. Cît 
a stat la Geneva, reprezentanții presei străine nu l-au 
lăsat să răsufle cu întrebările lor: Ce este la dumnea- 
voastră în ţară, domnule ministru? Război civil? Răs- 
coală? Sat fără cîini? Dar tratatul de la Versailles? 
Nu mai ţine seama nimeni, la dumneavoastră, de tratatul 

de la Versailles? Dar Mica Înţelegere ? Dar pactele 
de asistență cu Uniunea Sovietică, cu Franţa, cu Ceho- 
slovacia, cu Polonia?... 

Şi din nefericire, întrebările lor sînt îndreptățite 
de ştirile care-i veneau din ţară. Guvernul a anunţat 
că ia măsuri contra legionarilor, dar, ca de obicei, mă- 
surile au servit poliției şi armatei să împiedice, cu 
beţele de cauciuc şi cu patul armei, orice demonstraţie 
pentru pace, să dizolve secţiile blocului democratic şi 
să aresteze pe membrii frontului studențesc democratic, 
vinovaţi că au lipit niște afișe împotriva congresului 
de la Tîrgu-Mureş. De legionari, însă, nu se atinge 
nimeni. Cu atît mai puţin s-ar fi putut gîndi cineva 
să se atingă de naţional-creștinii lui Caţă și ai lui Traian 
Săpunaru. Măsurile anunţate împotriva anarhiei fasciste, 
parcă fuseseră un îndemn sau, mai curînd, un semnal 
ca anarhia să se întindă şi mai mult şi, să ia forme și 
mai grave. Niciodată cămășile albastre și cămășile 
verzi nu s-au ciomăgit între ele cu atîta sălbăticie — 
dar niciodată n-au lucrat ele după o tactică atît de 
apropiată, ca în vara anului 1936. Cămăşile albastre 
şi cămăşile verzi vînau ziua în amiaza mare pe trecători și-i 
băgau — primii, în casa lor albastră de pe strada Izvor 
— ceilalţi, în casa lor verde de pe strada Imprimeriei, 
unde-i buzunăreau și-i schingiuiau, pentru ca după 
aceea să-i zvîrle în stradă, ori de-a dreptul în Dîmboviţa, 
sub ochii poliţiei care privea, ridea, dar nu vedea nimic. 
Şi la mijloc regele, care făcea politică externă pe cont 
propriu, fără să-l consulte pe ministrul său de externe... 
Asta-l rodea pe Titulescu mai mult decît toate: ames- 
tecul regelui, nu numai direct, dar din ce în ce mai 
oficial, în politica externă! Regele asmuţea cămășile 
verzi şi albastre — dar în același timp își poftea mu- 
safiri, spre a face declaraţii pacifice şi democratice, 
în cadrul unor exhibiţii ridicole și rușinoase... Pentru 
că ce alta au fost decit o exhibiție ridicolă și ruşinoasă 
toate serbările organizate săptămîna trecută în cinstea 
celor doi șefi de stat din Mica Înţelegere: prinţul regent 
al Iugoslaviei şi președintele Cehoslovaciei ! Şi ce alta 
au fost decit niște flecăreli neruşinate, declaraţiile 
regelui: 

— Scumpi aliaţi, interesul de căpetenie al Micii 
Înţelegeri este să menţină frontierele actuale și să apere 
pacea. Politica Micii Înţelegeri este bazată pe respectul 
obligaţiilor internaţionale, iar forţa ei pe indestructibila 
ei unitate. Este în interesul Micii Înţelegeri să rămînă 
credincioasă Societăţii Naţiunilor ! 

Şi ca să se facă bine de râs, şi-a mai chemat musa- 
firii și la o paradă a străjerilor lui, ca să vadă cum se 
prăbugesc tribunele. A fost o sărbătoare demnă de 
regele Carol II ! A început cu surle și fanfare pe cîmpul 
Cotrocenilor și s-a încheiat cu vaiete şi ambulanţe, 
la Morgă şi la spitale. Şi toate astea ajung la urechea 
străinătăţii, unde se găsesc, slavă Domnului, destui 
duşmani, care să speculeze, cu voluptate, orice amănunt 
împotriva ţării, tocmai acum, cînd ţara are nevoie de 
credite mai multe şi de mai multe alianţe — şi la toate 
astea trebuie să dea el răspunsuri, el, ministrul de externe 
al ţării, el singurul om politic romîn în care au încredere 
puterile apusene. Ce să răspundă ca să dea satisfacție 
Franţei şi Angliei şi să nu se pună în contradicţie cu 
politica regelui? Aceasta era întrebarea pe care şi-o 
punea Titulescu în timp ce-și exprima, în termeni extrem 
de subtili, îngrijorările faţă de rege, care-l primise în 
audienţă, cu cîteva minute înainte de consiliul de mini- 
ştri convocat în cinstea ministrului de externe: 

— Sire, trecem un moment foarte greu. Toată Europa 
se uită la noi. Mi-am mai permis să vă avertizez că 
aliații noştri sînt foarte atenţi la felul cum evoluează 
curentele favorabile unei Germanii revizioniste ! 

— Şi eu, domnule Titulescu, ţi-am mai spus că 
lucrurile se cam exagerează în străinătate. Noi con- 
tinuăm să facem politica de pace a Franţei şi Angliei. 

Vorbea, dar în urechi îi mai răsunau, proaspete și 
sugestive, cuvintele lui Baldwin, primul ministru al 
Angliei: « Ar fi bine ca Mussolini să știe că noi, cu sau 
fără Abisinia, îi păstrăm aceeași stimă de mai înainte, 
şi că sperăm să fim iar prieteni !» şi apelul fostului prim 
ministru al Franţei, Flandin: « Lăsaţi sancţiunile, sire, 
şi faceţi ceva pentru Mussolini !» Dar ce poate face pentru 
Mussolini mai mult decît politica de pace a Franţei şi 
Angliei ? 

— Sire, răspunse Titulescu, Anglia şi Franța au 
toată încrederea în regele Romîniei, dar s-ar părea 
că, dincolo de voinţa regelui, se petrec unele lucruri 
destul de grave, care... 

Rănit în demnitatea lui, regele se făcu rogu ca focul: 

— Dincolo de voinţa mea? Nimic nu se petrece în 
țara romiînească dincolo de voința mea! 

Lui Titulescu îi stătea pe limbă să-l întrebe pe Carol: 
în acest caz, scrisorile de ameninţare şi sentințele de 
moarte ?... Totuși, se feri să facă cea mai mică aluzie. 
Dar în sufletul lui bănuiala încolți deodată şi se trans- 
formă iute în certitudine: regele nu era străin de scri- 
sorile acestea, care au fost expediate oamenilor politici 
cu ştiinţa și cu voinţa lui — în ce scop? Asta nu mai 
putea înţelege. 

— Sire, zise Titulescu, este o fericire pentru ţară 
că voința regelui stă mai presus de voința oricui! 

Şi trecură în sala unde se adunaseră miniștrii. Cum 
îşi luă locul, regele dădu peste un spectacol care-i cuceri 
tot interesul: două muşte, la fel de puţin curioase ca 
şi el să asculte expozeul lui Titulescu, se urmăreau fără 
oboseală, pe masa lui de lucru. Dar oricît de mult i-ar 
fi plăcut jocul muștelor, Carol, fără să vrea, prindea 
frînturi de fraze, pe care le-a mai auzit de-atitea ori 
şi care-i dădeau totdeauna o poftă irezistibilă de a-şi 
lua lumea-n cap... Rominia legată de Iugoslavia prin 
pactul Micii Înţelegeri... de Turcia prin pactul 
balcanic... de Liga Naţiunilor prin pactul celor 
52 de naţiuni... de Anglia şi Franţa prin credite... 
Locarno... sancţiunile... relaţiile cu Uniunea Sovie- 
tică... pactul austro-german... conferinţa strimtorilor 
de la Montreux... Mussolini!... (Aha Mussolini !... 
Faceţi ceva, sire, pentru Mussolini!)... Ordinea 
internă... pacea... Aici, regele îşi aminti că Neaţă 
face şi el ce poate pentru Mussolini: « Mussolini, zice 
Neaţă, nu vrea război. Vrea pace. Și în tot cazul, 
nu trebuie să confundăm revizuirea unui tratat cu 
rectificarea frontierelor. Rectificarea frontierelor nu 
se poate face decît prin război. lar revizuirea urmă- 
rită de ducele Mussolini are ca scop tocmai evitarea 
războiului»... 

Glasul lui Trişcă îl făcu pe rege să tresară de bucurie: 
Titulescu isprăvise. 

— Domnule Titulescu | zicea Trişcă, solemn, — în 
numele maiestăţii sale regelui şi al consiliului de mi- 
niştri, te felicit din toată inima pentru politica externă 
pe care o duci. 

Regele se ridică: 

— Domnilor miniştri, propun să votaţi o moţiune, 
prin care eu și guvernul aprobăm în întregime şi ne 
solidarizăm fără nici o rezervă cu politica externă a 
domnului Titulescu. De asemenea, eu şi guvernul expri- 
măm domnului Titulescu adînca noastră gratitudine 
pentru opera înfăptuită precum şi încrederea noastră 
nelimitată în îndeplinirea misiunii sale... Iar în numele 
meu personal, domnule Titulescu, te rog să-ţi faci 
vacanţa în linişte, pentru că trebuie să fii sănătos, nu 
numai spre binele dumitale, ci spre binele nostru al 
tuturor, spre binele ţării. 

Era atît de emoţionat regele cînd pronunță aceste 
cuvinte, încît Titulescu se simţi și el, tulburat. 

— Sire, răspunse Titulescu, emoţionat. Cu încre- 
derea maiestăţii voastre şi cea a guvernului, voi putea 
să lucrez mai departe şi să aduc contribuţia noastră 
romînească la politica de pace şi împotriva politicii 
de război pe care o duc ţările totalitare ! 

Regele îi scutură mîna: 

— Aşa să-ți ajute Dumnezeu |! 

Întins confortabil pe un chaise-longue pe terasa 
hotelului, Titulescu sorbea cu nesaţ liniştea — liniștea 
care părea că ar cînta, în peisajul viu colorat, sub soarele 
dulce al acestui sfîrşit de august. Aici, la Mont-Dore, 
în Franţa, Titulescu venea deseori să prizeze doza de 
odihnă care-i lipsea în zbuciumata lui activitate politică. 
Crezuse că-şi va putea lua ceva mai devreme vacanța 
la care-l îndemnase regele, în însuși interesul țării, dar 
nici n-ajunsese bine la frontiera franceză, cînd dădu 
în ziare peste o ştire care-l stupefie: legionarii iar au 

ucis] De data asta, a căzut victimă chiar unul de-ai 
lor: Mătase |... Şi-n ce condițiuni! L-au căutat la 
spital — unde, unele ziare spuneau; că se internase 
pentru operaţie, altele că se ascunsese de frica lor — 
au tras în el treizeci şi opt de gloanţe, i-au ciopirţit 
cadavrul cu o toporişcă, au îngenunchiat, și-au făcut 
cruce, s-au îmbrăţişat şi s-au dus la poliție să se predea... 
Ziarele erau pline de amănunte care aruncau o lumină 
specială asupra situației din țară. De pildă, Aureliu 
Cziucziewicz, în loc să fie arestat, făcea plajă la Carmen- 
Sylva, unde era găzduit de însuși subsecretarul de stat 
de la interne, Belciug. Din exces de zel, un judecător de 
instrucţie a lansat împotriva lui Aureliu un mandat 
de arestare, dar legionarii au rupt mandatul în bucăţi 
şi l-au schingiuit atît de rău pe comisarul de poliţie, 
încât acesta a trebuit să fie dus la spital. Ziarele arătau, 
apoi, că Mătase, înainte cu o săptămînă, a publicat 
în foaia lui lista celor nouă legionari însărcinaţi să-l 
ucidă, şi nu s-a înșelat cu nici unul. Toţi nouă şi-au 
descărcat revolverele în el. Dar ceea ce-l înfioră pe 
Titulescu mai mult decit toate fu un detaliu — care 
pentru el era departe de a fi un detaliu şi asupra căruia 
îi atrăsese atenţia secretarul său: 

— Nemaipomenit, domnule ministru ! Anul trecut, 
Cziucziewicz i-a trimis vorbă lui Mătase că acceptă 
să se împace cu el, numai dacă vă împușcă pe dumnea- 
voastră ! 

Titulescu simţi atunci o nevoie imperioasă de des- 
tindere, și se pregăti să plece îndată la Mont-Dore să 
se mai reculeagă puţin, înainte de a transmite la Bu- 
cureşti obișnuitul lui telefon de demisie, dar o veste 
la fel de dezagreabilă reclama urgent prezența lui la 
Geneva: în Spania a izbucnit războiul civil. Titulescu 
plecă la Geneva să asiste la lupta titanică pe care o 
desfășurară democraţiile apusene să convingă omenirea 
că ajutorul dat de Hitler și Mussolini ofițerilor fascişti 
spanioli împotriva guvernului republican spaniol de 
la Madrid este o chestiune internă a Spaniei în care, 
oricine are o simţire cu adevărat democratică, n-are 
vreun drept să se amestece — şi numai după cinci- 
șase săptămîni, cînd văzu că aceste principii curat 

democratice au ieşit triumfătoare, se simţi obosit. 
Astfel că de aseară, Titulescu se găsea la Mont-Dore, 
în vacanţă. Respira larg. Se simţea tînăr. Necazurile 
se estompaseră mult. Liniştea de aici îl cufunda într-o 
stare de beatitudine, din care numai pasiunea lui pentru 
discursuri şi conversații l-ar fi putut smulge. Trăia !... 
Nu făcea nimic !... Stătea întins, acoperit cu o pătură 
subţire pînă la brîu... şi era atît de bine dispus, încît 
îşi permise un gînd glumeţ: În definitiv, a fi ministru 
de externe al Romîniei, e ca şi cum ai fi... 

— Excelenţă, telefonul ! 

Îl chema Bucureştii. La telefon îi vorbea secretarul 
său general de la externe: 

— Allo, domnul Titulescu !... Aici Rădulescu! .. 
O lovitură de teatru 1... Trişcă a demisionat! 

— Da? făcu surprins, Titulescu. Şi cine vine în 
locul lui? 

— Trişcă, domnule Titulescu | 

— Şi de ce a plecat Trişcă? Şi de ce în locul lui a 
venit Trigcă ? 

— Pentru că socoate că a sosit momentul să se 
facă în guvern o largă remaniere... 

— Remaniere? Ce-i trebuie remaniere? 

— Ca să poată parcurge... zice el... ultima etapă 
a guvernării ! 

— A, da! Se împlinesc acuşi patru ani! Şi pe cine 
a scos din guvern? 

— N-a scos pe nimeni, domnule Titulescu... în 
afară de... 

Aici se opri. 

— În afară de cine? întrebă Titulescu, care, fără 
să-şi explice de ce, deveni nervos. 

— În afară de dumneavoastră! 

Titulescu îngheţă: 

— Cum? Nu mai sînt la externe? 

— Nu, domnule Titulescu. De azi dimineaţă, mi- 
nistru de externe este Diaconu. 

Titulescu se sprijini de perete şi ţipă cît putu în 
receptor: 

— Carevasăzică m-au concediat ca pe un servitor 
netrebnic? 

— Domnule Titulescu... 
Fostul ministru de externe atît a mai putut auzi, 
pentru că îndată se prăbuși, leşinat, pe parchet. 


* 


Cu cît opera de restauraţie creștea, cu atît creștea 
şi conștiința regelui Carol, că este primul cetățean al 
țării. În zadar a îndrăznit corespondentul unui ziar 
german să protesteze: 

— Vai, sire, vă este interzis să fiți cetățean, pentru 
că sînteţi rege ! 

Regele i-a răspuns, blajin, dar fără drept de replică: 

— Da! Dar eu gîndesc, ca și strămoșul meu Fre- 
deric cel Mare, care avea un sentiment profund al 
îndatoririlor sale, că un rege este primul cetățean 
al ţării. 

Cu toate acestea, deşi ca prim cetățean al ţării avea 
atitea griji pe cap; fiul, aleea Vulpache, partidul naţi- 
onal-țărănist, Miţa, legionarii, miss Kilometru, filan- 
tropia, băncile, democraţia, Margot, Didina,.. fabricile, 
armata, Eugenia, Francisca, Marcela, comenzile de 
armament, Veta, Lina, Leonora, Valerica, Cleopatra, 
Hitler, Riki, Țigăncuţa, Anglia, Franţa, Fifi, Anişoara 
şi atitea şi atîtea altele, cîte poate avea un rege tînăr 
şi energic care lucrează optsprezece ore pe zi— lui 
Carol îi mai rămînea timp să fie ros de îndoieli: a făcut 
sau n-a făcut ceva pentru Mussolini? Citeodată i se 
părea că a făcut, altă dată că n-a făcut, pînă a ajuns 
la concluzia că ceva a făcut, dar încă n-a făcut totul 
spre a putea spune că a făcut ceva. Mai lipsea un gest! 
Un semn | Un act public, care să exprime, în mod suges- 
tiv şi răsunător, admiraţia nemărginită a poporului 
romîn pentru succesele extraordinare înregistrate de 
Mussolini în geniala lui operă de reconstruire a imperiu- 
lui roman, care corespunde atît intereselor italiene, 
cît şi celor franco-engleze. 

Se sfătui regele cu Trişcă. Se sfătui cu Lenuţa. Se 
sfătui cu generalul Spiru Maramă, cu generalul Mate- 
escu, cu Serafim Mărunţelu, cu Beliotis, cu Schnitt 
şi, bineînţeles, fiecare avu altă părere. Unul propuse 

să i se dea lui Mussolini, în dar, o moşie care tot era 
destinată exproprierii, aşa că putea fi uşor sacrificată. 
Altul, să i se doneze un regiment. Al treilea, să-l nu- 
mească doctor honoris causa al tuturor facultăţilor 
din ţară. Al patrulea, să fie puşi jidanii să construiască 
în centrul capitalei o piramidă care să întreacă în măreție 
piramida lui Keops şi care să se numească piramida 
lui Benito. Ideea aceasta venea de la Schnitt, care se 
oferea să dea fierăria şi betonul armat. Al cincilea... 
În sfirşit, numai lucruri banale, lipsite de interes şi 
mai cu seamă, lipsite de orice fel de strălucire şi rezonanță. 

Obosit de atitea sfaturi absurde, Carol hotărî să 
rezolve el singur problema. Și o rezolvă. Peste cîteva 
zile, presa fu convocată la mareşalatul palatului: 

— Băieți, maiestatea sa regele l-a decorat pe Mus- 
solini | 

— Ce fel de decorație? întrebară, înfriguraţi, ga- 
zetarii. 

— « Straja Ţării» | 

— Straja Țării? se mirară băieţii. N-am auzit. Este 
o decorație nouă? 

— Absolut nouă ! Abia azi a ieşit de la turnătorie. 
Maiestatea sa regele a hotărît s-o acorde numai celor 
care se disting pe tărîmul educaţiei fizice şi morale 
a tineretului. Primul care primește decorația aceasta 
este ducele Benito Mussolini. 

Seara, Carol se culcă, printre altele, cu telegrama 
de mulțumire a ducelui şi cu conștiința simţitor uşu- 
rată: 

— În sfirgit, îşi zise el, am făcut pentru Mussolini 
ceva | 

După o scenă lungă și furtunoasă cu fratele Nicolae 
— şi cu fratele Nicolae avea în ultimul timp scene tot 
mai lungi și mai furtunoase — regele îl chemă pe Spiru 
Maramă care aștepta de peste o oră să fie primit. 

— Ce mai nou, Spirule? 

— Sire ! răspunse Maramă, întinzînd regelui o hirtie. 
V-am adus încă una de-a legionarilor ! 

Era « încă una» din publicaţiile trase la șapirograf, 
şi atît de cunoscute lui Carol. De luni și luni de 
zile, legionarii făceau, în foiţele astea mari cît patru 
pagini de caiet, o paralelă între cazul lui Eduard al 
VIII-lea al Angliei, care a renunțat în toamna trecută 
la tron spre a se putea căsători cu o simplă burgheză, 
şi legătura dintre Carol și «tirfa» lui din aleea 

Vulpache. După ce-şi aruncă ochii asupra bhirtiei, 
regele zise: 

— Dă-i dracului | 

Rostise cuvintele acestea cu atita dispreţ, încît 
puteai crede că va arunca foiţa la coș. Dar hiîrtia nu 
merse la coș. După ce o împături frumos, regele o băgă 
cu grijă în sertar. 

— Aici nu se pierde! făcu el fără nici o intonaţie 
în glas. 

— N-am isprăvit, sire ! zise prefectul. Mai am ceva ! 
O epistolă ! 

Carol desfăcu plicul și-și ridică sprîncenele, mirat. 
Scrisoarea-i venea de la Aureliu Cziucziewicz, care-i 
făcea cunoscut că studenţii nu-l mai iubesc pe regele 
ţării pentru că duce o politică străină de interesele 
neamului — și că, dacă este adevărat ceea ce se spune, 
că ar sprijini pe sovietici, să ştie vodă că soldaţii vor 
trage în ofiţeri. Maramă se uită fix la rege, care citea 
— şi cînd văzu că mustăcioara începe să-i joace, se 
aşteptă la o explozie. Dar în loc de explozie, nu auzi 
decit un mormăit între dinţi: 

— Auzi cum încheie ! Cică « să ne vedem sănătoși ! » 
Parcă am fi păscut porcii împreună ! 

Şi se opri. Un cuvînt să fi scos mai mult! O înjură- 
tură! Nimic !... Şi plicul parcurse, în tăcere deplină, 
același drum, spre sertar, ca și foița. Cum întoarse 
cheia, regele parcă ar fi închis, definitiv, şi incidentul. 
Totuşi rămînea indispus. Vedea Spiru Maramă că regele 
nu este în apele lui. Era distrat, uneori neatent — şi 
mai puţin accesibil la glume, ca de obicei. Îngrijorat, 
Maramă încercă să-l mai înveselească și-i vorbi de 
protestele isterice cu care opoziția a primit azi după 
amiază, în Cameră, noul program al guvernului. 

— Ce ne făgăduiește iar guvernul? a strigat Bagra- 
dian. Că se va interzice clerului să participe la campa- 
niile de ură! Ei și?... Că uniformele politice vor fi 
desfiinţate ! Ei şi?... Că societăţile secrete vor fi dizol- 
vate! Ei și?... Că trusturile și cartelurile industriale 
vor fi controlate ! Ei şi?... Că universităţile vor înceta 
de a mai fi focare de agitaţiuni anarhice și acțiuni cri- 
minale. Ei şi?... Că studenţii vor înceta de a mai fi 

agenţi ai organizaţiilor teroriste | Ei şi?.,. Că vor fi 
pedepsite profesoarele care impun fetelor de liceu să-și 
arboreze pe uniforma şcolară zvastica ! Ei și?... Că 
legea pentru încurajarea muncii naţionale va fi aplicată 
cu severitate ! Ei şi? 

— Bun ! Şi concluzia? întrebă regele. 

Pentru Spiru Maramă nu mai putea fi nici o îndo- 
ială ; dacă regele e grăbit să audă concluzia, înseamnă 
că argumentaţia lui Bagradian nu-l amuză. Și dacă 
argumentaţia lui Bagradian nu-l amuză, înseamnă că 
scrisoarea lui Cziucziewicz l-a supărat. 

— Sire, zise el. Nici o concluzie! A început cu «ei 
şi» — şi a terminat cu «ei şi»! Dar à propos de «ei 
şi »!... Azia sosit trupa de balet de la Viena. Ceva 
extraordinar, sire ! Blonde multe, dar ce blonde ! Dacă... 

— Dar ăia din Valea Jiului s-au liniștit? 

Spiru Maramă se întristă. Azi nu mai e chip să te 
înţelegi cu regele. El îi vorbeşte despre cele mai fru- 
moase blonde din toată Europa — și el vrea să ştie 
dacă « ăia » din Valea Jiului s-au liniştit. Asta le mai 
lipsea: să nu se liniştească! După ce toți bolşevicii 
ăia din Petroşani, Petrila, Aninoasa, Vulcan, Lupeni, 
s-au înţeles între ei să lase lucrul, pentru că nu le dă 
mîna să trăiască — ei și ai lor — cu doi lei şi cincizeci 
de bani pe zi — au cerut să li se trimită o comisie de 
anchetă. Şi regele le-a trimis soldaţi și jandarmi să-i 
liniștească. 

— Firește că s-au liniștit, sire ! De ce să nu se liniş- 
tească? Cred că așa s-ar linişti și pușcăriașii ! 

Și-şi sublinie ultimele cuvinte cu un suris giret. 
Auzise despre cele ce s-au întimplat azi la consiliul de 
miniștri, cînd s-a pus în discuţie hrana deţinuţilor. Unii 
au propus ca alocaţia de trei lei pe zi de om, să fie scă- 
zută cu un leu, alţii cu doi lei, iar Diaconu, ministrul 
de externe, a cerut ca hrana celor închiși să fie supri- 
mată cu totul. 

— Încărcăm bugetul în mod nepermis! pleda el. 
După ce că-și bat joc de legile ţării, au pretenţia să-i 
mai şi hrănim. Eu cred că nu trebuie să eacrificăm 
nici o para pentru ei. Dacă vor să mănînce, să bine- 
voiască să vină cu mâncarea de-acasă. 

Singur regele fu de altă părere. 

— Domnilor, propun să mărim alocaţia cu un leu! 

Mărinimia regelui smulse aclamațţiile consiliului. Cel 
mai frenetic manifestă Diaconu, care strigă: 

— Trăiască regele pușcăriaşilor ! 

Îngrozit, se lovi cu palma peste gură. Cum de 
i-au putut scăpa asemenea cuvinte! Dar consiliul, 
care-l cunoștea pe Diaconu ca pe un bun și devotat: 
slujitor al tronului, rîse. Mai mult decît toți, rîse 
însuşi regele. 

Totuşi, aluzia lui Maramă la acest episod vesel, 
smulse regelui doar cîteva cuvinte în silă: 

— A fost grozav Diaconul 

Prefectul se uita la regele său și inima i se sfişia de 
durere. Să-l vadă pe Carol frămîntat de cine ştie ce 
gînduri apăsătoare din pricina scrisorii lui Aureliu 
Cziucziewicz și el să nu-l poată ajuta ! Era atît de desperat 
Spiru Maramă, încît îi venea să-şi smulgă părul din 
cap... Ce să-i mai spună? Cum să-l amuze? Cu 
ce l-ar mai putea ispiti? Întrebări multe şi chinui- 
toare îşi mai punea sărmanul prefect care simţi că-i 
vin lacrimi în ochi de mila regelui său, cînd, deodată, 
auzi un glas tînăr, vioi, optimist, că-l întreabă: 

— Ce ziceai, Maramă, de blondele alea? 

Maramă sări în picioare, cu faţa luminată de bucurie: 

— Sire, bine că vă văd iar vesel, așa cum şade bine 
regelui meu ! Vi le aduc pe toate ! Acuma ! Într-o jumă- 
tate de oră sînt cu ele aici! 

— Nu, nu! îl potoli regele, bine dispus. Să nu exa- 
gerăm ! Mai întîi, nu acuma, ci după spectacol ! Şi-apoi, 
nu pe toate!... 

— Nu pe toate, sire ! Nu pe toate ! Plec chiar acuma 
să le aleg! 

— Pleacă ! 

Regele se uită după Spiru, dar cînd îl văzu că e gata 
să pună mîna pe clanţa ușii, îl strigă: 

— Spirule, stai! Uitasem să-ţi spun ! Ştii! La defi- 
larea de 10 mai, cred că Nicolae nu va participa ! 

Afară, Maramă, furios, făcu pe Carol, în gînd, de 
două parale: Porcu! Mă mir cum nu-i e ruşine! Eu 
îl credeam amărit de scrisoarea lui Aurică și cînd colo 

el îşi chinuia mintea cc rău să mai facă lu’ frate-său ! 
Trăsni-l-ar Maica Precista să-l trăsnească de găinar! 
Dacă s-a mai pomenit aşa ceva de cînd lumea! Mie, 
Spiru Maramă, generalul Spiru Maramă, ditai prefect 
de poliţie al Capitalei, să-mi iasă sufletul de grija ca 
un curvar şi un alcoolic ca ăsta să nu fie cumva necăjit, 
necăji-l-ar boala să-l necăjească |— şi el, cu gîndul 
la ale lui]... Cică-i rege!... Hoţ de codru, nu rege, 
fire-ar mama lui a dracului de vagabond! 

Şi într-un suflet alergă la hotelul Bulevard unde 


trăsese baletul. 

Într-o odăiţă scundă, plină de ţoale pe jos și pe 
pereţi, se găsea Petrache Lupu de la Maglavit la masă, 
pe un scaun cu sprijinitoare — şi se uita drept în gura 
unui tînăr cu ochelari, care şedea în faţa lui pe un scaun 
fără sprijinitoare și-i vorbea cu ambele miini. În picioare 
stăteau cîţiva ingi — şi ei tineri — care, cu o ureche 
ascultau, respectuoși, ce se vorbește, iar cu cealaltă 
căutau să prindă orice zgomot suspect care ar veni 
dinspre uşă. 

— Pricepi? zicea tînărul care stătea aplecat spre 
Petrache. Pe noi ne-a trimis Aurică. Sîntem oamenii 
lui Aurică — şi Aurică e omul lui Dumnezeu! Nu ţi-a 
zis mou că Aurică e omul lui Dumnezeu?... A zis?... 
Ba bine că nu!... Carevasăzică, a zis ! Şi-acuma ascultă 
aici ce ne învaţă omul lui Dumnezeu. Omul lui Dumnezeu 
ne învaţă că dezvoltarea însușirii naturale a omului 
de a avea o divinitate căreia să se poată închina, dă 
rezultate hotăritoare pentru un mediu social. A îndum- 
nezei pe cineva, a adora eternitatea, are asupra socie- 
tății omeneşti, efecte practice întinse. Respectul çi 
încrederea omului într-o atotputernicie permanentă şi 
de esență superioară firii omului, această dispoziţie 
sufletească încheagă, solidifică și statorniceşte o socie- 
tate omenească. Ai priceput? 

Petrache Lupu își șterse fruntea de sudoare și-i 
răspunse: 

— Păi cum să nu... că și moşu a zis! 

— Bun | îl întrerupse tînărul cu satisfacţie. Pe mogu 
să-l crezi, dacă a zis... Dar ia adă-ţi aminte dacă moșu 
nu cumva ţi-a mai zis că ritmul istoric se fixează în 
neam: uneori firesc, alteori nefiresc. i-a zis?... Dar 
ţi-a mai zis el că drumurile unui neam pot fi legate 
de o prezenţă firească şi trudnică, întîmplătoare?... 
Eu cred că ţi-a zis, pentru că existenţa nu e reală tot- 
deauna. 'Temeiurile existenţei romînești ascund două 
putinţe: trăinicie şi păcat. Expresivitatea în etnic prin 
creşterea organică... inexpresivitatea în lume, prin 
înstrăinare, folosind izvoare străine. Drumurile aduc 
adevăr și eroare: cuprins şi necuprins... Ei !... Ce spui, 
a zis asta moșu, ori n-a zis? 

Petrache răsufla din greu, parcă ar fi urcat în fugă 
un deal, dar izbuti să răspundă: 

— Păi cam așa a zis moșu!... Ce să zic! Așa a zis! 

— Ai văzut?... Dar încă ceva aș vrea să știu: ţi-a 
zis ceva moșu despre omul romiînesc?... Gindeşte-te 
bine !... Omul romînesc!... Hai? Nu ţi-a zis moșu 
aşa? Omul rominesc nu va cuprinde sentimentul său 
faţă de viaţă și lume. El va înfățișa mai mult ceea ce 
vor zămisli vremurile, prin voia Celui-de-sus. Dar va 
fi şi ceea ce vom înlesni noi prin realizarea și creșterea 
noastră. Adică, creaţie și trăire: creaţie prin voia celui 
ce toate le face. Trăire, prin noi cei de azi, ca recunoscînd 
această voie creatoare !... A zis moșu, ori n-a zis? 

Petrache Lupu îngălbenise. Ochii lui sclipeau — 
cum sclipesc ochii unui om care n-a dormit de cîteva 
nopţi și care nu vede înaintea lui decît paturi și așter- 
nuturi. Totuși, răspunse: 

— A zis moșu, cum să nu zică... A zis, că moșue 
bun... şi zice de toate 1... Că dacă nu le-ar zice el, cine 
ați vrea să le zică? 

Entuziast, tînărul cu ochelari izbi cu palma în masă: 

— Păi dacă eu zic că a zis, știu eu ce zic... Şi acuma, 
numai asta să-mi spui şi am plecat: A zis moșu că 
omul romînesc va fi, fără îndoială, de natură verti- 
cală ?... 

Dar era prea tîrziu. Petrache Lupu închisese ochii. 
De cînd l-a văzut pe moșu, dăduseră toate nenorocirile 
peste capul lui. Trebuia să se închine lui Dumnezeu 

la ore fixe, să-și pună în fiecare zi ițarii de sărbătoare, 
să se ferească să se mai așeze pe iarbă cu ei, ca să nu 
le înverzească fundul și să repete o mulțime de lucruri 
pe care veneau să i le bage în cap tot felul de dascăli, 
care duhneau a rachiu și-i vorbeau despre ţară şi Dumne- 
zeu. Dar noroc că i l-a trimis moşu pe vodă. Vodă l-a 
scăpat de belea. Cum s-a băgat vodă, ăilalți parcă au 
intrat în pămînt. Numai cu dascălii lui vodă mai merge | 
Să zici că vodă e mîntuitorul nostru 1... Asta se poate 
învăţa |... Să zici că vodă e omul lui moșu!... Asta-i 
intra lui Petrache Lupu în cap... Să zici că fără de 
vodă s-ar prăpădi țara !... Păi, asta o ştie și el că i-a 
spus-o și popa Bohin de mult!... Și treaba a mers 
bine ! N-au mai venit pe la el de-al de ăştia, să-l pună 
la cazne cu vorbele lor atît de încilcite, că nici dracu 
nu le-ar putea descilci! Şi uite că azi au răsărit iar! 
Cum de-au putut pătrunde în casă, cînd vodă i-a pus 
la ușă atiţia jandarmi, Petrache n-a putut să înţeleagă. 
Atita a văzut: cum s-au arătat la poartă, jandarmii 
s-au dat la o parte: poftim !... Şi au intrat și l-au chi- 
nuit atita, pînă n-a mai putut și a adormit. 

Tînărul cu ochelari, nemulțumit, îl apucă de braţ 
şi-i strigă: 

— Ce faci, neică? Dormi tocmai cînd am ajuns la 
omul rominesc?... Hai?... Tu nu ești romîn vertical? 

Degeaba | Petrache Lupu nu mai era un romin 
vertical, ci un romîn aproape orizontal, care dormea. 
Dezgustat, tînărul cu ochelari se ridică: 

— Haideţi, fraţilor, că am isprăvit !... Acuma știe 
ce are de spus! | 

În curte, oamenii lui Aurică se ciocniră de prefectul 
de Calafat, cu care se cunoșteau toți: 

— Ce s-a întîmplat, coane? 

Prefectul trecu pe lîngă ei, ca o furtună: 

— Hai, vedeţi-vă de treabă 1... Secret | 

Şi se năpusti în casa omului care a vorbit cu« moșu». 

Cu mîna întinsă și înţepenită în salutul cel mai cu 
putință roman, regele urmărea defilarea cu o privire 

excesiv de dinamică şi pieptul i se umfla de mîndrie: 
Armata ! Cine spunea încă acum șapte ani, din prima 
zi a restauraţiei că armata e baza? El!... Şi cine a 
avut dreptate? Tot el! Armata e baza! Baza tuturor 
bazelor ! Priveşte-o ! Infanteria ! Ce uniforme !... Cava- 


leria ! Ce cai !... Artileria ! Ce tunuri şi... 
— Maramă ! îl lovi el cu cotul pe Spiru Maramă, 
care stătea în stînga lui. Ia-n te uită colo... Îl vezi?... 


a din mijloc care era gata să se împiedice!... Acu 
l-ai văzut?... 

Spiru Maramă privi şi ceea ce-i apăru în faţa ochilor 
era atît de irezistibil, încît îl pufni rîsul, care în cîteva 
clipe molipsi întreaga suită a regelui. Treceau cavalerii 
ordinului Mihai Viteazul — şi printre ei, Ilie Jugănaru, 
preşedintele partidului naţional-țărănist. Șeful opoziţiei 
național-țărăniste a maiestăţii sale şi-a pus uniforma 
şi pelerina cea lungă şi albă cu cruce și, în rînd cu cei- 
lalţi, trecea, îmbrîncit, înghesuit, asudat, cu capul sucit 
înspre tribuna regală, cu mîna întinsă atît de fleşcăit 
romanamente şi într-un pas de gîscă nemțesc atit de 
aproximativ, încît fi stimulă lui Maramă reflexia: 

— Parcă n-ar fi fost în viaţa lui ofiţer, ci dezertor, 
aşa de frumos defilează! 

Toţi ofiţerii din jur rîseră de gluma lui Spiru Maramă. 
Generalul Mateescu, care stătea în spatele regelui, 
observă: 

— Defilează bine ori prost, dar ştiu că s-a dat moco- 
fanul pe brazdă ! 

Regele întoarse capul spre Mateescu și-i mulțumi cu 
un zîmbet larg: 

— Asta e, Mateescule ! Mi-ai luat cuvîntul din gură ! 
S-a dat pe brazdă, mirlanul! 

Nemărginită era satisfacția lui Carol. Încercase 
« mirlanul», în toamnă, să-l șantajeze cu un marș asupra 
Bucureștilor. Vor fi o sută de mii, două sute de mii, 
cinci sute de mii... Milioane!... Regele l-a chemat: 

— Domnule Jugănaru, aud că ţi-ai convocat parti- 
dul pentru 14 noiembrie, ca să facă o acţiune de forță 
contra guvernului meu ! 

Intimidat de tonul categoric al regelui, Jugănaru 
încercă să se explice: 


530 


— Maiestatea voastră se îngeală. Eu nu am convocat 
nimic şi pe nimeni împotriva maiestăţii voastre. Dar 
consider că acest guvern nu este guvernul maiestăţii 
voastre. Dimpotrivă! Guvernul cel mai duşmănos 
coroanei, n-ar lucra aşa cum lucrează acest guvern care 
se pretinde al maiestății voastre ! Guvernul acesta şi-a 
asociat bandele lui Caţă și ale lui Traian Săpunaru, 
ca să lovească în partidul naţional-țărănist. Merge atît 
de departe guvernul cu provocarea, încît pe ziua de 
14 noiembrie, cînd va trebui să aibă loc demonstraţia 
noastră, a aranjat la București un congres național- 
creştin, pentru ca doar-doar s-o isca o bătaie din 
care noi să ieșim compromiși. Asta nu înseamnă a 
guverna în spiritul democratic al maiestăţii voastre. 
Noi sîntem credincioși tronului, dinastiei şi maiestăţii 
voastre | 

— Da, dar vreţi răsturnarea prin violenţă a guver- 
nului și eu sînt împotriva oricărei violenţe. 

— Cine v-a informat în acest fel, sire, a mințit ! 
Sîntem şi noi dușmani ai violenţei... şi nu vrem răstur- 
narea guvernului. Dacă el se bucură de încrederea 
maiestății voastre, noi nu-l vom stingheri. Prin mani- 
festaţia noastră, am vrut numai să vă atragem atenţia, 
sire, că încrederea voastră este rău plasată. Guvernul 
actual n-a izbutit să realizeze nimic în domeniul eco- 
nomic şi financiar. Deci, trebuie să plece. Nu azi, 
nici miine !... Dar trebuie să plece și să ne lase locul, 
nouă, naţional-țărăniștilor, singurii care, prin expe- 
riența și autoritatea noastră, avem dreptul să venim 
la putere. 

Ca să evite privirea lui Jugănaru, regele începu să 
facă ordine pe masă. 

— Da! zise el. Dar eşti de acord şi dumneata că 
nu-i nici o grabă? 

— Prin grabă, înțeleg, sire, că nu-i vorba ca Trișcă 
să-și dea demisia chiar miine... 

Regele luă un aer demn: 

— Domnule Jugănaru, am impresia că dumneata 
uiţi că sînt un rege democratic şi constituțional și că 
niciodată nu mi-aş permite să schimb guvernul numai 
după bunul meu plac. Guvernul nu este al meu, ci al 

ţării. Să se pronunţe, deci, țara, nu eu! Cînd ţara va 
cere ca liberalii să plece, poţi să fii sigur că liberalii 
nu vor mai rămîne un singur moment. 

Jugănaru, amărit că de peste trei ani regele-i vor- 
beşte aşa, ca unui copil, găsi potrivit să joace cartea 
cea mare: 

— Sire, în acest caz, cred că ar fi tot în interesul 
țării să plec de la conducerea partidului şi să-l rog pe 
domnul Dacu să vină în locul meu! 

Jugănaru era sigur că regele, îngrozit de perspectiva 
de a-l vedea iar pe Dacu în fruntea naţional-țărăniştilor, 
îi va cădea în genunchi: « Jugănarule, te implor, rămii ! 
Nu pleca ! Îţi dau puterea imediat»... Spre stupefacția 
lui, însă, regele îi răspunse: 

— Mă rog! Dar atunci, tot interesele ţării îmi vor 
cere să redeschid afacerea Skoda! 

Din privirea rătăcită a lui Jugănaru, regele putea 
să deducă tot ce se petrecea în mintea « mirla- 
nului». lar Skoda! Iar o diversiune skodistă! N-a 
avut pînă acum destule nopţi de insomnie din pri- 
cina Skodei? 

— Ar fi neplăcut, sire! îngăimă Jugănaru care nu 
putea găsi un cuvînt mai potrivit situaţiei. 

— Foarte neplăcut, Jugănarule! Aşa că mult mai 
înțelept este să renunţi la margul acela. Ar fi şi inutil 
şi costisitor ! 

Turtit, nenorocit, mai mult mort decît viu, Jugănaru, 
totuşi, n-avea chef să plece cu mîna goală de la palat: 

— Sire, şi dacă renunţ? 

— Ce mai întrebi? îi răspunse regele cu fermitate. 
Cum pleacă Trişcă, vii dumneata ! 

La club, deci, Jugănaru avu ce să raporteze comi- 
tetului său, asupra audienței: 

— Domnilor, după întrevederea mea cu regele, pot 
să declar că partidul nostru și-a atins ținta principală. 
Am. primit asigurări formale din partea regelui că, în 
eventualitatea unei succesiuni, partidele de dreapta nu 
intră în combinaţie. La putere venim noi. Așa că marea 
demonstraţie din 14 noiembrie nu va avea loc. Pentru 
că, ce am vrut să dovedim regelui prin manifestaţia 
aceasta ?. Că prea mari sînt forţele populare care stau 

în spatele nostru, pentru ca cineva să-şi poată permite 
să se joace cu noi. Or, de îndată ce regele s-a conving 
că nouă ne revine puterea și fără demonstraţia aceasta, 
putem renunța la ea cu inima uşoară. Aş zice chiar, 
cu mulțumiri: facem economie de cheltuieli... Şi acuma, 
închipuiți-vă ce mutră or să facă naţional-creştinii lui 
Caţă şi ai lui Traian Săpunaru, în ziua de 14 noiembrie, 
cînd or să se adune în congres gi-or să vadă că n-au 
cu cine să se ia la bătaie! 

Comitetul executiv naţional-țărănist, care nu era 
lipsit de imaginaţie, îi şi vedea pe național-creștinii lui 
Caţă şi Traian Săpunaru cum se întorc acasă cu coada 
între picioare, şi se înveseli: 

— Asta zic şi eu farsă ! 

De atunci, Jugănaru s-a mai dus pe la palat de 
câteva ori și întotdeauna se întorcea cu cîte ceva îmbu- 
curător!: dacă nu azi, mîine va primi însărcinarea să for- 
meze guvernul — pînă ce alaltăieri, regele i-a trimis 
vorbă, cu multe subînţelesuri, că i-ar face o deosebită 
plăcere să-l vadă la parada de 10 mai, defilind laolaltă 
cu ceilalți cavaleri ai ordinului Mihai Viteazul. Și 
« mîrlanul» s-a conformat ! Defilează |... Cot la cot cu 
Serafim Mărunţelu, alt « cavaler», Jugănaru bate pasul 
cît îi îngăduie « cavalerii» din spate, care dau peste 
el — şi cu ochii aţintiți spre rege, să-i întilnească pri- 
virea. Dar regele, dinadins, ca să nu-i facă pe plac, se 
uită înspre dreapta lui, unde stă Trișcă: 

— Ce zici de Jugănaru? 

— Caraghios ca de obicei, sire ! 

— Caraghios ! zise Carol, meditativ. Dar caraghios 
gratuit ! 

Un strigăt de uimire, ieşit din miile de gitlejuri 
care făceau gard de o parte şi de alta a bulevardului 
pe care se desfăşura parada, acoperi în acest moment 
larma trompetelor şi a fanfarelor: după cavalerii ordi- 
nului Mihai Viteazul, în picioare, într-o maşină, între 
doi ofiţeri de jandarmi, defila, cu bereta regală pe cap 
și cu mîna întinsă spre rege, Petrache Lupu de la Ma- 
glavit. 

____— Frumoasă defilare, ce spui? îl întrebă regele pe 
Trigcă. 


— Măreaţă, sire! Dă impresia unei forțe irezis- 
tibile ! 
k 


Tot aparatul domnesc de la palatul din Calea Victo- 
Tiei era într-o emoție neobişnuită. Cum s-a sfîrşit defi- 
larea, regele a poruncit să-i fie adus sfîntul de la Maglavit 
în audiență. Și sfîntul i-a fost adus sub paza directă 
şi personală a generalului Spiru Maramă, prefectul 
de poliție al Capitalei. În cameră se aflau numai ei 
doi: regele şi sfîntul. Regele îl privea pe sfint drept 
în față şi vedea în el încă o cărămidă a restaurației 
— iar sfîntul îl privea pe rege drept în faţă şi nu vedea 
nimic. Gîndul lui zbura departe. La Maglavit. E ade- 
vărat că la Maglavit trag de el toţi damblagiii să-i facă 
să umble, toate femeile sterpe să le facă puioase, toţi 
săracii să-i facă bogaţi. .. dar cel puţin acolo e acasă !... 
Pe cînd aici, în căsoaiele astea... Şi-apoi, ăsta? Ăsta 
care se uită la el, cine o fi? Vodă? Ce-i aia vodă?... 
Unul mare... Mare de tot... Mai marele peste toate 
mărimile ! Dar ce folos că vodă-i mare, dacă nu-l poate 
trimite la Maglavit ! Şi se uita la vodă... şi nimic nu 
vedea !... 

Numai cînd vodă îl întrebă: 

— Ce mai faci? 

I-a răspuns cu « măria ta», aşa cum l-au muștruluit 
de acasă: 

— Păi, măria ta... ce să fac?.,. Nu fac nimic!... 
Ce să fac! 

Regele îl măsură lung: 

— Dar pe moşu l-ai mai văzut? 

Nu-l văzuse, dar l-au învăţat ăi mari să mintă: 

— L-am văzut, măria ta! Îl văd în fiecare zi. 

— Şi ce mai spune? 

— Ce să spună, măria ta, decît să-l iubim pe vodă 
al nostru! 

Mai mult decît bine ! îşi zise regele. E un sfint exce- 
lent. Ştie tot ce trebuie să ştie un sfînt sub un regim 
democratic şi constituțional ca al meu. 

— Dar ia spune-mi: moşu ţi-a pomenit ceva de 
prințul Nicolae? 

Era o întrebare neprevăzută, la care Petrache nu 
ştia nici să răspundă printr-o minciună. 

— N-a zis nimic! 

— Ei! făcu regele cu bunătate. Ai uitat !... Eu zic 
că ţi-a zis | 

Pentru întîia oară în viaţa lui, Petrache deveni 
curios: 

— Şi ce mi-a zis, măria ta? 

— Ţi-a zis că Nicolae nu face bine ce face... și că 
un frate mai mic trebuie să asculte pe ăla mai mare! 
Asta ţi-a zis... Ei, ţi-aminteşti? 

Petrache Lupu era atît de obișnuit cu asemenea 
întrebări, încît ştia ce să răspundă, numai ca să-l lase 
lumea-n pace: 

— Mi-amintesc, măria ta | 

Regele gîndi că acuma nenorocitul ăsta poate să 
plece acasă. De defilat l-a pus să defileze, în audienţă 
l-a primit ca pe un om însemnat, despre Nicolae i-a 
strecurat ce avea să-i strecoare — sfintul nu mai avea 
ce să încurce lumea pe aici. Dar cînd se mai uită o 
dată la acest sfint tînăr, uscat și galben la faţă, Carol 
ajunse, printr-o sprintenă asociaţie de idei, la baletul 
vienez — şi-l întrebă cu-n zîmbet răutăcios: 

— Nevasta te îngrijește bine? 

— N-am nevastă ! 

— Dar câţi ani ai, flăcăule? 

— Treizeci | 

— Şi încă nu te-ai însurat? 

— Nu, măria ta! 

— Şi nici n-ai de gînd să te însori? 

— Nu! 

— De ce? 

— Nu-mi place să am de a face cu femei! 

Regele făcu o strimbătură groaznică, parcă ar fi 
înghițit o porţie de unt de ricină: 

— Ce vorbeşti, mă băiete?... Cum adică? N-ai 
cunoscut femei în viaţa ta? 

— N-am cunoscut, măria tal! 

Dacu! îşi zise regele. Asta-i Dacu în persoană! 
Dacu și Petrache de la Maglavit !... Doi prea fericiţi, 
care nu ştiu ce-i femeia ! Dacu |! Uită-te la el! Bucăţică 


ruptă, Dacu! Numai gulerul îi lipseşte! Și partidul 
naţional-ţărănist ! Ptiu ! 

Şi-l apucă pe rege o asemenea greață, încît trebui 
să-şi toarne pe gît un pahar întreg de coniac, înainte 
de a-l chema la el pe Mateescu: 

— Mateescule ! îi strigă el desperat. a-l de aici și 
însoară-l. Să mi-l însori îndată, auzi? N-am nevoie de 
sfinţi... neînsuraţi ! 

Petrache, obișnuit de cîtăva vreme să i se vorbească 
frumos, cînd îl auzi pe Vodă zbierînd, își apără faţa cu 
braţul: 

— Măria ta... 

— Nici o vorbă... Ori te însori, ori pun altul în loc! 
Mateescule, ia-l de-aici, că-mi vine să vărs! 

Petrache, umil şi îngrozit, o luă, cu capul în piept, 
înspre uşă. Dar, pesemne că păşea prea încet, pentru 
că Mateescu îi dădu un brînci zdravăn în spate: 

— Hai, mişcă-te dracului, sfîntule ! 


x 


Tema ce şi-o luase maiorul Bălăuță, comandantul 
străjerilor, îl sperie pe el însuşi. Avea în faţa lui sala 
Ateneului, plină de lumea cea mai aleasă a capitalei: 
miniștri, oameni politici, ofițeri superiori, cler, înalți 
magistrați, profesori universitari, cărora trebuia să le 
vorbească despre cine? Despre voievodul Mihai, care 
împlinea azi cincisprezece ani şi care, ca fiu al primului 
cetățean al ţării, era primul pe ţară în toate domeniile. 
În afară că era primul din clasa a IV-a de liceu, care 
era prima din toate clasele de liceu similare, prinţul 
era înzestrat de Dumnezeu din belşug, cu toate daru- 
rile imaginabile. 

— Prinţul, recunoștea regele, e plin de talent pentru 
toate artele, în special pentru muzică. Îl interesează 
şi se pricepe la tot ce ţine de mecanică. Este un sportiv 
excelent. Călăreşte minunat. Face ski ca nealtul. Iar 
ca vînător nu-l] întrece nimeni. 

Și a avut maiorul Bălăuţă curajul să-și ia în spinare 
sarcina de a vorbi despre un asemenea copil ! Dar este, 
oare, la mijloc numai curaj? se întreba maiorul care 

tremura de frică. Nu este la mijloc şi un act de datorie 
elementară pe care-l îndeplinesc față de  tron?... 
Şi se liniştea cu un răspuns: Da !... Pentru că maiestatea 
sa m-a pus pe mine să supraveghez educaţia fiului său | 

Cu această circumetanţă atenuantă, maiorul îşi 
începu poemul despre vlăstarul regal. Un copil, în 
genere, este un material delicat cu care trebuie să ştii să 
umbli, dar mai ales un copil de rege. Cu toate acestea, 
să nu-și închipuie cineva că a fi copil de rege, înseamnă 
a fi ţinut în puf. Poate la alţi regi se întîmplă, dar nu 
la regele Carol. Aceasta vroia să sublinieze maiorul 
Bălăuţă în conferința lui: viața aspră, spartană, pe 
care regele Carol o impune fiului său. 

— Măria sa voievodul Mihai n-a cunoscut şi nu 
cunoaşte răsfăţul vieţii. A fost dat la școala primară şi 
a învăţat patru ani de-a rîndul, ca oricare din noi... 

Zeci de ochi sclipiră de admiraţie pentru voievodul 
Mihai, care, deşi ar fi putut, ca fiu de rege, să facă 
toate cele patru clase într-un an sau poate şi într-o 
lună, a înţeles să împărtășească suferințele poporului 
său și să se chinuiască timp de patru ani în şcoala pri- 
mară, ca cel mai sărac elev din ţară, 

— Măria sa voievodul Mihai, continuă maiorul 
Bălăuţă, n-a crescut înfăgurat în blănuri, ori în haine 
groase de lină. În bluza subțire de cercetaș-străjer, 
o duce pînă tîrziu, cînd cade zăpada. Sint zile cînd 
toţi tremură de frig, afară de măria sa | 

Aici, soţia lui Atanasovici, în colțul gurii cu o cută 
care prevestea lacrimi de duioșie, se aplecă spre doamna 
Teianu: l 

— Din ce pînză o fi bluza aia... că mi-aş lua și mie ! 

Cînd trebui să-l descrie pe voievodul Mihai vînătorul, 
maiorul Bălăuță dădu frîu liber simţirii lui de poet. 

— E un vînător rar. Îi place să se afunde în desiş 
de codru verde, să-i asculte freamătul și să vadă cum 
spintecă desişul cîrdul de căprioare speriate de hăitaşi. 
Pentru măria sa, înţelesul pădurii rămîne așa cum a fost 
de veacuri: codrul frate cu romînul ! 

La amintirea fratelui ei, codrul, selecta adunare 
vibră în unison cu o tărie care nu scăpă urechii fine 
a poetului. 

— Dar nu e numai atît! vorbi, încurajat, Bălăuţă, 
care simţea cum la fiecare cuvînt îi cresc tresele pe 
epoleţi. Mindrul voievod trăiește și viața săteanului 
nostru pe care învaţă să-l cunoască şi să-l apropie sufle- 
teşte. Înfăţişarea lui robustă face să fie şi mai apropiat 
de cei care lucrează pămîntul ţării. În primăvara 
aceasta a răsturnat voinicește cu plugul de la ferma 
regală un pogon de ţelină, iar cînd, seara, i-a arătat 
părintelui său bătăturile din palmă, maiestatea sa regele 
i-a răspuns zîmbind: « Așa se cîştigă pîinea, Mihăiţă !» 

Un amestec de suspine, de șoapte, de foșnete ciu- 
date agitară sala. Semnalul îl dăduse Aureanu, care-și 
cercetă palmele cu atenţie, apoi vorbi, mîhnit, în urechea 
lui Beliotis: 

— Amice, m-am ars! N-am nici o bătătură! 

— Nici eu | zise Beliotis, care-și comunică supărarea, 
tot la ureche, lui Schnitt: 

— Nici eu! făcu sugrumat Schnitt, care se împăr- 
tăşi la urechea frumoasei Beliotis. 

— Nici eu! mărturisi frumoasa Beliotis, care-şi 
încredinţă durerea chipeşului maior Țanţu. 

Și așa mai departe. 

Ca prin farmec, însă, toţi îşi aduseră aminte că 
regele, care munceşte prea mult la propriile lui bătături, 
nu obișnuiește să se uite în palma goală a cuiva — 
aşa că n-are cum să ştie dacă omul are sau n-are bătături. 
Liniștiţi, deci, îl ascultară cu un interes reînnoit pe 
maiorul Bălăuţă, cum descrie inima voievodului: 

— Bunătatea sufletului său este neîntrecută. Nu 
e în stare să facă rău nici celui mai neînsemnat gîndăcel. 
E milostiv și săritor la nevoie. Odată, pe marginea 
unui cîmp de lingă Otopeni, unde executa cu ceilalți 
colegi o temă străjerească, pe cînd se așezaseră la masă, 
ghemuiţi pe foile de cort, vreo cîțiva copii care păzeau 
vitele în apropiere, priveau la grupul ce se ospăta alături. 
Măria sa, zărindu-i, se duse la ei şi-i întrebă ce au mîncat 
astăzi. « la, nişte cartofi copţi !» răspunse unul. Măria 
sa se întoarse, își desfăcu cele două prăjituri pe care le 
avea şi le împărţi copiilor flămînzi! 

— Amindouă prăjiturile? întrebă în gura mare 
frumoasa Schnitt, extaziată. 

— Amîndouă | confirmă, cu mindrie, maiorul Bă- 
luti: pragul Atencului, înainte de a se despărți, Ar- 
ghir îi spuse lui Aurcanu: 

— Auzi ce aflu de la Teianu: că regele socoate că 
domnia fiului său în anii regenței nici n-a existat... 
şi că în regență la venirea lui în ţară, n-au fost decît 
doi: patriarhul şi Sărăţeanu.. . 

— Fără Nicolae? 

Fără ! 

Compătimitor, Aureanu îl întrebă: 

— Şi cîte pagini ocupă în noua dumitale istorie a 
rominilor pe care o scrii, domnia lui Mihai sub regență? 

— Vreo două mii! 

Aureanu răsuflă ușurat: 

— Două mii? Păi ăsta-i fleacl... Taie-le şi pune 
altceva în loc. 


* 


Cuvîntul căzu ca o rază caldă de soare, din cerul 
negru şi umed al toamnei. Venea din Spania pe aripile 
crucii încîrligate şi suna vesel ca trimbița morţii: Maha- 
dahonda !... Ca să poţi emite în chip convenabil aceste 
cinci silabe: Ma-ha-da-hon-da ! trebuia să iei o poză 
adecvată: să stai cu picioarele răscrăcărate, bine înfipte 
în pămînt, să-ți apuci cu stînga diagonala, să întinzi 
dreapta înainte şi să aspiri mult aer, ca pentru un plon- 
jon, pe care să-l dai afară apoi, în cinci doze egale: 
Ma-ha-da-hon-da ! Era de un efect binefăcător asupra 
auditorului, dar în primul rînd asupra ta însuţi: grija 
de lemne, de palton, şi de pîine, se topea în flacăra 
unui nemăsurat sentiment de mîndrie ! Fiindcă mîndri 
erau cei care pronunţau de cîteva luni, sub semnul 
crucii încîrligate, acest nume sonor: Mahadahonda — 
pentru că de cîteva luni se găseau în tabăra fascistă 
din regiunea Mahadahonda din Spania, şapte legionari 
de-ai lui Aurică. Dar şi mai mîndri erau ei, cînd marea 
lor dragoste de moarte i-a ajutat să ducă pe doi dintre 
luptătorii aceștia de la Mahadahonda la groapa de veci, 
spre reînviere. Cu multă mîndrie au suportat ieri acest 

doliu, lonescu-Ciureheni, Precup, Leahu, Zamfir Vasi- 
lescu, Mihai Teianu şi toţi ceilalți cîntăreţi ai morţii — 
şi cu aceeași nemăsurată mîndrie au ridicat ei morţii 
noi imnuri de slavă: 

— Cel mai frumos aspect al vieţii legionare este 
moartea... Prin moartea legionară, legionarul se logo- 
deşte cu eternitatea, prin moartea legionară, legionarul 
trece dincolo de înfățișarea pămîntească a istoriei. 
Trece în legendă. Moartea legionară este dorită... 
Pentru comunişti, moartea este pierderea raiului pămîn- 
tean şi a desfătărilor făgăduite de-a lungul vieţii noastre 
lumești. Dimpotrivă, în lumea legionară, noi, nu numai 
că ne mîndrim cu nepăsarea față de moarte, dar ne 
fălim cu iubirea de moarte. 

Asta a fost ieri. Azi dimineaţă, însă, cîţiva străini 
de neam şi-au permis să pîngărească, în parlament, 
acest sacru principiu al mîndriei de moarte, cu niște 
interpelări străine de interesele neamului. Sint supă- 
rați că alături de legionari, au venit la înmormîntare 
şi ambasadorul Germaniei, și ambasadorul Italiei, gi 
fostul ambasador al Spaniei, trecut azi de partea anti- 
republicanilor, şi secretarul legaţiei portugheze, şi secre- 
tarul legaţiei japoneze ! După cîte spun ei, înmormîn- 
tarea ar fi fost o manifestaţie organizată de un partid 
politic romîn — astfel că participarea unor reprezen- 
tanţi străini ar fi un amestec în treburile interne ale 
țării, nepermis de uzanţele diplomatice normale. 

— Noi ştiam, a spus Robert Cernescu, fruntaş naţio- 
nal-țărănist, că spre mîndria acestei ţări, epoca în care 
consulii străini se amestecau în luptele partidelor noastre 
a dispărut încă de pe vremea divanurilor ad-hoc şi 
credeam că sentimentul de demnitate naţională impune 
oricărui patriot să împiedice reîntoarcerea, sub orice 
formă, a unei asemenea epoci de tristă amintire. 

Din banca lui, Traian Săpunaru se ridică să-l com- 
bată pe Robert Cernescu: 

— Rog pe domnii naţional-ţărănişti să nu vorbească 
despre demnitate naţională, pînă nu vor lămuri afacerea 
Skoda ! 

— Ba să nu vorbeşti dumneata ! fi ripostă doctorul 
Bratu. Nu mă gîndesc la alea treisprezece milioane. 

Dar de trei săptămîni te tot întrebăm cum se face că, 
după ce ai venit de la Berlin cu toate asigurările că 
Hitler nici n-are de gînd să se atingă de frontierele 
noastre, n-a apărut în presa germană nici un cuvînt 
care să confirme că spui adevărul ! 

Ca să răspundă, Traian Săpunaru îşi încrucişă bra- 
ţele, spre a-şi da micul său aer cezarian: 

— Tuturor celor care mă sîcîie cu frontierele, le 
dau un singur răspuns: lagărul de concentrare. Acea- 
sta-i aşteaptă cînd voi veni la putere: lagărul de 
concentrare ! Să şi-o bage bine în cap! 

— Altă afacere! strigă Bagradian. Probabil că ai 
şi cerut un deviz pentru lagărele astea de concentrare ! 

— Ce-i trebuie un deviz? răspunse Leahu. Lui îi 
trebuie devize ! 

— Pot să jur că a şi luat un comision de pe acum | 
făcu doctorul Bratu. 

Necăjit că încă n-a izbutit să-i sperie pe membrii 
opoziţiei, Traian Săpunaru îşi descrucişă braţele şi 
se aşeză cu multă discreţie la loc, ca şi cum nu pe el 
l-ar privi toate astea. 

Arghir, care între timp se amuza pe spinarea preşe- 
dintelui naţional-creştinilor, luă cuvîntul și vorbi, 
ca-ntotdeauna, îndurerat: 

— Eu cred în ordine, eu cred în libertate, eu cred 
în vechea datină la care au muncit toate popoarele 
i care ne-au adus cu suferințe fără număr pînă aci. 
n Spania, un popor se bate de o parte și de alta, fiecare 
pentru ordinea pe care o înţelege. Doi tineri romîni 
au căzut eroic acolo pentru o credinţă. Dar la înmor- 
mîntarea lor puteau să lipsească miniștrii străini. 

În schimb, Bratu fu, ca-ntotdeauna, vehement: 

— Doi tineri au murit eroic pe cîmpul de luptă. 
Dar ce a căutat ministrul Spaniei la înmormîntare? 
Protestez cu toată energia în numele democraţiei! 

Cînd toate atacurile opoziţiei fură epuizate, luă 
cuvîntul Vancea, în numele guvernului: 

— Toată adunarea, toată ţara este de acord că 
doi tineri au căzut eroic în Spania — precum a spus 
ilustrul nostru profesor Arghir — pentru o credință 
a lor. Totuşi, guvernul s-a sezisat de cele relatate cu 

privire la miniștrii străini care au participat la înmor- 
miîntare și ține să vă comunice rezultatul intervențiilor 
noastre pe lingă guvernele străine respective. Ambasa- 
dorii despre care se zice că ar fi participat la înmor= 
miîntare, n-au participat la înmormintare. Ministrul 
Germaniei a participat cu titlu personal şi din proprie 
inițiativă la ceremonie. El n-a crezut că un asemenea 
gest de simplă pietate va fi interpretat ca un act politic. 
Trebuie să ştiţi apoi, că deşi a fost invitat la ceremonia 
de la mormiînt, nu s-a mai dus. 

— Domnul ministru Vancea glumește ! strigă Bratu. 
Ba spune că ministrul Germaniei n-a participat la 
înmormîntare, ba spune că a participat din proprie 
inițiativă. Şi după ce spune că a participat din proprie 
inițiativă, recunoaște că n-a fost la înmormîntare din 
proprie iniţiativă, ci a fost invitat. Noi vrem să ni se 
răspundă clar: a participat sau n-a participat — şi 
unde a participat? 

Primul ministru Trişcă se ridică să dea explicaţii: 

— Domnilor, colegul meu Vancea a fost greşit 
înțeles: ministrul Germaniei a participat la ceremonia 
religioasă... să ne înţelegem: numai la ceremonia 
religioasă de la biserică. Şi nimic nu demonstrează că 
faptul de a asista la o ceremonie religioasă... 

— ... în uniformă de zile mari! îl completă, furios, 
Bratu. 

— Asta este o chestie personală a ministrului Ger- 
maniei ! răspunse Trişcă. Prin urmare, faptul că a 
luat parte la ceremonia religioasă nu demonstrează 
că ministrul Germaniei ar fi avut vreun gînd de imixtiune 
în treburile lăuntrice ale Romîniei. Am, în această 
privinţă, toate asigurările guvernului german care şi-a 
exprimat speranţa că, spre a se menţine intacte bunele 
raporturi de prietenie care există între Germania şi 
Romiînia, guvernul romîn va binevoi să considere inci- 
dentul închis. 

Membrii opoziţiei se uitară unul la altul ca să-și 
împărtășească acelaşi gînd: Germania amenință. Jugă- 
naru sări: 

— În aceste momente grele, înțelegem să trecem 
peste neînțelegerile celelalte și să facem zid în jurul 

guvernului. Interesele țării cer să nu facem dificultăţi 
vernului. 

Era mai mult decit se aştepta guvernul. După ce 
aplauzele unanime încetară, Trişcă răspunse în emoția 
generală: 

— Domnilor, vă mulțumesc pentru înaltul vostru 
patriotism şi mă angajez să iau toate măsurile ca 
ordinea să fie respectată, de indiferent cine o fi, fără 
nici o consideraţie şi nici o favoare. Nu mai e vremea 
vorbelor. A venit vremea faptelor. Trebuie să fim mai 
energici ca pînă acum în conducerea administrativă a 
țării, mai energici ca pînă acum în păstrarea ordinei 
în stat. 

La interne, peste o jumătate de oră, Vancea începu 
să fie mai energic ca pînă acum în măsurile ce trebuie 
luate pentru păstrarea ordinei publice, într-o scurtă 
conferință cu Belciug, subsecretarul lui de stat. 

— Ce se aude pe la Snagov? 

— Toate-s în ordine! 

— Nicolae? 

— Nici nu mișcă ! 

— A încercat cineva să ajungă la el? 

— Nimeni ! 

— Mă, Belciug! Nu prea-mi vine a crede! 

— Domnule ministru, puteţi să aveţi toată încre- 
derea! Nimeni! Am oameni siguri! Cum se apropie 
unul, l-au şi înhăţat... poate fi el şi mitropolitul! 

Convins, Vancea începu să examineze cealaltă pro- 
blemă care priveşte ordinea publică: Frontul democratic. 
Frontul democratic încheiat între partidul comunist, 
Frontul plugarilor, Madoszul și Blocul democratic 
trebuie spart. 

— De altfel, zise Vancea, tot sîntem în ajun de 
7 noiembrie, așa că tot trebuie să faci arestări! Fă 
arestări ceva mai substanţiale! 

Belciug, care se gîndea mult la problemă, spuse: 

— Domnule ministru, ştiţi ce mă întreb de cîtăva 
vreme? De ce-i arestăm pe comunişti în ajunul zilei 
de 7 noiembrie? 

— Încă nu ştii? Pentru că ruşii au făcut revoluţie 
la 8 noiembrie | 

— Ştiu, domnule ministru ! Dar dacă ruşii au făcut 
revoluţie la 7 noiembrie, unde scrie că și ăştia, ai noştri, 
vor să facă revoluţia lor tot la 7 noiembrie? Poate au 
de gînd s-o facă la 6 noiembrie ! Poate la 8! 

Vancea găsi că Belciug nu-i lipsit de bun simţ. 

— Ai dreptate, Belciug! îi zise el. Dar ce 
propui? 

— Să-i arestăm pe toţi... şi... 

Reteză cu mîna un cap ipotetic: 

— ... pi-i achităm|! 

Vancea se cutremură de oroare: 

— Să-i achităm pe toţi? Și ce o să spunem Franţei 
şi Angliei? Nu te gîndeşti? 

Cum se întilneau, se certau. Se întilneau şi se certau. 
Carol trimisese azi după el, la Snagov, unde-i dăduse 
domiciliu forţat, să se certe. Și Nicolae veni şi cearta 
începu. Cu aceleaşi vorbe, cu aceleași gesturi, cu aceleuşi 
injurii şi ameninţări. Amîndoi impulsivi, amândoi orgo- 
lioși. amîndoi irascibili, nu vroiau să cedeze nici măcar 
în limbaj. Cum îl văzu pe Nicolae că intră pe ușă, Carol 
se şi răsti la el. 

— Mă, tot nu ţi-a venit mintea la cap, mă? 

Nicolae îi răspunse şi mai răstit: 

— Ce vrei, domnule? De ce m-ai chemat? Să mă 
sperii cu istericalele tale? 

Carol holbă ochii să-l înghită de viu: 

— Ai înnebunit, mă? Eu sînt rege, mă! Uiţi, 
pesemne, că sînt regele tău ! Regele tău]... 

— Să uit? Dar cine te-a făcut rege? Nu eu? Aşa 
că te rog, mie să nu-mi porunceşti. Să porunceşti mă-ti, 
dacă-ţi face plăcere !... Cu mine să fii cuviinciosl 

De furie, Carol nu mai avu putere să fie nici măcar 
furios. Epuizat, se lăsă să cadă în fotoliu și încercă 
să-i vorbească lui Nicolae mai dulce: 

— De ce nu eşti om de înţeles, Niki dragă? Tu nu 
vezi că aşa nu mai merge? Nu vii nicăieri, umbli supărat, 
mă înjuri peste tot | Ce rost are? Ne facem de rîs! Să 
fim doi fraţi şi să nu ne putem împăca I 

Pe Nicolae. tonul blind al lui Carol nu-l putea înşela. 
Prudent, îşi păstră atitudinea agresivă, ca să-i răspundă: 

— Să mă-mpac? Îmi pui condiţii şi zici să mă 
împac ! ze ei inta SERA 

— Ce condiții îți pun, Niki? N-am pomenit de con- 
diţii şi nici n-am ce condiții să-ți pun! Ce condiții aş 
putea să pun unui frate? Dar oricît aş vrea să închid 
ochii, nu pot !... Trebuie să te desparţi de nevastă-ta. 
Un prinţ al casei de Hohenzollern cu o femeie ca asta... 

— Mai bine ţi-ai vedea de femeile tale ! îi răspunse 
Niki, gifiind sub greutatea ineultei. Cel puțin a mea e 
cinstită | Am cu ea doi copii 1... O iubesc !... Și dacă 
ţie nu-ţi place pentru că n-ar fi de neam, să-ţi fie de 
bine | Noroc că Duduia ta e de neam! Și dacă ţie ţi-e 
ruşine să vin în lume cu ea, te priveşte. Dar pe 
mine lasă-mă-n pace ! Vreau să fiu liber ! Renunţ la toate 
titlurile mele şi-mi văd de treburi ca oricare altul... 

O ! gîndi Carol, care-şi trecu mîna peste obraz, ca 
să-şi şteargă un zîmbet răutăcios. Renunţi la toate 
titlurile tale? Ar fi nostim să mai ai şi pretenţia să 
te las prinţ, ca tu să mai poţi trage sforile din umbră, 
în voie! O înjuri pe Lenuţa! Nu-ţi place! Aşa zici 
oricui te ascultă: că Lenuţa e o tîrfă și că o tirfă nu 
trebuie să pîngărească blazonul casei de Hohenzollern | 
Şi vrei să-i faci pe toţi să creadă că asta te doare!... 
Te doare în coate... Mult îți mai pasă dacă aia pe 
care o iubesc e un înger sau o femeie de stradă! Aşa 
cum Îmi pasă şi mie dacă nevastă-ta e de viţă regală 
sau nu! Aşa cum îi păsa mamei în urmă cu ani, cu 
cine trăiesc ! Alta te supără: că eu sînt stăpînul! Asta 
o speria și pe mama: că nu ea va rămîne stăpînă după 
moartea tatii, ci eu. De aia o înjuri de ani de zile pe 
Lenuţa mea: ca să-ţi croieşti drumul spre tron! hi 
culegi simpatii printre ofițeri. Legionarii îți iau apă- 
rarea. Dacu îşi pune în tine toate speranțele. Naziștii 
îți fac cu ochiul. Şi unii bancheri din apus... Ştiu tot! 
Faceţi front comun să mă alungaţi ! Şi mie nu-mi plac 
fronturile. Este vremea s-o ştii! Aşa că, frate dragă, 
prinț nu mai rămii| Zici că renunţi la toate titlurile 
tale |... Doar pentru asta-i şi găsesc cusururi nevesti-ti: 
ca să te împing să renunţi la titlurile astea! Şi-o s-o 

faci! Mi-eşti doar frate! Încăpăținat ca şi mine!... 
Dar să nu-ţi închipui că dacă-mi ești frate, o să-ţi meargă 
şi ție să-ţi laşi vreo portiță deschisă! Am eu grijă! 

Şi Carol, după ce-și făcuse faţă de sine datoria de 
rege să-l silească pe Nicolae să renunţe la titlul de prinţ, 
îşi făcu datoria de frate să insiste pe lingă Nicolae să-și 
păstreze acest titlu. 

— Niky, zise el tandru, nu se poate să renunţi! 
Este prestigiul familiei noastre în joc! 

— Nu se poate? Dar tu, cum ai renunțat de trei 
ori la titlul de prinţ moştenitor ! Dar Eduard al VIII-lea 
cum a renunţat la tron? Numai eu n-am voie? Pentru 
că așa vrei tu? 

— Nu pentru că aşa vreau eu, ci pentru că nu permite 
statutul casei regale ! 

Era picătura care făcu să se reverse toată fierea 
adunată în sufletul torturat și scîrbit al fratelui Niky. 

— Ascultă, bre, aici! răcni el la Carol, vîrîndu-i 
pumnul sub nas. Eu nu sînt o lichea de-a ta, să mă 
aiureşti cu statutul casei regale. Nu mai vreau să ştiu 
de nimic! Şterge-mă din lista familiei regale, dă-mi 
partea mea din avere și am isprăvit! Du-te dracului 
cu statutul casei tale regale cu tot! 

Carol se lăsă cuprins iar de furii: 

— Mă, ţi-ai pierdut capul, mă... Aici vorbeşti cu 
regele tău, nu cu fratele tău! Auzi sau n-auzi? Cu 
regele tău ! 

— Rege? Ei fi tu rege la cine ei fi, dar la mine nu 
eşti decît un rahat! Mă p... pe un rege ca tine! Un 
golan și un derbedeu ! Asta ești! Un golan care nu-și 
mai încape în piele de fudulie! 

Nicolae îi mai spusese regelui de atitea ori cuvinte 
grele, dar niciodată n-a folosit termeni atît de tari 
ca să-și exprime sentimentele lui fraterne. Ameţit, 
regele rămase pironit în mijlocul camerei, și nu-și reveni 
decit numai după ce-l auzi pe Nicolae trîntind ușa. 
În momentul acela se trezi în Carol întreaga lui demni- 
tate regească. Mugind și înjurînd, apucă revolverul de 
pe birou și se aruncă după Nicolae care se îndrepta 
cu pași iuți spre scară. 


— Măgarule ! urlă Carol. 

Şi trase un foc după el. Un țipăt de groază îl trezi. 
Cineva căzu jos. Dar nu era Nicolae, ci o femeie. 

— Ai rănit-o pe mama, banditule! strigă Nicolae, 
care se aplecă asupra maiestăţii sale Maria. 

Scos din minţi, Carol agită de departe mîna în care 
ţinea revolverul: l 

— A, ce noroc ai... Tu... 

Dar din pricina valeţilor care, atraşi de zgomot, 
năvăliseră pe sală, trebui să-și termine ideea în engleză: 

— ... sun of a bitch! 

— Et ta sæur! îi răcni Nicolae în franceză, din 
același delicat îndemn la discreție. 


+ 


Consiliul de coroană fu convocat de urgenţă. După 
doisprezece ani, mai toţi şefii politici adunaţi în 1926 
sub preşedinţia regelui Ferdinand spre a-l lipsi pe 
Carol de drepturile lui de prinț moștenitor, pentru 
că nu vroia să renunţe la femeia pe care o iubea, se 
adunau acum sub președinția lui Carol, să lipsească 
pe prinţul Nicolae de drepturile lui de alteţă regală, 
pentru că nici el nu vroia să renunţe la aleasa inimii sale. 

Ministrul de justiţie făcu un scurt raport asupra 
situaţiei celui în cauză: 

— În octombrie 1931, principele Nicolae a con- 
tractat în comuna Tohani, judeţul Buzău, căsătoria 
sa cu femeia Maria Georgescu. Căsătoria a fost decla- 
rată nulă, întrucît a fost făcută împotriva prevederilor 
art. 13 din statutul casei regale. După șase ani, prințul 
revine asupra botărtrii guvernului din 1931 şi vrea 
să-şi valabilizeze din nou căsătoria. S-au făcut diferite 
demersuri pe lingă principe. Dar toate au fost zadamice. 
Întrucît hotărîrea prințului este irevocabilă, guvernul 
se vede obligat să aplice art. 13 din statutul. casei regale, 
prin care principele încetează de a mai face parte din 
familia domnitoare și decade din toate drepturile sale, 
Prin aceasta, principele pierde și toate însărcinările 
pe care le deţine în armată. lată acum și scrisoarea 
prin care prinţul ne face cunoscut că este decis să nu 
renunţe la soţia sa. 

Cum începu să citească scrisoarea, pe toți capii 
politici ai țării îi podidi plînsul. Plingea mareșalul 
Neaţă, plingea Crai-Voievod, plingea Arghir, plingea 
Aureanu, plingea Jugănaru... Dar mai sfişietor decit 
toţi, plingea Carol. De ieri, de cînd s-a certat cu Nicolae, 
avea o mîncărime, pe cît de chinuitoare, pe atît de 
bine venită: plingea într-una. Plinse deci, în hohote, 
cînd trebui să ia cuvîntul în consiliu. 

— Este fratele meu, zise el, şi-i sînt dator o recu- 
noștinţă nemărginită pentru dragostea ce mi-a arătat-o, 
atît în anii mei de pribegie, cît şi după restauraţie... 
Aţi luat cunoştinţă de cuprinsul scrisorii lui. Sînt senti- 
mente înalte din punct de vedere omenesc. Ca frate 
şi ca om, mi se frînge inima de durere. Dar ca rege, 
nu pot, nu-mi este îngăduit să mă arăt slab cînd este 
vorba de unul dintre ai mei. Ar fi să micşorez autoritatea 
pe care trebuie s-o aibă tronul. Rog pe scumpul meu 
frate să mi-o ierte. Dar de aci înainte, trebuie să-l şterg 
eu însumi, cu mîna mea, din lista familiei regale a ţării. 

Şi nemaiputînd suporta atita durere, fugi hohotind 
din camera de consiliu pe culoar, unde se ciocni nas 
în nas cu Nicolae. 

— Uită-te ! îi zise Carol. Pling ! Mi-s ochii în lacrimi | 

Nicolae îl străpunse cu o privire plină de ură şi-i 
strigă: 

— Scarpină-te | 

Şi Carol se scărpină. 


XXII 


Împins de excesivele lui scrupule constituționale, 
Carol se uită în calendar şi constată că opoziţia național- 
țărănistă are dreptate: se împlinesc exact patru 
ani de cînd guvernează naţional-liberalii. Este limita 
maximă îngăduită de legi unui partid să stea la putere. 
Regele este obligat, așadar, să demită pe liberali și 
să întrebe ţara din nou care guvern i-ar face mai multă 
plăcere. Disciplinat, regele se supuse prevederilor consti- 
tuţionale şi, după ce conccdie pe liberali, chemă la el 
pe șeful naţional-țărăniștilor și-l rugă să-i spună cinstit 
ce preferă: un nou guvern naţional-liberal, sau un guvern 
naţional-ţărănist ? 

Jugănaru răspunse, pe cît de sincer, pe atit de spon- 
tan: 

— Din toate punctele de vedere, puterea se cuvine 
partidului naţional-ţărănist. Mai întîi... 

— Dragă Jugănarule, te rog! îl întrerupse Carol 
cu o privire directă și caldă. Nu-i nevoie să-mi demons- 
trezi. Te cred pe cuvînt ! Viitorul guvern va fi național- 
țărănist. lată-ne, așadar, acolo unde am vrut amindoi 
să ajungem: la un regim naţional-țărănist. Acuma, 
partidul dumitale, refăcut şi odihnit, își va putea da 
întreaga măsură a capacității sale. Vreau o guvernare 
național-țărănistă lungă, pentru că sînt obosit de atitea 
încercări... Prin urmare, Jugănarule, îţi iei toată 
răspunderea, da? 

— Mi-o iau, sire! 

— Splendid ! zise Carol. Îţi mărturisesc că este 
pentru mine o zi mare. Voi avea, în sfîrșit, la guvern, 
un partid închegat, puternic, pregătit, cu toate garan- 
ţiile posibile de seriozitate şi cinste. Va fi o guvernare 
care va rămîne în istorie, Jugănarule ! 

Carol sclipea. Vorbind despre istorie, știa că înscrie 
încă o pagină excepţională în istorie. În faţa lui stătea 
şeful unui partid de parveniţi mai vechi și mai noi, 
băgaţi în toate trusturile și cartelurile întemeiate în 
țară după război, de englezi, de americani, de germani, 
de francezi, de italieni, de suedezi, de olandezi — şi 
împărţiţi în trei categorii. Două mai vechi: intransigenţii 
şi carolingienii — și una mai nouă: caroberiștii. În 
categoria caroberiștilor intrau și intransigenţii și caro- 
lingienii. Toată pătura suprapusă naţional-țărănistă era 
caroberistă, pentru că, fiind intransigentă, avea încli- 
naţii carolingiene. Acriţi de atîția ani de opoziţie, furioși 
pe conducerea partidului, decepţionaţi de atitea înfrîn- 
geri, sensibili și certăreți, membrii cremei național- 
țărăniste își trăgeau porecla de « caroberiști », de la 
vestita berărie « Carul cu bere », unde se adunau la un 
pahar cu bere, să-și scoată ochii, să se înjure, să se 
provoace la duel, să se amenințe unul pe altul cu Skoda 
— numai pentru că regele nu se îndură să le dea puterea 
măcar pentru un an. Și acest partid de intransigenți, 
caroberiști și carolingieni își iau răspunderea, prin 
Jugănaru, să dea țării un guvern menit să rămînă în 
istorie, 

— Sire, îl auzi Carol pe Jugănarau, ne simţim în stare 
să răspundem speranţelor pe care vi le puneţi în noi! 

— Jugănarule, să nu uiţi că trebuie să păstrăm 
încrederea ţărilor democratice. .. Libertate şi energie... 
Democraţie și severitate... Așa văd eu guvernarea 
naţional-țărănistă | 

— Aşa o văd şi eu, sirel... De altfel, am și adus 
cu mine programul nostru de guvernare. 

— Dă-i drumul | făcu entuziast Carol, care se așeză 
să asculte mai bine. 

Jugănaru începu: 

— Întreaga acţiune de guvernare va fi călăuzită de 
ideea întăririi statului prin solidarizarea tuturor claselor 
sociale și a tuturor categoriilor profesionale, munci- 
toare şi producătoare, în aceeași sforțare viguroasă 
de creaţiune și producţiune, de propăşire generală și 
de apărare a ţării. 

— Subscriu cu ambele mîini! făcu regele, care 
urmărea cu mult interes cele citite de Jugănaru. 

— Realizarea grabnică a unei ordine desăvirşite, 
bazată pe respectul legilor şi pe sancţionarea exem- 
plară a oricărei abateri, atît din partea cetăţenilor cît 
şi a celor însărcinaţi cu paza legilor | 

— Subscriu cu ambele mîini ! 

— Organizarea raţională a unei justiţii care, mai 
presus de toate, să asigure tuturor împărțirea drep- 
tăţii, înlăturînd orice abuz și sancţionind repede orice 
vină. 

— Subscriu cu ambele miini | 

Jugănaru, fără să-și ridice ochii, făcu o scurtă 
pauză — apoi, continuă, silabisind fiecare cuvînt: 

— Înzestrarea armatei pînă la limita maximă a 
resurselor financiare ale ţării | 

Regele se ridică şi întinse mîna lui Jugănaru să-l 
felicite: 

— Jugănarule, dacă am greșit vreodată față de 
dumneata, te rog să mă ierți! Eşti un mare patriot 
şi ţara trebuie să fie fericită că de azi înainte desti- 
nele ei vor fi în mîna dumitale... 

Dar Jugănaru, modest, făcu: 

— Sire, încă n-am isprăvit | 

— Nici nu trebuie | Din tot ce mi-ai citit pînă acum, 
îmi dau perfect seama că restul programului dumitale 
de guvernare nu poate fi animat decit de același înalt 
patriotim | 

— Sire, insistă Jugănaru, poate ar fi bine să ştiţi 
cele ce ne propunem în politica externă | 

— Ai dreptate! recunoscu regele. Politica externă 
este o problemă extrem de delicată şi merită toată 
atenţia. Spune ! l 

— În raporturile cu celelalte state, citi Jugănaru, 
se va urmări în primul rînd consolidarea hotarelor 
țării prin strîngerea legăturilor cu aliații, prin urmă- 
rirea acelorași țeluri de pace, întemeiată pe respectul 
tratatelor în cadrul Societății Naţiunilor și a securi- 
tății colective, prin menținerea de raporturi de bună 
şi sinceră vecinătate cu statele înconjurătoare şi prin 
stringerea relațiunilor cu toate celelalte state de care 
ne leagă interesele noastre economice, fără a ne ames- 
teca în disputele ideologice dintre ele. 

— Splendid ! făcu regele. Fără a ne amesteca în 
disputele ideologice dintre ele !... Noi avem grijile și 
nevoile noastre ! De ce să ne mai amestecăm în dispu- 
tele ideologice ale altora? Ei se ceartă, ei se împacă... 
treaba lor! Este, cu punct și cu virgulă, convingerea 
mea. Încă o dată, sînt încîntat că am găsit în dumneata 
un om cu care mă înţeleg atit de bine! Mai e ceva? 

— Nimic, sire | 

— N-ai de pus nici o condiţie? 

— Nici una, sire | 

— Nici eu! zise regele. Deși, de fapt aș avea... 
Precum ţi-am spus, vreau un guvern naţional-țărănist 
tare. Dar, ca să fie tare cu adevărat, mi-ar place să-i 
văd din nou pe toţi naţional-țărăniștii adunaţi sub 
același drapel naţional-țărănist. Sînt? 

— Evident că sînt, sire! 

— Nu lipsește nimeni? 

— Nimeni, sire | 

— De pildă, Crai-Voievod... 

Jugănaru păli. Regele vrea să i-l impună pe Crai- 
Voievod. Pe Crai-Voievod cu care nimeni din partid 
nu mai vrea să aibă de-a face! 

— Nu înţeleg, sire! zise, cu glas stins, Jugă- 
naru. 

— De ce? întrebă regele, mirat. Nu văd întrucît ar 
fi nefiresc ca naţional-țărăniștii să colaboreze cu național- 
țărăniștii ! Nu intră în vederile dumitale? Nu sînt 
copiii aceluiași partid? Chemaţi-l pe Crai-Voievod cu 
frontul lui romînesc, daţi-vă mîna și lucraţi împreună. 

— Dar Crai-Voievod are un program al lui! 

— Parcă dumneavoastră n-aveţi? 

— Sînt incompatibile, sire | 

— Ajustaţi-le ! 

— Nu există nici un mijloc de înţelegere! 

Regele se ridică: 

— Trebuie să fie! Crai-Voievod este absolut indis- 
pensabil unei guvernări naţional-ţărăniste ! 

— Indispensabil? 

— Aşa cum se aude, domnule Jugănaru: in-die- 
pen-sa-bil | 

Jugănaru nu mai avea nevoie de nici o lămurire în 
plus: regele se ţine de farse, cu constituţia în mînă. 
Nici gînd n-are să-i dea sarcina de a alcătui noul guvern. 
L-a chemat ca să-și bată din nou joc de el! Asta, după 
ce i-a făcut atitea servicii nu numai cînd a fost la putere, 
dar și în toţi anii aceștia de opoziţie și după ce și-a 
împins devotamentul pînă acolo încît a acceptat să 
defileze de 10 mai în pelerină de cavaler, ca să se strice 
lumea de rîs pe socoteala lui! Şi acuma, uite recunoș- 
tință ! Recunoștinţa lui Carol II, regele ţăranilor !... 
Dar toate-şi au un sfîrșit. De data aceasta, gluma regelui 
-Carol va fi pedepsită. Președinția partidului național- 
țărănist trebuie să treacă, efectiv, în mîna lui Dacu ! 
Partidul naţional-ţărănist trebuie să fie de aci înainte 
intransigent ! Să-l vedem atunci pe regele ţăranilor 
ce va mai spune! 

ncovoiat, cu ochii în jos, cu obrajii aprinși parcă 
ar fi fost pălmuiţi, Jugănaru își smulse, penibil, cuvin- 
tele din gură: 

— Sire, daţi-mi voie ca înainte de a răspunde, să 
raportez comitetului meu executiv! , 

— De acord! Dar repedel!... Țara nu poate sta 
fără un guvern ! 


Într-o cameră de alături, Trişcă, fost pînă aseară 
prim ministru al ţării, aștepta să-i vină rîndul la consul- 
tație. Ca să-i treacă vremea, citea rapoartele primite 
de la Belciug cu privire Ja activitatea acelui « Verein 
der Auslandsdeutschen» sau « Asociaţia germanilor din 
străinătate», care a început să facă mare agitaţie, 
mai cu seamă în Ardeal, în jurul asupririlor la care 
ar fi supusă minoritatea germană din Romiînia. « Aso- 
ciaţia» susţinea că germanii din Rominia nu sînt lăsaţi 
să se cultive în limba lor maternă și că sînt lipsiţi de 
orice publicaţie germană. Prin aceasta, Romînia calcă 
tratatul minorităţilor. Indignarea « Asociaţiei » îl îmboldi 
pe Trișcă să întindă, rizind, hiîrtia, lui Traian Săpunaru 
care-și aștepta și el rîndul: 

— Citește 1... Cică am călca tratatul minorităţilor | 
Noi îl călcăm și Hitler îi ia apărarea ! 

Traian Săpunaru citi şi-i răspunse lui Trişcă, mirat: 

— Şi ce ai vrea, domnule Trişcă? Să polemizezi cu 
Hitler pe chestia minorităţilor ? 

Trișcă voi să-l asigure pe Traian că nici nu se gîn- 
dește să polemizeze cu Hitler, dar un valet deschise 
uşa: 

— Domnul Trişcă | 

Regele îl aştepta nerăbdător: 

— Trişcă, Dumnezeu mi-e martor că m-am pus în 
regulă cu constituţia! Am stat de vorbă şi cu Jugă- 
naru... Așa că te-aș ruga să fii atît de bun şi să-ţi 
refaci guvernul îndată | 

— Cu alegeri? 

— Cu alegeri! Cum cere constituţia ! 

— Sire, după constituţie, sîntem tari! 88%, din 
scaune vor fi ale noastre! 

— Așa să-ţi ajute Dumnezeu | 


* 


Începuse să-și facă toaleta de pe la patru după 
amiază și la şapte încă nu isprăvise. Dulapul era deșertat 
şi costumele se lăfăiau pe divan, pe scrin, pe masă. 
Colecţia de cravate era aruncată, claie peste grămadă, 
pe jos. Zeci de perechi de pantofi, făceau munte lîngă 

radiator. Cămășile împodobeau toate fotoliile şi tabu- 
retele. Totuşi, omul nu se putea hotărî. Pipăia, se 
îmbrăca, se uita în oglindă — dar astăzi, nici oglinda 
nu era destul de încăpătoare să-l poată cuprinde. Se 
apropia; se îndepărta, se întorcea spre dreapta, se întorcea 
spre stînga... Un adevărat chin! Dar nu s-ar fi putut 
spune că chinul l-ar fi obosit, pentru că, după ce se 
văzu îmbrăcat, își mai turnă şi parfum. Un pic pe 
batistă... un pic pe mustață... cîte un pic în ambele 
alme... astfel că, omul, după ce-și aranjase o ţinută 
ameţitoare, începu să și miroase în chip convenabil 
de ameţitor. 

Dar de ce ţinea să fie el atît de bine îmbrăcat şi bine 
parfumat? Făcea vreo meserie care-i cerea parfum și 
eleganţă? După gulerul lui ţeapăn și înalt, care-i dădea 
un aer de severitate rigidă, nu s-ar fi putut spunel 
Se ducea poate la vreo vedere? Posibil, deși virsta 
pe care i-o trăda faţa făcea puţin probabilă această 
eventualitate. Atunci avea un rendez-vous cu vreo 
femeie ?... Rendez-vous cu o femeie? Pentru cei care 
nu știau cine e personajul, prezumția își avea un temei. 
Cei care-l cunoşteau, însă, ar fi ris. Rendez-vous cu o 
femeie?... Cine? Ăsta? Păi ăsta-i doar Dacu!... 
Dacu, fostul şi de cîteva zile noul președinte al parti- 
dului naţional-țărănist. Dacu intransigentul, pe care 
naţional-țărăniștii, în miînia lor oarbă, l-au pus iar în 
fruntea partidului, pentru ca regele să ştie că au devenit 
şi ei intransigenţi ireductibili și adepţi învergunaţi ai 
politicii de șah la rege!... 

n acest caz, însă, de ce s-a îmbrăcat atît de ele- 
gant şi de ce s-a stropit cu atîta parfum domnul 
Dacu? 

Costumul și parfumul intrau în planul de acţiune a 
partidului contra lui Carol, care trebuie silit să reintre 
în limitele permise de constituţie. Rendez-vous avea 
Dacu ! Dar nu cu o femeie, ci cu un bărbat! Cu Aureliu 
Cziucziewicz, conducător de fapt, deşi neoficial, al 
partidului « Totul pentru țară». Amîndoi bărbaţii de 
stat își dăduseră întîlnire spre a stabili condiţiile unui 
cartel electoral. Pentru această întîlnire şi-a ales șeful 
partidului național-țărănist cu atita pedanterie cos- 


tumul. Dar nu ca să facă o impresie bună asupra lui 
Aureliu, pe care-l cunoştea mai de mult și cu care în 
decursul ultimilor ani avusese nenumărate întrevederi, 
Ci, ca regele să afle că pentru Dacu, o întîlnire, în aceste 
împrejurări grele, cu Aureliu Cziucziewicz, este o sărbă- 
toare — care, prin consecinţele ei asupra evoluţiei 
dictaturii regale, se va înscrie printre marile sărbă- 
tori naţionale. .. Toate forţele şi toate energiile trebuie 
concentrate împotriva dictaturii regale. Cu regele și cu 
monarhia, Dacu n-avea nimic: 

— Trebuie să știți, zicea el, că nimeni în țara aceasta 
nu este mai atașat ca mine sistemului monarhic consti- 
tuțional. Sînt foarte puţini care să cunoască și să apre- 
cieze ca mine imensele calităţi ale suveranului. Îl 
iubesc din tot sufletul. Casa mea e plină cu portrete 
de-ale maiestăţii sale Carol II... zf: rău cit doresc 
maiestăţii sale regelui Carol II, tot atit să-mi dea mie 
și membrilor familiei mele, bunul Dumnezeu ! 

Ceea ce combătea Dacu era numai dictatura regală. 

— Eu sînt democrat, proclama Dacu, adică sînt de 
părere că toate drepturile vin de la popor şi trebuie 
îndeplinite de popor. La noi, însă, cine e democrat, e 
declarat bolşevic şi comunist. Eu sînt democrat con- 
vins, dar sînt contra bolşevicilor. Eu am luptat contra 
comunismului şi o dată, în Ardeal, numai într-o sin- 
gură zi, am arestat șase sute de comuniști. Adversarii 
noștri susțin că eu și Jugănaru am fi bolșevici. Dar 
noi sîntem pentru o democraţie naţională, sau, cum 
bine a definit-o Jugănaru, pentru o democraţie corijată. 
Masele nu judecă. Masele simt. Cred că pornind de la 
acest adevăr, vom putea stîrni un curent pentru demo- 
crația corijată. Astăzi stăpinesc curentele. Ele decid. 
Curente se nasc din anumite sentimente și anumite 
necesități materiale. Dar necesităţile acestea reale, au 
mai puţină importanță decît partea sentimentală. 
Avem două exemple: Mussolini a devenit stăpînul 
Italiei și Hitler a devenit stăpînul Germaniei, exploa- 
tînd această parte sentimentală. Hitler în Germania și 
Mussolini în Italia, prin voinţa lor nestrămutată, au 
reușit să trezească conștiința naţiunilor respective, 
ajungind la realizări invidiate de întreaga omenire. 

Domnul Adolf Hitler în Germania, prin felul cum a 
ştiut să-și impună voinţa dirză, nu numai că şi-a salvat 
ţara de anumite curente care de care mai periculoase, 
dar a reuşit să concentreze asupră-şi atenția lumii. 
Faptele lor le justifică azi cu prisosință existența şi 
noi, ca spectatori obiectivi, trebuie să-i admirăm... Mai 
mult: sînt de părere că şi poporul nostru romiîn tre- 
puie să facă la fe]. Nu trebuie să cultivăm numai exi- 
enţele materiale, ci să apelăm și la demnitatea naţio- 
nală, ca poporul să nu sufere o umilință naţională sau 
cetățenească. Asta se cheamă democraţie corijată. Cînd 
este democraţie, viaţa de stat poate fi controlată de 
oricare cetăţean. Pe cînd dacă este dictatură, se adună 
cinci-şase oameni, de obicei venetici, despre care nu 
ştii de unde au venit — cum e la noi, unde nu con- 
tează națiunea, ci o camarilă condusă de o femeie 
străină de neam. Această femeie este apărată cu toate 
mijloacele statului. Este de datoria noastră să ne adu- 
năm într-o falangă pentru a dobori aceste stări de 
lucruri, care în alte părţi au dus ţările la prăpăd. 

Spre a combate dictatura aceasta a veneticilor, 
Dacu vroia o alianţă cu Aureliu Cziucziewicz și pentru 
încheierea acestei alianţe se întilniră: el, în costumul 
lui confecționat de vechea croitorie a aristocrației 
național-țărăniste Şmilovici & Şmilovici și Aureliu, în 
costum național. 

Discuţia istorică începu cu declaraţia lui Dacu: 

— Domnule Cziucziewicz, am putut constata, după 
atita vreme de cînd te cunosc, că ai calități care se 
găsesc rar în viaţa noastră politică și la conducătorii 
noştri politici: eşti un om sincer în acțiune, onest, 
consecvent şi tenace. Vrei să luptăm amîndoi împo- 
triva regelui, în alegeri? 

— Domnule Dacu, şi eu am putut constata că ești 
un om sincer în acţiune, onest, consecvent și tenace. 
De ce, dar, n-am lupta amîndoi împotriva regelui, în 
alegeri? 

— Deci, luptăm? 

— Luptăm ! 

— Dacă-i așa, să vedem pe baza cărui program | 
făcu Dacu. 

— Aşa el zise Aureliu. Pe baza cărui program! 

— Să începem ! făcu Dacu. Mai întîi politica externă. 
Eu sînt alături de marile democraţii ale occidentului, 
sînt alături de Mica Înţelegere şi de înţelegerea bal- 
canică și sînt atașat față de Societatea Naţiunilor. 

— Ba eu, replică Aureliu, sînt contra marilor de- 
mocraţii ale Apusului, sînt contra Micii Înţelegeri, 
sînt contra înţelegerii balcanice și nu am nici un ata- 
gament pentru Societatea Naţiunilor în care nu cred! 

— Atunci e perfect ! exultă Dacu. Văd că ne înţe- 
legem de minune... 

— Păi sigur că ne înţelegem! recunoscu Aureliu. 
. — Mai departe! continuă Dacu, încurajat. În pro- 
gramul meu cer ca Rominia să nu provoace Germania 
şi să nu aibă o atitudine ostilă față de Italia şi Rusia. 

— Ba nu, domnule Dacu! Ce-i aia: Romînia să nu 
provoace Germania şi să nu aibă o atitudine ostilă față 
de Italia? Eu sînt categoric pentru o politică externă 
făţişă şi activă alături de Berlin şi de Roma — și împo- 
triva Rusiei. În patruzeci și opt de ore după biruinţa 
mişcării legionare, Romînia va avea o alianță cu Ger- 
mania și Italia. 

— Admirabil ! strigă Dacu entuziasmat dincolo de 
limitele obișnuite ale temperamentului său. Văd că ne 
înțelegem bine și aici. 

— Păi sigur că ne înţelegem! 

— Apoi, domnule Aureliu, eu sînt împotriva revi- 
zuirii tratatelor ! 

— Chestia cu revizuirea tratatelor este o invenţie 
jidănească ! zise Aureliu. Mişcarea mea n-a auzit încă 
pînă acum să se fi revizuit tratatele! Despre ceea ce 
nu este, nu se poate vorbi. Așadar, eu nu sînt nici 
pentru, nici contra |... 

— Bun! făcu Dacu, care era atît de încălzit, încît 
simți nevoia să-și dea cu pămătuful pe nas. Văd că ne 
înţelegem din ce în ce mai bine! 

— Păi sigur că ne înţelegem ! 

— Eu, domnule Aureliu, sînt pentru democraţie și 
contra dictaturii ! 

— Şi eu, domnule Dacu, sînt contra democraţiei şi 
pentru un regim de dictatură legionară. 

— Atunci e cît se poate de bine, domnule Aureliu ! 
făcu Dacu, întinerit. Înțelegerea o putem semna de pe 
acum, mai ales că, după opinia mea, singurul partid 
care ar putea salva țara de desfriu și corupţie este 
partidul meu, naţional-țărănist. Țara, de altfel, este cu 
mine, Toată ţara este cu mine! 

— Nici nu încape discuţie că putem semna cartelul 
imediat. Înțelegerea dintre noi este deplină, mai ales 
că, după opinia mea, singurul partid care ar putea 
salva ţara de desfrîu și de corupţie este partidul meu 
legionar. Țara, de altfel, este cu mine. Toată ţara este 
cu mine! 

Semnară pactul electoral și se despărțiră, amindoi 
tulburați. 

— Domnule Aureliu, zise Dacu, string mîna singu- 
rului om politic sincer în acțiune, onest, consecvent 
şi tenace, din toată țara romînească. 

— Domnule Dacu, făcu la rîndul său Aureliu, strîng 
mîna singurului om politic sincer în acţiune, onest, 
consecvent și tenace, din toată ţara romînească. 

n seara aceea, Dacu nu se culcă pînă nu dădu ţării 
explicaţii de ce a făcut cartel cu legionarii: 

— Pentru că dorim să asigurăm curăţenia alegeri- 
lor, care ar trebui să însemne şi să fie o mare sărbă- 
toare, iar nu un prilej de corupţie și umilire sufletească 
a cetățenilor. Noi sîntem democrați, noi apărăm demo- 
craţia. Dorim să salvăm ţara de pericolul dictaturii 
care o ameninţă. 

În ziua alegerilor, Carol urmări cu încordare opera- 
ţiile. De o parte lupta partidul naţional-țărănist, în 
cartel cu liberalii lui George și cu legionarii — iar de 
alta, liberalii de la guvern în cartel cu Crai-Voievod. 
Celelalte douăzeci şi ceva de partide prezentau un 
interes mult mai mic, pentru că șansele lor în alegeri 
erau aproape inexistente. În general, era liniște. Lucrul 
păru foarte ciudat regelui, care-l întrebă pe Trișcă la 
telefon: 

— Ce-i liniştea asta? 


659 


— Sire, opoziţia se teme... şi se ţine prudentă! 

— Totuşi, nu cumva este prea multă linişte? 

— Nu, sire ! Este atîta cît trebuie. 

Între rapoartele telefonice pe care le primea, Carol 
îşi făcu munca cea de toate zilele: citea şi semna hirtii, 
făcea declaraţii şi consolida restauraţia. Azi, o conso- 
lida cu Beliotis. Afacerile lui Beliotis erau în plină 
prosperitate. Firma engleză Wickers-Armstrong, unde 
mare acţionar era Schnitt, a încheiat o convenţie cu 
firma cehoslovacă Skoda: Wickers se retrage de la 
uzinele Reşiţa, conduse de Schnitt, şi cedează locul 
uzinelor Skoda. Skoda, în legături de afaceri cu Beliotis, 
deschide un cîmp larg lui Beliotis la Reşiţa. Beliotis, 
prins de virtejul imaginaţiei şi spiritului său de iniția- 
tivă, a venit azi la rege să-i propună o nouă afacere: 
o uzină de tunuri la Zărneşti, lîngă Braşov. 

— Îmi trebuie un miliard trei sute de milioane, sire | 

Carol avea pentru Beliotis o afecțiune care creştea 
ori de cîte ori acesta venea să-i propună ceva care ar 
putea contribui la alinarea suferințelor neamului: un 
miliard trei sute de milioane ! Asta înseamnă... Carol 
îşi făcu calculul mintal, cu rapiditatea omului obişnuit 
să primească viaţa prin prisma procentelor, şi afacerea 
i se păru oarecum acceptabilă: 

— Dragă Beliotis, voi căuta să fac tot ce pot, ca să 
nu las ţara fără o fabrică de tunuri. Dar să știi că 
nu-mi place de loc ce mi se spune în chestia tratamen- 
tului pe care-l aplici muncitorilor din uzinele dumitale, 
aşa că mă gîndesc dacă nu fac cumva o greşeală din- 
du-ți voie să deschizi încă o fabrică. 

Beliotis era obişnuit cu trucul: grija regelui pentru 
muncitorii lui îl va costa încă un 10%. Totuşi, luptă 
să mai rupă ceva din plusul acesta: 

— Sire, dar muncitorii mei sînt foarte bine trataţi. 
Au tot ce le trebuie !... Au... 

— Un moment, Beliotis, un moment... Uite aici 
cîte memorii ai primit tu de la ei... și uite aici cîte 
plingeri a primit ministerul. Nu-i lași să se organi- 
zeze în sindicate, le dai salarii că abia au cu ce-și ține 
sufletul, îi silești să lucreze cîte zece-douăsprezece ore 
pe zi, îi denunţi că ar fi bolșevici, îi concediezi fără 

nici un motiv... Nu se poate, dragă Beliotisl Noi 
trăim într-o ţară democratică, avem constituţie, avem 
legi, avem o justiţie, trebuie să avem şi niţică omenie !... 
Ce? Vrei să-i faci bolşevici? 

— Sire, că ei sînt nemulțumiți, asta nu-i nici o 
dovadă ! Doar n-or fi vrînd să împart averea cu ei! 

— Nu se ştie, nu se știe ! zise Carol cu ochii în gol, 
Nu vezi şi dumneata ce se petrece pe lume? Mergem 
cu toţii spre bolşevism | 

Beliotis se dădu bătut: regele era neînduplecat. Nu 
vroia să facă nici cea mai mică reducere. 

— Bine, sire, voi încerca să-i liniştesc ! 

— Nu încerca să-i linișteşti, ci linişteşte-i | 

Rămas singur, regele citi cu interes comentariile 
presei franceze în jurul vizitei pe care Delbos, ministrul 
de externe al Franţei, o făcuse în urmă cu o săptămină, 
la București. Gazetele franceze erau entuziasmate de 
primirea făcută lui Delbos de către lumea politică romî- 
nească și în special de către regele Carol Il. De ambele 
părţi, au curs cuvinte istorice. Noi şi Franţa... Franţa 
şi noi... Surori latine... Sora noastră mai mare 
Franţa... Sora noastră mai mică Rominia... Bucu- 
reştii, un mic Paris al orientului... Parisul, un mare 
Bucureşti al occidentului... şi așa mai departe. 

La banchetul de adio, Delbos a găsit ceva nou: 

— Rominia este o prelungire a Franţei! 

Dar nici regele nu i-a rămas dator. 

— Franţa, a zis el, este o prelungire a Romîniei ! 

Și Delbos a plecat din ţară, grăbit să transmită 
Franţei rezultatele muncii lui diplomatice din Romi- 
nia. Erau strălucite. Regele i-a dat abeolut toate asi- 
gurările posibile că orice s-ar întîmpla, Romînia va 
continua să rămînă alături de Franţa. 

În toiul lecturii, Mateescu aduse regelui o telegramă din 
Maglavit: nevasta lui Petrache Lupu a născut un băiat. 

— Bun ! zise el lui Mateescu. Trimite-i o telegramă 
nerodului ! Vreau ca băiatul lui să se numească Mihai! 
Şi puneţi-i la uşă, în loc de zece jandarmi, douăzeci... 
Şi-un telefon ! 

Mateescu rise: 

— Un telefon? 

Carol îi răspunse foarte serios: 

— Nu ride!... Îi trebuiel... Poate-l cheamă 
mogşu la telefon! 

Mateescu nu mai rise. 

Arghir sosi la palat să protesteze că nimeni nu 
votează cu el. 

— Sire. e o barbarie! De vină-i Trişcă! Cum se 
poate, sire? Eu... 

— Domnule profesor, îi zise regele, aicea-i chestie 
de cifre! Lasă cifrele pe seama celor care se pricep! 

Cuvintele regale îl liniştiră pe deplin pe Argbhir care 
vorbi, deodată calm: 

— Sire! Ți-am adus o veste mare! Facultatea de 
litere a acordat măriei tale titlul de « doctor honoris 
causa» pentru merite oratorice... 

— Mulţumesc, domnule profesor | 

— Nu, sire ! Aici trebuie să mărturisesc că n-am avut 
noroc. Ideea aceasta genială s-a nimerit s-o aibă un idiot | 

— Care? 

— Drăgan ! 

— Ce vorbeşti? 

— Regret din inimă, sire | Şi-l invidiez ! În schimb, 
te-am propus la facultatea de istorie, ca « doctor ho- 
noris causa» în ştiinţele istorice ! 

— N-am s-o uit niciodată, domnule profesor... 
Şi pe la Paris ce se aude? 

Argbhir, care se întorsese cu o zi înainte de alegeri 
de la Paris, răspunse: 

— Le-am vorbit, sire, tare şi fără înconjur. Rusia 
rămîne Rusia. De aceea, noi nu trebuie să facem nici 
o alianţă cu ea. Și dacă Franţa încearcă să ne-o im- 
pună, rupem cu ea. Nouă ne trebuie relaţii directe cu 
Anglia, care va mai avea, timp de cîteva decenii, un 
rol hotăriîtor în lume. 

— Dar Franţa ne înarmează |! zise regele, prevenitor. 
Englezii ne-ar înarma? 

— Poate ! 

— Aş fi curios s-o văd! 

Conversaţia fu întreruptă de telefon. 

— Alo! strigă Carol. Cine e? A, Vancea !... Dal... 
Cit, cît?.., Cum? Numai atiîta?... Şi ei?... Dal... 

Şi...? Cuuum?... N-am auzit bine!... Vorbeşte 
mai tare... Nemaipomenit!... Dezastru complet, 
prin urmare | 

Tonul și ochii regelui refectau o satisfacţie atît de 
intensă încît Arghir credea să all. şi el ce veşti bune 
fi dă Vancea lui Carol. 

— Dezastrul cui, sire? îl întrebă el pe rege, cum îl 
văzu că pune telefonul în furcă. 

— Al guvernului ! 

— Al guvernului? făcu Arghir uluit. O fi vreo 
greşeală. 

— Nici o greşeală! Trişcă n-a întrunit nici măcar 
cele 40% reglementare. Abia a atins 37,5%. 

— Dar e ceva de necrezut, sire! De cînd e ţara 
asta ţară rominească şi de cînd sînt alegeri la noi, nu 
s-a mai pomenit ca un guvern să nu întrunească majo- 
ritatea de voturi care-i trebuie. 

— Totuşi, uite !... Liberalii n-au întrunit! 

Arghir, însă, nu părea prea dezolat. 

— Nu-i. nimic! încercă el să-l consoleze pe rege. 
Dacă n-au întrunit, vor întruni. Pînă miine dimineaţă 
mai e timp... Tot nu ştie nimeni ! 

Regele se încruntă: 

— Dar ştiu eu! 

Nu vorbise răstit, totuşi destul de apăsat ca să-l 
facă pe Arghir să priceapă că mai presus de toate 
există un Dumnezeu și o constituţie. 

— Sire, făcu Arghir cu capul şi mai aplecat pe 
umăr, n-am crezut nimic răul 

Regele își reluă îndată aerul binevoitor de mai înainte: 

— Domnule profesor, aş fi cel din urmă să-ţi atribui 
vreo intenţie rea. Cred, însă, că tocmai dumneata, 
mai mult decît oricare altul, trebuie să ştii că în ţara 
romiînească alegerile sînt libere şi că votul e sfînt. Libe- 
ralii au pierdut, pentru că aşa a vrut țara. Țara îi 
trîntește... numai ţara... Țara nu-i vrea! Cu 37,5% 
liberalii nu pot avea pretenţia să guverneze. 

Arghir își încleștă degetele pe servietă: 

— Sire, prin urmare îi înlăturați pe liberali! 

— Îşi repet, domnule profesor: nu eu, ci para! 

— Şi-i înlocuiţi... cu cine? 

— Cu Caţă gi Traian Săpunaru! 

Un sughiţ, greu reprimat în gitlej, umplu de lacrimi 
ochii ilustrului profesor: 

— Dar ei... câte voturi au căpătat? 

— 9%... 

Numai nemărginita lui dragoste pentru acest rege 
tînăr şi vesel, îl ajută pe Arghir să-şi înăbușe, decent, 
amărăciunea. Deşertat de orice vlagă şi de orice ambiţie. 
Arghir se ridică, şi abia mai avînd puterea să se încline 
în fața regelui, îi zise, trist şi respectuos: 

— Să dea Dumnezeu să fie bine! 

Cînd domnul profesor Caţă Coroiatu, vicepreşedinte 
al noului guvern şi ministru de stat fără portofoliu, 
intră în sala de şedinţe a consiliului, toţi ceilalți miniștri 
mai mici se îngirară pe două fronturi şi-l salutară cu 
salutul roman national-creștin: 

— Izbîndă | 

De două zile de cînd a venit la putere, Caţă numai 
asta aude: 

— Izbîndă | 

Toţi îi strigă: 

— Izbîndă ! 

Pînă şi tinichigiul Goldman, vechiul lui prieten 
tinichigiul Goldman, şi rabinul Șapira, marele lui învă- 
ţător întru cele ebraice, şi Finkelștein, furnizorul lui 
de mobile, şi Leibovici și Şmilovici şi Hergcovici, chi- 
riaşii lui din imobilul de pe strada Ştefan cel Mare, 
i-au strigat ieri, la laşi, emoţionaţi: 

— Ghivolt ! Izbîndă ! 

Ai dracului harhări ! În toate se bagă! Pină şi în 
triumful lui | Ce şmecherie o mai fi punînd ei la cale 
cu Cahalul lor, dracu ştie... Dar acu n-are timp de 
ei. Acu trebuie să se bucure cît poate de acest mare 
moment naţional ! Cincizeci de ani de luptă !... Câtă 
răbdare, cîte jertfe, cîtă energie şi inteligenţă cheltuite 
în aceşti cincizeci de ani, pînă a învins! Dar încă o 
dată s-a dovedit că nu-i nimeni profet în ţara lui. Mai 
întîi ideile lui au învins în Germania, prin apostolul 

său, Hitler — şi numai după cinci ani, ţara i-a spus: 
Ai dreptate! Dacă ideile tale au putut salva de la 
pieire poporul german, cu atit mai uşor ar putea să 
mă salveze pe mine! Izbîndă 1... Și izbiînda a venit! 
Și încă ce izbindă | Numai ce a fost ieri la Iași 1... Cu 
tot viscolul, mii de creştini adevăraţi au venit să-l 
salute pe mintuitorul lor, Caţă! A fost ceva măreț! 
S-au speriat toţi jidanii! Rapidul, din ordin, a venit 
cu întirziere, ca să scoată sufletul celor care se înghe- 
suiau pe peron. Apoi, cînd s-a apropiat de gară, trenul 
a început mai mult să se tîriie şi locomotiva să pufăie 
a lene, ca şi cum ar fi spus: 

— Răbdaţi, răbdaţi, pînă o să-l vedeţi pe mintui- 
torul vostru, pentru că și el a răbdat destul! 

Apoi, deodată s-au aprins două sute de făclii şi au 
izbucnit uralele: 

— Izbindă! Ura! Trăiască Caţă al nostrul.,. 

Nu s-a strigat « jos jidanii». Consemnul a fost sever: 
să nu se spurce această zi mare, cu cea mai mică aluzie 
la jidani, în numele cărora a venit la putere. Caţă, 
din tren, lăcrima. Dar şi mai mare a fost bucuria lui, 
cînd s-a dat jos din tren şi s-a văzut între batalioa- 
nele lui de asalt. Ce mulţi sînt, doamne! Şi ce dis- 
ciplinaţi. .. 

— Tase, îi gopti el fiului său, de unde atiţia lăn- 
cieri... gi cum de ştiu să stea în front atît de frumos! 

— Papă, i-a răspuns Tase, din ordinul regelui, 
comandantul regimentului 13 mi-a împrumutat sol- 
daţi... Uniforme am avut! 

Mîndru, Caţă şi-a trecut batalioanele de asalt în 
revistă, apoi le-a vorbit: 

— Toată lumea să aibă încredere în partidul național- 
creştin de sub conducerea... 

Caţă se înecă — pesemne de la fumul de ţigară 
al unui şef lăncier, sau din pricina vîntului — dar se 
linişti, şi continuă: 

— ...de sub conducerea lui Traian Săpunaru, căci 
vom merge pe calea cea dreaptă. Situaţia țării e critică. 
Dar cît timp... i 

Se înecă iar Caţă din pricina fumului sau vîntului, 
dar fu peste puterile lui şi strigă iute: 


— ...cft timp eu... eu voi sta unde sînt, voi realiza 
programul meu... 

Acasă, Caţă îşi regăsi optimismul, cînd doamna 
Coroiatu îl îmbrățișă și-i spuse cu glas tremurat: 

— Alecule, nu-mi pare rău de loc că m-am măritat 
cu tine! Să fii soţie de vicepreședinte de consiliu de 
miniştri şi mamă de ministru, face să aştepţi și o mie 
de ani! 

— Izbiîndă ! i-a răspuns Caţă, după care s-a dus, 
chipurile, să se spele, dar de fapt să-şi ascundă lacri- 
mile de necaz şi rușine, că. după cincizeci de ani de 
luptă, el nu-i decît vicepreședinte al programului său 
— în timp ce președinte este un pungaș ca Traian 
Săpunaru, o lichea ca Traian Săpunaru, un jidovit ca 
Traian Săpunaru... Uite-l că a venit și tilharul de 
Traian Săpunaru ! 

Îndată după Caţă, intră în sala consiliului de mini- 
ştri şi Traian Săpunaru. De cînd a fost numit prim 
ministru, Săpunaru nu mai trăia: visa !... Atit de 
mult îl ameţiee izbînda, încît nici astăzi, după două 
zile, dacă cineva l-ar fi somat, cu revolverul la ureche, 
să-i spună din cine se compune lista miniștrilor pe 
care i-a înminat-o regele în momentul cînd l-a însăr- 
cinat să formeze guvernul, n-ar fi putut da nici un 
răspuns. Numai un nume — unul singur — îi rămă- 
sese agăţat de memorie, pentru că era singurul care-i 
tulbura bucuria: Robert Cernescu. Ce caută în guvern 
acest Robert Cernescu, vechi naţional-țărănist, fost 
mina dreaptă a lui Jugănaru, cel mai colțos adversar 
al partidului liberal, nu putea pricepe Traian Săpunaru. 
Regele nu l-a informat. el nu i-a cerut-o — și lucru- 
rile au rămas nelămurite. De aceea şi spunea, în dreapta 
şi în stinga, oamenilor lui de partid: 

— N-am de dat nici o explicaţie. Din înalt ordini! 
Cernescu este Cernescu !... Respect şi atenție! Din 
înalt ordin ! 

— Dar generalul Antonescu? Ce caută unul ca 
ăsta printre noi? Nu-l știe vodă că-i un simpatizant 
al lui Aurică? 

Întrebarea își căpătase răspunsul chiar de la 
rege: 

— Traiane |! i-l dau pe Antonescu la ministerul de 
război, ca un cadou! Sint mulțumit că am putut să-l 
smulg din braţele legionarilor. Poartă-te bine cu el! 

Traian Săpunaru era un om prea bine crescut să 
mai pretindă regelui său şi alte explicaţii. De altfel, 
ar fi fost de prisos, deoarece pe Traian, componența 
guvernului îl interesa prea puţin. Pe el, fire dinamică, 
îl preocupau faptele. Acţiunea ! luţeala în hotărire și 
aplicare ! 

Salută neglijent pe ceilalți miniștri care-l primiră 
cu salut roman şi urale şi se îndreptă iute spre scaunul 
lui, se aşeză iute, se uită iute la ceasornic, îl băgă iute 
în buzunar — își ridică iute ochii, dar își aminti iute 
că regele încă n-a sosit — şi se muie dintr-o dată. N-avea 
ce face ! Și începu să se uite ceva mai încetişor împrejur, 
să vadă cam din cine se compune guvernul pe care-l 
prezidează. A! Caţă !... Caraghiosul ăsta bătrîn i-a 
ieşit cu totul din minte)... Şi ăsta, cine-i? Parcă 
e Tase !... Exact !... Tase beţivul, feciorul lui Caţă !... 
Ministru al muncii!... Bun ministru !... Va munci 
pe la toate cîrciumile din ţară, fără parale! Şi celă- 
lalt 1... Gogu Elefterie!... A intrat şi caricatura 
asta în guvern. La ce? La justiţie? Dar parcă se lăuda 
Stănescu că vine el la justiţie! Atunci, cum? 

Curios, îi făcu semn lui Gogu Elefterie să se apropie: 

— La ce ai fost numit, dragă? La justiţie? 

— Nu! La externe! 

Traian Săpunaru se linişti! La externe, da! Aşa 
se explică ! Pentru că pe Stănescu îl cunoaşte de mult! 
Ştie că nu este un lăudăros... 

Pină aici putură să meargă investigaţiile lui Traian 
Săpunaru asupra identităţii miniştrilor săi, pentru 
că în ușă apăru regele. În saluturi romane şi urale 
prelungi, regele fu condus de întreg guvernul pînă la 
scaun. Grav, regele se așeză în capul mesei şi dădu 
cuvîntul lui Traian Săpunaru: 

— Domnul prim ministru ne va face raportul asupra 
situației din ultimele două zile, 

Primul ministru începu: 

— Sire, domnilor miniştri, n-am obiceiul să-mi 
pierd vremea cu cuvinte inutile. Acuma nu se mai cer 

vorbe, ci fapte. Vă voi comunica, deci r co ce 
a făcut guvernul în aceste două zile. bari 
suprimat ziarul Democratul romin, care otrăvea con- 
ştiinţa romînă şi creştină a neamului... Am anulat o 
sută douăzeci de permise de liberă circulație pe C.F.R. 
unui număr de o sută douăzeci de jidani, ziși gazetari 
şi în felul acesta am realizat pentru buget un beneficiu 
material important și am dat poporului un sentiment 
de siguranță morală. Am pus în studiu grabnica rezol- 
vare a problemei comisiilor pe care guvernul va trebui 
să le numească la întreprinderile străine. Am pus în 
studiu revizuirea cetăţeniilor. Am pus în studiu romt- 
nizarea întreprinderilor. Am pus în studiu ieftinirea 
sării. Am pus în studiu ieftinirea gazului. Am pus în 
studiu ieftinirea motorinei. Am pus în studiu ieftinirea 
zahărului. Am pus în studiu ieftinirea sticlei... Am 
pus în studiu ieftinirea pielei. Am pus în studiu repa- 
Tarea şoselelor. Am pus în studiu anularea pedepselor 
date pentru toate delictele silvice. Am pus în studiu 
înlesnirea fabricării ţuicii. Am pus în studiu... 

O jumătate de oră i-a trebuit primului ministru ca 
să poată epuiza bilanțul a tot ce a făcut guvernul 
numai În primele lui patruzeci şi opt de ore de exis- 
tenţă. Miniştrii se uitau unul la altul şi se minunau cît 
de dinamici au putut fi ei sub conducerea lui Traian 
Săpunaru. 

După ce isprăvi cu realizările, Traian Săpunaru își 
ridică glasul şi încheie, patetic, cu un ochi spre Dum- 
nezeu şi cu unul la rege: 

— Clipa e solemnă pentru mine. Nu mă socotesc 
biruitor. Sînt cel mai hărțuit om din Rominia, dar 
voi rămîne în picioare, neclintit și ferm, drept şi fără 
govăire, susținut de o mare elevaţie morală la postul 
meu, fiindcă Dumnezeu, prin rostul regelui Carol al 
Il-lea, a vrut ca eu să pun mîna pe inima acestui 
popor, să-i ridic greutăţile de pe piept şi să-i ușurez 
respiraţia. 

La ultima frază, pe rege îl apucă o asemenea mîn- 
cărime, încît începu să se scarpine cu frenezie, fără 
să-i pese prea mult că se află în consiliu. Toţi miniștri, 
zguduiţi de lacrimile care-i curgeau șiroaie din ochi, 

săriră la regele lor, cu respect, dragoste şi solici- 
tudine: 
— Sire, vă putem ajuta cu ceva? 

Corespondenţii străini băteau scările palatului în- 
tr-un dute-vino fără oprire. Regele, amabil și neobosit, 
dicta declaraţii și se bucura cînd vedea că jurnaliștii 
îi interpretează just gîndurile. Toţi îl întrebau: 

— Dictatură? 

Regele nu se pripea cu răspunsul. Cugeta citeva 
clipe, apoi își alegea cuvintele, parcă ar fi fost pus 
pentru întîia oară în fața acestei întrebări. 

— Nu ştiu ce credeţi prin dictatură. Fiindcă acest 
cuvînt nu poate avea peste tot unul şi același înțeles. 
Într-o ţară poate însemna ceva şi în altă ţară, altceva. 
Ca și democraţia. O aplicare poate avea democraţia 
la noi și cu totul altă aplicare poate avea în Anglia, 
unde condiţiile politice sînt altele. 

— Totuși, faptul că aţi chemat la putere un partid 
fascist. .. 

— Vă-nșelaţi ! Prin aceasta, am făcut un act pur 
democratic. Este incontestabil că la noi, în Romiînia, 
sentimentul public tinde spre naționalism. A fost, 
prin urmare, mai potrivit cu sentimentul public să 
chem la putere un partid mai naţionalist decît cele- 
lalte. În alegerea mea nu m-am călăuzit după ceea 
ce se va spune în alte părţi, ci numai după nevoile 
naţionale... Cum poate fi vorba de un regim fascist, 
cînd, pentru noile alegeri fixate de guvernul meu pentru 
începutul lui martie, se pregătesc de pe acum nouă- 
sprezece partide? 

— Dar în politica externă va interveni vreo modi- 
ficare? l 

— Nici o modificare! S-ar putea cel mult spune 
că Romînia și-a dobindit prieteni noi, fără a micșora 
importanța celor vechi. Cred că n-are nici o rațiune 
să ni se reproșeze simpatiile pentru Mussolini. Sintem 
fraţi latini |... Eu personal iubesc Italia şi-l admir 
pe Mussolini. 


— Dar Hitler? De ce domnul Traian Săpunaru, 
înainte de a fi numit prim ministru, s-a dus de cîteva 
ori în audienţă la Hitler? 

— De ce nu? E foarte normal. Prima datorie a 
unui om politic este să aibă legături cu toată lumea. 
Şi apoi, de ce Rominia şi-ar mărgini numărul priete- 
niilor ei? Noi cu Germania sîntem în relaţii de prie- 
tenie, pentru că între noi şi Germania există un foarte 
puternic curent de schimburi economice și la Berlin 
există multă bunăvoință pentru a le aranja cît mai 
bine. Asta e tot! Așadar, din acest punct de vedere 
nu. este nici un motiv de îngrijorare. lar dacă acţi- 
unile mele iau un caracter oarecum dinamic, asta vă 
Tog s-o atribuiţi faptului că sînt soldat și că aparțin 
familiei MHohenzollern-ilor, care au fost toţi soldaţi. 
Sint soldat și organizator. Școli, cultură fizică, sport, 
sănătate, aceasta-mi place să organizez. 

— Şi dacă n-aţi fi rege? 

— Cred că aș fi un bun profesor! 

Şi încheia cu fiu-său: 

— Fiu-meu e acuma sublocotenent, dar continuă 
să-şi vadă de liceu. Clasa lui are astăzi șase elevi, care 
fac parte din toate clasele sociale: unul e fiu de ministru, 
altul fiu de industriaș, al treilea fiu de ofiţer, al patrulea 
e fiu de sas, al cincilea e fiu de văduvă şi al șaselea e 
din Transilvania... Îl pregătesc să fie rege ! E o meserie 
foarte pasionantă ! Pot să vă spun sincer că mă simt 
fericit că sînt rege! 

Nici Traian Săpunaru nu se simțea mai puţin fericit 
că era prim ministru. Corespondenţii străini treceau 
şi pe la el și plecau din cabinetul lui mai tineri decit 
au intrat — ceea ce se resimțea, de altfel, în tot ce 
trimiteau ziarelor lor. Astfel, presa italiană spunea 
că guvernul şi-a început viaţa cu acte de energie bărbă- 
tească, sub conducerea bărbătească a marelui bărbat 
de stat Traian Săpunaru. Presa germană spunea că 
Germania urmărește cu simpatie evoluția bărbătească 
a Romîniei, sub conducerea bărbătească a eminentului 
bărbat de stat Traian Săpunaru. lar presa anglo-(ranceză 
spunea că Rominia face paşi bărbătești pe linia unei 
politici de bună înţelegere cu toată lumea, sub condu- 

cerea bărbătească a distinsului bărbat de stat Traian 
Săpunaru, om de un patriotism fără compromis. 

Singurul nefericit în toată afacerea aceasta era 
Caţă Coroiatu, care, cînd citea cele ce spunea presa 
străină depre președintele său de consiliu, se îngăl- 
benea și făcea spume la gură. 

— M-aş fi mirat să fi fost altfel! striga el cît mai 
pițigăiat cu putinţă, cînd era singur cu fecioru-său 
Tase. Un jidovit ca el, cum să nu fie bine cu presa 
jidovită ? 

Primele treizeci de zile de guvernare naţional-creş- 
tină fură cheltuite cu mare folos în sărbătorirea trium- 
fului. Erau atit de dese sărbătoririle, încit zilele de 
sărbătoare luară locul zilelor obişnuite de lucru. Fiecare 
ministru îl sărbătorea pe altcineva: Caţă pe Traian, 
Traian pe Caţă, Gogu pe Caţă și pe Traian, Tase pe 
Gogu, Gogu pe Tase... De prea multe sărbătoriri, 
amploiaţii de sta nu mai lucrau, şcolile nu mai func- 
ţionau, trenurile nu mai circulau, impozitele nu se mai 
Încasau, venituri în casa statului nu mai intrau — şi 
legionarii se bucurau. Favorizaţi de acest regim de 
banchete, puteau să-și vadă de propaganda lor, nestin- 
gheriţi. Lozinca lor nu mai era: « Omul și pogonul», 
ci « Sufletul şi hectarul». 

— Ei, domnule Săpunaru ! îl luă Arghir, într-o seară, 
la rost pe Traian Săpunaru, în curtea palatului. Cam ce 
i-ar putea împiedica pe adversarii dumitale să-și ia o 
lozincă şi mai mărinimoasă ? De pildă: « Viaţa și moșia» ! 

— Naţia e bolnavă moral! reflectă, trist, Traian. 

— Constatarea asta lasă-ne pe noi s-o facem. Dum- 
neata ai fost chemat să guvernezi pentru că eşti grozav. 
Să te vedem. Așa că mai slăbeşte-ne cu filozofările 
astea ieftine și acţionează ! 

— Așa fac, domnule Arghir! Dar n-am destui jan- 
darmi ! 

— Jandarmi? Cu jandarmi poate oricine. Între- 
barea e: ţara! 


— Țara e cu mine, domnule Arghir ! 

— Cu 9%? 

— Care 9%, domnule Arghir! Asta a fost în opo- 
ziţie: 9% 1... S-au dus vremurile alea, domnule Arghir | 
Azi avem 99%, ! 

Arghir nu mai putea scoate o vorbă. Avea dreptate 
Traian Săpunaru ! Înainte de sărbătoriri, în cursul 
sărbătoririlor, după sărbătoriri, venea lumea la el să 
i se roage în genunchi s-o primească în partid. S-au 
mai văzut pînă atunci mari migraţiuni de « fripturiști» 
şi « aviatori» de la un partid guvernamental concediat, 
către un partid opdziţionist chemat la putere. A mai 
trăit însuși Traian Săpunaru, atît în 1920, ca ministru 
al artelor în primul guvern Neaţă, cît și în 1926, ca 
ministru de interne al celui de-al doilea guvern Neaţă, 
satisfacția cu adevărat dumnezeiască de a se putea 
uita de sus, de pe culmile ameţitoare ale scaunului 
său ministerial, la toată vermina aceasta dezgustă- 
toare care umple celelalte partide de guvernămînt, la 
toţi politicienii aceştia untdelemnoși și la toţi trepă- 
dușii acestor politicieni, care încă nu și-au rumegat 
bine fructul hoţiilor lor de la guvern, cum se tîrau la 
picioarele lui să-i cerșească onoarea şi bucuria de a-i 
primi sub acoperișul lui. Şi el, generos, își înfrîngea 
greaţa, uita şi-i primea. Fenomenul, deci, nu-i era 
străin lui Traian Săpunaru. Dar nimeni n-a mai văzut 
pînă azi un asemenea iureș. Guvernul stătea pe la 
restaurante şi închina pahar după pahar în cinstea 
maiestăţii sale, a lui Traian, a lui Caţă, a lui Tase — şi 
partidul creştea, văzînd cu ochii, ca un cozonac gigantic, 
în cuptorul încins al credinţei naţional-creștine. Libe- 
rali, naţional-țărăniști, conservatori, toți aveau o sin- 
gură ţintă: să fie primiţi în partidul lui Traian Săpu- 
naru. Şefi de organizaţii, deputaţi, senatori, ofiţeri 
superiori, înalți magistrați, pavau cu spinarea lor 
drumul lui Traian Săpunaru: 

— Coane Traian, toată viața mea am fost cu dum- 
neata. Poţi să mă dai pe ușă afară... că eu tot viu 
înapoi, să știi, pentru că numai cu dumneata putem 
salva ţara ! 

Nu se lăuda, prin urmare, Traian Săpunaru în 
deșert. Avea temeiuri puternice să afirme că ţara este 

cu el şi să fie convins că, în alegerile apropiate, îsi va 
utea asigura cu ușurință cele 40% din voturi. Ce 
40%, ?... 40% e floare la ureche! Va căpăta cel puţin 
60%... 70%... 80%... 90%... atît de destrămată 
şi speriată e opoziţia. Uită-te numai ce se întîmplă la 
naţional-liberali ! De frică să nu i se topească partidul, 
Dinu Viziru a început să-l implore pe George Viziru 
să se împace cu e]. Și George, scîrbit de felul necon- 
stituţional cum regele a rezolvat criza politică, a ac- 
ceptat, bineînţeles cu pretenţia la un anumit număr de 
scaune în viitorul parlament. Unchiul, ca să-și satis- 
facă nepotul, a sacrificat vechi şi devotați liberali, 
care, supăraţi foc, au hotărît să treacă, toţi, cu arme 
şi bagaje, la Traian Săpunaru. Așa că, naţional-libe- 
ralii, în loc să se reîntregească prin înapoierea lui George 
în partid, mai rău s-au fărîmiţat... 
La fel şi cu naţional-țărăniștii. Intransigenţii dezer- 
tează cu duiumul. Degeaba le strigă Dacu și Jugănaru: 
— Staţi, măi oameni buni, pentru că ce căutaţi la 
Traian Săpunaru găsiţi și la noi! Nici noi nu sîntem 
filosemiţi. Sîntem și noi pentru oricîte afaceri cu ban- 
cherii evrei! Dar nici noi nu admitem la posturile de 
comandă evrei, pentru că și noi avem aceeași deviză: 
« Romînia a romiînilor» !... Sîntem şi noi monarhici și 
dinastici și naționaliști şi anticomuniști. Am fost acu- 
zaţi de comunism. Acuzaţii pe cît de nefundate, pe atît 
de ridicole. De comunism nu pot fi acuzați decit acei 
“care-şi alimentează ideologia lor după cum bate vîntul 
aventurilor de dincolo de graniţă. Atunci, ce vreţi?... 
Puterea? O veţi avea! După naţional-creștini venim 
noi ! În cele din urmă, regele va trebui să-şi dea seama 
că singurul partid serios şi de încredere, sîntem noi! 
Dar hapul cel mai mare a trebuit să-l înghită Crai- 
Voievod cu valabiștii lui, care, cum au auzit că nu ei 
vin la putere, ci Traian Săpunaru, au intrat în derută, 
şi după o foarte scurtă criză de conştiinţă, s-au trezit 
get-beget naţional-creștini. Cel mai impresionant dintre 
taţi a fost vestitul Derică. Avocat şi vechi om politic, 
Derică a iubit din tot sufletul pe naţional-ţărăniști, 
cîtă vreme era la ei ceva de iubit, după care a trecut 
la valahistul partid al lui Crai-Voievod, unde spera 

fierbinte că va avea foarte curînd ceva de iubit. Dar 
cînd a văzut că, pînă una alta, era ceva mai bun de 
iubit, nu în viitor, ci imediat, la naţional-creştini, a 
alergat la vechiul său coleg și prieten Traian Săpunaru. 

— Derică ! s-a bucurat Traian. Ce vint te-aduce 
pe la mine, Derică? 

— Un vînt de primăvară, Traianel! 

— Bine, Derică | Eşti binevenit! Dar ce va zice 
ăla... ştii care... şeful tău, Crai-Voievod... ungurul 
acela prost şi îngîmfat ? 

— Să zică? Ce să zică? Eu dacă vin la tine, nu 
fac decît să urmez poruncile lui | 

Traian Săpunaru deveni foarte atent: 

— Nu înţeleg! Ai venit din ordinul lui? 

— Din ordinul lui!... Ca şi din ordinul lui! Ai 
răbdare ! Eu, precum știi, sînt un membru disciplinat 
al frontului romiînesc valahist !... Şi de trei ani de 
cînd sînt cu valabhiştii, numai asta am auzit de la Crai- 
Voievod: că permanenta noastră preocupare trebuie 
să fie închegarea într-un singur organism politic a 
-tuturor forțelor naţionaliste, conștienți că numai astfel 
„putem constitui dinamismul de dreapta, capabil să 
creeze o Rominie cu adevărat romiînească... Am zis: 
bravo | Acum doi ani, Crai-Voievod a declarat la Cluj 
că între frontul rominesc valabhist și partidul național- 
creștin s-a încheiat o logodnă care va duce la căsă- 
torie. Am zis: bravo! şi atunci... Acum patru luni, 
Crai- Voievod a declarat la Alba Iulia că este indife- 
rent care va fi partidul chemat să înfăptuiască dezi- 
deratele naţionaliste: partidul corporativ, sau frontul 
romiînesc, sau cel naţional-creştin, sau totul pentru 
ţară... pentru că, ceea ce interesează este să vedem 
pe romini repuși în drepturile lor firești. Și din nou 
am zis: bravo!... De ce? Fiiudcă diu atitudinea lui 
Crai- Voievod rezulta, în mod logic, că forţele naţiona- 
liste au obligația morală să se adune în jurul partidului 
chemat să înfăptuiască toate revendicările noastre 
naţionaliste. Prin urmare, eu dacă vin azi la tine, ce 
fac? Mă supun imperativelor morale precizate de Crai- 
Voievod de a te ajuta să realizezi visul naţiei noastre. 
Dacă n-aş face-o, ar însemna că pun în contradicţie 


674 


fapta cu gîndul şi că n-am învățat nimic de la marele 
nostru Crai-Voievod. 

— M-ai convins, Derică! Dar tot nu pot pricepe 
de ce, cînd regele a binevoit să-mi dea ţara pe mînă, 
Crai- Voievod a uitat tot programul ăsta şi a impus 
valahiștilor lui, față de mine, numai «expectativă 
binevoitoare !» 

— Ştii ce înseamnă asta? Asta înseamnă că eu 
sînt mai valahist decît el! Eu nu mă dezic de programul 
valahist, pe cînd el se dezice. 

— Şi dacă se supără că rămii valahist pînă-n pînzele 
albe? 

— Dacă se supără, să știi că-i un porc ! Un porc şi 
un mincinos. Asta e părerea mea și a tuturur amicilor 
mei. Pentru că, Traiane dragă, eu nu vin singur. Vin 
şi cu alții... Dar cu o condiţie: să-mi dai măcar mini- 
sterul agriculturii și comerțului! Am o presimțire că 
la ministerul agriculturii şi comerțului aş putea face 
mult pentru ţară. 

— Bine, Derică! Vorbesc chiar azi cu regele şi 
diseară-ţi răspund ! 

Derică era un caz. Dar asemenea cazuri erau multe, 
nenumărate. Orașe, judeţe, provincii întregi treceau la 
Traian. Şi Traian, altruist, ca să nu se bucure singur, 
făcea mereu rapoarte exaltate, regelui său. 

— Sire, creștem !... Partidul meu a ajuns o putere. 
Vom avea în parlament nu majorităţi, ci unanimități | 

Și se uita în ochii lui Carol, să vadă ce spune. Dar, 
Carol tăcea. Pe măsura în care vremea trecea, Carol 
devenea mai impenetrabil. Pînă ce, într-o zi, cînd 
Traian veni iar la el cu un sac de succese şi-i vorbi iar 
despre forțele partidului său și despre alegeri, regele: 
i-o tăie scurt: 

— Săpunarule, ce sînt vorbele astea: partid... 
alegeri... parlament?... Pentru ce te-am pus în fruntea 
guvernului? Ca să-ți faci un partid, ori să desfiinţezi 
celelalte partide? 

Traian Săpunaru se făcu mic de tot: 

— Sire, credeam că... 

— Să nu crezi nimic! Şi te rog să mă slăbești cu 
alegerile. Nu mai facem alegeri ! S-a isprăvit cu alege- 

rile ! Opreşte orice propagandă ! Scurt ! Nu-mi trebuie 
alegeri, nu-mi trebuie parlament, nu-mi trebuie partid. 

Şi deodată-şi îndulci glasul: 

— Îmi pare rău, Săpunarule! Așa sînt eu cîte- 
odată: supărăcios! lartă-mă |! Şi-acuma spune-mi, te 
rog: cum merg treburile prin ţară? Astă-scară pe cine 
sărbătoreșşti ? 

— Pe Derică, sire ! 


+ 


Din cauza banchetului în cinstea lui Derică, primul 
ministru se culcase în zori, astfel că telefonul îl găsi 
cu somnul neisprăvit. Răgușit şi pe trei sferturi adormit, 
întrebă: zi 

— Cine-i acolo? 

— Eu ! Te rog vino imediat. 

Nu-i trebui nici o jumătate de oră să se spele, să 
se îmbrace şi să ajungă la Cotroceni, unde-l aștepta 
regele. 

— Sire ! 

Carol nu-i răspunse nici la salut şi nici mîna nu i-o 
întinse. 

— Ce-ai făcut cu Butenko? 

Traian avu senzaţia precisă că-i cade o cărămidă 
în cap. 

— Dar nu ştie maiestatea voastră ce am făcut cu 
Butenko? 

— Eu? Ce vrei să ştiu eu? Eu sînt rege constitu- 
ţional ! Eu domnesc, nu guvernez. De guvernat, guver- 
nezi dumneata | Așa că, te rog să-mi spui: ce ai făcut 
cu Butenko? Ne-am aprins paie-n cap cu Sovietele! 
Sovietele stăruie să facem o anchetă şi să aflăm ce s-a 
făcut cu Butenkol! E clar, domnule prim ministru? 
Ce-ai făcut cu Butenko? Cine l-a asasinat pe Butenko? 

Pe fondul galben al chipului său, ochii bulbucaţi ai 
lui Traian Săpunaru păreau două bile de sticlă albas- 
tră. Traian s-ar fi încumetat poate să articuleze o ex- 
plicaţie, dar din gâtlejul lui nu ieșea nici un cuvînt. 

— Prin urmare, continuă Carol să răcnească, aşa 
ai înțeles dumneata să-mi fii de folos? Ca să-mi aduci 

belele pe cap?... Şi afacerile? Cum merg afacerile pe 
piață? 

Traian Săpunaru își violentă fantezia și găsi e formulă: 

— Sire, în acest moment, nu v-aş putea spune exact... 

— Dar cu încasările cum stai? 

— În acest moment nu v-aş putea spune exact! 

— Dar cu Caţă cum te împaci? 

— În acest moment nu v-ag putea spune exact! 

— Dar care sînt relaţiile noastre diplomatice cu 
Franța şi Anglia? 

— În acest moment nu v-ag putea spune exact! 

— Dar cu comuniștii care-și ridică nasul ce faci? 

— În acest moment nu v-aş putea spune exact! 

Scos din fire, Carol bătu cu pumnul în masă: 

— Agadar, totul este perfect! La ce te întreb nu 
poţi să-mi dai nici un răspuns! Ruină financiară... 
ruină politică internă. .. ruină politică externă... îl asa- 
sinezi pe Butenko. .. ne strici cu Sovietele... ne strici cu 
bancherii francezi şi englezi care sînt alarmaţi de dez- 
ordinea pe care ai introdus-o în ţară... ne strici cu 
Hitler, care n-are încredere în naționalismul dumitale 
rasist, pentru că eşti încurcat cu bancherii jidani... ne 
strici cu toată lumea... te ţii de sărbătoriri... te cerţi 
cu proprii dumitale colaboratori... şi mai ai curajul 
să rămii prim sfetnic al tronului !... Prim ministru al 
tronului, un om care nu cunoaşte nici măcar datoriile 
lui elementare faţă de legile constituţionale ale ţării! 
Nu, domnule Traian! Ajunge cu anarhia! Ai stat la 
putere patruzeci de zile, dar ai făcut rău ţării pentru 
patruzeci de ani. Te rog depune-ţi mandatul! Din 
acest moment, poţi să-ţi reiei afacerile cu ovreii du- 
mitale ! Eşti liber ! 


+ 


La aceeaşi oră, Mateescu îl chema la telefon pe 
Arghir: 

— Domnule profesor, maiestatea sa vă pofteşte la 
palat ! 

— Pentru ce? 

— Să depuneţi jurămîntul ! 

Arghir se zăpăci. Regele-i încredințează iar pu- 
terea !... Ca să nu-și trădeze bucuria, întrebă pe un 
ton cît mai cu putinţă indiferent: 

— Jurământul !..., Dar Săpunaru? 

— S-a isprăvit cu Săpunaru, domnule profesor! 
Maiestatea sa regele face un guvern de concentrare! 

Acum Arghir, decepţionat, putu să întrebe, sincer 
indiferent: 

— Şi cine-l prezidează ? 

— Patriarhul Miron ! 

— Ahaaa ! exclamă Arghir cu un dispreț subliniat. 
Ducele de Likelieu ! 

Trînti receptorul şi, mînios la culme, își puse, în cea 
mai mare grabă, ţinuta de gală. 


x 


În ceasurile acelea hotăritoare pentru istoria ţării, 
Caţă. Coroiatu studia cu multă atenţie talmudul care, în 
tomul III, la capitolul 459, făcea aluzie la toate cala- 
mităţile ce se vor abate asupra poporului evreu, dacă 
profesorul Caţă va veni la putere într-o ţară numită 
Rominia Mare. Pină acum prinsese trei sute cincizeci 
şi două de subtilități — şi era gata-gata s-o prindă 
şi pe a trei sute cincizeci şi treia, dacă nu l-ar fi simţit 
pe fiu-său Tase, încă de pe scară, după mirosul lui spe- 
cific de secărică. l 

— Tată ! Am căzut ! Traian Săpunaru a fost dat afară. 

Credea că tata va profera cîteva înjurături la adresa 

uterii oculte a Cahalului, dar tata-i rezervă o surpriză. 

n loc să se apuce de cap, se apucă numai de țăcălie, 
şi cu un rînjet satanic, începu să se vaicăre cu obișnuitul 
lui accent de sîmbătă: 

— Oi vei, dija dimisionat!... Traian Săpunaru, 
prim ministru al ţării de-o lună şi dija dimisionat!... 
Oi vei, oi vei!... Ci ninurucire, Rifcă dragă, dija ci 
ninurucire mare ! 

Toată fierea jubila în Caţă ! Broscoiul a păţit-o ! Foarte 
bine ! Să se înveţe minte să nu mai fie măgar! Auzi! 
El prim ministru şi eu numai vice prim ministru !... Asta 
numai un jidovit ca Traian Săpunaru şi-o poate permite ! 


XXI 


O singură dată în viaţa lui, Carol s-a mai simţit 
fericit ca acum: în urmă cu opt ani. Dar atunci a fost 
cu totul altceva. Atunci a pus numai mîna pe tron. 
Atunci a fost la facerea lumii. Era începutul. Era haosul. 
Erau partide politice. Atunci mai avea îndoieli: va 
izbuti, nu va izbuti?... Astăzi, însă, îşi vedea visul 
împlinit: pe lingă tron, avea guvernul lui de concen- 
trare — piatra de mormînt a partidelor. Pe lîngă tron 
avea un instrument orb de execuţie, de mîna întiia. 
Un Neaţă, un Crai-Voievod, un Marinescu, un Argbhir, 
un Gherlescu, un Trişcă, un Aureanu. Șapte conducători 
de partide sau șefi de guverne, au fost siliți să admită, 
în sfîrşit, că regele nu se înşeală: partidele sînt conduse 
de o bandă de pungaşi, partidele seamănă sămînţa 

anarhiei în ţară, partidele țin poporul romîn departe 
de civilizație. Şapte conducători de partide au venit 
pocăiţi la picioarele tronului şi au început să se bată 
cu pumnul în piept: da, partidele au fost pînă acum 
conduse de o bandă de pungași, partidele seamănă 
sămința anarhiei în ţară, partidele ţin poporul romîn 
departe de civilizație — şi au acceptat să-și înmor- 
mînteze propriul partid sub scaunul lor de ministru 
în guvernul de concentrare al regelui... Apoi, fantezia 
de a da acestor foști şefi de guvern, ca şef de guvern 
pe patriarh |... Şi l-au acceptat! L-au acceptat toți. 
Fără nici o obiecție. S-a mirat şi el cît de uşor au înghițit 
hapul ! De la naționaliști pînă la democrați, n-a cricnit 
unul! Ce a mai ris regele! 

— Spirule, l-a întrebat el pe generalul Maramă, 
ce zici? Dacă miine aș numi-o pe miss Kilometru prege- 
dinte de consiliu, s-ar supăra vreunul din ei? 

— Eu nu cred, sire! răspunse, vesel, Spiru. În 
tot cazul, încercaţi ! Să avem de ce ride! 

Putea să-şi bată joc Maramă de toți oamenii aceștia 
politici, pentru că ştia în ce hal i-a adus regele. Timoraţi 
de atacurile tot mai îndrăzneţe ale gardiştilor, care, 
la adăpostul unei imunităţi absolute, continuau să-i 
amenințe cu moartea — şi incapabili să mai reziste 
politicii de fărîmițare duse de rege, foștii conducători 
de partide socoteau ca o favoare faptul că regele lor 
le dă un adăpost în guvernul de concentrare şi că le 
mai îngăduie să joace un rol, fie el numai decorativ, 
în politica ţării. Scuze aveau toţi: ordinea publică... 
regele... ţara... 

Neaţă, care timp de ani a dus o campanie în fabule 
şi aluzii contra lui Carol pentru că nu-i dă puterea pe 
mînă, zicea: 

— Cînd guvernul ţării îți cere concursul pentru a 
restabili ordinea ţării, nu ştiu cum ar putea cineva să 
facă altceva decît să se pună la dispoziţia lui. 

Liberalii, care mai bine de şase decenii se socoteau 
singurul partid în drept să facă fericirea poporului, 
se explicau şi ei: 

— Partidul naţional-liberal, care şi-a impus tot- 
deauna o sfintă datorie de a pune pe primul plan al 

preocupărilor sale primatul salvării naţionale, a înţeles 

dul înalt şi grija pe care marele nostru rege o are 
şi i-a dat întreaga adeziune a partidului, pentru ca 
ersonalități proeminente liberale şi foşti preşedinţi 
Se consiliu ai cabinetelor liberale să facă parte din 

vernarea pe care maiestatea sa regele o voiește şi 
o consideră ca începutul unei eroice măsuri de salvare 
a ţării noastre. 

Cel mai bine sintetiza spiritul vremii Arghir: 

— Singura îndatorire pentru oricine este a asculta. 
Ascultarea aceasta nu se poate da unui om politic, 
cu atît mai puţin unui imitator al unor regimuri care 
n-au ce căuta la noi. Ea trebuie dată regelui, ca simbol 
al patriei. Aceasta e datoria de azi! 

Mărunţelu, care începea să devină tot mai mult 
opinia publică a regelui, comenta la Capşa, cu exube- 
ranţa lui mediteraniană, măreaţa transformare politică 
operată de rege: 

— Se impunea o lichidare. Spiritul public mani- 
festa semne îngrijorătoare de rătăcire. Para se înfățișa 
sub aspectul bolnav al unui apropiat război civil. De 
aici urgenţa cu care s-a dat răspuns unei soluţii în afară 
de ruinătoarea idee de partid și împotriva ideii de partid. 

Nectarie, mereu neînțelegător, îl sicîia: 

— Dar ce s-a întîmplat, Mărunţelule dragă? 


+ 


Noul guvern inspiră lui Carol un nou cuvint istoric: 

— Voi guverna în pas alergător! 

Şi începu să alerge. Dădu prefecturile de județ pe 
mîna comandanților de garnizoană. Întări starea de 
asediu în toată ţara. Dispuse închiderea hotelurilor, 
restaurantelor, cafenelelor şi cluburilor care ar servi 
în indiferent ce scopuri politice. Anunţă pedeapsa cu 
închisoarea pentru cei constituiți sau care propagă 
constituirea unor nuclee politice. Interzise funcționa- 
rilor publici, membrilor clerului de toate confesiile, 
membrilor corpului didactic și în general oricui este 
plătit din bugetul statului să fie înscris în vreun 
partid sau grupare politică. Desfiinţă parlamentul şi 

interzise membrilor noului guvern să se mai consi- 
dere ca făcînd parte din organizaţiile politice ai căror 
membri au fost pînă acum. 

Guvernul, prezidat de patriarh sub preşidenţia lui 
Carol, ţinea şedinţă după şedinţă într-o atmosferă dina- 
mică. Regele însărcina, în prealabil, pe fiecare ministru 
în parte cu anumite sugestii pe care trebuia să le anunţe 
în consiliu şi pe care ceilalți membri ai guvernului erau 
datori să le aprobe cu însufleţire. 

— Orice conferinţă publică trebuie să înceapă și 
să se încheie cu imnul regal! 

— Se aprobă! 

— Toţi membrii guvernului trebuie să facă îndată 
declaraţii asupra averii pe care o posedă ! 

— Se aprobă! 

— Să se grăbească amenajarea Insulei Şerpilor ca 
lagăr de concentrare pentru deţinuţii politici ! 

— Se aprobă! 

— Să se interzică evreilor să treacă la religia creştină 
ortodoxă, dacă nu sînt cetățeni romîni! 

Trişcă se aplecă spre Arghir: 

— Nici patriarhul nu-i cetățean romîn ! 

— Pentru că nici nu-i creştin ortodox, ci anglican | 
îi răspunse Arghir, care votă apoi în gura mare: 

— Se aprobă! i 

— Să se reglementeze folosirea automobilelor ofi- 
ciale ! 

— Se aprobă! 

— Miniştrii să nu aibă voie să facă altceva decît 
să se ocupe de nevoile poporului. 

— Se aprobă! 

— Eu, zise Arghir, am hotărît să renunţ la salariul 
meu de ministru. 

— Şi eu! 

— Şi eu! 

— Să se publice în toată presa ! 

— Se aprobă! 

La ieşirea din consiliu, Robert Cernescu, după ce 
dădea gazetarilor toate indicaţiile utile, încheia, dinamic: 

— Vom desființa parazitismul. Poporul trebuie să 
munceaecă | 

Drapelele începură să filfiie din nou, peste tot. 
Gardienii publici îşi puseră din nou mănuşile albe. 
Muncitorii fură din nou arestaţi şi schingiuiţi, preventiv. 
Pentru că din nou se găsea ţara în sărbătoare. Azi avea 
loc plebiscitul pentru constituția regelui Carol II cel 
curajos. Prin această nouă lege fundamentală a ţării, 
regele, în marea lui bunătate, scutea poporul de toate 
grijile statului. Poporul are destule necazuri şi aşa! 
Ce-i mai trebuie pe cap încă o belea! Pentru aceasta 
există un rege. Să se sacrifice regele! Prin urmare, 
de aci înainte, regele își ia în spinare toate grijile statului. 
Bineînţeles, cu voia poporului. Dacă poporul zice « da !» 
— regele se înhamă îndată la jug. Să zică, deci, poporul 
« da !» la toate prevederile constituţiei lui Carol II cel 
curajos. 

— mana regelui este inviolabilă ! 

— Da! 

— Miniştrii sînt răspunzători dacă i se întîmplă 
ceva ! 

— Da! | 

— Regele poate numi un președinte de consiliu 
numai prin simpla lui semnătură! 

— Da! 

— Regele e liber să nu convoace timp de un an 
adunările legiuitoare ! 

— Da! 

— Regele îşi numește şi-şi revocă miniștrii cînd 
vrea ! 

— Da! 

— Regele face numirile în funcțiunile publice)... 
Regele poate să facă în orice privinţă decrete cu putere 
de lege !... Regele este capul oştirii!... Regele are 
dreptul să declare război !... Regele are dreptul să 
încheie pacea !... Regele conferă gradele militare şi 
decoraţiunile. El acreditează ambasadorii şi miniștrii 
plenipotenţiari pe lîngă şefii statelor străine. El are 
dreptul să bată monedă. El are dreptul să încheie tra- 
tate politice şi militare cu statele străine. El are dreptul 
să încheie convenţiunile necesare pentru comerț şi navi- 

gaţiune. El desființează curtea cu juri, el introduce 
pedeapsa cu moartea, elinterzice tuturor cetățenilor sub 
vîrsta de treizeci de ani accesul la vot, el îşi înființează un 
senat compus din: principele moştenitor, toţi principii 
majori ai familiei regale, patriarhii, mitropoliţii, episcopii 
eparhioţi ai bisericilor ortodoxe romîne şi greco-catolice, 
capii confesiunilor recunoscute de stat şi actualii sena- 
tori de drept... 

— Da, da, da, da!... 

Răsuna ţara de da!... pînă se ajunse la ultimul 
punct din lista de jertfe pe care era Carol dispus să 
le facă de bunăvoie, pentru popor: 

— Regele e liber să dea țării oricînd o nouă con- 
stituție. 

— Daaaaaa ! 

— Aţi văzut? comentă Nectarie succesul la Capşa. 
Regele şi-a asigurat votul nu numai pentru noua con- 
stituție de astăzi, dar şi pentru constituţia următoare, 

La Palat, Robert Cernescu, ministrul de interne, îl 
informa pe rege asupra condiţiilor în care s-a făcut 
plebiscitul: 

— Totul a decurs într-o ordine exemplară, sire !... 
În afară de legionari și de cele 5.413 « nu»-uri ale orga- 
nelor noastre polițienești, nu s-a înregistrat un singur 
«nu» în plus... Entuziasmul e general. Lumea aclamă 
armata pe străzi. Țara e la picioarele maiestăţii voastre... 

— Admirabil ! răspunse regele. Şi acuma, te rog 
dă ordin să se confişte toate armele. Imediat ! Şi cine 
nu se supune, să fie împuşcat! 


* 


În seara plebiscitului, ambasadorul Marii Britanii 
stărui să fie primit de rege îndată. Carol, surprins, se 
întrebă: ce-o fi vrînd? Constituția mea supără cumva 
guvernul englez? Am făcut ceva împotriva prietenilor 
mei de la Londra? Se simțea nevinovat ! 

De la primele cuvintele, însă, Carol, se linişti. Repre- 
zentantul Angliei venea să-l felicite pentru noua lui 
constituţie. 

— Guvernul meu, zise el, m-a însărcinat să vă 
exprim speranța tuturor cercurilor noastre financiare 
şi economice, că noua constituție a maiestății voastre 
va permite o mai largă interpretare a rolului pe care 
trebuie să-l aibă statul în dezvoltarea bogățiilor petro- 
lifere ale țării şi va oferi o mai mare atracţiune pentru 
întrebuinţarea capitalului străin în industrie. 

— Este tocmai ceea ce mă preocupă în cel mai 
înalt grad ! răspunse regele. Sper că aţi înțeles de ce 
l-am luat pe Aureanu în guvern. 

— Aureanu ne place, sire! răspunse diplomatul 
englez. Prezenţa lui în guvern este o mare încurajare 
pentru societăţile noastre petrolifere. Domnul Aureanu 
se bucură la noi de multă consideraţie pentru capa- 
citatea dumisale în aceste probleme. 

Carol abia aştepta să-l vadă pe ambasadorul Marii 
Britanii dincolo de ușă. Pe ziua de azi, îi ajunge! Pe 
lista audienţelor mai figura un singur nume: Ange- 
lica Piţigoi, o fată distinsă, faţă de care suveranul 
avea remuşcări. Cu doi ani în urmă, Angelica fusese 
aleasă miss Romînia — şi în tot timpul acesta el nu 
s-a putut rupe de la treburile statului măcar pentru 
cîteva ceasuri, s-o felicite. În sfîrşit, astăzi... 

Dar Angelica avea şi azi ghinion. După ambasa- 
dorul Marii Britanii, ceru şi Fabrizius, ministrul Ger- 
maniei, o întrevedere urgentă cu regele. Regele, plic- 
tisit şi îngrijorat, se întrebă: Fabrizius? Ce caută 
Fabrizius la mine... şi la ora aceasta? Să se fi supărat 
Hitler? De ce? Nu-i place constituţia mea? 

Fabrizius intră, sever, fără a fi, totuşi, feroce: 

— Sire, zise el, excelența sa mareșalul Herman 
Goering, vice-cancelar al Germaniei, în calitatea sa 
de maestru de vinătoare al Reichului, mă însărci- 
nează ca, odată cu felicitările sale şi ale guvernului 
german pentru noua constituţie, să vă predau și acest 
pergament. 

Regele luă din mîna lui Fabrizius sulul şi-l des- 
făcu: sub propria lui semnătură, Goering atesta că 
regele Carol ÎI al Romîniei este numit membru de 
onoare al organizaţiei vînătorilor celui de al treilea 


Reich, 

— Vă mulțumesc, zise Carol, şi vă rog să transmi- 
teți salutările mele cele mai călduroase vînătorilor 
germani şi în primul rînd excelenţei sale domnului 
Goering, care într-o zi atît de hotărîtoare pentru desti- 
nele ţării mele, s-a gîndit la mine!... Comunicaţii 
vă rog, domnului Goering, că prin diploma aceasta 
mă onorează nu numai pe mine, ci întreg poporul 
romîn ! 


+ 


Miniştrii Marii Britanii şi Marii Germanii, dacă 
au fost primii să-l felicite pe rege pentru noua lui con- 
stituție, erau foarte departe de a fi și ultimii. Noua 
constituţie a lui Carol mobiliză interesul tuturor capi- 
taliştilor străini, care vedeau în politica de mînă forte 
a lui Carol, o serioasă garanţie împotriva unei bolge- 
vizări a Romîniei. Mai întîi apăru în ţară, spre a lua 
masa între patru ochi cu regele Carol, conducătorul 
trustului englez petrolifer « Royal Dutch». În același 
scop sosi, după el, conducătorul trustului american 
« Business Machine Corp». Se ivi, apoi, directorul 
publicaţiei Financial Times din Londra, care-l asigură 
pe Carol că toți bancherii și industriaşii englezi se pregă- 
tesc să inunde ţara cu întreg capitalul lor liber. Şi mereu 
soseau alţii: italieni din industria de armament, olan- 
dezi din industria petrolului, germani din toate indu- 
striile — şi fiecare din ei spunea regelui: 

— Bogăţiile ţării dumneavoastră sînt proverbiale 
în lumea întreagă. De ce le-am lăsa neproductive? 

Cuvintele acestea aminteau regelui cifrele recente 
ale institutului de cercetări zootehnice: 250.000 de 
gospodării țărănești fără o găină... 1.500.000 de gospo- 
dării ţărăneşti fără un porc... 200.000 de gospodării 
ţărăneşti fără o vacă în bătătură. Şi răspundea: 

— Într-adevăr! De ce le-am lăsa neproductive? 

Singura condiție pe care o punea era ca bogăţiile 
ţării lui să fie făcute productive conform cu princi- 
piile noii lui constituţii: în pas alergător. Din ce în 
“ce mai alergător. Cît mai alergător cu putință. Avea 
mâîncărimi la picioare. Simţea nevoia să alerge. Deo- 

camdată, să alerge pe loc. Astfel, cînd Hitler și-a anexat 
Austria, Carol n-a scos o vorbă. Îşi continua, liniștit, 
restauraţia, ca şi cum Rominia s-ar fi găsit pitită, pe 
undeva, prin insulele Oceanului Pacific. Făcea vizite 
inopinate prin hale, unde pipăia găinile țărancelor; 
e la judecătorii, unde îşi arăta nemulțumirea că proce- 
dura nu merge în pas cu ritmul vremii; pe la percep- 
piile fiscale unde vroia să știe de ce micii contribuabili, 
care au de plătit atît de puțin, sînt totuşi în urmă cu 
impozitele. Anunţa că va întemeia sate model de la 
care ţăranii să înveţe cum trebuie să trăiască; ţinea 
la radio cuvîntări despre dragostea lui de popor şi zilnic 
învăţa presa cum să scrie despre viteza nebună în care 
țara se construieşte. Pe lîngă această diversă activi- 
tate în pas alergător, regele începuse, de cîtăva vreme, 
să dea o largă dezvoltare predispoziţiilor lui de naș. 
Năşea cu o frenezie care te îndreptăţea să crezi că dacă 
n-ar fi fost rege, n-ar fi fost nici profesor, cum zicea el, 
ci naş. Naş prin vocaţie. Boteza cu grămada copii nou 
născuţi, cununa perechi tinere, legaliza concubinaje. 
Dar aceste eforturi, care pe un om de rînd, oricît de 
rezistent ar fi fost, l-ar fi doboriît, nu făceau decît să 
îndîrjească setea de muncă a regelui. După ce făcea 
atîta bine ţării în nebănuit de variata lui activitate, 
Carol s-ar fi considerat ca un om nevrednic să poarte 
coroana de rege, dacă nu şi-ar fi împlinit ziua cu cîte 
un act de filantropie, răsunător: un elev rămas repe- 
tent în clasa a III-a de liceu, declarat, prin dispoziţie 
regală, premiant în clasa a VI-a... Un tuberculos, înmor- 
mâîntat, din caseta personală a regelui, cu muzică mili- 
tară şi cor... O tînără baletistă orfană, luată de rege 
de la operă ca fiică de suflet... şi cîte și mai cîte altele, 
care mişcau, în ziare, inima ţării. 
Totuşi — ceea ce era cu desăvirşire de neînchipuit ! 
— în pofida acestei prodigioase risipe de energie, regele 
îşi mai găsea timp să se gîndească şi la nevoile lui perso- 
nale. Cu toate partidele, istorice ori mai puţin istorice, 
a terminat. Mai rămîneau în picioare legionarii. Oficial 
nu mai existau nici ei. În preziua plebiscitului, Aureliu 
se autodizolvase. Regele fu informat, într-o zi, cînd 
îl avea pe Arghir în audienţă. 

— Un dobitoc! zise Arghir. Dacă era mai deştept, 
se dizolva mai de mult și se prefăcea, pur şi simplu, 
într-o ligă anticomunistă ! Nu s-ar fi supărat nimeni! 

Regele, însă, privi lucrurile cu mai multă prudenţă. 
Această autodizolvare îi displăcea. Era cam suspectă. 
Sugestia nu venea de la el. De o bucată de vreme, legio- 
narii nu mai țin seama de sugestiile lui. Ideea auto- 
dizolvării, deci, nu putea veni decît de la Berlin. Şi, 
bineînţeles, nu ca să-i ușureze lui plebiscitul. Dacă 
Hitler ar fi ţinut să-l ajute, putea să dea ordin legiona- 
rilor să voteze şi ei constituţia, ca toate celelalte partide. 

definitiv, de ce nu? Cu ce se deosebește, în spiritul 
ei, legea fundamentală a regelui Carol II, de legea funda- 
mentală a lui Hitler? Cu nimic! Unde începe să fie 
o incompatibilitate între principiile constituţiei lui 
Carol II şi programul gărzii de fier, care este programul 
guvernului de la Berlin? Nicăieri !... Totuşi, Hitler, 
şi-a repetat și aici jocul lui dublu: pe de-o parte l-a 
felicitat pe rege pentru constituţia lui, iar pe de altă 
parte, își ţine legionarii în rezervă, sub simulacrul unei 
autodizolvări. Autodizolvare, cu arme ascunse — și bine 
ascunse — pentru că percheziţiile ordonate de rege 
după plebiscit, n-au dus la nici un rezultat serios. Odată 
cu dispoziția de autodizolvare, Berlinul a dat legiona- 
rilor și toate indicaţiile cum şi unde să-şi dosească 
armamentul. Pentru o astfel de autodizolvare, Carol 
nu-i poate spune lui Hitler decît un « mersi !» cordial. .. 
dar de prins nu se prinde. Să nu creadă Hitler că pe 
el îl poate duce de nas cum l-a dus pe un Schuschnigg. 
Hitler să nu pretindă regelui Carol al Romîniei mai 
mult decît îi poate oferi un rege: ţara !... Țara, da! 
Nu, însă, şi demnitatea lui de rege — care-i impune 
să nu plece de aici decît atunci cînd va socoti el, nu 
Fiihrerul de la Berlin, că momentul oportun a sosit. 
De sosit va sosi. Garantează Carol. Garanţie este vechea 
lui admiraţie față de ducele Italiei. Garanţie este admi- 
rația lui şi mai mare faţă de succesele guvernului de 
la Berlin. Garanţie este ura lui împotriva Uniunii 
Sovietice şi a comuniştilor. Totul garantează că regele-l 
socotește pe Hitler moștenitorul de drept al Romîniei. 
— la momentul oportun. Numai că, momentul oportun 

n-a sosit încă. Restauraţia încă nu-i terminată. Armata 
încă nu şi-a încheiat misiunea ei de bază a bazelor. 
Bogăţiile ţării încă n-au fost făcute productive pînă 
la ultima centimă ! Cît timp mai e de făcut o afacere, 
Carol II rămîne regele ţăranilor şi nimeni nu-l va putea 
urni de pe tron. E rege! E mândru! Şi încă ceva esen- 
ţial: nu-i prost! Nu-i atît de prost să se teamă — cel 
puţin deocamdată — de şantajele lui Hitler. Romînia 
nu este Abisinia și el nu este Negusul. Dacă Hitler 
încearcă ceva înainte de momentul oportun, Rominia 
va fi apărată de Franţa şi Anglia. Romînia va fi apărată 
de Liga Naţiunilor. Romiînia va fi apărată de Mica 
Înţelegere. Romiînia va fi apărată de înțelegerea balca- 
nică. Romînia, dacă ar vrea, ar putea fi apărată și de 
Uniunea Sovietică! Să vedem! Îi convine lui Hitler 
să facă război cu toată omenirea aceasta, numai pentru 
că e nerăbdător să pună mîna pe țară? Este el măcar 
pregătit pentru un asemenea război?... Că şi-a anexat 
Austria fără nici o dificultate? Desigur! Să nu uite, 
însă, că Rominia nu este în situația Austriei. Austria 
e ţară germană. Naziștii erau ca şi stăpini în Austria, 
încă înainte de Anschluss. lar Franţa și Anglia n-au 
intervenit, pentru că-și au socotelile lor. Austria e 
preţul evacuării trupelor naziste din Spania. Pe cînd 
Rominia nu-i nici ţară germană, nici condusă nu este 
de un: guvern nazist, dirijat din Germania, şi nici ca 
obiect de schimb nu poate servi Franţei şi Angliei. 
Este de prea mare preț Romînia, pentru ca Franța 
şi Anglia să fie dispuse s-o schimbe atît de uşor ! Pentru 
Franţa şi Anglia, Romînia, la nevoie e bună și împotriva 
Germaniei şi împotriva Rusiei Sovietice ! Hitler, așadar, 
să aibă răbdare. Este în propriul său interes să aibă 
răbdare şi să-l lase în pace cu legionarii. Pînă la momentul 
acela oportun, dreptul de a tolera sau nu existenţa, 
fățişă ori subterană, a legionarilor, rămîne un privi- 
legiu al regelui, aşa cum al regelui a fost şi dreptul 
de a hotărî de soarta celorlalte partide. Şi regele a 
hotărît: după constituția nouă, rolul legionarilor s-a 
încheiat ! Nu-i mai trebuie legionari! Ceea ce mai are 
el de făcut aici, poate face şi singur, fără riscul de a se 
ciocni la tot pasul de legionarii aceştia, care nu-i 

mai vorbesc nici măcar ca de la egal la egal, ci ca de 
la autoritate superioară de control, la o autoritate în 
subordine ! Deci, nu-i mai trebuie legionari !... Dar 
cum să se scuture de ei? 

Fireşte, legal ! Țara are o constituţie şi cine calcă 
această constituție trebuie să sufere toate urmările 
legale. Pretexte îi ofereau înşişi legionarii, care, deși 
prin autodizolvare nu existau, continuau să amenințe 
cu moartea pe oamenii politici. Regelui îi trebuia un 
început. Alegerea lui căzu pe Arghir. Covirşitoare, 
arzătoare, obsedantă era ura cu care Arghir îl urmărea 
pe Aureliu. Ce era la mijloc? Invidia omului care, 
după decenii de muncă pentru niște vagi succese poli- 
tice, se vedea întrecut de un ins care, lipsit cu totul 
de merite, era aproape de vîrful celui mai răsunător 
succes politic posibil? Dispreţul învățătorului, consi- 
derat învățătorul tuturor învăţaţilor din ţară, pentru 
un agramat care are pretenția de a fi îndrumătorul 
suprem al romînilor, fără să poată scrie ori rosti o 
frază corect romînească? Groaza, lucidă gi adîncită, 
că dacă legionarii nu-l vor asasina înainte, în tot cazul, 
dacă se instaurează aici un regim legionar, el va fi una 
din primele victime?... Fapt e, că a fost de-ajuns 
ca regele să-i încredinţeze intenţia de a-l înlătura pe 
Aureliu, pentru ca Arghir, sugrumat de o bucurie furi- 
bundă, să strige: 

— Sire, s-o faci ! Pedeapsa cu moartea e prea blindă 
pentru unul ca el! 

— Încă n-am ajuns pînă acolo, domnule profesor! 
îi răspunse Carol, în doi peri. Nu uita că avem o con- 
stituţie care cere s-o respectăm ! Pentru orice am vrea 
să facem, ne trebuie motive legale! 

— Exact, sire! Respect constituţia ! Totul trebuie 
să fie legal! 

— Numai legal! Aud că ai primit o nouă scrisoare 
de ameninţări și injurii de la Cziucziewicz ! 

— Nu numai scrisoare, sire, ci şi un manifest! S-a 
supărat că Cernescu i-a închis restaurantele de la Liceul 
Lazăr şi de la Obor gi mă atacă pe mine. Zice că sînt 
un om incorect! Un om necinstit sufleteşte! De ce, 
sire? Pentru că nu sînt de acord să-și organizeze în 

locul partidului, crişme în care să se adune și să pună 
la cale comploturi împotriva coroanei? 

— Dă-l în judecată pentru ultragiu ! Eşti ministru |! 
După lege, orice atac împotriva unui ministru în exer- 
ciţiul funcţiunii este pedepsit cu închisoarea ! 

Şi-l sfătui: l 

— Referă-te la art. 253 din codul penal regele Carol 
al II-lea. 

Trecură apoi în sala de şedinţe, unde îl aştepta 
consiliul de miniștri în frunte cu patriarhul. Regele 
vorbi: 

— Consider guvernul prezidat de I.P.S.S. patriarhul 
Miron, demis! Este un moment solemn. Încheiem 
azi, după şapte săptămîni de guvernare, un ciclu al 
istoriei. Am îndeplinit o operă care ne deschide căi 
noi. A fost pentru mine o plăcere și o miîngiiere sufle- 
tească deosebită să văd cum cei încărunțiţi, în care 
totuși bate o inimă tînără, au trecut, în ceasurile grele, 
peste interesele lor personale şi şi-au dat mîna spre 
a servi interesele naţionale. Domnilor, vremurile cînd 
existau crize de guvern şi cînd ţara era lăsată fără nici 
un guvern au trecut. Desființarea legală a partidelor 
înlesnește libera alegere a elementelor de conducere 
în stat. În aceeaşi clipă în care am demis guvernul 
prezidat de I.P.S.S. patriarhul Miron, am şi instituit 
un nou guvern prezidat tot de I.P.S.S. patriarhul 
Miron. Schimbarea aceasta se datorește faptului că 
I.P.S.S. patriarhul Miron a socotit necesar să se adre- 
seze şi elementelor tinere, spre a indica sensul și spiritul 
în care se va modela noua structură a statului. Dacă 
noua constituţie a fost elaborată de bătrinii patriei, 
aplicarea ei în noua cadență a statului urmează să 
fie opera energiilor tinere ! În același timp vă informez 
că de astăzi am înființat un consiliu de coroană, ai 
cărui membri vor purta titlul de «consilieri regali» și 
vor avea rang și salariu de miniștri. 

Cu un zîmbet cald, părintesc, ocrotitor şi conso- 
lator, adăugă: 

— În acest consiliu vor intra toţi « bătrînii» guver- 
nului demis. Aşadar, domnilor, nu ne spunem adio, 
ci la revedere! 

În pragul casei, Aureliu, care era grăbit să plece 
la legația germană, unde fusese chemat să i se dea 
instrucțiuni în vederea călătoriei sale în Italia, dădu 
peste un comisar de poliție. 

— Pe cine cauţi aici? îl întrebă Aureliu, 
răstit. | 

— Să trăiţi! îl salută respectuos comisarul. Pe 
dumneavoastră... Aveţi o citație ! 

Aureliu apucă hiîrtia în silă. Era poftit să se pre- 
zinte chiar azi la cabinetul 5 instrucție. 

— Ce-i cu asta? strigă el la comisar. 

— Nu ştiu, să trăiţi! Mi s-a dat să v-o aduc, v-am 
adus-o ! 

Nu ştia nici Aureliu. Ce le-a venit să-l citeze gi cui 
i-a venit să-l citeze, nu pricepea. Furios că e deranjat 
cu prostiile astea, Aureliu porunci comisarului: 

— Du-te înapoi şi spune judecătorului că azi n-am 
timp. Nici mîine... Miine mă duc la o înmormîntare... 
Vin poimîine... Ai auzit?... Poimiine! 

Se ţinu de cuvînt şi a treia zi se prezintă în faţa 
judecătorului, care-l primi cum nu l-a mai primit nici 
un judecător pînă acum: cu fruntea încruntată, cu 
o căutătură fioroasă şi cu intonaţii în glas, ba reci ca 
gheaţa, ba tranşante ca o lamă de brici. 

— Ce-i asta? îl întrebă el repezit pe Aureliu, 
punîndu-i sub ochi scrisoarea adresată profesorului 
Arghir. 

— O scrisoare ! încercă Aureliu să răspundă agresiv. 

— Cine a făcut-o? 

— Eu! 

— Eşti arestat! 

Aureliu se uită împrejur şi văzu că în toată încă- 
perea, în afară de el, nu se află decît judecătorul şi 
un jandarm cu baioneta la armă. Deschise gura, dar 
de spaimă, parcă auzi un glas străin, cum protestează 
automat și în surdină: 

— E ilegal! 

— Ilegal? Dar să trimiţi asemenea scrisori ţi se 
pare legal? Jandarm !... Du-l la beci! 

De-a doua zi, presa închină pagini întregi celor ce 
s-au descoperit cu ocazia descinderilor operate pe la 
organizațiile şi domiciliile gardiştilor. Depozite imense 
de bombe, revolvere, granate, puști, pumnale, mitraliere. 

Lumea citea şi se crucea: 

— Acu s-au trezit? 

Se află apoi că garda de fier a organizat o vastă 
rețea de spionaj în armată, la serviciile de siguranţă, 
la statul major al armatei, la ministere, la prefectura 
capitalei, la arsenalul aeronautic, la aviația militară, 
la fabricile de avioane L.A.R. şi S.E.T., la C.F.R., la 
S.T.B. şi aşa mai departe. 

Lumea citea şi iar se crucea: 

— Acu s-au trezit? 

Gazetele informară apoi ţara că garda de fier dispunea 
de fonduri imense şi că numai în ultimele alegeri a chel- 
tuit, în mai puţin de o lună, cincizeci de milioane de lei. 

Lumea citea gi-și făcea cruci gi mai mari: 

— Acu s-au trezit? 

Şi-nsfiîrgit, presa lui Carol venea cu revelaţia cea 
mare: Aureliu Cziucziewicz nu-i romîn ci străin. Că 
are un bunic polonez, că are o bunică unguroaică şi 
că mama lui e nemţoaică. 

Lumea citea, dar nu se mai crucea, ci ridea: 

— Acu s-au trezit? 

Pînă ce veştile acestea care, în loc să uimească ţara, 
o amuzau — fură înlocuite cu o știre, de astă dată 
senzațională: Aureliu a fost judecat pentru ultragiul 
adus lui Arghir și condamnat la șase luni închisoare. 

Lumea nu se mai crucea și nici nu mai ridea. Era 
uluită: 

— Aureliu condamnat? Şi condamnat la maximum 
de pedeapsă? Să ştiţi că-i sfîrşitul lumii! 

Dar, ca în toate, regele făcea şi justiţia în pas aler- 
gător. Nici nu s-a pronunțat bine sentința de condam- 
nare a lui-Aureliu pentru ultragiu, că regele l-a şi chemat 
pe ministrul de justiţie la el: 

— Să mi-l dai, te rog, în judecată pentru trădarel 
Şi repede! Nu-i timp de pierdut! 

Astfel, lumea avu încă un prilej să mai uite de 
necazuri, cînd îl auzi pe procuror făcînd rechizitoriul 
lui Aureliu: 

— Indiferent de originea lui Cziucziewicz, este 
incontestabil că actele lui şi caracterul lui poartă o 
pecete puţin romînească ! Misticismul lui, obscuran- 
tismul lui, actele de cruzime pe care le-a săvirşit per- 
sonal, sau pe care le-a inspirat, formulele acestea de 
ameninţare cu moartea adversarilor, femeilor şi copiilor, 
toate acestea, numai manifestaţiuni romîneşti nu sînt. 
Că aceste manifestaţiuni sînt ale unui străinism organic, 
congenital, sau ale unui străinism împrumutat de aiurea, 
reiese pe deplin din faptul că acel care a introdus în 
Romiînia moravuri şi acțiuni străine de sufletul poporu- 
lui nostru este fiul unui Cziucziewicz şi al unei Eva 
Schwartz, care numai romîni nu sînt. 

Foștii şefi politici, care pînă mai ieri se acuzau reci- 
proc prin presă şi în cameră de misticism, obscuran- 
tism şi străinism, pentru că de cite ori erau la putere, 
sprijineau ba pe Caţă, ba pe Aureliu, dar care acuma 
convieţuiau frățește sub acoperişul guvernului de con- 
centrare, începură să-şi facă reproșuri de amor: 

— Vezi, Arghire! îi zise Mărguleanu ilustrului 
profesor. Şi cînd eu ţi-am spus că ești grecotei, te-ai 
supărat ! 

— Dar eu, ţii minte cînd ţi-am spus că ești jidan? 
Numai să mă omori! 

Drăgăstos, Aureanu îi apucă de cîte un braţ pe 
amândoi: 

— Dar cînd l-a făcut Săpunaru ungur pe Crai- 
Voevod, vă amintiţi? 

— Şi Bagradian cînd a spus că Săpunaru e slav? 

— Da!... Numai că şi Săpunaru a astupat gura lui 
Bagradian, cum i-a amintit că-i armean ! 

Oftară tustrei, aşa cum se oftează la o amintire 
frumoasă — apoi, Aureanu reflectă, cu ochii departe, 
departe: 

— Cziucziewicz ăsta, este evident că a introdus 
la noi moravuri şi acţiuni străine de sufletul poporului 
romîn. De asta, bine a făcut regele că a desființat parla- 
mentul și partidele politice! 

Procurorul nu se opri numai asupra străinismului 
lui Aureliu, ci și asupra pregătirii lui intelectuale. 

— Manifestările intelectuale ale lui Cziucziewicz, 
zicea procurorul, sînt foarte reduse. Citeva circulări, 
cîteva scrisori. S-a publicat şi o carte. Este adevărat. 
Aş fi foarte curios să văd manuscrisul ei. Deocamdată, 
am găsit în aceste dosare citeva reflexiuni scrise de 
mîna lui. Se vede că Cziucziewicz era și filozof în orele 
libere. lată rezultatul acestor profunde meditațiuni 
concretizat în cinci maxime: «Ștergete bine pe 
picioare»... « Şterge-te» într-un cuvînt... « Deschide 
şi închide ușa încet»... « Pe săli şi în camere, vorbește 
cu glasul potrivit»... «Nu pune mîna pe pereţi»... 
u Oriunde vezi o hîrtie ridico»... « Ridic-o», bineîn- 
țeles, tot într-un cuvint... 

La Capşa, Tătăroiu observă: 

— Mai mare ruşinea de Hitler! 

Şi Aureliu Cziucziewicz fu găsit vinovat de trădare 
şi din nou condamnat, de astă dată la zece ani muncă 
silnică. 

— Şi a strigat «trăiască moartea»? întrebă Tătă- 
roiu. 

— Nu! îi răspunse Nectarie. 

— Cum se face? Tocmai el? 

— Nimic mai simplu! Pentru că s-au desființat 
curţile cu juri şi s-a introdus pedeapsa cu moartea. 
Şi el, mistic cum îl ştii, e niţeluş superstiţios! 


+ 


La fiecare nume pe care i-l citea Robert Cernescu, 
regele avea un singur răspuns: 

— La pușcărie ! 

— Ionescu Grigore, Vasile Vasile, Stănciulescu Stan, 
pentru dosire de materiale de propagandă legionară | 

— La puşcărie ! 

— Cziuoziewicz Horia pentru insulte aduse unor 
jandarmi ! 

— La puşcărie! 

— Cucu Andrei, pentru multiplicare de manifeste ! 

— La puşcărie ! 

— Mălin Sandu, port ilegal de arme ! 

— La puşcărie | 

Sute şi sute de dosare, în care se găseau consemnate 
fapte petrecute în ultimii cincisprezece ani, fără să fi 
fost încredințate justiţiei, fuseseră date jos din pod și 
vinovaţii trimişi în faţa tribunalelor. La fiecare nume, 
regele își răcnea sentinţa, în delir: 

— La puşcărie... la puşcărie... la puşcărie !... Pe 
toți să mi-i arestezi ! Să nu-ţi scape unul! Și pe comu- 
niști odată cu ei... Să nu creadă acești domni comu- 
niști că ar putea profita... 

După ce termină cu legionarii de rînd, Robert Cer- 
nescu prezentă regelui o listă de intelectuali din publi- 
cistica legionară. Pentru ei erau rezervate lagăre la 
Tismana, Dragomirna, Miercurea Ciucului... 

— Ionescu-Ciurcheni ! 

— Lagăr ! 

— Precup | 

— Lagăr ! 

— Leahu! 

— Lagăr ! 

— Zamfir Vasilescu ! 

— Lagăr ! 

— Naie Naie! 

— Lag... 

Regele se opri: 

— Parcă a mai fost Naie la puşcărie ! 

— Acum patru ani, sire! După istoria cu Muică ! 

— Îi ajunge ! făcu hotărît regele. 

Şi cu o vagă duioşie în glas: 

— Cernescule, nu trebuie să uităm! Naie e Naie! 
Un spirit de elită. N-avem mulţi ca el! Unu-i Naie ! 
Un savant! Ș-apoi, nu mai prezintă nici o primejdie! 
Lui Aureliu nu-i mai trebuie misiţi! Pompează direct ! 
De la mîna-ntiia | Acuma-i dă el bani lui Naie! Lasă-l 
în pace! Zi-i mai departe!... 

Pasul alergător cu care guverna, nu putea fi pentru 
rege o piedică să audă tot ce se spune despre noul ritm 

al restauraţiei... De spus se spuneau multe, dar cel 
mai mult se spunea că nu se mai poate spune nimic. 
Regele nu-ți mai dă voie să sufli un cuvînt nici despre, 
islazurile de care duc lipsă țăranii, nici despre revizuirea 
exproprierilor şi a împroprietăririlor, nici despre pădu- 
rile comunale. Regele nu-ţi dă voie să-l întrebi de ce a 
suprimat statutul funcționarilor, sau inamovibilitatea 
magistraţilor ! Regele nu-ți dă voie să-l întrebi de ce a 
mărit impozitele, de ce a scumpit în cîteva luni viaţa 
cu 30%, şi de ce bagă toţi banii în străjeri și armată! 
Şi în primul rînd, regele nu-ți dă voie să-l întrebi ce 
este cu asigurările sociale pentru muncitori, ce este cu 
îmbunătățirea condiţiilor de muncă și salarizare ale 
muncitorilor, ce este cu pensionările, ce este cu conce- 
dierile, cu şomajul, cu arestările arbitrare, cu teroarea ! 

Regele auzea dar continua să alerge, în aplauzele 
apusului. Francezii şi englezii se felicitau între ei. 

Regele Carol este un rege excelent, care ţine mult 
să apere drepturile poporului romîn și să protejeze mino- 
rităţile din Romiînia... Regele Carol a salvat demo- 
crația pentru Romiînia... Regele Carol este unul din cei 
mai capabili conducători din lume... Regele Carol s-a 
dovedit a fi un şef care n-a șovăit să-şi ia răspunderea 
de a duce țara cu o mînă sigură şi fermă pe calea mîn- 
tuirii... Regele Carol a realizat o operă de construcţie, 
acolo unde totul era de clădit!... 

Cît despre măsurile lui împotriva legionarilor, toţi 
erau mulțumiți: și francezii și englezii şi naziștii de 
la Berlin. 

— Reprimarea mișcării legionare este menită să 
consolideze situația Romîniei atît din punctul de vedere 
intern, cît și din punctul de vedere extern! ziceau 
francezii. 

— Regele Carol merită toată admiraţia noastră 
pentru acțiunea pe care a început-o spre a elibera ţara 
de amenințările unei dictaturi brutale ! ziceau englezii. 

— Aceste măsuri sînt necesare pentru a calma opinia 
publică indignată de acţiunea subversivă a mișcării 
legionare ! ziceau naziștii de la Berlin. 

n tot corul acesta de elogii, cei mai înflăcăraţi 
erau fasciștii lui Mussolini. 

— Cine intră fără să bată în ușă? strigau ei. Carol II, 
regele ţăranilor. În călătoriile lui neaşteptate, Carol II 
se interesează de toate. Se opreşte în cele mai modeste 
colțuri din ţară, intră în bordeiele țăranilor, împarte 
bani celor cu copii mulţi, poruncește să se construiască 
piscine şi să se înalțe biblioteci. Stă de vorbă cu lucră- 
torii, le ascultă nevoile și dorinţele. În ultimele luni, 
datorită inspecţiunilor regale, abuzurile şi fraudele au 
dispărut, starea de spirit a ţării s-a schimbat, veniturile 
statului au sporit. Ca și înaintașul său din «O mie şi 
una de nopţi», noul Harun-al-Raşid călătorește întot- 
deauna, conducîndu-și singur maşina, îmbrăcat în vest- 
minte simple și pe cap cu un basc care-i ascunde fruntea ! 

Deşi puţin mușcat de invidie că şi Harun-al-Rașid 
își conducea singur mașina în vizitele lui inopinate, 
regele, încurajat de aplauzele cu care ţările democratice 
şi fasciste din centrul şi apusul Europei îi răsplăteau 
acţiunile, îşi iuțea pasul. 

— Să se interzică activitatea ligii antirevizioniste 
a lui Stănică Popescu! 

— Se aprobă! 

— Deoarece poporul romîn nu mai poate rămîne 
părtaş la cumplita torturare în abatoare a nevinovatelor 
vieţuitoare care, cu suflarea lor, au învăluit în jesle pe 
Domnul nostru Isus Hristos, să se suprime imediat 
tăierea rituală a vitelor. 

— Se aprobă! 

— Să se suspende pe trei zile gazeta Globul a lui 
Stănică Popescu, pentru că nu s-a supus regulamentului 
-privitor la controlul mijloacelor de existență a jurnalelor. 

— Se aprobă! 

— Să se respingă recursul lui Aureliu Cziucziewicz 
şi condamnarea lui la zece ani să rămină definitivă! 

— Se aprobă! 

— Să fie condamnaţi la închisoare, amendă, interdicţie 
şi despăgubiri către stat, toţi legionarii de pe lista alătu- 
rată şi după criteriul indicat în dreptul fiecărui nume ! 

— Se aprobă! 

— Să se pună sechestru pe întreaga avere a fostului 
partid naţional-liberal, inclusiv tipografia şi redacţiile 
ziarelor liberale Viitorul şi Independenţa romină ! 

— Se aprobă! 

— Să se acorde cîte o indemnizaţie fixă de 80.000 
lei, plus 50.000 de lei cheltuieli de reprezentare și depla- 
sare, în total 130.000 lei pe lună, mareşșalilor armatei, 
Neaţă şi Prezan ! 

— Se aprobă! 

— Pentru construirea unei mănăstiri la Maglavit, să 
se creeze la Maglavit o fundaţie Maglavit, sub con- 
trolul patriarhiei, sub preşedinţia stareţului în numele 
patriarhiei şi sub preşedinţia de onoare a lui Petrache 
Lupu! 

— Se aprobă! 

Generalul Mateescu intră în acest moment în sala 
de consiliu, îi înmiînă, discret, regelui, o telegramă și 
ieşi în fugă. Regele o citi, apoi transmise consiliului 
de miniștri conţinutul: 

— Domnilor, a murit Traian Săpunaru! 

Miniștrii şi consilierii regali rămaseră muţi de durere: 
moartea neașteptată a lui Traian Săpunaru depășea 
ordinea de zi prevăzută, așa că nu ştiau ce să propună. 
Regele îi salvă. Gîndi scurt şi luă o hotărire energică: 

— Să fie îngropat! 

Recunoscători că regele le-a luat o piatră de pe 
inimă, miniștrii răspunseră, veseli: 

— Se aprobă! 


XXIV 


Cel mai trist dintre toți membrii familiei regale era 
Carol. Înconjurat de-ai săi, nu-și mai lua ochii de pe 
catafalc şi plingea. De teamă că nu va putea plinge 
destul, luase aseară toate măsurile de circumstanţă: 
mâîncase peste măsură, muștar, murături și piper — și 
băuse peste măsură din tot ce există spirtoase pe lume 
de la 60 de grade în sus. Acum putea fi, în cele mai 
spectaculoase condiţii, un orfan amărit şi inconsolabil, 
care, în cumplita lui dezolare, încă nu este în stare să-și 
dea seama cum poate trăi cineva fără mamă. 

Căci fiinţa de care se despărţea atit de greu regele, 
era însăși mama lui. O privea şi o privea, dar îi venea 
greu să creadă. A murit mama lui!... Mama lui!... 
S-a isprăvit, prin urmare, cu toate pretenţiile ei la 

domnie 1... Şi cu toate mofturile ei de întemeietoâre 
a Romîniei Mari ! Și cu toată risipa ei de farduri, care 
nu-i mai puteau ascunde obrazul gălbejit de boală 
şi vârstă ! Şi cu toate călătoriile ei stupide ! Și cu reputaţia 
ei de amantă internaţională ! Și cu ridicolele ei inter- 
vievuri 1... S-a isprăvit!... Nu va mai trebui să 
citească în presa străină acele reportaje plătite în care 
se vorbea despre toaletele ei, despre «rochia ei bej, 
cu o fundă bleu în corsaj», sau despre cealaltă rochie 
a ei «pastel, peste care poartă o jacheţică de lamé, 
bordisit cu blană cafeniu deschis», sau despre perlele 
ei, care erau tot atîtea moșii atîrnate de git!... Şi 
n-o va mai auzi cum își laudă ea singură cărțile ei de 
amintiri, fără să-i fie rușine: « Amintirile mele sînt 
scrise cu umorul specific englezesc şi unele episoade 
vor amuza pe cititori»... S-au isprăvit toate astea !... 
Dar în acest caz, Dumnezeu merită toate felicitările. 
Are bun-simţ. Deși cu întîrziere, a înţeles, în sfîrșit, 
că numai în paradis şi-ar putea găsi mama loc potrivit 
pentru temperamentul ei tineresc, niţeluș fezandat, fără 
listă civilă şi fără să-şi supere fiul... 

Cît tinu slujba religioasă, Carol putu să-și îndrepte 
gîndurile aiurea. Acordase azi dimineaţă audienţă scrii- 
torului Ionescu-Ciurcheni, căruia îi dăduse voie să vină 
sub pază la el, în numele intelectualilor legionari ţinuţi 
în lagăre. Numai că n-a îngenunchiat lonescu-Ciurcheni: 

— Sire! Iertare !... Rupem pînă la capătul vieţii 
cu garda de fier! Nu vrem să mai avem de-a face în 
nici un fel cu legionarii. Vrem să fim cetăţeni utili ţării 
şi să luăm parte la înflorirea ei sub glorioasa domnie a 
maiestăţii voastre !... lertare!,.. Dacă nu se poate 
îndată, sire, vă rugăm, daţi ordin, ca noi, intelectualii, 
să fim izolați de ceilalți... Nu mai putem!... 
Viaţa noastră a ajuns imposibilă alături de toţi 
nespălaţii lui Aureliu... Este o pedeapsă prea 
cruntă, sire, să fim siliţi să trăim în mijlocul unei 
colectivităţi cu care nu avem nimic comun! Sire]... 
lertaţi-ne !... 

Regele citea atita sinceră pocăință în ochii lui Ionescu- 
Ciurcheni, încît își zise că n-are de ce să-i mai țină închiși 
pe aceşti intelectuali rătăciţi, dar treziţi la realitate. 

Spaima pe care au tras-o, le va fi învăţătură de minte 
pentru tot restul vieţii lor. 

— Fie ! zise el lui Ionescu-Ciurcheni. Vă iert! Dar 
să știți că de azi înainte nu mai e pentru voi decît un 
rege şi o lege! 

— Jurăm pe onoarea şi conștiința noastră de oameni 
de carte şi de condei! 

Corul îl sili pe rege să se smulgă pentru un moment 
din gîndurile lui şi să ridice capul. De jur-împrejur 
numai feţe îndoliate. Erau prezenţi toți sfetnicii lui. 
Numai Trişcă lipsea. Trișcă era departe. Cutreiera 
Franţa, Anglia, Cehoslovacia și-i trimitea rapoarte 
exaltate. Toată lumea îl crede. Chamberlain, premierul 
Marii Britanii, este neașteptat de amabil. Şi Daladier, 
şeful guvernului francez, e ca un frate. Şi unul şi celălalt 
i-au făgăduit credite, arme, sprijin moral. Totul e bine. 
Cerul politicii internaţionale este imaculat. Doar cîţiva 
mici nourași pătează orizontul. S-au ivit oarecare 
neînţelegeri între Hitler şi Cehoslovacia. De cînd 
a făcut Anschlussul cu Austria, Hitler cere Cehos- 
lovaciei ţara sudeţilor... Dar lucrurile se vor a- 
ranja... Totul e bine... Skoda lucrează de zor!... 
Fabrică pentru noi tunuri, mitraliere, facturi!... 
Totul e bine!... 

Printre lacrimi, Carol putu să se minuneze cum 
trece vremea: ceremonia se terminase şi decorul era 
cu totul schimbat. Capela, clerul, corul, miniștrii, dispă- 
ruseră — şi în locul lor apăru obișnuita cameră de 
lucru de la palatul de pe Calea Victoriei, în care, sub 
privirile curioase ale membrilor familiei regale, un înalt 
magistrat citea testamentul reginei Maria. 

„+ « Binecuvîntez ţara, pe copiii și pe nepoţii 
mei! Proprietăţile mele din Balcic, Tenka luhev gi 
Mavi Dalga, împreună cu castelele, toate celelalte 
clădiri şi biserica Stella Maris, clădite din mijloacele 
mele proprii, conform concepției mele de artă şi frumos, 
într-un cuvînt tot ce se află la Balcic, fără nici o excepţie, 
le las fiului meu Carol, regele Romîniei». 

Regele, scîrbit, își umplu ochii de lacrimi, dar re- 


gretă: era în familie. Singurul străin era magistratul. 
Nu merită osteneala ! 

— « Hotărăsc ca fiica mea, Elisabeta, regina Greciei, 
să aibă în partea ei de moştenire castelul şi întreaga 
moşie Copăceni, cu tot ce se află acolo». 

Carol se uită cu coada ochiului la Elisabeta. Se 
făcuse roșie ca focul. Avea ochii uscați şi era furioasă. 

— « Las fiicei mele Ileana, arhiducesă de Austria, 
principesă a Romîniei, să aibă în partea ei de moştenire 
castelul Bran, cu tot ce se găseşte în el și cu toate terenu- 
rile şi construcţiile care sînt proprietatea Mea la Bran, 
fără nici o rezervă». s 

Ileana aruncă o privire încruntată lui Carol, care-i 
răspunse cu un rînjet. ; Ş 

— Ai văzut? îi şopti el. Mămiţica! fi-a făcut-o, 
zgripţoroaica ! Și tu ai crezut că e ceva de capul ei! 

— « Voiesc, îşi continuă magistratul lectura, ca părțile 
rezervatare ce se cuvin fiicei mele Maria, regina Jugosla- 
viei şi fiului meu Nicolae, să fie primite în bani». - 7 

Nu erau de față nici Maria, nici Nicolae, așa că 
dispoziția nu supără pe nimeni. 

— « Las iubitului meu nepot Mihai, voievod de Alba 
Iulia, diamantul cel mare, care mi-a fost dăruit de regele 
Ferdinand». 

Mihai căută să prindă privirea tatălui său, dar pentru 
că regele tocmai atunci se uita în tavan, PU ştiu ce să 
facă: să se bucure, ori să se supere? A 

Ajuns la încheiere, magistratul își îndreptă spinarea 
şi citi cu mult patos: AN 

— « Aş fi voit să pot lăsa mult, iubitei mele țari, in 
semn de dragoste necurmată ce i-am purtât şi pe care 
o las izvor nesecat moștenitorilor mei !» 

Lui Carol îi veni să ridă: Nu! Că o să tefntreb pe 
tine dacă să fie secat sau nesecat izvorul ! i 

— « Dorinţa mea fierbinte ar fi fost să înalţ o bi- 
serică mică pe fostul front de la Onești, 91 să înființez 
un cămin cu numele meu pentru studentele de la univer- 
sitatea din lași, ca amintire a zilelor grele petrecute 
acolo, în timpul marelui război pentru întregirea neamu- 
lui... Resimt o vie întristare că modesta mea avere, 
datorită generozităţii iubitului meu soț regele Ferdinand, 
încă și mai redusă prin greutăţile din ultimul timp, nu-mi 
îngăduie să fac binele ce aş dori». 

Carol îl luă pe voievodul Mihai de mînă, îl trase de o 
parte şi privind pe fereastră, fi spuse: 

— Biata bunică! După o viaţă de muncă, a murit 
femeie săracă. Dacă n-aș fi fost eu, murea de foame! 

Afectuos, Mihăiţă îi sărută mîna: 

— Ce om bun eşti, tăticule! 


x 


De două zile, Carol se afla la Londra, unde trecea 
dintr-o surpriză în alta. Fusese invitat aici, după lunile 
de încordare care au ţinut Europa la marginea războiu- 
lui. Germania ameninţa că face război dacă Cehoslovacia 
nu-i dă ţara sudeţilor — şi toată lumea se pregătea 
de război. În afară de presa lui Hitler şi Mussolini, 
atitudinea cea mai războinică o avea presa lui Carol. 
Şi cel mai războinic dintre toţi gazetarii presei lui Carol, 
era Serafim Mărunţelu, 

— Să participe naţia la vuietul evenimentelor! 
predica Mărunţelu în stilul lui de « Deşteaptă-te romîne» 
de modă nouă, dinamică. Să asculte din tumultul lor, 
glasul aspru, mugetul amenințărilor posibile. Există o 
terapeutică a somnolenţei, o cruntă biciuire a unei 
indicate intoxicări optimiste, un duş rece necesar unei 
prompte treziri. Domnii de la externe să binevoiască 
a nu mai utiliza cloroformul. Totul pentru armată şi 
numai pentru armată. Războiul nu vine azi, dar mîine 
irumpe cu impetuozitatea fatalității. Şi pentru mîine 
să fie o ţară pregătită. 

Dar ca să creeze atmosfera războinică, regele nu se 
mulțumea numai cu presa. Într-o zi, autorităţile trecură 
la primele demonstraţii de apărare pasivă. Se imagină 
un atac cu bombe incendiare, lacrimogene, fumigene, 
la Gara de Nord, la Gara de Est, la palatul telefoanelor, 
la poşta centrală şi la fabrica Beliotis. Avioane lansară 
rachete. Oameni cu măşti contra gazelor aruncară 
petarde fumigene — şi echipe de pompieri, de jandarmi 
şi de gardieni publici băgară panică în femei şi copii, 
cu exerciţiile şi cu urletele lor. 

— Cum merge treaba? întreba regele, din cinci în 
cinci minute. 

— Merge straşnic, sire! raporta Spiru Maramă. 
Publicul primeşte bombardamentul cu mult sînge rece. 
Parcă numai între bombe a crescut. N-avem să ne temem 
de nimic! 

— Nici dacă s-ar întîmpla să fim bombardaţi serios? 

— Serios? Nu!... Doar dacă primim avioanele şi 
tunurile antiaeriene comandate în străinătate ! 

Între timp, Chamberlain îi trimitea lui Carol mesaje 
peste mesaje: 

— Dacă se întîmplă ceva cu Cehoslovacia, stai 
liniştit ! Nu te mişca. Și nu lăsa pe sovietici să treacă 
prin Romînia spre Cehoslovacia. 

Pe de altă parte, trimitea şi Hitler mesaje peste 
mesaje lui Carol. 

— Dacă se întîmplă ceva cu Chamberlain, stai liniștit ! 
Nu te mişca! Şi nu lăsa pe sovietici să treacă prin 
Romiînia spre Cehoslovacia ! 

Dar la sfîrșitul lui Septembrie, alarma încetă brusc. 
Cehoslovacia fu ciopîrțită. Hitler ocupă ţara sudeților, 
pacea fu restabilită şi regele Carol primi vizita ambasa- 
dorului englez care-i transmitea, din partea guvernului 
său, invitaţia de a veni la Londra în vizită oficială. 

— Ce să fac la Londra? întrebă Carol care, în principiu, 
a-avea nimic de obiectat. 

— Sire, răspunse ambasadorul, poporul englez vrea 
să cunoască pe cel care a salvat Romiînia ! 

Aşa au ajuns, la mijlocul lui noiembrie, Carol II 
şi fiu-său la Londra. Aici, regele se aştepta la o primire 
cu cortegii, cu banchete, cu declaraţii publice, cu între- 
vederi politice şi financiare, intime, după ritualul banal 
al recepţiilor oficiale. Dar ceea ce i se rezervă în capitala 
Marii Britanii depășea orice închipuire şi dezminţea tot 
ce s-a spus pînă atunci despre temperamentul flegmatic, 
sobru, echilibrat al naţiunii engleze. Tonul, fireşte, îl 
dădea presa, care nu ştia ce accente mai sugestive să 
împrumute spre a sublinia importanţa istorică a vizitei 
lui Carol II. Să-și aducă aminte poporul englez că înaltul 
oaspete, înainte de a fi regele Romîniei, este un englez. 
Regele Romîniei nu este romîn ci un strănepot al reginei 
Victoria. Modesta lui cameră de lucru de la palatul din 
București, cu pereţii îmbrăcaţi în lemn, aminteşte 

stilul caselor engleze. Grădinile regale, sint îngrijite 
de un grădinar englez. În bucătăria regală, mâîncarea 
este gătită după reţete engleze. Curajul şi simţul politic 
al regelui, sînt englezeşti. Regele şi voievodul Mihai 
iubesc marea pentru că sînt de sînge englez. Pînă şi 
instituţia regală a străjeriei este inspirată din « boy- 
scouts» -urile engleze. Totul poartă un specific englez 
la regele Carol II, care, în mai puţin de nouă ani, a 
construit o Rominie nouă, pe temelii excepţional de 
solide, pentru un popor de nouăsprezece milioane de 
coboritori ai coloniștilor romani stabiliți în Dacia şi 
azi stăpîni peste avuţii imense în grîne, lemn şi petrol. 

Dar entuziasmul absolut neenglezesc al presei bri- 
tanice, nu era decît prologul abstract al dovezilor de 
entuziasm concret, la fel de neenglezesc, care aveau 
să urmeze. De la ieșirea din gară, îl izbi pe Carol gene- 
rozitatea cu care englezii au pavoazat, în cinstea lui, 
Londra. Avusese destule ocazii, în timpul exilului, 
să vadă oraşul acesta gătit pentru diferite serbări, 
sărbătoriri şi solemnităţi, dar ceea ce vedea astăzi era 
atît de frumos, de neașteptat, de tulburător, încît îi 
învioră sentimentul de mîndrie că este englez!:.. Jos, 
nisip presărat cu grijă pe tot lungul parcursului; sus, 
în dreapta şi în stinga, ferestrele şi balcoanele împo- 
dobite cu covoare romîneşti şi peste tot, fluturînd vesel, 
mii de drapele romînești, rog-galben-albastru... Ca 
la Bucureşti de Bobotează, de 24 ianuarie, ori de 10 
mai... Ceva extraordinar !... Guvernul englez, ca 
să-l facă pe acest oaspete englez, strănepot al reginei 
Victoria, să se simtă în Anglia ca la el acasă, îl punea 
în decorul şi atmosfera din Romînia. 

— Sînt uluit ! zise el către regele Angliei, care stătea 
în stînga lui, în landoul regal. Este fără precedent în 
istoria Angliei ! 

— Absolut fără precedent ! îi confirmă, cu sinceritate, 
regele Angliei. 

Cortegiul abia se puse în mişcare, cînd, deodată, 
izbucni de pretutindeni, un tunet prelung de aclamații: 

— Trăiască regele Carol ! 

În emoția lui, regele crezu că profunziunea de drapele 
tricolore l-a tulburat atîta, încît i-a diformat pînă și 

auzul — și se aplecă să prindă mai bine ce strigă mul- 
ţimea. Dar mulțimea striga ceea ce el auzise de la început: 
« Trăiască regele Carol!» — în cea mai curată limbă 
romînească. 

— Romîni? întrebă el pe regele Angliei. 

— Nu! Englezi ! răspunse regele Angliei. I-am pus 
să înveţe pentru sărbătoarea de astăzi cuvintele acestea 
romiîneşti. 

Lui Carol nu-i mai rămiînea decît să-şi repete că 
ceea ce se petrece cu el este ceva nou în istoria Angliei. 
Londra se rominizase şi-l aclama pe regele ei, Carol 
II... Guvernul englez, în gingăşia lui, nu-i mai oferea 
o Bobotează, ori o paradă de 10 mai, ci făcea pentru el 
ceva mult mai important: îi reconstituia restauraţia ! 

Era o atenţie la care suveranul Romîniei se arătă 
foarte sensibil: 

— Îşi mulțumesc din inimă, vere ! îi zise el regelui 
Angliei, strîngîndu-i mîna cu o caldă și semnificativă 
apăsare în palmă. 

Dar cîte asemenea şocuri psihologice nu i-a aplicat 
guvenul englez lui Carol numai în ziua cînd a sosit! 

La prinzul regal, cel dintii lucru care i se servi, 
fu o farfurie cu icre negre. 

— De unde vin icrele? întrebă el. 

— Le-am adus special din Rominia pentru a-ţi face 
plăcere ! îi răspunse, gentilă, regina. 

Seara, la dineu i se așeză în faţă un castron uriaș de 
cristal plin cu ardei umpluţi cu varză acră. 

— De unde vă vin murăturile? 

— Le-am adus din Rominia, de la Bianovici, de pe 
calea Văcărești ! 

Pentru Carol, Bianovici era o firmă de încredere: 
obișnuia să pună în murături mult piper. Lăcrimînd 
cu anticipație, Carol, în timp ce se servi, întrebă: 

— Dar cum de-aţi aflat că Bianovici de pe Văcăreşti 
are cele mai bune murături din toată Europa? 

— Prin ambasadorul nostru de la Bucureşti ! răspunse 
regele Angliei. 

După ce se mai servi o dată, Carol zise: 

— Nu pot decît să te felicit, vere! Ai un ambasador 
foarte bine informat ! 

În salonul de recepţie, pe rege îl aşteptau cele mai 
frumoase fiice ale Albionului: fete gi femei care auziseră 
minuni despre el şi care erau dornice să-l cunoască mai 
îndeaproape. Nici Carol nu era într-o dispoziţie care l-ar 
fi îndemnat să se dea înlături. Dinamic, procedă în 
pas alergător, astfel că dintr-o singură privire se şi 
înțelesese cu cîteva din ele, dar contactul cu poporul 
englez fu întrerupt de intervenţia lui Chamberlain, 
premierul Marii Britanii, care-i dădu o nouă lovitură: 

— Sire, spre a eterniza memoria vizitei pe care 
ne-o faceţi, guvernul meu a hotărît ca doamnele şi 
domnişoarele engleze să poarte, în apropiatul sezon 
de primăvară, bereta vînătorilor de munte, după modelul 
beretei pe care o poartă voievodul Mihai... Am dat 
şi ambasadorului nostru de la Berlin dispoziţia să tras- 
mită domnului Hitler dorința mea personală ca, în 
interesul păcii, să impună şi femeilor germane portul 
acestei berete. Sper că pînă în douăzeci şi patru de ore 
să am un răspuns favorabil. 

După ce premierul britanic își termină comunicarea, 
regele, măgulit, îi răspunse: 

— Mulţumesc, dar la dumneavoastră nu se dan- 
sează ? 

— Nu, sire ! îi răspunse Chamberlain, trist. 

— Dar ce s-a întîmplat? se întunecă regele. 

— Sire! îl informă Chamberlain. A murit mama 
maiestăţii voastre... şi Curtea a hotărît să ţină doliu 
timp de şase luni! 

— A! exclamă regele, decepţionat. Pentru asta? 

Părea distrus Carol. Mama !... Unde te învirţi, 
mama! În mormînt... şi tot nu-l lasă în pace!... 
Mama !... 

După două zile, în care trebui să recurgă la cele 
mai inimaginabile trucuri spre a-și aranja și fără dans 
treburile, Carol află pentru ce guvernul englez l-a poftit 
şi l-a primit cu atita dragoste frăţească la Londra. 
Erau de față numai el, regele Angliei şi domnul Cham- 
berlain. 

Premierul britanic îşi trecu limba peste buzele uscate 
şi-l atacă frontal pe Carol: 

— Sire, sînteţi englez, nu? 

Carol mai-mai să se supere: 

— Ce întrebare e asta? Dacă n-aş fi englez, ce-aș 
căuta aici? 

Răspunsul regelui Carol scăldă chipul lui Chamberlain 
în apele multicolore ale unei inefabile încîntări patriotice. 
Carol era un englez conştient, ca și marea lui mamă. 

— Sire, zise el, dacă este aşa, puteţi aduce un ser- 
viciu de neuitat Marii Britanii. 

Carol se aștepta la asta. Drapelele, murăturile, re- 
cepţiile, discreţia cu care i s-au facilitat rendez-vous- 
urile, nu erau gratuite. Pe nimic, Anglia nu dă nimic. 

— Ce serviciu? întrebă Carol, pe care începu să-l 
mănince palma stîngă. 

— Sire, iată ce serviciu! Europa, adică Marea Bri- 
tanie, are nevoie de pace şi domnul Hitler are nevoie 
de spaţiu vital. Este de la sine înţeles că una cu alta 
nu se împacă, dacă noi nu sîntem mai elastici în politica 
noastră. Hitler stăruie (să aranjeze cu noi problemele 
spaţiului vital al Reichului. După cum ştie maiestatea 
voastră, noi am căzut cu el oarecum de acord: îi dăm 
Răsăritul. Răsăritul e al lui, numai să ne lase pe noi 
în pace să răsuflăm. Și-a refăcut armata și noi l-am lăsat. 
Şi-a anexat Austria şi noi l-am lăsat. Și-a luat ţara sude- 
ilor şi noi l-am lăsat ! Îl lăsăm, pentru că Marea Brita- 
nie are un singur cuvînt de onoare! I-am făgăduit să 
nu-l supărăm, dacă ne lasă şi el în pace cu coloniile. 
Dar din nenorocire, Hitler are o concepţie cu totul diferită 
despre sfinţenia angajamentelor. Mereu ne înșeală. De 
fiecare dată uită şi începe să ne scoată iar sufletul cu 
coloniile astea. Și iată ce am vrea, sire! Sînteţi englez 
şi ne veţi înţelege ! Duceţi-vă la Hitler şi staţi de vorbă 
cu el. Pe noi nu ne crede, pentru că sîntem englezi. Dar 
pe maiestatea voastră vă va crede, pentru că sînteţi 
german. Spuneţi-i o dată pentru totdeauna că Răsăritul 
e al lui. Să facă ce vrea! Cuvîntu-i cuvînt! Pacea e în 
joc ! Marea Britanie e în joc!... Duceţi-vă la Hitler 
şi spuneţi-i că are tot sprijinul nostru, numai să nu ne 
silească să facem război în Apus! 

Carol nu părea de loc mulțumit de expunerea lui 
Chamberlain. 

— Dar dacă Hitler vrea să ocupe Rominia? 

Regele Angliei își simţi inima de văr inundată de 
solicitudine la observaţia pesimistă a lui Carol. 

— Fii pe pace ! îi zise el. Eşti englez şi vei fi totdeauna 
bine primit printre noi ! 

— Foarte frumos din partea ta, vere! îi răspunse 
Carol, repezit atît cît permitea calitatea lui de văr. 
Dar eu mai am treabă pe acolo! 

— Cît, sire? întrebă Chamberlain. 

— Cît mai mult! 

— Doi ani... să zicem? 

— Poate |... 

— Pentru doi ani v-am putea garanta, sire!... Cu 
o condiție: dacă se întîmplă ceva cu Cehoslovacia, 
Romînia să stea liniștită, 

— Ce să se întimple cu Cehoslovacia? Abia s-a în- 
tîimplat ! 

— Sire, sîntem englezi şi nu trebuie să ne risipim 
cuvintele în zadar. Dacă se întîmplă ceva cu Cehoslo- 
vacia, Romiînia să nu facă o mişcare! Şi să nu calce 
picior de soldat rus în Romiînia. Nici chiar în tranzit! 
Așadar, sire, vă duceţi la Hitler? 

— Bine! Mă duc! Numai să-l previn şi să fixez cu 
el o întîlnire. 

— Nu-i nevoie, sire! îi răspunse Chamberlain, cu 
un zîmbet subtil. A fost prevenit şi vă aşteaptă. 

Cei doi dictatori, Carol și Hitler, îşi strînseră mîinile, 
dar şi le retraseră repede. N-aveau un pic de încredere 
unul în celălalt. Totuşi, deasupra tuturor suspiciunilor, 
simțeau că-i leagă ceva indestructibil: rasa. 

— Sire, începu Hitler, în Germania nu sînteți un 
străin, ' ci german. Strănepotul lui Frederic al II-lea 
cel Mare, nu poate fi decît acasă la el în cel de-al treilea 
Reich... Ştiu ce v-a îndemnat să veniţi aici... Sîngele 
vostru german! Dar pentru că sînteţi german, sire, 
puteţi să aduceţi un serviciu de neuitat Germaniei 

noastre ! Sînteţi german şi ne puteţi înțelege! Vorbiţi 

entru noi cu premierul englez. Pe noi nu ne crede pentru 
că sîntem germani. Dar pe maiestatea voastră vă va 
crede, pentru că sînteţi englez. Spuneţi-i premierului 
englez că spaţiul vital pe care Anglia ni-l oferă la răsărit, 
pot să mi-l iau şi singur, fără consimțămîntul ei. Ea să-mi 
dea coloniile. Asta-i cer !... Altminteri, îi fac război... 

— Pentru ce, război? 

— Pentru Cehoslovacia ! 

Carol făcu un semn înspre uşă: 

— Uşa e bine închisă, domnule Hitler? 

— De ce? 

— Să nu ne audă nimeni)... Îţi vînd un secret. 
Ce-mi dai pentru el? 

Se tocmiră şi cînd căzură de acord, Hitler, nu-i mai 
spunea lui Carol nici « sire», nici « maiestate», ci « tu». 

— Ne-am înţeles !... Îţi mai dau doi ani!... 

— Doi ani, dar să mă laşi în ăşti doi ani să-mi pun 
treburile în ordine fără să fiu deranjat ! 

— Nu te va deranja nimeni! 

— Nici legionarii ? , 

— Parcă ţi-am mai făgăduit-o o dată! 

— Tocmai pentru că mi-ai mai făgăduit-o o dată] 

— De astă dată, ţi-o făgăduiesc serios. N-ai decît 
să faci ce vrei cu legionarii. Chestie internă !... 

Carol se bucură: 

— Internă? 

— Internă ! 

Carol îl puse să jure: : 

— Sîntem germani? 

— Germani! 

— Pe măreţia celui de-al treilea Reich? 

— Pe măreţia celui de-al treilea Reich ! făcu, înfiorat, 
Fiihrerul. Doar e chestie de bun simţ! În cine să am 
mai multă încredere că o să-mi apere interesele, în ăşti 
doi ani, pînă o să fiu pregătit să ocup Romînia: într-un 
polonez suspect ca Aureliu Cziucziewicz, sau în străne- 
potul lui Frederic al II-lea? 

— Atunci, ascultă aici! îi răspunse regele Carol. 
Dacă ocupi și restul Cehoslovaciei, Anglia se va face 
că nici n-a auzit!... 

Pînă ce Fiihrerul îşi recăpătă graiul, trecură mai 
multe secunde. Iar cînd dechise gura îl întrebă pe Carol: 

— Cum stai cu Skoda? 

— Prost !... Nu-mi efectuează comenzile ! 

— Mai aşteaptă puţin... foarte puţin... şi Skoda 
Îţi va trimite oricîte facturi îți trebuie ! 

În Gara Mogoşoaia după ce împărți, zeci de strîngeri 
de mînă înalților demnitari, militari și civili, veniți 
să-l aclame pentru glorioasa lui călătorie în străinătate, 
Carol se urcă în mașină cu Robert Cernescu: 

— Spune ! : 

— Sire ! Generalul Antonescu nu-și vede de treabă. 

— Ce, ce? făcu regele, nervos. 

— Da, sire! S-a opus unor măsuri pe care le-am 
luat împotriva legionarilor şi mi-a cerut să îndulcim 
regimul lui Aureliu. 

— Aşa? zise Carol. Bine! Îl vom îndulei ! Deocam- 
dată Antonescu să fie destituit imediat. Să-mi aduci 
chiar azi decretul. Cît despre regimul lui Aureliu, aranjez 
eu cu noul comandant. Altceva? 

Cernescu se codi atît cît trebuia regelui să observe 
că se codeşte. 

— Sire ! făcu el vag şi se opri. 

— Ei, hai, vorbeşte o dată! strigă la el regele, care 
simțea că nu mai e stăpîn pe volan. Ce-mi ascunzi? 

— Duduia a fost în lipsa maiestăţii voastre în 
Elveţia ! 

Regele, galben ca ceara, ca să nu urle, îşi înfipse 
dinţii în buza de jos, şi-şi încordă puterile să reziste 
ispitei de a intra cu maşina în trecători. Dar pînă la 
palat se linişti. 

— Să vină generalul Gherasie ! 

O oră mai tîrziu, generalul Gherasie se prezentă. 

— Domnule general, de azi înainte, vei fi dumneata 
comandantul corpului IJI armată în locul lui Ion Anto- 
nescu... Uite aici lista... Aureliu Cziucziewicz care 
l-a ucis acum doisprezece ani pe prefectul Stanciu de la 
Iași... ăştialalți l-au ucis pe Muică... şi ăştia l-au ucis 

pe Mătase... Te rog să mi-i faci astănoapte, pe toţi, eva- 
daţi de sub escortă. Să nu scape unul. Dumneata personal 
să faci identificarea cadavrelor ! Aştept raportul ! 

Pînă noaptea tîrziu, Carol bău cu Mateescu și cu 
Spiru Maramă, dar parcă ar fi băut de unul singur, atît 
de surd era la tot ce-i spuneau prietenii lui. Se uita 
mereu la ceasornic, înjura groaznic — și nu auzea nici 
anecdotele lui Mateescu, nici cele ce-i spunea Spiru 
Maramă despre probabil viitoarea miss Rominie. 

— Va face fala ţării, sire ! căută să-l convingă pre- 
fectul. N-are decît optsprezece anişori şi e crescută la 
călugăriţe, sire !... O dată în o mie de ani!... Ce fac? 

Necăjit de insucces, Spiru Maramă căută să schimbe 
subiectul: a dat peste un om foarte bine. Cam între 
două vîrste, destul de înstărit, cu multă carte şi multă 
ambiţie: vrea să fie numit profesor universitar — şi 
anume la filozofie. 

— Sire, merită întreaga atenţie. S-a însurat de curînd 
cu o fetişcană... îţi stă mintea-n loc... Parcă ar avea 
o mie de draci în ea ! Omul mi-a vorbit: Dacă maiestatea 
sa ar vrea să-și arunce ochii pe mine... aş fi om făcut! 
Sire !... Ce fac?... 

Ar mai fi avut şi Spiru Maramă şi Mateescu destule 
comunicări de făcut pe tărîmul descoperirilor — pen- 
tru că în lipsa regelui s-au adunat multe — dar regele 
nici nu se mai găsea la masă cu ei, ci stătea la fereastră 
în prada unei agitaţii cumplite şi bătea darabana 
în geam. 

— Ce-o fi cu el ? îl întrebă în goaptă Maramă 
pe Mateescu. 

— Probabil chestia cu legionarii! îi răspunse 
Mateescu. 

— Crezi? făcu, sceptic, Spiru Maramă. 

În acel moment, se anunță generalul Gherasie: 

— Sire, s-a făcut! 

— [ai văzut dumneata? 

— Pe toţi! 

Carol, fără să mai spună un cuvînt, alergă spre uşă, 
o deschise şi numai din prag îi strigă, peste umăr, gene- 
ralului Gherasie: 

— Mai vorbim mfine !... 

Spiru Maramă îl trase de mînecă pe Mateescu: 
— Ei, nici acuma nu bănuiești de ce a stat ca pe 
ghimpi toată seara? 

Ea-i ieşi înainte cu brațele deschise, dar el o şi luă 
la palme: 

— Ce-ai căutat în Elveţia? 

Ea, ameţită, se clătină, dar mai avu prezenţa de 
spirit să se ascundă îndărătul biroului. 

— Dar ce ai cu mine, mămicule? Ce ţi-am făcut? 

Din doi pași, regele vînătorilor se afla lingă ea. 

— Te întreb: ce-ai căutat în Elveţia? zbieră el, 
apucînd-o de păr. 

— Cine ţi-a spus, mămicule, că am fost în Elveţia? 
N-am fost nici o zi în Elveţia. 

— N-ai fost? 

Şi începu să dea în ea cu palmele, cu pumnii, cu 
picioarele, surd la toate vaietele și rugămințţile ei. 

— N-ai fost? continuă el să urle. N-ai fost?... 
Uite... pentru că n-ai fost! 

— N-am fost, mămicule !... Să-mi sară ochii dacă 
am fost! 

— Te mai şi juri, tîrfă neruşinată !... Na, ca să ru 
te mai juri! 

Ea se jura şi el o bătea — și amindoi se mirau: el că 
ea mai rezistă — ea, că el nu oboseşte. 

— Te omor!... Auzi?... Te omor!... Mie să-mi 
spui ce-ai căutat în Elveţia! 

Însfirşit, un nou rînd de palme o convinse: 

— Am fost să depun niște bani! 

— Nişte bani? 

Şi iar începu să tragă în ea: 

— Bani? Pentru bani ai fost în Elveţia, tîritură ce 
eşti? Pentru bani? 

Ea începu să se sperie. Carol exagera. Prea o lovea 
unde n-ar trebui: pe obraji, pe brațe. Alarmată, strigă: 

— Ce faci, mămicule !... Miine am musafiri! 

— Musafiri? Lasă că-ţi arăt eu ţie musafiri! Pe 
toţi îi astîmpăr ! Şefi de partide. .. bancheri... ofiţeri... 

legionari. . . toţi tremură în fața mea !... Numai cu tine 
nu-i nimic de făcut ! 

Şi-i trase un ghiont între coaste atît de eficace, încît ea 
începu să se moaie: 

— Ce vrei de la mine, mămicule? Nu știu ce vrei! 

— Să-mi spui cine e englezul care te-a aşteptat la 
Geneva şi care ţi-a propus să te ia de nevastă? 

— N-a fost englez, mămicule! A fost olandez! Să 
n-am parte de ziua de mîine dacă te mint !... Aaaa !... 
Nu trage că-ţi spun tot! 

N-o mai lovi, dar de păr tot o ţinea. 

— Spune !... Şi nu încerca să mă minţi că-ţi sucesc 
gâtul! Cum arată? 

— Frumos, înalt, blond... ca tine... Cu ochi albaştri, 
ca tine... 

— Și cît ai stat cu el? 

— Trei zile !... 

— Și... ? Hai, spune, ... spune tot... tot... tot... 

Nu mai ţipa. O ruga. Şi-n măsura în care ea-i po- 
vestea tot, slăbea și mîna cu care el îi ţinea părul, pînă 
ce, deodată, o strînse puternic în braţe şi, aiurit, începu 
să-i bolborosească drăgăstos la ureche: 

— Şi cum a fost?... Spune!... Cuma fost? 

Cu noul său prim ministru Robert Cernescu și cu 
ambasadorul Germaniei regele Carol studia textul 
acordului romîno-german, pe care Hitler ţinea să-l 
vadă semnat cît mai degrabă. Era o cerere justă şi, 
examinată prin prizma evenimentelor internaţionale 
care se precipitau în vara anului 1939, destul de modestă. 
După ţara sudeţilor, Hitler ocupase acum și tot restul 
Cehoslovaciei — şi-şi luase, în plus, portul lituanian 
Memel. Pe de altă parte, Mussolini, ca să nu rămînă 
în urmă, ocupase micul regat albanez. lar războiul 
din Spania era pe sfîrşite, prin capitularea Madridului 
republican. Forţele dinamice deveneau din ce în ce mai 
irezistibile. Ce era, aşadar, un biet acord economic, în 
comparaţie cu ceea ce Hitler ar fi putut face Romîniei, 
dacă i-ar fi vrut răul, într-adevăr? Nimic ! Dimpotrivă, 

Romiînia trebuie să se simtă fericită, pentru că prin 
această convenţie Hitler nu-și manifestă decît intenţiile 
pacifice pe care le nutrește față de Rominia. Asta o şi 
spunea ministrul de externe al Romîniei: 

— Acordul romiîno-german este o etapă pacifică în 
raporturile noastre cu Germania. Economia germană şi 
cea romiînească sînt complementare, într-un strîns 
raport de interdependenţă, așa că relațiunile economice 
dintre ambele ţări se pot dezvolta în deplină echitate. 

Explicaţia era puţin cam obscură, dar nu din pricină 
că ministrul de externe vroia să ascundă ceva, ci pentru 
că acesta era stilul vremii: dinamic, deci obscur. În esen- 
ță — ziceau comentatorii din presa lui Carol — ce vroia 
guvernul german să stabilească prin acordul acesta? 
Că producţia romiînească are mari posibilități să se 
dezvolte. Dat fiind, însă, că e o ţară înapoiată, Hitler, 
dornic să facă bine acolo unde poate, se oferă s-o ajute. 
Romiînia, de pildă, este o ţară agricolă. Germania nazistă 
o va ajuta să-şi dezvolte agricultura — şi-i va cumpăra 
toate grînele. Romînia are păduri. Germania o va ajuta 
să-şi dezvolte economia silvică — şi în acest scop, va 
crea îndată o bogată reţea de exploatări şi industrii 
forestiere. Romînia are petrol. Germania... în sfîrșit, 
Germania va face tot ce se poate spre a asigura Romîniei 
o existență de ţară agricolă, prietenă cu Germania, 
care este ţară industrială. Aceasta înţelegea ministrul 
de externe cînd spunea că economia germană și cea 
rominească sînt complementare: Germania va rămîne 
ţară industrială, care n-are grîne. Romînia va rămîne 
ţară agricolă, care n-are industrie. Rominia va da Ger- 
maniei grînele ei — Germania va da Romîniei produsele 
ei industriale. Aşa a fost şi sub regele Carol I şi așa trebuie 
să fie și sub regele Carol II şi aşa va rămîne în vecii 
vecilor: fiecare să nu facă decît ceea ce este vădit că-i 
cere destinul. Poate supăra pe cineva un asemenea 
acord? Are un asemenea acord ceva agresiv? De unde 
agresiv, cînd acordul nu urmărește decît scopuri paşnice ! 
Absolut pașnice. Pentru că, să presupunem că Rominia 
n-ar vrea să semneze acest acord, sub pretextul că prin 
aceasta ar sili-o să rămînă pînă la sfîrşitul lumii ţară agricolă 
şi să nu depindă decît de consumul german — pe scurt, 

să nu fie decît o provincie agricolă a Germaniei! Ce ar 
trebui să facă Germania, care, dornică de pace, vine să 
ceară pe cale pașnică, românilor, să-i cedeze paşnic ţara 
pe care s-o exploateze, pașnic, după nevoile Germaniei? 
Nu este decît un singur răspuns: să-i declare război. 
Numai război. Aga este logic: dacă eu îţi vorbesc frumos, 
eşti şi tu dator să-mi răspunzi frumos. Şi dacă tu nu-mi 
răspunzi frumos, eu ce să fac? Să înghit? Dar demnitatea 
mea naţională? Unde-i demnitatea mea naţională?... 
Şi iată că iese război. Vrea Germania război? Vrea Ger- 
mania să facă Romîniei război? Asta o pot susține numai 
cei care vor să bage intrigi între Germania și Rominia. 
Cum ar vrea Germania să facă Romîniei război, dacă 
guvernul german, de cînd a anexat Cehoslovacia, trimite 
Romîniei arme peste arme, de la uzinele Skoda... În 
cîteva săptămîni, toate comenzile care zăceau la Skoda 
de ani, erau efectuate mulţumită lui Hitler... O dată 
şaizeci de vagoane... a doua oară treizeci... a treia 
oară, patruzeci... Mult peste ceea ce a comandat ţara... 
De ce trimite Germania atita armament Romîniei? 
Ca să-i facă război? Păi cum? Eu vreau să-ţi fac război 
— şi tot eu te îndop cu armament? Este o prostie. Dacă 
Germania ne trimite atîtea tunuri, tancuri, mitraliere 
„— fie chiar, cum zic unii, cu scopul de a face aici un 
mare depozit de arme pentru Germania — înseamnă 
că are în noi o încredere oarbă şi că sub nici un cuvînt nu 
se pregătește să ne facă război! 

Este drept că toată pledoaria aceasta în favoarea 
acordului era bună pentru marele public, dar nu-l con- 
sola pe regele Carol II, care, după un minut de la ane- 
xarea Cehoslovaciei, şi-a scos carnetul din buzunar, 
l-a deschis la litera S şi a şters cu inima frîntă şi aproape 
cu ochii închişi, ca să nu vadă, numele unei instituţii 
dragi, de care nu și-a închipuit că va trebui să se des- 
partă atît de curind: Skoda... I-a venit rău, totuși 
l-a șters !... Ce să fi făcut? Să se certe cu Hitler? Ca și 
cu chestia acestui acord!... Să-l discute? Să se toc- 
mească? Să-l îndîrjească pe Hitler? Tocmai acum, la 
spartul tirgului, să se mai certe cu el? 

Iute în hotărîri, ca de obicei, Carol înşfăcă tocul 
şi-şi depuse iscălitura. 

— Poftim ! zise el lui Fabrizius. Am semnat ! 

Ambasadorul Germaniei luă documentul şi se înclină 
adînc în fața lui Carol: 

— Sire, sînt însărcinat să vă comunic că Fiihrerul 
meu a acordat alteţei sale regale, voievodul Mihai, marea 
cruce a ordinului Vulturul German. 

— Și eu vă rog, răspunse Carol, să transmiteţi Fiih- 
rerului că-i mulțumesc pentru atenţie în numele fiului 
meu... şi în particular vă informez că peste o săptă- 
mînă voi trimite în Germania o delegaţie sub condu- 
cerea domnului Crai-Voievod, să-l felicite pe Fiihrer 
de ziua nașterii sale! 

Europa trosnea din toate încheieturile, ceea ce, cu 
atît mai mult, îl îndrituia pe Carol să nu slăbească un 
moment ritmul guvernării lui în pas alergător. Consiliul 
de miniştri ţinea şedinţă după şedinţă şi deciziile regale 
se revărsau, ca o ploaie binecuvîntată, peste capul 
ţării. 

— Propun o organizaţie politică unică, denumită 
« Frontul Renaşterii Naţionale»! Frontul renașterii 
naţionale va avea ca scop mobilizarea conştiinţei naţio- 
nale, în vederea întreprinderii unei acțiuni solidare şi 
unitare romiînești de apărare şi propăşire a patriei şi 
de consolidare a statului ! 

— Se aprobă! 

— Propun ca toţi membrii frontului renașterii naţio- 
nale să poarte în mod obligatoriu o uniformă, spre 
a-i distinge de ceilalți care nu vor fi membri ai acestui 
partid unic. 

— Se aprobă! 

— Propun ca uniformele să fie confecţionate de stat 
şi nu de croitoriile particulare şi ca preţurile să fie stabi- 
lite după un tarif special! 

— Se aprobă! 

— Propun o nouă lege electorală, care să prevadă 
că nu pot fi candidaţi decît numai membrii frontului 
renașterii naționale ! 

— Se aprobă! 

— Propun ca dreptul de vot să fie condiționat de 
ştiinţa de carte. 

— Se aprobă! 

— Propun să se introducă de azi înainte salutul 
roman, prin ridicarea braţului drept în sus şi prin rostirea 
cuvîntului străjeresc « Sănătate !», obligatoriu pentru 
toți membrii frontului renașterii naționale. 

— Se aprobă! 

— Propun ca germanii să nu fie obligaţi să se înca- 
dreze individual în frontul renașterii naţionale, ci corpo- 
rativ. Propun să se înființeze secţii separat germane, 
care-şi vor avea reprezentanţi în consiliul superior ger- 
man. Propun ca în afară de aceasta, germanii să-și 
poată constitui o organizaţie proprie pentru scopuri 
culturale şi economice şi pentru opere sociale. 

— Se aprobă! 

— Propun ca toţi foștii legionari care se mai află în 
lagăre şi care au cerut graţierea pentru că se declară 
credincioşi tronului, țării și ideii de totală solidaritate 
cu destinele neamului, să fie eliberaţi ! 

— Se aprobă! 

— Propun ca toţi foştii legionari eliberaţi să fie în- 
scriși ca membri în frontul renașterii naţionale ! 

— Se aprobă! 

După una din aceste şedinţe, Carol îl mustră aspru 
pe primul său ministru: 

— Parcă ţi-am spus să propui ca stofa pentru unifor- 
mă să nu se vîndă în rate! 

Lui Cernescu îi veni să intre în pămînt de 
ruşine. 

— Sire, am uitat! 

— Foarte rău !... Vezi, te rog, să nu uiţi şi în ședința 
de mîine. Nu vind stofe în rate! N-au decît instituţiile 
să se descurce cum or putea. Eu nu dau stofe în rate !... 

Cînd ridică ochii, Carol rămase cu gura căscată: în 
faţa lui stătea o făptură uriașă, cu o barbă de dimen- 
siuni adecvate — şi-n uniformă. 

— Dumneata? 

— Eu, sire! Am luat cunoștință de dorința măriei 
tale de a-i vedea pe toţi consilierii regali în uniformă 
şi m-am conformat. 

Şi cu un glăscior alintat, de copil, care contrasta 
oarecum cu statura şi vîrsta lui, gigantul întrebă: 

— Am făcut rău? 

Carol, care abia-și putea stăpîni rîsul, fi răspunse 
inimos: 

— Rău? Dumneata să faci rău? Uiţi probabil că 
dumneata eşti profesorul Arghir care nu poate face 
rău niciodată! 

Arghir oftă, melancolic. 

— Sire, zise el, dacă ai fi gîndit aşa acum opt ani, 
cînd am avut cinstea să-ţi fiu prim sfetnic, ce domnie 
glorioasă am fi făcut amîndoi ! 

— Nu-i niciodată prea tîrziu, domnule profesor! 
Niciodată !... 

— Aşa gîndesc şi eu, deşi maiestatea ta preferă pe 
cei tineri. 

Îl durea. Îl durea grozav. Un goltic, un neisprăvit, 
un papă-lapte ca Robert Cernescu să se fi putut folosi 
de moartea patriarhului spre a ajunge prim ministru 
— şi el, profesorul Arghir, să fie dat uitării. 

Regele, ca să evite o discuţie obositoare, trecu repede 
la alt subiect: 

— Ce zici de păţania lui Imredy, domnule pro- 
fesor ? 

Era o istorie de care făcea haz întreaga presă inter- 
naţională. Acest Imredy, ca șef al guvernului maghiar, 
se ilustrase prin o serie de legi antisemito-rasiale, care 
trebuiau să pună la pas Ungaria cu Germania lui Hitler. 
Dar ieri, cînd trebuiau să aibă loc în camera ungară 
dezbaterile în jurul unor măsuri rasiale şi mai severe, 
Imredy luă cuvîntul spre a mărturisi că presa care îl 
atacă are dreptate: este evreu după mamă — şi că în 
consecință se consideră nedemn spre a mai fi prim 
ministru al țării. Partea interesantă era că partidul 
guvernamental, în loc să se scuture de el, i-a făcut spontan 
o demonstraţie entuziastă de simpatie — şi drept omagiu 
adus patriotismului său, a votat o moţiune prin care 
legiuirile lui rasiale vor fi valabile încă şase ani. 

— Ce să zic, sire! făcu Arghir, indignat. Nu vezi 
cine sînt ungurii ăștia? Primesc lecţii de rasism de 
la un jidan şi nouă ne pretind să le dăm Ardealul pe 
mînă ! Ne-au asurzit cu campania lor de minciuni, sire ! 

— Da ! recunoscu regele. Situaţia e gravă ! Au trecut 
la ameninţări pe faţă. Va trebui să ne apărăm! Dum- 
neata ce propui? 

— După opinia mea, camera şi senatul ar trebui 
să dea diurna pe o zi pentru înzestrarea armatei. Ar 
fi un bun exemplu pentru ţară — şi ar vedea ungurii că 
nu ne intimidăm ! 

— De acord! Propune-o în consiliul de miniștri. 
Trebuie să ne concentrăm energiile... A propos! Ce 
spui? Să-l numesc pe Caţă membru în consiliul de 
coroană? 

Dacă regele l-ar fi pălmuit, i-ar fi sărutat mîna, 
atît de dulce i s-ar fi părut o asemenea insultă faţă 
de ideea de a-l numi şi pe Caţă consilier regal. Azi, 
cînd se cere să se grupeze în jurul tronului numai 
oameni de adevărată răspundere, să vină un Caţă, 
care e frate de cruce cu revizioniştii unguri ! Ce ruşine ! 
Ce umilință ! 

— Fireşte, sire ! Alegerea este excelentă. Caţă este 
un mare patriot şi numirea lui ar fi o lovitură mortală 
pentru revizioniștii unguri. Să-l numești, sire!... 
Neapărat să-l numeşti ! 

— L-am şi numit azi dimineaţă. 

— Sire ! zise Arghir cu entuziasm. Avem un rege 
şi o lege... Te felicit! Și ca să revin la uniforme: în 
calitatea mea de preşedinte al senatului, trebuie să 
aplic legea regală cu privire la obligativitatea portului 
uniformei. Văd, însă, că anumiţi membri ai opoziţiei 
nu vor să se supună. Cer, deci, maiestăţii tale autorizaţia 
să somez pe Dacu, pe Bratu şi pe Jugănaru să-și pună 
îndată uniforma, altminteri vor pierde imediat mandatul 
de senator. 

— Fă-o ! Te autoriz s-o faci ! 

Sună telefonul. 

— Alo! răspunse regele. Cum? Refuză? Preferă 
să-şi dea demisia?... Bine]... Să şi-o dea! 

Puse receptorul la loc şi-i spuse lui Arghir, furios: 

— Schnitt !... Îndrăzneşte acest jidan obraznic să 
stea împotriva intereselor noastre naționale... 

Arghir cunoştea conflictul dintre Carol şi Schnitt, 
aşa cum îl cunoștea toată lumea. Regele cerea amicului 
său Schnitt să-i cedeze, fără nici o despăgubire, toate 
acţiunile de la Reşiţa, ca recunoştinţă că l-a lăsat să-şi 
facă toate afacerile în linişte. Dorinţa lui Carol era să-i 
facă lui Schnitt ceea ce Hitler a făcut Rothscbildzilor 
de la Viena, după anexarea Austriei: să-i ia tot ce n-a 
mai apucat să transfere în Anglia și să-i mai fie şi recu- 
noscător dacă-i dă voie să plece din ţară. Dar Schnitt are 
ordin de la englezi să reziste, şi rezistă. 

— Sire! făcu Arghir, care nu știa ce să spună. 
Eram sigur că aşa o să se întîmple, dar n-am îndrăznit 
să ţi-o spun! 

Îl scăpă din încurcătură Robert Cernescu, care intră 
precipitat: 

— Sire, război !... Hitler a invadat Polonia. 

Carol încremeni de groază. Aşadar, totul e pe sfîrşite. 
După invadarea Poloniei, ce l-ar mai putea împiedica 
pe Hitler să năvălească și în Romînia, înainte de termenul 
fixat între ei? Şi el, care mai are atîtea proiecte !.. . 
Atitea proiecte !... Şi deodată să le lase baltă pe toate'!... 

Dezorientat, revoltat, miînios, un singur lucru fi 
mai rămînea să facă în momentele acestea de panică: 
să-l cheme pe Spiru Maramă la telefon. Cînd auzi glasul 
prefectului, Carol începu să zbiere, punctindu-şi fiecare 
cuvînt cu cîte un pumn zdravăn în masă: 

— Spirule, ascultă aici ! Să mi-l arestezi îndată pe Max ! 
Şi să mi-l trimiţi îndată la Văcăreşti !... Printre borfaşi !. 
Acolo-i locul lui!... Aştept să-mi spui ce-ai făcut. 

După ce-l văzu pe rege că a isprăvit cu Spiru 
Maramă, primul ministru îi spuse, îngrijorat: 

— Sire, să nu-i supărăm pe englezi ! Schnitt e omul 
lor !... Poate am găsi o cale ceva mai discretă! 

— Să nu se supere englezii? zbieră Carol. Ţi-e frică 
de ei? Așa? Bine!... 

Ridică receptorul şi-l chemă din nou pe prefect: 

— ... şi să mi-l tunzi, Spirule!... Să mi-l tunzi 
pînă la piele !... Mama lui de jidan! Să ne sperie el 
cu englezii ! 


XXV 


De trei luni, Europa era sub stare de alarmă. După 
cinci săptămîni de la invadarea teritoriului ei, Polonia 
fusese lichidată. Din mîndrele ei regimente nu mai rămă- 
sese decît o tristă amintire. Totuși, noua victorie a 
naziștilor era adumbrită de o neașteptată lipsă de înțe- 
legere a democrațiilor apusene pentru nevoia imperioasă 
a Reichului de a-și asigura un spaţiu vital demn de 
misiunea lui pe pămînt. Democraţiile apusene, care accep- 
taseră, cu resemnare sau complezenţă, invadarea Abisi- 
niei, invadarea Spaniei, invadarea Austriei, Cehoslovaciei, 
Albaniei, își amintiră deodată, că pe baza statutului Socie- 
tății Naţiunilor, invadarea Poloniei este un act de agre- 
siune, și — spre uimirea nemărginită a lui Hitler — decla- 
rară Germaniei război. Astăzi, armatele franco-engleze 

stăteau față-n faţă cu cele germane. Era, deci, război 
— deși nu s-ar fi putut spune că ar fi, pentru că nu 
prea se trăgeau focuri de armă. Dar faptul că trupele 
franco-anglo-germane, în loc să se războiască între ele, 
jucau pocher sau belotă în cazematele de pe linia Siegfried 
sau Maginot, nu putea fi pentru Europa un motiv să doar- 
mă în liniște. Şi nici nu dormea. Toată Europa mobilizase, 
toată Europa își întărea apărarea împotriva avioanelor, 
toată Europa săpa adăposturi, toată Europa făcea 
exerciţii de camuflaj, pentru că toată Europa, inclusiv 
Romiînia, era speriată... 

Cu toate acestea, într-un colţ al acestui continent 
îngrozit de perspectiva măcelului, se găsea o încăpere 
în care doi inşi, în faţa cîte unui păhărel de coniac, 
discutau, liniștit, prețul fasolei: regele Carol II al 
Romîniei şi Aureanu, primul ministru al celui de al 
douăzeci şi unulea guvern de la restauraţie —și al 
celui de al treilea guvern din ultimele două luni. Cu 
opt săptămîni în urmă, preşedinte al consiliului mai 
fusese Robert Cernescu, dar l-au ucis legionarii. După 
Cernescu regele a numit şef de guvern pe generalul 
Mureșeanu, cu mandat fix: să-i pedepsească pe legio- 
nari. Represiunea a ţinut șapte zile, în care timp cîteva 
sute de foști membri ai gărzii de fier au fost împuşcaţi. 
Regele i-a mulţumit lui Mureşeanu şi a pus în locul lui 
pe Aureanu, ca prim sfetnic al său. Pînă acum, sub 
guvernarea lui Aureanu s-au și înfăptuit două acte 
istorice. Primul: voievodul Mihai a intrat în clasa a 
VIII-a de liceu, unde nu mai erau decât încă doi elevi. 
Iar al doilea: s-a votat proiectul de organizare a 
baroului, pe baza principiului etnic. Astăzi, pro- 
babil, se va realiza și al treilea act istoric, pentru 
că astăzi Carol l-a chemat pe Aureanu să discute 
cu el despre chestiunea extrem de interesantă a spe- 
culei. Lumea era îngrozită de speculă — și regele nu 
putea pricepe de ce. 

— Să vedem, de pildă, ce-i cu fasolea! propuse 
Carol, lui Aureanu. 

— Cu fasolea, sire, lucrurile stau așa cum arată 
raportul acesta, pe ziua de ieri: Botoșani, 16 lei kilo- 
gramul... Pitești, 18 lei... Alba Iulia, 14 lei... Buzău, 

24... Cluj, 20... Birlad, 16... Piatra Neamţ, 20... 
Tîrgu Mureş, 18... şi București, 25... 

— Dar de ce variaţia aceasta, domnule Aureanu? 

— După calitate, sire ! Numai după calitate. 

— Pardon, domnule Aureanu! rise regele. Eu nu 
sînt client și nu-ţi cer să-mi vinzi fasole. Am și eu de 
vânzare !... 

Şi-i puse mîna, amical, pe genunchi: 

— Dumneata cu cît le dai? 

— Sire, răspunse Aureanu sentenţios, eu urmez cu 
sfințenie tradiţia noastră strămoșească: vînd fasolea, 
după cum e și mușteriul! 

Mulţumit de răspuns, regele puse mîna pe sticlă 
şi-l întrebă pe Aureanu: 

— Mai iei un coniac? 

— Pe regele meu nu voi îndrăzni să-l refuz. 

Regele aplecă sticla și, în timp ce umplea păhărelele, 
zise, încîntat că și-a adus aminte: 

— A! Tocmai că aveam de gînd să te informez: 
de azi înainte nu mai ești prim ministru! Îl pun pe 
Trişcă ! 

Aureanu nici nu-l întrebă pe rege de ce-l conce- 
diază. Senin, îşi bău păhărelul și răspunse, plin de 
evlavie: 

— Domnul a dat, Domnul a luat! Fie numele 
Domnului binecuvîntat ! Urez urmașului meu mai mult 
succes ! 

— Așa să-ți ajute Dumnezeu, domnule Aureanu! 

De cînd l-au închis la Văcărești, Schnitt a fost tuns 
de cîteva ori, dar părul îi creştea la loc și odată cu el 
şi încăpăţinarea. Se simţea tare. Cu sila, regele nu-i 
putea lua nimic. Tot ce-l putea ispiti pe rege, se afla 
tocmai la Londra, închis în safeuri sigure, de care nu 
se putea nimeni atinge. Carol l-ar fi schingiuit, cu dragă 
inimă, pe Schnitt, dar asta nu mai îndrăznea s-o facă. 
Schnitt era omul firmei Wickers. Și Wickers e Wickers. La 
Wickers au și naziștii interese. Direct sau indirect, pe 
Schnitt îl apărau nu numai englezii, dar și fiihrerul 

Hitler. Afacerea era complicată. Și timpul presa. Dacă 
vroia să nu piardă trenul, Carol nu mai avea voie să 
guverneze doar în pas alergător, ci trebuie s-o ia la 
galop, pentru că Hitler se vîra tot mai mult în sufletul 
lui. În fiecare zi, von Fabrizius venea la el sub un pretext 
oarecare, şi încheia cu același refren: 

— Legionarii, sire !... Fiihrerul meu e de părere că 
o împăcare completă cu legionarii ar netezi cu totul rela- 
ţiile dintre Germania și Romiînia. Oamenii vor să-și ser- 
vească patria lor. Ar trebui ajutaţi, sire !... Neapărat 
ajutaţi, sire ! 

Pe de altă parte, Mussolini își disputa cu prietenul 
Hitler drepturile asupra petrolului şi grînelor romînești 
şi invoca, în sprijinul său, originea latină a poporului 
romîn: 

— Rominia a aparţinut, de fapt, imperiului roman. 
Rominii sînt romani. Petrolul romînesc, deci este petrolul 
roman. 

Regele, ca să nu se strice cu Hitler, de care, cel puţin 
din punctul de vedere geografic, se simţea mult mai 
aproape decît de ducele Italiei, se folosea de tot ce a 
învăţat de la fostul său amic Naie Naie în arta silogis- 
melor, și-i spunea lui Fabrizius: 

— Mussolini are pretenţii asupra petrolului nostru 
pentru că petrolul ar fi, ca și poporul romîn, de origine 
romană. Dar petrolul acesta a existat în ţinuturile 
acestea cu multe mii de ani înainte de dominaţia romană, 
deci nu este de origine romană. Or, dacă nu este de ori- 
gine romană, el nu poate fi decît de origine germană. 

Adevăr ştiinţific de care Hitler părea foarte convins, 
pentru că, zilnic, lungi garnituri de cisterne pline de 
petrol şi cu derivatele lui, părăseau ţara și luau drumul 
Germaniei. Sub ochii trişti ai lui Carol! Cu aprobarea 
jalnic de răguşită a lui Carol!... Era un spectacol 
sfișietor ! Fiecare cisternă însemna o bucată din inima 
regelui ! Să plece petrolul și el să nu poată pretinde un 
sfanţ ! Ce ruşine! Ce umilință! Ce decădere pentru 
strănepotul reginei Victoria şi al lui Frederic cel Mare ! 

Noroc că în aceste tragice clipe îi mai rămînea regelui 
o consolare: apărarea ţării. Patria trebuia apărată și 
regele cerea patriei concursul s-o poată apăra. Armata 

are nevoie de arme şi graniţele de fortificaţii !... Tot ce 
e suflare romînească trebuie să pună umărul la opera 
de salvare a ţării... 

— Şi Petrache Lupu, sire ! îi sugeră Spiru Maramă, 
de curînd ministru de interne al regelui. 

Regele se uită la Spiru Maramă cu recunoștință. 
Mai e vorbă! Şi Petrache Lupu!... Nu şi... ci în 
primul rînd Petrache Lupu. Un cuvînt al sfîntului de la 
Maglavit, în ceasurile acestea grele, cînd Hitler îi umblă 
prin buzunare şi-i șterpeleşte tot petrolul fără să-i ofere 
despăgubiri, i-ar putea acoperi paguba, măcar în parte. 

— Propune-o tu, Spirule ! Arde-i un apel şi dă-i o 
citanie în consiliu. 

Douăzeci și patru de ore mai tirziu, ţara asculta 
apelul pe care Petrache Lupu îl adresa ţării, prin inter- 
mediul ministrului de finanţe: 

— Pentru credinţa mare pe care o aveţi domnia 
voastră alături de maiestatea sa regele Carol al II-lea, 
în calitate de ministru al ţării romînești, noi ne bucu- 
răm cu toţii, iar eu, Petrache Lupu, am dus şi duc o 
luptă mare pentru a duce lumea la credinţă prin poruncile 
ce mi-au fost date de moșu, care m-a trimis la cel mai 
mare şi cel mai credincios om din ţară, care este maies- 
tatea sa regele Carol II. Eu, Petrache Lupu, prin porun- 
cile lui moșu am avut marea bucurie să se întoarcă 
lumea la credinţă şi să fie toți strîns uniţi în jurul maies- 
tăţii sale regelui Carol II și al oamenilor mari ai ţării. 
Văzând frămîntările în ţară, am căutat de am îndrumat 
toată lumea să contribue de la mic la mare pentru înzes- 
trarea ţării... Aceasta am făcut-o ca să se întărească 
credinţa poporului, iar ostașii să apere cu drag graniţele 
ţării alături de maiestatea sa regele Carol II... Eu, 
Petrache Lupu, personal am lucrat douăsprezece perechi 
ciorapi de lină de la oițele mele, pe care îi donez pentru 
ostaşii de la graniţă şi care să fie binecuvîntaţi de moșu 
și cu crucea în mînă ostașii să meargă voioși pentru 
apărarea ţării alături de maiestatea sa regele... Dom- 
nule ministru, de la începutul minunii de la Maglavit, 
nu am greşit cu nimic și nu am făcut decît cum mi-a 
spus moșu şi am ţinut cuvîntul maiestăţii sale Regelui 
şi al domnilor prim miniștri... 

— Ce înseamnă să fii sfînt! reflectă Aureanu în 
plin consiliu de miniştri, unde-și reluase, modest, locul 
de consilier regal. E doar un om simplu, Petrache Lupu 
al nostru ! Dar dacă s-a coborit asupra lui harul divin, 
uite ce gînduri sublime pot ieşi din capul lui! 

Miîndră a fost țara în ziua cînd a aflat că nu mai 
are să se teamă de nimeni: pămîntul ei este apărat de 
linia Carol II. Asta i-a spus-o însuşi Serafim Mărunţelu, 
care o știa direct de la regele Carol. 

De cînd l-a însoţit pe Carol în vizita lui de la Londra, 
Mărunţelu devenise a doua putere în stat: mai întîi 
regele — apoi el. Cînd ziarul lui, Drumul nostru, a împli- 
nit unsprezece ani de apariţie, lumea politică l-a sărbă- 
torit cu banchete, în care, personalități calificate prin 
înalta lor distincție morală şi intelectuală, i-au scos în 
relief patriotismul şi i-au lăudat ctitoriile. Mult îi mai 
plăcea lui Serafim Mărunţelu să audă cum se vorbea 
despre ctitoriile lui. Ctitoriile lui Mărunţelu !... Lista 
era lungă, nesfirşit de lungă !... În capul ctitoriilor 
erau înşirate cele patru mii de articole pe care le-a 
scris în aceşti unsprezece ani. Prin ideile pe care 
le cuprindea şi prin citatele în franceză, engleză, 
italiană, spaniolă, greacă, indiană, japoneză şi ma- 
laeză, care nu trebuiau traduse, pentru că înţelesul 
lor ieşea clar din cele ce spunea Mărunţelu pe romi- 
nește, fiecare articol constituia prin el însuşi, dacă 
nu o fundaţie, cel puţin o cărămidă. Cu aceste 
patru mii de articole, Serafim Mărunţelu a clădit, 
alături de marele său îndrumător, regele Carol II, 
noul spirit al Romîniei. Era aceasta o ctitorie, sau 
nu?... Altă ctitorie era dispensarul lui de la Giîrla 
Mică. Dispensarul de pe moşia Giîrla Mică era loc 
sfințit de însuşi regele Carol II. Într-o zi, la o 
masă a cavalerilor ordinului Mihai Viteazul, regele 
îi spuse lui Serafim: 

— Serafime, aş vrea să-ţi văd moşia ! 

— Cînd, sire? întrebă Mărunţelu, tulburat și iuțit. 

— Cînd vrei! 

A fost un miracol cum de a putut Mărunţelu să-şi 
scrie în zilele acelea articolele lui în limba latină, birmană 
şi tătară şi în acelaşi timp să organizeze recepţia regelui. 
Dar fantezia şi entuziasmul pe care și le punea în tot 
ce făcea, îl ajutară şi acum să ducă ambele munci la 
un rezultat de care n-avea de ce să rogească. Mai mult 
decît toate, Serafim era încîntat că vizita suveranului 
său l-a silit să-şi realizeze un gînd care-l sîcîia de ani: 
dispensarul. Regele trebuia să vadă că Serafim Mărun- 
telu are grijă de sănătatea argaţilor şi sătenilor lui. 
Pentru dispensar, directorul Drumului nostru rezervase, 
de cîțiva ani, două odăițe care, în afară de geamurile 
sparte, nu cuprindeau decît găuri de şoareci şi 
urme de păsări. În trei-patru zile, odăițele sclipiră: 
pereţi zugrăviți în alb, duşumele drese, geamuri întregi, 
lămpi în tavan, perdeluţe, sonerie, masă, canapeluţă, 
scaune şi rafturi — rafturi multe, noi, lăcuite. Mai lip- 
seau doar utilajul și medicamentele. Dar chestiunea 
nu era alarmantă, cîtă vreme exista firma fraţilor Leibu 
şi Moişe Haimovici, drogherie şi obiecte sanitare en-gros. 
Serafim Mărunţelu era bun prieten cu amindoi. Dar 
mai bun era cu Moișe. 

— Scumpule ! îi vorbi el la telefon. Poimîine am 
pe maiestatea sa regele la mine, la Gîrla Mică... Şi-aş 
vrea să-mi inaugurez dispensarul ! Vii şi tu !... Regelui 
o să-i facă plăcere ! 

— Şi ce-ţi trebuie? 

— Totul ! 

Regele a venit, a văzut, a plecat şi a lăsat în urma 
lui pe Serafim Mărunţelu, să-l apuce de nasturele hainei 
pe Moişe Haimovici: 

— Moișe, tu vezi toate astea? 

Şi-i arătă dispensarul. 

— Văd ! răspunse Moişe. 

— Poţi să ți le iei înapoi! Mie nu-mi mai trebuie. 
Cît îmi dai? 

— O sută de mii! zise Moige. 

— Trei sute de mii! ceru Mărunţelu. 

— Două sute de mii! făcu, tranşant, Moige. 

La două sute de mii, căzură de acord. Ciştigau 
amindoi. O singură rugăminte avea Mărunţelu: 

— Moişe dragă, nu uita ! Aici e dispensar. Nu ridica 
totul. Mai lasă un pacheţel de tifon, două sticluțe de 
tinctură de iod şi un borcan cu alifie de păr ! Nu-i pentru 
mine... e pentru popor! 

Sensibil, Moişe acceptă și iată a doua ctitorie a lui 
Serafim Mărunţelu, o realitate vie, palpabilă, cu care 
omul se putea prezenta, fără teamă, în faţa istoriei. 

O altă ctitorie a lui Serafim Mărunţelu era monu- 
mentul Victoriei de la Mărăşeşti !... Cu cîtă bătaie de 
cap !... Cu cîte telefoane !... Cu cîte articolaşe subtile, 
prevestitoare de rele, la adresa cutăruia ori cutăruia 
dacă nu dă... Tot pentru ţară, nu pentru el!... Şi 
ctitoria cealaltă: bustul ridicat notarului Popescu-Popești 
de la Popeasca din judeţul Teleorman, fost timp de şapte 
ani corespondent al ziarului Drumul nostru şi mort la 
datorie, la crişmă, în timpul alegerilor din '33, cu capul 
spart şi cu numele maiestăţii sale regele Carol II pe 
buze. Tot pentru ţară !... Şi mai avea ctitorii Mărunţelu, 
mai avea multe, cum multe şi mari erau meritele lui 
politice şi culturale. Şi nu numai în ţară, dar și în străi- 
nătate. În primul rînd, Ducele !... Ducele i-a dat ordi- 
nul Coroana Italiei, în gradul de mare ofițer! Şi cînd 
Serafim Mărunţelu, care ținea să se ştie că are despre 
sine o destul de proastă părere, a întrebat: pentru ce? — 
ministrul Italiei la Bucureşti i-a răspuns: 

— Pentru perspicacitatea dumitale politică, dom- 
nule Mărunțţelu.... 

Lămurit, Mărunţelu făcu: 

— Aşa ! Prin urmare, pentru liniara mea evoluţie... 
şi pentru capacitatea mea de a discerne realitatea poli- 
tică din noianul de evenimente contradictorii. 

Acuma putea primi decorația. Ştia pentru ce! 

Acelaşi lucru s-a întîmplat după cîteva zile, cînd 
ministrul Spaniei naţionaliste l-a chemat la legaţie să-i 
înmîneze medalia comemorativă « Glorios alemiento 
Nacional — 18 iulio 1936 y Victoria 1 Apriel 1939», 

— Pentru ce? 

— Pentru sprijinul pe care l-ai dat guvernului nostru 
să elibereze Spania de bolşevici. 

Acestui ctitor-erou pe frontul intern și extern, i-a 
încredinţat, deci, Carol soarta unei popularizări cît 

mai largi a liniei de fortificaţii Carol II, construită la 
graniţa de vest, împotriva ungurilor revizioniști. 

— Să se convingă ţara, Serafime, că nu-şi dă banii 
de pomană ! i-a spus regele Carol. 

Mărunţelu se înhămă la treabă şi scoase din linia 
Carol II, o linie care putea face faţă tuturor forţelor 
militare din lume. 

— A colaborat, striga el în cele patru vinturi, însăşi 
providenţa, ca să facă din ea un sistem de apărare absolut 
infailibil. De la reţelele de sîrmă ghimpată pusă pe 
suporţi de fier fixaţi pe beton, care străjuiesc trecerile 
probabile... de la imensele şanţuri, cu profile speciale, 
care se pot transforma instantaneu în canale adînci cu 
apă, în care tancurile de orice dimensiune vor fi silite 
să se bălăcească, paralizate, sub focurile armelor auto- 
mate, care vor fulgera din toate părţile.... de la cursele 
perfide semănate pe toate direcţiile de penetraţii... 
de la vastele şi diabolicele cîmpuri tăinuite de mine care 
explodează la comandă sau la lovire... de la zidurile 
monstruoase de beton, care într-o clipă înghit şosele... 
totul concură ca inamicul să nu poată înainta nici cu 
un pas. 

Poporul, simplu şi insensibil la poezie, asculta, dar 
mai avea o îndoială: 

— Măi, lăptoasă o mai fi şi linia asta, că-şi pierde 
vodă vremea cu ea! 

Pînă veni şi Spiru Maramă care dădu poporului un 
răspuns în numele regelui: 

— Anul ăsta nu vom construi decit cazemate şi 
trangee betonate ! 

— Măi, măi, măi, îşi zise poporul, ros de invidie. 
Care vasăzică aşa: numai cazemate şi tranşee beto- 
nate !... Oare cît i-o fi ieşind lu’ vodă din afacerea asta? 

Pe frontul de vest, comunicatele — şi cele germane 
şi cele franco-engleze — nu făceau decît să repete ace- 
leaşi cuvinte banale: N-au fost evenimente impor- 
tante ! Activitatea artileriei, redusă ! Nimic de sem- 
nalat !... 

Toate acestea, însă, nu-l puteau linişti pe Carol. 
Ceea ce se petrece pe frontul de vest e una, și ceea ce 
Hitler i-ar putea face lui, pe nepusă masă, e cu totul 
alta. Mai ales că cei doi ani pe care i-a smuls de la Hitler, 
aproape s-au scurs... Şi Schnitt care tot nu vrea să 
înțeleagă ! Rezistă !... Osindit la şase ani pușcărie 
pentru gestiune frauduloasă, pentru instigare la fals, 
pentru contravenţie la legea devizelor... şi totuşi, 
rezistă ! Nu vor englezii! Sînt supăraţi!... Tot ei, 
supăraţi ! Ca şi cum nu ei l-ar fi învăţat în toți anii 
ăştia să fie prudent și să nu-l întărite pe Hitler. Și nemții ! 
Cu trei ani în urmă, cînd cu Mahadahonda, Fabrizius 
a încercat cel puţin să se scuze — dar acuma, nimic! 
Săptămîna trecută, cînd Naie Naie a murit, a cui a fost 
coroana cea mai bogată şi pusă la loc cît mai vizibil? A 
lui von Fabrizius, ambasadorul celui de al treilea Reich ! 
Fără nici o jenă, fără nici o rezervă, fără nici cea mai 
mică grijă de a salva aparențele! Ce să mai salveze, 
cînd ţara a şi început să fie de fapt ocupată de Hitler, 
înainte de termen, cu armata lui de propagandişti, de 
diplomaţi, de agenţi economici ! 

Era dezolat Carol! Minca din ce în ce mai puţin 
şi se scărpina tot mai mult. Timp de zece ani a luptat 
pentru un guvern de concentrare, care să-i asigure 
întreaga putere — şi azi, mai mult ca oricînd, avea 
nevoie de concentrarea aceasta, spre a putea părăsi, 
în mod onorabil, această putere. Carol trebuia să-şi 
apere, prin toate mijloacele, autoritatea regală, pentru 
ca îndărătul ei să-și poate face bagajele, nestin- 
gherit. Pentru această concentrare, dăduse ordin să 
fie arestat Bagradian. Se întîmplă îndată ceea ce Carol 
era sigur că se va întîmpla: Jugănaru i se prezentă 
în audienţă. 

— Sire, aflu că Bagradian a fost arestat! 

— Da! Mă birfeşte! 

— Sire! Bagradian... 

— Lasă-l pe Bagradian ! Vrei să fii consilier regal, 
ca să întărim frontul patriotic, sau nu? 

— Vreau, sire! 

— Dar ce va spune Dacu al dumitale? 

— Dacu e de acord ! răspunse Jugănaru. 

Carol, satisfăcut că Jugănaru venise la el pregătit, 
apucă receptorul şi-l sună pe Spiru Maramă: 

— Spirule, dă drumul îndată lui Bagradian ! A fost 
la mijloc o mică neînțelegere. Acu s-a lămurit! 

Tot pentru concentrare, Carol, după ce a eliberat 
pe ultimii legionari care se mai aflau închiși prin lagăre 
şi temnițe, a dat curs sugestiei lui von Fabrizius de a 
primi pe şefii lor în audienţă. 

— Țara, le-a spus el, își pune mari speranţe în patrio- 
tismul şi înţelepciunea voastră. Ştiu că veţi face tot 
ce se poate spre a-i asigura fericirea şi prosperitatea ! 

— Jurăm ! 

— Aşa să vă ajute Dumnezeu ! 

— Sănătate ! i-au răspuns la urare, legionarii, cu 
salutul roman prevăzut de legile lui Carol II. 


* 


Subit, evenimentele începură să se precipite. Frontul 
de vest devenea, în sfirşit, front. În cîteva săptămîni, 
Germania a ocupat Norvegia, Belgia, Olanda şi a inva- 
dat teritoriul francez. Carol era năucit. Nu mai pricepea 
nimic. Ca să-şi adune gîndurile, făcu ceea ce făcea 
de obicei, în momentele de dezorientare: schimbă gu- 
vernul. 

— Trişcă, dă-ți demisia ! 

Trişcă scoase din buzunar demisia, pe care o purta 
totdeauna la el, pentru orice eventualitate. Regele luă 
hîrtia, o puse de-o parte şi spuse lui Trişcă: 

— Trişcă, formează noul guvern ! 

Trişcă se ridică în picioare, depuse jurămîntul şi 
se așeză iar. 

— Acu ce facem, Trișcă? îl întrebă regele. 

— Pe ce plan, sire? Pe planul extern? 

— Ce să mai faci pe planul extern? 

— Pe planul intern, sire? 

— Ce să mai faci pe planul intern? 

— Pe plan economic, sire? 

Regelui îi sclipiră ochii. 

— Ai zis-o: pe plan economic! De pildă, alte uni- 
forme ! 

Şi începu să discute cu primul său sfetnic cam ce 
fel de uniforme s-ar potrivi cu nevoile neamului, care 
devin cu atît mai urgente, cu cît armata germană se 
apropie de Paris. După o aprofundată analiză a condi- 
ţiilor în care interesele neamului s-ar putea împleti 
cu bucuria regelui Carol de a vedea ţara într-o nouă 
uniformă, proiectul luă contururi precise. 

— Rămine, deci, stabilit! conchise regele Carol. 
Majoritatea funcționarilor şi a membrilor frontului 
renașterii naţionale, cere ca uniformele să fie modificate 
în așa fel, încît să poată fi folosite şi ca haine civile. 
Eu, regele, trebuie să satisfac această dorinţă a poporului. 
Noua uniformă se va confecţiona din stofă de culoare 
albastru-marinar, sau albastru închis. Vestonul va fi 
croit la două rînduri. Decretul îl publicăm mîine. Legea 
intră în vigoare îndată ! Şi cînd zic îndată, înțeleg îndată ! 

Ceva mai însuflețit, regele-și recăpătă dinamismul 
şi făcu tot ce-i mai îngăduia Hitler să facă, spre a fi la 
înălțimea momentului războinic: concentră trupe, in- 
tensifică exerciţiile de tir antiaerian, dădu lui Serafim 
Mărunţelu noi detalii senzaţionale cu privire la linia 
de foc regele Carol II, refuză, în mod public, să fie sărbă- 
torit pentru cei zece ani de restauraţie, iar în zilele cînd 
Parisul trecea din mîna francezilor în cea a naziștilor 
şi Hitler dansa, la Compiègne, pe ruinele republicii 
franceze, făcu ţării un dar: Partidul Națiunii. Prin decret 
regal, frontul renașterii naţionale se transforma în 
partidul naţiunii, partid unic şi totalitar al regelui. 
Pentru ca poporul să nu-și piardă vremea cu întrebări, 
guvernul îi explică din proprie inițiativă, ce rost are 
acest partid: 

— Anterioritatea şi primatul statului în raporturile 
sale cu cetăţenii singulari ale căror interese le perso- 
nifică, reprezintă şi apără, fiind o evidenţă impusă de 
experienţa politică a omenirii întregi din ultima vreme, 
socotim că este de supremă necesitate ca națiunea 
romînă, în totalitatea ei, să se integreze în ritmul ideilor 
şi faptelor pentru a putea merge pe linia destinului ei 
istoric... Credem că pentru a putea realiza pe deplin 
poruncile constituţiei, este necesar ca instrumentul 
politic făurit pentru îndeplinirea lor să ofere struc- 

tural optima posibilitate pentru această împlinire. Cre- 
dem, de aceea, necesar, ca frontul renașterii naţionale 
să devină un partid unic de caracter totalitar, în care 
unitatea şi continuitatea conducerii să fie pe deplin 
asigurată, iar posibilitățile de încadrare politică a tuturor 
fiilor ţării, cît mai desăvîrşite. 

« Cetăţenii singulari» ascultau lămuririle şi-şi spu- 
neau unul, altuia: 

— Sînt cuvinte de-ale lui vodă! Nu-i de nasul 
nostru să le pricepem! 

Dar le sări în ajutor Serafim Mărunţelu să le deschidă 
capul. 

— Partidul naţiunii? strigă el, în delir, către popor. 
Partidul naţiunii este sinteza de voință politică a naţi- 
unii, interpretul fidel al gândurilor şi sentimentelor 
naţiunii, totalitar în metode, în soluții, în intransigenţă. 
Fascizanţi, rasişti, exaltaţi ai gîndului romînesc, iată cine 
ne poate salva, nu cârpacii ideilor de împrumut, nu 
pelticii credințelor şi prompţii tuturor renegărilor. Merită 
naţia sacrificiul nemernicilor. Merită naţia un iureş 
de tinerețe fanatică în militarea romînismului. Ce 
splendid aude regele bătăile de inimă ale țării ! 

Stilul dinamic sufla vijelios peste ţară şi-i dădea 
nişte splendide palpitaţii de inimă, pe care le prindea 
splendid regele Carol II. 


* 


Se încheiase anul şcolar şi voievodul Mihai îşi luase 
cu succes princiar diploma de bacalaureat. 

— Tocmai la ţanc ! zise Carol, Lenuţei. Cu diploma 
de bacalaureat poate fi rege. 

După ce-l lăsă pe voievod să se odihnească o zi, îl 
trimise la muncă. 

— Mihăiţă dragă, acum cînd nu mai ai grija şcolii 
pe cap, eşti dator să te ocupi de treburile obşteşti. Te 
rog, să începi chiar de azi să vizitezi instituțiile esenţiale 
ale patriei. 

Aşa că Mihai începu să ia la rînd băncile mari: Banca 
Naţională, Banca Romînească, Banca de Scont, Banca 
de Credit Romiîn. Pretutindeni dădu peste membrii 

consiliilor de coroană, care, în orele acelea, erau membri 
ai consiliilor de administraţie. Și toţi îl întimpinară 
cu salutul roman: 

— Sănătate, măria ta ! 

După ce isprăvi cu băncile, voievodul vizită prefec- 
tura, siguranţa, tribunalul, ministerul de interne, Văcă- 
reştii, Jilava şi peste tot, agenţii, gardienii, comisarii, 
soldaţii, ofiţerii, îl întimpinară cu salutul roman: 

— Sănătate, măria ta! 

După ce isprăvi cu ordinea publică şi cu puşcăriile, 
voievodul trecu în revistă ministerul de finanţe, admi- 
nistraţiile financiare și percepțiile fiscale — unde-l aștepta 
acelaşi salut roman, entuziast şi unanim: 

— Sănătate, măria ta! 

Şi, în sfîrşit, după ce luă cunoştinţă de poziţia birnici- 
lor faţă de biruri, voievodul avu o întrevedere lungă 
şi intimă, ca de la egal la egal, cu Petrache Lupu de la 
Maglavit, care şi la sosire şi la plecare îi făcu destul de 
abil salutul roman: 

— Sănătate, măria ta! 

« Cetăţenii singulari» urmăreau cu admiraţie evolu- 
ţiile odraslei regale prin labirintul acestor gingaşe 
aşezăminte de stat din care izvora toată fericirea 
poporului, și-și spuneau: 

— Mihai ia ţara în primire! 


+ 


De astă dată, von Fabrizius nu mai păstră decît o 
vagă notă de politeță, spre a transmite regelui ordinul 
lui Hitler: 

— Sire, trebuie ! Și fără cea mai mică întârziere !... 
Fiihrerul meu vrea să aibă azi după masă răspunsul !... 
Doi !... Indiferent la care departamente! 

Regele, care nu mai avea curajul să se opună fatali- 
tăţii, răspunse: 

— Comunică Fiihrerului că nu are nici un motiv de 
îngrijorare ! 

Pînă după amiază, guvernul era remaniat: la învăţă- 
mînt era numit Leahu, şi la Sănătate, Jonescu-Ciur- 
cheni. Doi a cerut Hitler — doi a numit regele. 

Peste o săptămînă, von Fabrizius veni cu un nou 
ordin: 

— Sire, Fiihrerul cere să înlăturați acest guvern și 
să numiţi un guvern Constantin Sofian... Fiihrerul 
cere ca Mihail Teianu să fie pus la externe... Fiihrerul 
cere să nu mai prezidaţi consiliile de miniştri ! 

— Comunicaţi Fiihrerului că nu are nici un motiv 
de îngrijorare ! 

După ce depuse jurămîntul, noul președinte de con- 
siliu, Costică Sofian, vorbi poporului la radio: 

— Rostul guvernului nostru este în primul rînd să 
ridice agricultura. Romiînia este o ţară agricolă şi agri- 
colă trebuie să rămînă. Pe planul extern, guvernul nostru 
înțelege să facă o politică de integrare sinceră în sistemul 
creat de axa Berlin-Roma, aceasta nu numai ca o expresie 
de realism politic, ci şi ca o consecință logică a concepții- 
lor politice şi ideologice ale membrilor săi, interpreţi 
exacţi ai sentimentelor națiunii. 

Noul ministru de externe anunță: 

— Rominia se retrage din Societatea Naţiunilor. 
Prin retragerea Romîniei din Societatea Naţiunilor, se 
încheie definitiv o iluzie politică în care s-a stăruit prea 
multă vreme. Avem ferma voinţă să consolidăm rapor- 
turile noastre politice cu Marele Reich german şi să 
creăm între poporul german şi cel romîn raporturi de 
colaborare prietenească de o valoare nepieritoare. Renun- 
ţăm la garanţia anglo-franceză. Avem alte garanţii mai 
solide şi mai apropiate. 

Regele Carol II nu mai asculta decît ceea ce era 
sfătuit să asculte şi nu mai iscălea decît ceea ce i se 
cerea să iscălească. Carol II cel curajos, regele țăranilor, 
regele culturii, regele vînătorilor, căruia nu-i mai ajun- 
geau nici optsprezece ore pe zi să prezideze consilii, să 
iscălească decrete, să facă vizite inopinate, să mărite 
fete, să boteze copii, să dea declaraţii, să restaureze țara, 
să-şi laude fiul, să bage lumea în răcori, acuma umbla prin 
palatul lui și culegea de pe jos fiecare nasture sau ac 
rătăcit. 

— Tot ce mai poate fi al meu, e al meu! zicea el 
Lenuţei, furios că va trebui să lase în urma lui o ţară 
întreagă, pentru că n-o poate băga în valiză. 

Mihail Teianu luă loc la masă primul şi-şi ordonă 
frumos teancul de documente cu care venise încărcat 
de la Bucureşti, numai cu două ceasuri în urmă. Deşi 
obosit de drum, Teianu se simțea în stare să susțină 
lupta cu Csaki, ministrul de externe al Ungariei, care-și 
adusese și el o cantitate impresionantă de documente. 
Într-un colț al salonului în care trebuia să se desfăşoare 
conferința, Ribbentrop şi Ciano mai întîrziau puţin, 
într-o discuţie calmă, deși foarte confidențială. Teianu era 
tulburat. Toată lumea e cu ochii spre el. Regele, guver- 
nul, ţara... Ţara !... Adevărul e că mare lucru nu știe 
ţara. I s-a spus numai că cearta dintre Romiînia și Unga- 
ria în jurul Ardealului a ajuns la un punct culminant, 
dar că dragostea axei Berlin-Roma pentru poporul 
român este atît de mare, încît nu va trebui să i se întîmple 
nici cel mai mic neajuns. Tocmai pentru a evita Romîniei 
orice neajuns, Teianu a fost poftit, acum două săptămini, 
împreună cu Sofian, primul ministru al ţării, să stea de 
vorbă cu Hitler. Teianu ar fi vrut să-și comande un 
costum special, dar nu mai era timp, Hitler era chiar 
mai grăbit decît el să facă țării un bine. S-au urcat, aşadar, 
Sofian şi Teianu în tren şi au pornit-o spre Salzburg. La 
Salzburg, din ordinul Fiihrerului... să se reţină: din 
ordinul Fiihrerului... îi aștepta o maşină. Atita onoa- 
re-i depășea pe amîndoi: o maşină, din ordinul Fiihreru- 
lui. Numai să nu uite presa din Bucureşti s-o consem- 
neze... În mașină, Sofian şi Teianu tremurau de frig, 
cu tot soarele de iulie. Erau bolnavi de emoție. Aveau 
să-l vadă pe Hitler. Se duc la Hitler ca la un prieten. 
Pentru el au luptat ei în toţi anii ăştia. Pentru ideile lui. 
Pentru alianţa cu el! Gîndeau şi se înecau. Hitler !... 
Simţeau că în clipa în care el le va ieşi înainte și-i va îm- 
brăţişa, ei vor cădea jos leşinaţi... 

La Berghof le ieşi înainte Ribbentrop, ministrul de 
externe al Reichului, care, după ce le ură bun sosit, le 
comunică: 

— Fiihrerul meu vă aşteaptă cu nerăbdare ! 

Într-adevăr, Hitler îi aştepta îndărătul biroului, 
drept, nemișcat, şi cu privirea înspre ușa din spatele lor. 

— Heil! strigară cei doi. 

— Heil! răspunse Hitler. 

Dar mîna nu le-o întinse — şi nici privirea nu şi-o 
deplasă de la ușă. Deschise numai larg gura: 

— V-am chemat să vă comunic că între dumnea- 
voastră și unguri există un conflict. În interesul păcii, 
vreau ca acest conflict să fie rezolvat în cel mai scurt 
timp. Ribbentrop vă va spune condiţiile ! 

Și întorcîndu-le spatele, fără să le dea bună ziua, 
ieşi. 

Dacă în clipa aceea Teianu şi Sofian ar fi fost între- 
baţi cum se simt, ar fi răspuns — presupunînd că ar fi 
fost în stare să audă și să vorbească — că nu simt nimic. 
Cu urechile încinse, cu genunchii tăiaţi, se ţineau în 
picioare, în cancelaria Fiihrerului, dar habar n-aveau 
unde se află, cum de au ajuns ei aici, cine e domnul care 
a ieşit... şi de ce, cînd a ieşit, a trîntit după el ușa... 
şi dacă e noapte sau zi... dacă e rece sau cald... dacă 
sînt vii sau morți... Numai după un minut, ori o zi, ori 
un veac, un glas stăruitor, îi trezi: 

— Domnilor, vă rog... să trecem dincolo, să 
discutăm ! 

Discutară. Adică, Ribbentrop vorbi şi ei trebuiră 
să asculte: 

— Cunoaşteţi convenţia dintre noi și Italia, în chestia 
Adigelui de sus. Am căzut de acord asupra unui schimb 
de populaţii. Cam aceasta ar fi şi soluţia în litigiul dintre 
dumneavoastră şi unguri. Un schimb de populaţii... 
Este dorința Fiihrerului. În felul acesta se va realiza 
o omogenizare etnică a celor două țări. Ungurii cu ungurii, 
romîni cu romînii. Ungurii din Ardeal vor trece în Unga- 
ria, romînii din Ungaria vor trece în Romiînia. Evident 
că asemenea operaţii implică uneori anumite mici 
sacrificii... Aşa că s-ar putea... nu sînt sigur... dar 
poate... poate... va fi nevoie de o mică, foarte mică 
rectificare de frontieră. Poate ! Dar, în ansamblu, totul 
se reduce la un schimb de populaţii. Noi vă stăm cu 
plăcere la dispoziție pentru a vă ajuta, în cazul cînd 
tratativele cu ungurii ar merge mai greu. Dar pentru 
aceasta ar trebui să vă puneţi și dumneavoastră la pas 
cu legiuirile rasiale. Şi-n sfîrşit, comuniștii. . . 

Teianu reînvie. Schimb de populaţii... legiuiri ra- 
siale !... Comuniştii... Prin urmare, Hitler tot Hitler 
rămîne. Puțin cam nervos, dar prieten. Acelaşi bun 
prieten de pînă acum. Schimb de populaţii, numai ca 
guvernul romîn să adopte legiuirile lui rasiale şi antico- 
muniste. Ce idee! Să pună asemenea condiţii! Ca şi 
cum legiuirile lui n-au fost în bună parte aplicate de 
mult. Este o adevărată insultă ! Probabil că Hitler nu 
este bine informat. Legiuirile naziste ! Fireşte ! Chestiunea 
va fi cercetată cu de-amănuntul şi ceea ce n-a fost adoptat 
pînă acum, va fi adoptat fără cea mai mică întârziere! 
Cît despre comunişti... 

— Numai atit? întrebă el, uimit, pe ministrul de 
externe al Reichului. 

— Numai atît! 

Teianu aruncă o privire scurtă spre Sofian, care se 
ridică şi răspunse ministrului de. externe nazist, cu 
formula învățată de la regele Carol II: 

— Comunicaţi domnului Adolf Hitler, fiihrerul celui 
de al treilea Reich, că nu are nici un motiv de în- 
grijorare ! 

La Bucureşti, Teianu şi Sofian fură luaţi de la gară 
şi purtaţi în triumf. 

— Sîntem optimişti! declarau oamenii din jurul 
noului guvern. Reichul apără interesele noastre, pentru 
că numai aşa apără interesele păcii ! 

Şi povesteau ţării cum a primit Hitler pe Sofian şi 
pe 'Teianu, cum a stat de vorbă cu ei două ceasuri şi 
jumătate, cum nu-i mai venea Fiihrerului să se des- 
partă de ei şi cum i-a pus să jure că în curînd o să vină iar 
să-l vadă. Hitler, prietenul poporului romîn... Hitler, 
singurul om în care țara romînească poate avea toată 
încrederea... Hitler... 

— Cine îndrăzneşte să spună că Hitler vrea să ne 
acapareze ţara din punct de vedere politic și economic, 
este un duşman al nostru. Nu-i adevărat! Hitler este 
cel mai bun client al produselor noastre şi numai în 
calitatea lui de client vrea să aibă relațiuni comerciale 
cu noi. Se găsesc unii să spună că vrea să ne trimită 
ingineri şi specialiști de-ai lui, care să preia conducerea 
industriilor noastre. Minciuni ! Hitler n-are destui ingineri 

pici pentru el, atita are de lucru din cauza războiului. 
Iar dacă ne-ar trimite ingineri, ar trebui să-i mulțumim, 
pentru că ar fi din partea lui un adevărat sacrificiu. Să 
se ştie: Germania face atitea pentru noi, numai pentru 
că vrea să apere pacea şi să ne ferească de război. 

După care se trecu îndată la arestări masive de mun- 
citori, la confiscări, la schingiuiri, la condamnări, fără a 
se decreta legi noi: vechile legi de pe vremea democraţiei 
erau prea desăvirşite, spre a mai fi fost nevoie să li se 
adauge ceva. Numai statutul existent al evreilor nu 
era destul de mulţumitor. Carol expuse Lenuţei cazul şi 
semnă pe colțul noptierei, toate decretele-legi, care 
porneau de la o singură lege: legea sîngelui. Legea Fiihre- 
rului !... Fiăhrerul, singurul prieten al ţării... Schimb 
de populaţie... Ajutorul Germaniei... Germania nu 
vrea decît pace... Numai atît.... Suprimarea comuni- 
ştilor, legile rasiale şi pace... 

Acuma guvernul aştepta rezultatele. Nu aşteptă 
mult. După cîteva zile, Teianu și Sofian fură chemaţi 
de urgenţă la Viena. La plecarea din Bucureşti, Teianu 
nu-şi mai puse problema unui costum nou, așa că la 
Viena sosise cu ce avea în garderobă, dar plin de optimism. 
Nu un Csaki ar fi putut să-l sperie, mai cu seamă cînd avea 
alături de el întreaga Germanie a lui Hitler. Sigur de sine 
îşi pregăti, deci, creionul — şi numai cînd văzu că Ciano 
şi Ribbentrop se apropie de masă şi se aşază, simţi 
cum inima începe să-şi întețească bătăile. 

— Domnilor, începu Ribbentrop, trebuie să vă 
atrag atenţia că ne găsim în război şi n-avem timp 
de pierdut. Ungaria şi Romînia ne-au dat sarcina să 
facem arbitrajul între ele. Am studiat chestiunea cu 
prietenul meu Ciano, ministrul de externe al Italiei, 
şi am stabilit următoarele: Rominia trebuie să cedeze 
Ungariei Ardealul... Este vorba de o întindere de 
patruzeci şi cinci de mii de kilometri pătraţi... 

Lui Teianu îi scăpă creionul din mînă: 

— Cum, cum? 

— N-avem timp de dat explicaţii ! îi răspunse, încrun- 
tat, ministrul de externe al Germaniei. Vi se vor da toate 
amănuntele după ce veţi semna ! 

— Dar... 

— Nu poate fi nici un « dar» ! Ne-aţi dat mînă liberă 
să facem arbitrajul. Şi l-am făcut ! Mai mult decît atît 
nu ne puteţi cere. V-am mai spus-o: ne găsim în stare 
de război cu Franţa şi Anglia, așa că n-avem timp de 
tocmeli şi discuţii. Acceptaţi? Bine!... Dacă, nu, 
răspunderea va cădea asupra dumneavoastră. Noi vrem 
pace ! Orice refuz ar putea provoca un război. Şi noi 
ne vom dezice cu totul. Sîntem împotriva războiului 
şi nu putem încuraja pe cei care vor să facă război. 

— Ne-aţi asigurat că totul se va reduce la un schimb 
de populaţii ! încercă să biiguiască Teianu o pledoarie. 
Parcă aşa am înţeles! 

— Ne-aţi înţeles bine! îi replică Ribbentrop. Și cu 
asta am isprăvit. Rolul nostru de arbitri se opreşte 
aici. Restul vă priveşte. Aveţi timp de gîndire pînă 
mîine la prînz! 

Îşi strînse hîrtiile de pe masă şi, înainte de a se ridica, 
adăugă: 

— Am uitat să vă spun: după ce veţi ceda Ungariei 
Ardealul, noi şi Italia vă garantăm frontierele !... 
Garanţiile noastre sînt garanţii... Puteţi, prin urmare, 
da ordin de demobilizare a armatei. Vă şi rugăm să 
demobilizaţi. Fiihrerul vă cere să demobilizaţi. Fiih- 
rerul insistă să demobilizaţi. Fiihrerul vrea pace. Sper 
că şi dumneavoastră, romînii, vreţi pace. Şi cine vrea 
pace, n-are nevoie de armată. Demobilizaţi imediat. 
Vă sfătuim! Este în propriul dumneavoastră interes ! 
Demobilizaţi ! 


+ 


O locomotivă uriașă, cu roţile albe, se îndrepta, în 
mare viteză, înspre frontiera de apus, trăgînd după 
ea cîteva zeci de vagoane de marfă — pline cu lăzi 
şi valize — și două pat-vagoane sclipitoare, cu per- 
delele trase, în care călătoreau trei pasageri: Carol, 
Lenuţa și Mateescu. Carol nu mai era rege. Lenuţa nu 
mai era Duduia și Mateescu nu mai era general. 
Cu o zi înainte, Carol s-a trezit în camera lui de lucru cu 
generalul Antonescu, care intrase fără să-i bată în uşă: 

— Sire, abdicaţi ! 

Deşi de cîteva luni Carol nu-şi mai făcea nici o iluzie 
şi se aştepta din moment în moment la acest deznodă- 
mânt, totuşi, realitatea îl izbi cu atîta brutalitate, încît 
îşi adună toată rămăşița lui de conştiinţă regală, ca să-l 
repeadă pe Antonescu: 


— Să abdic?... Eu?... Și cine mi-o spune? Dum- 
neata?... Dar cine eşti dumneata? 

— Eu sînt ţara, sire! 

— Țara? 


Şi, împins de obiceiul lui de stăpîn care nu poate 
tolera obrăznicii, Carol întinse mîna spre sonerie şi 
apăsă prelung, o dată, de două ori, de trei ori ! Respectuos, 
Antonescu îi atrase atenţia: 

— Sire, n-are nici un rost. Nu vă va răspunde nimeni, 
Garda a fost înlocuită. Palatul e păzit acum numai de 
legionari. Orice rezistenţă este inutilă. 

Rezistență? îşi zise regele. Dar ce-şi închipuie acest 
general imbecil? Că a întins mîna spre sonerie cu 
intenția de a rezista? Să reziste — cui? Şi în ce scop?... 
Dacă a sunat, a făcut-o numai ca să verifice dacă, şi în 
ce măsură, mai poate speria pe cineva. Acuma s-a convins. 
Totul e pierdut. Şi pe veci pierdut! Nu mai poate 
speria pe nimeni. 

Plictisit, regele îşi retrase mîna, moale, de pe buton 
şi fără nici cea mai mică urmă de agresivitate, întrebă: 

— Şi ce doreşti dumneata? 

— Să mă însărcinaţi cu formarea guvernului şi să-mi 
primiţi jurămîntul de credinţă. 

Ca să-l necăjească pe general, Carol începu să ridă: 

— Asta-i culmea ! Pe de o parte, îmi ceri abdicarea, 
iar pe de alta, vrei să-mi depui jurămîntul de credinţă ! 

— Dar e de la sine înţeles, sire! Cineva trebuie să 
primească abdicarea. Şi nu guvernul actual, care a semnat 
convenţia de la Viena, ar avea autoritatea morală s-o 
facă. Este nevoie de un altul! Dar ce fel de guvern 
poate fi acela care nu este investit, legal, cu puterea, de 
către regele ţării? 

Regele, cu o resemnare amuzantă, iscăli decretul 
de numire a lui Antonescu în funcţia de gef al noului 
guvern. Antonescu luă poziţia reglementară şi rosti 
jurământul pe constituţia regelui Carol II: 

— Jur credință regelui Carol II, şeful statului şi 
națiunii romîne. 

— Aşa să-ți ajute Dumnezeu! îi răspunse regele, 
reglementar. 

După aceasta, Antonescu întinse regelui actul de 
abdicare: 

— Şi acuma, sire, vă rog să semnaţi! 

— Un moment, domnule general! zise Carol, înainte 
de a pune mîna pe toc. Rămîne așa cum m-am înţeles 
cu Hitler, nu?... 

— Evident, sire! 

— Iau cu mine tot ce e al meu! 

— Tot! 

— Şi pe doamna Lupescu! 

— Şi! 

— Şi pe generalul Mateescu ! 

— Ce aţi convenit cu Fiihrerul e sfint, sire ! 

— Pe cuvîntul dumitale de onoare? 

— Pe cuvintul meu de onoare! 

Asta a fost tot. Şi acuma, cînd se afla în tren, era 
el însuşi mirat, că numai atita i-a mai rămas viu în 
minte, din întreaga lui carieră de rege. Ca să-i treacă 
vremea, încerca de ceasuri întregi să-şi retrăiască amin- 
tirile legate de epoca restaurației, dar zadarnice-i erau 
străduințele. N-avea nici o amintire ! Îşi aducea aminte 
numai atît: că a trăit, că a zbierat, că a plîns, că a făgă- 
duit, că s-a drăgostit, că a urit, că a tăiat şi a spînzurat și 
la figurat și la propriu — dar cînd, cum, cui, cu cine, 
de ce şi în care împrejurări, asta nu-şi mai amintea de 
loc. Nici un glas nu-i răsuna în urechi, nici o imagine 
nu-i juca în retină, nici o emoție nu palpita în inima 
lui. Cei zece ani de guvernare n-au imprimat în memoria 
şi conştiinţa lui decît vagi siluete de ceaţă şi fum şi o 
rumoare surdă de răcnete, vaiete, rîsete din care să 
nu poată desprinde nimic — în afară de un singur curii: 
Romînia ! Ce-i asta, Romînia?... O țară?... Ei aş!... 
O vastă plantație de « palaelibus» de toate mărimile: 
palaelibus baroc sau ultra-baroc, palaelibus baby sau 
arhi-baby, peste care el a fost stăpîn absolut. Este 
singurul lucru pe care nu-l poate uita: cu un deceniu 
în urmă s-a proclamat prin aceste ținuturi străine 

ca rege al oricărui palaelibus — şi martor îi este 
Dumnezeu şi Lenuţa, că şi-a cîștigat cu cinste titlul de 
« Palaelibus II cel curajos» !... Regele Palaelibus II cel 
curajos !... Afacerea i-a luat zece ani şi l-a îmbătrînit 
cu zece ani, dar nu-i pare rău: l-a întinerit cu atitea şi 
atîtea miliarde ! 

Tandru, Carol se aplecă spre Lenuţa care stătea 
întinsă, cu mîinile sub cap şi-o întrebă: 

— Ce spui, Lenuţo? Ne ajunge? 

Ca să-i răspundă Lenuţa se ridică într-un cot, 
dar căzu la loc, speriată de nişte detunături asurzi- 
toare care veneau dinspre o pădurice pe lîngă care 
treceau. 

— Ce-i asta? strigă îngrozit fostul rege Carol II 
cel curajos, către fostul general Mateescu. 

— Se trag focuri de armă asupra trenului ! răspunse 
Mateescu. 

Trenul își mări viteza, dar cei din vagon putură 
să audă cum se mai trage din urmă. Înţepeniţi așa cum 
au fost surprinşi de atac, cei trei aşteptară pînă să treacă 
primejdia. Cînd totul se potoli, Mateescu se aplecă şi 
culese niște cioburi de sticlă. 

— Cel puţin au cu ce să se laude! zise el, morocănos. 

Tremurînd încă de spaima prin care a trecut, Lenuţa 
se înghemui în Carol: 

— Noroc că sîntem aproape de graniţă ! 

Carol, alb ca varul, nu scoase un cuvînt şi, cu multă 
rudență, mișcă niţel perdeaua să se uite afară. 
ntr-adevăr, pînă la frontieră mai erau doar cîteva 

minute. Mai liniștit, Carol lăsă perdeaua, se aşeză 
confortabil lingă Lenuţa și-o mîngiie cu gingăşie pe 
frunte: 

— Ei, ce spui, Lenuţo? glumi el. Și să-ţi mai iubeşti 
meseria de rege! 

Între timp, Mateescu ridică de pe jos gazeta care-i 
căzuse mai adineauri din mînă și după ce se uită cîteva 
secunde prin ea, făcu indignat: 

— Ce mizerabil !... 

— Cine? întrebă Carol. 

— Mărunţelu ! Se bucură că aţi abdicat şi că a venit 
Antonescu. 

— Mărunţelu? se miră Lenuţa. 

— Mărunţelu, doamnă !...  Ascultaţi-l ce spune: 
« Un regim care-şi soldează conducerea ţării cu o serie 
de dezastre nu putea fi menţinut»... 

— Mărunţelu ! strigă Lenuţa roşie ca focul. 

— Mărunţelu, doamnă ! Şi mai spune ceva: « Spec- 
tacolul neputinței, al prostiei, al nemerniciei a fost 
peste măsura răbdărilor celei mai răbdătoare naţii» 

— Mărunţelu ? 

Lenuţa se sufoca. Mateescu se simţea îngreţoșat. 
Carol, însă, nu pricepea de ce este atît de mînioasă 
Lenuţa şi de ce este atît de scîrbit Mateescu. 

— Ce ţi-a venit, Mateescule, s-o superi pe Lenuţa? 
N-ai altă treabă? Las-o în pace! 

Se priviră tustrei unul la altul şi începură să rîdă 
cu atita poftă încît aproape că nici nu simţiră că trenul 
se oprise. Cînd să-şi dea seama, trenul se pusese din nou 
în mişcare. Curioasă, Elena mişcă perdeaua uşor — dar 
se dădu îngrijorată îndărăt: 

— Am ajuns! Sîntem la frontieră. Gara e plină de 
trupe germane !... 

— Şi ce te sperii aşa, Lenuţo dragă? întrebă Carol, 
care în loc să-i împărtășească îngrijorarea, zîmbea. 

— Nemţii! 

— Ce ai cu nemții? întrebă Carol. Nu vezi că ne dau 
voie să ne vedem de drum? Greu ne-a fost pe teritoriul 
romîn. Dar acuma... 

Şi cu îndrăzneală, Carol dădu la o parte perdelele. 

— Acuma poţi să te uiţi afară cît vrei. Nu mai e 
nici o primejdie ! 

Lenuţa, însă, era curioasă: 

— Dar de ce s-au îngrămădit tocmai aici? 

— Ba nu s-au îngrămădit tocmai aici... S-au în- 
grămădit la toate punctele de frontieră. . . 

— De ce? 

— Trupele lui Hitler aşteaptă să plec eu mai întii, 
pentru ca după aceea să poată intra ele. 

Mateescu rîse: 

— Politicos... Hitler! 

Regele sări în picioare şi-l fulgeră pe fostul său general 
cu o privire ucigătoare: 

— Să nu rîzi! îi răcni el. Nu-ţi dau voie să rîzi!... 
Politicos sau nepoliticos, Hitler, oricît de mare ar fi 
el, nu poate uita că eu sînt fotuși un Hohenzollern ! 

Cît îi trebui să-şi încovoaie spinarea în faţa fostului 
rege, în același unghi ascuţit ca în urmă cu douăzeci şi 
patru de ore, Mateescu avu răgazul să-şi zică: Hohen- 
zollern, hai? De aia ai venit acu zece ani în ţară pe ascuns? 
Pentru că eşti un Hohenzollern ! Ca și marele tău stră- 
bun Carol I, care tot pe ascuns a putut ajunge aici, 
pentru că şi el, tot un Hohenzollern era, ca şi tine... 
Și de aia o ştergi azi din ţară, iar pe ascuns! Pentru 
că, de! Eşti totuși un Hohenzollern !... Şi rîios şi cu 
coada în sus... totuși! 

Şi ruşinat, își ceru scuze: 

— N-am ris! Nici prin minte nu mi-a trecut Am 
fost greşit înţeles! Dimpotrivă... Ziceam că Hitler 
ştie totuși că ceea ce-și poate permite cu indiferent care 
altul, nu-și poate permite cu un Hohenzollern. 

